
Αθήνα, σήμερα στις 12 Νοεμβρίου 2026, ημέρα Πέμπτη και ώρα 10.08΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. ΑΘΑΝΑΣΙΟΥ ΜΠΟΥΡΑ.
ΠΡΟΕΔΡΕΥΩΝ (Αθανάσιος Μπούρας): Κυρίες και κύριοι συνάδελφοι, καλημέρα. Αρχίζει η συνεδρίαση.
(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 11-11-2026 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΚΖ΄ συνεδριάσεώς του, της Τετάρτης 11 Νοεμβρίου 2026, σε ό,τι αφορά την ψήφιση του σχεδίου νόμου: «Βελτίωση του σχεδιασμού της αγοράς ηλεκτρικής ενέργειας - Ενσωμάτωση της Οδηγίας (ΕΕ) 2024/1711 του Ευρωπαϊκού Κοινοβουλίου και του Συμβουλίου της 13ης Ιουνίου 2024 για την τροποποίηση των οδηγιών (ΕΕ) 2018/2001 και (ΕΕ) 2019/944 και λοιπές διατάξεις»).
Κυρίες και κύριοι συνάδελφοι, έχω την τιμή να ανακοινώσω στο Σώμα ότι η Διαρκής Επιτροπή Οικονομικών Υποθέσεων καταθέτει την Έκθεσή της επί του σχεδίου νόμου του Υπουργείου Εθνικής Οικονομίας και Οικονομικών «Ενίσχυση του διαθέσιμου εισοδήματος, της αποταμίευσης και των επενδύσεων, φορολογικές, μισθολογικές, συνταξιοδοτικές διατάξεις και λοιπές διατάξεις κοινωνικής πολιτικής». 
















ΠΡΟΕΔΡΕΥΩΝ (Αθανάσιος Μπούρας): Κυρίες και κύριοι συνάδελφοι, εισερχόμεθα στη συμπληρωματική ημερήσια διάταξη της
ΝΟΜΟΘΕΤΙΚΗΣ ΕΡΓΑΣΙΑΣ
Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εθνικής Οικονομίας και Οικονομικών «Ενίσχυση του διαθέσιμου εισοδήματος, της αποταμίευσης και των επενδύσεων, φορολογικές, μισθολογικές, συνταξιοδοτικές διατάξεις και λοιπές διατάξεις κοινωνικής πολιτικής».
Η Διάσκεψη των Προέδρων αποφάσισε στη συνεδρίασή της της 5ης Νοεμβρίου 2026 τη συζήτηση του νομοσχεδίου σε μία έως δύο συνεδριάσεις ενιαία επί της αρχής, επί των άρθρων και των τροπολογιών. 
Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή. 
Συμφωνεί το Σώμα;
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Αθανάσιος Μπούρας): Το Σώμα συνεφώνησε.
Τον λόγο τώρα έχει η εισηγήτρια της Νέας Δημοκρατίας κ. Μαρία Συρεγγέλα για δεκαπέντε λεπτά.
Παρακαλώ να ανοίξει το σύστημα της ηλεκτρονικής εγγραφής ομιλητών. 
Ορίστε, κυρία Συρεγγέλα, έχετε τον λόγο. 
ΜΑΡΙΑ ΣΥΡΕΓΓΕΛΑ: Ευχαριστώ πολύ, κύριε Πρόεδρε.
Κύριοι Υπουργοί, κυρίες και κύριοι συνάδελφοι, έχουμε μπροστά μας ένα αρκετά σημαντικό νομοσχέδιο, ένα νομοσχέδιο που δίνει απαντήσεις σε πάγια αιτήματα διαφόρων ομάδων της κοινωνίας, ένα νομοσχέδιο που κάνει πράξη όσα ανακοίνωσε ο Πρωθυπουργός στη Διεθνή Έκθεση Θεσσαλονίκης, που περιλαμβάνει φοροελαφρύνσεις, μείωση ασφαλιστικών εισφορών, χριστουγεννιάτικο επίδομα για το δημόσιο, μείωση περικοπών συντάξεων, στήριξη τρίτεκνων και πολύτεκνων οικογενειών, στήριξη της αποκέντρωσης, στήριξη των μονογονεϊκών λόγω χηρείας οικογενειών.
Πριν περάσω στις παρατηρήσεις που διατυπώθηκαν από τα κόμματα της Αντιπολίτευσης, θα ήθελα να αναφερθώ σε όσα περιλαμβάνει το νομοσχέδιο που σήμερα καλούμαστε να ψηφίσουμε. Πρόκειται για παραπάνω από πενήντα διατάξεις που παρεμβαίνουν σε κρίσιμους τομείς της οικονομικής και κοινωνικής ζωής. 
Στο φορολογικό πεδίο η Κυβέρνηση προχωράει στην αναμόρφωση της φορολογικής κλίμακας. Θεσπίζεται μηδενικός φορολογικός συντελεστής για τους κατ’ επάγγελμα αγρότες για εισοδήματα ως 20.000 ευρώ και ενώ επεκτείνει και στις τρίτεκνες οικογένειες τον μηδενικό συντελεστή που ισχύει ήδη για τις πολύτεκνες. 
Παράλληλα, ενισχύει τα κίνητρα για τις ηλεκτρονικές συναλλαγές, αυξάνει το αφορολόγητο των φιλοδωρημάτων στις 6.000 ευρώ, προβλέπει ευνοϊκότερες φορολογικές αποσβέσεις για επενδύσεις σε μηχανολογικό εξοπλισμό και μειώνει την προκαταβολή φόρου για τους ελεύθερους επαγγελματίες από το 55% στο 50%. 
Προχωράει, επίσης, στη σταδιακή κατάργηση του τέλους επιτηδεύματος έως το 2028, σε ελαφρύνσεις για ατομικές επιχειρήσεις σε μικρούς οικισμούς, καθώς και στην απαλλαγή από ΕΝΦΙΑ για κύριες κατοικίες σε οικισμούς έως δύο χιλιάδες κατοίκους με ειδική πρόβλεψη για τη Δυτική Μακεδονία.
Σημαντικές είναι οι παρεμβάσεις στην αγορά ακινήτων. Παρατείνεται η αναστολή του φόρου υπεραξίας και του ΦΠΑ στα ακίνητα. Διατηρούνται τα κίνητρα για τη μακροχρόνια μίσθωση και την αναβάθμιση των κτιρίων, ενώ θεσπίζονται και πρόσθετες φορολογικές ρυθμίσεις για τη στήριξη της αγοράς κατοικίας.
Ξεχωριστή θέση έχει και η μείωση του ΦΠΑ από το 24% στο 13% στα προϊόντα γυναικείας υγιεινής και φυσικά ενηλίκων, μια παρέμβαση που έχει σαφές κοινωνικό αποτύπωμα, γιατί η πρόσβαση στα προϊόντα γυναικείας υγιεινής δεν είναι πολυτέλεια, είναι ζήτημα αξιοπρέπειας, είναι ζήτημα ισότητας και δημόσιας υγείας και χαίρομαι ιδιαίτερα που ένα αίτημα που η ίδια είχα αναδείξει από το 2023 σήμερα γίνεται πράξη μέσα από μια συγκεκριμένη νομοθετική πρωτοβουλία.
 Στον τομέα της κοινωνικής πολιτικής αυξάνεται μόνιμα από τα 300 στα 400 ευρώ η ετήσια οικονομική ενίσχυση για συνταξιούχους, για άτομα με αναπηρία, για ανασφάλιστους υπερήλικες, χωρίς εισοδηματικά κριτήρια, ενώ προβλέπεται και ετήσια αναπροσαρμογή των αναπηρικών επιδομάτων. 
Μειώνονται, επίσης, οι ασφαλιστικές εισφορές των εργαζομένων στον ιδιωτικό τομέα κατά 0,5% από την 1η Απριλίου του 2027 και αυξάνεται το επίδομα γέννησης για τις πολύτεκνες οικογένειες με επιπλέον 1.000 ευρώ για κάθε εξαρτώμενο τέκνο από το τέταρτο παιδί και πάνω.
Διευκολύνεται, παράλληλα, η πρόσβαση των παιδιών και των ατόμων με αναπηρία σε υπηρεσίες προσχολικής εκπαίδευσης και δημιουργικής απασχόλησης και θεσπίζεται οικονομική ενίσχυση για την εγκατάσταση και την παραμονή κατοίκων στον Δήμο Μεγίστης. 
Ιδιαίτερη αναφορά αξίζουν οι ρυθμίσεις για τις οικογένειες και τους εργαζόμενους. Διορθώνεται μια αδικία σε βάρος μονογονεϊκών οικογενειών, καθώς οι συντάξεις λόγω θανάτου που λαμβάνουν τα παιδιά δεν θα προσμετρώνται πλέον στο όριο των 3.000 ευρώ για τον χαρακτηρισμό τους ως εξαρτώμενων μελών.
Θεσπίζεται επίδομα εορτών Χριστουγέννων ύψους 500 ευρώ  για τους δικαιούχους εργαζομένους του δημοσίου τομέα, ενώ προβλέπονται ειδικές συνταξιοδοτικές ρυθμίσεις για γονείς υπαλλήλων και στρατιωτικών που έχασαν τη ζωή τους από τρομοκρατική πράξη ή έγκλημα βίας συνδεόμενο με την ιδιότητά τους.
Αίρονται συγκεκριμένες μειώσεις στις συντάξεις όσων συνταξιούχων συνεχίζουν να εργάζονται και, βεβαίως, ένα από τα σημαντικότερα νέα εργαλεία που εισάγει το νομοσχέδιο αυτό είναι ο ατομικός επενδυτικός λογαριασμός ανηλίκων. Δημιουργούμε έναν θεσμό μακροχρόνιας αποταμίευσης για τα παιδιά μας με δυνατότητα ετήσιων καταθέσεων ως 10.000 ευρώ και κρατική συμμετοχή που διπλασιάζει τις εισφορές ως το όριο των 2.200 ευρώ ετησίως. Οι καταθέσεις και τα επενδυτικά κέρδη απαλλάσσονται από τη φορολογία, ενώ τα χρήματα ανήκουν αποκλειστικά στο παιδί, προστατεύονται από κατασχέσεις και παραμένουν στον λογαριασμό μέχρι την ενηλικίωσή του με συγκεκριμένες εξαιρέσεις θανάτου και σοβαρής ασθένειας. 
Αυτή είναι, λοιπόν, η πραγματική εικόνα αυτού του νομοσχεδίου. Πρόκειται για ένα σύνολο συγκεκριμένων παρεμβάσεων που δεν περιορίζεται σε μία μόνο κατηγορία πολιτών, αλλά επιχειρεί να απαντήσει σε διαφορετικές ανάγκες της ελληνικής κοινωνίας και της οικονομίας. 
Άκουσα με πολλή προσοχή τις τοποθετήσεις όλων των συναδέλφων κατά τη διάρκεια των συνεδριάσεων των επιτροπών. Πιστεύω ειλικρινά και το πρεσβεύω αυτό -και αυτό έχει αποδειχθεί και από τη στάση μου τόσα χρόνια- πως είναι απολύτως θεμιτό να υπάρχουν διαφορετικές προσεγγίσεις, διαφορετικές προτεραιότητες, διαφορετικές πολιτικές προτάσεις. Άλλωστε, αυτός είναι και ο ρόλος της κοινοβουλευτικής διαδικασίας και ιδιαίτερα μέσα στις επιτροπές όπου γίνεται η πραγματική και ουσιαστική συζήτηση κατ’ άρθρον του νομοσχεδίου. Υπάρχει, όμως, μια βασική προϋπόθεση όταν ασκούμε κριτική, που σαφώς είναι απόλυτα θεμιτό και κατανοητό και συνταγματικά κατοχυρωμένο από την πλευρά της Αντιπολίτευσης, οφείλουμε να καταθέτουμε και προτάσεις που είναι υλοποιήσιμες και μπορούν να εφαρμοστούν και όταν ζητάμε περισσότερες παροχές -σαφώς όλοι μας θέλουμε να δώσουμε όσο το δυνατόν περισσότερα στον κόσμο- οφείλουμε να εξηγήσουμε αυτές οι παροχές από ποιους πόρους θα προέλθουν και πώς θα χρηματοδοτηθούν. Γνωρίζουμε πολύ καλά ότι η πολιτική δεν είναι ένας διαγωνισμός υποσχέσεων, ποιος θα πει τα περισσότερα, αν και βλέπω από την πλευρά της Αντιπολίτευσης να υπάρχει ένας διαγωνισμός, αλλά είναι ένας αγώνας που πρέπει να μετατρέψει τις ανάγκες της κοινωνίας σε εφαρμόσιμες λύσεις. 
Ας ξεκινήσω από το ζήτημα του διαθέσιμου εισοδήματος και της φορολογίας. Άκουσα από τα κόμματα της Αντιπολίτευσης να ζητούν μεγαλύτερες φορολογικές ελαφρύνσεις: Κατάργηση της τεκμαρτής φορολόγησης, μηδενισμό του ΦΠΑ σε προϊόντα και επαναφορά παροχών που έχουν δημοσιονομικό κόστος. Και θέλω εδώ να είμαι ξεκάθαρη. Κανένας και καμιά δεν διαφωνεί ότι οι πολίτες χρειάζονται μεγαλύτερη οικονομική ανάσα. Κανένας και καμιά δεν αμφισβητεί ότι το κόστος ζωής παραμένει υψηλό και ότι οι οικογένειες, οι επαγγελματίες, οι συνταξιούχοι έχουν ανάγκη από ουσιαστική στήριξη. Άλλωστε, κι εγώ είπα στην ομιλία μου στην Επιτροπή ότι αν ήταν δυνατόν να γίνει ο μηδενισμός του ΦΠΑ στα προϊόντα που αφορούν τις γυναίκες και τα κορίτσια, που είναι τα προϊόντα περιόδου, θα ήταν πολύ σημαντικό. Μπορεί να γίνει, όμως; Είναι πραγματικότητα και στη χώρα μας η φτώχεια περιόδου. Το ερώτημα είναι, όμως, με ποιον τρόπο θα το πετύχουμε αυτό; Η Κυβέρνηση της Νέας Δημοκρατίας επιλέγει να μειώνει σταθερά τις φορολογικές επιβαρύνσεις, επιλέγει να ενισχύει σταθερά το διαθέσιμο εισόδημα και να δημιουργεί τις προϋποθέσεις για μια οικονομία που παράγει πλούτο. Πάντα με βάση το δημοσιονομικό περιθώριο της χώρας γίνονται όλες αυτές οι υποσχέσεις και οι πράξεις. Δεν υποσχόμαστε τα πάντα στους πάντες. Κάνουμε συγκεκριμένες παρεμβάσεις με συγκεκριμένο δημοσιονομικό αποτύπωμα.
Έρχομαι τώρα στο ζήτημα των δημοσίων υπαλλήλων και των συνταξιούχων. Εδώ ακούσαμε σχεδόν από όλα τα κόμματα της Αντιπολίτευσης το ίδιο αίτημα: Δέκατος τρίτος μισθός, δέκατη τρίτη σύνταξη και σε ορισμένες περιπτώσεις ακούσαμε και δέκατη τέταρτη σύνταξη και δέκατο τέταρτο μισθό. Προφανώς όλοι θα θέλαμε να δώσουμε και περισσότερα. Εμείς δεν ισχυριστήκαμε ποτέ ότι τα 500 ευρώ για τους δημοσίους υπαλλήλους ή τα 400 ευρώ για τους συνταξιούχους θα λύσουν όλα τους τα προβλήματα. Είναι συγκεκριμένες ενισχύσεις που έρχονται να προστεθούν σε μια συνολική πολιτική αυξήσεων που έχουν γίνει μισθολογικών και ελαφρύνσεων φορολογικών. Θα ήθελα, λοιπόν, να μας πει η Αντιπολίτευση, όταν ζητάει την επαναφορά του δέκατου τρίτου μισθού και του δέκατου τέταρτου σε ορισμένες περιπτώσεις από ορισμένα κόμματα, αντί για επιδόματα και φοροελαφρύνσεις, ποιες δαπάνες σκοπεύει να περιορίσει και ποιους φόρους σκέφτεται να επαναφέρει; Γιατί εδώ δημόσια σε αυτό το Βήμα θα πρέπει να πούμε ποιους φόρους θέλετε εσείς και θεωρείτε ότι δεν πρέπει να μειώσουμε και ποια μέτρα από αυτά να καταργήσουμε. Προτείνετε να συνεχίσει να μην υπάρχει ο ΕΝΦΙΑ στους μικρούς οικισμούς; Να παραμείνει το τέλος επιτηδεύματος θεωρείτε; Να καταργήσουμε το επίδομα γέννησης; Πείτε μας πώς το υπολογίζετε, αφού ειδικά για το ΠΑΣΟΚ, όπως λέει, είναι η κορωνίδα αυτό του προεκλογικού του προγράμματος. Δεν μπορεί κάθε φορά που συζητάμε ένα νομοσχέδιο, έναν προϋπολογισμό να ακούμε ότι υπάρχουν δημοσιονομικοί περιορισμοί, αλλά κάθε φορά που συζητάμε μια παροχή αυτούς τους δημοσιονομικούς περιορισμούς τους ξεχνάτε.
Ιδιαίτερη συζήτηση έγινε και για τον ατομικό επενδυτικό λογαριασμό ανηλίκων. Εδώ πραγματικά άκουσα μια κοινή ένσταση από διαφορετικά κόμματα ότι το μέτρο αφορά κυρίως στις οικογένειες που έχουν τη δυνατότητα να αποταμιεύουν και αφήνει εκτός τις οικογένειες με χαμηλά εισοδήματα. Λες και ένας πλούσιος που έχει τη δυνατότητα να αποταμιεύει θα περιμένει από το κράτος τα χίλια διακόσια ευρώ, που είναι το περισσότερο που μπορεί να δώσει. Αν είναι δυνατόν! Εδώ δεν πρέπει να χάνουμε και την ουσία για να κάνουμε μικροπολιτική αντιπολίτευση μιας νέας πρωτοβουλίας, επειδή δεν επιλύει αυτομάτως ένα κοινωνικό ζήτημα που σαφώς υπάρχει. Για πρώτη φορά θεσμοθετείται ένας μηχανισμός μιας μακροχρόνιας αποταμίευσης για τα παιδιά με κρατική συμμετοχή, με φορολογικά κίνητρα, για συγκεκριμένο χρονικό ορίζοντα. Δεν είναι μια απλή τραπεζική κατάθεση. Είναι μια προσπάθεια, επίσης, να δημιουργήσουμε και μια κουλτούρα αποταμίευσης διαφορετική και οικονομικής προετοιμασίας για τη νέα γενιά. Ο νέος αυτός θεσμός δημιουργεί μια πρόσθετη δυνατότητα αποταμίευσης για τα παιδιά. Οφείλουμε, όμως, να εξετάσουμε και το πώς θα μπορούν να συμμετέχουν ουσιαστικά οι οικογένειες με περιορισμένο εισόδημα, ώστε τα οφέλη του να μην περιοριστούν σε όσους θεωρείτε εσείς ότι έχουν οικονομική άνεση. Και κυρίως αυτή η δημιουργία του δεν σημαίνει ότι δεν πρέπει να εξετάσουμε συμπληρωματικές προβλέψεις για πιο ευάλωτες οικογένειες. 
Άλλωστε, από αυτή την Κυβέρνηση, αυτές οι προβλέψεις γνωρίζετε ότι έχουν υπάρξει, ότι υπάρχουν και ότι έχουν ψηφιστεί εδώ μέσα στη Βουλή και κάποιες από αυτές, κυρίες και κύριοι της Αντιπολίτευσης, δεν τις έχετε ψηφίσει καν.
Στο ζήτημα της στέγασης και της ακρίβειας ακούσαμε, επίσης, αρκετές προτάσεις. Ας συμφωνήσουμε σε κάτι: Η στεγαστική κρίση δεν αντιμετωπίζεται με μία μόνο ρύθμιση. Χρειάζεται να αυξηθεί η προσφορά των κατοικιών, να αξιοποιηθούν ακίνητα που παραμένουν κλειστά και να δημιουργηθούν κίνητρα για μακροχρόνιες μισθώσεις και να εξεταστούν παρεμβάσεις στις περιοχές όπου οι πιέσεις είναι μεγαλύτερες. Ακριβώς προς αυτή την κατεύθυνση κινούνται και οι φορολογικές παρατάσεις που περιλαμβάνονται σε αυτό εδώ το νομοσχέδιο. Σε καμία περίπτωση δεν ισχυριζόμαστε ότι οι παρατάσεις αυτές θα λύσουν από μόνες τους το στεγαστικό πρόβλημα. Είναι, όμως, ένα ακόμα βήμα προς την αντιμετώπιση της στεγαστικής κρίσης. Είναι εργαλεία που δημιουργούν και διατηρούν κίνητρα κίνητρα στην αγορά ακινήτων και συμβάλλουν στην προσπάθεια αύξησης της διαθέσιμης κατοικίας. Σε ό,τι αφορά τα ακίνητα που διαχειρίζονται οι servicers, θα υπενθυμίσω ότι μόλις την προηγούμενη βδομάδα ψηφίσαμε ρυθμίσεις που αφορούν ακριβώς αυτή τη σχέση των δανειοληπτών με τις εταιρείες διαχείρισης. Επομένως, η Κυβέρνηση, όπως βλέπετε, δεν περιορίζεται σε διαπιστώσεις. Παρεμβαίνει ουσιαστικά, νομοθετικά και υλοποιεί. Αυτό είναι το σημαντικό. 
Κυρίες και κύριοι συνάδελφοι, το νομοσχέδιο που έχουμε μπροστά μας δεν ισχυρίζεται ότι λύνει όλα τα προβλήματα της κοινωνίας. Δεν ξέρω αν εσείς έχετε ένα μαγικό ραβδί και το κάνετε αυτό από τη μία μέρα στην άλλη. Περιλαμβάνει, όμως, συγκεκριμένες φορολογικές ελαφρύνσεις, συγκεκριμένες κοινωνικές ενισχύσεις και συγκεκριμένες παρεμβάσεις για την οικογένεια, για την επιχειρηματικότητα, για τη νέα γενιά, για τα παιδιά μας. Γι’ αυτό και σήμερα σας καλώ να υπερψηφίσετε το νομοσχέδιο αυτό που μετατρέπει τις δεσμεύσεις σε νομοθετικές ρυθμίσεις και τις εξαγγελίες επιτέλους σε πράξεις. 
Ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε την κ. Συρεγγέλα. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα οχτώ μαθήτριες και μαθητές και δύο συνοδοί εκπαιδευτικοί από το 3ο Γενικό Λύκειο Κορωπίου. 
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Σας ευχόμαστε καλή πρόοδο και σας καλωσορίζουν ιδιαίτερα οι δύο παριστάμενοι αυτή τη στιγμή Βουλευτές της Ανατολικής Αττικής, ο κ. Φωτόπουλος και η κ. Καραγεωργοπούλου. Και εγώ, βέβαια, ήμουν παλιότερα για πολλά χρόνια στην Ανατολική Αττική, αλλά σας καλωσόρισα στην αρχή.
Να καλέσω τώρα στο Βήμα τον εισηγητή του ΠΑΣΟΚ-Κινήματος Αλλαγής, τον συνάδελφο και Αντιπρόεδρο της Βουλής, τον κ. Παρασκευά Κουκουλόπουλο. 
ΠΑΡΙΣ ΚΟΥΚΟΥΛΟΠΟΥΛΟΣ (Δ΄ Αντιπρόεδρος της Βουλής): Ευχαριστώ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, καλούμαστε σήμερα με την ψήφο μας να επικυρώσουμε οικονομικά μέτρα 2,2 δισ. ευρώ, τα οποία αθροίζονται με άλλα που έχουν ψηφιστεί στη φετινή χρονιά σε 4,1 δισ. και άλλα 3,2 δισ. για το 2027. Τα νούμερα ήδη είναι σημαντικά και επιβάλλουν να θέσουμε ένα πλαίσιο στη συζήτησή μας, για να μην χαθούμε σε μετρολογία, αν είναι πολλά ή λίγα ή οτιδήποτε άλλο. 
Η Κυβέρνηση της Νέας Δημοκρατίας του κ. Μητσοτάκη διαχειρίστηκε τα τελευταία επτά χρόνια πρωτοφανείς πόρους μεταπολεμικά. Της ήρθε το -εντός εισαγωγικών- «δώρο» της ποσοτικής χαλάρωσης λόγω covid και ενεργειακής χρήση και βέβαια το μεγαλύτερο πακέτο, πολύ μεγαλύτερο από το σχέδιο Μάρσαλ, το Ταμείο Ανάκαμψης, απότοκο και αυτό των δύο κρίσεων, στις οποίες αναφέρθηκα, κι αυτό έχει ως αποτέλεσμα η χώρα να επιτυγχάνει σταθερά καλύτερους ρυθμούς ανάπτυξης από τον μέσο όρο της Ευρωπαϊκής Ένωσης. 
Αν όμως συγκριθούμε με την ομάδα των χωρών που είναι κάτω από τον μέσο όρο, τότε θα δούμε ότι οι άλλοι τρέχουν γρηγορότερα από εμάς. Εξαρτάται πώς το βλέπεις. Δεν είναι τόσο θεαματικά καλά τα πράγματα, όπως η Κυβέρνηση ισχυρίζεται. Γιατί όμως τρέχουμε λιγότερο από άλλους; Γιατί απλά δεν αξιοποιήσαμε τους πόρους στοχευμένα του Ταμείου Ανάκαμψης. Χάθηκε η μεγάλη ευκαιρία του Ταμείου Ανάκαμψης κι έτσι το παραγωγικό κενό, το επενδυτικό κενό, η χαμηλή παραγωγικότητα της εργασίας και η υστέρησή μας στην καινοτομία, βασικοί παράμετροι, βασικά διαρθρωτικά προβλήματα της χώρας, παραμένουν όπως ήταν και πριν από όλο αυτό τον πακτωλό χρημάτων που διαχειρίζεται και η σημερινή Κυβέρνηση. 
Πού αποτυπώνονται αυτά; Στο ισοζύγιο τρεχουσών συναλλαγών που θυμίζω είναι το ένα σκέλος του δίδυμου ελλείμματος που μας οδήγησε στη χρεοκοπία πριν λίγα χρόνια. Το ισοζύγιο τρεχουσών συναλλαγών εξακολουθεί να πάσχει. Στο δεκάμηνο έκλεισε στα 8,9 δισεκατομμύρια.  
Το δημόσιο χρέος αποκλιμακώνεται -αυτό είναι ευχάριστο- όμως περισσότερο, σχεδόν διπλάσια, σχεδόν δύο προς ένα είναι η σχέση που έχει να κάνει με την πραγματική ανάπτυξη και με το ονομαστικό ΑΕΠ. Δηλαδή λόγω πληθωρισμού αποκλιμακώνεται σε ένα πολύ μεγάλο μέρος και φυσικά λόγω των πρωτογενών πλεονασμάτων -αυτή είναι η αλήθεια, εμείς δεν αδικούμε κανέναν, κύριε Υπουργέ- και των πρόωρων αποπληρωμών του χρέους με τις οποίες εμείς ξέρετε σε γενικές γραμμές έχουμε πει επανειλημμένα ότι δεν έχουμε τις ενστάσεις που έχουν άλλες πολιτικές δυνάμεις. 
Όντως έχουμε πρωτογενή πλεονάσματα γιατί έχουν προχωρήσει πολύ οι ηλεκτρονικές συναλλαγές κι έχει περιοριστεί η φοροδιαφυγή -μέτρα που το ΠΑΣΟΚ στήριξε σε όλες τις φάσεις-, ωστόσο υγιαίνουν τα έσοδα και από την άδικη σχέση έμμεσων άμεσων φόρων που είναι πρωτοφανής για τα ευρωπαϊκά δεδομένα -1,5 προς 1, 1 προς 1 στην Ευρώπη- και από τον πληθωρισμό, ο οποίος σταθερά είναι περίπου 40% πάνω από τον μέσο πληθωρισμό της Ευρωζώνης και τροφοδοτεί βέβαια αυτή η ιστορία το πρωτογενές πλεόνασμα.
Πού αποτυπώνονται όλα αυτά, με λίγα λόγια, σε ποιον δείκτη; Στον δείκτη που χρησιμοποιούν οι οικονομολόγοι σε Ανατολή και Δύση, Βορρά και Νότο σε όλο τον κόσμο, όταν θέλουν να συγκρίνουν χώρες μεταξύ τους, στον δείκτη PPS, δηλαδή στο κατά κεφαλή ΑΕΠ, εκφρασμένου σε μονάδες αγοραστικής δύναμης, όπου δυστυχώς έχουμε πιάσει την τελευταία θέση πίσω και από τη Βουλγαρία ήμασταν στην προτελευταία-, κατρακυλάμε κάθε χρόνο και από μία θέση. Τα διαρθρωτικά προβλήματα, με λίγα λόγια, παραμένουν και οι ανισότητες καλπάζουν. Αυτό είναι το χαρακτηριστικό μαζί με τα υπόλοιπα που έχω αναφέρει. 
Η Κυβέρνηση τι κάνει σε αυτή την κατάσταση; Υιοθετεί το δόγμα «η καλύτερη άμυνα είναι η επίθεση», θυμίζοντάς μας τον Φέρεντς Πούσκας που το έλεγε. Και επειδή ετοιμάζεται με ιδιαίτερη σφοδρότητα -σήμερα το έκανε ήπια η εισηγήτρια της Πλειοψηφίας, χθες αφιέρωσε όλη την ομιλία της στη δεύτερη ανάγνωση επιτιθέμενη κυριολεκτικά στο ΠΑΣΟΚ, δεν είναι προσωπικό της ζήτημα-, το κάνει σταθερά η Κυβέρνηση τους τελευταίους μήνες, καθώς βλέπει το ΠΑΣΟΚ να κάνει σταθερά βήματα κυρίως στον προγραμματικό του λόγο.
Σε ό,τι μας αφορά λοιπόν, κυρίες και κύριοι της Κυβέρνησης, κύριε Υπουργέ, κύριοι συνάδελφοι της Πλειοψηφίας, ματαιοπονείτε για τρεις λόγους.
Πρώτον, μη μας ρωτάτε εμάς πόσο κοστίζουν τα μέτρα. Τα μέτρα μας είναι στοχευμένα και δεν είναι αυτή η διαφορά μας. Η δημοσιονομική σταθερότητα της χώρας είναι για εμάς αδιαπραγμάτευτη. Έχουμε πλήρη επίγνωση ότι ο ελληνικός λαός πλήρωσε το βαρύ τίμημα, το κοινωνικό τίμημα, με τις ανατροπές της ζωής του, για να φτάσουμε εδώ που είμαστε σήμερα, και το πολιτικό τίμημα πήγε μονομερώς σε μία και μόνο πολιτική δύναμη, στο ΠΑΣΟΚ. Μόνο το ΠΑΣΟΚ κατέβαλε πολιτικό τίμημα για να είναι η χώρα μέσα στο ευρώ και να βρίσκεται εδώ που βρίσκεται σήμερα! Δεν δεχόμαστε λοιπόν υποδείξεις ως προς αυτό, κυρίες και κύριοι συνάδελφοι.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Δεύτερον, σας έχουμε πει εμφατικά εδώ και δύο χρόνια, από τότε που πέρασε στον αστερισμό του πολυετούς δημοσιονομικού πλαισίου, στο νέο δημοσιονομικό πλαίσιο δηλαδή η Ευρωπαϊκή Ένωση, ότι η μεγαλύτερη αύξηση που μπορεί να δώσει οποιαδήποτε κυβέρνηση είναι να συγκρατήσει το κόστος ζωής και να το μειώσει εκεί που πραγματικά μπορεί. 
Τίποτα δεν αποτυπώνει την αλήθεια αυτής της θέσης μας από τον κατώτατο μισθό. Μόνο όποιος δεν τα πάει καλά με τους αριθμούς δεν βλέπει ότι έχουμε ικανοποιητική αύξηση του βασικού μισθού, όπως είπατε, κυρία Συρεγγέλα. Καμία αντίρρηση. Ο μέσος μισθός ανέβηκε 17,6 από το ’19 μέχρι σήμερα, την ίδια ώρα ο δείκτης τιμών καταναλωτή είναι στο 19,4. Τρέχει γρηγορότερα ακόμα και μια από τις πιο μετρήσιμες αυξήσεις, ο πληθωρισμός. 
Σε αυτό είναι εγκλωβισμένη η κοινωνία και μάλιστα τα νούμερα δίνουν τη γενική εικόνα, αλλά αν προχωρήσουμε παρακάτω, θα δούμε ότι μεταξύ των άλλων στο ηλεκτρικό ρεύμα έχουμε 43,8 αύξηση μέσα σε αυτά τα επτά χρόνια, στο στεγαστικό 22%, στα τρόφιμα 35,4 και στα είδη ένδυσης-υπόδησης 22%. Αυτή είναι η εικόνα. 
Υπάρχει πρόταση; Φυσικά και υπάρχει πρόταση από το ΠΑΣΟΚ. 
Και έρχομαι στο τρίτο. Για το στεγαστικό ο Νίκος Ανδρουλάκης φωνάζει από το 2021 και παραμένουμε η μόνη χώρο που δεν έχουμε σοβαρό πρόγραμμα κοινωνικής κατοικίας. Εμείς δεν μηδενίζουμε τα μέτρα που φέρνετε σήμερα για να προκύψουν κατοικίες, αλλά τη μεγάλη τομή δεν την κάνετε. Την χαρακτήρισε ενδιαφέρουσα την πρόταση του Νίκου Ανδρουλάκη πριν από δύο χρόνια, εδώ σε επίκαιρη επερώτηση, ο Πρωθυπουργός, αλλά πράξη μηδέν. 
Στο ηλεκτρικό ρεύμα, που είναι ο μεγάλος ασθενής ουσιαστικά, όπου οι αυξήσεις τροφοδοτούν και τις αυξήσεις για τις οποίες μίλησα στα τρόφιμα και στην ένδυση-υπόδηση, όχι μόνο αυτοτελώς στους λογαριασμούς που πληρώνουμε. Εδώ υπάρχει ένα ζήτημα, κυρίες και κύριοι συνάδελφοι. Στη χώρα καλπάζει η τιμή του ρεύματος και η αιτία δεν είναι κάποιες εισαγωγές γενικά και αόριστα. Είναι η απόλυτη εξάρτηση της χώρας από το φυσικό αέριο. Η πολιτική της βίαιης απολιγνιτοποίησης που υιοθέτησε προσωπικά ο Πρωθυπουργός, δήθεν για το περιβάλλον -γιατί μετά το έστριψε και γύρισε υπέρ των υδρογονανθράκων, το καλοκαίρι του ’25- έχει οδηγήσει σε αυτό το αποτέλεσμα. Από το ’19 μέχρι σήμερα σας είπα πόσο αυξήθηκε το ρεύμα. Όσο μειώνεται ο λιγνίτης ανεβαίνει το ρεύμα. 
Πώς γίνεται αυτό το μαγικό; Υπάρχουν σοβαρά θέματα με το χρηματιστήριο ενέργειας, για το οποίο έχω μιλήσει πολλές φορές, το οποίο θεσμοθέτησε ο ΣΥΡΙΖΑ επιπόλαια και εξίσου επιπόλαια το εφαρμόζει η Κυβέρνηση. Ποτέ δεν θελήσατε να ασχοληθείτε σοβαρά με το θέμα. 
Πάμε παρακάτω. Ερχόμαστε τώρα στην πρόσφατη κρίση. Το καλοκαίρι -δεν μιλάω για το ενεργειακό- κύριε Υπουργέ, μίλησα εδώ από το Βήμα ενώπιον του Υπουργού Ενέργειας και είπα ότι τη λιγνιτική μονάδα του Αγίου Δημητρίου, την οποία την κλείσατε, κακώς την κλείσατε και θα το βρούμε μπροστά μας το θέμα δημοσιονομικά. 
Εσείς έχετε διώξει όλο τον κόσμο σήμερα. Οι μισοί και βάλε έχουν συνταξιοδοτηθεί ή έχουν διωχθεί αλλού. Προσέξτε, και λογαριάζατε να κλείσει στις 30 Σεπτεμβρίου η Πτολεμαΐδα 5. Όμως, ανάγκα και θεοί πείθονται. Η μονάδα συνεχίζει. 
Ακούστε, με τη μονάδα, κατά συρροή, τι έχει γίνει με το σχέδιο του κ. Στάσση και του κ. Μητσοτάκη, με τη βίαια απολιγνιτοποίηση. Εάν δούλευε, θα βελτιώναμε σε ετήσια βάση κατά 1,2 δισεκατομμύρια ευρώ το ισοζύγιο τρεχουσών συναλλαγών.  Δεν μας ενδιαφέρει; Εάν δούλευε, επίσης, η τιμή της μεγαβατώρας, σε συνδυασμό με την Πτολεμαΐδα 5, με βάση τις τιμές που έχουν διαμορφωθεί από τον προηγούμενο μήνα ακόμα, η χονδρική τιμή θα κατέβαινε 100 ευρώ, από τα 250 ευρώ στα 150 ευρώ. Πάνω σε αυτό, αν βάλετε και την πρόταση που κάναμε για τα μπλε τιμολόγια προχθές, που θα οδηγούσε σε μια περαιτέρω μείωση επί της χονδρικής περίπου ένα 20%, θα πηγαίναμε με τις προτάσεις του ΠΑΣΟΚ κάτω από το μισό της τιμής στην οποία τιμολογείται σήμερα το ρεύμα. Και οι προτάσεις του ΠΑΣΟΚ δεν έχουν δημοσιονομικό κόστος. Δεν ακούτε. Εμμένετε, διεκδικώντας το αλάθητο του Πάπα. 
Και δεν είναι μόνο αυτό. Όλο το σχέδιο του κ. Στάσση, της βίαιης απολιγνιτοποίησης και της αποκοπής των τηλεθερμάνσεων που τους οδήγησε στο φυσικό αέριο Κοζάνης, Πτολεμαΐδας και Αμυνταίου είχε έναν λογαριασμό κρυφό που ξεπέρασε, συνάδελφοι, το μισό δισεκατομμύριο ευρώ μέχρι τώρα. Ακριβός ο κ. Στάσσης. Και πάνω από τα μισά, τα έχει δώσει ο κρατικός προϋπολογισμός. Είναι πάνω από 250 εκατομμύρια. Λεφτά υπάρχουν, για να καλύπτουν αστοχίες τέτοιων επιλογών. Μάλιστα, τα 70 εκατομμύρια λείπουν φέτος από μέτρα στήριξης για τα καύσιμα. Είναι το δωράκι του κ. Στάσση. Βάλτε τέλος σε αυτήν την κατάσταση, κυρίες και κύριοι. 
Σας είπα, λοιπόν, να μη μας κάνετε υποδείξεις, πρώτον, γιατί έχουμε βαθιά επίγνωση της προσφοράς μας και της σχέσης που έχουμε εμείς με τα δημοσιονομικά, δεύτερον, γιατί εμείς μιλάμε στοχευμένα και όχι γενικά και αόριστα για το πώς θα συγκρατήσουμε το κόστος ζωής και θα μειώσουμε συγκεκριμένες παραμέτρους και τρίτον, γιατί πολύ απλά θα τα είχαμε κάνει όλα αλλιώς αν ήμασταν στη θέση σας. Μη διεκδικείτε το αλάθητο του Πάπα. Έτσι κι αλλιώς δεν ισχύει ούτε για τον Πάπα. 
Θα τα είχαμε κάνει όλα αλλιώς, από το ιδιωτικό χρέος, στο οποίο κάνετε αποσπασματικές ρυθμίσεις, μέχρι τις πληρωμές των αγροτών που είναι απλήρωτοι τέλος Νοεμβρίου. Θα τα είχαμε κάνει αλλιώς, από τον σιδηρόδρομο μέχρι την αναβάθμιση των δικτύων μέσης, υψηλής και χαμηλής, για να έχουμε ισόρροπη ανάπτυξη ΑΠΕ, ενεργειακή δημοκρατία και αποθήκευση. Όλα θα τα κάναμε διαφορετικά. Θα κάναμε σιδηρόδρομο με ηλεκτροκίνηση, για να μειωθεί δραστικά το κόστος μεταφορών με τους πόρους του Ταμείου Ανάκαμψης. Τίποτα από όλα αυτά δεν κάνατε. Και δεν κάνατε τίποτα από όλα αυτά, που δεν θα είχαν δημοσιονομικό κόστος. Είναι ζήτημα προτεραιοτήτων και επιλογών. Δεν θα μας βάλει στο «τρυπάκι» του δημοσιονομικού κόστους. Εμείς έχουμε μία συνολικά διαφορετική λογική. 
Το ίδιο ισχύει και με τον περιβόητο κουμπαρά, που φέρνετε σήμερα, όπου εμείς μιλήσαμε γι’ αυτόν πριν από οχτώ χρόνια, όταν οι Βουλευτές μας κατέθεσαν πρόταση νόμου τότε, υπό την Προεδρία της αείμνηστης Φώφης Γεννηματά, στην κυβέρνηση τότε του ΣΥΡΙΖΑ και προτείναμε τότε στα πλαίσια πρότασης νόμου για το δημογραφικό, τη θεσμοθέτηση κουμπαρά, μισά ο πολίτης, ο γονιός, μισά το κράτος. 
Και δείτε τη διαφορά μας. Εμείς προτείναμε τα εξής: Από την οικογενειακή μηνιαία συμμετοχή απαλλάσσονται όσοι έχουν τη μέριμνα ορφανών ή απροστάτευτων παιδιών -δίνει δηλαδή δύο φορές εισφορά το κράτος εδώ, δεν δίνει ο πολίτης- οι οικογένειες με τρίτο και επόμενα παιδιά, οι οικογένειες με χαμηλό εισόδημα και χαμηλή αξία περιουσίας για όλα τα παιδιά -συνολικά περιουσιολόγιο, όχι σκέτο εισόδημα ή περιουσία, συνδυασμός, λογική σοσιαλδημοκρατίας- οικογένειες με παιδιά με αναπηρία άνω του 67%, καθώς και οικογένειες με γονείς με αναπηρία άνω του 80% ή δύο γονείς με αναπηρία άνω του 67%. Σε αυτές τις περιπτώσεις, η οικογενειακή συμμετοχή καλύπτεται από την πολιτεία μαζί με την καταβολή της συμμετοχής της. Αυτό είναι το ΠΑΣΟΚ. Δείτε και το πόνημα της Κυβέρνησης, για να δείτε τη διαφορά. Και θα μπορώ να μιλάω μέχρι αύριο το πρωί για να εκθέτω, τι παίρνεις με το ΠΑΣΟΚ, τι παίρνεις με τη Νέα Δημοκρατία. 
Είναι βαθύ το πρόβλημα του κουμπαρά, κυρίες και κύριοι συνάδελφοι. Η κρίση της φιλελεύθερης δημοκρατίας σε όλη τη Δύση έχει ως αφετηρία της την αδυναμία του σύγχρονου κράτους να εγγυηθεί τον κανόνα «κάθε γενιά καλύτερα από την προηγούμενη». Από εκεί ξεκίνησε όλη η κρίση που έφτασε στην άνοδο της ακροδεξιάς κοκ.. 
Η Ελλάδα δεν αποτελεί εξαίρεση. Τουναντίον, με τις δωρεάν γονικές παροχές έχουμε κλειδώσει τις ανισότητες για τη νέα γενιά. Και έρχεστε τώρα και το τερματίζετε, διευρύνοντας αυτές τις ανισότητες με κρατική χρηματοδότηση. Αυτό κάνετε. 
Μιλάτε για αποταμίευση. Ξέρετε ότι, σύμφωνα με την ΕΛΣΤΑΤ, το 2025 ήταν ο τέταρτος συνεχής χρόνος που είχαμε αρνητική αποταμίευση στην Ελλάδα; Ξοδεύανε περισσότερα, γιατί ξόδευαν από τις καταθέσεις τους οι Έλληνες και έτσι μειώθηκε η αποταμίευση. Μάλιστα -προσέξτε- αν δείτε την τιμή της αποταμίευσης κατά ΕΛΣΤΑΤ, σε συνδυασμό με το ότι αυξάνονται οι καταθέσεις, τότε έχετε όλη την εικόνα. Κάποιοι, δηλαδή, συσσωρεύουν μεγαλύτερα ποσά και αποταμιεύουν πραγματικά -είναι αυτοί που τους δίνει λεφτά το κράτος- και κάποιοι δεν μπορούν να αποταμιεύσουν. Μη μιλάτε, λοιπόν, για αποταμιεύσεις. Χρειάζεται να αλλάξει ριζικά όλη αυτή η ιστορία. 
Έρχομαι γρήγορα να πω για μερικά συγκεκριμένα άρθρα. Είναι και το τελευταίο στη σύγκριση με το ΠΑΣΟΚ, το τέταρτο σημείο. Φέρνετε σήμερα δειλά, δειλά -και δεν υπάρχει περίπτωση παρθενορραφής- μέτρα κοντά στη 13η σύνταξη, κοντά στον 13ο μισθό. Θίγετε το τεκμαρτό, που ήταν αδιαπραγμάτευτο για εσάς, των επαγγελματιών και βάζετε και το θέμα της φτώχειας περιόδου για τις γυναίκες. 
Και στα τέσσερα αυτά θέματα, το ΠΑΣΟΚ έχει μιλήσει ξεκάθαρα και για 13ο μισθό, για 13η σύνταξη, μηδενικό συντελεστή ΦΠΑ για την φτώχεια της περιόδου και από την άλλη, για την κατάργηση του τεκμαρτού, που ουσιαστικά, τελικά, σήμερα φαίνεται να βοηθάει μόνο τους φοροφυγάδες. 
Ξέρετε τι κάνετε με αυτά, με τις επιμέρους ρυθμίσεις, τις οποίες κάνετε με τον δικό σας τρόπο, στον οποίο θα αναφερθώ; Πολύ απλά, δίνετε υπεραξία στις θέσεις μας. Αυτό είναι το θέμα. Δίνετε υπεραξία στις θέσεις μας και σας ευχαριστούμε γι’ αυτό. 
Τώρα, βέβαια, για το επίδομα Χριστουγέννων των δημοσίων υπαλλήλων, γιατί δεν το φέρνετε μπροστά; Το είπα και χθες στην Επιτροπή. Γιατί να μην πάει το πρώτο δίμηνο; Μα, λέει, δεν μπορεί τον Γενάρη γιατί έχει μια ιδιαιτερότητα ο Γενάρης, που είναι μεταβατικός μήνας στα έσοδα. Γιατί δεν το φέρνετε τον Φλεβάρη; Και αν το επιτρέψει ο δημοσιονομικός χώρος, να δοθεί το αντίστοιχο, δεύτερο, και στα τέλη του έτους, τον Δεκέμβρη. Γιατί δεν δίνετε μια τέτοια ταχύτητα, αξιολογώντας το γεγονός ότι έχουμε τους χαμηλότερα αμειβόμενους δημοσίους υπαλλήλους; 
Σε ό,τι αφορά τους ευάλωτους, για ποιο λόγο δεν βάζετε κανένα εισοδηματικό κριτήριο, αλλά βάζετε ηλικιακό; Ένας συνταξιούχος, δηλαδή, εβδομήντα ετών, ο οποίος παίρνει τρεις ή τρεισήμισι χιλιάδες σύνταξη, θα πάρει τα 400 ευρώ και ένας που είναι εξήντα τέσσερα και έντεκα μήνες δεν θα τα πάρει, ακόμη και αν παίρνει οχτώ ή εννιά κατοστάρικα σύνταξη. Τι λογική είναι αυτή που διέπει το νομοθέτημά σας; 
Για τη φτώχεια περιόδου, το είπα ήδη, ότι πρέπει να πάτε μηδενική φορολόγηση. 
Τέλος, για το άρθρο 51, με έκθεσή του το Επιστημονικό Συμβούλιο της Βουλής σημειώνει με έμφαση ότι δεν είναι δυνατόν. Είναι δεκτό να καταργηθούν τα πρόστιμα για όσους δεν δήλωναν μέρος ακίνητης περιουσίας από το 2014 μέχρι σήμερα, αλλά να τους χαρίσουμε και τους φόρους αποτελεί τεράστια ανισότητα και πρόκληση για όλους τους συνεπείς φορολογούμενους. 
Ευχαριστώ. 
(Στο σημείο αυτό ο Δ΄ Αντιπρόεδρος της Βουλής κ. Πάρις Κουκουλόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε τον κ. Κουκουλόπουλο. 
Παρακαλώ να κλείσει το σύστημα της ηλεκτρονικής εγγραφής ομιλητών. 
Τον λόγο έχει ο ειδικός αγορητής του ΚΚΕ, ο συνάδελφος κ. Χρήστος Τσοκάνης. 



ΧΡΗΣΤΟΣ ΤΣΟΚΑΝΗΣ: Ήθελα να ήξερα σε ποιον απευθύνεστε, όταν φέρνετε όλα αυτά τα ψίχουλα να μοιράσετε στον ελληνικό λαό και τι προσπαθούν να μας πουν τα κόμματα της Αντιπολίτευσης, που τον έχουν καθηλώσει όλα αυτά τα χρόνια στη φτώχεια και την ανέχεια;
Σήμερα, στον 21ο αιώνα, που τρομάζει ένα νοικοκυριό να ζεσταθεί τον χειμώνα -γιατί ένας στους δύο δεν θα ζεσταθεί στην πατρίδα μας, ε;- που πάνω από πενήντα εκατομμύρια θα παγώσουν στην Ευρωπαϊκή Ένωση, που στοιβάζονται στις ουρές της ψηφιακής γραφειοκρατίας για να κάνουν αιτήσεις για 100 και 200 ευρώ επίδομα πετρελαίου το 2026 στον κόσμο της ανάπτυξής σας, για ζητήματα που το 1950 στη Σοβιετική Ένωση του σοσιαλισμού θεωρούνταν αυτονόητα, με δωρεάν σχεδόν παροχή θέρμανσης για όλον τον λαό. Αυτοί είστε! Αυτό είναι το σύστημά σας.
Σήμερα που οι εφοπλιστές κάνουν δωρεές στο Πολεμικό Ναυτικό -και στη Σχολή Ικάρων- που το έχετε στείλει για να τους φυλάει τα συμφέροντά τους, σήμερα που δεν δίνετε μία για τον ελληνικό λαό, έρχεστε και λέτε «κάτω από την πίεση του κινήματος, κάτω από τη λαϊκή αγανάκτηση και οργή, θα σας πετάξω δύο ψίχουλα».
Δεν πήρατε υπ’ όψιν σας ούτε τα μαζικά συλλαλητήρια έξω από τη Διεθνή Έκθεση Θεσσαλονίκης. Βέβαια, τότε είχατε προσανατολίσει τα κανάλια να δείχνουν τις φασιστοσυνάξεις και τις αποφυλακίσεις των αγαπημένων σας παιδιών και όχι τα δίκαια αιτήματα των αυτοαπασχολουμένων, της εργατικής τάξης της πατρίδας μας, των βιοπαλαιστών αγροτών, των φοιτητών, της νεολαίας, που ήταν έξω από τη Διεθνή Έκθεση της Θεσσαλονίκης. Και έρχεστε τώρα και λέτε ότι θα πάω να στηρίξω τους οικονομικά ευάλωτους.
Αφού, λοιπόν, υπάρχει οικονομικά ευάλωτος, γιατί δεν μιλάτε για αυτούς που είναι οικονομικά εύρωστοι, αυτούς που κονομάνε; Διότι σας έχουν βάλει τα δυο πόδια σε ένα παπούτσι να μοιράσετε ψίχουλα! Έτσι δεν είναι; Γιατί δεν μιλάτε για αυτούς που είναι αφορολόγητοι; Ποιοι είναι οι αφορολόγητοι; Οι τράπεζες, που απολαμβάνουν αναβαλλόμενο φόρο τραπεζών και που τι κάνει σήμερα το νομοσχέδιό σας; Τους στηρίζει. Αυτούς στηρίζει σήμερα με την παράταση των ψηφιακών συναλλαγών και του πλαστικού χρήματος, ναι ή όχι; Ακόμα και το εξαχίλιαρο, το αφορολόγητο που λέτε, που θα παίρνουν για τα φιλοδωρήματα, θα δίνεται μέσω τραπεζών.
Ρευστότητα, λοιπόν, στις τράπεζες και προμήθειες ακόμα και από το φιλοδώρημα των εργαζομένων. Ακόμα και η αποπληρωμή ενοικίων και διάφορων άλλων πληρωμών που θα γίνονται και δίνεται παράταση και αυτά μέσω των τραπεζών. Άρα, οι τράπεζες μέχρι σήμερα δεν πλήρωναν.
Ποιοι είναι οι υπεύθυνοι που δεν πλήρωναν οι τράπεζες; Ο λαός μας; Όχι. ΣΥΡΙΖΑ, Τσίπρας και οι λοιποί ΠΑΣΟΚ, Νέα δημοκρατία και όλα τα κόμματα που υποκλίνονται στον καπιταλιστικό τρόπο ανάπτυξης.
Ποιοι άλλοι δεν πληρώνουν φόρο; Δεν πληρώνουν φόρο οι στρατηγικοί επενδυτές, που έρχεστε και τους στηρίζετε σήμερα. Γιατί τους στηρίζετε, για να λέμε και ποιους στηρίζει σήμερα το νομοσχέδιο; Τους στηρίζετε, γιατί έχετε πρόσθετο προϋπολογισμό που θα κατευθυνθεί στην κατασκευή υποδομών. Τι υποδομές; Διπλής χρήσης. Και για τις ανάγκες του κεφαλαίου και της κερδοφορίας του και τις ανάγκες της πολεμικής οικονομίας και της πολεμικής εμπλοκής, που μας έχετε μπλέξει μέχρι τα μπούνια.
Ποιους άλλους στηρίζετε; Τους ενεργειακούς ομίλους. Γιατί δεν κάνετε αυτό που λέει το ΚΚΕ για να έχει ελάφρυνση ο λαός; Κατάργηση του ΦΠΑ στα είδη ευρείας λαϊκής κατανάλωσης. Κατάργηση του ΦΠΑ και του Ειδικού Φόρου Κατανάλωσης στα καύσιμα και την ενέργεια. Γιατί δεν το κάνετε; Δισεκατομμύρια κερδίζουν οι ενεργειακοί όμιλοι τη στιγμή που ο λαός ανεβαίνει τον ενεργειακό Γολγοθά. Κερδίζουν ή δεν κερδίζουν; Επίσημα στοιχεία.
Να μας πείτε: Γιατί δεν βάζετε πλαφόν και στην τιμή, αλλά και στο κέρδος των διυλιστηρίων; Διότι ακριβώς τους σφίγγετε το χέρι και με τον πρόσθετο προϋπολογισμό τούς δίνετε επιπλέον χρήματα από το σημερινό νομοσχέδιο. Γιατί δεν κάνετε άρση των κυρώσεων, για να έχει ο λαός φτηνό ρωσικό αέριο; Ούτως ή άλλως και το ρωσικό αέριο και το ρωσικό πετρέλαιο οι εφοπλιστές μας, στους οποίους κάνετε τις πλάτες και τους φοροαπαλλάσσετε και τους στηρίζετε και τους φυλάτε τα κέρδη, τι κάνουν; Το μεταφέρουν σε όλον τον κόσμο και μάλιστα, τώρα με τις καινούργιες συμφωνίες, θα αναμειγνύουν και το μείγμα για να παίρνουμε αμερικανορωσικό, αλλά εμείς θα το πληρώνουμε πανάκριβα στα λαϊκά νοικοκυριά. Αυτοί είστε!
Αυτά κάνετε, ρε παιδιά, σήμερα με το νομοσχέδιο; Γιατί δεν το λέτε; Γιατί, μήπως δεν στηρίζετε και τα funds, τους servicers και όλους τους άλλους ομίλους που επενδύουν στο real estate;
Ακόμα, βρε αθεόφοβοι και για τον Δήμο Καστελόριζου, που λέτε ότι θα δώσετε 5.000 ευρώ, προκειμένου να μετακινηθούν οι οικογένειες εκεί, έχετε τον σκοπό σας και θα σας πω εγώ ποιος είναι ο σκοπός σας.
Μεγάλοι όμιλοι έχουν επενδύσει στο Καστελόριζο, ναι ή όχι, κύριοι της Κυβέρνησης και κύριοι των άλλων κομμάτων; Ντόπια και ξένα funds έχουν επενδύσει, τουριστικοί και μη όμιλοι. Τι θέλετε, λοιπόν, εκεί; Να τους δώσετε φθηνά εργατικά χέρια. Πώς θα το καταφέρετε αυτό; Λέτε «θα βάλουμε πάλι το χέρι στον Κρατικό Προϋπολογισμό, για να μετακινηθεί πληθυσμός στην περιοχή του Καστελόριζου». Μα, για το Καστελόριζο δεν έχετε βάλει το χέρι στην τσέπη να φτιάξετε Κέντρο Υγείας.
Πρόσφατα, συνέλαβαν ακόμα και τον γιατρό που βγήκε και διαμαρτυρήθηκε που δεν είχαν υποδομές στην υγεία και στο Κέντρο Υγείας εκεί πέρα στην περιοχή του Καστελόριζου. Και έχουμε ζήσει την ανάπτυξή σας και πώς στηρίζετε τον λαό στις περιοχές όπου γίνονται τέτοιες επενδύσεις. Το ζούμε καθημερινά στη Δυτική Αττική, που δεν έχουμε μαγνητικό τομογράφο στο νοσοκομείο, που χθες και προχθές είχαμε σε όλη τη Δυτική Αττική μόλις δύο ασθενοφόρα και τα έξι ήταν στο συνεργείο, που δεν μπορούμε να μετακινηθούμε από τη μια της πόλης στις άλλες. Αυτή είναι η ανάπτυξή σας.
Έρχεστε και λέτε «θα δώσω ένα κατοσταρικάκι στους ανάπηρους». Το επίδομα από 300 θα πάει 400 ευρώ στους υπερήλικες, ανασφάλιστους, αλλά και σε αυτούς που παίρνουν το επίδομα αλληλεγγύης. Δηλαδή, το οικονομικό ευάλωτο νοικοκυριό που έμενε σε σπίτι δεκαεννέα τετραγωνικών και που η Q Quant δεν αναγνώρισε την ευαλωτότητά του, γιατί δεν είχε τα λεφτά να πάρει δικηγόρο να τον στηρίξει και να την αποδείξει και τον πέταξε έξω, θα σώσει τη ζωή του με το κατοστάρικο που του δίνετε. Και δεν φέρνετε στην επικαιρότητα τις δυσκολίες και τον Γολγοθά που ανεβαίνει μια οικογένεια που έχει ανάπηρο μέλος μέσα στη σύνθεσή της και που αναγκάζεται να βάζει βαθιά το χέρι στην τσέπη, γιατί αντιμετωπίζει τους κόφτες στα ΚΕΠΑ, γιατί αντιμετωπίζει όλη αυτή την ακρίβεια και την πληρωμή και των φαρμάκων, αλλά και των πρόσθετων μελών, αλλά και όλη αυτή τη δυσκολία.
Διότι κάνετε και το άλλο τέχνασμα. Αντί να πάρει, λοιπόν, ανά δύο έτη που περνάει στα ΚΕΠΑ ο ανάπηρος συνεχόμενη την αναπηρία για να γίνει αορίστου, που κάνετε και ένα κόψιμο κατά τη διάρκεια των επιτροπών, για να μη μπορεί να πάρει στην πενταετία, στη δεκαετία την οριστική αναπηρία και ξανά να γυρνάει γύρω από τον εαυτό του. Χώρια τους κόφτες που ανάπηροι που έπρεπε να πάρουν 80% και 90%, τους βγάζετε 50% και 60%. Δεν μπορούν να περπατήσουν, δεν μπορούν να ανασάνουν, δεν μπορούν να αντιμετωπίσουν την καθημερινότητά τους και λέτε ότι θα τους στηρίξετε με ένα κατοστάρικο;
Θα στηρίξετε με ένα κατοστάρικο τους υπερήλικες ανασφάλιστους που πασχίζουν -ειδικά συμπατριώτες μας από την πρώην Σοβιετική Ένωση- και περιμένουν; Μετά τα εξήντα επτά ξέρετε πόσο περιμένουν; Δύο και τρία χρόνια να εγκριθεί η σύνταξη του ανασφάλιστου υπερήλικα. Και αφού ζητούν κάποιο δικαιολογητικό μετά από δύο και τρία χρόνια, περνούν και άλλα δυο-τρία χρόνια και στο τέλος, πεθαίνει ο ανασφάλιστος υπερήλικας. Και όταν κάποιοι ζήσουν μετά τα εβδομήντα τρία, εβδομήντα τέσσερα, τους δίνετε ένα κατοστάρικο.
Την ίδια στιγμή, όμως, οι στρατηγικοί επενδυτές με τα νομοσχέδια που φέρατε και όλοι αυτοί που επενδύουν στην πολεμική οικονομία αφορολόγητοι, οικονομικές ενισχύσεις, επιδοτήσεις, υποδομές και μια σειρά άλλες φοροαπαλλαγές. Όλοι αυτοί πώς αντιμετωπίζουν στα logistics τους εργαζόμενους; Να δουλεύουν δεκατρείς, δεκατέσσερις, δεκαπέντε και δεκαέξι ώρες, να σακατεύονται στους χώρους δουλειάς.
Μήπως αναγνωρίζετε τις επαγγελματικές ασθένειες; Δεν αναγνωρίζετε τις επαγγελματικές ασθένειες ούτε τα εργοδοτικά εγκλήματα αναγνωρίζετε. Έρχεστε και λέτε ότι θα δώσετε ένα πεντακοσαρικάκι στους δημόσιους υπαλλήλους.
Το ΚΚΕ το λέει ορθά-κοφτά, επειδή αναρωτώνται διάφοροι πού θα βρούμε λεφτά: Δεν σας λέμε να ανατρέψουμε τον καπιταλισμό σήμερα. Βάλτε φόρο 45% στο μεγάλο κεφάλαιο. Γιατί δεν το βάζετε; Δηλαδή, ένας όμιλος που κερδίζει 2 δισεκατομμύρια τον χρόνο θα ζοριστεί να πάνε τα παιδιά του κατασκήνωση, εάν κερδίζει -45%; Ενός ομίλου δεν θα μπορούν να βγουν τα στελέχη του και οι μέτοχοί του στην ταβέρνα, εάν τους βάλετε 45%; Όμως, αλλά δεν τους βάζετε, γιατί αυτούς υπηρετείτε. Διότι στον καπιταλισμό αυτοί κερδίζουν. Και ποιος χάνει; Χάνει ο ελληνικός λαός.
Και τι βαπτίζετε τα συμφέροντα όλων αυτών που κερδίζουν, των ομίλων; Εθνικά συμφέροντα.
Και πώς τους προστατεύετε είτε κάνουν πόντιση του καλωδίου από το οποίο δεν έχει να κερδίσει τίποτα ο ελληνικός λαός και μπαίνουν σε αμφισβήτηση τα κυριαρχικά δικαιώματα της πατρίδας μας είτε με τις ασπίδες του Αχιλλέα, του Οδυσσέα και όποιο άλλο όνομα εφευρίσκετε για να στηρίξετε τα συμφέροντά τους; Αυτά, λοιπόν, τα βαφτίζετε εθνικά συμφέροντα. Και όταν βγαίνει ο αγρότης και διεκδικεί, τι του λέτε; Κάτσε στην μπάντα, γιατί θα έχεις αγροτοδικεία. Μήπως ξεχνάμε πώς ήταν η συμπεριφορά των άλλων κομμάτων απέναντι στους αγρότες που τους ξεκλήριζε, που τους έσκαγε τα λάστιχα, που τους έριχνε με τις «αύρες» και τους έστελνε στα δικαστήρια; Το ξεχνάμε; Δεν το ξεχνάμε! 
Τι έρχεστε και κάνετε σήμερα με το νομοσχέδιο; Κάτω από την πίεση του οργανωμένου κινήματος των αγροτών, των κτηνοτρόφων και των αλιέων, κάτω από την πίεση της αλληλεγγύης που έδειξε ο ελληνικός λαός, έρχεστε και πετάτε στάχτη στα μάτια του κόσμου μιλώντας για 20.000 αφορολόγητο. Μα, ξέρετε πόσοι κατά κύριο επάγγελμα αγρότες δηλώνουν πάνω από το αφορολόγητο; Μόλις το 1/5 των κατά κύριο επάγγελμα αγροτών.
Ξέρετε τι Γολγοθά ανεβαίνουν καθημερινά οι αγρότες με το υψηλό ενεργειακό κόστος, με το υψηλό κόστος στα λιπάσματα, με το υψηλό κόστος των μετακινήσεων, με τον ανταγωνισμό, με τους μεγάλους ομίλους, με το γεγονός ότι πουλάνε ένα και το βλέπουν στο ράφι να πουλιέται εκατό, ενώ κερδίζουν οι μεγαλέμποροι με τις συμφωνίες Mercosur που ψηφίζετε, με όλες αυτές τις αθρόες ανεξέλεγκτες εισαγωγές από τρίτες χώρες προϊόντων, τις οποίες βαφτίζετε ελληνικές με την ανοχή σας για χάρη των εμπόρων; 
Μάλιστα, θέλετε να δημιουργήσετε και ένα κλίμα κοινωνικού αυτοματισμού λέγοντας για τους αγρότες σε πρωτοσέλιδα «20.000 αφορολόγητο για τους αγρότες», «20.000 ευρώ αφορολόγητο για τους τρίτεκνους», για να πουν οι υπόλοιποι ότι εμείς δεν έχουμε αφορολόγητο. Έχουν αφορολόγητο οι μικροί αυτοαπασχολούμενοι; Έτσι, προσπαθείτε να στρέψετε τη μία ομάδα της κοινωνίας απέναντι στην άλλη. Γι’ αυτό εμείς λέμε 12.000 αφορολόγητο για όλους συν 3.000 ευρώ για κάθε τέκνο. Και είπαμε σαράντα πέντε σε όλους αυτούς που κερδίζουν, στους ομίλους τους οποίους στηρίζετε. 
Στις τρίτεκνες οικογένειες αφορολόγητο; Είχαν αφορολόγητο οι τρίτεκνες οικογένειες. Δεν είχαν τις περασμένες δεκαετίες; Στο όνομα του να σώσετε την καπιταλιστική ανάπτυξη, τον καπιταλισμό και τους ομίλους, τι κάνατε; Το καταργήσατε κι αυτό! Και έρχεστε σήμερα να το επαναφέρετε. Μα, σήμερα ο κόσμος δεν κάνει παιδιά. Πώς να προλάβει να κάνει παιδιά, όταν ο κάθε γονιός δουλεύει δεκατρείς και δεκατέσσερις ώρες; Πώς να προλάβει να κάνει παιδιά, όταν τρώει δύο και τρεις ώρες στη μετακίνηση, όταν νιώθει αβεβαιότητα για το πώς θα καλύψει τα έξοδα για την ανατροφή ενός παιδιού, όταν δεν υπάρχουν σύγχρονες υποδομές παιδείας, προσχολικής κιόλας, που το τσοντάρετε μέσα στο νομοσχέδιο την ίδια στιγμή που σε προηγούμενο νομοσχέδιο του Υπουργείου Ανάπτυξης έχετε ψηφίσει επιδοτήσεις και επιχορηγήσεις στους επενδυτές όσον αφορά την προσχολική αγωγή και παιδεία; 
Την ίδια στιγμή, τα σχολεία σε όλη την Αττική και σε όλη τη Ελλάδα είναι χωρίς δασκάλους και χωρίς καθηγητές. Είναι ή δεν είναι έτσι; Ελάτε να πάμε παρέα να τα δείτε. Δεν υπάρχουν σχολεία ειδικής αγωγής και πολλοί γονείς αναγκάζονται να κρατάνε τα παιδιά στο σπίτι, δεν υπάρχουν καθηγητές και δάσκαλοι παράλληλης στήριξης, δεν υπάρχουν ιατρικοί νοσηλευτές μέσα στα σχολεία. Και τώρα μας λέτε πάλι γι’ αυτούς που έχουν επενδύσει στην προσχολική αγωγή, στους οποίους δίνετε αυτά τα voucher, προκειμένου να τους στηρίξετε.
 Βγαίνετε και λέτε 500 ευρώ στους δημόσιους υπαλλήλους. Γιατί δεν δίνετε τον δέκατο τρίτο και δέκατο τέταρτο μισθό στους δημοσίους υπαλλήλους; Γιατί δεν τον δίνετε; Δεν έχετε; Έχετε! Δεν βάζετε το χέρι στην τσέπη γι’ αυτούς που κερδίζουν τα δισεκατομμύρια και από το πεντακοσαρικάκι δεν θα μείνουν ούτε τρία κατοστάρικα, γιατί 100% θα κοπούν κάποια επιδόματα, γιατί θα υπάρχει αύξηση του εισοδήματος, αφού δεν έχετε προχωρήσει σε τιμαριθμοποίηση όλων αυτών των επιδομάτων. Θα τους πάρουν και από τις εισφορές, θα τους πάρουν και από το φόρο και πάει περίπατο. Εμείς λέμε δέκατο τρίτο και δέκατο τέταρτο μισθό στους δημοσίους υπαλλήλους, όπως και δέκατη τρίτη και δέκατη τέταρτη σύνταξη στους συνταξιούχους. 
Αλήθεια, οι συνταξιούχοι δεν έχουν πληρώσει; Δεν πληρώνουν με τις εισφορές τους, με το αίμα τους, τη δέκατη τρίτη και δέκατη τέταρτη σύνταξη που πρέπει να πάρουν; Ναι ή όχι; Δεν τους τα παίρνετε τα Χριστούγεννα, το Πάσχα, με το επίδομα αδείας κ.λπ.; Τους τα παίρνετε. Δεν τα δικαιούνται; Τα δικαιούνται! Εδώ εσείς τους βάζετε να πληρώνουν ακόμα και όταν παίρνουν τη σύνταξη εισφορά αλληλεγγύης και εισφορά για τα φάρμακα και εισφορά για την υγεία. Εδώ έρχεστε και φορολογείτε και τη σύνταξη μιας χήρας ή ενός χήρου. Ναι ή ου; Ναι! 
Μάλιστα, για τα επιδόματα της αναπηρίας λέτε ότι θα περνάνε από τις συμπληγάδες του δημοσιονομικού κόφτη και θα κοστολογούνται. Ποιος θα μας τα κοστολογεί; Θα μας τα κοστολογούν οι όμιλοι και το κεφάλαιο; Εμείς σαν ΚΚΕ δεν το δεχόμαστε αυτό! Θα τα κοστολογούν, όπως κοστολογούν και τις συντάξεις και θα πετάτε ψίχουλα τη στιγμή που οι άλλοι κερδοφορούν; Ε, όχι, αυτό δεν το δεχόμαστε. Είναι απαράδεκτο και το καταγγέλλουμε και στη Βουλή. 
Είναι απαράδεκτο γενικά όλο το νομοσχέδιό σας και για τους ελεύθερους επαγγελματίες. Έχετε ακούσει τα δίκαια αιτήματα του κλάδου των αυτοκινητιστών που λένε ότι δεν αντέχουν αυτό τον Γολγοθά της ηλεκτροκίνησης που τους έχετε φορτώσει και που δεν ξέρουν πώς θα τα βγάλουν πέρα, ενώ κερδίζουν οι όμιλοι της ηλεκτροκίνησης, οι όμιλοι των ψηφιακών πλατφορμών; Να ποιοι άλλοι κερδίζουν με το νομοσχέδιο. Οι όμιλοι λογισμικών και οι όμιλοι στις ψηφιακές πλατφόρμες. Παντού κομμένο και ραμμένο εκεί. Θα το πούμε και παρακάτω, γιατί το σύστημα «ΜΙΔΑΣ», οι ψηφιακές πλατφόρμες και οι εταιρείες λογισμικού είναι αυτοί που θα κερδίσουν, αφού όλες αυτές οι επιχορηγήσεις και ενισχύσεις που δίνετε σε αυτές τις πλατφόρμες τις δίνετε.
Και αντί να καταργήσετε την τεκμαρτή φορολόγηση στους ταξιτζήδες, στους αυτοκινητιστές και να φορολογήσετε όλους τους μικρούς αυτοαπασχολούμενους βιοπαλαιστές με βάση τα βιβλία και τα στοιχεία έχοντας αφορολόγητο 12.000 ευρώ και 3.000 ευρώ ανά παιδί, τους λέτε ότι σας φορολογώ από το πρώτο ευρώ.
Πηγαίνω τώρα και απευθύνομαι σε αυτούς που έχουν ποσοστά αυτοκινητιστών κ.λπ.. Να καταργηθεί η τεκμαρτή φορολόγηση, να καταργηθούν όλα αυτά τα ψηφιακά κόστη με τα οποία φορτώνετε τους μικρούς αυτοαπασχολούμενους, με αποτέλεσμα να αναγκάζεται ένα από τα δύο μέλη της οικογένειας να αφιερώνεται στη διεκπεραίωση όλου αυτού του ψηφιακού Γολγοθά που φέρνει και πρόστιμα μετά στους μικρούς ψιλικατζήδες, μπακάληδες, μανάβηδες, βιοπαλαιστές, γυμναστές, φυσικοθεραπευτές και σε όλους αυτούς που παλεύουν να κρατήσουν την επιχείρησή τους. 
Γιατί δεν βάζετε φόρο στο μεγάλο κεφάλαιο; Γιατί; Στους αυτοαπασχολούμενους λέτε μηδέν αφορολόγητο. Ο εφοπλιστής είναι τελείως αφορολόγητος, η τράπεζα είναι τελείως αφορολόγητη, ο στρατηγικός επενδυτής είναι τελείως αφορολόγητος, ενώ ο μικρός βιοπαλαιστής πληρώνει φόρο από το πρώτο ευρώ. Και καταργείτε την προκαταβολή φόρου. Γιατί; Πληρώνει προκαταβολή φόρου η τράπεζα; Αφού είναι αφορολόγητη! Του λέτε ότι θα του πάτε την προκαταβολή από το 55% στο 50%; Και τι έγινε; Τι Γιάννης, τι Γιαννάκης, πνιγμένος είναι! Οι περισσότεροι είναι έτοιμοι να κλείσουν. Το 60% των νοικοκυριών που παλεύει να κρατήσει το σπίτι του προέρχεται από ελεύθερους επαγγελματίες που βγήκατε έξω και του διαφημίσατε το όνειρο της επιτυχίας μέσα στον καπιταλισμό, τον χρεώσατε δάνεια και με όλα αυτά που φορτώθηκε και έχασε και το σπιτάκι του. Το ίδιο θα κάνετε και με το «Σπίτι μου 1», «Σπίτι μου 2», «Σπίτι μου 3» που τώρα τα δίνετε απλόχερα και μετά θα τα αρπάξετε από τον λαό. 
Και έρχομαι στο σύστημα ΜΙΔΑΣ που είναι δώρο στις μεγάλες πλατφόρμες που θα οδηγήσει τον λαό μας σε άλλο έναν Γολγοθά. Καθίστε και φτιάξτε τα μόνοι σας! Βάλτε προσωπικό, προσλάβετε εργαζόμενους, δώστε τους ψηλούς μισθούς και διεκπεραιώστε τα. Γιατί να τα πληρώσει ο ελληνικός λαός στοιβαζόμενος πίσω από ουρές, με αποτέλεσμα να κονομάνε όλες αυτές οι πλατφόρμες; Βλέπουμε, λοιπόν, ότι όλα είναι κομμένα και ραμμένα στις ανάγκες του κεφαλαίου. Ακόμα και τα voucher στους βενζινοπώλες τα δίνετε γι’ αυτές τις ψηφιακές πλατφόρμες. 
Το κόστος ζωής έχει πάει στα ύψη. Καλά, δεν ντρέπεστε; Πάτε και λέτε ότι κάνετε δώρο 10%, δηλαδή ότι θα πάτε τον ΦΠΑ στο 13% για τις γυναίκες; Πιάνετε στο στόμα σας τις γυναίκες που ανεβαίνουν τον καθημερινό Γολγοθά ούσες μητέρες, εργαζόμενες, που παλεύουν να στηρίξουν την οικογένειά τους, που δεν βρίσκουν χρόνο να βρεθούν με τα παιδιά τους, που τρώνε όλη τους τη μέρα στον δρόμο, που αγωνιούν πώς θα κάνουν παιδί και πώς θα το μεγαλώσουν με τόσα έξοδα, πώς θα πάνε στο νοσοκομείο για να στηρίξουν οικονομικά τη γέννα τους και τους λέτε ότι θα τους κάνετε μείωση 90 λεπτά τον μήνα για τα προϊόντα υγιεινής; Είναι δυνατόν; Και το συζητάτε μέσα στο Κοινοβούλιο και στον Τύπο ότι πάτε και στηρίζετε τις γυναίκες, τις μανάδες που πάνε στον χώρο δουλειάς και τους υποχρεώνουν να υπογράφουν για οκτώ ώρες και δουλεύουν δεκατρείς και δεκατέσσερις; Πιάνετε στο στόμα σας τις γυναίκες που σακατεύονται και τρομοκρατούνται; Έτσι είναι! Αυτή είναι η τρομοκρατία που κυριαρχεί από την εργοδοσία μέσα στους χώρους δουλειάς. 
Και κλείνω -γιατί δεν μας παίρνει ο χρόνος- με το κερασάκι στην τούρτα που είναι το ότι θέλετε χρήμα για την πολεμική οικονομία, θέλετε χρήμα για τον πόλεμο. Και τι κάνετε; Όπως τα πήρατε από τον λαό μας με τα χρηματιστήρια που τα προπαγανδίσατε, όπως τα πήρατε μέσα από τα δομημένα ομόλογα, μέσα από τη θυσία των μισθών και των συντάξεων για να σώσετε τις τράπεζες και τους ομίλους, έτσι τους βάζετε και το τυράκι που λέει «επενδύστε και θα τα πάρετε δίπλα, όταν το παιδί γίνεται δεκαοχτώ». Θα έχετε θυσιάσει το παιδί του στον πόλεμο, θα θρηνεί το παιδί του για τα κέρδη των ομίλων και ποιος θα τα πάρει στα δεκαοχτώ; Κανείς, γιατί θα τα έχετε σκορπίσει, προκειμένου να σώσετε το σύστημα. 
Όμως, την απάντησή σας θα την πάρετε. Κοντός ψαλμός αλληλούια! Στις 25 Νοέμβρη έχει πανελλαδική απεργία και όλοι αυτοί τους οποίους ρίχνετε στο νομοσχέδιο θα είναι στους δρόμους!
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Τσοκάνη. 
Και τώρα καλώ στο Βήμα τον ειδικό αγορητή του ΣΥΡΙΖΑ-Προοδευτική Συμμαχία, τον συνάδελφο Νίκο Παππά.
Ορίστε, κύριε Παππά, έχετε τον λόγο. 
ΝΙΚΟΛΑΟΣ ΠΑΠΠΑΣ: Σας ευχαριστώ πάρα πολύ, κύριε Πρόεδρε.
Είχαμε μια εξέλιξη -επιτρέψτε μου να ξεκινήσω με αυτό- που αφορά την Θεσσαλία, μια πολύπαθη περιοχή και την εταιρεία, η οποία είχε αναλάβει τις μελέτες για την αποκατάσταση των ζημιών από τον «Daniel». Αποχωρεί και ζητάει αποζημίωση 2,5 εκατομμύρια. Τι ακριβώς έχει συμβεί εκεί; Δεν είχε αναλάβει η Τράπεζα της Ελλάδος τις μελέτες, τις οποίες τις έκαναν και δώρο οι τράπεζες; Τι ζητάει πίσω ακριβώς αυτή η εταιρεία, η οποία ήταν η Ολλανδική στην αρχή, αλλά μετά μάθαμε ότι έχει Έλληνα Διευθύνοντα Σύμβουλο και έχει και Αντιπρόεδρο που μετά πήγε στο Υπερταμείο; Για ξεκαθαρίστε λίγο την κατάσταση, σας παρακαλούμε εκεί πέρα.
Σημείο δεύτερο, είναι η υπόθεση Τσαβδαρίδη. Θα χαιρόμασταν να αποτελεί εξαίρεση. Το ανήθικο της υπόθεσης είναι το μήνυμα που επιχειρούν αυτές οι πρακτικές να στείλουν στα παιδιά την ίδια ώρα που λέμε ότι δεν έχουμε αρκετές θέσεις στην τριτοβάθμια εκπαίδευση για όλους, αλλά μπορεί να γίνονται ανεκτές ενίοτε τέτοιου τύπου επιλογές. Θα έλεγα και άλλα και σε άλλο ύφος ενδεχομένως εάν δεν εμπλέκονταν παιδικές ψυχές σε αυτήν την ιστορία. Και ας πούμε και μεταξύ μας εδώ, κύριοι, όλες οι πολιτικές δυνάμεις, ότι αυτό θα είναι ένα όριο ανυπέρβλητο. Ας σταματήσει αυτή η δεύτερη φύση, λοιπόν, της υποτιθέμενης αριστείας και της παράκαμψης των κανόνων, που είναι στο DNA της Νέας Δημοκρατίας. 
Έρχομαι στο θέμα των ημερών. Υπάρχει ένα έργο μεγάλης οικονομικής και γεωπολιτικής σημασίας για το οποίο οι πανηγυρισμοί της Νέας Δημοκρατίας, δυστυχώς, δεν απαντούν στα κρίσιμα ερωτήματα που έχουν προκύψει από τις τελευταίες εξελίξεις. Η Κυβέρνηση εμφανίζεται ικανοποιημένη επειδή, λέει, δεν ζητήθηκε άδεια από την Τουρκία. Μάλιστα. Η χώρα μας, όμως, ταυτόχρονα είναι η χώρα, η οποία καλώς επικαλείται το Διεθνές Δίκαιο ξανά και ξανά. Η Σύμβαση για το Δίκαιο της Θάλασσας, την οποία δεν υπογράφει η Τουρκία, δεν προβλέπει καμία διαδικασία άδειας. 
Άρα, για ποιο πράγμα ακριβώς πανηγυρίζει η Κυβέρνηση; Διότι εκχώρησε ένα κομμάτι άσκησης εξωτερικής πολιτικής σε μία ιδιωτική εταιρεία διά του Υπουργείου Εξωτερικών της Γαλλίας;
Εδώ που είμαστε, δυστυχώς, υπάρχουν αρνητικές εξελίξεις προφανέστατα και είναι κορυφαίο ζήτημα να έρθει στη δημοσιότητα η ρηματική διακοίνωση της Γαλλίας προς την Τουρκία. Για να καταλάβουμε και εμείς τι έχετε συμφωνήσει ή αν μας την φέρανε οι Γάλλοι και κάτι άλλο σας είπανε και κάτι άλλο κάνανε. Και αυτό θα πρέπει να το πείτε και στην ενημέρωση των πολιτικών κομμάτων και σε Συμβούλιο Αρχηγών, το οποίο εμείς επιμένουμε να ζητάμε.
Έρχομαι στο νομοσχέδιο. Επί έξι μήνες η Κυβέρνηση και ο ίδιος ο κ. Μητσοτάκης και όλα τα στελέχη του οικονομικού επιτελείου πολιτεύονταν με ένα θεμελιώδες ψέμα ότι ο δημοσιονομικός χώρος είναι ανελαστικός, εν ολίγοις ότι δεν μπορούμε να ξοδέψουμε τα λεφτά που μαζεύουμε από φόρους. Είναι ψευδές. Δεν μπορώ να το πω πιο απλά. Ο κανόνας ο ευρωπαϊκός δίνει δύο μεγάλες ελαστικότητες, μέτρα που θα τα ξοδέψεις μία φορά και δεν θα είναι επαναλαμβανόμενα και μέτρα που θα μπορέσεις να πάρεις, επειδή διαμορφώνεις και άλλο χώρο, επειδή για παράδειγμα, όπως η Σλοβενία και η Ιταλία, φορολογήσεις τις τράπεζες. 
Και καλά, μέχρι τώρα δεν το σκεφτήκατε. Προχθές ανακοίνωσαν 4 δισεκατομμύρια κέρδη στο εννεάμηνο. Δεν σας χτυπάει ένα καμπανάκι αυτό να κάνετε κάτι; Πριν από λίγες μέρες βγήκε το πλεόνασμα -μας ακούνε παιδιά- μαζέψαμε παραπάνω από όσο είχαμε στόχο, αρκετά και παραπάνω από όσα είχαμε μαζέψει πέρυσι στο αντίστοιχο διάστημα, κοντά 9,5 δισεκατομμύρια πλεόνασμα. Πάμε πάλι για τα 13 δισεκατομμύρια. Στα 13 δισεκατομμύρια έκλεισε η περασμένη χρονιά. Στα 13 δισεκατομμύρια πλεόνασμα έκλεισε! Και λέτε ψευδώς ότι δεν μπορούν αυτά τα λεφτά να επιστρέψουν στην κοινωνία και ότι είστε και υποχρεωμένοι να τα μαζεύετε.
Και με λύπη εμείς έχουμε διαπιστώσει ο ΣΥΡΙΖΑ - Προοδευτική Συμμαχία, το κόμμα που τα έβαζε αυτά τα ζητήματα, ότι δυστυχώς σε αυτό σας το ψέμα συρθήκανε και άλλα κόμματα της Αντιπολίτευσης και αναπαράγουν τα περί δημοσιονομικής σταθερότητας σε ένα περιβάλλον, όπου το κράτος μαζεύει δραματικά περισσότερους φόρους από όσους έχει δεσμευτεί να μαζέψει. Είναι τρομερό αυτό που έχει συμβεί στην Ελλάδα. Από 17 δισεκατομμύρια ευρώ ΦΠΑ το 2021 πάμε στα 30 δισεκατομμύρια. Αυτή η ίδια η οικονομία. Μην μας πείτε ότι έρχεται από την ανάπτυξη, θα τιναχτούν μόνο τους τα έδρανα στον αέρα. Από την ακρίβεια μαζεύονται αυτά τα χρήματα. 
Και σε αυτό το περιβάλλον, δυστυχώς, έλεγα και πριν, πολιτικές δυνάμεις περιορίζουν το οικονομικό τους πρόγραμμα σε αυτό το βασικό ψέμα, στο οποίο χτίσατε και εσείς την πολιτική σας, ότι τα διαθέσιμα είναι μόνο 2,2 δισεκατομμύρια. Και μας είπατε και προχθές, κύριε Πετραλιά, ότι το ξανασυζητήσατε και ξαναβγήκαν 2,2 δισεκατομμύρια. Ευχαριστώ πάρα πολύ. 
Όταν οι τράπεζες γράφουν 4 δισεκατομμύρια το εννεάμηνο και δεν τις αγγίζετε, μόνο τόσο δημοσιονομικό χώρο θα έχετε. Τα δύο διυλιστήρια πάνε για 4 δισεκατομμύρια μικτά κέρδη -κύριε Κοτρωνιά, είναι πέντε φορές παραπάνω από ότι γράφουνε συνήθως, το ’21 είχανε μόνο 600 εκατομμύρια- και δεν τους αγγίζετε. Τίποτα δεν θα πάθουν εάν κάνετε αυτό που έκανε η Σλοβενία ή η Ιταλία. Τίποτα δεν θα πάθουν. Ούτε η εθνική οικονομία θα πάθει τίποτα ούτε θα πέσει έξω η παραγωγή. Θα βρεθούν, όμως, χρήματα για να δώσετε ενδεχομένως ένα έκτακτο επίδομα στους συνταξιούχους. Και εδώ καλούνται και τα κόμματα, που προσαρμόστηκαν στο ψέμα των 2,2 δισεκατομμυρίων, να αναθεωρήσουν. 
Άκουσα το ΠΑΣΟΚ, που λέει 13η σύνταξη μόνο κλιμακωτά. Δεν χωράει μόνο κλιμακωτά. Ήρθε ο ίδιος ο κ. Μητσοτάκης να πει ότι έχει και άλλα λεφτά. Μετά τη ΔΕΘ, βέβαια, το είπε. Προσέξτε. Οργανώνουν όλη τη συζήτηση γύρω από την οικονομία σε ένα ψέμα, χτυπούν όποιον αυτό το ψέμα το αναδεικνύει και ότι εμείς είμαστε δημοσιονομικά ανεύθυνοι που λέγαμε ότι μπορεί να μειωθεί ο ΦΠΑ στο βρεφικό γάλα και στα είδη πρώτης ανάγκης και δέκα μέρες μετά τη ΔΕΘ, ω του θαύματος, έχουμε και άλλα λεφτά να δώσουμε επίδομα στο πετρέλαιο και να μειώσουμε το ΦΠΑ στα είδη γυναικείας φροντίδας. Θαύμα. Είναι ένα πολιτικό θαύμα, λοιπόν. 
Και εδώ πραγματικά -επαναλαμβάνω- καλώ και το ΠΑΣΟΚ να επανατοποθετηθεί και βεβαίως και το κόμμα του Αλέξη Τσίπρα, το οποίο κατέθεσε, λέει και το πρόγραμμά του στο Δημοσιονομικό Συμβούλιο για 2,2 δισεκατομμύρια. Μα, δεν είναι 2,2 δισεκατομμύρια ο δημοσιονομικός χώρος. Και το είπε ο κ. Μητσοτάκης και είναι ατέλειωτος ο κατάλογος των μέτρων που έχουν πάρει οι άλλες χώρες για να βρουν και άλλα χρήματα. 
Ένα παράδειγμα να σας πω. Το Συνταξιοδοτικό Ταμείο των Ένστολων στην Ολλανδία ενισχύθηκε από το αρμόδιο Υπουργείο Άμυνας με 8 δισεκατομμύρια ευρώ, αλλά καταγράφηκε ως μέτρο άπαξ. Δεν μπήκε στη διαδικασία του κόφτη. 
Τι απαντάτε, λοιπόν, σ’ αυτόν τον ατέλειωτο κατάλογο μέτρων που έχουν πάρει οι άλλες χώρες ακριβώς για να μπορέσουν να πάρουν μέτρα ελάφρυνσης της οικονομίας. Κάνατε λες και είπαμε εμείς κάτι το οποίο θα προκαλέσει παγκόσμια χρηματοοικονομική αναταραχή. Ο φάκελος των μέτρων είπαμε να είναι 5 δισεκατομμύρια με τη φορολογία στα μερίσματα, στις τράπεζες και στις εταιρείες ενέργειας. Δεν τα έχετε δει πουθενά αλλού να γίνονται αυτά; Πουθενά αλλού δεν τα έχετε δει; Και επιτίθεστε στην Αντιπολίτευση. Σε ποια Αντιπολίτευση, βέβαια; Στην Αντιπολίτευση, η οποία αναδεικνύει αυτό το ψέμα με το οποίο οικοδομήσατε την πολιτική σας. 
Καλούνται, λοιπόν και οι κυβερνητικοί να μιλήσουν τη γλώσσα της αλήθειας και βεβαίως τα κόμματα της Αντιπολίτευσης, που αυτοτοποθετούνται στον προοδευτικό χώρο, να κάνουν το βήμα και να αμφισβητήσουν όχι τον δημοσιονομικό κανόνα, κύριοι, τα ψέματα της Νέας Δημοκρατίας και του κ. Μητσοτάκη, που λέει ότι δεν μπορεί να επιστρέψει τα πλεονάσματα στην κοινωνία.
Τους καλούμε, λοιπόν, μαζί μας να το κάνουν. Αλλιώς είναι καταδικασμένοι να προσαρμόζονται από ψέμα σε ψέμα, στα ψέματα της Νέας Δημοκρατίας.
Έρχομαι στο νομοσχέδιο. Ανακοινώνεται ότι η συνολική αποταμίευση των νοικοκυριών είναι αρνητική. Προσέξτε να δείτε τώρα την αντίφαση. Αρνητική αποταμίευση σημαίνει ότι δεν βγαίνει ο μήνας και παίρνουν από τα έτοιμα. Και εσείς τι λέτε; Λέτε ότι όσοι βάζουν λεφτά στην άκρη θα έρχομαι να τους επιδοτώ παραπάνω. Μα, το ζήτημα είναι τι θα κάνουμε για να βγαίνει ο μήνας και για αυτούς που δεν μπορούν να βάλουν λεφτά στην άκρη, κύριοι! Τι θα κάνουμε με αυτά τα νοικοκυριά; Έχετε υπ’ όψιν σας ότι είμαστε στο τετραπλάσιο σε σχέση με την Ευρώπη αναφορικά με το ποσοστό των νοικοκυριών που δυσκολεύεται να τα βγάλει πέρα για τις βασικές δαπάνες, δηλαδή στέγη, ενέργεια και τρόφιμα; Αγγίζουμε το 30% και είναι στο 7% και στο 8% ο μέσος όρος στις ευρωπαϊκές χώρες. 
Είναι ευρωπαϊκή εξαίρεση, λοιπόν, η χώρα σε αυτό το πεδίο. Γιατί, λοιπόν, δεν μπορεί να μειωθεί ο ΦΠΑ στα βασικά αγαθά; Έχουμε φέρει τροπολογία. Πείτε μας ότι δεν χωράει. Πείτε μας και εξηγήστε μας γιατί δεν χωράει και γιατί πέφτει πάνω στον «κόφτη». Είναι ένα προσωρινό μέτρο. Το προτείνατε; Το διαπραγματευτήκατε; Πώς το κατάφεραν άλλες χώρες; Και σιγά την επανάσταση! Διότι αυτό το μέτρο βρίσκεται στον οδηγό μέτρων που δημοσίευσε η Κομισιόν από το 2022. Ούτε εκεί τολμάτε! Δεν φτάνουν τα λεφτά, λέει, να μειώσουμε τον ΦΠΑ στο βρεφικό γάλα και κάνετε επίθεση στην Αντιπολίτευση ότι είναι δημοσιονομικά ανεύθυνη. Μάλιστα. Είχαμε μία διαμαρτυρία πριν από λίγες μέρες -ευχόμαστε να πυκνώσουν αυτές οι κινητοποιήσεις- για το ζήτημα της στέγης. 
Τι έχει συμβεί εκεί, κύριε Πετραλιά; Πώς πάει το σχέδιο «Ηρακλής»; Πάει καλά; Διότι από το Ελεγκτικό Συνέδριο μας λένε ότι πέφτει έξω 25%! Τι είναι το σχέδιο «Ηρακλής», κύριοι Υπουργοί; Είναι το «μονά-ζυγά δικά τους». Κορώνα- κερδίζουν, γράμματα-χάνουμε. Τα funds ή θα τα πάρουν από τους πλειστηριασμούς ή θα τα πάρουν από εγγυήσεις του ελληνικού Δημοσίου.
 Σας έχουμε ξαναρωτήσει, θα φέρετε ένα «business plan» των funds στη Βουλή; Θα αντισταθείτε στην πρόταση που έφερε ο ΣΥΡΙΖΑ-Προοδευτική Συμμαχία στη Βουλή για τη συγκρότηση εξεταστικής επιτροπής για τα κόκκινα δάνεια και τον «Ηρακλή»; Θα βάλετε μπλόκο σε αυτήν την πρόταση; Ήδη, κόμματα της Αντιπολίτευσης εκφράζονται θετικά. Δεν είναι κάτι παράδοξο. Είναι το να είμαστε συμβατοί με τις υποχρεώσεις που απορρέουν από το Σύνταγμα. Είναι μείζον κοινωνικό ζήτημα και η Βουλή πρέπει να κάνει έρευνα. 
Θα βάλετε μπλόκο; Θα υψώσετε τείχος, λοιπόν, σε αυτήν την πρόταση; Θα συνεχίσετε να μας λέτε ότι δεν μπορεί να μειωθεί ο ειδικός φόρος κατανάλωσης, τη στιγμή που εσείς οι ίδιοι δεν ξέρετε -εκτός αν μας διαψεύσετε μέχρι το πέρας της συνεδρίασης- τι γίνεται με 16 δισεκατομμύρια κρατικών εγγυήσεων και πότε μπορεί να κληθούμε να τα πληρώσουμε; Υπάρχουν 16 δισεκατομμύρια επισφαλή με τη βούλα της Τράπεζας της Ελλάδος και του Ελεγκτικού Συνεδρίου. Εμείς εδώ, στο σκοτάδι! Δεν ξέρουμε. Εμείς εδώ δεν δικαιούμεθα. Οι εκπρόσωποι του ελληνικού λαού πρέπει να είναι στο σκότος. Τρία χρόνια έχει μαλλιάσει η γλώσσα μας και σας λέμε «Φέρτε τα στοιχεία για τους sevicers και τα funds». Ποια ιερή δύναμη; Ποιο άρατο χέρι προστατεύει αυτήν την αντικοινωνική μηχανή από τη διαδικασία διαφάνειας που αξιώνουμε να έρθει στη Βουλή, κύριοι; Ποιος απλώνει το χέρι και το απαγορεύει αυτό και μαθαίνουμε εξωδίκως; Οποία ντροπή για την Ελληνική Δημοκρατία το τι συμβαίνει με αυτό το φλέγον ζήτημα!
Στο ζήτημα της στέγης λοιπόν, αντί να γίνει αυτή η τομή, έχετε μπει στο παιχνίδι της επιδότησης των υψηλών τιμών. Είστε στο Υπουργείο Οικονομικών. Σας κάναμε μία ερώτηση από την πρώτη επιτροπή. Πείτε μας πόσα σπίτια κρατάνε κλειστά και πόσα διαχειρίζονται τα funds και οι sevicers. Τα τινά είναι δύο. Αν μας πείτε ότι δεν ξέρετε, σημαίνει ότι δεν είστε σε θέση να σχεδιάσετε πολιτική. Αν μας πείτε ότι δεν μπορείτε να μας πείτε, είστε απαράδεκτοι. Πρέπει να γνωρίζετε, διότι εμείς λέμε ότι τα σπίτια τα οποία διαχειρίζονται πρέπει να γίνουν το πρώτο απόθεμα κοινωνικής κατοικίας. Να τελειώνουμε με τον «Ηρακλή»! Να τελειώνουμε! Να τελειώνουμε! Είναι ένα σχήμα το οποίο έχει καταρρεύσει. Παράγει μόνο δράματα και θα πυκνώνουν ειδήσεις όπως αυτή για την ενενηντάχρονη, η οποία πήγαινε για έξωση στη Θεσσαλονίκη. Αυτά θα ζούμε. Και θα ζούμε άλλες δύο γενιές Ελλήνων να μην έχουν στέγη, για να βγουν τα χρήματα που ομολογήσατε εσείς από την Κυβέρνηση ότι πρέπει να βγουν από τα funds και τους sevicers. Πρέπει να βγάλουν 35 δισεκατομμύρια! Τριάντα πέντε δισεκατομμύρια! Δεκαεπτά φορές όσο τα μέτρα που φέρνετε τώρα! Δεκαεπτά φορές! Όμως, για να βγουν αυτά, δεν πρέπει να προστατεύεται η πρώτη κατοικία! Δεν πρέπει να απαγορεύεται να παίρνουν τον δανειολήπτη μία ώρα τα ξημερώματα σπίτι του τηλέφωνο για να τον ξυπνάνε! Δεν γίνεται να έχει προσδιορισμένη χρονική περίοδο που πρέπει να απαντήσει ο sevicer στην αντιπρόταση του δανειολήπτη! Δεν πρέπει να υπάρχει πλαίσιο προστασίας, για να βγουν αυτά τα χρήματα. 
Η Ελλάδα, λοιπόν, τι θα κάνει; Θα προστατέψει αυτές τις λίγες εταιρείες για να βγάλουν αυτά τα χρήματα ή θα στεγάσει στο μέλλον; Αυτές είναι οι δύο επιλογές, κύριοι! Από κάτω μπορούμε να μιλάμε για τα δευτερεύοντα βεβαίως και να συνεχίσετε και τις πονηριές τις νομικές που κάνετε για να τους προστατεύετε και να τους δίνετε και άλλα προνόμια, αλλά η κορυφαία επιλογή είναι αυτή. Αυτό το σχέδιο ή θα καταργηθεί και θα μπει ο ΕΦΚΑ μπροστά μαζί με την Αναπτυξιακή Τράπεζα, όπως προτείνει ο ΣΥΡΙΖΑ-Προοδευτική Συμμαχία για να ρυθμίσει το ιδιωτικό χρέος και να λειτουργήσει το απόθεμα κοινωνικής κατοικίας ή θα χάσουμε δύο γενιές Ελλήνων! Τόσο απλά είναι τα πράγματα. Δεν έχει βαρέσει καμία καμπάνα σε κανένα κυβερνητικό επιτελείο που μειώθηκε ο πληθυσμός μας κατά πενήντα χιλιάδες από πέρυσι σε φέτος; Κανένας συναγερμός; Πότε χτυπάνε οι συναγερμοί; Όταν σκάνε διάφοροι «Τσαβδαρίδηδες» και συγκροτούνται τα επιτελεία για να διαχειριστούν μαζί με τον κ. Γκρίνμπεργκ επικοινωνιακά την πατάτα; Αυτό δεν σας χτύπησε κανέναν συναγερμό; Δεν σας χτύπησε κανέναν συναγερμό!
Λάβαμε ένα υπόμνημα -επιτρέψτε μου και ολοκληρώνω- από εκπροσώπους του ΠΑΣΠΑΜΑ, ανθρώπους που αγωνίζονται για τα δικαιώματα των Πασχόντων από Μεσογειακή Αναιμία και Δρεπανοκυτταρική Νόσο. Το προνοιακό τους επίδομα είναι 391 ευρώ, όταν άλλες κατηγορίες του ίδιου προγράμματος είναι στα 753 ευρώ. Μιλάμε για 362 ευρώ διαφορά μόνο για τρεις χιλιάδες συμπολίτες μας. Σας παρακαλώ, κύριε Υπουργέ, να το δείτε και μην αρχίσουμε πάλι τα περί δημοσιονομικής σταθερότητας. 
Οι προτάσεις οι δικές μας, λοιπόν, κύριοι, είναι κοστολογημένες. Τις έχουμε παρουσιάσει. Δεν έχει τολμήσει κανένας σας να μας πει ότι αυτά που λέμε δεν γίνονται ή δεν το επιλέγουν άλλες χώρες να το εφαρμόσουν. Και αναμετράστε αυτή τη στιγμή με τη σκληρή πραγματικότητα την οποία εσείς οι ίδιοι έχετε επιλέξει να διαμορφώσετε. Απάντηση στις δικές σας επιλογές δεν μπορεί να είναι τα ημίμετρα. Απάντηση είναι μια μεγάλη τομή την οποία έχει περιγράψει, έχει τεκμηριώσει, έχει κοστολογήσει και αγωνίζεται για να την εφαρμόσει ο ΣΥΡΙΖΑ-Προοδευτική Συμμαχία. 
Ευχαριστώ.
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
 ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε τον κ. Παππά.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθήτριες και μαθητές και δύο συνοδοί εκπαιδευτικοί από το 3ο Γενικό Λύκειο Κορωπίου, το Β΄ Τμήμα. 
Η Βουλή σάς καλωσορίζει και σας εύχεται καλή πρόοδο. 
(Χειροκροτήματα από όλες τις πτέρυγες της Βουλής)
Σας καλωσορίζουν ιδιαίτερα δύο παριστάμενοι Βουλευτές από την εκλογική σας περιφέρεια, την Ανατολική Αττική, ο κ. Φωτόπουλος τον οποίο θα δείτε να ανεβαίνει τώρα στο Βήμα και η κ. Καραγεωργοπούλου. 
Ο κ. Φωτόπουλος, λοιπόν, ειδικός αγορητής από την Ελληνική Λύση, έχει τώρα τον λόγο.
Ορίστε, κύριε Φωτόπουλε, έχετε τον λόγο.
ΣΤΥΛΙΑΝΟΣ ΦΩΤΟΠΟΥΛΟΣ: Θα ήθελα να καλωσορίσω και εγώ με τη σειρά μου τα παιδιά από το Κορωπί και να τους ευχηθώ καλή σχολική χρονιά και υγεία. 

Κύριε Πρόεδρε, κύριε Υπουργέ, κυρίες και κύριοι Βουλευτές, το συγκεκριμένο νομοσχέδιο έχει έναν πολύ φιλόδοξο τίτλο «Ενίσχυση του διαθέσιμου εισοδήματος, της αποταμίευσης και των επενδύσεων». Πίσω, όμως, από αυτόν τον υπερφιλόδοξο τίτλο βρίσκουμε 52 άρθρα ετερόκλητων ρυθμίσεων, που ουσιαστικά είναι οι εξαγγελίες του Πρωθυπουργού από τη ΔΕΘ και όχι μόνο. 
Στην Επιτροπή Οικονομικών κάναμε τέσσερις συνεδριάσεις. Η Ελληνική Λύση κατέθεσε συγκεκριμένες προτάσεις άρθρο προς άρθρο. Ο κ. Πετραλιάς μάς είπε ότι η ένστασή μας για το Ε9 έχει βάση. Ο κ. Μαρκόπουλος μας είπε ότι ήμασταν πάντοτε παρόντες με προτάσεις. Τους ευχαριστούμε, αλλά αν υπάρχουν συμφωνίες σε αυτά που σας είπαμε στην επιτροπή, σήμερα είναι η τελευταία ευκαιρία να φανούν. 
Ας ξεκινήσουμε λίγο από τους αριθμούς. Δεν είναι δικά μου, είναι του Ελληνικού Δημοσιονομικού Συμβουλίου. Στο οκτάμηνο Ιανουαρίου-Αυγούστου τα καθαρά έσοδα ξεπέρασαν τον στόχο κατά 2,3 δισεκατομμύρια ευρώ. Οι δαπάνες ήταν ένα 1,2 δισεκατομμύρια λιγότερες κάτω από τον σχεδιασμό. Έχουμε, δηλαδή, πρωτογενές πλεόνασμα 3,6%, όταν ο στόχος ήταν 2,8%. Και αντίστοιχα, όπως μας είπε ο κ. Πετραλιάς, πέρυσι ήταν στο 5,1%. Στη γλώσσα του πολίτη, στην τσέπη του πολίτη, αυτό σημαίνει ότι το κράτος πήρε από την τσέπη του περισσότερα από όσα χρειάζεται και τώρα του επιστρέφει ένα μέρος από αυτά.
Η φορολογική επιβάρυνση δεν έπεσε. Και αυτό δεν το λέμε εμείς, δεν το λέει η Ελληνική Λύση. Το λέει το ΚΕΦΙΜ, ένα ινστιτούτο το οποίο δεν θα μπορούσε να πει κάποιος ότι είναι και αντικυβερνητικό. Δημοσίευσε στοιχεία της Eurostat, σύμφωνα με τα οποία η συνολική φορολογική επιβάρυνση το 2025 ήταν 41,3% του ΑΕΠ, όσο ακριβώς και το 2019 δηλαδή. Ο ευρωπαϊκός μέσος όρος είναι 37,9%, ενώ ο ΦΠΑ φτάνει στο 9,4% του ΑΕΠ έναντι 7,2% στην Ευρωζώνη. 
Θέλω να είμαι σαφής. Η Ελληνική Λύση δεν σας ζήτησε να μοιράσετε δισεκατομμύρια, όπως αρέσκεστε να λέτε. Σας ζητήσαμε διορθώσεις, οι οποίες κοστίζουν από ελάχιστα έως τίποτα. Μια διετία αντί για μια πενταετία, μία ημερομηνία έναρξης μέσα στον νόμο, μία διάκριση ανάμεσα στο λάθος και στην εσκεμμένη απόκρυψη. Αυτές οι δύο θέσεις δεν αγγίζουν κανέναν κανόνα δαπανών. Κι όμως, μέχρι τώρα δεν έχει γίνει ακόμα καμία δεκτή.
Και κάτι ακόμα. Ακούσαμε ότι η μείωση του ΦΠΑ στα τρόφιμα και του Ειδικού Φόρου Κατανάλωσης στα καύσιμα αντίκειται -λέει- στους ευρωπαϊκούς κανόνες. Είναι ψευδές. Ο μειωμένος ΦΠΑ στα τρόφιμα υπάρχει ήδη, ο Ειδικός Φόρος Κατανάλωσης είναι πολύ πάνω από το ευρωπαϊκό κατώτατο. Άρα, το όριο είναι δημοσιονομικό και όχι νομικό. Είναι δική σας πολιτική επιλογή το πού θα πάει ο χώρος που περισσεύει.
Και έρχομαι στα του νομοσχεδίου άρθρο-άρθρο.
Άρθρο 8: Η Κυβέρνηση δεν καταργεί το τεκμαρτό. Δεν δικαιώνεται η Ελληνική Λύση, όπως ακούστηκε. Μακάρι να ήταν έτσι. Καταργείτε τις προσαυξήσεις και μόνο για όποιον πληροί τέσσερις προϋποθέσεις σωρευτικά. Η πιο δύσκολη είναι η περίπτωση γ΄, καμία κύρωση, δηλαδή, στα προηγούμενα πέντε χρόνια. Δηλαδή, ένα πρόστιμο εκπρόθεσμης δήλωσης, επειδή μπορεί να αρρώστησε ο λογιστής, επειδή μπορεί να μη λειτούργησε το taxisnet, σε πετάει εκτός για μια πενταετία χωρίς καμία αναφορά, χωρίς καμία διάκριση, αν αυτό αφορά μια απλή διοικητική παράβαση χωρίς φορολογικό, χωρίς οικονομικό αντικείμενο. Και το ποιες παραβάσεις θα μετράνε, φυσικά, δεν το γράφετε στον νόμο, όπως σας έχουμε ζητήσει. Θα γραφτεί αργότερα σε μια Κοινή Υπουργική Απόφαση. 
Μας είπατε ότι το τεκμαρτό εισόδημα, αυτό το οποίο το 2023 ήταν η κορωνίδα στη μάχη κατά της φοροδιαφυγής, έφερε 550 με 560 εκατομμύρια ευρώ στα δημόσια ταμεία και άρα ήταν σωστό. Έσοδα όμως δεν σημαίνει δικαιοσύνη. Πόσα από αυτά αφορούσαν εισόδημα το οποίο δεν παρήχθη, δεν υπήρξε ποτέ; Ως Ελληνική Λύση είμαστε ξεκάθαροι: Κατάργηση του τεκμαρτού και στοχευμένοι έλεγχοι. Συμφωνούμε ότι υπάρχει φοροδιαφυγή, το έχουμε πει ήδη σε όλους τους τόνους και σε όλες τις ευκαιρίες. Αλλά η φοροδιαφυγή χτυπιέται με ελέγχους και όχι με το να θεωρείς ύποπτο τον κάθε μικρό επαγγελματία. 
Σας έχουμε κάνει συγκεκριμένες προτάσεις για τη φοροδιαφυγή και στη συζήτηση του φορολογικού νομοσχεδίου τον Απρίλη και φάνηκε να συμφωνείτε. Μέχρι τότε, ζητάμε το ελάχιστο, δηλαδή, διετία αντί για πενταετία, να μη μετράνε οι τυπικές παρεμβάσεις και οι κυρώσεις που εκκρεμούν στα δικαστήρια και φυσικά οι παραβάσεις να γραφτούν στον νόμο και όχι σε μια Κοινή Υπουργική Απόφαση. Αυτό αφορά και τους γονείς των παιδιών.
Άρθρα 9, 4 και 15. Κυρίες και κύριοι Βουλευτές, είμαι Βουλευτής Ανατολικής Αττικής. Σε αυτό το νομοσχέδιο η Αττική μένει εκτός συνεχόμενα τρεις φορές. Το τεκμαρτό μειώνεται στο μισό στους μικρούς οικισμούς εκτός Αττικής. Ο ΕΝΦΙΑ μηδενίζεται στους ίδιους οικισμούς εκτός Αττικής. Το τέλος επιτηδεύματος καταργείται από φέτος εκτός Αττικής και εδώ μόλις το 2028. Η μικρή ΙΚΕ στις Αχαρνές, στο Μαρκόπουλο ή στο Κορωπί -που είναι τα παιδιά- πληρώνει το ίδιο ρεύμα, το ίδιο προσωπικό με μια επιχείρηση στη Λάρισα και συνήθως πληρώνει και ακριβότερο ενοίκιο. Η διεύθυνση μίας επιχείρησης δεν αποτελεί φοροδοτική ικανότητα. 
Ως Ελληνική Λύση ζητάμε κατάργηση παντού από φέτος και ειδικά αναπτυξιακά κίνητρα για την περιφέρεια πάνω από αυτό. 
Άρθρα 13 και 18. Για το μεγαλύτερο πρόβλημα της νέας γενιάς, το στεγαστικό, το νομοσχέδιο δίνει κάποιες παρατάσεις ως στο τέλος του 2027. Τις ψηφίζουμε, γιατί χωρίς αυτές η αγορά θα ήταν χειρότερα. Αλλά είναι φορολογικές διευκολύνσεις και ανθυπολεπτομέρειες για ένα πρόβλημα το οποίο όλοι αναγνωρίζουμε. Για τον φόρο υπεραξίας και για το άρθρο 51 θα τα πω αναλυτικά αργότερα. 
Για τον φόρο μεταβίβασης στο 15% για αγοραστές εκτός Ευρωπαϊκής Ένωσης, το ζητούσε χρόνια η Ελληνική λύση. Αλλά και αυτό το κάνετε με λάθος τρόπο. Αφορά μόνο φυσικά πρόσωπα. Η αγορά μέσω νομικών προσώπων, μέσω εταιρειών συνεχίζει να πληρώνει 3% και ισχύει από τον Ιούλιο του 2027. Αφήνετε, δηλαδή, ένα παράθυρο ανοικτό οκτώ μηνών, ένα ανοικτό παράθυρο για αρκετούς. 
Στεγαστική πολιτική, κυρίες και κύριοι συνάδελφοι, είναι η αξιοποίηση της δημόσιας ακίνητης υπηρεσίας και η επανίδρυση του Οργανισμού Εργατικής Κατοικίας, που εμείς έχουμε καταθέσει ως πρόταση. 
Άρθρο 20. Είπατε, κύριε Υπουργέ, πως όποιος δεν τα ψηφίσει θα πρέπει να δώσει εξηγήσεις στη γειτονιά του. Η Ελληνική Λύση θα τα ψηφίσει. Ας πούμε, όμως, λίγο τι είναι και τι αφορά. Αύξηση από 300 ευρώ σε 400 ευρώ τον χρόνο είναι περίπου 8 ευρώ τον μήνα. Γίνεται, όμως, με τον ορθό, γίνεται με τον δίκαιο τρόπο; Ο συνταξιούχος των εξήντα έξι ετών, ο οποίος παίρνει μια σύνταξη 1.800, θα τα πάρει. Ο συνταξιούχος των εξήντα δύο ετών, των εξήντα τεσσάρων ετών ο οποίος παίρνει 600 ευρώ δεν θα πάρει τίποτα. Κριτήριο -σας το ξαναλέμε- πρέπει να είναι το ύψος της σύνταξης και όχι η ημερομηνία γέννησης. 
Άρθρο 22. Η τιμαριθμοποίηση είναι πάγιο αίτημα του αναπηρικού κινήματος και φυσικά θα την ψηφίσουμε. Η ανάλυση συνεπειών γράφει, όμως, μέσο όφελος 220 ευρώ τον χρόνο, 18 ευρώ τον μήνα. Οι πάσχοντες από μεσογειακή αναιμία και δρεπανοκυτταρική νόσο παίρνουν 391 ευρώ τον μήνα. Στο ίδιο πρόγραμμα -αν θέλετε ακούστε με, κύριε Υπουργέ, αν έχετε την καλοσύνη, μάλλον δεν έχετε την καλοσύνη- άλλες κατηγορίες παίρνουν 753 ευρώ. Άνθρωποι με μεταγγίσεις δύο φορές τον μήνα, κάθε δύο εβδομάδες, εφ’ όρου ζωής -είναι μερικές χιλιάδες άνθρωποι- παίρνουν ένα πολύ μικρό το ποσό. Η εξίσωση και η διόρθωση μπορεί να γίνει σήμερα με μια απλή νομοτεχνική βελτίωση.
Έρχομαι στο δημογραφικό. Στηρίζουμε τον μηδενικό συντελεστή για τους τρίτεκνους και τους αγρότες. Αλλά εσείς μας είπατε ότι ωφελούνται ογδόντα επτά χιλιάδες από τις εκατόν πενήντα δύο χιλιάδες τρίτεκνες οικογένειες. Οι υπόλοιπες εξήντα πέντε χιλιάδες, μηδέν. Γιατί; Γιατί πολύ απλά δεν έχουν φόρο να μειωθεί. Το επίδομα γέννησης αυξάνεται μόνο από το τέταρτο παιδί, δηλαδή, είναι δυόμισι χιλιάδες οικογένειες, περίπου τέσσερα εκατομμύρια κόστος.
 Ξέρετε, όμως, ότι το δημογραφικό δεν κρίνεται στο τέταρτο παιδί. Το δημογραφικό κρίνεται στο πρώτο παιδί. Εκεί πρέπει να στηρίξουμε τη νέα οικογένεια σήμερα και όχι με μία υπόσχεση για μετά από δεκαοχτώ χρόνια. 
Άρθρα 32 και 49. Κύριε Υπουργέ -το είπα και στην επιτροπή- δεν είμαστε κατά του κουμπαρά. Είμαστε κατά ενός κουμπαρά που δίνει μηδέν σε όποιον δεν του περισσεύουν χρήματα, σε όποιον δεν έχει να βάλει. Η οικογένεια που βάζει 100 ευρώ τον μήνα, παίρνει άλλα 1200 ευρώ τον χρόνο από το δημόσιο. Η οικογένεια που δεν μπορεί, θα πάρει μηδέν. Νομοθετούμε, δηλαδή, την κοινωνική ανισότητα. Νομοθετούμε την ανέχεια, νομοθετούμε αυτόν ο οποίος έχει αδυναμία να βάλει χρήματα για το παιδί του. Ζητάμε η κατάθεση, η συνδρομή του κράτους να αφορά το παιδί και όχι τον γονέα. Υπό αυτή την προϋπόθεση θα πρέπει να αφορά όλα τα παιδάκια και να αλλάξετε και το όριο των δύο ετών, γιατί πολλά παιδάκια θα μείνουν απ’ έξω. 
Τι λέει το άρθρο 51; Όποιος έχει λάθος ή κενό στο Ε9 από το 2014 έως σήμερα μπορεί να το διορθώσει. Δεκατρείς δηλώσεις, δεκατρία χρόνια χωρίς πρόστιμο, καλά μέχρι εδώ, χωρίς τόκους, πολύ καλά, αλλά και χωρίς φόρο; Κάπου όπα. Αντιλαμβάνομαι και ως επαγγελματίας ότι υπάρχουν λάθη. Ξέρω ότι υπάρχουν λάθη στο Ε9 στα τετραγωνικά, στα κληρονομικά, στα ποσοστά συνιδιοκτησίας, στις ημερομηνίες κτήσης. Αντιλαμβάνομαι ότι υπάρχουν λάθη. Αυτοί οι άνθρωποι δεν πρέπει να τιμωρηθούν για να ξεκινήσει το ΜΙΔΑ. Σας το είπα στην αρχή της ομιλίας μου στην πρώτη συνεδρίαση και το λέμε συνεχώς. 
Το άρθρο όμως, όπως το γράψατε, δεν ξεχωρίζει τίποτα. Δεν ξεχωρίζει τον άνθρωπο ο οποίος έκανε λάθος δέκα τετραγωνικών από αυτόν ο οποίος δεν δήλωσε ποτέ ολόκληρο ακίνητο. Τους αντιμετωπίζει με τον ίδιο ακριβώς τρόπο και αυτό στη φορολογική γλώσσα έχει όνομα, λέγεται φορολογική αμνηστία, «δεκατρία χρόνια δεν πληρώνεις τίποτα, δήλωσέ το τώρα και πάμε παρακάτω». 
Ακούσαμε στην Επιτροπή, για να αναφερθώ και σε κάτι το οποίο ακούστηκε, από την ΠΟΜΙΔΑ, το οποίο το συνέκρινε με τη δήλωση των αδήλωτων τετραγωνικών στους δήμους. Εδώ να πω από τεχνικής άποψης ότι είναι δύο διαφορετικά πράγματα. Εκεί τα στοιχεία ήρθαν από διασταύρωση, οι διαφορές προέκυψαν ανάμεσα στα τετραγωνικά των Ε9 και σε αυτά τα οποία είχαν οι εταιρείες ενέργειας. Εδώ δεν μιλάμε για διαφορές μέτρησης, μιλάμε για ακίνητα τα οποία δεν δηλώθηκαν ποτέ. Η διεύρυνση της φορολογικής βάσης για το μέλλον είναι καλή. Το ερώτημα όμως είναι τι γίνεται με τον φόρο του παρελθόντος για όποιον το έκρυβε εν γνώσει του. Και εδώ, κυρίες και κύριοι, είναι ζήτημα δικαιοσύνης, είναι ζήτημα φορολογικής ισότητας. 
Κάθε φορά, και με κάθε ευκαιρία, και σε κάθε συζήτηση, είτε σε αυτήν την Αίθουσα είτε εκτός, που ζητούσαμε κούρεμα προσαυξήσεων για τον οφειλέτη που έχασε τη δουλειά του, για αυτόν που αρρώστησε, για αυτόν ο οποίος μειώθηκε το εισόδημά του, η απάντηση της Κυβέρνησης ήτανε μία, «θα αδικηθεί ο συνεπής». Εδώ ο συνεπής πλήρωνε ΕΝΦΙΑ δεκατρία χρόνια και αυτός είναι ο ίδιος που θα νιώσει την αδικία στο πετσί του. 
Και δεν το λέμε μόνο εμείς. Νομίζω το είπατε και εσείς, κύριε Πετραλιά, ότι η ένστασή μας έχει βάση. Χθες μας είπατε ότι είναι και σεβαστή η άποψη, ότι πρέπει να είμαστε προσεκτικοί, ώστε να μην αδικηθούν οι συνεπείς. Μας είπατε, επίσης, ότι θα απαντούσε για το ΜΙΔΑ ο κ. Μαρκόπουλος. Απάντηση δεν ήρθε. Το ίδιο το νομοσχέδιο ήρθε στην Ολομέλεια αυτούσιο. 
Αν συμφωνείτε με αυτά που λέμε και αν αυτά που λέμε έχουν βάση, όπως είπατε, αυτό πρέπει να γραφτεί στον νόμο και όχι στα Πρακτικά της Επιτροπής. Γι’ αυτό καταθέτουμε ξανά συγκεκριμένη διατύπωση με τέσσερα σημεία. Πρώτον, χωρίς πρόστιμα και χωρίς τόκους για όλους. Σε αυτό, νομίζω, συμφωνούμε όλοι, να έρθουν όλοι να δηλώσουν τις διαφορές. Δεύτερον, ο φόρος δεν χαρίζεται σε κανέναν. Όποιος δηλώσει ακίνητο που δεν το είχε δηλώσει ποτέ να πληρώσει φόρο, τον ΕΝΦΙΑ που αναλογεί σε δόσεις και χωρίς προσαυξήσεις. Τρίτον, πλήρης απαλλαγή μόνο για την καλή πίστη, λάθος εμβαδού, λάθος ποσοστού, λάθος ημερομηνίας κτήσης. Τέταρτον, προθεσμία δώδεκα μηνών από την πλήρη λειτουργία του μήνα και όχι τεσσάρων. Το ζητούν οι φοροτεχνικοί και έτσι θα γίνει, παράταση στην παράταση, γιατί ο μήνας έπρεπε να έχει εφαρμοστεί ήδη, άλλα φυσικά δεν έχει γίνει. 
Και επιτρέψτε μου, καλοπροαίρετα, να θέσω και ένα ακόμα ερώτημα. Έχω εδώ την Απόφαση Α. 1051 του Φεβρουαρίου του 2026, που αφορά την επιβολή προσαύξησης στον ενιαίο φόρο, στον ΕΝΦΙΑ, στα ακίνητα πιστωτικών ιδρυμάτων, funds και servicers, αυτά, δηλαδή, τα οποία έχουν στην κατοχή τους και έχουν κατασχεθεί. Και το ρωτώ πολύ καλοπροαίρετα. Με την απόφαση αυτή funds και servicers θα πληρώσουν προσαύξηση 100% στον κύριο ΕΝΦΙΑ για κατοικίες που κρατούν κλειστές. Δεν λέω ότι το κάνετε για αυτό, αλλά έρχεστε τώρα με το άρθρο 51 επιτρέπετε τη διόρθωση δεκατρία χρόνια πίσω χωρίς πρόστιμα, χωρίς τόκους και χωρίς αναδρομικό ΕΝΦΙΑ και χωρίς κανένα νομικό όριο για αυτούς εδώ, για αυτούς που πήραν τα σπίτια των Ελλήνων. 
Τα ερωτήματα είναι τρία: Η διάταξη καλύπτει και τις τράπεζες, τα funds και τους servicers; Τα ακίνητα που πέρασαν σε αυτούς από πλειστηριασμούς και αναγκαστικές εκτελέσεις και δεν δηλώθηκαν ποτέ στο Ε9 θα δηλωθούν τώρα χωρίς ΕΝΦΙΑ; Μια διόρθωση της κατηγορίας θα τους γλιτώσει από τον διπλασιασμό του ΕΝΦΙΑ; Δεν λέω ότι αυτός είναι ο σκοπός του άρθρου. Λέω, όμως, ότι έτσι όπως είναι το νομοσχέδιο γραμμένο, τους το επιτρέπει. 
Αν δεν είναι σκοπός σας αυτός, διορθώστε το. Εξαιρέστε ρητά τα πιστωτικά ιδρύματα, τα funds και τους servicers και όσους είναι συνδεδεμένους με αυτούς. Αλλιώς, ο Έλληνας ο οποίος έχασε το σπίτι του στον πλειστηριασμό θα δει τον νέο ιδιοκτήτη να παίρνει αμνηστία που αυτός δεν πήρε ποτέ. Αν το άρθρο, λοιπόν, 51 ψηφιστεί όπως είναι, δεν θα είναι μια απλή τακτοποίηση μητρώου. Θα είναι μια αμνηστία δεκατριών ετών, χωρίς κόστος και χωρίς διάκριση και, φυσικά, το μήνυμα προς τον συνεπή θα είναι πως «έκανες λάθος που πλήρωνες όλα αυτά τα χρόνια». 
(Στο σημείο αυτό ο Βουλευτής κ. Στυλιανός Φωτόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Έρχομαι στο άρθρο 13. Το άρθρο 41 του Κώδικα Φορολογίας Εισοδήματος προβλέπει φόρο στην υπεραξία από τη μεταβίβαση ακίνητης περιουσίας. Είναι σε αναστολή από το 2015 και σήμερα του δίνουμε άλλη μια παράταση μέχρι το 2027. Είναι ένας φόρος που δεν εφαρμόστηκε ποτέ, το έχετε πει και εσείς. Εμείς, λοιπόν, που υποτίθεται ότι νομοθετούμε σοβαρά, κρατάμε ένα άρθρο στον Κώδικα Φορολογίας Εισοδήματος που δεν ισχύει και κάθε χρόνο του δίνουμε παράταση. Ένας φόρος σε αναστολή για δεκατρία χρόνια, με συγχωρείτε πάρα πολύ, αλλά δεν είναι σοβαρή νομοθέτηση. Είναι μια μόνιμη αβεβαιότητα και κανείς δεν θα ξέρει τι ισχύει και τι θα ισχύει το 2027. 
Η εισηγήτρια της Πλειοψηφίας μάς ρώτησε τι θα πούμε σε όσους επηρεάζει η παράταση. Θα πούμε ότι την ψηφίσαμε. Θα τους πούμε όμως και κάτι άλλο. Η γενική αναστολή από τον φόρο υπεραξίας, το 15%, δεν βοήθησε μόνον αυτόν ο οποίος πουλάει ένα ακίνητο, το πατρικό του ή την πρώτη του κατοικία. Βοήθησε και αυτούς που αγοράζουν και ξαναπουλάνε ακίνητα μέσα σε λίγους μήνες. Και, αν δεν ξέρετε πώς λειτουργεί, θα σας το πούμε πολύ σύντομα, για να μην πέσετε κάποια στιγμή από τα σύννεφα, όχι για κάποιον άλλον λόγο. 
Αγοράζει κάποιος ένα ακίνητο και στο συμβόλαιο γράφεται η αντικειμενική αξία. Λίγους μήνες μετά το πουλάει στην εμπορική αξία, πολλές εκατοντάδες χιλιάδες ευρώ, και η διαφορά φυσικά είναι αφορολόγητη. Και όταν στην αρχική αγορά έχει πληρωθεί περισσότερο από όσα γράφει το συμβόλαιο, η μεταπώληση κάνει και κάτι ακόμα, ξεπλένει και κάνει νόμιμα χρήματα τα οποία δεν ήταν. Αυτό, κυρίες και κύριοι, το αντιλαμβάνεστε ότι είναι ξέπλυμα χρήματος. 
Και δεν το λέει μόνο η Ελληνική Λύση. Υποθέσεις που βλέπουν το φως της δημοσιότητας δείχνουν ότι τα ακίνητα είναι ο αγαπημένος δρόμος για τέτοιου είδους χρήματα. Αυτό έχει και ένα δεύτερο κόστος που φυσικά είναι η αύξηση στη στέγη. Η κερδοσκοπία στα ακίνητα δεν είναι μόνο φορολογικό θέμα. Είναι και στεγαστικό. Και ο φόρος 15% του άρθρου 16 που βάζετε δεν την αγγίζει, γιατί αφορά μόνο πρόσωπα εκτός Ευρωπαϊκής Ένωσης. 
Η πρότασή μας, για να τελειώνουμε με την αναστολή και να δώσουμε μόνιμη λύση, έχει τρία κριτήρια: Πρώτον, μόνιμη απαλλαγή για τον απλό πολίτη για την κύρια κατοικία, για ένα ακίνητο από κληρονομιά, για ένα ακίνητο από γονική παροχή. Αυτοί οι άνθρωποι δεν πρέπει να ζουν κάθε Δεκέμβρη με την αγωνία της παράτασης. Δεύτερον, χρονικό όριο, στοχευμένη φορολόγηση στη μεταπώληση μετά από λίγο καιρό. Τρίτον, αξιακό όριο για τις πολύ μεγάλες διαφορές ανάμεσα στην τιμή κτήσης και την τιμή πώλησης, γιατί εκεί ακριβώς γίνεται το ξέπλυμα. 
Είσαστε έτοιμοι να το συζητήσουμε; Εμείς είμαστε έτοιμοι. Το ερώτημα είναι αν το θέλει η Κυβέρνηση ή αν και στην επόμενη Βουλή του χρόνου θα ψηφίζετε τη δέκατη τέταρτη παράταση όσοι είσαστε στο Κοινοβούλιο και το ξέπλυμα θα συνεχίζεται κανονικότατα. 
Κυρίες και κύριοι Βουλευτές, ως Ελληνική Λύση θα ψηφίσουμε ό,τι θεωρούμε σωστό, ό,τι δίνει έστω και ένα ευρώ στον Έλληνα αγρότη, στον ένστολο, στον κάτοικο της παραμεθορίου. Θα περιμένουμε, όμως, μέχρι την τελευταία στιγμή να δούμε αν θα δείξετε την ίδια κοινοβουλευτική ευαισθησία, εάν θα διορθώσετε αυτά τα οποία και εσείς οι ίδιοι έχετε παραδεχτεί ότι είναι προς τη σωστή κατεύθυνση στις επιτροπές. 
Σας ευχαριστώ πολύ. 
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Φωτόπουλο. Θα καλέσω τώρα στο Βήμα τον ειδικό αγορητή της Κοινοβουλευτικής Ομάδας Νίκη, τον συνάδελφο Ανδρέα Βορύλλα. 
Έχετε τον λόγο, κύριε συνάδελφε.
ΑΝΔΡΕΑΣ ΒΟΡΥΛΛΑΣ: Ευχαριστώ, κύριε Πρόεδρε.
Κύριοι Υπουργοί, κυρίες και κύριοι συνάδελφοι, πριν περάσω στο νομοσχέδιο θέλω να θέσω ένα ζήτημα που αφορά την ενεργειακή ασφάλεια και τα κυριαρχικά μας δικαιώματα. Μετά την ολοκλήρωσή της η ηλεκτρική διασύνδεση Κρήτης-Κύπρου θα τερματίσει την ενεργειακή απομόνωση της Κύπρου και θα δώσει στην Ελλάδα μία νέα δίοδο ανταλλαγής ηλεκτρικής ενέργειας στην Ανατολική Μεσόγειο. Πρέπει να προχωρήσει άμεσα και η διασύνδεση Κύπρου-Ισραήλ, ώστε οι δυνατότητες ανταλλαγής ηλεκτρικής ενέργειας στην περιοχή να διευρυνθούν περαιτέρω. 
Η Ευρωπαϊκή Ένωση έχει εγκρίνει επιχορήγηση περίπου 658 εκατομμυρίων ευρώ για τη διασύνδεση Κρήτης-Κύπρου, ποσό που θα επιστραφεί, αν δεν ολοκληρωθεί το έργο. Αντιστοιχεί περίπου στο ένα τρίτο του εκτιμώμενου κόστους του έργου, το οποίο θα κοστίσει 2 δισ. ευρώ περίπου, εκτός αν υπάρξουν υπερβάσεις, πράγμα καθόλου απίθανο.
Η Κυβέρνηση, όμως, οφείλει να πει πώς θα επωμισθεί το πρόσθετο κόστος, εάν υπάρξουν νέες καθυστερήσεις ή εάν οι εργασίες ανασταλούν ξανά. 
Η Γαλλία ενημέρωσε την Άγκυρα για τις έρευνες. Η Κυβέρνηση δηλώνει ότι η Nexans ζήτησε άδεια μόνο από την Ελλάδα και την Κύπρο. Αυτό είναι θετικό. Η Τουρκία όμως εξακολουθεί να αξιώνει δική της άδεια για εργασίες σε περιοχή που διεκδικεί ως τουρκική υφαλοκρηπίδα. 
Κύριοι Υπουργοί, εάν η Άγκυρα επιμείνει στην αξίωσή της, πώς σκοπεύει η Κυβέρνηση, σε συνεννόηση με τη Λευκωσία και το Παρίσι, να διασφαλίσει ότι οι εργασίες θα προχωρήσουν μέχρι την πόντιση του καλωδίου; Γιατί, εάν κάθε στάδιο του έργου εξαρτάται στην πράξη από την ανοχή της Τουρκίας, τότε η Άγκυρα αποκτά τη δυνατότητα να το καθυστερεί ή να το σταματά, ακόμη και χωρίς να της έχει αναγνωριστεί κανένα τέτοιο δικαίωμα. 
Η ΝΙΚΗ προτείνει τη σταδιακή άσκηση του δικαιώματος επέκτασης των χωρικών μας υδάτων έως τα δώδεκα ναυτικά μίλια. Το κάναμε ήδη στο Ιόνιο. Επόμενο βήμα πρέπει να είναι η Κρήτη σε ολόκληρη την περίμετρο του νησιού, βόρεια, νότια, ανατολικά και δυτικά, σύμφωνα με το Δίκαιο της Θάλασσας. Ζητούμε έγκαιρη συνεννόηση με την Ευρωπαϊκή Ένωση και τον Διεθνή Ναυτιλιακό Οργανισμό για την ασφαλή ναυσιπλοΐα και την τήρηση των κανόνων διέλευσης. Η Ελλάδα οφείλει να διεκδικήσει την ευρωπαϊκή πολιτική στήριξη για την εφαρμογή μιας απόφασης που ανήκει στην ίδια. Θα πρέπει επιτέλους να δείξουμε ότι είμαστε αποφασισμένοι να ασκήσουμε τα κυριαρχικά μας δικαιώματα, χωρίς φοβικά σύνδρομα απέναντι στην αναθεωρητική Τουρκία. 
Περνώ στο νομοσχέδιο. Για μια οικογένεια που νοικιάζει σπίτι, το διαθέσιμο εισόδημα κρίνεται απ’ όσα απομένουν μετά το ενοίκιο για τις βασικές ανάγκες. Θα στηρίξουμε τις διατάξεις που ελαφρύνουν τις οικογένειες, τους εργαζόμενους και τους συνταξιούχους. Η ελάφρυνση πρέπει να έχει διάρκεια. Όταν κάθε μέτρο έχει άλλη εξαίρεση, άλλη προθεσμία και άλλη αίτηση, ο πολίτης πληρώνει το κόστος της πολυπλοκότητας. Το συμπέρασμα είναι ότι η ακρίβεια προηγείται κατά πολύ των επιδομάτων. 
Στη Δυτική Αθήνα ένα χαμηλότερο ενοίκιο μακριά από τη δουλειά ή το σχολείο μπορεί να σημαίνει ακριβότερες μετακινήσεις και λιγότερο χρόνο για την οικογένεια. Και όταν οι βάρδιες αλλάζουν, η πρόσβαση σε μία κοντινή δομή φροντίδας συχνά καθορίζει εάν μπορεί να εργάζεται και ο δεύτερος γονέας. 
Η επέκταση του μηδενικού συντελεστή στα δύο πρώτα κλιμάκια για όσους έχουν τρία εξαρτώμενα τέκνα θα έχει συγκεκριμένο αποτέλεσμα και τη στηρίζουμε. Στηρίζουμε επίσης τη διόρθωση για τα παιδιά που λαμβάνουν σύνταξη λόγω θανάτου γονέα. Όταν στηρίζουμε την οικογένεια, αναγνωρίζουμε την ευθύνη και τη φροντίδα που αναλαμβάνουν καθημερινά οι γονείς. Αυτή η αναγνώριση πρέπει να φτάνει και στην οικογένεια που έχει τόσο χαμηλότερο εισόδημα ώστε να αντλεί μικρότερο όφελος από μία μείωση συντελεστών. Για εκείνη έχουν ιδιαίτερη αξία η πρόσβαση σε βρεφονηπιακό σταθμό, η προσιτή κατοικία και η σταθερότητα της απασχόλησης. Η αύξηση των εισοδηματικών κριτηρίων και των ορίων δαπάνης για την προσχολική φροντίδα και τη δημιουργική απασχόληση μπορεί να κάνει τη διαφορά. Το Υπουργείο πρέπει να λογοδοτήσει με αριθμό παιδιών που βρήκαν θέση, με κατανομή ανά δήμο και με στοιχεία για την πρόσβαση των παιδιών με αναπηρία. 
Η οικογένεια που έχει εγκριθεί για μία παροχή, πρέπει να μπορεί να τη χρησιμοποιήσει στον τόπο της. Το ίδιο ισχύει και για την περιφέρεια και για τη Μεγίστη. Στηρίζουμε την ενίσχυση της μόνιμης κατοίκησης σε ένα νησί με ιδιαίτερη στρατηγική σημασία για τη χώρα μας. Ζητούμε να συνδεθεί με σταθερή συγκοινωνία, υγειονομική κάλυψη και διαθέσιμη στέγη, ώστε η απόφαση εγκατάστασης να μπορεί να κρατήσει πέρα από τον πρώτο χρόνο. 
Το στεγαστικό απαιτεί συγκεκριμένη ευθύνη από την Κυβέρνηση. Η παράταση της φοροαπαλλαγής για επιλέξιμες κατοικίες που μπαίνουν στη μακροχρόνια μίσθωση μπορεί να ανοίξει σπίτια. Θα κριθεί από τα μισθωτήρια που πράγματι συνάπτονται, από το ύψος των ενοικίων και από το εάν οι κατοικίες μένουν στην αγορά και μετά το τέλος της απαλλαγής. 
Ζητούμε την αξιοποίηση του Μητρώου Ιδιοκτησίας και Διαχείρισης Ακινήτων για την αξιόπιστη εικόνα των αδρανών κατοικιών. Ζητούμε τη στοχευμένη στήριξη επισκευών με όρους πραγματικής διάθεσης σε μακροχρόνια μίσθωση. Και ζητούμε κανόνες για τη βραχυχρόνια μίσθωση, εκεί όπου η χρήση κατοικιών για τουριστική εκμετάλλευση πιέζει έντονα τη μόνιμη κατοίκηση.
Ο αυξημένος φόρος μεταβίβασης για ορισμένες αγορές από φορολογικούς κατοίκους εκτός Ευρωπαϊκής Ένωσης και Ευρωπαϊκού Οικονομικού Χώρου πρέπει να αξιολογηθεί με βάση τις συναλλαγές που καλύπτει και εκείνες που ενδέχεται να μετατοπιστούν σε άλλες μορφές αγοράς. 
Η θέση της ΝΙΚΗΣ είναι η αποσύνδεση της golden visa από την αγορά ακινήτων. Η προσέλκυση κεφαλαίων μπορεί να υπηρετήσει παραγωγικές επενδύσεις, θέσεις εργασίας και ανάπτυξη στην περιφέρεια και στον πρωτογενή τομέα. 
Η αγορά μιας υφιστάμενης κατοικίας σε γειτονιά με έλλειψη προσφοράς έχει διαφορετικές επιπτώσεις. Περιμένουμε από την Κυβέρνηση να αποτιμήσει αυτές τις επιπτώσεις και να δείξει πώς σκοπεύει να τις περιορίσει. 
Χρειάζεται επίσης να δούμε τι συμβαίνει με την τιμή των βασικών αγαθών. Η μείωση του ΦΠΑ στα προβλεπόμενα είδη γυναικείας υγιεινής και ακράτειας ενηλίκων είναι δίκαιη και την υπερψηφίζουμε. Περιμένουμε από τα αρμόδια Υπουργεία να ελέγξουν αν η αλλαγή περνάει και στην τελική τιμή. 
Θέλουμε το ίδιο επίπεδο λογοδοσίας και για τα αγαθά πρώτης ανάγκης που βαραίνουν συστηματικά τον οικογενειακό προϋπολογισμό. Η συγκρίσιμη τιμή ανά μονάδα, οι έλεγχοι σε όλη την αλυσίδα και η δημοσιοποίηση των αποτελεσμάτων τους επιτρέπουν να φανεί το πού συγκεντρώνεται η επιβάρυνση. Το κράτος έχει ευθύνη για τον ανταγωνισμό και για την αποτελεσματική προστασία των πολιτών από παραπλανητικές πρακτικές. 
Στον μικρό επαγγελματία η Κυβέρνηση προσφέρει μείωση της προκαταβολής από 55% σε 50%, η οποία εφαρμόζεται στην πράξη προσδιορισμού φόρου για το φορολογικό έτος 2027. Χρειάζεται να γνωρίζει ο επαγγελματίας πότε ακριβώς θα δει την ελάφρυνση στο εκκαθαριστικό του. Με βάση φόρου 2.000 ευρώ πριν από άλλες προσαρμογές, η διαφορά στην προκαταβολή είναι 100 ευρώ. Η επιχείρηση κερδίζει λίγη ρευστότητα. Εξακολουθεί όμως να δεσμεύει χρήματα για τον φόρο του επόμενου έτους και μάλιστα με βάση που μπορεί να έχει προσδιοριστεί τεκμαρτά. 
Η ΝΙΚΗ προτείνει σταδιακή κατάργηση της προκαταβολής στους ελεύθερους επαγγελματίες και περιορισμό της για τις νομικές οντότητες. Η φορολογική διοίκηση διαθέτει συναλλακτικά δεδομένα. Οφείλει να τα χρησιμοποιεί για τον έλεγχο πραγματικών αποκλίσεων, με κανόνες που επιτρέπουν στον συνεπή επαγγελματία να φορολογείται με βάση το πραγματικό του αποτέλεσμα. 
Οι διορθώσεις για ΤΑΞΙ και μικρούς οικισμούς και η σταδιακή κατάργηση του τέλους επιτηδεύματος για τις εταιρείες δείχνουν τη σημασία που έχει η κατάργηση μιας σταθερής επιβάρυνσης για μια μικρή μονάδα. 
Με τα άρθρα σας για τις αποσβέσεις, η Κυβέρνηση επιδιώκει ανανέωση του εξοπλισμού. Ζητούμε να μετρήσει τη συμμετοχή των μικρών μονάδων και να εξηγήσει πώς θα φτάσει το κίνητρο σε όσους έχουν παραγωγικό σχέδιο αλλά περιορισμένη πρόσβαση σε τραπεζική χρηματοδότηση. Είναι απλό, δεν θα φτάσει ποτέ. 
Στον αγροτικό κόσμο η φορολογική ελάφρυνση είναι θετική υπό τις προβλεπόμενες προϋποθέσεις. Η δυνατότητα του παραγωγού να συνεχίσει να εξαρτάται από το κόστος των εφοδίων, τις συνέπειες στην πληρωμή αποζημιώσεων και το βάρος των οφειλών είναι κάτι που πρέπει να αλλάξει άμεσα, εάν θέλουμε να έχουμε πραγματική ανάπτυξη του πρωτογενή τομέα στη χώρα μας.
Επίσης, χρειάζεται ειδική αντιμετώπιση των κόκκινων δανείων. Μην ξεχνάμε ότι το μεγαλύτερο μέρος των αγροτικών δανείων και των συνεταιρισμών βρίσκεται σήμερα σε fund και συγκεκριμένα στην Intrum. Θα πρέπει να γίνει «κούρεμα» των προσαυξήσεων και ρυθμίσεις που θα λαμβάνουν υπόψη τον κύκλο της παραγωγής και θα διατηρούν τη βιώσιμη εκμετάλλευση ενεργή.  
Ευρύτερα, η ΝΙΚΗ επιμένει σε πραγματική δυνατότητα του δανειολήπτη να εξαγοράζει το δάνειό του υπό σαφείς όρους. Όταν ένα νοικοκυριό δίνει σημαντικό μέρος του εισοδήματός του για παλαιές υποχρεώσεις, μια δίκαιη και βιώσιμη ρύθμιση έχει άμεσο αντίκρισμα στην καθημερινότητά του. 
Στους μισθωτούς η μείωση της κράτησης υπέρ ανεργίας κατά μισή μονάδα από τον Απρίλιο του 2027 ενισχύει τις αποδοχές τους κατά μερικά ευρώ. Σε μεικτό μισθό 1.000 ευρώ η κράτηση αυτή μειώνεται κατά πέντε ευρώ τον μήνα, πριν από τη συνεκτίμηση του φόρου. 
Στην Επιτροπή ο κ. Πετραλιάς δήλωσε ότι η απώλεια εσόδων της ΔΥΠΑ θα καλυφθεί με αυξημένη επιχορήγηση από τον τακτικό προϋπολογισμό. 
Ζητούμε να αποτυπωθεί χωριστά η σχετική πίστωση για το 2027 και να διευκρινιστεί πώς θα εξασφαλιστεί η κάλυψη από το 2028, όταν η Ειδική Έκθεση εκτιμά την ετήσια απώλεια στα 218 εκατομμύρια ευρώ.
Παράλληλα, ζητούμε οργανωμένο πρόγραμμα αξιοποίησης της ακίνητης περιουσίας των ασφαλιστικών φορέων, με διαφανείς διαδικασίες και συγκεκριμένους στόχους εσόδων. Η Κυβέρνηση οφείλει να παρουσιάσει χωριστά τη χρηματοδότηση της ΔΥΠΑ και τα αναμενόμενα έσοδα από την περιουσία του e-ΕΦΚΑ. 
Σύμφωνα με δημοσίευμα του «Capital» στις 31 Μαΐου του 2026, ο e-ΕΦΚΑ διαθέτει 515 ιδιόκτητα ακίνητα με εκτιμώμενη εμπορική αξία 1,8 δισεκατομμυρίων ευρώ. Ζητούμε επικαιροποιημένη απογραφή, απολογισμό των εσόδων και συγκεκριμένο χρονοδιάγραμμα αξιοποίησης. Δυστυχώς, με ευθύνες της Κυβέρνησης τα ακίνητα των ασφαλιστικών ταμείων δεν αξιοποιούνται στον βαθμό που θα έπρεπε και αυτό θα πρέπει να αλλάξει. 
Χαρακτηριστικό παράδειγμα είναι το εμβληματικό παλιό κτήριο του πρώην ΙΚΑ που βρίσκεται στην οδό Πειραιώς 64 στον Δήμο Αθηναίων. Το εν λόγω ακίνητο θα μπορούσε να αξιοποιηθεί με πολλούς τρόπους, να μετατραπεί σε ξενοδοχείο ή σε εμπορικό Κέντρο ή να διατεθεί για κοινωνικές κατοικίες. 
Επίσης, θα μπορούσε να χρησιμοποιηθεί για διοικητήριο της ΑΑΔΕ και να γλιτώσουμε έτσι τα ενοίκια που πληρώνουμε στο μισθωμένο ακίνητο. 
Κατά καιρούς έχουν προκηρυχθεί διαγωνισμοί εκμίσθωσης για τους οποίους δεν γνωρίζουμε το αποτέλεσμα. Ζητούμε συγκεκριμένο απολογισμό, ποια ήταν η έκβασή τους, ποιο είναι σήμερα το στάδιο αξιοποίησης και πότε προβλέπεται να αποφέρει έσοδα στον φορέα. Ζητούμε συγκεκριμένο χρονοδιάγραμμα αξιοποίησης της ασφαλιστικής περιουσίας. 
Η αύξηση επιδόματος γέννησης από 3,5 χιλιάδες σε 4,5 χιλιάδες ευρώ για το τέταρτο παιδί με πρόσθετη αύξηση 1.000 ευρώ για κάθε επόμενο είναι ευπρόσδεκτη. Η οικογένεια, όμως, αντιμετωπίζει έξοδα ανατροφής επί πολλά χρόνια. Η Νίκη προτείνει μηνιαίο επίδομα 200 ευρώ για κάθε παιδί μέχρι τα δεκαοκτώ του έτη. Αυτό γίνεται σε όλες τις ευρωπαϊκές χώρες. Δεν είναι κάτι καινούργιο. Ήρθε η ώρα να το εφαρμόσουμε και εμείς. Βλέπετε ότι οι γέννες έχουν μειωθεί κατά πολύ. Έχουμε πενήντα χιλιάδες γέννες λιγότερες. 
Μία από τις πηγές χρηματοδότησης μπορεί να είναι η σταθερή αύξηση των εισπράξεων, κύριε Υπουργέ, από την αντιμετώπιση της μεγάλης φοροδιαφυγής. Οι πρόσφατες υποθέσεις που έχουν έρθει στο φως γύρω από την «Pizza Fan», το «Χωριάτικο» και το κύκλωμα με εκατοντάδες αχυρανθρώπους στη Θεσσαλονίκη ενισχύουν την απαίτηση για έγκαιρους ελέγχους και την αποτελεσματική και άμεση είσπραξη των οφειλών που τελικά προκύπτουν. Ζητούμε μέρος των εισόδων που προκύπτουν από την αντιμετώπιση της μεγάλης φοροδιαφυγής να κατευθύνεται στη μόνιμη στήριξη των οικογενειών με παιδιά. 
Στους δικαιούχους της ετήσιας ενίσχυσης η αύξηση στα 400 ευρώ έχει σημασία και τη στηρίζουμε. Το ίδιο ισχύει για τη διεύρυνση της κάλυψης και την ετήσια αναπροσαρμογή των προβλεπόμενων αναπηρικών επιδομάτων. Η αναπηρία συνεπάγεται έξοδα που συχνά διαρκούν όλο τον χρόνο, από τη μεταφορά και τα αναλώσιμα μέχρι και την προσωπική υποστήριξη. Όπως μας είπε η Νένα Χρονοπούλου από το «4amea»  το μηνιαίο κόστος για ένα παιδί ΑΜΕΑ ανέρχεται σε 1.920 ευρώ. Το επίδομα των 569 ευρώ καλύπτει το 29,6% των αναγκών. Άρα, καταλαβαίνετε ότι είναι πάρα πολύ μεγάλη η απόκλιση. 
Σας καταθέτω στα Πρακτικά το σχετικό έγγραφο. 
(Στο σημείο αυτό ο Βουλευτής κ. Ανδρέας Βορύλλας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Γι’ αυτό ζητούμε να εξετάζεται τακτικά εάν οι παροχές ακολουθούν το πραγματικό κόστος της φροντίδας.
 Για τους συνταξιούχους η πρότασή μας για δέκατη τρίτη σύνταξη παραμένει στο τραπέζι. Θέλουμε η Κυβέρνηση να απαντήσει με πολυετές κοστολόγηση και με διακριτή εξέταση για το τι μπορεί να χρηματοδοτηθεί σε μόνιμη βάση.
Στο Δημόσιο υπερψηφίζουμε το ετήσιο επίδομα Χριστουγέννων ύψους 500 ευρώ για το πλήρες ποσό με πρώτη χορήγηση το 2027. Η ειδική έκθεση εκτιμά την ετήσια δαπάνη σε περίπου 433 εκατομμύρια ευρώ μαζί με εργοδοτικές εισφορές. Στην Επιτροπή ο κύριος Υφυπουργός ανέφερε 1,5 δισεκατομμύρια ευρώ για πλήρη δέκατο τρίτο μισθό και 2,5 δισεκατομμύρια ευρώ για δέκατη τρίτη σύνταξη. Ζητούμε να κατατεθούν οι υπολογισμοί στη Βουλή με τον αριθμό των δικαιούχων, την ακαθάριστη δαπάνη και το καθαρό δημοσιονομικό κόστος.
Η Νίκη διεκδικεί την επαναφορά του πλήρους δέκατου τρίτου μισθού στο δημόσιο και τη δέκατη τρίτη σύνταξη με σαφές χρονοδιάγραμμα και μόνιμες πηγές χρηματοδότησης. Έχουμε προτείνει τη φορολόγηση με 25% εμβασμάτων σε τρίτες χώρες μεταναστών που δεν δικαιολογούνται από το εκκαθαριστικό τους στην εφορία, έκτακτη εισφορά 40% στα κέρδη των τραπεζών -έχουμε δικαίωμα να το κάνουμε δύο φορές, το έχει κάνει ήδη η Ιταλία-, αύξηση φορολόγησης τυχερών παιγνίων.
 Για τους ανθρώπους της εστίασης και της διανομής το ετήσιο αφορολόγητο των 6.000 ευρώ στα επιλέξιμα φιλοδωρήματα είναι θετικό. Ωστόσο, θα πρέπει να υπάρξει προσοχή, ώστε να μην έχουμε μείωση αποδοχών από τους εργοδότες με αντάλλαγμα την καταβολή υψηλότερων φιλοδωρημάτων. 
Όσον αφορά τον λογαριασμό ανηλίκων, ας σκεφτούμε δύο παιδιά της ίδιας ηλικίας. Για το πρώτο υπάρχουν διαθέσιμα εκατό ευρώ κάθε μήνα από επιλέξιμη ιδιωτική πηγή. Με τους όρους του νομοσχεδίου μπορεί να λάβει αντίστοιχη κρατική συνεισφορά έως 1.200 ευρώ τον χρόνο. Για το δεύτερο η οικογένεια εξαντλεί το εισόδημά της στη στέγη και στα βασικά έξοδα και κανείς άλλος δεν μπορεί να εισφέρει. Το παιδί αυτό έχει ίσως μεγαλύτερη ανάγκη κεφαλαίου όταν ενηλικιωθεί, αλλά ο μηχανισμός αντιστοίχισης ακολουθεί τις ιδιωτικές καταβολές. Ζητούμε βασική δημόσια εισφορά για τα παιδιά χαμηλού εισοδήματος και δημοσίευση του αναμενόμενου οφέλους ανά εισοδηματική ομάδα.
Επίσης, θα πρέπει να προβλέπεται προσαύξηση της δημόσιας εισφοράς για τις τρίτεκνες, τις πολύτεκνες και τις οικογένειες με παιδιά ΑΜΕΑ. Η ειδική έκθεση εκτιμά τη δαπάνη της δημόσιας συνεισφοράς στα 55 εκατομμύρια για το 2027 με αύξηση περίπου 27 εκατομμυρίων ετησίως. Η κατανομή αυτή της δαπάνης είναι πολιτική επιλογή και χρειάζεται να συζητηθεί ανοιχτά. 
Για τον λογαριασμό ανηλίκων ζητούμε συγκεκριμένες δικλείδες. Το όριο ετήσιου κόστους 0,50% της προεπιλεγμένης επένδυσης εξαιρεί μεταξύ άλλων τη χρέωση της κεφαλαιακής προστασίας. Ο γονέας πρέπει να βλέπει το συνολικό κόστος σε ευρώ με κοινό τρόπο παρουσίασης για όλους τους παρόχους, να ενημερώνεται ποιος παρέχει την προστασία, ποιο ποσό καλύπτει και πότε ενεργοποιείται. Ζητούμε ακόμη συγκεκριμένη προθεσμία εξέτασης αιτημάτων ανάληψης για σοβαρούς λόγους υγείας και δυνατότητα διόρθωσης στοιχείων πριν απορριφθεί η κρατική συνεισφορά. Κατά την ενηλικίωση ο νέος πρέπει να λαμβάνει πλήρη ενημέρωση για το υπόλοιπο, τις χρεώσεις και τις επιλογές του. 
Κύριε Υπουργέ, δώστε συγκεκριμένο ημερολόγιο εφαρμογής με ημερομηνία, αρμόδιο φορέα και τρόπο υπολογισμού για κάθε μέτρο. 
Για τις αλλαγές που αφορούν ήδη το φορολογικό έτος 2026, οι οδηγίες και οι σχετικοί κωδικοί στα έντυπα Ε1 και Ε3 πρέπει να είναι έτοιμοι πριν ανοίξουν οι δηλώσεις του 2027. Ο πολίτης δικαιούται να λάβει εγκαίρως την ελάφρυνση χωρίς να πληρώνει πρόσθετο κόστος για διορθωτικές δηλώσεις εξαιτίας καθυστερήσεων της διοίκησης. Για κάθε μόνιμη παροχή ζητούμε σταθερή πηγή χρηματοδότησης και αποτύπωση στον πολυετή προγραμματισμό. Όπου χρησιμοποιούνται διαθέσιμα δημοσίων φορέων να γνωρίζει η Βουλή ποια δαπάνη καλύπτουν και πότε αναλαμβάνεται την κάλυψή της η τακτική χρηματοδότηση. 
Ζητούμε, επίσης, έλεγχο του συνολικού αποτελέσματος για κάθε νοικοκυριό. Μια μικρή αύξηση εισοδήματος μπορεί να οδηγήσει σε απώλεια μεγαλύτερης παροχής λόγω υπέρβασης ενός ορίου. Η Κυβέρνηση οφείλει να εντοπίσει και να διορθώσει τέτοιες περιπτώσεις αδικίας πριν από την εφαρμογή. 
Η λογοδοσία αφορά και τις δημόσιες επενδύσεις. Το άρθρο 50 αυξάνει τις πιστώσεις του εθνικού σκέλους του Προγράμματος Δημοσίων Επενδύσεων κατά 300 εκατομμύρια ευρώ για το 2026. Η εγγραφή της πίστωσης επιτρέπει τη δαπάνη. Το αποτέλεσμα θα φανεί στα έργα που θα υλοποιηθούν. Ζητούμε από την Κυβέρνηση κατάλογο έργων, βαθμό ωριμότητας, χρονοδιάγραμμα και απολογισμό εκτέλεσης. Αν η πρόσθετη πίστωση προορίζεται να στηρίξει υποδομές που λείπουν από τις γειτονιές και την περιφέρεια, η Κυβέρνηση έχει τη δυνατότητα να δείξει ποιες ανάγκες προηγούνται. Η Βουλή οφείλει να μπορεί να παρακολουθήσει την πορεία κάθε σημαντικής δέσμευσης μετά την ψήφιση. 
Κυρίες και κύριοι συνάδελφοι, η χώρα χρειάζεται φορολογία που ακολουθεί το πραγματικό εισόδημα, προσιτή στέγη, κοινωνική προστασία με σταθερή χρηματοδότηση και στήριξη της οικογένειας στον τόπο που ζει. Χρειάζεται πραγματική στήριξη στους συνεταιρισμούς, στους κτηνοτρόφους και στους αγρότες και τακτοποίηση των κόκκινων δανείων τους πριν τα funds ομαδοποιήσουν τα χρέη και ξεπουλήσουν την περιουσία τους και δεν πάρουμε χαμπάρι τίποτα. 
Η Νίκη υπερψηφίζει τα άρθρα που ενισχύουν το εισόδημα των πολιτών. Η Κυβέρνηση, όμως, θα κριθεί από το αν οι οικογένειες μπορούν να πληρώνουν τη στέγη τους, να ανατρέφουν τα παιδιά τους και να ζουν αξιοπρεπώς από τους εργασίες τους. 
Ευχαριστώ πάρα πολύ.
(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε τον συνάδελφο, τον κ. Βορρύλα. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα τέσσερις  μαθήτριες και μαθητές και τέσσερις συνοδοί εκπαιδευτικοί από το Γυμνάσιο Μεσαγρού Αίγινας. 
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Επίσης, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής των Ελλήνων, δεκαεπτά μαθήτριες και μαθητές και δύο συνοδοί εκπαιδευτικοί από το 26ο Δημοτικό Σχολείο Αχαρνών. 
Η Βουλή σάς καλωσορίζει.
(Χειροκροτήματα από όλες τις πτέρυγες της Βουλής)
Σας ευχόμαστε καλή πρόοδο και ειδικά εσάς από τις Αχαρνές σας καλωσορίζει η Βουλευτής της περιοχής σας που παρίσταται στη συνεδρίαση, η κ.  Καραγεωργοπούλου.
Να καλέσω τώρα τον τελευταίο ειδικό αγορητή, τον συνάδελφο από την Πλεύση Ελευθερίας κ. Αλέξανδρο Καζαμία. 
Κύριε Καζαμία, έχετε τον λόγο. 
ΑΛΕΞΑΝΔΡΟΣ ΚΑΖΑΜΙΑΣ: Σας ευχαριστώ, κύριε Πρόεδρε. 
Θα ήθελα και εγώ με τη σειρά μου να καλωσορίσω τους μαθητές και τους εκπαιδευτικούς από την Αίγινα και από τις Αχαρνές. 
Επιτρέψτε μου, προτού περάσω στο θέμα του νομοσχεδίου που συζητάμε, να επισημάνω ότι σήμερα το πρωί έγινε δεκτή η παραίτηση του Υφυπουργού Ανάπτυξης, του κ. Λαζάρου Τσαβδαρίδη, και η παραίτησή του έγινε δεκτή, διότι σύμφωνα με τα ρεπορτάζ που έχουμε, οι εξηγήσεις που έδωσε δεν θεωρήθηκαν επαρκείς. 
Αυτός ο Υφυπουργός, του οποίου η συμπεριφορά δεν θεωρήθηκε αρμόζουσα από την ίδια την Κυβέρνηση και ο οποίος θεωρήθηκε ότι δεν έδωσε επαρκείς αποδείξεις για την υπόθεση της φερόμενης παρέμβασής του για τη μοριοδότηση συγγενικού του προσώπου, είναι ο ίδιος Βουλευτής ο οποίος υπήρξε κεντρικό πρόσωπο στην επιχείρηση συγκάλυψης του εγκλήματος των Τεμπών. Ο κ. Τσαβδαρίδης ήταν εισηγητής της Νέας Δημοκρατίας στην Εξεταστική Επιτροπή του 2023-2024, η οποία κατέληξε στο περιβόητο πόρισμα-ξέπλυμα ευθυνών, 500 και πλέον σελίδων, με το οποίο απέδιδε η Νέα Δημοκρατία το έγκλημα των Τεμπών στον σταθμάρχη και στους μηχανοδηγούς. 
Και πραγματικά θα έπρεπε να αναρωτηθούμε όλοι: Αν η Κυβέρνηση δεν τον πιστεύει τώρα που δηλώνει ότι δεν έκανε κάτι μεμπτό στην υπόθεση που οδήγησε τον Πρωθυπουργό στο να τον αποβάλει από την Κυβέρνηση, γιατί η κοινωνία να πιστέψει ότι ήταν ειλικρινής και έντιμος όταν συνέταξε το πόρισμα για το έγκλημα των Τεμπών; Πιστεύω, κύριε Πρόεδρε, ότι όλοι μας πρέπει να το σκεφτούμε αυτό σοβαρά. 
Έρχομαι στο δεύτερο θέμα που έχει απασχολήσει τη Βουλή τις τελευταίες μέρες και στο οποίο η Πλεύση Ελευθερίας έχει κάνει αλλεπάλληλες παρεμβάσεις και έχει διατυπώσει σαφή και κρυστάλλινη θέση, που είναι το θέμα της πόντισης του καλωδίου GSI και για το οποίο πρέπει να προσθέσω ότι καταθέσαμε από την Δευτέρα που πέρασε επίκαιρη ερώτηση στον κ. Γεραπετρίτη. 
Είναι γεγονός ότι ο κ. Γεραπετρίτης τελικά θα ενημερώσει τους Αρχηγούς των κομμάτων τις επόμενες μέρες για το περιεχόμενο της διαβόητης ρηματικής διακοίνωσης που απέδωσε η Κυβέρνηση της Γαλλίας προς την Τουρκία. Θα θέλαμε η ρηματική διακοίνωση αυτή να είχε δοθεί στη δημοσιότητα από την ελληνική πλευρά από νωρίς. Σε κάθε περίπτωση, είναι πλέον δεδομένο ότι την διαθέτει πέρα πάσης αμφιβολίας, γιατί εμείς από την αρχή πιστεύαμε ότι το Υπουργείο Εξωτερικών γνωρίζει το περιεχόμενό της και θα αρκεστεί στο να ενημερώσει τους Αρχηγούς των κομμάτων. 
Σύμφωνα με ρεπορτάζ φέρεται ότι η ρηματική αυτή διακοίνωση λέει πως η Γαλλία, μεταξύ άλλων, επ’ ουδενί λόγω παίρνει θέση σε νομικά ζητήματα διαφιλονικούμενων περιοχών. Αυτό είναι μια στάση η οποία δεν προασπίζει τα ελληνικά συμφέροντα, τα οποία -όπως γνωρίζουμε- αναφορικά με τα θέματα του Αιγαίου, της υφαλοκρηπίδας και της ΑΟΖ, δεν αποδέχονται την άποψη ότι αυτό είναι ένα διμερές θέμα διαφιλονικούμενων περιοχών, το οποίο θα πρέπει η Ελλάδα να επιλύσει με την Τουρκία. Θα έπρεπε η Γαλλία ως στενός σύμμαχος και στρατηγικός σύμμαχος της Ελλάδας να μην αποδώσει ρηματική διακοίνωση προς την Τουρκία με τέτοιο περιεχόμενο, αν ισχύουν τα ρεπορτάζ. Θα περιμένουμε βέβαια να το δούμε. 
Και θα έπρεπε και η Τουρκία να μην εκδώσει NAVTEX, με την οποία να λέει ότι έδωσε τη συγκατάθεσή της. Και περιμένουμε να υπάρξουν περισσότερες πληροφορίες για το μεγάλο διπλωματικό παρασκήνιο, το οποίο έλαβε χώρα, καθώς και να μάθουμε αν πραγματοποιήθηκε μυστική συνάντηση Μητσοτάκη-Ερντογάν στη Νέα Υόρκη, όπως είπε ο Υπουργός Εξωτερικών της Τουρκίας Χακάν Φιντάν, σε συνέντευξή του στην εφημερίδα «ΤΑ ΝΕΑ» στις 21 Οκτωβρίου, στην οποία συνεννοήθηκαν για το θέμα του καλωδίου και -αν υπήρξε- τι διημείφθη στη συνάντηση αυτή. 
Έρχομαι τώρα στα θέματα του νομοσχεδίου, το οποίο κωδικοποιεί τις εξαγγελίες που έκανε ο κ. Μητσοτάκης στην τελευταία Διεθνή Έκθεση της Θεσσαλονίκης τον Σεπτέμβριο. Και προτού περάσουμε στο περιεχόμενο των άρθρων του νομοσχεδίου -πενήντα δύο στο σύνολο- θα πρέπει να υπενθυμίσουμε στους πάντες ότι αμέσως μετά την εξαγγελία τους οι δημοσκοπήσεις που κυκλοφόρησαν τις ημέρες εκείνες έδειχναν ότι μόνο το 36% των πολιτών θεωρούσε ότι τα μέτρα αυτά είναι θετικά ή μάλλον θετικά, δηλαδή ούτε και το 36% ήταν ένθερμοι υποστηρικτές των μέτρων. Κάποιοι από αυτούς θεωρούσαν ότι είναι μάλλον θετικά, είχαν και κάποιες επιφυλάξεις δηλαδή, ενώ το 62% -61,4% για την ακρίβεια- θεωρούσαν ότι τα μέτρα αυτά δεν είναι θετικά, ότι είναι αρνητικά ή μάλλον αρνητικά. 
Πρόκειται, με άλλα λόγια, για οικονομικά μέτρα τα οποία κρίθηκαν ακόμη και την ώρα της εξαγγελίας τους, όπου το στοιχείο της έκπληξης θα έπρεπε να είχε εντυπωσιάσει τους πολίτες, ακόμη και τότε κρίθηκαν κατά το 1/3 μόνο ως θετικά, αλλά κατά τα 2/3 της κοινωνίας ως αρνητικά. Μπροστά μας, με άλλα λόγια, έχουμε αυτό το πακέτο μέτρων. 
Θα πρέπει να ενημερώσουμε όσους μας παρακολουθούν ότι στη διάρκεια των συνεδριάσεων στις επιτροπές η εισηγήτρια της Νέας Δημοκρατίας, η κ. Συρεγγέλα -η οποία δεν βρίσκεται τώρα στην Αίθουσα-, είχε πει ότι δεν πρέπει να κρίνουμε τα μέτρα αυτά με βάση το αν είναι επαρκή ή όχι. 
Αυτή είναι μια θέση την οποία εμείς απορρίπτουμε κατηγορηματικά. Δεν υπάρχει περίπτωση οποιουδήποτε νομοσχεδίου ή οποιουδήποτε μέτρων οικονομικών, που αναδιανέμουν υποτίθεται ένα μέρος του εισοδήματος που έχει εισπράξει η Κυβέρνηση με φόρους, το οποίο να μπορεί κανείς να το κρίνει με άλλο τρόπο. Ο μόνος τρόπος να κριθεί αν μέτρα αναδιανομής είναι θετικά ή όχι είναι να κρίνει κανείς αν είναι επαρκή ή όχι. Κι εμείς τα κρίνουμε ως άκρως ανεπαρκή, γιατί ο λαός εδώ και τέσσερα χρόνια αντιμετωπίζει μια τεράστια κρίση ακρίβειας. Οι εχθροί του στην κρίση ακρίβειας και κόστους ζωής είναι τρεις. Είναι ο υψηλός πληθωρισμός, η διαρκής φοροεπιδρομή και η αύξηση των φορολογικών εσόδων από την πλευρά της Κυβέρνησης -για οποιονδήποτε λόγο δεν έχει σημασία, ακόμη και μέσω της πάταξης της φοροδιαφυγής- και το τρίτο είναι ότι οι μισθοί και οι συντάξεις δεν αρκούν για να αντιμετωπιστεί αυτό το κόστος ζωής.
Υπενθυμίζουμε ότι προχθές η ΕΛΣΤΑΤ ανακοίνωσε ότι ο ετήσιος πληθωρισμός για τον Οκτώβριο φτάνει το 5,7%. Επαναλαμβάνω, 5,7%! Και για να έχουμε μια αίσθηση του τι τραβάνε οι πολίτες, 80% αύξηση ανακοίνωσε η ΕΛΣΤΑΤ, όσον αφορά τους λογαριασμούς του φυσικού αερίου. Για το ηλεκτρικό ρεύμα η αύξηση είναι στο 18% περίπου, για τα ενοίκια περίπου στο 7%. Αυτή είναι η πραγματικότητα που βιώνουν οι πολίτες λόγω του πληθωρισμού. 
Επιπλέον, στο προσχέδιο του προϋπολογισμού, το οποίο ήρθε και συζητήθηκε στη Βουλή πριν από μερικές εβδομάδες, η Κυβέρνηση ανακοίνωσε αύξηση προβλεπόμενων φορολογικών εσόδων από 71 σε 76 δισεκατομμύρια, δηλαδή αύξηση κατά 5 δισεκατομμύρια ευρώ. Αυτό ισοδυναμεί με ένα άλλο 2% του μεγέθους της οικονομίας. Οι πολίτες δηλαδή από τον πληθωρισμό και από τη φοροεπιδρομή που ασκεί εις βάρος τους η Κυβέρνηση, που οδηγεί στο πρωτογενές πλεόνασμα -και αυτή είναι η πραγματικότητα της όλης υπόθεσης- χάνει περίπου το 8% τον τελευταίο χρόνο: 5,7% σε πληθωρισμό και 2% σε αυξημένα φορολογικά έσοδα που της αφαιρούνται από την Κυβέρνηση. 
Μπροστά σε αυτά, όλο το πακέτο μέτρων αναδιανέμει, όπως είπε και ο κ. Πετραλιάς στις συνεδριάσεις της επιτροπής, 2,27 δισεκατομμύρια ευρώ. Αυτό είναι κάτω από το 1% του μεγέθους της οικονομίας. Οι πολίτες δηλαδή από πληθωρισμό και φόρο χάνουν 8 και παίρνουν πίσω ολιγότερο από 1, όλα τα μέτρα μαζί. 
Και πείτε μου εσείς, κυρίες και κύριοι Βουλευτές, είναι αυτά μέτρα τα οποία θα μπορούσαμε να χαρακτηρίσουμε με οποιονδήποτε άλλο τρόπο πέρα από το να τα αποκαλέσουμε ψίχουλα; Δεν είναι αυτά φιλοδωρήματα; Μπορούμε να πούμε ότι είναι επαρκή; Με κανένα τρόπο! Και πρέπει να υπενθυμίσουμε ότι η Ελλάδα, η οποία πλέον στους φορολογικούς πίνακες έχει φτάσει να κατέχει την ένατη θέση στην Ευρωπαϊκή Ένωση ανάμεσα στη Γερμανία και στη Σουηδία παρακαλώ -και εδώ είναι τα στοιχεία για το ’25- παρέχει υπηρεσίες στους πολίτες, στην υγεία, στην παιδεία, στην κατοικία που συγκρίνονται με τη Σουηδία και τη Γερμανία; Όχι!

Και όμως, ως ποσοστό της οικονομίας, οι φόροι, οι οποίοι είναι κοντά στο 41% του ποσοστού της οικονομίας, που αφαιρούνται από τις τσέπες των πολιτών, φτάνουν στα επίπεδα Γερμανίας και Σουηδίας. Αυτή είναι η κατάσταση δυστυχώς. 
Μπροστά στην ακρίβεια, το να λέμε εμείς ότι δεν πρόκειται να κρίνουμε αν τα μέτρα αυτά είναι επαρκή ή όχι, είναι σαν να προδίδουμε τους πολίτες που αγωνίζονται κάθε μέρα -μα, κάθε μέρα- στα σούπερ μαρκετ με τις ανατιμήσεις, με τις ανατιμήσεις του ηλεκτρικού ρεύματος, του φυσικού αερίου, των ενοικίων κοκ.. 
Η Πλεύση Ελευθερίας δεν πρόκειται να φύγει από το πλευρό αυτών των πολιτών που υπόκεινται κάθε μέρα την ταπείνωση ενός δυσβάσταχτου κόστους ζωής και μιας ακρίβειας, η οποία δεν υποχωρεί με επιλογές της Κυβέρνησης. Και ο πληθωρισμός οφείλεται σε κακές επιλογές της Κυβέρνησης και η αναδιανομή με φιλοδωρήματα και ψίχουλα, όπως αυτή που φέρνει το νομοσχέδιο, πάλι αφορά συγκεκριμένες επιλογές της Κυβέρνησης με τις οποίες εμείς διαφωνούμε. 
Οι πυλώνες του νομοσχεδίου είναι τρεις. Υπάρχουν ενισχύσεις στο εισόδημα -έτσι τις αποκαλεί η Κυβέρνηση, δηλαδή ψευδοενισχύσεις- φοροελαφρύνσεις και τέλος, έχουμε τον περιβόητο Κουμπαρά της νέας γενιάς. Οι ενισχύσεις οι βασικές -θα επιφυλαχτώ να πω περισσότερα στη δευτερολογία μου, στο τέλος της συνεδρίασης- είναι τα 500 ευρώ δώρο Χριστουγέννων στους δημοσίους υπαλλήλους. Οι δημόσιοι υπάλληλοι της Ελλάδας είναι οι πιο κακοπληρωμένοι δημόσιοι υπάλληλοι στην Ευρωπαϊκή Ένωση των είκοσι επτά. Είμαστε στον πάτο. Τους έχει αφαιρεθεί ο 13ος και 14ος μισθός, λόγω της κρίσης και των μνημονίων, που βεβαίως ψήφισε και υποστήριξε και εφάρμοσε, σε συνεργασία με άλλα κόμματα, η Κυβέρνηση της Νέας Δημοκρατίας και ακόμη δεν αποκαθίστανται. 
Η Πλεύση Ελευθερίας από τον Δεκέμβριο του 2023 έχει καταθέσει πρόταση νόμου για την αποκατάσταση του 13ου και 14ου μισθού. Θεωρούμε ότι ο δημοσιονομικός χώρος υπάρχει. Δεν πέφτει από τον ουρανό. Αυτός δημιουργείται από την Κυβέρνηση και με κυβερνητικές επιλογές. Συνεπώς, μπορεί να ασκηθεί μία πολιτική πραγματικής αναδιανομής προς τους πολίτες, που να επαναφέρει στους δημοσίους υπαλλήλους τον 13ο και τον 14ο μισθό. Τα 500 ευρώ, δηλαδή, περίπου ένα τρίτο του μισθού, δεν αρκούν σε δημοσίους υπαλλήλους, οι οποίοι πλέον έχουν φτάσει σε μεγάλο ποσοστό να εισπράττουν τον κατώτατο μισθό. 
Και έχουμε το δεύτερο μέτρο ενίσχυσης, που είναι η αύξηση της ενίσχυσης στη σύνταξη από 300 ευρώ σε 400 ευρώ. Αυτό είναι 100 ευρώ τον χρόνο, δηλαδή, 8 ευρώ τον μήνα. Με βάση τη μέση σύνταξη, αυτό είναι λιγότερο από 1% που θα εισπράξουν οι συνταξιούχοι. Θεωρούμε ότι είναι ταπεινωτικό για τους συνταξιούχους να εισπράττουν τέτοια ποσά. Η Πλεύση Ελευθερίας έχει, επίσης, καταθέσει πρόταση νόμου για την επαναφορά της 13ης και 14ης σύνταξης σε όλους τους συνταξιούχους. 
Υπάρχει το επίδομα πολυτέκνων, το οποίο καλύπτεται από το άρθρο 23. Αυτό δίνει σε όσους έχουν παραπάνω από τρία παιδιά -για το τέταρτο, πέμπτο, έκτο και έβδομο παιδί- χίλια ευρώ. Αυτό είναι όλο. Μία φορά. Γι’ αυτό το μέτρο, για να καταλάβετε πόσο λίγους αφορά, όλο το κόστος του για τον προϋπολογισμό είναι 4 εκατομμύρια, όχι δισεκατομμύρια, αλλά εκατομμύρια. Είναι ένα τίποτα. Και έρχεται η Κυβέρνηση να το διατυμπανίσει ως σοβαρό μέτρο. 
Στις φοροελαφρύνσεις, η Κυβέρνηση αποφάσισε να κάνει αυτό που της λέμε εδώ και δύο χρόνια από την Πλεύση Ελευθερίας, δηλαδή να μην μετράει την φοροαπαλλαγή στα φιλοδωρήματα σε μηνιαία βάση. Εμείς, βεβαίως, θεωρούμε ότι πρέπει να καταργηθεί οποιοσδήποτε φόρος στα φιλοδωρήματα, γιατί νέοι άνθρωποι που δουλεύουν εποχικά για να βγάλουν ένα χαρτζιλίκι και ένα μεροκάματο δεν θα πρέπει να φορολογούνται στα φιλοδωρήματα. Όμως, η Κυβέρνηση δεν ακούει. Ο Πρωθυπουργός είπε ότι μίλησε -λέει- λίγο πριν την Έκθεση της Θεσσαλονίκης, στα νέα παιδιά και κατάλαβε ότι θέλουν να μην υπολογίζεται η φοροαπαλλαγή σε μηνιαία βάση, αλλά σε ετήσια βάση, για να έχουν μεγαλύτερη φοροαπαλλαγή. 
Εμείς το λέμε εδώ και δύο χρόνια, από τότε που μπήκε το μέτρο της φορολόγησης των φιλοδωρημάτων στον Πρωθυπουργό και στην Κυβέρνηση. Εμείς, όμως, μιλάμε συνέχεια με τη νέα γενιά και ξέρουμε. Εκείνος όταν μιλάει μία φορά κάθε δύο χρόνια, βεβαίως, δεν θα αντιλαμβάνεται τι τραβάνε και τι θέλουν. 
Και υπάρχει και το άρθρο 19, το οποίο μειώνει τον ΦΠΑ -φοροαπαλλαγή άλλη σπουδαία- για τις πάνες σε βρέφη, για τις σερβιέτες για τις γυναίκες, για τις πάνες ακράτειας στους ηλικιωμένους, στα καθίσματα για τα μωρά από 24% σε 13%. Και πρέπει να αναρωτηθούμε, κύριε Υφυπουργέ. Γιατί ήταν τόσα χρόνια στα 24%  ο ΦΠΑ για τέτοια προϊόντα βασικής υγιεινής; Και τώρα κατέβηκε στα 13%. Γιατί να είναι στα 13% ο ΦΠΑ;
Σας καταθέτω για τα Πρακτικά, από το Ευρωπαϊκό Κοινοβούλιο, έγγραφο το οποίο λέει ότι η Ευρωπαϊκή Ένωση εγκρίνει από το 2022 τη δυνατότητα ο ΦΠΑ σε αυτά τα προϊόντα βασικής υγιεινής να είναι μηδενικός. Και εμείς πιστεύουμε ότι πρέπει να είναι. Αλλά η Κυβέρνηση ακόμη προσπαθεί να εισπράξει ΦΠΑ από αυτά τα βασικά προϊόντα. 
(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Και έρχομαι, τέλος, στον ατομικό επενδυτικό λογαριασμό ανηλίκων, στον περιβόητο Κουμπαρά της νέας γενιάς. Αυτός έχει πολλά προβλήματα. Θα μπορούσε να ήταν ένα θετικό μέτρο, αλλά το πρόβλημά του είναι ότι η Κυβέρνηση επιδοτεί με 1200 ευρώ τον χρόνο οποιονδήποτε μπορεί να αποταμιεύσει από 1200 ευρώ τον χρόνο για κάθε παιδί του και πάνω. Δηλαδή θα πρέπει κανείς να έχει περίσσευμα στο εισόδημά του 100 ευρώ τον μήνα, το οποίο να αποταμιεύει για το παιδί του, για να μπορεί να ωφελείται από το μέτρο. Αυτό το πράγμα μπορεί να ωφελήσει μόνο τους πολίτες με υψηλό και πολύ υψηλό εισόδημα. Οι άνθρωποι που παλεύουν κάθε μέρα με την ακρίβεια δεν έχουν 100 ευρώ το μήνα να δώσουν, για να ωφεληθούν από την επιδότηση του μέτρου αυτού. Επομένως, η Κυβέρνηση επιδοτεί τους εύπορους με τον περιβόητο Κουμπαρά της νέας γενιάς.
Η Κυβέρνηση, όμως, κάνει και κάτι δεύτερο. Επιτρέπει αυτά τα κλειδωμένα χρήματα για το παιδί, τα οποία θα εισπράξει το παιδί στα δεκαοχτώ έτη, στους γονείς να τα παίζουν στο Χρηματιστήριο, να αγοράζουν με αυτά αμοιβαία κεφάλαια και να αγοράζουν και μετοχές. Και θέλω να ρωτήσω: Τι λογική είναι αυτή, να μπορούν οι γονείς, οι οποίοι δεν έχουν την απαιτούμενη πληροφόρηση, να παίζουν στο Χρηματιστήριο, να αγοράζουν και να πουλάνε μετοχές με τις αποταμιεύσεις που προορίζουν για το παιδί τους, όταν γίνει δεκαοχτώ χρονών; Θα τους κάνετε τζογαδόρους με τα χρήματα των παιδιών τους; Είναι ντροπή αυτό. Θα έπρεπε να απαγορεύεται κάθε τέτοια δυνατότητα, γιατί πολλοί γονείς, δυστυχώς, μπορεί να καταλήξουν στο να μειώνουν την αποταμίευση αν χάσουν λεφτά στο Χρηματιστήριο. Και όμως το νομοσχέδιο τα λέει. 
Στη βάση αυτή, κύριε Πρόεδρε, η Πλεύση Ελευθερίας δεν θεωρεί τα μέτρα αυτά επαρκή και δεν πρόκειται να υπερψηφίσει το νομοσχέδιο. 
Ευχαριστώ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε τον κ. Καζαμία. 
Τον λόγο έχει ο Πρόεδρος της Κοινοβουλευτικής Ομάδας Νίκη, ο κ. Δημήτριος Νατσιός. 
Μετά τον κ. Νατσιό, θα μπούμε στον κατάλογο των ομιλητών. Έχουν γραφτεί, όπως το έχετε δει, εβδομήντα πέντε συνάδελφοι. Θα παρακαλέσω, για να μπορεί να υπάρξει μία τάξη σήμερα, και οι Κοινοβουλευτικοί Εκπρόσωποι να αφήνουν να μιλούν κάποιοι Βουλευτές και να μην παρεμβαίνουν συνεχώς. Μία υπόδειξη κάνω. Δεν σημαίνει ότι είναι κανόνας. 
Κύριε Πρόεδρε, με συγχωρείτε, έχετε τον λόγο. 
ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ): Σας συγχωρώ, κύριε Πρόεδρε. Σας ευχαριστώ. 
Κυρίες και κύριοι συνάδελφοι, έναν θεσμό εμπιστεύεται ο λαός, γιατί έχει να κάνει με το πολυτιμότερο που έχει ο λαός αυτός, που είναι τα παιδιά του. Και μιλάω για τον θεσμό των πανελλαδικών εξετάσεων. Όσοι τις περάσαμε μαζί με τα παιδιά μας, καταλαβαίνετε πολύ καλά τι εννοώ. Είναι Γολγοθάς για τα παιδιά. 
Δυστυχώς, και εδώ άπλωσε το βρώμικο χέρι της η εξουσία. Μπορεί να παραιτήθηκε ο κ. Τσαβδαρίδης -τον διώξατε- όμως η κηλίδα μένει. Να αποκατασταθούν όποιες αδικίες έγιναν εις βάρος άλλων παιδιών και να παρέμβει και εισαγγελέας και η δικαιοσύνη, αν συντρέχουν τυχόν ποινικά αδικήματα και ποινικές ευθύνες γι’ αυτό που έγινε.

Κατασκοτώνονται στο διάβασμα τα παιδιά του λαού, οι γονείς ολοζωής στερούνται για να μαζέψουν λίγα χρήματα να τα σπουδάσουν και να στηρίξουν αυτόν τον αγώνα της ζωής και κάποιοι χρησιμοποιούν τα αξιώματα, αδικώντας.
Και θα το ξαναπώ: Τα αξιώματα, κυρίες και κύριοι συνάδελφοι, δεν μας ανήκουν. Ανήκουν στον λαό. Μας τα παραχωρεί όχι για ίδιον όφελος, αλλά για να τον υπηρετούμε.
Και είναι ευκαιρία να ελεγχθεί το σύστημα μοριοδότησης για τις πανελλαδικές εξετάσεις. Το κράτος -το έχω ξαναπεί και αυτό- είναι σκαντζόχοιρος. Όπου και να το ακουμπήσεις πληγώνεσαι και πονάς και κάτω από τα αγκάθια κρύβονται και αποστήματα.
Για να μην υπάρχουν, λοιπόν, υποψίες ότι κρύβεται μεγάλο απόστημα στο κρίσιμο ζήτημα των πανελλαδικών εξετάσεων, να ελεγχθούν οι μοριοδοτήσεις. Έχει να κάνει με τα παιδιά μας.
Μια αναφορά έγινε πριν, βέβαια, από τον προλαλήσαντα Βουλευτή για τους κουμπαράδες, τον Ατομικό Επενδυτικό Λογαριασμό Ανηλίκων, ο οποίος βέβαια δεν είναι δική σας εφεύρεση. Δεν χρειάζεται να επαίρεστε για αυτό. Είχε εφαρμοστεί στην Αγγλία επί Γκόρντον Μπράουν και Τόνι Μπλερ από το 2002 έως το 2011, με την εξής ειδοποιό διαφορά: Το κράτος στην Αγγλία έδινε σε κάθε νεογέννητο ένα κουπόνι 250 λιρών σε τακτά χρονικά διαστήματα, 500 λιρών, διπλάσιο, για οικογένειες με χαμηλό εισόδημα. Όμως, δεν απαιτούσε προηγούμενη κατάθεση από τους γονείς.
Εδώ έχουμε την ελληνική πατέντα, προς το χειρότερο πάντα: Όποιος γονέας αποθηκεύει 100 ευρώ τον μήνα, παίρνει άλλα 100 από το κράτος. Όποιος αδυνατεί να αποταμιεύσει έστω και ένα ευρώ δεν λαμβάνει κρατική ενίσχυση. Νομίζετε ότι περισσεύουν τα 100 ευρώ από τις οικογένειες; Το 70% των ελληνικών οικογενειών σήμερα έχει κάτω από 1.000 ευρώ καταθέσεις στις τράπεζες, που προφανώς είναι οι μισθοί. Με πληθωρισμό 5,7%, με το 40% του εισοδήματος να ξοδεύεται για ενοίκιο -7,7% στην Ευρωπαϊκή Ένωση- με το κρέας, τα αυγά, το γάλα, τα λαχανικά να έχουν πάρει την ανιούσα, πανάκριβα, είναι δυνατόν να γίνει αυτό;
Είχατε μιλήσει για συμφωνία κυρίων. Δεν έγινε απολύτως τίποτα. Προφανώς, αφού δεν επετεύχθη η συμφωνία κυρίων, κάποιοι δεν είναι κύριοι.
Δεν είστε εσείς κύριοι, με την αρχική σημασία της λέξεως, γιατί δεν μπορείτε να επιβάλετε αυτό που λέτε στα σούπερ μάρκετ, αλλά δεν είναι και κύριοι οι ολιγάρχες, διότι το μόνο που τους ενδιαφέρει είναι το κέρδος, μέσω της αισχροκέρδειας βέβαια.
Και ήθελα να πω και το εξής. Το ανησυχητικότερο είναι η εισαγωγή χρηματιστηριακής νοοτροπίας ήδη από την παιδική ηλικία. Το άρθρο 39 επιτρέπει επενδύσεις σε μετοχές, ομόλογα και αμοιβαία κεφάλαια ακόμη και με 100% μετοχική έκθεση. Θα φτάσουμε στο σημείο δωδεκάχρονα παιδιά να παρακολουθούν καθημερινά τα κέρδη και τις ζημιές τους.
Θα μαθαίνουν, κύριε Υπουργέ, ότι η οικονομική επιτυχία εξαρτάται από το χρηματιστηριακό ταμπλό, αντί από τη γνώση, τον κόπο, την εργασία και τη δημιουργία. Το μήνυμα σαφές για τα παιδιά: Τα λίγα βγαίνουν με κόπο, τα πολλά με κόλπο και τζόγο, ο οποίος βέβαια συνήθως οδηγεί στην καταστροφή.
Να έρθουμε τώρα και στα εθνικά. Θα ξεκινήσω με μια ευαγγελική φράση: «Πας γάρ ο φαύλα πράσσων μισεί το φως και ουκ έρχεται προς το φως, ίνα μη ελεγχθή τα έργα αυτού». Κάθε άνθρωπος -η Κυβέρνηση στη συγκεκριμένη περίπτωση- που πράττει πονηριές, μισεί το φως και δεν έρχεται στο φως για να μην ελεγχθούν, να μη φανερωθούν, να μην αποκαλυφθούν τα άνομα έργα του.
Είναι φοβερό και ανήκουστο, θα έλεγα, αυτό που συμβαίνει τον τελευταίο καιρό στην πατρίδα μας. Υπογράφονται συμφωνίες και τις κρατάτε μυστικές. Υπογράφετε εξ ονόματος του ελληνικού λαού και ο ελληνικός λαός αγνοεί τι υπογράφετε. Κρατάτε μυστικό το μνημόνιο με τη Βουλγαρία και λιτανεύετε, καμαρώνοντας ως γύφτικα σκεπάρνια, κάποια από τα επαναπατρισθέντα. Γιατί δεν αποκαλύπτετε τι συμφωνήσατε με τους Βούλγαρους; Διότι, προφανώς -αυτονόητο είναι αυτό- πράττετε φαύλα.
Την ίδια ένοχη απόκρυψη έχουμε και με την Ιερά Μονή της Αγίας Αικατερίνης στο Σινά. Θα μάθουμε πότε τι συμφωνήσατε; Και εδώ σκοτάδι, γιατί στο φως θα ντρέπεστε, προφανώς.
Μυστική και η διακοίνωση με τη Γαλλία. Πόσα ένοχα μυστικά κρύβετε; Νομίζετε ότι θα τη γλιτώσετε;
Και πριν αναφερθώ στο καλώδιο, μια άλλη παρατήρηση. Αφήσατε προχθές τη Θεσσαλονίκη μας να δίνει εικόνα τουρκικής πόλης που γιόρταζε τα γενέθλια του γενοκτόνου μας, του χασάπη των Ποντίων και του Μικρασιατικού και του Θρακικού Ελληνισμού, του Μουσταφά Κεμάλ, έξω από το υποτίθεται σπίτι του, στην Πρεσβεία. Μαζεύτηκαν εκατοντάδες Τούρκοι στο κέντρο της Θεσσαλονίκης και έψαλαν τον εθνικό τους ύμνο, για να τιμήσουν -επαναλαμβάνω- τον γενοκτόνο μας.
Ήδη υπάρχει σφοδρή αντίδραση από την Παμποντιακή Συνομοσπονδία Ελλάδος. Ντροπή και μόνο ντροπή αυτές οι εικόνες! Είστε μια παράταξη-όνειδος για τον Ελληνισμό, παράταξη λεγεωνάριων και μισθοφόρων, που δεν πιστεύουν στην πατρίδα, που δεν νιώθουν την πατρίδα.
Ερχόμαστε τώρα στο ζήτημα της πόντισης καλωδίου διασύνδεσης με την Κύπρο. Καθώς περνούν οι μέρες, καταρρέει ο μητσοτακικός καραγκιόζ μπερντές και προβάλλει η γυμνή αλήθεια: Η Κυβέρνηση έχει κατακουρελιάσει την εθνική αξιοπρέπεια, έχει παραχωρήσει εθνική κυριαρχία και κυριαρχικά δικαιώματα στην Τουρκία κατά τρόπο ύπουλο και αναίσχυντο.
Επισημαίνουμε: Κατά τη συνάντηση της Γαλλίδας Πρέσβεως στην Άγκυρα Ιζαμπέλ Ντιζόν με τον Τούρκο Υφυπουργό Εξωτερικών Μεχμέτ Μποζάι, του ενεχείρισε ρηματική διακοίνωση εκ μέρους και κατ’ απαίτηση της Ελληνικής Κυβερνήσεως, μέσω της οποίας ανακοινώθηκε η πόντιση καλωδίου στην τουρκική πλευρά. Σύμφωνα με έγκριτες δημοσιογραφικές πληροφορίες, το κείμενο συνετάχθη από κοινού και μάλιστα, κυρίως από το ελληνικό ΥΠΕΞ.
Διαψεύδεται έτσι και ο κ. Καιρίδης, ο οποίος παρουσιάστηκε να κάνει την πάπια, αναφέροντας πως δεν θα μπορούσε η Ελλάδα να γνωρίζει το περιεχόμενο της γαλλικής ρηματικής διακοίνωσης.
Ζητούμε -και ζητάει και ο ελληνικός λαός- από τον κ. Γεραπετρίτη να παρουσιάσει, να φανερώσει στη δημοσιότητα το κείμενο και εφόσον ισχυριστεί ότι δεν το έχει, να το ζητήσει από τη γαλλική πλευρά. Διερωτώμεθα, ωστόσο, πώς θα μπορούσε η Γαλλία να μιλήσει εξ ονόματος της Ελλάδας χωρίς την προηγούμενη ελληνική έγκριση;
(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΙΩΑΝΝΗΣ ΠΛΑΚΙΩΤΑΚΗΣ)
Δεύτερον, μέσω της εκπορευθείσας από την Ελληνική Κυβέρνηση γαλλικής ανακοινώσεως, καταργείται στην πράξη η υπογραφείσα από τον κ. Δένδια συμφωνία μερικής οριοθέτησης ΑΟΖ με την Αίγυπτο, νομιμοποιείται το τουρκολιβυκό μνημόνιο και αναγνωρίζεται τουρκική δικαιοδοσία πέραν των έξι μιλίων της ελληνικής αιγιαλίτιδας ζώνης και μάλιστα, εντός της εν δυνάμει ελληνικής ΑΟΖ.
Οι ολέθριες συνέπειες της επαίσχυντης αυτής της πράξης έγιναν ήδη άμεσα ορατές μέσω της λίαν πρόσφατης τουρκικής αντι-NAVTEX, στην οποία ανακοινώνεται ότι το γαλλικό σκάφος θα πλεύσει εντός υδάτων τουρκικής δικαιοδοσίας, της υπογραφείσας ΑΟΖ με τη Λιβύη διά του παράνομου τουρκολιβυκού μνημονίου.
Τρίτον, είναι σκόπιμο να διευκρινιστεί ότι η ρηματική διακοίνωση συνιστά επίσημη μορφή επικοινωνίας μεταξύ δύο ανεξάρτητων και κυρίαρχων κρατών και παράγει τα έννομα αποτελέσματα που συνιστώνται από το περιεχόμενό της. Το περιεχόμενο αυτό προσδίδει και τη δέουσα βαρύτητα στη ρηματική διακοίνωση. Στο Διεθνές Δίκαιο -που τόσο αρέσκεται να επικαλείται κάθε τόσο και λιγάκι με εντελώς υποκριτικό τρόπο η Κυβέρνηση- δεν τίθεται θέμα αδείας για την πόντιση ηλεκτρικού καλωδίου, όπως συμβαίνει στην περίπτωση των υποθαλασσίων αγωγών πετρελαίου ή φυσικού αερίου. Αρκεί η απλή ανακοίνωση, ακόμη και αν το έργο επιτελείται εντός της αιγιαλίτιδας ζώνης ενός παράκτιου κράτους. Η ανακοίνωση αυτή θεωρείται ως αίτημα αδείας για την πόντιση.
Συνεπώς, μέσω της γαλλικής ανακοίνωσης αναγνωρίζεται από την ελληνική πλευρά η τουρκική δικαιοδοσία πέραν των έξι μιλίων της αιγιαλίτιδας ζώνης.
Τέταρτον, δεν θα πρέπει να διαφεύγει της προσοχής κανενός ότι η επίκληση από ελληνικής πλευράς του γαλλικού κράτους για την ικανοποίηση τουρκικής απαιτήσεως, εκτός μάλιστα του πλαισίου του διεθνούς δικαίου, δυναμιτίζει, τορπιλίζει και υποβαθμίζει την ισχύουσα μεταξύ Ελλάδας και Γαλλίας αμυντική συμμαχία.
Τι νόημα έχει πλέον η συμμαχία αυτή, όταν ο ένας εκ των δύο συμμάχων υποκύπτει σε παράνομες απαιτήσεις τρίτου, χωρίς καμία αντίδραση και αντίσταση από πλευράς του, αλλά και ταπεινώνοντας τον σύμμαχο, καθώς του ζητά να ανακοινώσει στον εν δυνάμει αντίπαλο την υποταγή στις απαιτήσεις του;
Ακόμη, λοιπόν, ένα τετελεσμένο υπέρ της Τουρκίας, καθώς παίρνει σάρκα και οστά το ρηθέν από τον μεγάλο, μακαρίτη πια, Παναγιώτη Κονδύλη στο μνημειώδες έργο του «Θεωρία του Πολέμου», ο οποίος έλεγε σε μία αποστροφή του γραπτού του λόγου ότι η αξία των συμμάχων σου για σένα ισούται με τη δική σου αξία για τους συμμάχους σου. 
Αν μας ρωτούσαν γιατί η Κυβέρνηση Μητσοτάκη προσέφυγε σε αυτούς τους θεατρινισμούς, θα απαντούσαμε ευθέως ότι αιτία είναι η πάση θυσία αποφυγή μιας θερμής αναμέτρησης με την Τουρκία, την οποία οι κυβερνητικοί «πεμπτοφαλαγγίτες» δεν είναι σε θέση, δεν μπορούν και δεν επιθυμούν να διαχειριστούν. Ελπίζω να περάσουν την καυτή πατάτα στα χέρια του διάδοχου κυβερνητικού σχήματος. Για τον λόγο αυτό, χωρίς ντροπή και αιδώ, όπως αναφέρει και ο ποιητής, υποκύπτουν σε όλες τις τουρκικές απαιτήσεις και παραχωρούν οτιδήποτε τους ζητηθεί από τη γείτονα, προσέχοντας με φθηνούς λεονταρισμούς και ρητορικά σχήματα στο εσωτερικό, να μην αποκαλύψουν στους Έλληνες πολίτες το μέγεθος του ενδοτισμού, της υποχωρητικότητας και της δειλίας που τους διακατέχει, διατηρώντας παράλληλα το ανύπαρκτο γόητρό τους. 
Κυρίες και κύριοι συνάδελφοι, ανακεφαλαιώνοντας θα έλεγα ότι αυτό που μας συγκλονίζει περισσότερο από κάθε τι με τους χειρισμούς σας για το καλώδιο είναι δύο πράγματα: ο πρωτοφανής κυνισμός σας και ο εθισμός σας στο ασύστολο ψέμα. Για να γλιτώσετε από τις ευθύνες σας, είστε ικανοί να πείτε ό,τι σας κατέβει στο κεφάλι, να συγκρίνετε την επικράτεια και την εθνική κυριαρχία με τις ενημερώσεις της ΔΕΗ και τις διελεύσεις των αγωγών της ΕΥΔΑΠ κάτω από τα σπίτια μας άνευ ειδοποιήσεως και αδείας. Άμα δεν καταλαβαίνετε πόσο άσχημο είναι να πηγαίνει κάποιος στους Τούρκους και να τους ενημερώνει για κάτι που γίνεται από τη μέσα πλευρά του Αιγαίου μεταξύ δύο νησιών, δεν είστε μόνο επικίνδυνοι, αλλά και βαριά πολιτικά άρρωστοι. Μέχρι και ο καθηγητής Ροζάκης κατήγγειλε ότι η ρηματική διακοίνωση που συμφώνησαν Μητσοτάκης και Μακρόν είναι ανοσιούργημα. Το ακούσατε; Ανοσιούργημα! Σας τα ψέλνουν ακόμη και οι θεωρητικοί του ενδοτισμού. Σας κατηγορεί ποιος; Ακόμα και ο κ. Ροζάκης για ανοσιούργημα. Λένε ότι οι Γάλλοι, στους οποίους αναθέσατε -λες και είμαστε αποικία τους- την εξωτερική μας πολιτική, έκαναν ανοσιούργημα για να αποφύγουν το επεισόδιο. Ντροπή, ντροπή, ντροπή σας! 
Το δεύτερο πράγμα που μας κάνει αλγεινή εντύπωση είναι ότι έχετε απαίτηση, όπως διαβάσαμε στην εφημερίδα «Καθημερινή», να υπάρξει ρήτρα εμπιστευτικότητας, για να μην μάθουν οι Έλληνες πολίτες ότι παραβιάσατε τον όρκο σας, όρκο που σας τάζει να φυλάσσετε πίστη στο Σύνταγμα και τους νόμους και κατ’ επέκταση στην προστασία της εθνικής κυριαρχίας. Είστε, δυστυχώς, Κυβέρνηση των εθνικών υποχωρήσεων. Από το 2019 τρώμε τη μία ήττα πίσω από την άλλη. Δεν έχετε να επιδείξετε τίποτε για το οποίο να καυχάται ο ελληνικός λαός. 
Το 2019 ήταν το τουρκολιβυκό μνημόνιο. Δεν κάνατε απολύτως τίποτε και επαναπαυθήκατε για εφτά χρόνια και είδαμε τι έγινε με τη Λιβύη και τη Βουλή που το ψήφισε. Και εδώ έχει μέγιστες ευθύνες ο κ. Γεραπετρίτης. 
Το 2020 το Oruc Reis έφτασε έξι μίλια έξω από το Καστελόριζο. Και πάλι δεν κάναμε τίποτα και μόνο το παρακολουθούσαμε. Αυτή είναι η στάση σας. Παρακολουθείτε αμέτοχοι και, όπως έχω πει, βαφτίζετε αυτή τη στάση σας ως υπεύθυνη και ως επίδειξη σωφροσύνης. Σας υπενθυμίζω την επίκαιρη φράση του μεγάλου ιστορικού Θουκυδίδη που έλεγε «το σώφρον του ανάνδρου, πρόσχημα εστί». Οι άνανδροι, οι δειλοί χρησιμοποιούν ως πρόσχημα αυτή τη σωφροσύνη τους, η οποία δεν υπάρχει. Είναι το καρύκευμα για να κρύψετε τη δειλία σας. 
Το 2024 είχαμε την Κάσο. Άλλο ένα επεισόδιο εθνικής ντροπής από όπου, όπως είπε ο Βουλευτής Συρίγος, υποχωρήσαμε. Και να πω κάτι για τον κ. Συρίγο, ο οποίος έκανε μια απαράδεκτη δήλωση για τον στρατό. Για τον ελληνικό στρατό πρέπει να έχουμε μόνο επαίνους, αγαπητοί μου. Δεν ζούμε στο Λουξεμβούργο. Είμαστε μια χώρα που περιβάλλεται, δυστυχώς, από εχθρούς. Είναι δυνατόν να λέει ο κ. Συρίγος γυμνή την κεφαλή, θα έλεγα, ότι είναι ανεπαρκές το Πολεμικό μας Ναυτικό να υποστηρίξει τα κυριαρχικά μας δικαιώματα; Θα του πω κάτι: Από τη Σαλαμίνα και εντεύθεν -ας ξεκινήσω από τότε, πιστεύω ότι ξέρει ιστορία- το Πολεμικό Ναυτικό δεν έχει χάσει ποτέ. Θα τρίζουν τα κόκκαλα του Μιαούλη, του Κανάρη, του Κουντουριώτη, του Βότση, του Ιατρίδη -για να φτάσω μέχρι τον Β΄ Παγκόσμιο Πόλεμο-, οι οποίοι έδιναν πραγματικές μάχες και δόξασαν το Πολεμικό Ναυτικό. Τέτοια ακούν οι Τούρκοι και αποθρασύνονται. Μάλιστα, τα ακούν και από Βουλευτές που έχουν και αξίωμα, αφού είναι Πρόεδρος της Επιτροπής για τους εξοπλισμούς στη Βουλή. 
Συνεχίζω. Το 2025 η ελληνική ψήφος στον Τούρκο θεωρητικό της «Γαλάζιας Πατρίδας» Σινιρλίογλου, τον έστειλε πρόεδρο στον ΟΑΣΕ. Είναι δυνατόν η Ελληνική Δημοκρατία, οι Έλληνες, να ψηφίζουν Τούρκο ως Πρόεδρο στον ΟΑΣΕ; Άλλη υποχώρηση και ήττα αυτά! Ο άνθρωπος αυτός είναι ο εμπνευστής της λεγόμενης «Γαλάζιας Πατρίδας», της «γαλάζιας παράνοιας», όπως την ονομάζει ο κ. Σάββας Καλεντερίδης. 
Το 2026 ήρθε η σειρά της ενημέρωσης της Τουρκίας για ένα άλλο ελληνικό έργο. Δυστυχώς, όλα αυτά που απαρίθμησα και τα οποία είναι λίγα, αγαπητοί μου, δείχνουν ποια είναι η στάση της ελληνικής εξωτερικής πολιτικής: υποχωρητικότητα, εξάρτηση και υποτέλεια. Είναι δυνατόν να αναθέτουμε στους Γάλλους την άσκηση της εξωτερικής πολιτικής; Ιδιωτικής χρήσης είναι η εξωτερική πολιτική; Και μιλάμε για ένα κράτος, για την Ελλάδα, που έχει τεράστιο ιστορικό βάθος. Θα έλεγα ότι η πατρίδα μας είναι συνώνυμο των εθνικών αγώνων. Και θυμήθηκα αυτό που έλεγε και ο ποιητής Σεφέρης όταν παρέλαβε το Νόμπελ Λογοτεχνίας το 1963, ότι δεν έχουμε να επιδείξουμε τίποτα άλλο από αυτό το γαλάζιο ακρωτήρι στην άκρη της Μεσογείου που δεν έχει άλλο αγαθό παρά τον ήλιο, τη θάλασσα και τους αγώνες του λαού μας για ελευθερία. Δυστυχώς, αυτό δεν συμβαίνει με τους «Γεραπετρίτες» και τους «Μητσοτάκηδες» της Κυβέρνησης, οι οποίοι ευτελίζουν την εθνική αξιοπρέπεια και παραχωρούν από εδώ και από εκεί τα εθνικά κυριαρχικά δικαιώματα σαν να είναι αμπελοχώραφα του παππού τους. Η απομάκρυνσή τους από την εξουσία αποτελεί πλέον ζήτημα εθνικής επιβίωσης. 
Ευχαριστώ πολύ. 
(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)
 ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε τον κύριο Πρόεδρο.
Κυρίες και κύριοι συνάδελφοι, γίνεται γνωστό στο Σώμα ότι από τα θεωρεία παρακολουθούν τη συνεδρίαση μέλη, Ελληνίδες και Έλληνες, από τρεις ενορίες τριών ομοσπονδιακών κρατιδίων της Γερμανίας. 
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Και συνεχίζουμε τώρα με τον κατάλογο των ομιλητών. 
Τον λόγο έχει ο κ. Σταύρος Παπασωτηρίου από τη Νέα Δημοκρατία. 
ΣΤΑΥΡΟΣ ΠΑΠΑΣΩΤΗΡΙΟΥ: Κύριε Πρόεδρε, κύριε Υφυπουργέ, κυρίες και κύριοι συνάδελφοι, ξεκινώ με το προφανές, αλλά όχι πρωτοφανές παράδοξο, αυτή η Κυβέρνηση να φέρνει ένα κατά κοινή ομολογία θετικό νομοσχέδιο, μια νομοθετική πρωτοβουλία ξεκάθαρα υπέρ της μεγάλης πλειοψηφίας των Ελλήνων πολιτών και η Αντιπολίτευση να μην το στηρίζει, αλλά να επικρίνει γενικά και αόριστα την οικονομική πολιτική της Νέας Δημοκρατίας, χωρίς όμως τα υπόλοιπα κόμματα να έχουν να προτείνουν κάτι συγκεκριμένο και εποικοδομητικό για την κοινωνία. Γι’ αυτό, άλλωστε, η Κυβέρνηση συνεχίζει να κερδίζει την εμπιστοσύνη των Ελλήνων σε όλες τις δημοσκοπήσεις και η Αντιπολίτευση συνεχίζει να μην έχει επαφή με την πραγματικότητα των πολλών. Αυτό αποδεικνύει και το σημερινό νομοσχέδιο του Κυριάκου Πιερρακάκη που έρχεται να κάνει πράξη όσα εξήγγειλε ο Πρωθυπουργός στη Διεθνή Έκθεση πριν από μόλις δύο μήνες. 

Πρόκειται για μία σειρά θετικών μέτρων στήριξης της κοινωνίας και της οικονομίας, με κομβικές παρεμβάσεις σε φορολογικά, κοινωνικά, μισθολογικά και συνταξιοδοτικά ζητήματα. Έτσι, μειώνονται για ακόμα μία φορά από αυτήν την Κυβέρνηση φόροι και ασφαλιστικές εισφορές. Ενισχύεται το διαθέσιμο εισόδημα των πολιτών και ιδιαίτερα οι νέες οικογένειες. Διευρύνονται και αυξάνονται συνταξιοδοτικές και άλλες κοινωνικές παροχές. Με δύο λόγια ωφελούνται εκατομμύρια Ελληνίδες και Έλληνες κάθε ηλικίας μέσα από τη λήψη μόνιμων μέτρων οικονομικής στήριξης της μεγάλης κοινωνικής πλειοψηφίας.
Κυρία Υπουργέ, από τα σημαντικότερα μέτρα που περιλαμβάνει το συζητούμενο νομοσχέδιο, ένα μέτρο ταυτόχρονα οικονομικής και δημογραφικής πολιτικής είναι ο μηδενισμός του φόρου εισοδήματος τριτέκνων και αγροτών με την επέκταση του μηδενισμού φορολογικού συντελεστή για το τμήμα του εισοδήματος τους που φτάνει μέχρι τις 20.000 ευρώ. Έτσι, κατ’ επάγγελμα γεωργοί ή κτηνοτρόφοι, εφόσον τουλάχιστον το 50% του εισοδήματός τους προέρχεται από αγροτική δραστηριότητα, όπως και οι φορολογούμενοι με τρία εξαρτώμενα τέκνα, δεν θα πληρώνουν καθόλου φόρο εισοδήματος για τα πρώτα 20.000 ευρώ των εισοδημάτων τους. 
Εξίσου σημαντική είναι και η παρέμβαση στη φορολογία εισοδήματος ελεύθερων επαγγελματιών με τις αλλαγές που εισάγονται στον υπολογισμό του ελάχιστου τεκμαρτού εισοδήματος. Ειδικότερα, μηδενίζονται οι προβλεπόμενες προσαυξήσεις για επιχειρήσεις και επαγγελματίες που πληρούν τα κριτήρια φορολογικής και εργασιακής συμμόρφωσης. Μηδενίζονται, δηλαδή, οι φορολογικές προσαυξήσεις επιχειρήσεων και επαγγελματιών που συνδέονται με τον κύκλο εργασιών και τη συνολική μισθοδοσία του προσωπικού που τυχόν απασχολούν, καθώς και με το κριτήριο του υψηλότερα αμειβόμενου εργαζομένου τους. Επιπλέον, διευρύνεται η μείωση κατά 50% του ελάχιστου τεκμαρτού εισοδήματος για επαγγελματίες σε οικισμούς ως δύο χιλιάδες διακόσιους κατοίκους, με μια ιδιαίτερα σημαντική φοροελάφρυνση που θα ισχύσει ειδικά για την Περιφέρεια της Δυτικής Μακεδονίας. 
Ταυτόχρονα, καταργείται το τέλος επιτηδεύματος για όλες τις επιχειρήσεις στην Περιφέρεια, όπως και για υποκαταστήματα εταιρειών που βρίσκονται εκτός Αττικής, ήδη από το φορολογικό έτος 2026. 
Πηγαίνοντας, όμως, πιο πέρα από τις φορολογικές παρεμβάσεις ενίσχυσης των εισοδημάτων, προχωράμε και στην επέκταση της απαλλαγής από τον ΕΝΦΙΑ για τις πρώτες κατοικίες στην Περιφέρεια. Έτσι, διευρύνεται από το 2027, ειδικά για τη Δυτική Μακεδονία, η μόνιμη απαλλαγή από τον ΕΝΦΙΑ κάθε κύριας κατοικίας σε οικισμούς έως δύο χιλιάδες διακοσίων κατοίκων, αρκεί η φορολογητέα αξία να μην ξεπερνάτε στις 400.000 ευρώ.
Κυρίες και κύριοι συνάδελφοι, εξαιρετικά σημαντική είναι και η κοινωνική διάσταση των μέτρων, που εξήγγειλε ο Πρωθυπουργός στη Διεθνή Έκθεση με πρώτη την πρωτοβουλία για την κρατική στήριξη της μακροχρόνιας αποταμίευσης, επενδύοντας στη νέα γενιά. Πρόκειται για ένα μέτρο δημογραφικής πολιτικής, το οποίο στοχεύει στην οικονομική στήτιξη των νέων οικογενειών μέσω της σταδιακής δημιουργίας περιουσιακών στοιχείων για παιδιά που θα ξεκινά από αυτά να συμπληρώνουν το δεύτερο έτος της ηλικίας τους. Εδώ έρχεται η πολιτεία με οργανωμένο τρόπο να ενισχύσει οικονομικά τη δημιουργία ενός ατομικού επενδυτικού λογαριασμού στο όνομα του παιδιού, όπου θα συνεισφέρουν κάθε χρόνο και οι γονείς στο μέτρο των δυνατοτήτων τους. Η κρατική συμμετοχή ανέρχεται ως 1.200 ευρώ ετησίως και θα αυξάνεται κατά 10% ανά πενταετία, ενώ εκτός του κράτους, της οικογένειας του παιδιού θα επιτρέπεται η συμμετοχή και άλλων φυσικών ή νομικών προσώπων. Τα συσσωρευμένα κεφάλαια θα επενδύονται ως την ενηλικίωση του παιδιού σε επιλέξιμα χρηματοπιστωτικά προϊόντα και θα παραμένουν στον λογαριασμό του, προκειμένου εκείνο να μπορέσει να ξεκινήσει την ενήλικη ζωή του με τη μεγαλύτερη δυνατή οικονομική ασφάλεια. Οι όποιες συνεισφορές της οικογένειας ή τρίτων, απαλλάσσονται από φόρο δωρεών και γονικών παροχών, ενώ οι επιλέξιμες επενδυτικές αποδόσεις θα απαλλάσσονται από το φόρο εισοδήματος. Πρόκειται, επομένως, για ένα κοινωνικά καινοτόμο χρηματοδοτικό εργαλείο, που στοχεύει αποκλειστικά στην οικονομική στήριξη των νέων παιδιών κάθε ελληνικής οικογένειας, επενδύοντας σε εκείνο που είναι το σημαντικό για όλους μας, στο μέλλον των παιδιών μας. 
Στην ίδια κατεύθυνση κινείται και η αύξηση του επιδόματος γέννησης για το τέταρτο παιδί στα 4.500 ευρώ, με επιπλέον 1.000 ευρώ για κάθε επόμενο παιδί. Είναι μια σημαντική οικονομική στήριξη των νέων γονιών, που θα ισχύσει αναδρομικά για όλες τις γεννήσεις από την 1η Γενάρη του 2026.
Κύριε Πρόεδρε, οι κοινωνικές παρεμβάσεις της Κυβέρνησης στη Διεθνή Έκθεση προφανώς αγγίζουν και άλλους τομείς πέραν της στήριξης της οικογένειας. Έτσι, από την 1η Απριλίου του 2027 προβλέπεται επιπλέον περικοπή κατά μισή ποσοστιαία μονάδα των ασφαλιστικών εισφορών, που βαραίνουν τους μισθωτούς και αφορούν τον κλάδο ανεργίας της ΔΥΠΑ. Πρόκειται για μία ακόμα μείωση της αντίστοιχης παρακράτησης, που γίνεται κάθε μήνα από τον μισθό τους, την οποία θα δουν ως παραπάνω χρήματα στην τσέπη τους οι εργαζόμενοι του ιδιωτικού τομέα μαζί με τη νέα αύξηση των μισθών και επιδομάτων που θα έρθει πάλι από την 1η Απριλίου του 2027, λόγω της καινούργιας αύξησης του κατώτατου μισθού στα 960 ευρώ τον μήνα και στα 1.000 ευρώ το 2028. Όμως, στις διευρυμένες κοινωνικές παροχές περιλαμβάνεται και η αύξηση του ετήσιου επιδόματος που θα πάρουν ήδη από αυτόν τον Δεκέμβριο όλες οι ευάλωτες κοινωνικές ομάδες, το οποίο ξανανεβαίνει από τα 300 στα 400 ευρώ. Ταυτόχρονα, η Κυβέρνηση προχωρά στη συμπερίληψη και νέων δικαιούχων του επιδόματος αυτού, καταργώντας τα εισοδηματικά και περιουσιακά κριτήρια για τους συνταξιούχους γήρατος ή χηρείας άνω των εξήντα πέντε και εξήντα ετών αντιστοίχως. 
Τέλος, θεσμοθετείται η ετήσια αναπροσαρμογή αναπηρικών επιδομάτων και άλλων αντίστοιχων προνοιακών παροχών από την 1η Γενάρη του 2027, έτσι ώστε να ακολουθούν την προγραμματισμένη αύξηση των συντάξεων που δίνεται κάθε χρόνο. Μια οριζόντια αύξηση ύψους 2,8, την οποία εξασφάλισε για ακόμα μία χρονιά η Νέα Δημοκρατία μέσα από τη σταθερά συνεπή δημοσιονομική διαχείρισή της, μια πρόσθετη αύξηση, την οποία θα δουν άμεσα για το 2027, οι συνταξιούχοι στα χρήματα που θα εισπράξουν σε λίγες εβδομάδες μέσα στο Δεκέμβριο. 
Γίνεται επομένως σαφές, πως όλα τα παραπάνω μέτρα, που παίρνει αυτή η Κυβέρνηση, έχουν αναμφισβήτητα θετικό πρόσημο για ολόκληρη την κοινωνία. Γι' αυτό και η θετική ψήφος της Νέας Δημοκρατίας στο σύνολο των διατάξεων του νομοσχεδίου σας, κύριε Υπουργέ, δεν είναι απλώς προφανής, αλλά είναι επιβεβλημένη. 
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Εμείς ευχαριστούμε τον κ. Παπασωτηρίου. 
Τον λόγο έχει ο κ. Χριστοδουλάκης. 
ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ: Κυρίες και κύριοι συνάδελφοι, συζητάμε σήμερα ένα νομοσχέδιο που αποτυπώνει νομοθετικά τις εξαγγελίες του Πρωθυπουργού στην ΔΕΘ, επιβεβαιώνοντας στην πράξη την απόσταση ανάμεσα στις κυβερνητικές υποσχέσεις και την πραγματικότητα που επικρατεί στην ελληνική κοινωνία, μια πολιτική η οποία δεν απαντάει στην πράξη, στα κρίσιμα θέματα που αφορούν το κόστος ζωής. Ανεπαρκείς παρεμβάσεις στην αγορά, μη αποτελεσματικός ελεγκτικός ρόλος του κράτους.
Και την ίδια ώρα που η ακρίβεια καλπάζει και ο πληθωρισμός φτάνει ξανά στο 5,7 % η Κυβέρνηση επιλέγει να μην στηρίξει επαρκώς και το διαθέσιμο εισόδημα των πολιτών. Ακούσαμε για ενίσχυση 500 ευρώ στους δημοσίους υπαλλήλους, που θα καταβληθεί για πρώτη φορά τον Δεκέμβριο του 2027, δηλαδή μετά τις επερχόμενες εκλογές, περιγράφοντας ακριβώς την ουσία των εκβιαστικών διλημμάτων, που θέτει η Νέα Δημοκρατία ενώπιον των δημοσίων υπαλλήλων και των Ελλήνων πολιτών συνολικά. Είναι ένα μέτρο το οποίο δεν συνιστά 13ο μισθό στο Δημόσιο. Ακούσαμε για τα 400 ευρώ στους συνταξιούχους, μέτρο το οποίο δεν συνιστά την 13η σύνταξη. 
Για όλα αυτά το ΠΑΣΟΚ έχει καταθέσει μια ολοκληρωμένη, κοστολογημένη, απόλυτα ρεαλιστική, άμεσα εφαρμόσιμη πρόταση για το πώς μπορούμε στην πράξη να ενισχύσουμε το διαθέσιμο εισόδημα των πολιτών. Υπάρχει, όμως και μια άλλη κρίσιμη διάσταση της οικονομικής ασφυξίας, την οποία η Κυβέρνηση επιλέγει να αγνοεί συστηματικά, που είναι η οικοδομική αφαίμαξη της τοπικής αυτοδιοίκησης και με αυτήν θα ασχοληθώ εγώ στην δική μου ομιλία σήμερα.
Οι δήμοι καλούνται καθημερινά να κρατήσουν όρθιες τις τοπικές κοινωνίες, αντιμετωπίζοντας ένα εκρηκτικό λειτουργικό κόστος, υποχρηματοδότηση και δραματικές ελλείψεις σε πάρα πολύ κρίσιμο προσωπικό και τεχνικό προσωπικού. 
Τα στοιχεία που παρουσιάστηκαν στο πρόσφατο συνέδριο της ΚΕΔΕ είναι εντελώς αποκαλυπτικά, ακριβώς γιατί δείχνουν ότι το πραγματικό ετήσιο λειτουργικό κόστος των δήμων ανέρχεται σε 5,4 δισεκατομμύρια ευρώ, ενώ η χρηματοδότησή τους μέσω των Κεντρικών Αυτοτελών Πόρων είναι μόλις στα 3,06 δισεκατομμύρια. Αυτό στην πράξη δείχνει ένα χρηματοδοτικό κενό που ανέρχεται σε 2,36 δισεκατομμύρια ευρώ. 
Μέσα ακριβώς σε αυτήν την ασφυκτική οικονομική πίεση που υφίστανται οι δήμοι όλης της χώρας, η Τοπική Αυτοδιοίκηση στέλνει ένα πάρα πολύ καθαρό, ένα σαφές μήνυμα και μάλιστα διαπαραταξιακό. Ζητάει την κατάργηση του Τέλους Ταφής και την επιστροφή των χρημάτων που έχουν ήδη καταβάλει οι δήμοι. Το αίτημα αυτό δεν προέρχεται μόνο από τους εκπροσώπους στην ΚΕΔΕ της Αντιπολίτευσης. Προέρχεται από όλες τις παρατάξεις, ανεξάρτητα από την κομματική τους προέλευση. Μάλιστα, προέρχεται ακόμα και από τους δημάρχους που πρόσκεινται πολιτικά στη Νέα Δημοκρατία. Αυτή είναι η αντίστοιχη εισήγηση της παράταξης της Νέας Δημοκρατίας στην ΚΕΔΕ. 
Εδώ, λοιπόν, προκύπτει ένα πάρα πολύ καθαρό ερώτημα που λέει το εξής: Οι δήμαρχοι που στηρίζουν τη Νέα Δημοκρατία είναι λαϊκιστές ή μήπως και αυτοί αντιπολιτεύονται ή επιβουλεύονται ή θέλουν να ρίξουν την καλή μας Κυβέρνηση; 
Εμείς λέμε κάτι πάρα πολύ απλό. Όταν όλοι οι δήμαρχοι της χώρας μέσω των εκπροσώπων τους, ανεξάρτητα από την πολιτική τους και την κομματική τους προέλευση, θέτουν ένα πάρα πολύ καθαρό πρόβλημα και ζητάνε μια πάρα πολύ συγκεκριμένη λύση, δεν μπορείτε να κρύβεστε πίσω από το δάχτυλό σας. 
Αυτό, λοιπόν, το διακομματικό αίτημα κάνουμε πράξη σήμερα στη Βουλή με την τροπολογία που καταθέτουμε ως ΠΑΣΟΚ. Το Τέλος Ταφής θεσπίστηκε με έναν θεμιτό περιβαλλοντικό στόχο, δηλαδή να λειτουργεί στην πράξη ως αντικίνητρο για την υγειονομική ταφή απορριμμάτων και να προωθήσει την ανακύκλωση. Το βασικό ζήτημα δεν είναι αυτό. Το βασικό ζήτημα είναι άλλο. Είναι ένα ερώτημα που λέει το εξής: Πώς μπορείς να τιμωρείς οικονομικά έναν δήμο, επειδή οδηγεί απορρίμματα προς ταφή, όταν εσύ ως κράτος, ως πολιτεία, δεν του έχεις εξασφαλίσει τις απαιτούμενες υποδομές και τη δυνατότητα για να μπορεί να κάνει κάτι διαφορετικό; Διότι, κύριοι της Κυβέρνησης, για να λειτουργήσει το Τέλος Ταφής ως πραγματικό αντικίνητρο και όχι απλώς ως ένας ακόμα εισπρακτικός μηχανισμός, απαιτούνται στοιχειώδεις, πολύ συγκεκριμένες υποδομές ανακύκλωσης. Χρειάζεται, δηλαδή, να ολοκληρωθούν και να λειτουργήσουν οι σύγχρονες μονάδες ανάκτησης και ανακύκλωσης και οι μονάδες βιοαποβλήτων σε κάθε περιφέρεια, να αναπτυχθεί δίκτυο καφέ κάδων, πράσινων σημείων και σταθμών μεταφόρτωσης, να αναβαθμιστούν τα Κέντρα Διαλογής, ναα προχωρήσει η μετατροπή των ΧΥΤΑ σε χώρους υγειονομικής ταφής των υπολειμμάτων, όπως προβλέπει η Ευρωπαϊκή Ένωση και να ενισχυθούν οι δήμοι με μόνιμο προσωπικό και με σύγχρονο στόλο οχημάτων. 
Όταν, λοιπόν, λείπουν αυτοί οι κρίσιμοι κρίκοι της αλυσίδας, τότε το Τέλος Ταφής γίνεται απλώς χαράτσι, που μάλιστα οι δήμοι θα κληθούν να μετακυλίσουν το κόστος του ξανά στους δημότες μέσω των δημοτικών τελών. Αυτή ακριβώς είναι η ουσία της τροπολογίας που καταθέτουμε σήμερα ως ΠΑΣΟΚ στη Βουλή, αμφισβητώντας στην πράξη την επιβολή οικονομικών κυρώσεων σε δήμους που δεν έχουν τα μέσα για να μπορέσουν να πράξουν διαφορετικά. 
Εστιάζουμε σε τέσσερις πολύ συγκεκριμένες ρυθμίσεις. Η πρώτη αφορά την πλήρη απαλλαγή από την επιβολή και την υποχρέωση καταβολής του Τέλους Ταφής από τους δήμους για τουλάχιστον δύο χρόνια. Η δεύτερη αφορά την απαγόρευση βεβαίωσης είσπραξης ή παρακράτησης των σχετικών ποσών από τους πόρους των δήμων, καθώς και την απαγόρευση παρακράτησής τους από τα ανταποδοτικά τέλη καθαριότητας και φωτισμού. 
Το τρίτο στοιχείο έχει να κάνει με το γεγονός ότι η άρση της απαλλαγής μετά τη διετία δεν θα γίνεται αυτομάτως και οριζόντια. Θα απαιτείται κοινή διαπιστωτική πράξη από τους Υπουργούς Εσωτερικών και Περιβάλλοντος, που θα πιστοποιεί ότι πράγματι οι αναγκαίες υποδομές ανακύκλωσης λειτουργούν πλήρως και εξυπηρετούν πραγματικά τον εκάστοτε συγκεκριμένο δήμο. Αν αυτό δεν συμβαίνει χωρίς την υπαιτιότητα του δήμου, τότε η απαλλαγή αυτή θα διατηρείται αυτοδικαίως μέχρι να ολοκληρωθούν οι αντίστοιχες υποδομές. 
Τέταρτον, το Υπουργείο Περιβάλλοντος θα υποχρεούται να καταθέσει στη Βουλή εντός έξι μηνών ολοκληρωμένο χρονοδιάγραμμα ολοκλήρωσης των υποδομών ανά περιφέρεια και ανά ΦΟΔΣΑ, με εξαμηνιαία ενημέρωση για την πρόοδο των έργων. Με πάρα πολύ απλά λόγια, αυτό που κάνουμε σήμερα είναι ότι συνδέουμε την οικονομική υποχρέωση με την πραγματική δυνατότητα συμμόρφωσης των δήμων. 
Υπάρχει όμως και ένα ζήτημα ακόμα, που είναι η αδιαφάνεια στη διαχείριση των ίδιων των πόρων του Τέλους Ταφής. Στην Αττική, σύμφωνα με τα ευρήματα της Εθνικής Αρχής Διαφάνειας, περίπου 34,7 εκατομμύρια ευρώ που εισπράχθηκαν από τους δήμους για το Τέλος Ταφής του 2022 δεν αποδόθηκαν από τον ΕΔΣΝΑ στον Ελληνικό Οργανισμό Ανακύκλωσης, όπως όριζε ο νόμος. Αντ’ αυτού, αντί να αποκατασταθεί αυτή η εκκρεμότητα, με το άρθρο 235 του ν.5193/2025 προβλέφθηκε η καταβολή περίπου 35 εκατομμυρίων στο ελληνικό Δημόσιο, απαλλάσσοντας τον ΕΔΣΝΑ από την υποχρέωση καταβολής του ποσού αυτού προς τον ΕΟΑΝ. Με πολύ απλά λόγια και πάλι, οι δημότες πληρώνουν στο όνομα της ανακύκλωσης, αλλά τα χρήματα χάνονται κάπου ανάμεσα στους διαδρόμους της δικής σας κυβερνητικής αποτυχίας. 
Κυρίες και κύριοι συνάδελφοι, η Τοπική Αυτοδιοίκηση δεν είναι ο φτωχός συγγενής ούτε είναι ο εισπράκτορας του κεντρικού κράτους. Είναι ο θεσμός που βρίσκεται στην πρώτη γραμμή δίπλα στον πολίτη. Η περιβαλλοντική ευθύνη απαιτεί πρώτα από όλα πολιτική ευθύνη και δεν μπορείτε κι άλλο και συνεχώς να μετακυλίετε την πολιτική αυτή ευθύνη είτε στους δήμους, είτε τελικά στους δημότες και τους πολίτες. 
Κλείνοντας, λοιπόν, θέλω να απευθυνθώ ξανά στους εκπροσώπους της κυβερνητικής Πλειοψηφίας. Τι θα πείτε στους δημάρχους που πρόσκεινται στον δικό σας πολιτικό χώρο; Ότι ξαφνικά έγιναν ΠΑΣΟΚ, επειδή ζητάνε την κατάργηση του Τέλους Ταφής; Μήπως ότι ξαφνικά λαϊκίζουν, επειδή διεκδικούν να μην πληρώνουν για υποδομές που η ίδια η πολιτεία δεν τους έχει εξασφαλίσει; Ή μήπως ότι οι δήμαρχοι αυτοί έχουν άδικο, απλώς επειδή επέλεξαν να ασκήσουν κριτική ή να διαφωνήσουν με τις επιλογές της Κυβέρνησης; 
Ακριβώς, λοιπόν, επειδή δεν πρόκειται να τους πείτε τίποτα από όλα αυτά, για να σας βγάλουμε από τη δύσκολη θέση, σας προτείνουμε απλώς να υπερψηφίσετε την τροπολογία που καταθέτει το ΠΑΣΟΚ σήμερα στη Βουλή. 
Ευχαριστώ πολύ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
 ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Χριστοδουλάκη. 
Τον λόγο έχει ο κ. Χρήστος Κατσώτης από το Κομμουνιστικό Κόμμα Ελλάδος.
Ορίστε, κύριε συνάδελφε, έχετε τον λόγο.
ΧΡΗΣΤΟΣ ΚΑΤΣΩΤΗΣ: Ευχαριστώ, κύριε Πρόεδρε.
Το νομοσχέδιο αφορά τις γνωστές εξαγγελίες του Πρωθυπουργού στη Διεθνή Έκθεση Θεσσαλονίκης που δεν είναι τίποτα άλλο από την επιστροφή ενός μονάχα ψήγματος από όσα κλέβουν κάθε χρόνο από τον λαό που έχει, βέβαια, ήδη εξανεμιστεί και αυτό από τα νέα κύματα της ακρίβειας στα καύσιμα, στο πετρέλαιο, στη θέρμανση, στο ηλεκτρικό ρεύμα, στα τρόφιμα. Η πλειοψηφία των εργατικών λαϊκών οικογενειών ζει δύσκολη καθημερινότητα και εσείς προκαλείτε όταν κυβερνητικά στελέχη την παρουσιάζουν «ζάχαρη». Ο λαός ζει ανυπέρβατες δυσκολίες εξαιτίας της ταξικής πολιτικής και των κοστολογημένων προγραμμάτων που όλοι σας προβάλλετε ως ρεαλισμό. Αυτά ακούσαμε από τη Νέα Δημοκρατία, το ΠΑΣΟΚ, αυτά από τον Τσίπρα. Στην ίδια γραμμή είναι και τα άλλα αστικά κόμματα. 
Αλήθεια, κύριοι, μας λέτε πόσο κοστίζουν στον λαό τα ρεκόρ κερδών των μεγάλων ομίλων, των σουπερμαρκετάδων, των διυλιστηρίων, των ενεργειακών ομίλων, των βιομηχάνων και άλλων; Πόσο κοστίζουν στην εργατική τάξη τα καθημερινά εργοδοτικά εγκλήματα στους χώρους δουλειάς; Πόσο κοστίζει στον λαό η εμπλοκή της χώρας στους ιμπεριαλιστικούς πολέμους, η απεξάρτηση από τις ρωσικές πηγές ενέργειας και η αντικατάσταση με το πανάκριβο LNG, η πολεμική οικονομία, τα δεκάδες δισεκατομμύρια ευρώ για τους νατοϊκούς πολεμικούς εξοπλισμούς;
Αλήθεια, πόσο κοστίζουν όλοι οι αντιλαϊκοί νόμοι για τα εργασιακά, τα ασφαλιστικά, τους πλειστηριασμούς; Πόσο κοστίζει η κατάργηση του σταθερού ημερήσιου χρόνου δουλειάς, το δεκατριάωρο, οι ελαστικές μορφές εργασίας, η κατάργηση των συλλογικών συμβάσεων, η κλοπή του ελεύθερου χρόνου, η αρπαγή των σπιτιών; 
Πόσο κοστίζει η εφαρμογή όλων των μνημονιακών νόμων που παρουσιάζονταν ως προσωρινοί και υλοποιούνται σταθερά και ενισχύονται με νέα αντεργατικά μέτρα για τη δημιουργία του φιλικού επενδυτικού περιβάλλοντος; Πόσο κοστίζει στον λαό η πολιτική εμπορευματοποίησης της υγείας και της παιδείας; Πόσο κοστίζει η ιδιωτικοποίηση του νερού, της γης, των παραλιών, των αιγιαλών, όλου του παραλιακού μετώπου της Αττικής; Πόσο κοστίζουν στον λαό τα κίνητρα, οι επιχορηγήσεις και κάθε είδους διευκολύνσεις στους επενδυτές, οι φοροαπαλλαγές των εφοπλιστών, ο αναβαλλόμενος φόρος των τραπεζών και των στρατηγικών επενδυτών; Πόσο κοστίζει στον λαό η πρωτοφανής φοροληστεία του λαού μας; Πόσο μας κοστίζει τελικά ο καπιταλισμός; Διότι όλα αυτά και άλλα είναι αυτό το βάρβαρο σύστημα. 

Όλα αυτά δεν κοστίζουν μόνο σε μισθούς και συντάξεις, αλλά κοστίζουν τη ζωή που δικαιούται ο ίδιος ο λαός. Η πλειοψηφία του λαού πλήρωσε ακριβά την κρίση και συνέχισε να πληρώνει την ανάπτυξη και τώρα τους πολέμους, τους οποίους η αστική τάξη και το πολιτικό της προσωπικό εμπλέκουν τη χώρα και τον λαό μας με μεγάλες συνέπειες για τη ζωή του στην καθημερινότητα. 
Η Κυβέρνηση της Νέας Δημοκρατίας, όπως ακριβώς και οι προηγούμενες κυβερνήσεις, αρνείται να ικανοποιήσει τις δίκαιες διεκδικήσεις των εργαζομένων. Αντί να δώσετε τα δώρα των συνταξιούχων, τον 13ο και 14ο μισθό στο δημόσιο, θεσμοθετείτε επίδομα και το παρουσιάζετε ως δώρο. Αντί να δώσετε 13η και 14η σύνταξη, δίνετε 400 ευρώ και το παρουσιάζετε ως 13η σύνταξη, αποκλείοντας και από αυτό το ποσό τους κάτω των εξήντα πέντε ετών, τα ορφανά και από δύο γονείς, τους συνταξιούχους χηρείας και αναπηρίας κάτω των εξήντα ετών. 
Αντί να κάνετε το αφορολόγητο δώδεκα χιλιάδες ευρώ και τρεις χιλιάδες για κάθε παιδί, η λεγόμενη αύξηση κάτω από τον πληθωρισμό μετατρέπεται σε περαιτέρω μείωση του καθαρού ετήσιου εισοδήματος και περαιτέρω μείωση της αγοραστικής δύναμης. Παρουσιάζετε την αύξηση του αφορολόγητου ποσού των tips των εργαζομένων στον επισιτισμό, τουρισμό ως διόρθωση της προηγούμενης απόφασης, που τη χαρακτηρίζετε ως πάταξη της φοροδιαφυγής, ιδιαίτερα των σερβιτόρων, ενώ οι επιχειρηματικοί όμιλοι φοροδιαφεύγουν, εισφοροδιαφεύγουν με δεκάδες εκατομμύρια ευρώ.
 Ενώ η οικογένεια δεν μπορεί να τα βγάλει πέρα με τους μισθούς και τις συντάξεις πείνας, προκαλείτε με τη ρύθμιση και τον λογαριασμό αποταμίευσης, που με τις ρυθμίσεις προβλέπεται ότι οι λογαριασμοί θα επενδύονται σε διάφορα χρηματοδοτικά προϊόντα με χαμηλό, μεσαίο και υψηλό ρίσκο. Αλλά αλήθεια, ποιος μπορεί να αποταμιεύσει με μέσο μισθό 850 ευρώ;
 Επικαλείστε τις δημοσιονομικές αντοχές της οικονομίας για να μην ικανοποιείτε τις εργατικές διεκδικήσεις, ενώ την ίδια ώρα το χρήμα περισσεύει. Υπάρχουν ρήτρες διαφυγής για τη χρηματοδότηση του ΝΑΤΟ, των στρατιωτικών εξοπλισμών, των στρατιωτικών αποστολών στα πεδία πολεμικών συγκρούσεων και αντιπαραθέσεων για τη χρηματοδότηση των επιχειρηματικών πρότζεκτ και τα κέρδη των λίγων. 
Προτεραιότητα της Κυβέρνησης είναι η προσήλωση στις αντιλαϊκές οδηγίες της Ευρωπαϊκής Ένωσης, στη στήριξη των ομίλων, στη δημοσιονομική πειθαρχία, στο Σύμφωνο Σταθερότητας, στη στροφή στην πολεμική οικονομία και τους εξοπλισμούς, στην εμπλοκή της χώρας στους πολεμικούς σχεδιασμούς του ΝΑΤΟ. Όλα αυτά υλοποιεί η Κυβέρνηση με ζήλο και στηρίζουν όλα τα άλλα κόμματα του κεφαλαίου. Όλα αυτά αποδέχονται και τα άλλα κόμματα που είναι με την Ευρωπαϊκή Ένωση, το ΝΑΤΟ και την ευρωενωσιακή κανονικότητα. 
Η Κυβέρνηση εκεί προσβλέπει και εκεί βρίσκει τις συναινέσεις που αναζητά για την περιβόητη πολιτική σταθερότητα, που σημαίνει μόνο αστάθεια για τα δικαιώματα και τη ζωή του λαού. Αυτή είναι η ισχυρή  Ελλάδα, τα προνόμια και τα κέρδη για τους μεγαλοεπιχειρηματίες και η φτώχεια, η ανέχεια για την πλειοψηφία του λαού, με το αντεργατικό οπλοστάσιο καθημερινά να ενισχύεται με νέους νόμους, με 13ωρο, δουλειά την Κυριακή, διάλυση των συλλογικών συμβάσεων εργασίας, θωράκιση των συμφερόντων των «κορακιών», απέναντι στα σπίτια του λαού. 
Η ελπίδα για τους εργαζόμενους δεν βρίσκεται στα κυβερνητικά αφηγήματα, τις δεσμεύσεις των κομμάτων της καπιταλιστικής διαχείρισης για προστασία της κανονικότητας των κερδών απέναντι στις ανάγκες των πολλών. Η ελπίδα βρίσκεται στον οργανωμένο ταξικό αγώνα και τις διεκδικήσεις με βάση τις ανάγκες των εργαζομένων, των φτωχών λαϊκών στρωμάτων. Βρίσκεται στην εφ’ όλης της ύλης σύγκρουση με τα συμφέροντα του κεφαλαίου και των δυνάμεων που το υπηρετούν σε πολιτικό και συνδικαλιστικό επίπεδο. Οι αγώνες δυναμώνουν και αυτό είναι αισιόδοξο. 
Καλούμε και από αυτό το Βήμα σε μαζική συμμετοχή στην 53η επέτειο από τον ηρωικό ξεσηκωμό του Πολυτεχνείου, στη συγκέντρωση και πορεία την 17η Νοέμβρη σε Αμερικάνικη Πρεσβεία με σύνθημα: «Έξω η Ελλάδα από τον πόλεμο, καμιά θυσία για τους πολέμους και τα κέρδη τους». Επόμενος κρίσιμος σταθμός είναι η πανελλαδική απεργία στις 25 του Νοέμβρη που αποφάσισαν ομοσπονδίες, εργατικά κέντρα και πρωτοβάθμια σωματεία, με σύνθημα: «Δώστε λεφτά για μισθούς, συντάξεις, υγεία, στέγη και παιδεία, όχι του πολέμου τα σφαγεία». 
Λόγω χρόνου καταθέτω στα Πρακτικά τις διεκδικήσεις του εργατικού λαϊκού κινήματος που στηρίζει το ΚΚΕ. 
(Στο σημείο αυτό ο Βουλευτής κ. Χρήστος Κατσώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Το ΚΚΕ βρίσκεται σταθερά, αταλάντευτα, απέναντι σε αυτή την πολιτική που φέρνει νέα μεγάλα αδιέξοδα και απειλές για τον λαό. Στηρίζει τους αγώνες των εργαζομένων, των αυτοαπασχολουμένων, των βιοπαλαιστών αγροτών και μαθητών, των φοιτητών. Διαχρονικά επιβεβαιώνεται ότι το δίκαιο κρίνεται στους δρόμους του αγώνα. Σε αυτόν τον δρόμο και σε συμπόρευση με το ΚΚΕ, μπορεί να ανατραπεί αυτό το σάπιο σύστημα της εκμετάλλευσης, της φτώχειας, των πολέμων. 
Μπορεί η εργατική τάξη με τους συμμάχους της να αγωνιστεί για ριζική και εκ βάθρων αλλαγή, για την εξουσία της εργατικής τάξης που θα πάρει στα χέρια της την οικονομία και με σιδερένιο νόμο τον κεντρικό σχεδιασμό και με ανάπτυξη όλων των παραγωγικών δυνατοτήτων θα ικανοποιεί τις σύγχρονες ανάγκες του λαού. 
Να ξέρετε ότι θα έρθει αυτή η ώρα και θα είναι μέρα μεσημέρι, που λέει ο λαός μας. 
Ψηφίζουμε κατά επί της αρχής του νομοσχεδίου. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Κατσώτη. 
Έχουμε ένα αίτημα για άδεια απουσίας στο εξωτερικό από 16-11-2026 έως 18-11-2026 για προσωπικούς λόγους της κ. Ζέττας Μακρή.
Η  Βουλή εγκρίνει;
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Ιωάννης Πλακιωτάκης): Η Βουλή ενέκρινε τη ζητηθείσα άδεια.
Θα δώσω τώρα τον λόγο στην κ. Ζωή Αναστασοπούλου από τον ΣΥΡΙΖΑ και αμέσως μετά είναι ο κ. Γερουλάνος, Κοινοβουλευτικός Εκπρόσωπος από το ΠΑΣΟΚ.
 Παρακαλώ, κυρία Αναστασοπούλου, έχετε τον λόγο. Καλορίζικη και πολλές ομιλίες να ευχηθούμε.
ΖΩΗ ΑΝΑΣΤΑΣΟΠΟΥΛΟΥ: Σας ευχαριστώ.
 Κύριε Πρόεδρε, κυρίες και κύριοι συνάδελφοι, συζητούμε σήμερα ένα νομοσχέδιο που σύμφωνα με τον τίτλο του αποσκοπεί στην ενίσχυση του διαθέσιμου εισοδήματος των πολιτών. Ας αναρωτηθούμε, όμως, τι σημαίνει πραγματικά διαθέσιμο εισόδημα για μια οικογένεια που στο τέλος του μήνα δεν της περισσεύει τίποτα, για έναν εργαζόμενο που πληρώνει το ενοίκιο, το ρεύμα, το σούπερ μάρκετ και βλέπει το μισθό του να εξαντλείται πριν τελειώσει ο μήνας, για έναν συνταξιούχο που αναγκάζεται να επιλέξει ανάμεσα στις καθημερινές του ανάγκες. Γιατί πίσω από τους οικονομικούς δείκτες υπάρχουν άνθρωποι.
 Η Κυβέρνηση παρουσιάζει μια σειρά φορολογικών και εισοδηματικών παρεμβάσεων ως απάντηση στην ακρίβεια. Δεν υποτιμούμε καμία θετική ρύθμιση. Κάθε πραγματική ελάφρυνση έχει σημασία, αλλά δεν μπορούμε να παραβλέψουμε τη συνολική εικόνα. Σύμφωνα με τα στοιχεία της Eurostat για το 2025, το 27,5% του πληθυσμού βρίσκεται σε κίνδυνο φτώχειας ή κοινωνικού αποκλεισμού. Την ίδια στιγμή η χώρα καταγράφει υψηλά δημοσιονομικά πλεονάσματα και εδώ ανακύπτει το βασικό πολιτικό ερώτημα: Πώς γίνεται να ευημερούν οι δημοσιονομικοί δείκτες όταν τόσοι πολλοί άνθρωποι δυσκολεύονται να ζήσουν αξιοπρεπώς;
 Η Κυβέρνηση επικαλείται διαρκώς τα όρια του δημοσιονομικού χώρου. Οι πρόσθετες παρεμβάσεις, όμως, που ανακοίνωσε μετά τη Διεθνή Έκθεση Θεσσαλονίκης, καθιστούν ακόμη πιο αναγκαία τη διαφάνεια για τις πραγματικές δυνατότητες και τις προτεραιότητες της οικονομικής πολιτικής. Γιατί το ζήτημα δεν είναι μόνο πόσα χρήματα διαθέτει το κράτος, είναι και ποιους επιλέγει να στηρίξει, με ποιον τρόπο και σε ποιον χρόνο. 
Ας δούμε τις συγκεκριμένες ρυθμίσεις. Για τους δημοσίους υπαλλήλους προβλέπεται επίδομα Χριστουγέννων 500 ευρώ μικτά με πρώτη καταβολή τον Δεκέμβριο του 2027. Γιατί πρέπει να περιμένουν περισσότερο από ένα χρόνο άνθρωποι που αντιμετωπίζουν σήμερα τις συνέπειες της ακρίβειας; Γιατί δεν προχωρά η πλήρης επαναφορά του 13ου μισθού; Για τους συνταξιούχους η ετήσια ενίσχυση αυξάνεται από 300 ευρώ σε 400. Προφανώς κάθε επιπλέον ποσό είναι χρήσιμο. Η αύξηση αυτή, όμως, αντιστοιχεί μόλις σε 8,33 ευρώ το μήνα, εάν την κατανείμουμε σε ετήσια βάση. 
Αρκεί αυτή η ενίσχυση για έναν ηλικιωμένο, που βλέπει το κόστος διαβίωσης να αυξάνεται; Και γιατί εξακολουθεί να παραμένει εκτός κυβερνητικού σχεδιασμού η επαναφορά της 13ης σύνταξης; 
Σημαντικά ερωτήματα προκύπτουν και για τη στήριξη των οικογενειών. Τι γίνεται, όμως, με τις οικογένειες που έχουν χαμηλό εισόδημα τόσο ώστε να μην μπορούν να αξιοποιήσουν τις ελαφρύνσεις; Τι απαντάμε ως πολιτεία σε ένα νέο ζευγάρι που θέλει να αποκτήσει παιδί, αλλά φοβάται ότι δεν θα μπορέσει να ανταποκριθεί στα έξοδα της στέγασης, της ανατροφής, της καθημερινότητας; Αντίστοιχο πρόβλημα παρουσιάζει και ο νέος επενδυτικός λογαριασμός για τα παιδιά. Η κρατική ενίσχυση συνδέεται με τη δυνατότητα αποταμίευσης των γονέων. 
Τι γίνεται όμως με το παιδί της οικογένειας εκείνης που δεν έχει τη δυνατότητα να αποταμιεύσει ούτε ένα ευρώ; Η κοινωνική πολιτική πρέπει να περιορίζει τις ανισότητες, όχι να τις αναπαράγει και να τις ενισχύει. 
Κυρίες και κύριοι συνάδελφοι, θέλω να σταθώ ιδιαίτερα στην Ηλεία, στις πόλεις και τα χωριά ενός κατά βάση αγροτικού νομού, όπου η καθημερινότητα των πολιτών αποτυπώνει με τον πιο χαρακτηριστικό τρόπο αυτές τις αντιφάσεις. Σκεφτείτε τον παραγωγό που εργάζεται έναν ολόκληρο χρόνο, αναλαμβάνει το κόστος και τον κίνδυνο της καλλιέργειας και τελικά αγωνιά εάν θα καταφέρει να καλύψει τα έξοδά του. 
Το νομοσχέδιο προβλέπει φορολογικές ελαφρύνσεις για τους κατά κύριο επάγγελμα αγρότες. Ωστόσο, με τα ίδια τα κυβερνητικά στοιχεία εκτιμάται ότι θα ωφεληθούν περίπου σαράντα επτά χιλιάδες αγρότες από τους διακόσιους σαράντα έξι χιλιάδες κατά κύριο επάγγελμα. Για τους υπόλοιπους, για εκείνους που τα εισοδήματά τους είναι ήδη τόσο χαμηλά, ώστε δεν προκύπτει ουσιαστικό φορολογικό όφελος; Δεν μπορεί η στήριξη του αγροτικού κόσμου να εξαρτάται αποκλειστικά από το εάν έχει μείνει αρκετό εισόδημα για να φορολογηθεί. 
Τι να πούμε στον ελαιοπαραγωγό που βλέπει την τιμή του ελαιολάδου να καταρρέει και μαζί με αυτήν και ο οικογενειακός του προϋπολογισμός; Εάν θέλουμε να κρατήσουμε ζωντανή την παραγωγή στην Ηλεία, πρέπει να αντιμετωπίσουμε το κόστος ενέργειας, των καυσίμων, εφοδίων και να διασφαλίσουμε αξιοπρεπείς συνθήκες για τους ανθρώπους της υπαίθρου.
Θετική είναι η πρόβλεψη για κατάργηση του ΕΝΦΙΑ σε μικρούς οικισμούς από το 2027, αλλά τα χωριά μας δεν μπορούν να κρατηθούν ζωντανά μόνο με τις φορολογικές ελαφρύνσεις. Χρειάζονται δουλειές, δημόσιες υπηρεσίες, πρόσβαση στην υγεία, πραγματικές δυνατότητες για τους νέους να παραμείνουν στον τόπο τους. Και το ίδιο ισχύει και για τους μικρούς επαγγελματίες στον Πύργο, στην Αμαλιάδα, στην Αρχαία Ολυμπία, στα Λεχαινά, ανθρώπους που αγωνίζονται καθημερινά να κρατήσουν τις επιχειρήσεις τους ανοικτές και να στηρίξουν τις οικογένειές τους. 
Κυρίες και κύριοι συνάδελφοι, ο ΣΥΡΙΖΑ-Προοδευτική Συμμαχία έχει καταθέσει συγκεκριμένες προτάσεις για τη μείωση των έμμεσων φόρων στα βασικά αγαθά, τη φορολόγηση των υπερκερδών, την ουσιαστική ενίσχυση μισθών και συντάξεων και την προστασία της πρώτης κατοικίας. Γιατί η οικονομική πολιτική δεν πρέπει να αξιολογείται μόνο από τα πλεονάσματα και τα φορολογικά έσοδα. Πρέπει να αξιολογείται πρώτα από όλα από το εάν οι άνθρωποι μπορούν να ζουν καλύτερα. Η ανάπτυξη πρέπει να έχει κοινωνικό αντίκρισμα, να φτάνει σε κάθε σπίτι, σε κάθε οικογένεια, σε κάθε άνθρωπο. 
Σας ευχαριστώ. 
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε πολύ. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής δεκατέσσερα μέλη από τον πολιτιστικό σύλλογο Μεγαλοχωρίου Θήρας «Το Μετόχι». 
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Τον λόγο έχει ο Κοινοβουλευτικός Εκπρόσωπος του ΠΑΣΟΚ, ο κ. Γερουλάνος. 
ΠΑΥΛΟΣ ΓΕΡΟΥΛΑΝΟΣ: Ευχαριστώ, κύριε Πρόεδρε. 
Τι έγινε, κύριε Πετραλιά, παραιτήθηκε ο κ. Τσαβδαρίδης; Ήμαρτον πια, έχουμε απευθείας αναθέσεις, ανεκτέλεστες συμβάσεις, τραγωδίες και μπαζώματα, σκανδαλώδεις επιδοτήσεις, πολιτικές υποκλοπές, εθελοντές μυστήριο και τώρα μοριοδοτήσεις, αθλητισμός, πανελλήνιες. Ξέρετε τι αναρωτιέται κάθε Ελληνίδα και κάθε Έλληνας αυτήν τη στιγμή, κύριε Πετραλιά; Θα μείνει τίποτα όρθιο μέχρι να φύγετε; Μπα ε; Μπα.
Κυρίες και κύριοι συνάδελφοι, έχετε παρατηρήσει με τι αγωνία τις τελευταίες ημέρες η Κυβέρνηση επιχειρεί να πείσει κάθε Ελληνίδα και κάθε Έλληνα ότι την απασχολούν τα μεγάλα προβλήματα του τόπου; Φέρνει, λέει, ελαφρύνσεις για τους μικρομεσαίους, νομοσχέδιο για τα κόκκινα δάνεια, λύσεις για την ακρίβεια, στήριξη στους αδύναμους, μέτρα στο δημογραφικό και την ίδια ώρα προσπαθεί και να μας πείσει ότι δεν είναι στρυμωγμένη στα εθνικά θέματα. 
Ξέρετε, όμως, ποιο είναι το επικοινωνιακό πρόβλημα της Κυβέρνησης; Ότι κάθε ένα από αυτά τα θέματα αναδεικνύει με κάθε δυνατό τρόπο όλους εκείνους τους λόγους για τους οποίους αυτή η Κυβέρνηση θα έπρεπε να φύγει χθες. Να τα πάρω ένα-ένα;
Μετά από επτάμισι χρόνια η Κυβέρνηση λέει ξαφνικά ότι ο γιαλός είναι στραβός στην ανάπτυξη και αποφασίζει τι; Να δώσει ελαφρύνσεις φόρων στους μικρομεσαίους επιχειρηματίες. Μετά από επτάμισι χρόνια απαξίωσης και περιφρόνησης των μικρομεσαίων αρκούν φορολογικές ελαφρύνσεις; Όχι βέβαια. 
Ας δούμε την περίπτωση του κ. Άρη, μία από τις τόσες περιπτώσεις που έχει ακούσει ο καθένας μας. Επιχειρηματίας, μικρή οικογενειακή επιχείρηση, φτιάχνει χειροποίητα πούρα, γύρω στα εκατό την ημέρα. Πού; Στην Πέλλα, που πρωταγωνιστεί στη δημογραφική συρρίκνωση. Ο κ. Άρης συνέδεσε την τοπική ποικιλία καπνού με τη μεταποίηση και τον τουρισμό. Αξιοποίησε ένα ευρωπαϊκό πρόγραμμα που έκανε τον χώρο του επισκέψιμο, πρότυπη παραγωγή, τοπική παράδοση, αγροτουρισμός, αξιοποίηση ευρωπαϊκών κονδυλίων. Είναι ό,τι του είπαμε να κάνει και τώρα κινδυνεύει να κλείσει.
Επειδή είναι μικρή η επιχείρηση; Όχι. Επειδή δεν είναι ανταγωνιστικός; Ούτε αυτό. Κλείνει, επειδή το κράτος δεν τον βλέπει. Και επειδή δεν τον βλέπει, ζητάει σε μία πολύ μικρή επιχείρηση εξοπλισμό και επαληθεύσεις μεγάλης βιομηχανικής παραγωγής για εκατό πούρα την ημέρα. Ο κ. Άρης το μόνο που ζητάει είναι η υποχρεώσεις του να είναι ανάλογες προς το μέγεθος και τη λειτουργία της επιχείρησής του, δυνατότητα που δίνει και ο ίδιος ο ευρωπαϊκός κανονισμός για τις χειρωνακτικές διαδικασίες παραγωγής. Αλλά όσο η Κυβέρνηση δεν βλέπει τον κ. Άρη θα δίνει τις λάθος λύσεις στο λάθος πρόβλημα και θα τις δίνει αργά. 
Αλλά να ήταν μόνο ο κ. Άρης; Στη Χίο μικρό αποστακτήριο φτιάχνει μια υπέροχη μαστίχα, αλλά την κάνει dry και την παλαιώνει. Εξαιρετικό ποτό, θα μπορούσε άνετα να σταθεί με τα μεγάλα ποτά του κόσμου. Η παραγωγή είναι γύρω στα χίλια μπουκάλια για φίλους. Γιατί δεν μεγαλώνει; Διότι δεν την βλέπουν οι τράπεζες και όσο δεν την βλέπουν οι τράπεζες δεν μπορεί να πάρει ούτε δάνειο, ούτε ευρωπαϊκά κονδύλια. Οι ίδιες τράπεζες που οι δικοί του φόροι κατάφεραν να κρατήσουν ζωντανές. 
Καλώς τον κύριο Υπουργό, τι κάνετε; 
ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών): Χαιρετίσματα.
ΠΑΥΛΟΣ ΓΕΡΟΥΛΑΝΟΣ: Αλλά μιλήστε με κάθε φορέα μικρομεσαίων επιχειρήσεων στον Έβρο, στην Ήπειρο, στη Στερεά Ελλάδα, εδώ στην Αττική. Ευπρόσδεκτη είναι κάθε ελάφρυνση, αλλά δεν είναι αντίδοτο μετά από επτάμισι χρόνια απουσίας πολιτικής για τους μικρομεσαίους, απουσίας πρόσβασης στις τράπεζες ή απουσίας πρόσβασης στα ευρωπαϊκά κονδύλια. 
Αλλά να ρωτήσω κάτι; Υπάρχει κανείς εδώ μέσα που πιστεύει ότι η Κυβέρνηση ελπίζει να σώσει τις μικρομεσαίες επιχειρήσεις με φοροελαφρύνσεις; Απολύτως κανένας. Όλοι ξέρουμε ότι το κάνει μόνο για έναν λόγο, για να έχει αφήγημα για τους μικρομεσαίους στις εκλογές. 
Μετά μας λέει η Κυβέρνηση ότι είναι στραβός ο γιαλός στα κόκκινα δάνεια, μάλιστα, και φέρνει, λέει, λύσεις. Όχι ολοκληρωμένες λύσεις, σαν αυτές που έφερε το ΠΑΣΟΚ, λειψές και πολύ αργά. Πιστεύει έτσι ότι θα λυθεί το πρόβλημα των κόκκινων δανείων; Όχι βέβαια. Ένας είναι ο στόχος, να έχει αφήγημα η Κυβέρνηση για τα κόκκινα δάνεια στις εκλογές. Θέλετε απόδειξη; Την ώρα που χιλιάδες συμπολίτες μας ζουν με την αγωνία τι θα τους ξημερώσει αύριο, εγκλωβισμένοι σε χρέη και κόκκινα δάνεια, την ώρα που συζητούσαμε το μείζον αυτό κοινωνικό, οικονομικό, εθνικό, θα έλεγα, πρόβλημα το μόνο που ενδιέφερε την Κυβέρνηση ήταν κάτι γελοίες διαρροές για το τι ψήφισε, πώς ψήφισε και γιατί ψήφισε το ΠΑΣΟΚ. Το μόνο που την ένοιαζε είναι να ξεχαστεί ότι την αναγκάσαμε να αποσύρει το κατάπτυστο άρθρο 23. Το οποίο τι της χαλούσε; Το αφήγημα για τις εκλογές. 
Πάμε τώρα στην ακρίβεια. Στραβός ο γιαλός μας, λέει η Κυβέρνηση και φέρνει μειώσεις στον ΦΠΑ στα προϊόντα περιόδου. Πόσο καιρό λέμε για την ακρίβεια; Έξι μήνες πριν αρχίσει ο πόλεμος της Ουκρανίας ξεκινήσαμε να μιλάμε για την ακρίβεια. Πόσο καιρό λέμε για τον ΦΠΑ; Από τότε που ξεκίνησε ο πόλεμος. Τι μας έλεγαν και εσείς και οι προκάτοχοί σας, κύριε Πιερρακάκη; «Είστε λαϊκιστές. Δεν περνάει ο ΦΠΑ στην τελική τιμή». Μάλιστα. Τώρα περνάει; Βρήκε τον δρόμο ο ΦΠΑ; Όχι βέβαια. Απλά έρχονται εκλογές και κάποιος ερευνητής θα είπε στον κ. Μητσοτάκη ότι χρειάζεται αφήγημα για τις γυναίκες. 
Ξέρετε, όμως, πώς γνωρίζουμε ότι το κάνει για όλους τους λάθος λόγους; Δεν έχει καμία μα, καμία πρόβλεψη για να διασφαλίσει ότι η μείωση του ΦΠΑ θα φθάσει στο τελικό προϊόν, όπως προτείνει το ΠΑΣΟΚ.
Η ανακούφιση στον καταναλωτή είναι κάτι παντελώς δευτερεύον για την Κυβέρνηση. Τι είναι πρωτεύον; Το αφήγημα για τις εκλογές. 
Μετά μας λέει η Κυβέρνηση ότι είναι στραβός ο γιαλός στο κοινωνικό κράτος και δίνει επιδόματα, για να ισιώσει, λέει, τον στραβό γιαλό. Για να καταπολεμήσει τις κοινωνικές αδικίες; Όχι βέβαια! Πιστεύει η Κυβέρνηση ότι θα αναπληρώσει με επιδόματα τα οφέλη ενός ανταγωνιστικού συστήματος δωρεάν παιδείας, ενός αποτελεσματικού συστήματος δωρεάν υγείας ή ενός ασφαλιστικού που προσφέρει σιγουριά; Όχι βέβαια! Ούτε αυτοί είναι τόσο αφελείς. Δεν είναι καν αυτός ο στόχος τους. Αλλά τα επιδόματα τι είναι; Μια επιταγή με την υπογραφή Μητσοτάκη, με την οποία ελπίζουν να ξεχάσει ο κόσμος ότι επτάμισι χρόνια δεν έκαναν τίποτα ουσιαστικό για το κοινωνικό κράτος. Τι ψάχνουν; Τι άλλο, προεκλογικό αφήγημα. 
Επίσης, μετά από επτάμισι χρόνια η Κυβέρνηση ανακάλυψε ότι είναι στραβός ο γιαλός στο δημογραφικό. Ανακοίνωσε τον «κουμπαρά», μάλιστα! Είναι δική μας πρόταση: Κράτος και οικογένεια να συμμετέχουν από κοινού, για να μεγαλώσει ένα παιδί και να ξέρει ότι αύριο θα έχει ένα αποκούμπι. 
Αλλά προσέξτε, η πρόταση του ΠΑΣΟΚ αφορούσε όλα τα παιδιά. Η πρόταση της Νέας Δημοκρατίας αφορά μόνο τις οικογένειες που έχουν 1.200 ευρώ να βάλουν στην άκρη. Οι άλλες δεν υπάρχουν; Δεν μας ενδιαφέρει να κάνουν παιδιά; Θεωρούμε δεδομένο ότι δεν θέλουν αυτοί να κάνουν παιδιά; Θα μου απαντήσει κανείς σε αυτές τις ερωτήσεις; 
Όμως η Κυβέρνηση δεν υιοθέτησε τον «κουμπαρά» ούτε για το δημογραφικό ούτε για τα παιδιά. Αφήγημα πάλι έψαχνε. Και πού το βρήκε; Εκεί που βοηθάει τους φίλους της στο χρηματιστήριο. Και αντί να προωθήσει αποταμιεύσεις που χτίζουν με κάποια ασφάλεια το μέλλον αυτών των παιδιών, τα στέλνει εκεί που θα έχουν ρίσκο, για να στηρίξει το χρηματιστήριο. Πάλι καλά που δεν τους έστειλε στον τζόγο. 
Αντί, λοιπόν, να παλέψει για μια κοινωνία που κρατάει τα παιδιά μας που φεύγουν, αντί να χτίσει μια πολιτική ενημέρωσης για ζευγάρια που θέλουν παιδιά, αλλά δεν γνωρίζουν ότι κάθε χρόνος που περνάει μειώνονται οι δυνατότητές τους, φτιάχνει «κουμπαρά» και τον κάνει λειψό. Γιατί; Διότι θέλει αφήγημα. 
Και ακόμα τώρα ψελλίζει ότι εμείς δεν φέρνουμε προτάσεις. Αλήθεια τώρα; Την τελευταία εβδομάδα μόνο, θυμίζω: Νομοσχέδιο για τα κόκκινα δάνεια, τροπολογίες για το ρεύμα στο νομοσχέδιο ενέργειας, τροπολογίες που αφορούν τις μητέρες για τον επισιτισμό-τουρισμό, επέκταση τακτικής επιδότησης ανεργίας στους εποχιακά εργαζόμενους, κατάργηση ηλικιακών περιορισμών για τους δικαιούχους ετήσιας οικονομικής ενίσχυσης, απαλλαγή των ΟΤΑ από την υποχρέωση καταβολής τέλους ταφής αποβλήτων και θέσπιση ρήτρας ετοιμότητας υποδομών, θεσμοθέτηση μόνιμου μηχανισμού αναπροσαρμογής των αναπηρικών επιδομάτων με την εκάστοτε αύξηση μισθών.
Καθένα από αυτά τι αναδεικνύει; Αναδεικνύει όχι μόνο ότι το ΠΑΣΟΚ έχει θέσεις, αλλά αποδεικνύει και ότι το πρόβλημα δεν είναι ο γιαλός. Το πρόβλημα είναι ο τρόπος με τον οποίον αρμενίζει η Κυβέρνηση και αυτή η Κυβέρνηση αρμενίζει ολόστραβα. 
Να πάμε και στα εθνικά θέματα, για το καλώδιο διασύνδεσης της Ελλάδας-Κύπρου; Επτάμισι χρόνια πολιτικές αστοχίες στην εξωτερική πολιτική. Επτάμισι χρόνια α λα καρτ επίκληση του Διεθνούς Δικαίου. Επτάμισι χρόνια εγκατάλειψης ιστορικών συμμαχιών. Και τους είπαμε εξαρχής: Αξιοποιήστε τη γνώση των έμπειρων. Ενημερώστε τα κόμματα. Τους ίδιους στόχους έχουμε. Τις ίδιες φιλοδοξίες για την πατρίδα μας έχουμε. 
Και στο καλώδιο ήμασταν ιδιαίτερα προσεκτικοί. Ενημέρωση ζητήσαμε. Ζητήσαμε το περιεχόμενο της ρηματικής διακοίνωσης. Γιατί; Για να διασφαλίσουμε ότι προχωράμε χωρίς να δημιουργούμε προηγούμενα που θα πληρώνει για χρόνια το κράτος. Αυτή η ενημέρωση θα έπρεπε ήδη να είχε γίνει, εάν δεν ασκούσε η Κυβέρνηση Μητσοτάκη εντελώς παρωχημένη εξωτερική πολιτική μυστικοπάθειας και κρυψίνοιας με την ελπίδα να έχει κάποιο αφήγημα, για να κρύψει τη γύμνια της στα εθνικά θέματα. 
Στέλνω και στέλνουμε ως ΠΑΣΟΚ δύο μηνύματα προς πάσα κατεύθυνση και στο εσωτερικό και στο εξωτερικό: Πρώτον, η Ελλάδα ασκεί κυριαρχικά την εξωτερική της πολιτική. Δεν υπάρχει ανάθεση σε τρίτους για τον πυρήνα της κυριαρχίας μας. 
Και δεύτερον, η άσκηση των κυριαρχικών δικαιωμάτων της Ελλάδας δεν εξαρτάται από κανενός την άδεια ή τη συγκατάθεση παρά μόνο από τη δική μας κυρίαρχη βούληση, σύμφωνα πάντα με το Διεθνές Δίκαιο. Οτιδήποτε άλλο για εμάς στο ΠΑΣΟΚ δεν θα υφίσταται. Καθαρές κουβέντες, οτιδήποτε άλλο για εμάς στο ΠΑΣΟΚ το θεωρούμε άκυρο. 
Κυρίες και κύριοι συνάδελφοι, αυτή είναι η Νέα Δημοκρατία του κ. Μητσοτάκη. Αφήγημα για την ανάπτυξη, αφήγημα για την ακρίβεια, αφήγημα για το δημογραφικό, αφήγημα για τα κόκκινα δάνεια, αφήγημα για το κοινωνικό κράτος, αφήγημα και στα εθνικά. Τίποτα άλλο! Αφήγημα, αφήγημα, αφήγημα! Πολύ αφήγημα, λίγες πραγματικές λύσεις, ελάχιστη ουσία. Και όταν το αφήγημα γίνεται πιο δυνατό από την ουσία, τότε το αφήγημα γίνεται παραμύθι. Με παραμύθια, όμως, ούτε ανάπτυξη έχεις, ούτε δίνεις λύση στην ακρίβεια, ούτε αντιστρέφεις το δημογραφικό. Και όταν ένας πολιτικός από πολιτικός γίνει παραμυθάς, ο κόσμος τον στέλνει σπίτι του για να πάει να γράψει τον δικό του μύθο. Καλό γράψιμο, κύριε Μητσοτάκη. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Γερουλάνο. 
Θα δώσω τον λόγο στην κ. Καλλιόπη Βέττα, αμέσως μετά στην κ. Ιατρίδη και μετά στον κ. Γαβρήλο. 
ΚΑΛΛΙΟΠΗ ΒΕΤΤΑ: Ευχαριστώ, κύριε Πρόεδρε. 
Κυρίες και κύριοι συνάδελφοι, το νομοσχέδιο που συζητάμε φέρει έναν τίτλο που υπηρετεί περισσότερο την επικοινωνιακή εικόνα της Κυβέρνησης παρά την οικονομική πραγματικότητα που βιώνουν οι πολίτες. 
Ο εργαζόμενος βλέπει τον μισθό του να εξαντλείται πριν τελειώσει ο μήνας. Ο συνταξιούχος δυσκολεύεται να καλύψει ακόμα και τις στοιχειώδεις ανάγκες του. Οι οικογένειες περικόπτουν βασικές δαπάνες, ενώ όλο και περισσότερα νοικοκυριά αδυνατούν να αποταμιεύσουν έστω και ένα μικρό ποσό. Αυτή είναι η πραγματική εικόνα της οικονομικής κατάστασης της κοινωνίας, την οποία αποτυπώνουν οι ίδιοι οι ευρωπαϊκοί δείκτες. 
Ο μέσος ετήσιος μισθός στην Ελλάδα είναι μόλις 18.800 ευρώ, όταν ο ευρωπαϊκός μέσος όρος φτάνει τα 41.500 ευρώ. Ο ελληνικός μισθός αντιστοιχεί, δηλαδή, μόλις στο 45% του ευρωπαϊκού.
Στο διαθέσιμο εισόδημα, σύμφωνα με την Eurostat, η Ελλάδα βρίσκεται στην τελευταία θέση της Ευρωπαϊκής Ένωσης, ενώ το 1/4 των συμπολιτών μας βρίσκονται σε κίνδυνο φτώχειας ή κοινωνικού αποκλεισμού. Ο πληθωρισμός επιταχύνθηκε τον Οκτώβριο στο 5,7%, με ετήσια αύξηση που φτάνει το 80% στο φυσικό αέριο, το 39,4% στο πετρέλαιο κίνησης και το 15,1% στη στέγαση. 
Σε αυτό το σημείο πρέπει να κάνω μια ειδική αναφορά στην Δυτική Μακεδονία και στην περιοχή μου την Π.Ε. Κοζάνης, όπου η βίαιη και πρόχειρη απολιγνιτοποίηση επέφερε συντριπτικά χτυπήματα στην κοινωνία, την οικονομία και το περιβάλλον. 
Ενδεικτικά αναφέρω ότι το πραγματικό ΑΕΠ της Δυτικής Μακεδονίας κατέγραψε μείωση 18% την περίοδο 2019-2024. Πρόκειται για τη δεύτερη χειρότερη επίδοση ανάμεσα σε όλες τις περιφέρειες της Ευρωπαϊκής Ένωσης, με αποτέλεσμα η Περιφέρεια της Δυτικής Μακεδονίας να υποχωρήσει στο 48% του μέσου όρου της ευρωπαϊκής. 
Αυτή η ζοφερή κατάσταση, βέβαια, δεν προέκυψε ως κεραυνός εν αιθρία. Ήταν το αποτέλεσμα μιας μεθοδευμένης πολιτικής, που από τον Σεπτέμβρη του 2019 πριμοδότησε το φυσικό αέριο -ένα πανάκριβο, ευμετάβλητο ορυκτό καύσιμο- ακριβώς για να εξυπηρετηθούν συγκεκριμένα συμφέροντα, σε πλήρη αντίθεση με την ενεργειακή δημοκρατία, την αυτάρκεια και την προστασία της χώρας, την ακρίβεια αλλά κυρίως και πρώτιστα, με τη ζωή των ανθρώπων της περιοχής μου που είδαν τις προοπτικές τους να κατακρημνίζονται, να φτωχοποιούνται, να μεταναστεύουν. 
Η αύξηση 80% της τιμής του φυσικού αερίου τον τελευταίο χρόνο, όπως ανέφερα πριν, επιβεβαιώνει ακριβώς αυτόν τον συλλογισμό. Δηλαδή, ότι η απόφαση της Κυβέρνησης ήταν εγκληματική. Αποδεικνύει παράλληλα ότι τόσο σε όλη τη χώρα, όσο ειδικά και στη Δυτική Μακεδονία οι πολίτες πληρώνουν κυριολεκτικά και μεταφορικά την ιδεοληψία και την πρακτόρευση συμφερόντων που δεν εξωραΐζονται, ούτε αντιμετωπίζονται με ημίμετρα, επιδόματα, pass διαφόρων ειδών.
Να επανέλθω, όμως, στο νομοσχέδιο. Η ακρίβεια καλπάζει και αδειάζει τις τσέπες του πολίτη, ενώ την ίδια στιγμή γεμίζουν τα δημόσια ταμεία του κράτους, καθώς η αύξηση των τιμών συνεπάγεται και αύξηση του ΦΠΑ. 
Και ενώ συμβαίνει αυτό, αρνείστε να προχωρήσετε σε ουσιαστική μείωση των έμμεσων φόρων. Χαρακτηριστικό παράδειγμα είναι η μείωση του ΦΠΑ στα προϊόντα γυναικείας υγιεινής από 24% σε 13%, που μετατίθεται για την 1η Ιανουαρίου του 2027.  Γιατί δεν εφαρμόζετε μηδενικό ΦΠΑ στα βασικά τρόφιμα και στα είδη γυναικείας και βρεφικής υγιεινής, όπως επιτρέπει η ευρωπαϊκή νομοθεσία, που θα συνοδεύεται, βέβαια, με αυστηρούς ελέγχους, ώστε η μείωση να φτάσει στον καταναλωτή και να μην καταλήξει στα περιθώρια κέρδους των επιχειρηματιών;
 Παρουσιάζετε ως κοινωνική πολιτική μια καθυστερημένη και περιορισμένη φορολογική ελάφρυνση και αρνείστε να αντιμετωπίσετε την ακρίβεια στη ρίζα της. Αυτή η τοποθέτηση ακριβώς διαπερνά όλο το νομοσχέδιο με αποσπασματικές, δηλαδή, παροχές, μικρές ελαφρύνσεις και μέτρα που μετατίθενται για το μέλλον, χωρίς να αποκαθιστούν τις μεγάλες απώλειες των προηγούμενων ετών. 
Το κοινωνικό κράτος συρρικνώνεται και οι εργαζόμενοι στο δημόσιο εξακολουθούν να αντιμετωπίζουν μισθολογικές πιέσεις, ενώ οι συνταξιούχοι βλέπουν σημαντικό μέρος του εισοδήματός τους να εξανεμίζεται από την ακρίβεια. 
Παράλληλα, σημαντικές είναι και οι ελλείψεις στην πολιτική στήριξη των οικογενειών. Αυξάνετε τα vouchers για τους παιδικούς σταθμούς και διευρύνετε τους δικαιούχους, αλλά δεν αντιμετωπίζετε το βασικό πρόβλημα, την έλλειψη δημόσιων και δημοτικών θέσεων.
 Επίσης, ιδιαίτερα προβληματική είναι η φιλοσοφία του λεγόμενου «κουμπαρά» για τα παιδιά, όπου -μας ακούνε και τα παιδιά εδώ- το κράτος επιδοτεί την αποταμίευση εκείνων που έχουν ήδη τη δυνατότητα να αποταμιεύουν και εγκαταλείπει εκείνα τα παιδιά που έχουν τη μεγαλύτερη ανάγκη στήριξης. Το παιδί μιας εύπορης οικογένειας μπορεί να λάβει κρατική ενίσχυση έως 1.200 ευρώ τον χρόνο, ενώ το παιδί μιας φτωχής οικογένειας που αδυνατεί να καταβάλλει ακόμη και 50 ευρώ τον μήνα δεν λαμβάνει τίποτα. 
Παράλληλα, προβλέπονται σημαντικές φορολογικές απαλλαγές για μεγάλες εισφορές και αφορολόγητες αποδόσεις, ενώ οι αποταμιεύσεις εκτίθενται στις διακυμάνσεις των χρηματοπιστωτικών αγορών.
Στο ίδιο πλαίσιο εντάσσονται και οι παρεμβάσεις σας για τη στέγη. Μια επιστροφή ενοικίου και ορισμένες φορολογικές απαλλαγές δεν αποτελούν στεγαστική πολιτική. Όταν τα ενοίκια έχουν εκτοξευτεί, όταν οι νέοι άνθρωποι αδυνατούν να αποκτήσουν δική τους κατοικία και όταν χιλιάδες οικογένειες δαπανούν το μεγαλύτερο μέρος του εισοδήματός τους για στέγαση, δεν αρκεί να επιστρέφεται ένα μέρος ενός ενοικίου. 
Αντίστοιχα, η απαλλαγή για τον ΕΝΦΙΑ για κύριες κατοικίες σε μικρούς οικισμούς είναι περιορισμένης παρέμβασης και αφήνει εκτός τα νοικοκυριά των αστικών κέντρων, τις ευάλωτες κοινωνικές ομάδες και όσους βρίσκονται σε πραγματική οικονομική αδυναμία.
Όσο για τις φορολογικές ελαφρύνσεις για τους αγρότες, η ρύθμιση αφορά μόλις σαράντα επτά χιλιάδες αγρότες σε σύνολο διακοσίων σαράντα έξι χιλιάδων, δηλαδή λιγότερους από το ένα πέμπτο. Οι υπόλοιποι τι θα κάνουν; Θα συνεχίσουν να πληρώνουν πανάκριβα το πετρέλαιο, το ρεύμα, τα λιπάσματα, τα φυτοφάρμακα χωρίς ουσιαστική προστασία. Αυτό θέλετε να κάνετε; Παράλληλα, καθυστερείτε να τους καταβάλετε τις αποζημιώσεις και τις επιδοτήσεις. 
Στο νομοσχέδιο δεν υπάρχει πρόβλεψη για το αγροτικό πετρέλαιο στην αντλία χωρίς ειδικό φόρο κατανάλωσης και πλαφόν στο αγροτικό ρεύμα. Ο αγρότης δεν σώζεται με μια φορολογική ελάφρυνση, όταν το κόστος για να παράγει είναι μεγαλύτερο από αυτό που μπορεί να αντέξει. 
Κυρίες και κύριοι συνάδελφοι, το νομοσχέδιο αυτό δεν αντιμετωπίζει τις πραγματικές αιτίες της οικονομικής ασφυξίας των πολιτών, δεν μειώνει ουσιαστικά τους έμμεσους φόρους, δεν διασφαλίζει δίκαιη φορολόγηση των υπερκερδών, δεν προστατεύει αποτελεσματικά την πρώτη κατοικία, δεν αποκαθιστά τις οικονομικές απώλειες των συνταξιούχων και των εργαζομένων, δεν ενισχύει επαρκώς τις δημόσιες κοινωνικές υπηρεσίες. Αντί για μια συνεκτική πολιτική ενίσχυση του εισοδήματος, επιλέγονται μικρές και αποσπασματικές παρεμβάσεις, πολλές από τις οποίες μετατίθενται για το μέλλον. 
Η πραγματική ενίσχυση του εισοδήματος δεν μπορεί να είναι μια υπόσχεση για το αύριο ούτε ένα επίδομα για να κλείσει προσωρινά η τρύπα του οικογενειακού προϋπολογισμού. Οι πολίτες δεν χρειάζονται μια κυβέρνηση που προσπαθεί να τους πείσει ότι ζουν καλά. Χρειάζονται μια πολιτική που να τους επιτρέπει να ζουν με αξιοπρέπεια και η Κυβέρνηση και σε αυτό το νομοσχέδιο, δυστυχώς, δεν υπηρετεί αυτή την πολιτική. 
Ευχαριστώ πολύ. 
ΠΡΟΕΔΡΕΥΩΝ (Ιωάννης Πλακιωτάκης): Εμείς ευχαριστούμε την κ. Βέττα.
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, πενήντα τέσσερις  μαθήτριες και μαθητές και πέντε συνοδοί εκπαιδευτικοί από το 13ο Γυμνάσιο Πάτρας. 
Η Βουλή σάς καλωσορίζει και σας ευχόμαστε καλή πρόοδο. 
(Χειροκροτήματα από όλες τις πτέρυγες της Βουλής)
Τον λόγο έχει η κ. Μίκα Ιατρίδη από τη Νέα Δημοκρατία. 
ΤΣΑΜΠΙΚΑ ΙΑΤΡΙΔΗ: Κυρίες και κύριοι συνάδελφοι, για μια οικογένεια η οικονομική πολιτική δεν είναι μόνο αριθμοί και ποσοστά, είναι το διαθέσιμο εισόδημα που πρέπει να καλύπτει τις ανάγκες της, είναι η δυνατότητα να μεγαλώσει τα παιδιά της με μεγαλύτερη ασφάλεια, είναι η προοπτική ενός νέου ανθρώπου να δημιουργήσει τη ζωή του στον τόπο που αγαπά και όλα αυτά σε μια εξαιρετικά δύσκολη περίοδο, μια περίοδο έντονων γεωπολιτικών εξελίξεων με σοβαρές πιέσεις στις διεθνείς αγορές ενέργειας και αυξημένη αβεβαιότητα για τις οικονομίες, μια περίοδο που για τους δικούς της λόγους η Αντιπολίτευση δεν φαίνεται να τη λαμβάνει υπ’ όψιν της.
Όμως, η κοινωνική συνοχή και η ενίσχυση των εισοδημάτων μαζί με την προοπτική και τη σιγουριά της δημοσιονομικής μας κατάστασης πρέπει να είναι τα κριτήρια με τα οποία οφείλουμε να εξετάζουμε και το νομοσχέδιο που συζητούμε, ένα σχέδιο νόμου με παρεμβάσεις στη φορολογία, στην εργασία, στις κοινωνικές παροχές και στην αποταμίευση με στόχο την ενίσχυση του διαθέσιμου εισοδήματος και τη δημιουργία περισσότερων δυνατοτήτων για τους πολίτες. 
Κυρίες και κύριοι συνάδελφοι, η στήριξη της οικογένειας αποτελεί βασικό άξονα των νέων ρυθμίσεων. Για τους φορολογούμενους με τρία ή περισσότερα εξαρτώμενα παιδιά προβλέπεται μηδενικός φορολογικός συντελεστής στα πρώτα 20 χιλιάδες ευρώ εισοδήματος. Παράλληλα, αυξάνεται το επίδομα γέννησης για το τέταρτο παιδί στις 4.500 ευρώ με επιπλέον 1.000 ευρώ για κάθε επόμενο. Και διορθώνεται μια σημαντική αδικία: Η σύνταξη λόγω θανάτου που λαμβάνει ένα παιδί δεν θα προσμετράται στο εισοδηματικό όριο για τον χαρακτηρισμό του ως εξαρτώμενο μέλος. 
Παράλληλα, αυξάνεται από τα 300 στα 400 η ετήσια οικονομική ενίσχυση για συνταξιούχους και άλλες κατηγορίες δικαιούχων. Για τους συνταξιούχους άνω των εξήντα πέντε ετών καταργούνται τα εισοδηματικά και περιουσιακά κριτήρια, διευρύνοντας σημαντικά τον αριθμό όσων λαμβάνουν την ενίσχυση. Είναι μια συγκεκριμένη παρέμβαση για ανθρώπους που έχουν εργαστεί μια ολόκληρη ζωή και χρειάζονται μεγαλύτερη στήριξη στην καθημερινότητά τους.
Στο ίδιο πλαίσιο προβλέπονται συγκεκριμένα μέτρα για τους εργαζόμενους του δημόσιου και του ιδιωτικού τομέα, καθώς και για τα άτομα με αναπηρία. Προβλέπεται επίδομα Χριστουγέννων 500 ευρώ για τους δικαιούχους του δημοσίου τομέα με πρώτη εφαρμογή το 2027. Από την 1η Απριλίου 2027 μειώνονται οι ασφαλιστικές εισφορές των εργαζομένων στον ιδιωτικό τομέα, ενώ προβλέπεται και ετήσια αναπροσαρμογή συγκεκριμένων αναπηρικών επιδομάτων, σύμφωνα με τον μηχανισμό που ισχύει για τις συντάξεις. Πρόκειται για μέτρα που δεν καταργούν όλες τις δυσκολίες της καθημερινότητας, αλλά προσφέρουν συγκεκριμένη οικονομική στήριξη. 
Παράλληλα, θεσπίζονται φορολογικά κίνητρα για επενδύσεις και ελαφρύνσεις για επαγγελματίες, αγρότες και επιχειρήσεις μικρών οικισμών, γιατί η ανάπτυξη χρειάζεται να φτάνει και εκεί όπου η διατήρηση μιας μικρής επιχείρησης είναι προϋπόθεση για να παραμείνει ζωντανή μια τοπική κοινωνία.
Στο πλαίσιο αυτό διευρύνεται η απαλλαγή από τον ΕΝΦΙΑ για κύριες κατοικίες σε οικισμούς έως δύο χιλιάδες κατοίκους με φορολογητέα αξία έως 400.000 ευρώ. Πρόκειται για ρύθμιση η οποία αφορά και μικρούς νησιωτικούς οικισμούς και ενισχύει τη φορολογική ελάφρυνση των μόνιμων κατοίκων τους.
Κυρίες και κύριοι συνάδελφοι, θέλω να σταθώ ιδιαίτερα σε μια διάταξη με ξεχωριστή σημασία για τα Δωδεκάνησα, στο κίνητρο εγκατάστασης και παραμονής στον Δήμο Μεγίστης στο Καστελόριζο. Σε εφαρμογή της δέσμευσης του Πρωθυπουργού μας Κυριάκου Μητσοτάκη, το νομοσχέδιο προβλέπει ετήσια οικονομική ενίσχυση 5.000 ευρώ για τα νοικοκυριά που πληρούν τις προϋποθέσεις με προσαύξηση 1.000 ευρώ για κάθε ανήλικο εξαρτώμενο παιδί. Η ενίσχυση αφορά τόσο τους μόνιμους κατοίκους όσο και όσους επιλέγουν να μεταφέρουν εκεί την κύρια κατοικία τους. 
Για τους ήδη μόνιμους κατοίκους η καταβολή προβλέπεται από το 2027, ενώ για τα νοικοκυριά που μετεγκαθίστανται από το 2028. Είναι μία παρέμβαση με ουσιαστικό κοινωνικό περιεχόμενο, γιατί στο Καστελόριζο η παραμονή μιας οικογένειας δεν είναι απλώς μία προσωπική επιλογή. Συνδέεται με τη διατήρηση της σχολικής ζωής, την οικονομική δραστηριότητα, τη συνέχεια της τοπικής κοινωνίας. Συνδέεται με τη δυνατότητα ενός νέου ζευγαριού να σχεδιάσει το μέλλον του στο νησί και ενός επαγγελματία να συνεχίσει τη δραστηριότητά του. 
Η ασφάλεια των ακριτικών νησιών μας δεν εξαρτάται μόνο από την αποτρεπτική ισχύ της χώρας. Προϋποθέτει και οι κοινωνίες ζωντανές, με κατοίκους που έχουν λόγους και δυνατότητες να παραμένουν στον τόπο τους. Ασφαλώς μια οικονομική ενίσχυση δεν αρκεί από μόνη της. Όμως η συγκεκριμένη ρύθμιση αναγνωρίζει έμπρακτα ότι η ακριτικότητα απαιτεί στοχευμένες πολιτικές και η εφαρμογή της πρέπει να είναι απλή και αποτελεσματική για τους δικαιούχους. Θεωρώ μάλιστα ότι η εμπειρία από την εφαρμογή αυτού του μέτρου μπορεί να αποτελέσει τη βάση για να εξετάσουμε με δημοσιονομική υπευθυνότητα αντίστοιχες παρεμβάσεις και σε άλλα ακριτικά νησιά των Δωδεκανήσων και του Αιγαίου. 
Κυρίες και κύριοι συνάδελφοι, το νομοσχέδιο θεσπίζει επίσης τον ατομικό επενδυτικό λογαριασμό ανηλίκων. Για παράδειγμα, αν μία οικογένεια καταθέσει 50 ευρώ στον λογαριασμό, το κράτος θα προσθέσει άλλα 50 ευρώ. Η κρατική συμμετοχή μπορεί να φτάσει ως τα 1.200 ευρώ τον χρόνο. Είναι ένας νέος θεσμός που συνδέει την αποταμίευση με τη μελλοντική προοπτική της νέας γενιάς. 
Θέλω να κλείσω με μία σκέψη. Οι πολίτες δεν περιμένουν από εμάς να τους πούμε ότι όλα τα προβλήματα έχουν λυθεί. Περιμένουν συγκεκριμένες αποφάσεις που να κάνουν τη ζωή τους λίγο πιο εύκολη και το αύριο περισσότερο ασφαλές. Για την οικογένεια που μεγαλώνει παιδιά, για τον εργαζόμενο που προσπαθεί να ανταποκριθεί στις υποχρεώσεις του, για τον κάτοικο του Καστελόριζου και του κάθε ακριτικού νησιού που θέλει να συνεχίσει να ζει και να δημιουργήσει τον τόπο του, εκεί βρίσκεται το πραγματικό μέτρο της πολιτικής μας, στο αν οι αποφάσεις που λαμβάνουμε μετατρέπονται σε ουσιαστική στήριξη για τους ανθρώπους,
Αυτή την κατεύθυνση υπηρετεί και το νομοσχέδιο που συζητούμε, γι’ αυτό σας καλώ να το υπερψηφίσουμε. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε την κ. Ιατρίδη. 
Τον λόγο έχει ο κ. Γεώργιος Γαβρήλος. 
ΓΕΩΡΓΙΟΣ ΓΑΒΡΗΛΟΣ: Ευχαριστώ πολύ, κύριε Πρόεδρε.
Κυρίες και κύριοι συνάδελφοι, κύριε Πιερρακάκη, κύριε Υπουργέ των Οικονομικών, φέρνετε σήμερα ένα νομοσχέδιο φορολογικών ελαφρύνσεων και στήριξης τάχα της κοινωνίας. Είναι στάχτη στα μάτια των πολιτών. Ήδη αυτό το νομοσχέδιο έχει ξεπεραστεί από τα πράγματα, όταν εξαγγέλθηκαν αυτές οι προτάσεις από τον κύριο Πρωθυπουργό στη ΔΕΘ. Ο ίδιος επανήλθε με νέες προτάσεις και ουσιαστικά δεν αντιμετωπίζει κανένα πρόβλημα από αυτά που έχετε δημιουργήσει τα τελευταία χρόνια, μια κυβέρνηση διαφθοράς, μια κυβέρνηση που όσο παραμένει στη θέση της δημιουργεί περαιτέρω προβλήματα στο πολιτικό μας σύστημα. 
Αλήθεια, πόσα σκάνδαλα αντέχει μια κυβέρνηση της Δεξιάς, προκειμένου να πει «φεύγω»; Ήδη ανακυκλώνετε τους εκατόν πενήντα έξι Βουλευτές σας σε υπουργικούς θώκους. Πόσα σκάνδαλα άραγε αντέχει αυτός ο τόπος; Μια κυβέρνηση επταετίας που ξεκίνησε με το σκάνδαλο των παρακολουθήσεων, με τον ΟΠΕΚΕΠΕ, με τη συγκάλυψη του εγκλήματος των Τεμπών, με τις απευθείας αναθέσεις, με τις ανεκτέλεστες συμβάσεις έργων, με την ΑΑΔΕ να περνούν δίπλα της τα σκάνδαλα και μόλις μερικούς μήνες πριν τις εκλογές να βλέπει ότι υπάρχει πρόβλημα τάχα και ότι αντιμετωπίζει τη φοροδιαφυγή και τα προβλήματα διαφθοράς που εσείς έχετε στηρίξει όλα αυτά τα χρόνια! Γιατί; Διότι δημιουργήσατε μία αγορά της ακρίβειας, της αισχροκέρδειας και των καρτέλ και όποιος προλάβαινε έκλεβε, έκλεβε εις βάρος των Ελλήνων φορολογουμένων. 
Και έρχεστε σήμερα να μας πείτε τι; Ότι θα αντιμετωπίσετε το πρόβλημα της φτωχοποίησης που εσείς έχετε δημιουργήσει; Και αν πράγματι θέλατε να αντιμετωπίσετε τα προβλήματα που έχει ο ελληνικός λαός γιατί δεν ακούτε τόσα χρόνια τις προτάσεις της αντιπολίτευσης; Μόνο όταν ζορίζεστε μας λέτε ότι ναι, βρήκαμε κάποια «λεφτόδεντρα» και μπορούμε να ανοίξουμε την κάνουλα χρηματοδότησης, προκειμένου να ελαφρυνθούν οι αδύναμοι αυτής της κοινωνίας.
Το καλύτερο που έχετε να κάνετε, κύριε Πετρακάκη, είναι πλέον να σηκωθείτε να φύγετε από τη διακυβέρνηση της χώρας. Είναι η μόνη υπηρεσία που μπορεί να κάνει ο κ. Μητσοτάκης, οδηγώντας τη χώρα το συντομότερο δυνατό σε εκλογές. 
Αυτή τη στιγμή συζητάμε για κάποια μέτρα τάχα ανακούφισης των αδύναμων Ελλήνων πολιτών. Γιατί, αν θέλετε πράγματι να στηρίξετε τους Έλληνες, δεν προχωράτε στη μείωση του ΦΠΑ για βασικά είδη ανάγκης, για τρόφιμα για μερικούς μήνες; Το έχει προτείνει η αντιπολίτευση. Γιατί δεν προχωράτε στη μείωση του ειδικού φόρου κατανάλωσης; Γιατί δεν δημιουργείτε δηλαδή μεγαλύτερο δημοσιονομικό χώρο με διακριτά μέτρα, όπως η φορολόγηση των υπερκερδών, των τραπεζών, των διυλιστηρίων, που δεν τολμάτε ούτε πλαφόν να βάλετε, που δεν τολμάτε να αγγίξετε τα υπερκέρδη των εταιρειών ενέργειας, των ομίλων των τροφίμων, που έρχεστε τάχα να ανακουφίσετε τους Έλληνες δανειολήπτες και σας πιάνουμε «με τη γίδα στην πλάτη» να έχετε συμφωνήσει από την πίσω πόρτα με τα funds και με τους servicers, προκειμένου η πρώτη κατοικία να περάσει στα χέρια τους, χωρίς καν ο Έλληνας πολίτης-δανειολήπτης να έχει την ελάχιστη δικαστική προστασία; 
Και τι έχετε καταφέρει αυτά τα χρόνια με τις πολιτικές σας; Να απαξιώσετε συλλήβδην το πολιτικό σύστημα. Απαξιώνετε τους θεσμούς, την ελληνική δικαιοσύνη, την έχετε εργαλειοποιήσει, την έχετε χρησιμοποιήσει, τις ανεξάρτητες αρχές, όπως την Επιτροπή Ανταγωνισμού, την ΑΑΔΕ. Έχετε απαξιώσει το σύνολο του πολιτικού κόσμου, με αποτέλεσμα να υπάρχει πρόβλημα και πολιτικό για τη χώρα και οικονομικό γιατί με όλη την πολιτική που ακολουθήσατε στερείτε από την ελληνική οικονομία, πέρα από την όποια μικρή ανάπτυξη, τα θεμέλια τα σοβαρά της ισχυρής παραγωγικής βάσης, ώστε να μπορέσει να ανέβει και η παραγωγικότητα της χώρας και να σταθεί ανταγωνιστικά απέναντι στο διεθνές περιβάλλον. 
Και ασφαλώς μας λέτε ότι στηρίζετε τον Έλληνα μισθωτό, όταν έχει ανέβει το επίπεδο των μισθών γύρω στο 16,5% και ο δείκτης τιμών καταναλωτή τα τελευταία χρόνια στο 19,5% και σύμφωνα με την Eurostat, την Ευρωπαϊκή Ένωση, αυξάνονται οι εισοδηματικές ανισότητες της Ελλάδας σε σχέση με τα άλλα κράτη μέλη της Ευρωπαϊκής Ένωσης και βρισκόμαστε τέταρτοι από το τέλος, σύμφωνα και με τον δείκτη Gini, όπως πολύ καλά γνωρίζετε, κύριε Πιερρακάκη. 
Και δεν είναι μόνο οι κοινωνικές ανισότητες που δημιουργείτε. Βλέπετε ότι δεν ακολουθείτε μια ολιστική πολιτική, προκειμένου να αντιμετωπίσουμε προοπτικά τα προβλήματα που έχει η ελληνική κοινωνία. Και στον τομέα υγείας ένα 40% των δαπανών για την υγεία καταφεύγει στον ιδιωτικό τομέα -δική σας επιλογή!- όπως και στην εκπαίδευση τα βλέπετε τα αποτελέσματα της PISA τι συμβαίνει χρόνο με το χρόνο με τους Έλληνες μαθητές και με το εκπαιδευτικό μας σύστημα. 
Δημιουργείτε προϋποθέσεις ανισοτήτων. Είναι μια συγκεκριμένη επιλογή, η οποία ασφαλώς δεν αντιμετωπίζεται όταν ακόμη και στα ζητήματα εισοδημάτων και μισθών εξυπηρετείτε συγκεκριμένες πολιτικές κρατώντας τον κατώτατο μισθό ακόμη στα χέρια του Υπουργείου Εργασίας, αντί να προχωρήσετε σε συλλογικές συμβάσεις εργασίας που παραμένουν γύρω στο 28%, όταν πρέπει να φτάσουμε στο 80%, χωρίς να έχουν οι κοινωνικοί εταίροι την Εθνική Γενική Συλλογική Σύμβαση Σύμβασης Εργασίας, προκειμένου να καθορίσουν τον κατώτατο μισθό της χώρας.

Χάθηκαν επτά χρόνια με την παραγωγικότητα της εργασίας, όπως είπα, να παραμένει χαμηλά. Και αυτό, γιατί επικαλεστήκατε ψηφιακό μετασχηματισμό, νέες τεχνολογίες. Αυτά δεν μπήκαν ποτέ στην πραγματική οικονομία. Δεν στήριξαν ποτέ την παραγωγική βάση της χώρας. Και έτσι, λοιπόν, συνεχίζουν σήμερα τα παιδιά μας μπροστά στα αδιέξοδα να φεύγουν στο εξωτερικό, να δημιουργείται μια οικονομία στην Ελλάδα των καφέ και να μην υπάρχει προοπτική για τον ελληνικό λαό. 
Μιλάτε για τον «κουμπαρά» που φτιάχνετε τώρα για κάθε παιδί που γεννιέται. Αλήθεια, τι μέτρο είναι αυτό; Δεν δημιουργεί ανισότητες στην ελληνική κοινωνία; Λέτε ότι θα δώσετε 100 ευρώ στους συνταξιούχους. Την ίδια στιγμή, αποκλείετε τριακόσιες πενήντα χιλιάδες  συνταξιούχους. Με το ηλικιακό κριτήριο, κάποια παιδιά που παίρνουν μία μικρή σύνταξη, διότι δεν έχουν δύο γονείς, τα αποκλείετε. Για τις συντάξεις χηρείας, σε όσους έχουν ηλικία μικρότερη των 60 ετών τους αποκλείετε. 
Ασφαλώς, δεν κάνετε λόγο ούτε για την επαναφορά ενός μέρους της 13ης σύνταξης, αλλά και ολόκληρης της 13ης σύνταξης. Υπάρχουν και τα υπερπλεονάσματα και ο δημοσιονομικός χώρος, αλλά θα μπορούσατε να πάρετε και τα διακριτά μέτρα, να φορολογήσετε όλους εκείνους που πρέπει, προκειμένου να στηρίξουν τη 13η σύνταξη. Και αυτό πρέπει να γίνει από μια άλλη κυβέρνηση.
Ασφαλώς, δεν τολμάτε ούτε να καταργήσετε τη συμμετοχή των συνταξιούχων στα φάρμακα. Δεν τολμάτε να βάλετε χέρι στον ιδιωτικό τομέα και στις φαρμακευτικές, για να μην χάσουν από τα πολλά υπερκέρδη τους. 
Για τους αγρότες, κανένα μέτρο για την αντιμετώπιση του μεγάλου προβλήματος της ενέργειας. Δεν στηρίζετε τις ενεργειακές κοινότητες. Δεν στηρίζετε τον Έλληνα πραγματικό αγρότη με μείωση του ΦΠΑ στα αγροεφόδια, στα λιπάσματα. Σας αρκεί ότι ακόμη συνεχίζουν να υπάρχουν ΟΠΕΚΕΠΕδες στο σύστημα που ανήκουν στη δική σας παράταξη, είναι «ημέτεροι» και πλουτίζουν εις βάρος των πραγματικών αγροτών. 
Για τις μικρές επιχειρήσεις δεν τολμάτε να καταργήσετε τον άδικο φόρο, το τεκμαρτό. Φέρνετε -τάχα- το τέλος του επιτηδεύματος από το 2027, χωρίς να τολμάτε να δώσετε μια ανάσα στις μικρές επιχειρήσεις, να καταργήσετε την προκαταβολή φόρου.
Έρχομαι στα μεγάλα προβλήματα στη στέγη. Γνωρίζετε καλά, κύριε Υπουργέ, ότι το μεγαλύτερο μέρος των αδύναμων οικονομικά ανθρώπων στη χώρα μας δίνει το μεγαλύτερο ποσοστό του εισοδήματός του στη στέγη. Και δεν κάνετε τίποτα γι’ αυτό, ούτε και για τα νέα παιδιά. Φέρατε το «Σπίτι μου Ι», το «Σπίτι μου ΙΙ», για να στηρίξετε τις τράπεζες. Στηρίζετε τη ζήτηση, αλλά αδιαφορείτε για την προσφορά κατοικίας. Εμείς λέμε ότι πρέπει να υπάρχουν κοινωνικές κατοικίες. 
Όχι πλέον στα επιδόματα. Ο τόπος έχει ανάγκη από μια άλλη πολιτική. Και αυτό θα το αποφασίσει σύντομα ο ελληνικός λαός.
[bookmark: _Hlk227914319]ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Γαβρήλο. 
Τον λόγο έχει ο Πρόεδρος της Ελληνικής Λύσης κ. Κυριάκος Βελόπουλος. 
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Ευχαριστώ, κύριε Πρόεδρε. 
Στα υπουργικά έδρανα κάθεται ένας Υπουργός που είναι νέος στην πολιτική. Αυτό με χαροποιεί. Θα αποδείξετε, όμως, σήμερα, αν είστε και νέος στις απόψεις και δεν είναι παλαιοκομματικές οι απόψεις σας, κύριε Πιερρακάκη. 
Έχω μπροστά μου το άρθρο 51. Αυτό το άρθρο, κύριε Πιερρακάκη, είναι η εξυπηρέτηση των funds και πρέπει να το πάρετε πίσω. Θα το πάρετε; 
ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών): Νομοτεχνική θα το εξειδικεύει. 
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Μισό λεπτό. Να τα βάζουμε ένα-ένα. 
Για να καταλάβει ο ελληνικός λαός, ή κάποιος έκανε λάθος στο Υπουργείο ή ο Υπουργός ήθελε να διορθώσει το λάθος αυτών των ανόητων που το κάνανε. Δεν δικαιολογείται διαφορετικά, κύριε Υπουργέ. Εδώ, ουσιαστικά, δίνετε τη δυνατότητα σε κάποιον να μην έχει κάνει δεκατρείς, δεκατέσσερις δηλώσεις Ε9 και να μην πληρώσει πρόστιμα, να μην πληρώσει τίποτα, χωρίς τόκους -τίποτα, τίποτα, τίποτα!-, χωρίς να πληρώσει και ΕΝΦΙΑ. Λέτε: Αναδρομικά, δεν πειράζει. Ό,τι κάνατε, κάνατε. Πάμε παρακάτω. 
Κύριε Υπουργέ, αυτό είναι εξυπηρέτηση των funds, των servicers και αυτοί που το έκαναν πρέπει να αποπεμφθούν από το Υπουργείο. Ποιοι, δηλαδή, να μην πληρώνουν δεκατρία χρόνια τον ΕΝΦΙΑ; Ποιοι έχουν χιλιάδες ακίνητα;  Τα funds και οι servicers. Άρα, λοιπόν, αυτοί συνολικά για δεκατρία, δεκατέσσερα χρόνια δεν θα πληρώσουν ποτέ ΕΝΦΙΑ και έρχεται το Υπουργείο και το νομοθετεί. 
Θα το πάρετε πίσω; 
ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών): Θα εξαιρεθούν. 
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Μπράβο σας! Αυτό σημαίνει αντιπολίτευση. 
(Χειροκροτήματα από την πτέρυγα της Ελληνικής Λύσης)
Αυτό σημαίνει χρηστή διοίκηση, Κυβέρνηση. Εμείς θέλουμε να είμαστε τουλάχιστον συνεπείς. Σήμερα, κατορθώσαμε σε διάλογο με την Κυβέρνηση, με αντιπολιτευτικούς τόνους χαμηλούς και ήπιους, να αποσυρθεί κάτι που υπηρετούσε τα funds και τους servicers. Πετύχαμε μια μικρή νίκη. 
(Χειροκροτήματα από την πτέρυγα της Ελληνικής Λύσης)
Και αυτό είναι νίκη και για το Κοινοβούλιο και για τη δημοκρατία. Το πιστώνουμε στον Υπουργό, γιατί το αποδέχτηκε. 
Πάμε τώρα στα υπόλοιπα. Πάμε στο καλώδιο. Θα πούμε μεγάλες αλήθειες σήμερα στη Βουλή. 
Ξεκινάμε με την αλήθεια την πρώτη. Η θέση είναι ότι η πόντιση υποθαλάσσιων καλωδίων δεν χρειάζεται άδεια από κανέναν. Το λέει το δίκαιο των θαλασσών. Δεν χρειαζόμασταν άδεια από κανέναν ως χώρα. 
Αλήθεια δεύτερη. Η Γαλλία ενημέρωσε την Τουρκία. Αυτό είναι μια αλήθεια. Γιατί; Ήθελε να αποφύγει ένα πιθανό επεισόδιο. Κακώς ενημέρωσε. Δεν ήταν υποχρεωμένη η Γαλλία. 
Αλήθεια τρίτη. Για την ασφάλεια της ναυσιπλοΐας, που επικαλείται η Γαλλία, θα μπορούσε να εκδοθεί μία Navtex, χωρίς να δημιουργηθεί η εντύπωση συγκυριαρχίας στο Αιγαίο, στην Κάσο ή στην ελληνική κυριαρχία. 
Επειδή θέλω να είμαι πολύ συγκρατημένος σε αυτά που θα πω, γιατί είναι εθνικό το θέμα και στα εθνικά θέματα πρέπει να είμαστε όλοι συγκρατημένοι, θα πω ότι το Σάββατο θα είναι η Ελληνική Λύση στον Υπουργό για να ενημερωθεί. Εμείς όμως, επειδή είμαστε και πονηροί και έξυπνοι, δεν είμαστε, αυτό που λέω πολλές φορές, κουτοπόνηροι, δεν θα ζητήσουμε απλά τη ρηματική διακοίνωση της Γαλλίας προς την Τουρκία. Κυρίως, δεν θα ζητήσουμε τη μετάφραση. Νομίζω και είμαι βέβαιος ότι η διπλωματική γλώσσα, κύριε Υπουργέ, είναι στα γαλλικά. Άρα, ο Υπουργός υποχρεούται να έχει επικυρωμένη μετάφραση του γαλλικού κειμένου, για να την πάρουν όλοι οι πολιτικοί αρχηγοί, όχι στη γαλλική της εκφορά. 
Τι θέλει, όμως, η Ελληνική Λύση περισσότερο; Θέλει την απάντηση των Τούρκων. Γιατί απάντησαν και οι Τούρκοι στη ρηματική διακοίνωση της Γαλλίας. Εκεί θα φανεί τι λέει η Τουρκία. Εκεί είναι η ουσία. 
(Χειροκροτήματα από την πτέρυγα της Ελληνικής Λύσης)
Με λίγα λόγια, κύριε Υπουργέ, αυτή η ιστορία με το καλώδιο ξεκίνησε πριν δυόμισι χρόνια. Το σημαντικό δεν είναι να μετρήσεις το βάθος της θάλασσας. Το σημαντικό δεν είναι να μετρήσεις το βάθος του οικοπέδου που θα χτίσεις. Να το κάνουμε παράλληλα τώρα, κύριε Υπουργέ. Το σημαντικό είναι να χτίσεις, δηλαδή, και να ποντίσεις το καλώδιο και να κάνεις εξορύξεις.
(Χειροκροτήματα από την πτέρυγα της Ελληνικής Λύσης)
Γιατί η Νέα Δημοκρατία, επικοινωνιακά, θα μας πει ότι ήταν επιτυχία ότι μπορεί και κάνει βυθομέτρηση. Επιτυχία είναι να κάνεις εξόρυξη και να μοιράσεις τα τρισεκατομμύρια ή τα δισεκατομμύρια στον ελληνικό λαό, να τα επιστρέψεις πίσω. Αυτή είναι η επιτυχία. 
(Χειροκροτήματα από την πτέρυγα της Ελληνικής Λύσης)
Κύριε Υπουργέ, σήμερα με διαψεύσατε πραγματικά. Δεν περίμενα να το αποσύρετε. 
ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών): Νομοτεχνική εξειδίκευση. 
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Δεν ξέρω. Να το δούμε και αυτό νομοτεχνικά.
Ξέρετε, έχω μια επιφύλαξη με την Κυβέρνησή σας. Όχι για εσάς, αλλά για την Κυβέρνηση συνολικά. Διότι ψεύδεται, πιστεύει τα ψέματά της και περιμένει να τα πιστέψουμε και εμείς. 
Για παράδειγμα, πριν από λίγα χρόνια, ήλθε εδώ ο Πρωθυπουργός και μάς έλεγε ότι στη Θεσσαλία θα μας σώσουν οι Γάλλοι και θα κάνουν αντιπλημμυρικά έργα. Το είχε πει ο Πρωθυπουργός για τον «Daniel». Και πήγαινε και περιοδείες.  Και μαθαίνω από τον κ. Τέλλογλου ότι οι Ολλανδοί, που θα έσωζαν τη Θεσσαλία, απεχώρησαν από εκεί, ότι έστειλαν και εξώδικο και ζητάνε και δύο εκατομμύρια αποζημίωση. Τώρα, πώς να πιστέψω έναν Πρωθυπουργό που ερχόταν εδώ και μου έλεγε ότι θα σώσει με τα αντιπλημμυρικά τη Θεσσαλία και ξαφνικά αποσύρουν -και το βάζετε χαμηλά, δεν το λέει κανένας- τους μηχανικούς και το χειρότερο, ζητάνε και λεφτά; Πώς να πιστέψω εγώ έναν Πρωθυπουργό που έρχεται και ψεύδεται εδώ μέσα ή ισχυρίζεται κάτι ότι θα κάνει, δεν το κάνει, αποτυγχάνει και το κρύβει στην πορεία, ο αποτυχημένος αυτός Πρωθυπουργός, έτσι όπως ασκεί την πρωθυπουργική του, θεσμική του ιδιότητα;
(Χειροκροτήματα από την πτέρυγα της Ελληνικής Λύσης)
Ειδικά για το καλώδιο, θα σας πω κάτι, για να επιστρέψω, κύριοι συνάδελφοι. Ακόμη και ο πιο ενδοτικός όλων, ο κ. Ροζάκης, στη Σχολή ΕΛΙΑΜΕΠ είπε: Η Γαλλία θα έπρεπε να αποφύγει επεισόδια και έκανε αυτό το ανοσιούργημα. 
Χαρακτήρισε τη ρηματική διακοίνωση των Γάλλων ο ενδοτικός Ροζάκης, ανοσιούργημα. Και υπάρχουν Βουλευτές από εδώ κάτω που υπερασπίζονται το ανοσιούργημα, που ο ίδιος ο ενδοτικός Ροζάκης αποκαλεί ανοσιούργημα.
(Χειροκροτήματα από την πτέρυγα της Ελληνικής Λύσης)
Πείτε μου τώρα πού είναι το σωστό και πού είναι το λάθος!
Κύριε Υπουργέ, είστε νέος και έχετε μια προοπτική να αλλάξετε εσείς και κάποιοι άλλοι νέοι στη Νέα Δημοκρατία. Διότι ακόμη και οι νέοι στη Νέα Δημοκρατία έχουν παλιά μυαλά. Διότι δεν μπορείς να είσαι νέος πολιτικός και να υπερασπίζεσαι κάτι που πραγματικά είναι ενδοτικό και αναφέρομαι στα καλώδια ή στην πόντιση.
Εγώ θα σας πω τι φτιάξατε εσείς, όχι εσύ προσωπικά, ως Κυβέρνηση, μια χώρα σε σήψη και διαφθορά, μια χώρα βουτηγμένη στη διαφθορά. Και αν δεν αλλάξουν πολλά πράγματα και δεν επανιδρύσουμε το κράτος, η Ελλάδα δεν θα μπορέσει να ανανήψει. Μήπως δεν ξέρατε εδώ μέσα ότι υπάρχουν ακαταδίωκτα σε πολλές ομάδες κοινωνικές της ελίτ της κοινωνίας; Πώς είναι δυνατόν να υπάρχουν ακαταδίωκτα σε μια δημοκρατία, όχι των Βουλευτών και Υπουργών, όχι μόνο, αλλά πολλών άλλων, πολλών και τραπεζιτών και ιατρών και φορέων και Ανεξάρτητων Αρχών. Δηλαδή, όλοι οι πολίτες να δικάζονται, αλλά να μη δικάζονται αυτοί.
Θα μπορούσα να πω και άλλα περισσότερα, αλλά θα πω κάτι, κύριε Υπουργέ, που με ενόχλησε, αυτό με τα κρυπτονομίσματα που νομοθετήσατε πριν μια εβδομάδα. Αναδρομική φορολόγηση να μην υπάρχει, με 15% αναδρομική φορολόγηση. Συγγνώμη, 10% φορολόγηση στα κρυπτονομίσματα αναδρομικά.
Μισό λεπτό. Εσείς δεν έχετε, προφανώς; Μπράβο. Εδώ από τους συναδέλφους αποκλείεται να έχει κάποιος κρυπτονομίσματα. Για ποιους νομοθετήσατε; Η γυναίκα του Καίσαρα δεν πρέπει να φαίνεται μόνο, αλλά να είναι και τίμια. Κρυπτονομίσματα 10%!
Και εμείς σας λέμε: Κάντε οριζόντιο φόρο 15%, έχουμε έτοιμο το νομοσχέδιο και λέτε ότι δεν μπορείτε.
(Χειροκροτήματα από την πτέρυγα της Ελληνικής Λύσης)
Στα κρυπτονομίσματα μπορέσατε, όμως, κύριε Υπουργέ μου και δυστυχώς, και αυτό πρέπει να αλλάξετε. Δείτε το.
Και μιλάτε -και το λέω στους συναδέρφους της Νέας Δημοκρατίας- για δικαιοσύνη, για δίκαιο κράτος, για κράτος δικαίου εσείς που δεν τολμάτε να κάνετε Προανακριτική για τον Τσίπρα, που δεν τολμάτε και σαν λαγοί τρέχετε και κρύβεστε δεξιά και αριστερά, εσείς που ψάχνετε δικαιολογίες για να μην τιμωρήσετε τον κ. Τσίπρα, ο οποίος καταγγέλθηκε από τον Αντιπρόεδρό σας ότι τα πήρε. Κατηγορεί Αντιπρόεδρος της Κυβέρνησης πρώην Πρωθυπουργό ότι τα πήρε -λόγια του Πρωθυπουργού και του Αντιπροέδρου σας είναι αυτά- και δεν τον κυνηγήσατε. Οκτώ χρόνια του δώσατε ασυλία, οκτώ χρόνια δεν τον ακουμπήσατε. Και βγαίνει και λέει ο κ. Σπύρος Γεωργιάδης ότι, δυστυχώς, ο Πρωθυπουργός δεν τον κυνήγησε.
Ακούστε τώρα. Αυτόν που λέτε διεφθαρμένο, δεν τον κυνηγήσατε. Αν αυτό δεν είναι συνενοχή, κάλυψη και μπάζωμα της ενοχής του κ. Τσίπρα, τι είναι; Πείτε μου εσείς.
(Χειροκροτήματα από την πτέρυγα της Ελληνικής Λύσης)
Εκτός και αν λέει ψέματα ο συνήθως ψεύτης Σπυρίδωνας-Άδωνις Γεωργιάδης και καταγγέλλει τον Πρωθυπουργό ψευδώς ότι τα πήρε. Όμως και να ισχύει ο ισχυρισμός ότι παραγράφηκε το αδίκημα -που δεν ισχύει, σας το λέω ευθέως- δεν διαγράφεται ένα πράγμα: Η κάλυψη της Νέας Δημοκρατίας στον Τσίπρα και την παρέα του, η κάλυψη αυτού του ανθρώπου που έκλεισε τράπεζες, έκανε χρηματιστήριο ενέργειας, έκανε τον ΕΦΚΑ και τον επιμήκυνε και όλα τα αντιλαϊκά του μέτρα.
(Χειροκροτήματα από την πτέρυγα της Ελληνικής Λύσης)
Και μη μου πείτε ότι δεν το ξέρατε. Το 2020 το είπα πρώτος εγώ εδώ για τους Ποινικούς Κώδικες. Ο πρώτος που μίλησε. Ως συνήθως, πρώτοι μιλάμε και μετά έρχονται και σκυλεύουν οι άλλοι. Δεν μας ενδιαφέρει αυτό. Μας ενδιαφέρει να μπουν φυλακή τα λαμόγια, αυτοί που έκλεψαν την Ελλάδα, που έκλεψαν τους Έλληνες.
(Χειροκροτήματα από την πτέρυγα της Ελληνικής Λύσης)
Και αν δεν είναι ακούσια η συμπεριφορά σας, θεωρώ ότι είναι δόλος.
Θέλω να πιστεύω ότι είναι ακούσια, κύριε Υπουργέ, η ασυλία που παρέχετε στον Τσίπρα, μια ασυλία που εμένα με ενοχλεί. Τα υπόλοιπα κόμματα σιωπή. Το ΠΑΣΟΚ, καταλαβαίνω ότι κρατάει πόρτα για μετά τις εκλογές. Τι να κάνουν; Την κρατούν την πόρτα. Μακάρι να μην την κρατούν, γιατί, αν εμπιστεύονται τον κ. Μητσοτάκη, θα απογοητευτούν. Καμία συναλλαγή με τον Πρωθυπουργό της σήψης, της διαφθοράς! Καμία συναλλαγή!
(Χειροκροτήματα από την πτέρυγα της Ελληνικής Λύσης)
Τα υπόλοιπα δήθεν πατριωτικά κόμματα εντός και εκτός Βουλής και ο λαλίστατος πρώην Πρωθυπουργός γιατί δεν αναφέρεται στον Τσίπρα; Ο κ. Σαμαράς δεν λέει τίποτα. Κανένας, τίποτα άλλο, σαν να μη συμβαίνει τίποτα. Νιρβάνα! Βρε τα παίρνει, λέει ο Αντιπρόεδρος. Νιρβάνα! Βρε τα πήρε, λέει ο Γεωργιάδης. Νιρβάνα, ησυχία, τάξη και ασφάλεια!
Κύριε Τσίπρα, κουνηθείτε λίγο, κάντε του μια μήνυση. Ψεύτης είναι. Νιρβάνα και ο Τσίπρας! Όμοιος ομοίω -και τα γνωστά- αεί πελάζει! Αυτή είναι η αλήθεια. Κάνετε τα προβατάκια και τις κότες, βελάζετε. Ησυχία, τάξη και ασφάλεια.
Όχι. Όποιος τα πήρε να πάει φυλακή. Όποιος λέει ψέματα να τιμωρηθεί. Αυτή είναι η άποψή μας.
(Χειροκροτήματα από την πτέρυγα της Ελληνικής Λύσης)
Και θα σας διαβάσω ποιον στηρίξατε, αυτόν που άφησε ελεύθερους παιδεραστές, έναν Βουλευτή της Νέας Δημοκρατίας -και όχι μόνο, γιατί και άλλοι παιδεραστές αφέθηκαν ελεύθεροι- τον οποίο κάλυψε ο Πρωθυπουργός και τον έχει δίπλα του. Και λέει τότε η εισαγγελέας στο Τριμελές Εφετείο Πλημμελημάτων στην αγόρευσή της.
Φανταστείτε, κύριε Υπουργέ, τι δυσκολία έχει η εισαγγελέας. Ακούστε η εισαγγελέας τη λέει: «Είμαι υποχρεωμένη να δεχτώ την ένσταση παραγραφής του κατηγορουμένου. Δυστυχώς, θα πρέπει να γίνει δεκτή η ένσταση παραγραφής. Ο δικαστής είναι υποχρεωμένος να ακολουθήσει τον νόμο, ακόμα και αν προκαλείται στους πολίτες το ερώτημα πώς μπορεί ο νέος Ποινικός Κώδικας να θεωρεί ήσσονος σημασίας και να παραγράψει όλα τα πλημμελήματα σε βάρος ανηλίκων». Αυτά είπε η εισαγγελέας.
Ποιος έδωσε την ασυλία του κυρίου; Ο Τσίπρας. Ποιος κάλυπτε τον κύριο; Ο Μητσοτάκης. Ίδιοι και απαράλλακτοι είναι και σας ξεκουκουλώνουμε.
(Χειροκροτήματα από την πτέρυγα της Ελληνικής Λύσης)
Και δεν είναι μόνο αυτό. Είναι και οι ολιγάρχες, είναι οι εγκληματικές ομάδες, είναι οι συμμορίες, ο Ποινικός Κώδικας που έκανε ο Τσίπρας. Έτσι, ένα πρωί το σκέφτηκε ο άνθρωπος και τον έκανε, αλλά ευεργέτησε εγκληματίες. Και μόνο από αυτό, ακούσια να το έκανε, έπρεπε να είναι φυλακή στη συνείδηση του ελληνικού λαού και να μην τον ψηφίσει ούτε ένας!
(Χειροκροτήματα από την πτέρυγα της Ελληνικής Λύσης)
Και βέβαια, αυτοί που τον συνέχισαν το ίδιο.
Και εδώ θα ήθελα, γιατί πιέζει ο χρόνος, κύριε Υπουργέ, να πω το εξής. Μιλάτε για κράτος δικαίου, για ελεγκτικούς μηχανισμούς. Σήμερα θα σας αποδείξω για ακόμα μια φορά πόσο φαιδρό κόμμα είστε και πόσο φαιδρούς Υπουργούς έχετε και πόσο φαιδρά άτομα έχετε και πόσοι συμπεριφέρονται φαιδρώς.
Υπάρχει δημοσίευμα στην «Εφημερίδα των Συντακτών» -αντίπαλός μου ιδεολογικός η εφημερίδα, αλλά δεν έχει σημασία- και αποκαλύπτεται ότι γνωστός επιχειρηματίας, κολλητός Υπουργού της Νέας Δημοκρατίας, ελέγχεται για μαύρο χρήμα από την Αρχή για το μαύρο χρήμα και το ξέπλυμα χρήματος. Είναι γνωστός, καναλάρχης. Είναι αυτός που είπε ο Ξανθόπουλος -λείπει κιόλας- ότι είναι και φίλος μου, που έχω να τον δω εγώ επτά χρόνια, δεν ξέρω καν, απ’ έξω δεν περνάω.
Το «Βεργίνα TV», κύριε συνάδελφε.
Καταγγέλλεται από μια Αρχή Ανεξάρτητη, κύριε Υπουργέ -ακούστε με λίγο- για ξέπλυμα χρήματος επιχειρηματίας. Εσείς θα πηγαίνατε ποτέ το ίδιο βράδυ στο κανάλι του, μαζί με αυτόν να κάνετε συνέντευξη για λόγους ηθικής τάξεως; Διότι το μήνυμα που εκπέμπει η παρουσία του Αντιπροέδρου της Κυβερνήσεως ή του Υπουργού προς τον ελεγκτικό μηχανισμό -ακούστε- είναι ότι είναι κολλητός μας, είναι κουμπάρος μου, είναι φίλος μου. Αυτό είναι το μήνυμα που εκπέμπεται, μην τον πολυπειράζετε.
Αυτό πραγματικά με έκανε να αηδιάσω. Να βλέπω τον Αντιπρόεδρο της Κυβέρνησης δίπλα σε έναν τύπο που δεν λέω μπορεί να είναι αθώος ο άνθρωπος, αλλά ελέγχεται. Και όταν ελέγχεται, δεν έχει το δικαίωμα κανένας πολιτικός να στέλνει μηνύματα σε ελεγκτικούς μηχανισμούς. Είναι ανήθικο. Είναι παρέμβαση. Σε άλλη χώρα θα είχε ξεριζωθεί.
(Χειροκροτήματα από την πτέρυγα της Ελληνικής Λύσης)
Τον Τσαβδαρίδη τον ξεριζώσατε. Αυτό θα τον ξεριζώσετε; Σιγά μην ξεριζώσετε τον Άδωνι! Σιγά μην τον ξεριζώσετε! Και η παραίτηση του Τσαβδαρίδη αποδεικνύει ένα πράγμα, το ναυάγιο του επιτελικού κράτους.
Ναυάγιο κανονικό το επιτελικό κράτος που θα χτυπούσε το βαθύ κράτος, κύριε Υπουργέ, του ρουσφετιού, της διαφθοράς, της αναξιοκρατίας. Έτσι έλεγε ο Πρωθυπουργός. Ναυάγησε, γιατί η υπόθεση Τσαβδαρίδη αποδεικνύει ένα πράγμα, ότι ούτε η σήψη τελείωσε, ούτε το βόλεμα των «ημετέρων», ούτε η αναξιοκρατία, ούτε τα ρουσφέτια, γιατί συνεχίζετε τον κοτζαμπασισμό από το 1821 και την Επανάσταση και μετά ακόμη και τώρα.
(Χειροκροτήματα από την πτέρυγα της Ελληνικής Λύσης)
Κλείνοντας, κύριε Υπουργέ, μετά από όλα αυτά, στέλνουμε ένα μήνυμα στους ψηφοφόρους με πολλή αγάπη. Υπάρχουν τρεις τύποι ψηφοφόροι, της Νέας Δημοκρατίας, του ΠΑΣΟΚ και του ΣΥΡΙΖΑ, οι λεφτάδες, οι αφελείς και οι βολεμένοι του κόμματος.
Ωστόσο, τους ρωτάμε ένα πράγμα: Στεκάρετε τον τραπεζικό σας λογαριασμό, δείτε τι έχετε μέσα. Αν έχετε 1.000 ευρώ καταθέσεις, δεν αξίζει να ψηφίσετε αυτούς που σας λήστεψαν, σας οδήγησαν στη φτώχεια, στην πείνα, στην εξαθλίωση.
(Χειροκροτήματα από την πτέρυγα της Ελληνικής Λύσης)
Μόνο οι ανόητοι ακολουθούν αυτούς που έσφαξαν, ακολουθούν αυτούς που τους έγδαραν και όχι οι ευφυείς. Και οι Έλληνες είμαστε ευφυείς, θα βρούμε τη λύση και αυτή η λύση θα είναι κυβερνητική, εθνική, λαϊκή, πατριωτική. Θα είναι η Ελληνική Λύση η μοναδική λύση!
Σας ευχαριστώ πολύ.
(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Πρόεδρο.
Τον λόγο έχει η κ. Θεανώ Φωτίου και αμέσως μετά η κ. Αλεξοπούλου.
ΘΕΑΝΩ ΦΩΤΙΟΥ: Ευχαριστώ, κύριε Πρόεδρε.
Το ότι με αυτό το νομοσχέδιο η Νέα Δημοκρατία αυξάνει το διαθέσιμο εισόδημα των πολιτών και ενισχύει οικογένειες και ευάλωτους θα έλεγα ότι είναι απλώς κοροϊδία. Η οικονομική και κοινωνική πραγματικότητα που διαμόρφωσε η Νέα Δημοκρατία ιδιαίτερα κατά την τελευταία τριετία όχι μόνο δεν αλλάζει με αυτά τα μέτρα, αλλά επιδεινώνεται κιόλας με την αντίστροφη αναδιανομή του πλούτου. 
Ας δούμε λοιπόν, κύριε Υπουργέ, ποια είναι η οικονομική πραγματικότητα με βάση τα στοιχεία της ΕΛΣΤΑΤ και της Eurostat. Έχουμε τους χαμηλότερους μισθούς σε αγοραστική δύναμη στην Ευρώπη -είμαστε τελευταίοι μετά τη Βουλγαρία-, το μεγαλύτερο ποσοστό εξόδων για στέγη στην Ευρώπη -το 36% του εισοδήματος-, αύξηση του ποσοστού φτώχειας. Από το 17,7% που ήταν το 2009 πήγε στο 19,6% το 2025, ρίξατε, δηλαδή, περίπου διακόσιες χιλιάδες παραπάνω νοικοκυριά στη φτώχεια. Επίσης, είμαστε πρωταθλητές στο δίχτυ υποκειμενικής φτώχειας. Το ποσοστό είναι στο 67%, τέσσερις φορές μεγαλύτερο από τον μέσο όρο της Ευρωπαϊκής Ένωσης. Αυτό, όμως, το 67% ταυτίζεται με το 2/3 των νοικοκυριών που δηλώνουν στις δημοσκοπήσεις ότι δεν μπορούν να βγάλουν τον μήνα εξαιτίας της ακρίβειας και των χαμηλών εισοδημάτων. 
Πώς τα πέτυχε αυτά η Νέα Δημοκρατία; Με την αντίστροφη αναδιανομή του πλούτου, δηλαδή με ενίσχυση των καρτέλ, της αισχροκέρδειας των τραπεζών, στην ενέργεια, τις μεταφορές και τα τρόφιμα. Επίσης, με την αντεργατική πολιτική, την υπονόμευση των συλλογικών συμβάσεων εργασίας, την κατάργηση του οκτάωρου, τη θέσπιση απλήρωτων υπερωριών, τη δεκατριάωρη ημερήσια εργασία και με την κατάργηση της προστασίας της πρώτης κατοικίας. 
Θα σταθώ, όμως, στο πεδίο όπου η αναδιανομή του πλούτου προωθείται από τη Νέα Δημοκρατία με τρόπους που σχετίζονται άμεσα με το σημερινό νομοσχέδιο, εννοώ τη δημοσιονομική πολιτική της Νέας Δημοκρατίας, μια πολιτική τεράστιων πρωτογενών υπερπλεονασμάτων, πλεονασμάτων δηλαδή πολύ μεγαλύτερων από τους αρχικούς στόχους. Για παράδειγμα, στον προϋπολογισμό του 2024 η εκτίμηση για το πρωτογενές πλεόνασμα ήταν 2,1% του ΑΕΠ ή 4,9 δισεκατομμύρια. Τελικά διαμορφώθηκε στο υπερδιπλάσιο, στο 4,9% του ΑΕΠ ή στα 11,4 δισεκατομμύρια, δηλαδή 6,5 δισεκατομμύρια ευρώ πάνω από τον αρχικό σχεδιασμό. Και αυτό συνέβη παρ’ όλο που η Νέα Δημοκρατία το 2024 είχε δώσει μόνιμες παροχές σαν κι αυτές που πάει να δώσει τώρα, παροχές δημοσιονομικού κόστους 1,84 δισεκατομμυρίων. 
Με άλλα λόγια, τις παροχές, όπως αυτές του σημερινού νομοσχεδίου, η Νέα δημοκρατία τις πήρε τότε και τις παίρνει και τώρα στο υπερπολλαπλάσιο -το 2024 τρεισήμισι φορές πάνω- εξαιτίας του θηριώδους υπερπλεονάσματος. Τα ίδια συνέβησαν το 2023 και το 2025, ενώ το ίδιο αναμένεται να συμβεί και φέτος. 
Η Νέα Δημοκρατία επιχειρεί να κρύψει ότι οι βασικοί τρόποι δημιουργίας των υπερπλεονασμάτων είναι η υπερφορολόγηση και η περικοπή κοινωνικών δαπανών. Υπερφορολόγηση έχουμε αφ’ ενός διότι πληρώνουμε ψηλότερους έμμεσους φόρους εξαιτίας της ακρίβειας -ενώ η Νέα Δημοκρατία αρνείται να μειώσει τους σχετικούς συντελεστές- και αφ’ ετέρου γιατί πληρώνουμε ψηλότερους άμεσους φόρους, διότι παρά τον υψηλό πληθωρισμό, η Νέα Δημοκρατία αρνείται να διαμορφώσει, σύμφωνα με αυτόν, τα εισοδηματικά φορολογικά κλιμάκια ή και να αυξήσει το αφορολόγητο. 
Για παράδειγμα, δεν γίνεται καμία κουβέντα για την ανάγκη αύξησης του αφορολόγητου συνολικά. Με τα άρθρα 5 και 6 αυξάνετε το αφορολόγητο μόνο για τα φιλοδωρήματα. Με το άρθρο 12 αντί να καταργήσετε την προκαταβολή φόρου, τη μειώνετε από το 55% στο 50%. Αντί να καταργήσετε τον ΦΠΑ στα βασικά προϊόντα αξιοπρεπούς διαβίωσης, μειώνετε με το άρθρο 15 τον ΦΠΑ μόνο στα προϊόντα περιόδου και στις πάνες ακράτειας και μάλιστα με ΦΠΑ 13% αντί για μηδενικό. Και όσον αφορά την αύξηση από τα 300 ευρώ στα 400 ευρώ για τους συνταξιούχους και τους ευάλωτους, καταφέρνετε να μειώσετε τους ωφελούμενους με ηλικιακό κόφτη όσον αφορά τους συνταξιούχους και με διάφορες προφάσεις εις δε τις ομάδες αναπήρων που τα δικαιούνται. 
Με το άρθρο 21 αφαιρείτε σημαντικά έσοδα για τη στήριξη των ανέργων, για να δώσετε τελικά αύξηση 5 ευρώ τον μήνα στους εργαζόμενους. Παίρνετε, δηλαδή, τα χρήματα από τον εργαζόμενο, για να του δώσετε αυτή την αύξηση. 
Με το άρθρο 22 αναπροσαρμόζετε, υποτίθεται, τα αναπηρικά επιδόματα, αλλά όχι με βάση τον πληθωρισμό και την ανάπτυξη. Πώς θα ζήσουν οι ανάπηροι, όταν μάλιστα την τελευταία επταετία έχουν χάσει το 1/3 της αγοραστικής τους δύναμης από τον πληθωρισμό; 
Στο άρθρο 23 αυξάνετε το επίδομα γέννησης για το τέταρτο και πέμπτο παιδί, όταν από το 2019 μέχρι σήμερα έχασαν το επίδομα παιδιού τετρακόσιες τριάντα τέσσερις χιλιάδες, εξακόσια νοικοκυριά. Αυτό πια είναι υποκρισία!
Με το άρθρο 28 δίνετε 500 ευρώ μικτά -καθαρά, δηλαδή, περίπου 257 ευρώ έως 389 ευρώ- και μάλιστα από του χρόνου ως επίδομα Χριστουγέννων στους δημοσίους υπαλλήλους, ενώ δεν λέτε ούτε λέξη για τον δέκατο τρίτο ή δέκατο τέταρτο μισθό στους χαμηλότερα αμειβόμενους δημοσίους υπαλλήλους σε όλη την Ευρώπη. 
Με τα άρθρα 32-49 θεσπίζετε τον περιβόητο «κουμπαρά», αλλά με τρόπο που δεν αφορά τα 2/3 των νοικοκυριών. Είναι αυτά που στις δημοσκοπήσεις λένε ότι δεν μπορούν να βγάλουν τον μήνα. Αυτό είναι το 67%, δηλαδή τα 2/3 των νοικοκυριών. Για ποιους θεσπίζετε τον «κουμπαρά»; Για τις ανώτερες τάξεις. Αυτές βεβαίως δεν έχουν κανένα πρόβλημα να πάρουν κι άλλα λεφτά, αλλά αυτή τη φορά από το κράτος. 
Ο «κουμπαράς» σάς μάρανε, όταν εσείς είστε αυτοί που αυξήσατε την παιδική φτώχεια. Ακούστε! Το 2015 η παιδική φτώχεια ήταν στο 26,6% -εκεί την παρέλαβα από σας-, ενώ το 2019 ήταν στο 20,9%. Τα στοιχεία που λέω είναι από τη Eurostat και είναι ακριβή. Άρα, την έριξα -όχι εγώ, η τότε Κυβέρνηση του Τσίπρα, του ΣΥΡΙΖΑ- 5,7 μονάδες. Το 2025 τώρα -με δική σας Κυβέρνηση- η παιδική φτώχεια ήταν στο 22,8%, πράγμα που σημαίνει ότι τριακόσια εβδομήντα ένα χιλιάδες, εξακόσια σαράντα παιδιά είναι στη φτώχεια. Επομένως, αφήστε τα όλα αυτά. Τα μέτρα που φέρνετε για ψήφιση δεν δίνουν καμία λύση επί της ουσίας. Στην καλύτερη περίπτωση αποτελούν ασπιρίνες για προεκλογική κατανάλωση και στη χειρότερη, απλή επικοινωνιακή κοροϊδία προς άγρα ψήφων. Προφανώς δεν θέλετε, δεν επιθυμείτε να κάνετε αυτά που σας λέει η Αντιπολίτευση, αλλά και όλοι μας όλο αυτό τον καιρό. 
Καταψηφίζω επί της αρχής αυτό το νομοσχέδιο.
Ευχαριστώ, κύριε Υπουργέ.
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε, κυρία Φωτίου. 
Τον λόγο έχει τώρα η κ. Αλεξοπούλου και αμέσως μετά ο κ. Σταμενίτης. 
ΧΡΙΣΤΙΝΑ ΑΛΕΞΟΠΟΥΛΟΥ: Ευχαριστώ πολύ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, τα είπαμε πριν από λίγο καιρό στη Θεσσαλονίκη και σήμερα τα ψηφίζουμε στη Βουλή και τα κάνουμε πράξη σε ολόκληρη την Ελλάδα στις μεγάλες πόλεις, στους μικρούς οικισμούς, στις ορεινές και απομακρυσμένες περιοχές της περιφέρειάς μας και συνεχίζουμε. 
Με συνέπεια στις δεσμεύσεις μας, τα μέτρα της Διεθνούς Έκθεσης ύψους 2,2 δισεκατομμυρίων ευρώ μετατρέπονται και σήμερα σε νομοθετικές ρυθμίσεις για περαιτέρω μείωση των φόρων και επιπλέον αύξηση του διαθέσιμου εισοδήματος των πολιτών.

Για τις οικογένειες με παιδιά, τη μεσαία τάξη και τους νέους ανθρώπους που θέλουν να σχεδιάσουν τη ζωή τους με μεγαλύτερη ασφάλεια oι συγκεκριμένες αποφάσεις αποτελούν συνέχεια του συνεκτικού οικονομικού σχεδιασμού, που η Κυβέρνηση του Κυριάκου Μητσοτάκη εφαρμόζει από το 2019. Η αύξηση της απασχόλησης και των επενδύσεων και η δημοσιονομική σταθερότητα δημιουργούν εκείνες τις προϋποθέσεις για μόνιμες ελαφρύνσεις, αλλά και έκτακτες παρεμβάσεις, όποτε οι συνθήκες το απαιτούν, για να αντιμετωπίζονται οι συνέπειες των πολεμικών συγκρούσεων, της ενεργειακής ακρίβειας και των διεθνών κρίσεων γενικώς. 
Τα αποτελέσματα αυτής της πολιτικής αποτυπώνονται στην ελληνική οικονομία. Είναι μετρήσιμα, δεν είναι φύκια για μεταξωτές κορδέλες. Από το 2019 έχουν δημιουργηθεί περισσότερες από πεντακόσιες εξήντα χιλιάδες πρόσθετες θέσεις μισθωτής εργασίας, ενώ η ανεργία που τότε πλησίαζε το 18%, σήμερα έχει υποχωρήσει στο 7,6% στα χαμηλότερα επίπεδα σχεδόν δύο δεκαετιών. Η Ελλάδα ανέκτησε την επενδυτική βαθμίδα και ενίσχυσε την οικονομική της αξιοπιστία στην Ευρώπη και διεθνώς. 
Ασφαλώς παρά τα σημαντικά βήματα που έχουν γίνει και τα διαδοχικά μέτρα στήριξης που λαμβάνουμε, γνωρίζουμε ότι υπάρχουν ακόμα πολλά ζητήματα που πιέζουν την καθημερινότητα των πολιτών της χώρας μας, αλλά βεβαίως αυτό συμβαίνει και σε παγκόσμιο επίπεδο. Η ακρίβεια, το αυξημένο κόστος ζωής και η στέγαση ιδιαίτερα για τους νέους, απαιτούν συνεχή προσπάθεια και πρόσθετες παρεμβάσεις. Κανένα μέτρο από μόνο του δεν μπορεί να αρκεί όσο οι δυσκολίες αυτές παραμένουν. Γι’ αυτό συνεχίζουμε με προσήλωση στους στόχους μας, δεν πανηγυρίζουμε γι’ αυτά που έχουμε πετύχει και πρωτίστως συνεχίζουμε με θεσμική συνέχεια στην οικονομική πολιτική, με προτεραιότητα στη μεσαία τάξη που επωμίστηκε όλα αυτά τα χρόνια δυσανάλογα βάρη, που αντιμετώπισε τουλάχιστον τη δεκαετία της οικονομικής κρίσης. Οι άνθρωποι που κράτησαν όρθια τη χώρα στα δύσκολα χρόνια, δικαιούνται έστω τώρα να έχουν μεγαλύτερο μερίδιο σ’ αυτήν την πρόοδο που συμβαίνει στην Ελλάδα. 
Στην εθνική αυτή προσπάθεια συμβάλλει και η αντιμετώπιση της φοροδιαφυγής. Με ψηφιακές διασταυρώσεις και εντατικότερους ελέγχους εντοπίζονται πλέον παραβάσεις, αποκαλύπτονται κυκλώματα και αντιμετωπίζονται μεγάλες υποθέσεις οικονομικού εγκλήματος. Ακούμε συχνά και βλέπουμε στις τηλεοράσεις μας για τα μεγάλα ψάρια που πέφτουν στα δίκτυα των αρχών. Κάθε νέα υπόθεση που αποκαλύπτεται, αποτελεί ακόμα ένα βήμα απέναντι σε μια πρακτική που για χρόνια στερούσε, εκτός όλων των άλλων, πολύτιμους πόρους από το Δημόσιο. 
Ο νόμος δεν μπορεί να είναι αυστηρός για τους μικρούς και διαπραγματεύσιμος για τους μεγάλους ούτε είναι δίκαιο οι συνεπείς φορολογούμενοι να επιβαρύνονται για όσους επιλέγουν να αποκρύψουν εισοδήματα. Όσο περιορίζεται η φοροδιαφυγή, τόσο διευρύνονται οι δυνατότητες για δικαιότερη κατανομή των φορολογικών βαρών. Αυτή η προσπάθεια θα συνεχιστεί εντατικά, ώστε να ενισχύονται τα δημόσια έσοδα και να αποκαθίσταται η εμπιστοσύνη των πολιτών στους θεσμούς. 
Κυρίες και κύριοι συνάδελφοι, θα ήθελα να σταθώ ιδιαίτερα στην οικογένεια και στην εθνική πρόκληση του δημογραφικού. Για πρώτη φορά στην Ελλάδα υπάρχει ένας ενιαίος μακροπρόθεσμος σχεδιασμός, που υλοποιείται μέσω του Εθνικού Σχεδίου Δράσης για το Δημογραφικό, με ορίζοντα το 2035. Είναι μια στρατηγική η οποία συνδέει την ενίσχυση των γεννήσεων με την απασχόληση, την τοπική ανάπτυξη και την αντιμετώπιση των συνεπειών της γήρανσης του πληθυσμού. Γνωρίζουμε, βέβαια, ότι χρειάζεται να γίνουν ακόμη πολλά, μεγαλύτερες αποδοχές, πιο σύγχρονες υποδομές, αναβαθμισμένες δομές υγείας και περισσότερες ευκαιρίες απασχόλησης, ιδιαίτερα για τους νέους ανθρώπους. Απαιτούνται υπηρεσίες και δυνατότητες, που για πολλούς στα μεγάλα αστικά κέντρα θεωρούνται αυτονόητες, αλλά δεν είναι εξίσου προσβάσιμες σε κάθε περιοχή της χώρας. 
Στην Αχαΐα αυτή την πραγματικότητα τη ζούμε καθημερινά. Στα Καλάβρυτα, στον Ερύμανθο, στη Δυτική Αχαΐα, στην Ορεινή Αιγιάλεια και σε άλλες απομακρυσμένες περιοχές βλέπουμε χωριά που χρειάζονται τους νέους εκεί για να συνεχίζουν να υπάρχουν, να συνεχίσει να υπάρχει ζωή. Ένα χωριό δεν ερημώνει όταν κλείνουν τα σπίτια. Αρχίζει να ερημώνει όταν δεν ανοίγει το επόμενο. Γι’ αυτό όταν η πολιτεία επιδιώκει να κρατήσει τους νέους στον τόπο που αγαπούν, τους ενθαρρύνει να δημιουργήσουν οικογένεια και να αναπτύξουν εκεί την επαγγελματική τους δραστηριότητα, χρειάζεται να διαμορφώνει παράλληλα τις κατάλληλες συνθήκες για να έχουν λόγους όλοι αυτοί οι άνθρωποι να μείνουν και δυνατότητες να προκόψουν οι ίδιοι και τα παιδιά τους. Η στήριξη της οικογένειας, συνεπώς, είναι άρρηκτα συνδεδεμένη και με την ενίσχυση της ελληνικής περιφέρειας. 
Σε αυτή την κατεύθυνση συμβάλλουν ο μηδενικός φορολογικός συντελεστής για εισοδήματα έως 20.000 ευρώ στις τρίτεκνες οικογένειες και για το αυξημένο επίδομα γέννησης από το τέταρτο παιδί και μετά. Σημαντικές είναι και οι ρυθμίσεις για τον πρωτογενή τομέα με μηδενικό συντελεστή φορολόγησης για αγροτικά εισοδήματα έως 20.000 ευρώ των κατ’ επάγγελμα αγροτών.
Παράλληλα, η απαλλαγή από τον ΕΝΦΙΑ για κύριες κατοικίες σε μικρούς οικισμούς και η σταδιακή κατάργηση του τέλους επιτηδεύματος για επιχειρήσεις εκτός Αττικής δημιουργούν ακόμα περισσότερες και πιο ευνοϊκές συνθήκες για την οικονομική δραστηριότητα. 
Στην ίδια ακριβώς κατεύθυνση, ο ατομικός επενδυτικός λογαριασμός ανηλίκων δίνει στις οικογένειες τη δυνατότητα να δημιουργήσουν έναν οικονομικό κουμπαρά για τα παιδιά τους, ένα κεφάλαιο για τα πρώτα βήματα της ενήλικης ζωής τους.
Το νομοσχέδιο περιλαμβάνει, επίσης, τη μείωση των ασφαλιστικών εισφορών, την αύξηση της ετήσιας οικονομικής ενίσχυσης για δικαιούχους συνταξιούχους και ευάλωτους συμπολίτες μας και την αναπροσαρμογή συγκεκριμένων αναπηρικών επιδομάτων, μέτρα ουσιαστικά, αλλά κυρίως αποδοτικά.
Όσο για την Αντιπολίτευση, έχει κάθε δικαίωμα να ζητά περισσότερες παροχές και φορολογικές μειώσεις. Δεν μπορεί, όμως, να αποφεύγει την κοστολόγηση των προτάσεών της και να παραλείπει την εξήγηση από πού θα έρθουν τα χρήματα που θέλει να δώσει. Αλλά θα μου πείτε είναι εύκολο να υπόσχεται κάποιος τα πάντα, όταν μέσα του βαθιά ξέρει ότι δεν πρόκειται ποτέ να κληθεί να κυβερνήσει και να αναλάβει την ευθύνη της εφαρμογής όσων υπόσχεται. Οι υποσχέσεις δεν εγγράφονται στον κρατικό προϋπολογισμό. Οι δαπάνες, όμως εγγράφονται και κάθε δαπάνη που αποφασίζουμε σήμερα, πρέπει να μπορεί να χρηματοδοτηθεί στο μέλλον και όχι -και θέλω να το τονίσω αυτό- δεσμεύοντας το οικονομικό μέλλον των παιδιών μας.
Η χώρα έχει πληρώσει ακριβά στο παρελθόν τις συνέπειες της δημοσιονομικής εκτροπής. Δεν έχουμε την πολυτέλεια να επιστρέψουμε σε πολιτικές που δημιουργούν ελλείμματα, αυξάνουν το δημόσιο χρέος και τελικά μεταφέρουν το κόστος στους ίδιους τους πολίτες. Γιατί αν εκτροχιαστούν τα δημόσια οικονομικά πρώτοι θα πληρώσουν το τίμημα εκείνοι που σήμερα έχουν τη μεγαλύτερη ανάγκη στήριξης. Η σοβαρότητα, η σταθερότητα και η συνετή διαχείριση των δημόσιων οικονομικών αποτελούν τις προϋποθέσεις για να συνεχίσουμε να αυξάνουμε τα εισοδήματα, να μειώνουμε τους φόρους και να στηρίζουμε ουσιαστικά την ελληνική οικογένεια, χωρίς να διακινδυνεύουμε όσα έχει κατακτήσει η πατρίδα τα τελευταία χρόνια. 
Με αυτά τα θέματα και τα ζητήματα σας καλώ να υπερψηφίσετε όλα αυτά τα μέτρα υπέρ των συμπολιτών μας. 
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε την κ. Αλεξοπούλου. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής είκοσι έξι μαθήτριες και μαθητές και τρεις συνοδοί εκπαιδευτικοί από το Γενικό Λύκειο Γαστούνης του Νομού Ηλείας. 
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Η Βουλευτής κ. Κωνσταντίνα Καραμπατσώλη ζητεί άδεια ολιγοήμερης απουσίας στο εξωτερικό από 16 Νοεμβρίου έως και 20 Νοεμβρίου του 2026. 
Η Βουλή εγκρίνει; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
ΠΡΟΕΔΡΕΥΩΝ (Ιωάννης Πλακιωτάκης): Η Βουλή ενέκρινε τη ζητηθείσα άδεια. 
Τον λόγο έχει ο κ. Διονύσιος Σταμενίτης. 
ΔΙΟΝΥΣΙΟΣ ΣΤΑΜΕΝΙΤΗΣ: Σας ευχαριστώ πολύ, κύριε Πρόεδρε.
Κύριοι Υπουργοί, κυρίες και κύριοι συνάδελφοι, σήμερα συζητάμε το νομοσχέδιο του Υπουργείου Εθνικής Οικονομίας και Οικοδομικών που ενσωματώνει τα μέτρα που ανακοίνωσε ο Πρωθυπουργός, Κυριάκος Μητσοτάκης από το βήμα της ΔΕΘ και έχει σαφή προσανατολισμό την στήριξη των πολιτών. Είναι ένα ευρύ πλέγμα παρεμβάσεων που αφορά κάθε κοινωνική ομάδα, ελεύθερους επαγγελματίες, αγρότες, μισθωτούς, δημοσίους υπαλλήλους, συνταξιούχους, οικογένειες, επιχειρήσεις και νέους. 
Σε ένα ομολογουμένως δύσκολο περιβάλλον η Κυβέρνηση της Νέας Δημοκρατίας αποδεικνύει για μία ακόμα φορά ότι διαθέτει τα αντανακλαστικά και την αποφασιστικότητα να διαχειρίζεται τις προκλήσεις με υπευθυνότητα, διατηρώντας τη δημοσιονομική σταθερότητα και ταυτόχρονα ενισχύοντας έμπρακτα την κοινωνία και την παραγωγική βάση της χώρας.            (AD)
Θα σταθώ σε ορισμένες από τις σημαντικότερες παρεμβάσεις, οι οποίες πιστεύω ότι αποτυπώνουν με σαφήνεια τη φιλοσοφία και τις προτεραιότητες του σχεδίου νόμου. Πρώτον, υπάρχει φορολογική ελάφρυνση των πολιτών και της επιχειρηματικότητας. Είναι μία πολιτική επιλογή που ακολουθείται με συνέπεια από το 2019. Ειδικότερα, επεκτείνεται ο μηδενικός φορολογικός συντελεστής στα δύο πρώτα εισοδηματικά κλιμάκια μέχρι τις 20.000 ευρώ για τις οικογένειες με τρία εξαρτώμενα τέκνα, καθώς και τους κατ’ επάγγελμα αγρότες, με την προϋπόθεση ότι τουλάχιστον το 50% του εισοδήματός τους προέρχεται από αγροτική δραστηριότητα. 
Επιπρόσθετα, μειώνεται η προκαταβολή φόρου για τα φυσικά πρόσωπα που ασκούν επιχειρηματική δραστηριότητα από το 55% στο 50%, ενώ θεσπίζεται η σταδιακή κατάργηση του τέλους επιτηδεύματος για τα νομικά πρόσωπα με ορίζοντα την πλήρη κατάργησή του από το 2028. Από το φορολογικό έτος 2026 προβλέπεται η απαλλαγή για τα νομικά πρόσωπα και τις νομικές οντότητες για έδρα ή υποκαταστήματά τους εκτός της Περιφέρειας Αττικής, καθώς και στην Περιφερειακή Ενότητα Νήσων Αττικής. 
Δεύτερον, υπάρχει ενίσχυση της στήριξης της Περιφέρειας. Ιδιαίτερη σημασία έχουν τα μέτρα για τους μικρούς οικισμούς και την επέκταση της μείωσης κατά 50% του τεκμαρτού εισοδήματος για τους ελεύθερους επαγγελματίες που δραστηριοποιούνται και έχουν την κύρια κατοικία τους σε οικισμούς ως δύο χιλιάδες κατοίκους. Επιπλέον, από το 2027 επεκτείνεται η απαλλαγή από τον ΕΝΦΙΑ για τις κύριες κατοικίες σε οικισμούς ως δύο χιλιάδες κατοίκους. Πρόκειται για μέτρα που έχουν αναπτυξιακό αποτύπωμα σε περιοχές όπως η περιφέρειά μου, ο Νομός Πέλλας, όπου το σύνολο σχεδόν των δημοτικών κοινοτήτων εμπίπτει στις παρούσες ρυθμίσεις. Μιλάμε για πολιτικές που δίνουν κίνητρα σε ανθρώπους να παραμείνουν στον τόπο τους, να δραστηριοποιούνται και να δημιουργούν τις οικογένειές τους εκεί. 
Πιστεύω ότι σε αυτήν την κατεύθυνση θα συνεχίσουμε να κινούμαστε, κάτι που το κάνουμε ήδη με χαρακτηριστικό παράδειγμα την αποδοχή της πρότασής μου για αύξηση των ορίων για τις κοινότητες που ξεπερνούν κατ’ ελάχιστο το όριο των δύο χιλιάδων κατοίκων, όπως η Δημοτική Κοινότητα Πέλλας του Δήμου Πέλλας, ώστε και αυτές να ενταχθούν στο μέτρο απαλλαγής του ΕΝΦΙΑ και της μείωσης του τεκμαρτού. Με τη νομοτεχνική βελτίωση που αναμένεται, όπως τόνισε ο Υφυπουργός στην Επιτροπή, το όριο για τις χερσαίες παραμεθόριες περιοχές θα ανέβει στους δύο χιλιάδες διακόσιους κατοίκους και έτσι οι κάτοικοι κοινοτήτων με τα ίδια ακριβώς οικονομικά χαρακτηριστικά θα ωφεληθούν από τις ευεργετικές διατάξεις. 
Συνεχίζω με τη στήριξη των εργαζομένων, συνταξιούχων και ευάλωτων κοινωνικών ομάδων. Για τους συνταξιούχους, η ετήσια οικονομική ενίσχυση αυξάνεται από τα 300 ευρώ στα 400 ευρώ, ενώ διευρύνεται ο αριθμός των δικαιούχων με άρση εισοδηματικών και περιουσιακών κριτηρίων για τους συνταξιούχους άνω των εξήντα πέντε ετών. 
Ιδιαίτερα σημαντική είναι και η πρόβλεψη για την ετήσια αναπροσαρμογή συγκεκριμένων αναπηρικών επιδομάτων από τον Ιανουάριο του 2027. Θεσπίζεται επίδομα εορτών Χριστουγέννων 500 ευρώ για τους εργαζόμενους του Δημοσίου, με πρώτη εφαρμογή το 2027. Από 1η Αυγούστου του 2027 προβλέπεται περαιτέρω μείωση των ασφαλιστικών κρατήσεων υπέρ ανεργίας, με το σύνολο του οφέλους να κατευθύνεται στους μισθωτούς. 
Τέταρτον, ενισχύουμε την οικογένεια και επενδύουμε στη νέα γενιά. Κυρίες και κύριοι συνάδελφοι, η πρόκληση του δημογραφικού είναι αναμφίβολα ένα από τα σημαντικότερα ζητήματα που καλούμαστε να αντιμετωπίσουμε ως χώρα και δεδομένης αυτής της κρισιμότητας, η Κυβέρνηση αναπτύσσει ένα συνεκτικό πλέγμα πολιτικών με συνέχεια και διάρκεια. 
Στο πλαίσιο αυτό, λοιπόν, αυξάνεται το επίδομα γέννησης με ωφέλεια για πολύτεκνες οικογένειες. Για το τέταρτο εξαρτώμενο τέκνο το ποσό διαμορφώνεται ως 4.500 ευρώ, ενώ για κάθε επόμενο παιδί αυξάνεται κατά επιπλέον 1.000 ευρώ. Η ρύθμιση αυτή θα εφαρμοστεί αναδρομικά για τις γεννήσεις από 1η Ιανουαρίου του 2026. 
Σε αυτό το σημείο, κύριε Υπουργέ, θέλω να καταθέσω και από το Βήμα της Βουλής μια πρόταση που έχω ήδη διατυπώσει που αφορά τους πολύτεκνους και αποτελεί αίτημά τους. Μιλάμε για τις ελεύθερες μετεγγραφές χωρίς το όριο των δύο χιλιάδων εφτακοσίων πενήντα για τις μετεγγραφές στα πανεπιστήμια. Πιστεύω, επίσης, ότι όσο η οικονομία αναπτύσσεται, μπορούμε να εξετάσουμε και άλλα μέτρα στήριξης, όπως η επαναφορά της ισόβιας σύνταξης στην πολύτεκνη μητέρα, όταν σταματά η χορήγηση του επιδόματος Α21.
Σ’ αυτό το σημείο θέλω να σταθώ στη δημιουργία του Ατομικού Επενδυτικού Λογαριασμού Ανηλίκων. Για πρώτη φορά θεσπίζεται ένας μηχανισμός μακροχρόνιας αποταμίευσης για κάθε παιδί, με τη συμμετοχή τόσο της οικογένειας, όσο και της πολιτείας. Η φιλοσοφία είναι απλή. Για κάθε ευρώ που καταθέτει η οικογένεια, το κράτος προσθέτει ένα ευρώ, με ανώτατη ετήσια κρατική συνεισφορά τα 1.200 ευρώ. Έτσι, ακόμα και για μικρή μηνιαία αποταμίευση μπορεί να ενισχύεται ισόποσα από το κράτος και να δημιουργεί σε βάθος χρόνου ένα σημαντικό κεφάλαιο για το παιδί που μπορεί να αξιοποιηθεί όταν αυτό ενηλικιωθεί για τις σπουδές του ή για την επαγγελματική του αποκατάσταση. 
Κλείνω, κύριε Πρόεδρε, την τοποθέτησή μου, σημειώνοντας ότι αυτό που πρέπει να κρατήσουμε, ίσως και περισσότερο από το ευεργετικό περιεχόμενο των μέτρων που καλούμαστε σήμερα να ψηφίσουμε, είναι ότι πρόκειται για παρεμβάσεις που συνθέτουν ένα ολοκληρωμένο σχέδιο με μακροχρόνιο ορίζοντα, το οποίο συνδέει την οικονομική ανάπτυξη με την κοινωνική ευημερία, πάντοτε στο μέτρο των δημοσιονομικών δυνατοτήτων ώστε να μη ναρκοθετούμε το μέλλον. 
Αυτή είναι η κατεύθυνση που έχουμε επιλέξει από το 2019 και αυτή τη στρατηγική συνεχίζουμε να υπηρετούμε. Αναγνωρίζοντας τις δυσκολίες που αντιμετωπίζουν οι πολίτες, προχωρούμε με σχέδιο, δημοσιονομική συνέπεια και σταθερό προσανατολισμό, ώστε να αμβλύνουμε τις πιέσεις και να εξυπηρετήσουμε τις πραγματικές ανάγκες της κοινωνίας. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
 ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε τον κ. Σταμενίτη. 
Θα δώσω τώρα τον λόγο στον Υπουργό Ανάπτυξης κ. Θεοδωρικάκο για την τροπολογία με γενικό αριθμό 574 και ειδικό 142. 
Αμέσως μετά θα δώσουμε τον λόγο στον κ. Παπά και μετά στον Υπουργό Εθνικής Οικονομίας και Οικονομικών κ. Πιερρακάκη. 
Παρακαλώ, κύριε Υπουργέ, έχετε τον λόγο. 
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Σας ευχαριστώ πολύ, κύριε Πρόεδρε, για τη δυνατότητα να καταθέσω την πρωτοβουλία. Και ασφαλώς, ευχαριστώ τον Υπουργό Εθνικής Οικονομίας και τον Υφυπουργό για τη δυνατότητα που μου δίνετε, αγαπητοί συνάδελφοι, να καταθέσω την τροπολογία στο νομοσχέδιό σας. Όμως, είναι αναγκαία καθώς αφορά τη μεταβατική λειτουργία μεσιτών πιστώσεων καταναλωτικής πίστης και επιχειρήσεων με συμπληρωματική δραστηριότητα την παροχή πιστώσεων. Πρόκειται για προσθήκη των παραγράφων 3 και 4 στο άρθρο 64 του ν. 5317/2026.
 Με την προτεινόμενη τροπολογία διασφαλίζουμε ότι η μετάβαση στο νέο καθεστώς αδειοδότησης των μεσιτών πιστώσεων καταναλωτικής πίστης, καθώς και των επιχειρήσεων που παρέχουν πιστώσεις στους καταναλωτές στο πλαίσιο της συμπληρωματικής τους δραστηριότητας, δεν θα διαταράξει την αγορά και κυρίως δεν θα στερήσει από τους καταναλωτές σημαντικές δυνατότητες χρηματοδότησης των αγορών τους. 
Συγκεκριμένα, θα θυμάστε, κύριοι συνάδελφοι, ότι με τον ν.5317/2026 με τον οποίο ενσωματώσαμε την ευρωπαϊκή Οδηγία για την καταναλωτική πίστη, θεσπίσαμε ένα νέο και αυστηρότερο πλαίσιο για τη χορήγηση καταναλωτικών πιστώσεων, με βασικό στόχο την ενίσχυση της προστασίας των καταναλωτών. Γι’ αυτό προβλέψαμε την υποχρέωση να αδειοδοτηθούν και να υπαχθούν στην εποπτεία της Τράπεζας της Ελλάδος οι μεσίτες πιστώσεων και οι επιχειρήσεις που παρέχουν πιστώσεις στο πλαίσιο συμπληρωματικής δραστηριότητας. Με τον τρόπο αυτό επιδιώκαμε και επιδιώκουμε και διασφαλίζουμε μεγαλύτερη διαφάνεια, ενισχυμένη εποπτεία και ουσιαστική προστασία των καταναλωτών. 
Ωστόσο, αποδείχθηκε ότι η διαδικασία αδειοδότησης απαιτεί χρόνο, καθώς έπρεπε να αρχίσει η λειτουργία από τις 20 Νοεμβρίου, καθώς η Τράπεζα της Ελλάδος πρέπει να εξετάσει τις σχετικές αιτήσεις και να ελέγξει αν πληρούνται οι νόμιμες προϋποθέσεις. Δεν θέλουμε, όμως, σε καμία περίπτωση οι καταναλωτές να υποστούν συνέπειες από ενδεχόμενες καθυστερήσεις σε αυτή τη διαδικασία και αυτός είναι ο λόγος για τον οποίο καταθέτουμε αυτή την τροπολογία. Με αυτήν την τροπολογία προβλέπουμε ότι οι μεσίτες πιστώσεων και οι επιχειρήσεις που χορηγούν πιστώσεις, εφόσον έχουν υποβάλλει την αίτηση αδειοδότησης έως τις 20 Νοεμβρίου, δηλαδή σε λίγες ημέρες, θα μπορούν προσωρινά να συνεχίσουν τη δραστηριότητά τους, την εξέταση των αιτήσεών τους από την Τράπεζα της Ελλάδας, η οποία αναλαμβάνει την υποχρέωση να ολοκληρώσει αυτή τη διαδικασία το αργότερο έως 30 Ιουνίου του 2027.

Προφανώς, η προσωρινή τους λειτουργία δεν συνεπάγεται καμία έκπτωση στην προστασία των καταναλωτών. Είναι υποχρεωμένοι και κατά τη μεταβατική αυτή περίοδο οι μεσίτες πιστώσεων να συμμορφώνονται με όλες τις διατάξεις του νόμου για την προστασία των καταναλωτών και ασφαλώς εξακολουθούν να υπόκεινται στην εποπτεία της Τράπεζας της Ελλάδος.
 Ευχαριστώ πολύ. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό.
Τον λόγο έχει ο κ. Θεοφάνης Παπάς. 
ΘΕΟΦΑΝΗΣ (ΦΑΝΗΣ) ΠΑΠΑΣ: Ευχαριστώ, κύριε Πρόεδρε. 
Αξιότιμοι κύριοι Υπουργοί, κύριε Υφυπουργέ, αγαπητές και αγαπητοί συνάδελφοι, η Κυβέρνηση του Κυριάκου Μητσοτάκη υπηρετεί έναν μεγάλο στόχο, να μειώσουμε την απόσταση που χωρίζει την Ελλάδα από την Ευρώπη στα εισοδήματα, στις επενδύσεις και στο επίπεδο ζωής των πολιτών. 
Υπάρχει, όμως, και μία δεύτερη εξίσου σημαντική δέσμευση του Πρωθυπουργού. Να μειώσουμε τις ανισότητες μέσα στην ίδια μας τη χώρα, ανάμεσα στα μεγάλα αστικά κέντρα και την περιφέρεια. Να δώσουμε πραγματικές ευκαιρίες στους ανθρώπους που επιλέγουν να ζουν, να εργάζονται και να μεγαλώνουν τα παιδιά τους στον τόπο τους. Αυτή τη διπλή σύγκλιση υπηρετούν τα μέτρα που συζητούμε σήμερα. Γιατί η πρόοδος της οικονομίας αποκτά ουσιαστική αξία, όταν γίνεται καλύτερη η καθημερινότητα για τον πολίτη. 
Με τις παρεμβάσεις ύψους 2,2 δισεκατομμυρίων ευρώ, που ανακοίνωσε ο Πρωθυπουργός στη ΔΕΘ, προχωρούμε σε νέες μειώσεις φόρων, ενίσχυση εισοδημάτων και στήριξη της οικογένειας. Δημιουργούμε μεγαλύτερη ασφάλεια, ώστε οι πολίτες να μπορούν να σχεδιάσουν το μέλλον τους. 
Κυρίες και κύριοι συνάδελφοι, θέλω να ξεκινήσω από την ελληνική περιφέρεια. Η μείωση και η κατάργηση του ΕΝΦΙΑ για την κύρια κατοικία στα χωριά και τους μικρούς οικισμούς με τις προβλεπόμενες προϋποθέσεις, αποτελούν ουσιαστική στήριξη για τους κατοίκους της υπαίθρου. Στη Β΄ Θεσσαλονίκης, για παράδειγμα, αρχικά το μέτρο αφορούσε 29 χωριά και οικισμούς από πεντακόσιους έως χίλιους πεντακόσιους κατοίκους. Και πλέον με την επέκταση της απαλλαγής έως δύο χιλιάδες κατοίκους ενισχύονται 15 ακόμη χωριά, όπως το Άδενδρο, ο Πεντάλοφος, η Αγία Σοφία, η Άσσηρος, το Καβαλάρι, το Κολχικό, ο Σοχός, το Ζαγκλιβέρι, η Νέα Απολλωνία, τα Νέα Βρασνά, το Μεσημέρι, το Κάτω Σχολάρι, η Σουρωτή, η Νέα Κερασιά και η Αγία Τριάδα. 
Για τις οικογένειες αυτών των περιοχών δίνεται μια πραγματική ανάσα και ένα καθαρό μήνυμα ότι η πολιτεία στηρίζει την επιλογή τους να παραμείνουν στον τόπο τους. Παράλληλα, η μείωση κατά 50% του ελάχιστου τεκμαρτού εισοδήματος για επιχειρήσεις και επαγγελματίες στους μικρούς οικισμούς και τα χωριά αναγνωρίζει τις ιδιαίτερες συνθήκες της τοπικής αγοράς. Ο επαγγελματίας στο χωριό έχει μικρότερο πελατολόγιο και περιορισμένο τζίρο. Αυτό πρέπει να λαμβάνεται υπόψη στη φορολογική του επιβάρυνση. 
Ταυτόχρονα, με την κατάργηση του τέλους επιτηδεύματος για τα νομικά πρόσωπα εκτός Αττικής, στηρίζεται η τοπική επιχειρηματικότητα, το κατάστημα, το συνεργείο, το καφενείο, η ταβέρνα, η οικογενειακή επιχείρηση που προσφέρει εργασία και εξυπηρετεί την τοπική κοινότητα. Γιατί ένα χωριό παραμένει ζωντανό όταν έχει δουλειές, υπηρεσίες και παιδιά στο σχολείο του. 
Στην καρδιά αυτής της προσπάθειας βρίσκεται και ο αγροτικός κόσμος. Η θέσπιση μηδενικού φορολογικού συντελεστή για τα πρώτα είκοσι χιλιάδες ευρώ εισοδήματος από αγροτική επιχειρηματική δραστηριότητα στους κατά κύριο επάγγελμα αγρότες αποτελεί σημαντική παρέμβαση. Οι παραγωγοί μας αντιμετωπίζουν υψηλό κόστος ενέργειας, καυσίμων, λιπασμάτων και ζωοτροφών. Αντιμετωπίζουν ζημιές από ακραία καιρικά φαινόμενα και αβεβαιότητα για τις τιμές των προϊόντων τους. Πολλές φορές εργάζονται ολόκληρο τον χρόνο χωρίς να γνωρίζουν τι θα μείνει τελικά στην οικογένειά τους. 
Η φορολογική ελάφρυνση αφήνει περισσότερο εισόδημα στον παραγωγό, του δίνει περιθώριο να συνεχίσει να επενδύει και να οργανώσει την επόμενη χρονιά. Η προσπάθεια στήριξής τους χρειάζεται συνέχεια στη μείωση του κόστους παραγωγής, στις αρδευτικές υποδομές, στην ενδυνάμωση των συνεταιρισμών και των ομάδων παραγωγών, στις δίκαιες και έγκαιρες αγροτικές ενισχύσεις, με ιδιαίτερη προσοχή στις μικρές και οικογενειακές εκμεταλλεύσεις και στους νέους που θέλουν να ασχοληθούν με την παραγωγή. Η παραμονή του αγρότη στη γη κρατά ζωντανή την περιοχή του.
Κυρίες και κύριοι συνάδελφοι, όλα αυτά τα μέτρα συνδέονται με έναν βαθύτερο στόχο, την αντιμετώπιση δημογραφικού. Η στήριξη της περιφέρειας, του αγροτικού κόσμου και των νέων ανθρώπων δημιουργεί τις προϋποθέσεις για να αποκτήσουν οι οικογένειες μεγαλύτερη σιγουριά. Οι φορολογικές ελαφρύνσεις που έχουμε ήδη θεσπίσει από την 1-01-2026 για τους νέους έως 25 ετών με μηδενισμό του φόρου και με 9% συντελεστή έως 30 ετών διευκολύνουν τα πρώτα επαγγελματικά τους βήματα. Σε συνδυασμό με τη στήριξη της κατοικίας και της τοπικής οικονομίας τους βοηθούν να σταθούν στα πόδια τους και να ξεκινήσουν τη δική τους δραστηριότητα. Και εφόσον το επιθυμούν, να δημιουργήσουν οικογένεια νωρίτερα, χωρίς να αναβάλλουν συνεχώς αυτή την απόφαση λόγω οικονομικής ανασφάλειας. 
Το δημογραφικό είναι μία από τις μεγαλύτερες προκλήσεις για την Ελλάδα και ευρύτερα για τον δυτικό κόσμο. Οι αιτίες είναι πολλές. Οφείλουμε, όμως, να ακούσουμε τους νέους που θέλουν να κάνουν οικογένεια και αναρωτιούνται εάν θα έχουν σταθερή δουλειά, προσιτή κατοικία και τη δυνατότητα να μεγαλώσουν τα παιδιά τους. Η ευθύνη μας είναι να περιορίσουμε αυτά τα εμπόδια, να στηρίξουμε την ελεύθερη επιλογή κάθε ζευγαριού να αποκτήσει τα παιδιά που επιθυμεί, δημιουργώντας προοπτική για περισσότερες πολυμελείς οικογένειες. Σε αυτή την κατεύθυνση κινούνται η επέκταση του μηδενικού φορολογικού συντελεστή ως τις 20.000 ευρώ για τους τρίτεκνους και η αύξηση του επιδόματος γέννησης για τις πολύτεκνες οικογένειες. Ως πατέρας τεσσάρων παιδιών γνωρίζω τη χαρά αλλά και την καθημερινή ευθύνη του μεγαλώματος μιας πολυμελούς οικογένειας.
 Η οικονομική ενίσχυση χρειάζεται να συνοδεύεται από παιδικούς σταθμούς, σχολεία, υπηρεσίες υγείας και στήριξη των εργαζομένων γονέων, ιδιαίτερα στην περιφέρεια όπου η απόσταση από αυτές τις υπηρεσίες συχνά δυσκολεύει ακόμα περισσότερο την καθημερινότητα. 
Παράλληλα, ο ατομικός επενδυτικός λογαριασμός ανηλίκων προσθέτει μια δυνατότητα αποταμίευσης για το μέλλον των παιδιών. Ένας θεσμός που αποτελεί κίνητρο για την οικογένεια να αποταμιεύσει για κάθε παιδί της ως 1200 ευρώ ετησίως με ισόποση κρατική συνεισφορά. Σημαντικές είναι επίσης οι παρεμβάσεις για τους συνταξιούχους με την αύξηση της ετήσιας οικονομικής ενίσχυσης στα 400 ευρώ και τη διεύρυνση των δικαιούχων, όπως και η αναπροσαρμογή των αναπηρικών επιδομάτων, η μείωση των ασφαλιστικών εισφορών για τους εργαζομένους και η επαναφορά του επιδόματος Χριστουγέννων ύψους 500 ευρώ στους δημόσιους υπαλλήλους.
 Αγαπητές και αγαπητοί συνάδελφοι, γνωρίζουμε ότι οι δυσκολίες είναι εδώ. Η ακρίβεια πιέζει τα νοικοκυριά. Η κατοικία προβληματίζει τους νέους. Οι αγρότες χρειάζονται συνεχώς και μεγαλύτερη ασφάλεια και η περιφέρεια περισσότερες υποδομές. Γι’ αυτό η προσπάθεια συνεχίζεται με σταθερό προσανατολισμό και με κριτήριο το αποτέλεσμα και τη ζωή των πολιτών. Η σύγκλιση με την Ευρώπη πρέπει να προχωρά μαζί με τη σύγκλιση μέσα στην Ελλάδα. Να φτάνει η ανάπτυξη σε κάθε περιοχή, να μπορεί ο παραγωγός να ζει αξιοπρεπώς από τη δουλειά του και ο νέος να δημιουργεί τον τόπο του, να μπορούν οι οικογένειες να κάνουν σχέδια με μεγαλύτερη αισιοδοξία. Γιατί η στήριξη της περιφέρειας, της παραγωγής και της νέας γενιάς είναι η επένδυση στο μέλλον της πατρίδας μας. 
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε τον κ. Παπά. 
Τον λόγο έχει ο Υπουργός Εθνικής Οικονομίας και Οικονομικών κ. Κυριακός Πιερρακάκης. 
ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών): Σας ευχαριστώ πολύ, κύριε Πρόεδρε.
 Κυρίες και κύριοι συνάδελφοι, στο τέλος Νοεμβρίου εκατομμύρια πολίτες θα δουν στην πράξη τι σημαίνει να επιστρέφει η πρόοδος της οικονομίας πίσω στην κοινωνία, δηλαδή 2,2 εκατομμύρια συνταξιούχοι και συμπολίτες μας από ευάλωτες κοινωνικές ομάδες θα λάβουν την αυξημένη ετήσια ενίσχυση των 400 ευρώ -οι δικαιούχοι εκεί είναι διακόσιες εβδομήντα χιλιάδες περισσότεροι απ’ ό,τι πέρυσι- και σχεδόν ένα εκατομμύριο ενοικιαστές -εβδομήντα χιλιάδες περισσότεροι απ’ ό,τι πέρυσι- θα δουν επίσης στους λογαριασμούς τους την επιστροφή ενός μηνιαίου ενοικίου.
Στέκομαι αρχικά σε αυτές τις παρεμβάσεις γιατί αποτυπώνουν με πολύ απλά λόγια την κατεύθυνση της πολιτικής μας. Στηρίζουν απευθείας τα νοικοκυριά και δίνουν μία συγκεκριμένη απάντηση στις πιέσεις της ακρίβειας. 
Αυτό που συζητάμε σήμερα αντικειμενικά είναι ένα από τα μεγαλύτερα πακέτα οικονομικών μέτρων που έχουν ανακοινωθεί ποτέ από το βήμα της Διεθνούς Έκθεσης Θεσσαλονίκης. Η δυνατότητα να προχωράμε σε αυτές τις παρεμβάσεις δεν έχει κατακτηθεί με απλό τρόπο. Κατακτήθηκε με επίμονη και συστηματική προσπάθεια. Από το 2019 η αλήθεια είναι ότι η Ελλάδα, η ελληνική οικονομία, έχει αλλάξει πορεία. Αυτή η πρόοδος έχει την υπογραφή συγκεκριμένων πολιτικών αποφάσεων. Των μεταρρυθμίσεων που ολοκληρώσαμε, της δημοσιονομικής αξιοπιστίας που αποκαταστήσαμε και της εμπιστοσύνης που κερδίσαμε ξανά με την Κυβέρνηση του Κυριάκου Μητσοτάκη. 
Είμαι ο τελευταίος ο οποίος θα ισχυριστεί, προφανώς, ότι όλα τα προβλήματα έχουν λυθεί. Στην ίδια κοινωνία ζούμε. Η ακρίβεια παραμένει μεγάλο πρόβλημα. Το στεγαστικό πιέζει. Οι μισθοί πρέπει να αυξηθούν και άλλο. Μια οικονομία μπορεί να πηγαίνει καλύτερα και ταυτόχρονα οι πολίτες να αισθάνονται ότι η ζωή τους παραμένει δύσκολη. Αυτή είναι η απόσταση την οποία οφείλουμε να γεφυρώσουμε και αυτός είναι και ο προορισμός της οικονομικής μας πολιτικής. Με παρεμβάσεις ύψους 2,2 δισεκατομμυρίων ευρώ για το 2027 προχωρούμε σε εκτεταμένες φορολογικές ελαφρύνσεις και σε μόνιμη ενίσχυση των εισοδημάτων από τους μισθωτούς και τους συνταξιούχους μέχρι τους ελεύθερους επαγγελματίες, τους αγρότες, τις επιχειρήσεις. Οι αλλαγές αυτού του νομοσχεδίου αγγίζουν σχεδόν κάθε ελληνικό νοικοκυριό. 
Εδώ θέλω να απαντήσω σε ένα κρίσιμο ζήτημα. Από πού προέρχονται αυτά τα 2,2 δισεκατομμύρια ευρώ; Θέτω το ερώτημα, διότι κατά καιρούς ακούω την κατηγορία ότι τα χρήματα αυτά προέρχονται από την υπερφορολόγηση των πολιτών. Και το λέω αυτό ξεκινώντας από την αντικειμενική παραδοχή ότι μιλάμε για μία Κυβέρνηση η οποία έχει μειώσει ή έχει καταργήσει ενενήντα δύο φόρους και φορολογικές επιβαρύνσεις και που σήμερα φέρνει στη Βουλή ένα ακόμη μεγάλο πακέτο φορολογικών ελαφρύνσεων. Άρα το επιχείρημα αυτό δεν αντέχει στη λογική. 
Ας δούμε λοιπόν από πού δημιουργούνται οι πρόσθετοι πόροι συγκεκριμένα. Από την ανάπτυξη της οικονομίας καταρχήν, η οποία κινείται με ρυθμούς πολύ παραπάνω από τον μέσο όρο της Ευρωζώνης. Από την αύξηση της απασχόλησης, από τους περίπου εξακόσιες χιλιάδες περισσότερους συμπολίτες μας που εργάζονται σε σχέση με το 2019, που αποκτούν εισόδημα, που καταναλώνουν, που συνεισφέρουν στα δημόσια έσοδα και από την αντιμετώπιση της φοροδιαφυγής, η οποία αποδίδει πλέον περίπου, επίσης, 2,2 δισεκατομμύρια ευρώ πρόσθετων αιτήσεων εσόδων. 
Και θέλω να σταθώ ιδιαίτερα εδώ, γιατί για πολλά χρόνια στην Ελλάδα υπήρχε μία ιδιαίτερα βαθιά αδικία. Κάποιοι πλήρωναν για όλους και κάποιοι απέφευγαν τις υποχρεώσεις τους. Ο μισθωτός δεν μπορούσε να κρύψει τον μισθό του, ο συνταξιούχος δεν μπορούσε να κρύψει τη σύνταξή του και σήμερα με τις ψηφιακές διασταυρώσεις και τους στοχευμένους ελέγχους αλλάζουμε αυτήν την πραγματικότητα. Η καταπολέμηση της φοροδιαφυγής είναι μία μεγάλη μεταρρύθμιση φορολογικής δικαιοσύνης. Κάθε ευρώ που εισπράττει το κράτος από τη φοροδιαφυγή είναι ένα ευρώ το οποίο δεν χρειάζεται να ζητήσει από τον συνεπή φορολογούμενο. 
(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. ΠΑΡΙΣ ΚΟΥΚΟΥΛΟΠΟΥΛΟΣ)
Και βεβαίως η φορολογική δικαιοσύνη είναι μόνο μία πλευρά της προσπάθειάς μας να ελαφρύνουμε τα βάρη των πολιτών. Η άλλη είναι να μειώσουμε τις δαπάνες, οι οποίες πιέζουν καθημερινά τον οικογενειακό προϋπολογισμό. Πρώτη όλων είναι η ενέργεια. Στο πακέτο των 2,2 δισ. περιλαμβάνονται και 400 εκατομμύρια ευρώ για την ενέργεια με αξιοποίηση της Ειδικής Ρήτρας Διαφυγής. Με τα έργα που θα υλοποιήσουμε θέτουμε έναν συγκεκριμένο στόχο να μειώσουμε τους λογαριασμούς ηλεκτρικού ρεύματος μέχρι και 30% μέσα στην επόμενη τριετία. Επενδύουμε σήμερα για να μειώσουμε το ενεργειακό κόστος των επόμενων χρόνων. 
Κυρίες και κύριοι συνάδελφοι, στην πολιτική είναι εύκολο να υπόσχεσαι περισσότερα, το δύσκολο είναι να μπορείς να τα κάνεις και πράξη. Να μειώνεις φόρους χωρίς να δημιουργείς νέα ελλείμματα, να αυξάνεις εισοδήματα χωρίς να υπονομεύεις τη σταθερότητα της οικονομίας, να στηρίζεις την κοινωνία χωρίς δανεικά. Εδώ βρίσκεται μία θεμελιώδης διαφορά πολιτικής αντίληψης. Είναι εξαιρετικά εύκολο να ανακοινώνεις παροχές, όταν δεν χρειάζεται να εξηγήσεις αναλυτικά ποιος είναι εκείνος που θα τις πληρώσει. Είναι εύκολο να υπόσχεσαι περισσότερα, όταν δεν αναλαμβάνεις την ευθύνη της πραγματοποίησης. Η πραγματική κοινωνική πολιτική, όμως, μετριέται από τη δυνατότητα να υλοποιείς όσα υπόσχεσαι και να τα διατηρείς. Γιατί τίποτα δεν υπονομεύει περισσότερο την εμπιστοσύνη των πολιτών από το να τους δίνεις σήμερα κάτι, το οποίο θα αναγκαστείς να πάρεις πίσω αύριο. 
Σε ό,τι αφορά εμάς ο δρόμος που έχουμε επιλέξει είναι αυτός της ευθύνης. Και επειδή αυτή η πρόοδος προέρχεται από την προσπάθεια ολόκληρης της κοινωνίας, έχουμε την υποχρέωση να την αξιοποιούμε προς όφελός της. Για να δούμε, λοιπόν, πρακτικά ποιους αφορά αυτή η πολιτική. Αφορά τους συνταξιούχους για τους οποίους αυξάνουμε τη μόνιμη ετήσια ενίσχυση από τα 300 στα 400 ευρώ και διευρύνουμε τους δικαιούχους, καταργώντας τα εισοδηματικά και περιουσιακά κριτήρια για τους συνταξιούχους άνω των εξήντα πέντε ετών. Την ενίσχυση λαμβάνουν, επίσης, δικαιούχοι συντάξεων χηρείας, άτομα με αναπηρία, ανασφάλιστοι υπερήλικες. Αφορά τους εργαζομένους, καθώς από την πρώτη Απριλίου του 2027 μειώνουμε περαιτέρω κατά μισή ποσοστιαία μονάδα τις ασφαλιστικές κρατήσεις με ολόκληρο το όφελος να κατευθύνεται στις καθαρές αποδοχές τους. Αφορά τους δημοσίους υπαλλήλους, καθώς από το 2027 θεσπίζουμε ξανά, έπειτα από δεκαπέντε χρόνια, επίδομα Χριστουγέννων ύψους 500 ευρώ. 
Και φυσικά και εδώ δεν θα ισχυριστώ ότι τα 500 ευρώ συνιστούν ένα ιδιαίτερα μεγάλο ποσό. Γνωρίζουμε πολύ καλά τις ανάγκες, γνωρίζουμε πολύ καλά τις δυσκολίες που αντιμετωπίζουν οι εργαζόμενοι στο Δημόσιο. Είναι όμως ένα πολύ ουσιαστικό βήμα αποκατάστασης για τον εκπαιδευτικό, τον γιατρό, τον νοσηλευτή, τον πυροσβέστη και όλους εκείνους οι οποίοι υπηρετούν καθημερινά τον πολίτη και κυρίως είναι μια αρχή πάνω στην οποία θέλουμε να χτίσουμε όσο μεγαλώνουν οι δυνατότητες της οικονομίας και όπως έχουμε ήδη κάνει. 
Το πακέτο των μέτρων που συζητάμε σήμερα αφορά κάθε ελληνική οικογένεια. Μηδενίζουμε τον φόρο στα δύο πρώτα κλιμάκια εισοδήματος μέχρι τις 20.000 ευρώ για τους τριτέκνους και για τους κατά κύριο επάγγελμα αγρότες με τους προβλεπόμενους πάντα όρους. Το μέτρο αφορά σχεδόν ογδόντα εφτά χιλιάδες τρίτεκνους και σαράντα εφτά χιλιάδες αγρότες. Και για να μιλήσουμε με αριθμούς, ένας τρίτεκνος μισθωτός με ετήσιο μικτό εισόδημα 30.000 ευρώ μπορεί να κερδίζει 1.800 ευρώ τον χρόνο, ένας αγρότης με εισόδημα 20.000 ευρώ, 1.540 ευρώ τον χρόνο. Και παράλληλα αυξάνουμε το επίδομα γέννησης για τις πολύτεκνες οικογένειες, φτάνοντας έως τα 6.500 ευρώ για το έκτο παιδί, με περαιτέρω προσαύξηση για κάθε επόμενο. 
Γνωρίζουμε φυσικά, νομίζω ότι αυτό είναι αυτονόητο, ότι κανένα επίδομα δεν αρκεί από μόνο του για να αποφασίσει ένα ζευγάρι να αποκτήσει παιδί. Η πολιτεία όμως οφείλει να περιορίζει τα οικονομικά εμπόδια και να προσφέρει μεγαλύτερη ασφάλεια στις οικογένειες. Και εδώ αυτό έρχεται και πατάει πάνω σε μία φορολογική μεταρρύθμιση η οποία ξεκίνησε πέρυσι, η οποία άλλαξε για πρώτη φορά στη χώρα τον τρόπο με τον οποίο φορολογούμε τους συμπολίτες μας, δηλαδή την οικογένεια με βάση και το πόσα παιδιά έχει. Νομίζω ότι αυτό είναι κάτι το οποίο γενικά η ελληνική κοινωνία αγκάλιασε. 
Κυρίες και κύριοι συνάδελφοι, στους ελεύθερους επαγγελματίες προχωρούμε σε μία σημαντική αλλαγή φιλοσοφίας. Για πολλά χρόνια η σχέση του κράτους με τον ελεύθερο επαγγελματία χαρακτηριζόταν από μία γενικευμένη καχυποψία. Επειδή το κράτος δεν μπορούσε να ελέγξει αποτελεσματικά, κατέφευγε σε οριζόντιες παραδοχές, τεκμήρια. Σήμερα η ψηφιοποίηση των συναλλαγών, το My Data, η διασύνδεση των POS με τις ταμειακές μηχανές μάς δίνουν νέες δυνατότητες. Μας επιτρέπουν να αξιοποιούμε τα πραγματικά δεδομένα.
Όσο καλύτερα μπορεί το κράτος να ελέγχει, τόσο λιγότερο χρειάζεται να υποθέτει. Και όσο αποτελεσματικότερα αντιμετωπίζει τη φοροδιαφυγή, τόσο περισσότερο οφείλει να επιβραβεύει και τη συνέπεια. Γι’ αυτό καταργούμε, για όσους πληρούν τις προβλεπόμενες προϋποθέσεις, τις προσαυξήσεις του ελάχιστου τεκμαρτού εισοδήματος πέρα από το ύψος του κατώτατου μισθού και των τριετιών. Τα κριτήρια συνέπειας, να πω εδώ, αφορούν, τα πληρούν, οι εννέα στους δέκα ελεύθερους επαγγελματίες. 
Μειώνουμε, επίσης, την προκαταβολή φόρου από το 55% στο 50% για τους ελεύθερους επαγγελματίες και σταδιακά από το 80% στο 50% για τις επιχειρήσεις. Προχωρούμε στην πλήρη κατάργηση του Τέλους Επιτηδεύματος για τα νομικά πρόσωπα έως το 2029 και ενισχύουμε τα κίνητρα για επενδύσεις, επιταχύνοντας τις αποσβέσεις μηχανολογικού εξοπλισμού. 
Η διαρκής αύξηση των εισοδημάτων προϋποθέτει μια οικονομία η οποία κάνει το προφανές, παράγει περισσότερη αξία. Αυτή η προσπάθεια πρέπει να φτάνει σε κάθε γωνιά της Ελλάδας. Επεκτείνουμε, λοιπόν, την απαλλαγή από τον ΕΝΦΙΑ για κύριες κατοικίες σε μικρούς οικισμούς με ειδική μέριμνα έως δύο χιλιάδες διακόσιους κατοίκους για τη Δυτική Μακεδονία. Αυτό θα επεκταθεί και για τις περιφερειακές ενότητες που εφάπτονται με τα χερσαία σύνορα της χώρας. Αυτό θα αντανακλάται στη νομοτεχνική που θα καταθέσουμε.
Θεσπίζουμε, επίσης, ετήσιο κίνητρο 5.000 ευρώ για τους δικαιούχους μόνιμους κατοίκους και όσους εγκαθίστανται στον Δήμο Μεγίστης με επιπλέον 1.000 ευρώ για κάθε ανήλικο, εξαρτώμενο παιδί. 
Στο στεγαστικό να πω ότι παρατείνουμε τα φορολογικά κίνητρα, για να επιστρέψουν περισσότερες κατοικίες στη μακροχρόνια μίσθωση και να αυξηθεί η προσφορά διαθέσιμων σπιτιών. 
Προχωρούμε επίσης σε μία αλλαγή για τη διαχείριση της ακίνητης περιουσίας, κατά την κρίση μας σημαντική. Για πολλά χρόνια το κράτος λειτουργούσε χωρίς να γνωρίζει με ακρίβεια ποιος κατέχει τι, ποια είναι η πραγματική χρήση κάθε ακινήτου, εάν τα δηλωμένα στοιχεία ανταποκρίνονται στην πραγματικότητα. Ήταν διάσπαρτα στοιχεία σε διαφορετικά μητρώα, ανακρίβειες, αποκλίσεις, περιπτώσεις ακινήτων που δεν δηλώνονταν όπως έπρεπε. Αυτή την κατάσταση ερχόμαστε να αλλάξουμε. Με το νέο Μητρώο Ιδιοκτησίας και Διαχείρισης Ακινήτων, ΜΙΔΑ, αποκτούμε για πρώτη φορά τη δυνατότητα να διασταυρώνουμε στοιχεία σε πραγματικό χρόνο και να εντοπίζουμε αποκλίσεις, οι οποίες ειλικρινώς μέχρι σήμερα περνούσαν σε μεγάλο βαθμό απαρατήρητες. Και πριν από την εφαρμογή του θα δώσουμε στους ιδιοκτήτες μια τελευταία ευκαιρία να δηλώσουν τα πραγματικά στοιχεία των ακινήτων τους και να διορθώσουν ανακρίβειες χωρίς πρόστιμα.
Να πω εδώ, πάλι σε σχέση με τη νομοτεχνική που θα καταθέσουμε -και θέλω να είμαι απολύτως ξεκάθαρος γιατί αυτό είναι ένα ζήτημα που αφορά εκατομμύρια ιδιοκτήτες ακινήτων- ότι για όσους είχαν δηλώσει τα ακίνητά τους, αλλά υπήρχαν αποκλίσεις στα πραγματικά τετραγωνικά μέτρα, θα δοθεί η δυνατότητα να διορθώσουν τώρα τα στοιχεία τους, χωρίς πρόστιμα για τις αποκλίσεις τους. Γιατί, όπως είπα, το κράτος για πολλά χρόνια δεν είχε τη δυνατότητα να διασταυρώσει αυτά τα στοιχεία. Δεν μπορούμε, λοιπόν, να μεταφέρουμε σήμερα στους πολίτες το κόστος μιας αδυναμίας που είχε το ίδιο το Δημόσιο για δεκαετίες και μάλιστα σε μια περίοδο -το ξέρετε όλοι- που κάθε ευρώ μετράει για τον οικογενειακό προϋπολογισμό. 
Υπάρχει όμως μια διαφορά η οποία πρέπει να βρει την αντανάκλασή της στο σχέδιο νόμου -και στον νόμο που θα ψηφίσουμε-, η οποία είναι η εξής: Άλλο να δηλώσει κάποιος το ακίνητό του με λιγότερα τετραγωνικά και άλλο να έχει αποκρύψει πλήρως την ύπαρξή του. Όσοι δεν είχαν δηλώσει λοιπόν καθόλου τα ακίνητά τους, θα πληρώσουν τους φόρους που τους αναλογούν, γιατί δεν μπορεί ο συνεπής πολίτης να σηκώνει το βάρος εκείνου που δεν δήλωσε τίποτα. Θα εξαιρεθούν, επίσης, τραπεζικά ιδρύματα και διαχειριστές πιστώσεων συνολικά από το άρθρο. Να πω εδώ ότι αυτή είναι η τελευταία ευκαιρία να δηλώσουν οι πολίτες τώρα τα στοιχεία της περιουσίας τους. Το κράτος θα δώσει τη δυνατότητα να διορθωθούν τα λάθη του παρελθόντος, αλλά από εδώ και πέρα οι κανόνες θα είναι αυτοί, θα ισχύουν για όλους χωρίς εξαιρέσεις, χωρίς άλλη περίοδο χάριτος, χωρίς αστερίσκους. 
Κυρίες και κύριοι συνάδελφοι, θέλω επίσης να σταθώ σε μία πρωτοβουλία, η οποία νομίζω ότι μπορεί να αποτελέσει ουσιαστική τομή για το κράτος συνολικότερα και να διαρκέσει εκ του σχεδιασμού της κιόλας, μέσα στον χρόνο: Ατομικός επενδυτικός λογαριασμός ανηλίκων-«κουμπαράς» για κάθε παιδί. 
Ξεκινώ με την κριτική. Άκουσα την κριτική ότι είναι ένα μέτρο το οποίο αφορά τους πλούσιους και θέλω να απαντήσω ευθέως. Από πότε η δυνατότητα να αποκτήσει ένα παιδί δικό του κεφάλαιο πρέπει να αποτελεί προνόμιο των οικογενειών που έχουν ήδη περιουσία; Μια εύπορη οικογένεια -το ξέρουμε όλοι- μπορεί ήδη να αποταμιεύει και ήδη να επενδύει για τα παιδιά της, να χρηματοδοτήσει τις σπουδές τους, να στηρίξει τα πρώτα τους επαγγελματικά βήματα. 
Το ερώτημα εδώ είναι τι γίνεται με τα παιδιά των οικογενειών που δεν έχουν αυτές τις δυνατότητες. Γιατί να αποδεχόμαστε ότι κάποιοι νέοι θα ξεκινούν τη ζωή τους με ένα κεφάλαιο και οι άλλοι θα την ξεκινούν από το μηδέν; Αυτή είναι η ανισότητα που θέλουμε να περιορίσουμε. Στον πυρήνα της πολιτικής αυτής βρίσκεται η ισότητα των ευκαιριών. Ο νέος λογαριασμός ανήκει λοιπόν αποκλειστικά στο παιδί. Τα χρήματα είναι δική του περιουσία, προστατεύονται από κατάσχεση για χρέη γονιών, δεν εντάσσονται στην πτωχευτική περιουσία τους και στα δεκαοκτώ του χρόνια θα μπορεί να την αξιοποιήσει ή να συνεχίσει να επενδύει. Και η πολιτεία θα συμμετέχει ενεργά. Για κάθε ευρώ που κατατίθεται θα προσθέτει άλλο ένα μέχρι τα 1.200 ευρώ ετησίως, χωρίς ελάχιστη προσφορά. Δηλαδή, μια οικογένεια που θα βάζει 10 ευρώ τον μήνα θα βλέπει το κράτος να βάζει άλλα 10.
Στον λογαριασμό θα μπορεί να συνεισφέρει ο παππούς, η γιαγιά, ο νονός, ένας συγγενής, ακόμη και ένας εργοδότης. Αξιοποιούμε έτσι -εγώ θα πω κάτι πολύ βαθιά ελληνικό- την προσπάθεια της οικογένειας να προσφέρει στα παιδιά της πιο πολλά από όσα είχε η προηγούμενη γενιά και σε αυτή την προσπάθεια προσθέτουμε τώρα και τη δύναμη της πολιτείας. 
Και εδώ θέλω να είμαι σαφής. Ο «κουμπαράς» δεν συνιστά επιδοματική πολιτική. Για τη στήριξη των οικογενειών -το ξέρετε όλοι και όλες- υπάρχουν ήδη: επίδομα γέννησης, επίδομα παιδιού -το λεγόμενο Α21. Εδώ προχωράμε σε μία αλλαγή φιλοσοφίας: Από την κάλυψη των αναγκών του σήμερα περνάμε και στη δημιουργία κεφαλαίου για τις ευκαιρίες του αύριο. Με εποπτευόμενα επενδυτικά προϊόντα, φορολογικές απαλλαγές, τέσσερα επενδυτικά προφίλ, δημιουργούμε ένα οργανωμένο πλαίσιο μακροχρόνιας αποταμίευσης. Με τις μέγιστες καταβολές, σε δεκαοχτώ χρόνια το κεφάλαιο αυτό μπορεί να είναι εξαιρετικά υψηλό και αυτό είναι εξαιρετικά σημαντικό για να μπορεί πραγματικά ένα παιδί να ξεκινήσει τη ζωή του. Γιατί η ουσία εδώ κρύβεται πέρα από τους υπολογισμούς. 
Σκεφτείτε ένα παιδί που γεννιέται σήμερα, θα ενηλικιωθεί το 2044. Κανείς δεν γνωρίζει ποια θα είναι η τότε οικονομική κατάσταση της οικογένειάς του. Η ζωή αλλάζει, οι συνθήκες αλλάζουν, οι δυνατότητες αλλάζουν. Εκείνο που θέλουμε είναι όταν αυτό το παιδί φτάσει στα δεκαοχτώ του χρόνια, τι να έχει; Πιο πολλές επιλογές για τις σπουδές του, για τη δουλειά του, για τη δική του αρχή στη ζωή, να μην καθορίζει το μέλλον του αποκλειστικά το εισόδημα των γονιών του. 
Κυρίες και κύριοι, ένα παιδί που γεννιέται σήμερα, δεν γνωρίζει τίποτα για τις πολιτικές μας αντιπαραθέσεις. Δεν γνωρίζει ποιος κυβερνά, δεν γνωρίζει ποιος βρίσκεται στην Αντιπολίτευση, δεν γνωρίζει τι σημαίνει δημόσιο χρέος, δεν γνωρίζει τι σημαίνει πρωτογενές πλεόνασμα. Σε δεκαοχτώ χρόνια όμως θα ζήσει με τις συνέπειες των αποφάσεων που λαμβάνουμε σήμερα. Θα ζει σε μια χώρα που θα έχουμε διαμορφώσει εμείς με τις επιλογές μας, με τις επιτυχίες μας, με τις παραλείψεις μας, με τα λάθη μας. Και αυτή είναι, ίσως, η μεγαλύτερη ευθύνη της πολιτικής: Να μπορεί κανείς να κοιτάξει την επόμενη γενιά στα μάτια και να πει ότι όσα κάναμε ήταν όλα αυτά που περνούσαν από το χέρι μας για να της δώσουμε μια καλύτερη αφετηρία. Η αξία των αποφάσεών μας θα κριθεί από τη ζωή που θα μπορούν να κάνουν τα παιδιά μας, από τις δυνατότητες που θα έχουν, από τα όνειρα που θα μπορούν να πραγματοποιήσουν, από τους δρόμους που θα είναι ανοιχτοί μπροστά τους. Και αυτή θα είναι και η αντιστροφή της ιστορικής παρακαταθήκης που αφορούσε τη δική μας και τη δική μου γενιά, η οποία πολύ απλά έλαβε τον λογαριασμό από την προηγούμενη. 
Αυτή είναι η φιλοδοξία μας, αυτή είναι η ευθύνη μας και αυτή είναι η πολιτική που υπηρετούμε με το νομοσχέδιο το οποίο σας καλούμε σήμερα να υπερψηφίσετε.
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κύριο Υπουργό. 
Έχουν ζητήσει δύο Κοινοβουλευτικοί Εκπρόσωποι να κάνουν παρεμβάσεις, ο κ. Γιαννούλης και ο κ. Καραθανασόπουλος. 
Πρώτος θα πάρει τον λόγο ο Κοινοβουλευτικός Εκπρόσωπος του ΣΥΡΙΖΑ- Προοδευτική Συμμαχία, ο κ. Γιαννούλης.
ΧΡΗΣΤΟΣ ΓΙΑΝΝΟΥΛΗΣ: Ζητώ την κατανόηση του κ. Δουδωνή και έχει δίκιο.
Κύριε Υπουργέ, πραγματικά είμαστε υπόλογοι απέναντι στους δεκαοχτάρηδες του μέλλοντος. Είμαστε υπόλογοι απέναντι και στους δεκαοχτάρηδες του παρόντος. 
Τα πολύ όμορφα και ζεστά λόγια σας για τα παιδιά που μετά από δεκαοχτώ χρόνια πρέπει να έχουν το δικαίωμα ίσων ευκαιριών, τουλάχιστον σε ό,τι αφορά την οικονομική δύναμη, ισχύει και για τα παιδιά που είναι σήμερα 18 ετών, δεν έχουνε μπαμπά Υφυπουργό για να μπορεί να τους ανοίγει δρόμους καλύτερους από τους δρόμους που έχουν τα παιδιά των υπολοίπων Ελλήνων. Εάν θέλουμε την εμπιστοσύνη των παιδιών αυτών, είτε με προβολή στο μέλλον είτε με προβολή στο παρόν, μάλλον θα πρέπει να απευθυνθείτε σε συναδέλφους σας και στον Πρωθυπουργό να δουν και άλλες πτυχές της καθημερινότητας που προσβάλλουν τα όνειρα αυτών των γενιών.
Θέλω τώρα να γυρίσουμε λίγο τον χρόνο πίσω και να πάμε στον Σεπτέμβριο του 2026. Ήτανε άλλος Πρωθυπουργός από τον Κυριάκο Μητσοτάκη που όρισε τον δημοσιονομικό χώρο στα 2,2 δισεκατομμύρια, με αυστηρότητα και με κίνδυνο επιτιμίου, κριτικής, ψόγου και κατηγοριών περί λαϊκισμού, σε όλους όσοι είχαν την τεκμηριωμένη αντιπρόταση, ότι «κοιτάξτε να δείτε, υπάρχουν ευρωπαϊκές πρόνοιες που αυτός ο δημοσιονομικός χώρος διευρύνεται χωρίς να μπαίνει σε κίνδυνο στο παραμικρό η δημοσιονομική ομαλότητα της χώρας»; 
Ήταν ο ίδιος Πρωθυπουργός -δεν μπορώ να μην το σκεφτώ στην εκφορά του λόγου- που όρκισε και τον κ. Τσαβδαρίδη και ζούμε αυτά που ζούμε τις τελευταίες ώρες. Εν πάση περιπτώσει, και ο ίδιος Πρωθυπουργός, κύριε Πιερρακάκη, μετά από λίγους μήνες, τα 2,2 δισεκατομμύρια, με βάση τις δημοκοπικές επιδόσεις, την κοινωνική αντίληψη και τη δημόσια συζήτηση, τα πολλαπλασιάζει, για να καλύψει υπαρκτές οικονομικές ανάγκες εργαζομένων και τάξεων. 
Έλα όμως, που στον πυρήνα του προβλήματος, οριστική λύση που θα μπορούσε να δώσει τον χώρο, το οξυγόνο μιας οικονομίας που θα μπορεί να αναπτύσσεται με μεγαλύτερη ισότητα και δικαιοσύνη και ενίσχυση των εισοδημάτων που θα απαντούν στον πληθωρισμό και σε όλα τα απότοκα αυτής της μεσοβέζικης κατάστασης, δεν δίνεται. 
Σας θέσαμε ένα ερώτημα και προσδοκώ μία απάντηση στη διάρκεια της συζήτησης. Να ξανακάνουμε τη συζήτηση για τον υπαρκτό και ρεαλιστικό δημοσιονομικό χώρο που θα είναι ασπίδα προστασίας στους εργαζόμενους, στους ελεύθερους επαγγελματίες, σε όλους όσοι δεν τα βγάζουν πέρα με τις υποχρεώσεις, με βάση τα εισοδήματα και την εκτίναξη ακρίβειας, αισχροκέρδειας και ενεργειακής κρίσης. 
Αυτή τη συζήτηση έχουμε τη δυνατότητα να την κάνουμε και εντός αυτού του νομοσχεδίου και εντός του προϋπολογισμού. Είναι ο πυρήνας και για το δημογραφικό και σας διαβεβαιώ ότι γίνεται με πολύ καλή πρόθεση. Ας αφήσουμε το ζοφερό περιβάλλον γύρω από τις πολιτικές εξελίξεις. Όμως, σε αυτό το κομμάτι υπάρχει πολύ καλή πρόθεση να καταλήξουμε σε ένα κοινό, ενιαίο, εθνικό, αναπτυξιακό και προς το όφελος των εργαζομένων και των πολιτών αποτέλεσμα.
Ευχαριστώ πολύ. 
ΠΡΟΕΔΡΕΥΩΝ (Πάρις Κουκουλόπουλος): Ο Κοινοβουλευτικός Εκπρόσωπος του Κομμουνιστικού Κόμματος Ελλάδος, ο κ. Καραθανασόπουλος, έχει τώρα τον λόγο.
Έχουν, επίσης, ζητήσει τον λόγο ο κ. Χήτας από την Ελληνική Λύση, η κ. Κεφαλά από την Πλεύση Ελευθερίας και ο κ. Μηταράκης. 
Παρακαλώ, κύριε Καραθανασόπουλε, έχετε τον λόγο. 
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:  Ευχαριστώ, κύριε Πρόεδρε. 
Οφείλω να ομολογήσω μια φιλότιμη προσπάθεια του κυρίου Υπουργού για να παρουσιάσει αντεστραμμένη την πραγματικότητα. Τι είπε ο Υπουργός; Επιστρέφουμε, λέει, την πρόοδο πίσω στην κοινωνία. 
Μόνο που η πρόοδος αυτή, κύριε Υπουργέ, έχει ταξικό πρόσημο. Από την αύξηση του ΑΕΠ οι πλούσιοι έγιναν πλουσιότεροι και οι φτωχοί φτωχότεροι. Και αυτό το αποδεικνύει απλά και μόνο ο μέσος πραγματικός μισθός που είναι 20% χαμηλότερος από ό,τι το 2011, τουλάχιστον. Έτσι λοιπόν οξύνονται οι κοινωνικές ανισότητες γιατί βρίσκονται στο dna του συστήματος, όπως και η διεύρυνση της ψαλίδας ανάμεσα στις δυνατότητες που υπάρχουν και στο επίπεδο ικανοποίησης των λαϊκών αναγκών. 
Είπατε, κύριε Υπουργέ, ότι τη δυνατότητα για να προχωρήσουμε αυτό το πακέτο μας την δίνουν τα φορολογικά έσοδα. Μόνο που αυτά τα φορολογικά έσοδα στη συντριπτική τους πλειοψηφία προέρχονται από τα λαϊκά στρώματα. Δηλαδή τους παίρνετε δέκα για να τους επιστρέψετε τα ένα και να σας πουν και ευχαριστώ. Με άλλα λόγια, κάνετε μια αναδιανομή της φτώχειας από τους λιγότερο φτωχούς στους περισσότερους και τους λέτε «να σε κάψω, Γιάννη, να σε αλείψω λάδι». 
Γιατί οι μειώσεις των φόρων, κύριε Υπουργέ, ήταν μειώσεις φόρων για το κεφάλαιο, για τους μεγάλους επιχειρηματικούς ομίλους: Μείωση φορολογικών συντελεστών νομικών προσώπων, μείωση διανεμόμενων κερδών, υπεραποσβέσεις και μια σειρά άλλα τέτοια προνόμια που δίνονται. Και όσον αφορά για την πάταξη της φοροδιαφυγής, αυτό είναι ο συγκαλυμμένος μανδύας -ας το πούμε έτσι- της φοροεπιδρομής που εξαπολύσατε στους αυτοαπασχολούμενους και στους επαγγελματίες. 
Τολμάτε να μιλάτε για πάταξη της φοροδιαφυγής, όταν και εσείς -και όχι μόνο εσείς βεβαίως- έχετε διαμορφώσει ένα περιβάλλον τεράστιας νόμιμης φοροαποφυγής για τους εφοπλιστές, για τις τράπεζες με τον αναβαλλόμενο φόρο, για τις υπεραποσβέσεις, για επενδύσεις στη νέα τεχνολογία ή σήμερα αυτό που φέρνετε για μηχανολογικό εξοπλισμό, για την πολεμική βιομηχανία; Αυτά δεν είναι φοροαποφυγές για το μεγάλο κεφάλαιο; Για να μην βάλουμε τα υπόλοιπα, τις τριγωνικές συνδιαλλαγές και μια σειρά άλλα ζητήματα και μπουμπούκια που σκάνε το τελευταίο διάστημα, τα σκάνδαλα και είναι ακριβώς το αποτέλεσμα, η κορυφή του παγόβουνου, αυτών των αντιλαϊκών και ταξικών πολιτικών. 
Τρίτο σημείο, κύριε Υπουργέ. Οι συνταξιούχοι δεν θέλουν επίδομα ούτε ελεημοσύνη. Τι ζητάνε; Να τους επιστραφούν πίσω τα κλεμμένα, η δέκατη τρίτη και η δέκατη τέταρτη σύνταξη, γιατί έχουν πληρώσει εισφορές και κλάπηκαν αυτές οι εισφορές από τις προηγούμενες κυβερνήσεις και η σημερινή συνεχίζει αυτή την κλοπή. 
Τέταρτο σημείο. Μιλήσατε για τους αγρότες, ότι αυξάνεται το αφορολόγητο στις 20.000. Πόσους αφορά αυτό; Μόλις το 25% των κατά κύριο επάγγελμα αγροτών έχουν εισόδημα υψηλότερο του σημερινού αφορολόγητου, δηλαδή για τους λίγους, οι οποίοι έχουν μεγάλα εισοδήματα, μεγάλα σχετικά, ενώ η συντριπτική πλειοψηφία δεν τα βγάζει πέρα. Δεν θέλουν αφορολόγητο να φτάνει στο 20%.  Αυτό που τους ενδιαφέρει είναι να ενισχυθεί το εισόδημά τους. Άρα θέλουν εγγυημένες τιμές στα αγροτικά τους προϊόντα, για να μπορούν να καλύψουν την τεράστια αύξηση του κόστους παραγωγής. 
Και τέλος, κύριε Υπουργέ, είναι αυτό το επενδυτικό προϊόν για τα νέα παιδιά, επενδυτικό προϊόν για τα νέα παιδιά και όχι να βελτιωθεί η θέση της λαϊκής οικογένειας στην πραγματικότητα. Όμως, είναι μάταιο να θεωρείται ότι είναι κάτι προς όφελος των νέων παιδιών, όταν είναι επενδυτικό προϊόν, γιατί μπορεί να αποτελέσει και φούσκα όπως η κατάρρευση του χρηματιστηρίου. 
ΠΡΟΕΔΡΕΥΩΝ (Πάρις Κουκουλόπουλος): Ο κ. Χήτας, Κοινοβουλευτικός Εκπρόσωπος της Ελληνικής Λύσης, έχει τον λόγο. 
ΚΩΝΣΤΑΝΤΙΝΟΣ ΧΗΤΑΣ: Ευχαριστώ, κύριε Πρόεδρε.
Κύριε Υπουργέ, εγώ θα επανέλθω και θα σταθώ στο ξεκίνημα της τοποθέτησής μου σε κάτι σημαντικό που έλαβε η χώρα σήμερα εδώ στην Εθνική Αντιπροσωπεία, το γεγονός ότι αποφασίσατε και είχατε γρήγορα αντανακλαστικά -και αυτό οφείλω να σας το πιστώσουμε- ότι εξαιρείτε το χάρισμα του ΕΝΦΙΑ -εν πάση περιπτώσει, ας το πω έτσι απλά και λαϊκά- στα funds και στις τράπεζες, δηλαδή επρόκειτο να ευεργετηθούν τα funds και οι τράπεζες και μετά την παρέμβαση της Ελληνικής Λύσης και στις επιτροπές και στην Ολομέλεια σήμερα, που το επεσήμανε ο εισηγητής μας και την παρέμβαση του Προέδρου μας, του Κυριακού Βελόπουλου, δεσμευτήκατε ότι με νομοτεχνική θα εξαιρέσετε από αυτή την ευεργετική διάταξη τα funds και τις τράπεζες να μην τους χαριστούν. Εμείς μιλάμε με πράξεις και αποτελέσματα και ήθελα να το πω. 
Τώρα επειδή -έφυγε, πού είναι;- είναι μπόσικος και «γυρίζει» να κάνουμε δυο τρία πράγματα ακόμη για τον κόσμο; Σημειώστε εσείς, κύριε Πετραλιά. Σημειώστε σας παρακαλώ πολύ, τώρα που σας βρήκαμε σε καλή διάθεση. Μισό λεπτό λίγο. Βάλτε όριο, βάλτε όριο στον φόρο υπεραξίας στα ακίνητα. Είναι το μεγαλύτερο «πλυντήριο» που υπάρχει αυτή τη στιγμή εν Ελλάδι. Κερδίζει κάποιος εκατομμύρια από μεταβίβαση ακινήτων και δεν φορολογείται. Δηλαδή, αντικειμενική αξία ενός σπιτιού 100.000, πάω εγώ το αγοράζω. Το πουλάω 500.000, εμπορική αξία. Μάνι μάνι έχω βάλει τετρακόσια χιλιάρικα στην τσέπη. Τα έχω ασπρίσει, τα έχω κάνει κούκλα, πεντακάθαρα, φόρος μηδέν, δεν πρέπει να βρούμε μια φόρμουλα να το σταματήσουμε αυτό; Τώρα, που είστε ζεστοί σήμερα, γιατί βλέπω μας ακούτε και δέχεστε πράγματα, κάντε το λοιπόν. 
Συνταξιούχοι, από 300 λέτε πάει στα 400 ευρώ. Καλά, όχι ότι σώθηκαν, αλλά εν πάση περιπτώσει, τετρακόσια; Τετρακόσια. Να μην τα πάρουν όλοι, κύριε Πετραλιά; Είναι δυνατόν το κριτήριο που έχετε βάλει να έχει να κάνει με την ημερομηνία γέννησης και να μην έχει να κάνει με τη σύνταξη; Είναι παράλογο, αλλάξτε το τώρα, μέχρι το τέλος, μέχρι αύριο! Ένας που είναι εξήντα έξι ετών και παίρνει 2.000 ευρώ σύνταξη, θα το πάρει το τετρακοσάρι. Ένας που είναι εξήντα δύο χρονών και παίρνει 600 ευρώ ο φουκαράς σύνταξη, δεν θα το πάρει γιατί αποκλείεται από ηλικιακά κριτήρια. Δεν πρέπει να το φτιάξουμε αυτό; Αυτός δεν είναι ο ρόλος εδώ της πολιτικής, των πολιτικών, της αντιπολίτευσης, της κυβέρνησης, να νομοθετούμε υπέρ όλων και ιδίως των ανθρώπων που παίρνουν 600 ευρώ σύνταξη; Δηλαδή ο φουκαράς με τα 600 μην το πάρει, ο άλλος θα το πάρει και ας είναι εξήντα έξι χρονών και ας παίρνει δύο χιλιάρικα σε σύνταξη. Άδικο! Δείτε το τώρα που είστε ζεστοί να το αλλάξετε. 
Και τρίτον και αυτό πολύ λογικό να το κάνετε τώρα. Οι πάσχοντες από μεσογειακή αναιμία και δρεπανοκυτταρική νόσο -τρεις χιλιάδες άνθρωποι είναι, κύριε Πετραλιά μου- παίρνουν 391 ευρώ -έλεος, ρε παιδιά!- σύνταξη! Στο ίδιο πρόγραμμα άλλες κατηγορίες παίρνουν 753 ευρώ σύνταξη. Ε, να μην πάρουν και αυτοί οι άνθρωποι τα 753 που παίρνουν 391; Είναι δυνατόν να υπάρχουν τώρα κριτήρια στους ανθρώπους αυτούς που δίνουν μάχη για τη ζωή τους, για να στέκονται όρθιοι και να χαμογελάνε κάθε μέρα; Δώστε τα 753 που παίρνουν οι άλλοι και σε αυτούς τους ανθρώπους να το τελειώνουμε. 
Ευχαριστώ πολύ. 
ΠΡΟΕΔΡΕΥΩΝ (Πάρις Κουκουλόπουλος): Η κ. Γεωργία (Τζώρτζια) Κεφαλά, Κοινοβουλευτική Εκπρόσωπος της Πλεύσης Ελευθερίας, έχει τον λόγο.
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Ευχαριστώ πολύ, κύριε Πρόεδρε. 
Αυτό που θέλουμε να σας πούμε, κύριε Υπουργέ,  είναι ότι τα πράγματα είναι απλά και πολλές φορές, είναι τόσο απλά που είναι απλή αριθμητική. 
Όσον αφορά τον περιβόητο «κουμπαρά», σαφώς οτιδήποτε αποτελεί ένα βοήθημα στα παιδιά και στις οικογένειες δεν είναι άσχημο, αλλά όχι όμως με το δικό σας σκεπτικό. Τι ακριβώς συμβαίνει; Αν εγώ που έχω κάποια χρήματα βάλω 100 ευρώ τον μήνα και το κράτος σε δεκαοχτώ χρόνια θα μου έχει δώσει γύρω στα 20.000 ευρώ. Γύρω στο 2044 θα μου το έχει δώσει αυτό το νούμερο. Γιατί ένα παιδί και μια μητέρα ή ένας πατέρας που δεν έχει να δώσει αυτά τα χρήματα και δίνει 10 ευρώ το μήνα θα έχει ως αποτέλεσμα πολύ λιγότερα χρήματα στον λογαριασμό του παιδιού του; Το κράτος θα του είχε δώσει 2.000 ευρώ μέχρι το 2044. Καταλαβαίνετε ποια είναι η αδικία; Η αδικία είναι ότι εγώ που έχω θα πάρω είκοσι χιλιάρικα από το κράτος επιπρόσθετα, ενώ ο άνθρωπος που δεν έχει θα πάρει δύο χιλιάδες. Δεν θα έπρεπε αυτό να έχει μπει σε ένα διαφορετικό πλαίσιο εισοδηματικών κριτηρίων, ίσως, ώστε να υπάρξει δικαιοσύνη ανάμεσα στα παιδιά του κόσμου; Δυστυχώς, όμως, δεν αποβλέπετε, δεν ποντάρετε, δεν πιστεύετε στη δικαιοσύνη.
 Θέλω να πω και για την πολύ δυσάρεστη περίπτωση, εδώ, του κ. Τσαβδαρίδη, ο οποίος υπουργοποιήθηκε μετά από τη θέση του εισηγητή στην Επιτροπή για τα Τέμπη. Βλέπουμε, τελικά, πόσο μπορούμε να εμπιστευθούμε έναν άνθρωπο που λειτουργεί κατά τις επιταγές του Πρωθυπουργού του και φυσικά, κατά τις επιταγές του συμφέροντός του. Ενώ την ίδια στιγμή, έχουμε φοιτητή, ο οποίος πήρε πεντέμισι μήνες φυλάκιση με τρία έτη αναστολής, επειδή έγραψε ένα σύνθημα στον τοίχο. Και τι έγραψε; Έγραψε για το Εθνικό Μετσόβιο Πολυτεχνείο, ότι πρέπει να σταματήσει να συνεργάζεται με την Ιντρακόμ. Αυτό ήταν το έγκλημά του και κατευθείαν πήρε πεντέμισι μήνες φυλάκιση. Δεν είναι ίδια η τύχη των παιδιών που δεν χαίρουν την προστασία τη δική σας και δεν έχουν, φυσικά, την οικονομική δυνατότητα και προσπαθούν και παλεύουν να κάνουν τα δικά τους όνειρα πραγματικότητα. 
Θα ήθελα να πω και κάτι για την τροπολογία. Η τροπολογία, πραγματικά, είναι φωτογραφική. Έπρεπε να την έιχατε φέρει το καλοκαίρι. Όμως, με τον τρόπο κακής νομοθέτησης που κάνετε -και ο κ. Θεοδωρικάκος, φυσικά, εξαφανίστηκε αμέσως, μην τυχόν και ακούσει τίποτα άλλο- με τον τρόπο που εφαρμόζετε και αυτή την ευρωπαϊκή Οδηγία, τελικά το μόνο που θα καταφέρετε είναι να δώσετε κάποια παράταση ζωής στις πλατφόρμες μέσα στις γιορτές. Φυσικά, δεν θα έπρεπε να είναι έτσι, γιατί τους φακέλους τούς έχουν ετοιμάσει πολύ συγκεκριμένοι άνθρωποι, που μέσα σε οκτώ μέρες φυσικά, δεν θα προλάβαιναν να κάνουν τίποτα. Τώρα τους δώσατε μια παράταση ζωής μέχρι τον Ιούνιο. 
Λοιπόν, αυτός είναι ο τρόπος που λειτουργείτε, ευνοώντας συγκεκριμένους ανθρώπους σε κάθε σας κίνηση. 
ΠΡΟΕΔΡΕΥΩΝ (Πάρις Κουκουλόπουλος): Τον λόγο έχει ο κ. Μηταράκης. Αμέσως μετά ακολουθεί ο Αρχηγός της Αξιωματικής Αντιπολίτευσης. 
Κύριε συνάδελφε, έχετε τον λόγο. 
ΝΟΤΗΣ ΜΗΤΑΡΑΚΗΣ: Ευχαριστώ, κύριε Πρόεδρε. 
Άκουσα τον Κοινοβουλευτικό Εκπρόσωπο του ΣΥΡΙΖΑ να υπονοεί ότι ο δημοσιονομικός χώρος, τα πλεονάσματα της ελληνικής οικονομίας είναι κάτι σαν ένα φυσικό φαινόμενο που δημιουργείται από μόνο του. Άκουσα και τον Κοινοβουλευτικό Εκπρόσωπο του ΚΚΕ να σχολιάζει τη φιλοεπενδυτική πολιτική της Κυβέρνησης. 
Είναι ακριβώς αυτή η πολίτικη της Κυβέρνησης που επιτρέπει στην ελληνική οικονομία να αναπτύσσεται σε διπλάσιο ρυθμό από τις χώρες της Ευρωζώνης, που έχει επιτρέψει σε εξακόσιες χιλιάδες Έλληνες, που επί ημερών Τσίπρα ήταν άνεργοι, σήμερα να έχουν πρόσβαση στην αγορά εργασίας και να απολαμβάνουν αυξημένους μισθούς, σε σχέση με αυτούς που απολάμβαναν το 2019. Είναι αυτή η πολιτική που έχει πατάξει σε πολύ μεγάλο βαθμό τη φοροδιαφυγή, έχει μειώσει το κενό ΦΠΑ, έχει επιτρέψει στην Ελλάδα να δανείζεται φθηνότερα από τις Ηνωμένες Πολιτείες, από το Ηνωμένο Βασίλειο ή από τη Γαλλία και να μειώνει το βάρος που η δικιά μου γενιά ή η προηγούμενη γενιά θα αφήσει στα παιδιά μας. Είναι αυτή, ακριβώς, η πολιτική που επιτρέπει σήμερα στην ελληνική Βουλή να νομοθετεί επιπλέον μειώσεις φορολογικών βαρών, όχι για το μεγάλο κεφάλαιο, αλλά για τους τρίτεκνους, για τους αγρότες, να επιστρέφει 400 ευρώ το έτος στους συνταξιούχους, να δίνει από του χρόνου 500 ευρώ στους δημοσίους υπαλλήλους. 
Είναι αυτή ακριβώς η μεγάλη διαφορά της πολιτικής αυτής της Κυβέρνησης με την πολιτική που προβλέπει η πρόταση της Αντιπολίτευσης. Εμείς μπορούμε να αναπτύσσουμε την ελληνική οικονομία και κάθε χρόνο στη ΔΕΘ να έχουμε μόνο θετικά μέτρα για τους Έλληνες πολίτες. 
Σας ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Μηταράκη. 
Τον λόγο έχει ο Αρχηγός της Αξιωματικής Αντιπολίτευσης και Πρόεδρος του ΠΑΣΟΚ, ο κ. Νίκος Ανδρουλάκης. 
ΧΡΗΣΤΟΣ ΓΙΑΝΝΟΥΛΗΣ: Κύριε Πρόεδρε, η τροπολογία Θεοδωρικάκου θα μας διανεμηθεί;
ΠΡΟΕΔΡΕΥΩΝ (Πάρις Κουκουλόπουλος): Έχει κατατεθεί, κύριε Γιαννούλη. 
Ο Πρόεδρος του ΠΑΣΟΚ έχει τον λόγο. 
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής): Κύριε Πρόεδρε, κυρίες και κύριοι συνάδελφοι, τα μέτρα που εξήγγειλε ο Πρωθυπουργός στη Θεσσαλονίκη και τα οποία συζητάμε σήμερα μας έπεισαν για ένα και μόνο πράγμα, ότι θαύματα γίνονται και στις μέρες μας, αρκεί τα θαύματα αυτά να βοηθούν την προπαγάνδα της Νέας Δημοκρατίας. 
Στις 7 Ιουλίου το ΠΑΣΟΚ πρότεινε τη 13η σύνταξη ως μέτρο αποκατάστασης των αδικιών που είχαν υποστεί οι συνταξιούχοι τα δύσκολα χρόνια της οικονομικής κρίσης. Δέχτηκα προσωπικά μια επίθεση από τον Πρωθυπουργό, αλλά και τα στελέχη του ΠΑΣΟΚ και οι Βουλευτές του από τον μηχανισμό της Νέας Δημοκρατίας, γιατί -λέει- είμαστε λαϊκιστές και δεν μπορεί να δοθεί η 13η σύνταξη, διότι δεν υπάρχει το δημοσιονομικό περιθώριο. 
Ο διαθέσιμος δημοσιονομικός χώρος τον Ιούλιο ήταν -λέει- μόλις ένα δισεκατομμύριο ευρώ. Ω του θαύματος, τον Αύγουστο, για να χωρέσουν τα μέτρα Μητσοτάκη στη ΔΕΘ, ο δημοσιονομικός χώρος υπερδιπλασιάζεται. Τι συνέβη, κύριε Πιερρακάκη; Τον Ιούλιο δεν απέδιδε η ελληνική οικονομία και ξαφνικά, άρχισε να αποδίδει τον Αύγουστο; 
Ξεκινάω από αυτό που αποδεικνύει το μέγεθος της αναξιοπιστίας. Προσβάλλετε τη μνήμη του ελληνικού λαού. Όποτε προτείνουν κάτι τα κόμματα της Αντιπολίτευσης, ο δημοσιονομικός χώρος αυτόματα στενεύει. Όταν προτείνει κάτι η Νέα Δημοκρατία, σαν ακορντεόν ο δημοσιονομικός χώρος διευρύνεται. Αξιοπιστία μηδέν. Μόνο κοροϊδία και περιφρόνηση στη νοημοσύνη του ελληνικού λαού. Αυτή είναι η άποψή σας και η πολιτική σας συμπεριφορά. 
Και βέβαια, με το βλέμμα στραμμένο στις κάλπες. Διαχείριση του εκλογικού κόστους. Αποσπασματικά μέτρα. Δεν υπάρχει ούτε όραμα ούτε σχέδιο για να  προστατευθεί η κοινωνία από την ακρίβεια. Και δεν είναι βίωμα του ελληνικού λαού μόνο στην τσέπη του. Το αποδεικνύουν και τα στοιχεία. 
Ο πληθωρισμός τον Αύγουστο ήταν 3,8%. Τον Σεπτέμβρη ήταν 5%. Τον Οκτώβρη ήταν 5,7%. Πώς το δικαιολογείτε; Οι ετήσιες αυξήσεις σε ανελαστικές δαπάνες, δαπάνες που δεν μπορεί να αποφύγει καμία οικογένεια, αυξήθηκαν από 15% έως 80% σε ενοίκιο, θέρμανση, ρεύμα, μετακινήσεις. 

Το ερώτημα, λοιπόν, που θέτω είναι: Από αυτά που δίνετε σήμερα με αυτή την ακρίβεια σε ανελαστικές δαπάνες, τι θα μείνει πίσω στο νοικοκυριό, τι θα μείνει πίσω στους εργαζόμενους, στους συνταξιούχους, στους νεότερους ανθρώπους, όταν έχουν από 15% έως 80% αύξηση κόστους ζωής σε ανελαστικές δαπάνες; Αυτός είναι ο λογαριασμός των σημερινών πολιτικών της Νέας Δημοκρατίας.
Και εσείς επτάμισι χρόνια το μότο: Η Ελλάδα πλησιάζει στην κανονικότητα της Ευρώπης. Μόνο που η πραγματικότητα δείχνει να διευρύνεται η θέση της χώρας από τον κεντρικό πυρήνα σε κρίσιμους κοινωνικούς δείκτες. Ο μέσος ετήσιος μισθός στην Ελλάδα είναι λιγότερος από τον μισό ευρωπαϊκό μέσο όρο. Το ακούτε; Λιγότερος από τον μισό ευρωπαϊκό μέσο όρο.
Ανισότητες. Περισσότεροι από ένας στους τέσσερις πολίτες βρίσκονται στον κίνδυνο της φτώχειας.
[bookmark: _Hlk245391608]Το 2019, κύριε Πιερρακάκη, όταν αναλάβατε και ξαφνικά βρεθήκατε με περίπου 80 δισεκατομμύρια ευρώ ΕΣΠΑ, ΚΑΠ, Ταμείο Ανάκαμψης, θα περίμενε κανείς με 80 δισεκατομμύρια στην ελληνική αγορά, αντί να διευρυνθούν οι ανισότητες, να μειωθούν οι ανισότητες. Η Ελλάδα ήταν στη δέκατη θέση με τις χώρες της Ευρώπης με τις μεγαλύτερες ανισότητες. Το 2025, είμαστε με τη Νέα Δημοκρατία στην τέταρτη θέση.
Πώς το εξηγείτε; Πώς το εξηγείτε με 80 δισεκατομμύρια ευρώ; Αν με 80 δισεκατομμύρια ευρώ είναι αυτή η εικόνα των ανισοτήτων, τι θα γίνει τα επόμενα χρόνια; Τι θα γίνει τα επόμενα χρόνια;
Και όταν, λοιπόν, υπάρχει αυτή η κατάσταση στην κοινωνία, αντί να ενισχύετε το κοινωνικό κράτος, το αποδυναμώνετε. Πώς; Το 2025, οι δαπάνες για παροχές κοινωνικής προστασίας αυξήθηκαν στην Ευρωπαϊκή Ένωση κατά 4,9%, στην Ελλάδα μόλις 0,6%. Άρα, χαμηλή αγοραστική δύναμη, περισσότερες ανισότητες και αποδυνάμωση των κοινωνικών δαπανών, πάντα συγκριτικά με την Ευρώπη του σήμερα και όχι με την Ελλάδα της χρεοκοπίας της Νέας δημοκρατίας, του χθες. Είστε, λοιπόν, μια Κυβέρνηση κατώτερη των περιστάσεων.
Και πάω τώρα στη Θεσσαλονίκη και στη Διεθνή Έκθεση. Εμείς δεν καταθέσαμε αποσπασματικές παρεμβάσεις, αλλά ολοκληρωμένο πρόγραμμα επτά μεγάλων τομών για την αντιμετώπιση της ακρίβειας, για ένα σύγχρονο παραγωγικό μοντέλο, για καλύτερους μισθούς και συντάξεις, για πραγματική διέξοδο στο ιδιωτικό χρέος, που είναι ένας πραγματικά πολύ δύσκολος περιορισμός για την ανάπτυξη της ελληνικής οικονομίας, για ισχυρή δημόσια υγεία και ισχυρή δημόσια παιδεία, για ένα κράτος με θεσμούς, με ποιοτική δημοκρατία, με σεβασμό στα ανθρώπινα δικαιώματα, με διαφάνεια και λογοδοσία. Κρατήστε τη λέξη «διαφάνεια» για το τέλος της παρουσίας μου.
Και μέσα σε όλα αυτά, εμείς δώσαμε κάποιες προτάσεις, κάποιες θέσεις που δείχνουν και την πραγματική μας διαφορά από εσάς. Στους συνταξιούχους είπαμε δέκατη τρίτη σύνταξη και νέο ΕΚΑΣ και εσείς αυξάνετε κατά 100 ευρώ την παροχή του Νοεμβρίου στους άνω των εξήντα πέντε, αφήνοντας εκτός περίπου τριακόσιες πενήντα χιλιάδες συνταξιούχους και κυρίως χαμηλοσυνταξιούχους.
Πώς μπορείτε να κοιτάτε τους ανθρώπους που δούλευαν για δεκαετίες στα βαρέα και ανθυγιεινά και σήμερα τους αποκλείετε; Πώς τους κοιτάτε; Είναι δίκαιο αυτό που κάνετε σε ανθρώπους που κάποια στιγμή στη ζωή τους έμειναν άνεργοι και βγήκαν νωρίτερα στη σύνταξη με χαμηλότερη σύνταξη; Πώς τους αντιμετωπίζετε; Και λέτε ότι είναι λαϊκισμός η τροπολογία μας να πάρουν και αυτοί τα χρήματα που οφείλετε να τους δώσετε; Και ρωτάει ο κ. Μαρινάκης πόσο κοστίζει και πόσο κοστίζει;
Ένας πολλαπλασιασμός είναι, κύριε Πιερρακάκη. Δεν ξέρετε πολλαπλασιασμό στη Νέα Δημοκρατία; Τρακόσιες πενήντα χιλιάδες επί 400 ευρώ είναι. Τόσο κοστίζει. Είναι πολλά τα 140 εκατομμύρια ευρώ για να δώσουμε σε αυτούς τους ανθρώπους τη δυνατότητα να πάρουν τα χρήματα που τους αναλογούν; Όχι.
Για εμάς, είναι κοινωνική δικαιοσύνη και οφείλετε να ψηφίσετε την τροπολογία του ΠΑΣΟΚ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Αφήστε, λοιπόν, τα φθηνά παιγνίδια «πόσο κοστίζει;». Με έναν απλό πολλαπλασιασμό είναι 140 εκατομμύρια.
Πάμε τώρα στους δημοσίους υπαλλήλους. Ψηφίζετε, λέει, ένα επίδομα 500 ευρώ μεικτά, που όμως θα δοθεί σε δεκατρείς μήνες από σήμερα. Και γιατί το ψηφίζετε από σήμερα; Γιατί το ψηφίζετε από σήμερα;
ΧΡΗΣΤΟΣ ΓΙΑΝΝΟΥΛΗΣ: Για να ωριμάσει!
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ-Κινήματος Αλλαγής): Δηλαδή, έρχεται μια Κυβέρνηση που είναι στιβαρή, που μας θεωρεί όλους λαϊκιστές και ψηφίζει μέτρο τον Νοέμβριο του 2026 για χρήματα που θα πάρουν τον Δεκέμβριο του 2027.
Και γιατί δεν τα παίρνουν τους επόμενους μήνες, κύριε Πιερρακάκη; Γιατί; Ποιον κοροϊδεύετε;
Να σας πω εγώ γιατί. Ψηφίζετε ένα μέτρο σήμερα για να το δώσει η επόμενη κυβέρνηση, γιατί δεν φτάνει που είναι δεκατρείς μήνες μετά, αλλά είναι και μετά από εθνικές εκλογές. Αυτό δεν είναι κοροϊδία; Δεν είναι εξαπάτηση του ελληνικού λαού; Δεν είναι λαϊκισμός; Δεν είναι φθηνή πολιτική, από αυτή που έχετε συνηθίσει τους πολίτες;
Εμείς επιμένουμε: Επαναφορά του δέκατου τρίτου μισθού στο Δημόσιο σε δύο δόσεις. Είναι δέσμευσή μας, θα το κάνουμε πράξη, όχι με παιγνίδια και επικοινωνιακά ημίμετρα.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Και πάμε στο δημογραφικό. Το ΠΑΣΟΚ όχι χθες, επί της αείμνηστης της Προέδρου μας Φώφης Γεννηματά, κατέθεσε σχετική πρόταση νόμου το 2018, μια πρωτοβουλία χωρίς αποκλεισμούς. Διότι σας άκουσα να λέτε ότι η πρότασή σας είναι για να μη νιώθει κανένα Ελληνόπουλο ότι εξαρτάται το μέλλον του από την τσέπη του γονιού του. Σοβαρά, το πιστεύετε και νομοθετείτε με αυτόν τον τρόπο; Πώς δεν εξαρτάται με τη νομοθέτησή σας το μέλλον του από την τσέπη του γονιού του, όταν για χιλιάδες Έλληνες μετά την πληρωμή του φροντιστηρίου, του ενοικίου, των αθλητικών δραστηριοτήτων, των ξένων γλωσσών δεν μένουν 100 και 200 ευρώ για να βάλουν στον λογαριασμό, ώστε να έχει την πρόνοια της δικής σας νομοθέτησης;
Άρα, εμείς λέμε ναι, να στηρίξουμε και δεν το λέμε σήμερα, αλλά το λέμε από το δεκαοχτώ, με θεσμική πρωτοβουλία του ΠΑΣΟΚ, αλλά για όλους τους Έλληνες και όχι μόνο σε όσους περισσεύουν τα 100 και τα 200 ευρώ, μετά την πληρωμή ανελαστικών δαπανών, που είναι και η πολύ μεγάλη πλειοψηφία στη σημερινή κοινωνία.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Είναι μέτρο, λοιπόν, που μειώνει τις ανισότητες και όχι μέτρο που διευρύνει τις ανισότητες και σήμερα και στο μέλλον.
Και πάω στον ΦΠΑ, γιατί τα είπα την προηγούμενη εβδομάδα, αλλά αποφύγατε το ερώτημα. Εξηγήστε μας, λοιπόν, σήμερα, όταν εμείς προτείναμε τον μηδενισμό του ΦΠΑ στα συγκεκριμένα αγαθά και τη μείωση του ΦΠΑ σε βασικά είδη διατροφής, μας απαντούσατε -δική σας δήλωση- ότι το μέτρο μας θα αστοχήσει, είναι πάλι λαϊκισμός, γιατί από τη μείωση του ΦΠΑ μόλις το 19% με 20% φτάνει στον κόσμο. Το 80% κρατείται στην επιχείρηση.
Άρα, όταν προτείναμε εμείς μηδενισμό του ΦΠΑ στα αγαθά που σήμερα φέρνετε, δεν γινόταν, γιατί το 80% πήγαινε στην τσέπη της επιχείρησης, αλλά σήμερα που το φέρνετε εσείς περνάει. Εξηγήστε, λοιπόν, σε λίγο στον ελληνικό λαό πώς μέσα σε μερικούς μήνες αλλάξατε οικονομική φιλοσοφία ή τελικά και εδώ κοροϊδεύετε τους πολίτες, όπως κάνετε και σε όλα τα θέματα!
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Ελεύθεροι επαγγελματίες: Εμείς προτείνουμε την κατάργηση της τεκμαρτής φορολόγησης. Να φορολογείται το πραγματικό εισόδημα και όχι με άδικο τρόπο οριζόντια το επάγγελμα.
Προτείνουμε πραγματικές εκατόν είκοσι δόσεις με 3% επιτόκιο -αυτά στηρίζουν την αγορά και τους ελεύθερους επαγγελματίες-, θεσμοθέτηση του ειδικού ακατάσχετου επιχειρηματικού λογαριασμού. Πρόκειται για ένα μέτρο με μηδέν δημοσιονομικό κόστος, μηδέν! Δεν πληρώνετε τίποτα.
Τέλος, έχουμε δεσμευθεί για την αύξηση του ορίου απαλλαγής από ΦΠΑ στις 20.000 ευρώ από τις 10.000 ευρώ που είναι σήμερα για τις πολύ μικρές επιχειρήσεις. Αυτά είναι μέτρα που στηρίζουν την αγορά, τους μικρομεσαίους και τους ελεύθερους επαγγελματίες. 
Όμως, όλα αυτά είναι μακριά από το ραντάρ σας. Γιατί; Βλέπετε τις δημοσκοπήσεις και κάνετε δημοσκοπικές επιλογές. Γι’ αυτό αλλάζετε εύκολα απόψεις. Τη μία ο ΦΠΑ μειώνεται, αλλά την άλλη δεν μειώνεται, την άλλη η μείωση των φορολογικών συντελεστών φέρνουν έσοδα, την άλλη δεν φέρνουν έσοδα και άρα δεν τους μειώνουμε. Όλα à la carte βάσει των δημοσκοπήσεων. 
Υπάρχει όμως και το ήθος. Πέρα από τον λαϊκισμό και τον τυχοδιωκτισμό, υπάρχει και το πολιτικό ήθος, κάτι που έχω πει πολλές φορές. Δεν φταίει ο κ. Τσαβδαρίδης. Ο κ. Τσαβδαρίδης είναι ένα ακόμα παράδειγμα σκανδάλου, από αυτά που έχουμε κάθε εβδομάδα στην Κυβέρνηση της Νέας Δημοκρατίας, όπως και στον κρατικό και κομματικό τους μηχανισμό. Γιατί; Διότι έκαναν το κράτος λάφυρο, αλλά και για έναν ακόμα λόγο: Ηγείται της Νέας Δημοκρατίας ο κ. Μητσοτάκης που ως Πρωθυπουργός τους έχει διαπαιδαγωγήσει στην αναξιοκρατία, την ανεκτικότητα της διαφθοράς και την ατιμωρησία. Οπότε, τι λένε όλοι αυτοί οι κύριοι; Έχουμε την εξουσία; Δεν μας πειράζει κανείς. Αυτή είναι η λογική τους και γι’ αυτό συνεχώς έχουμε ένα σκάνδαλο, ένα δεύτερο σκάνδαλο, κάθε εβδομάδα και ένα σκάνδαλο φτάνοντας στο σημείο να θέλουν να παρακάμψουν, να χαλκεύσουν ακόμη και έναν ιερό θεσμό που συνδέεται με τον κόπο και τις αγωνίες χιλιάδων οικογενειών και νέων ανθρώπων.
Πού βρήκε, λοιπόν, αυτό το θράσος ο κ. Τσαβδαρίδης; Εσείς του δώσατε τον χώρο, ο κ. Μητσοτάκης, διότι όταν τον έχεις στην Εξεταστική Επιτροπή των Υποκλοπών και σύμφωνα με την απόφαση της δικαιοσύνης, τη δικαστική απόφαση, ο συγκεκριμένος κύριος μαζί και με άλλους Βουλευτές της Νέας Δημοκρατίας έκανε στημένες ερωτήσεις που είχατε δώσει εκ των προτέρων στους κακούργους που είχαν παγιδέψει τους Αρχηγούς των Ενόπλων Δυνάμεων και όλους εμάς, πού να βρει το ήθος να σκεφτεί ότι αυτό που κάνει είναι παράνομο, ανήθικο και προσβάλλει χιλιάδες νέους ανθρώπους; Πού να το βρει, κύριε Πιερρακάκη; 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
 Πού να το βρει; Στην αυλή του Μεγάρου Μαξίμου; Εκεί δεν υπάρχει ήθος. Εκεί υπάρχει ατιμωρησία, διαφθορά και αδιαφάνεια! Γι’ αυτό στις επόμενες εθνικές εκλογές θα τιμωρηθείτε! Κάθε ψήφος στο ΠΑΣΟΚ είναι ψήφος πολιτικής αλλαγής, είναι ψήφος ήττας αυτού του θράσους που εκπορεύεται από το Μέγαρο Μαξίμου. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
 Στις εθνικές εκλογές έρχεται το τέλος αυτής της κουλτούρας διακυβέρνησης που προσβάλλει τον λαό μας και τον οδηγεί χρόνια πίσω στέλνοντας ένα μήνυμα: το κόμμα που μας οδήγησε στη χρεωκοπία δεν βάζει μυαλό. Είναι εδώ και είναι ικανό να μας ξαναστείλει σε ηθική και οικονομική χρεωκοπία. Εμείς θα μπούμε εμπόδιο. Η χώρα χρειάζεται άλλη αντίληψη για τη δημοκρατία και τους θεσμούς και όχι ότι όλα επιτρέπονται, όταν είσαι κολλητός του Πρωθυπουργού, Βουλευτής της Νέας Δημοκρατίας, Υπουργός της σημερινής διακυβέρνησης. Όχι, τίποτα από αυτά δεν επιτρέπεται. Όλοι είμαστε ίσοι απέναντι στον νόμο. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κύριο Πρόεδρο του ΠΑΣΟΚ. 
Τον λόγο έχει τώρα για πέντε λεπτά ο κύριος Υπουργός.
ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών): Σας ευχαριστώ, κύριε Πρόεδρε. 
Κύριε Ανδρουλάκη, στον διαθέσιμο χρόνο που έχω θα προσπαθήσω να απαντήσω σε όσο πιο πολλά από τα θέματα που θίξατε ξεκινώντας από το πρώτο, το οποίο έχει να κάνει με τον διαθέσιμο δημοσιονομικό χώρο. 
Ο διαθέσιμος δημοσιονομικός χώρος είναι μια συνεχής προσπάθεια διαπραγμάτευσης. Θα είδατε ότι η Ελλάδα ήταν η πρώτη χώρα -αυτό το είδαμε να κυριαρχεί και στην επικαιρότητα- της οποίας εγκρίθηκε η πρόταση για τη ρήτρα διαφυγής για την ενέργεια. Να θυμίσω ότι η ρήτρα διαφυγής για την ενέργεια ήταν κομμάτι της ρήτρας διαφυγής για την άμυνα. Και μέσα σ’ αυτό το πλαίσιο οι επενδύσεις, τόσο αυτές που ήδη κάναμε όσο και οι καινούργιες, εντάχθηκαν. Άρα, διευρύνθηκε ο χώρος. 
Και μέσα σ’ αυτό το πλαίσιο είναι επιτυχία, θα έλεγα, της χώρας το γεγονός ότι κατάφερε στη διαπραγμάτευση με την Κομισιόν να πάρει αυτόν τον χώρο. Και θέλω να πω από του Βήματος ότι αυτός εκεί ο άνθρωπος είναι που διαπραγματεύτηκε, ο Πετραλιάς, ενώ κάνει και διαρκή προσπάθεια, για να μπορεί διαρκώς σε διαφορετικά σημεία -και θέλω να του το αναγνωρίσω από Βήματος- να βρίσκει κάθε βδομάδα, κάθε μέρα έξτρα χώρο στις διαπραγματεύσεις με την Κομισιόν. Αυτό είναι σπουδαίο και πρέπει να μπορούμε να το αγκαλιάζουμε όλοι. Αν μπορεί ένα μέτρο να παίρνει περισσότερη, αν θέλετε, αξιολόγηση από την Κομισιόν για να μπορούμε να τη γυρίσουμε πίσω στην κοινωνία ή αν μπορεί η Ελλάδα να διαπραγματευτεί τη ρήτρα διαφυγής για την άμυνα και την ενέργεια, δεν είναι εθνική επιτυχία; Νομίζω ότι είναι και ότι οφείλει να αγκαλιαστεί από όλους. 
Από εκεί και πέρα, επειδή αναφερθήκατε σε ποσά και αναφέρατε τον χρόνο μιας ομιλίας που κάνατε τον Ιούλιο σε σχέση με τη δέκατη τρίτη σύνταξη, θα ήθελα να πω ότι πριν την ομιλία σας είχε έρθει η Κυβέρνηση και εγώ προσωπικά ως Υπουργός Οικονομικών και είχαμε νομοθετήσει τη στήριξη των συνταξιούχων, για ένα κομμάτι των συνταξιούχων, με 250 ευρώ. Στην αρχή 60% για τους άνω των εξήντα πέντε. 
Μετά τι κάναμε; Όσο αυξανόταν ο διαθέσιμος δημοσιονομικός χώρος, αυξάναμε διαρκώς το ποσό και αυξάναμε και την περίμετρο των δικαιούχων. Για κάθε ευρώ που υπάρχει ως χώρος διευρύνουμε την περίμετρο των δικαιούχων και προσπαθούμε κάθε ευρώ να γυρνάει πραγματικά πίσω στην κοινωνία. 
Αυτή είναι η προσπάθεια, αλλά έχουν διαφορά τα μεγέθη. Η δέκατη τρίτη σύνταξη, την οποία αναφέρετε συνολικά, περνάει τα 2,5 δισεκατομμύρια στο 100% των δικαιούχων. Αυτό είναι ένα μέτρο το οποίο θα δείτε στα χαρτιά σας. Είναι 880 εκατομμύρια ευρώ και 880 εκατομμύρια ευρώ είναι όλο το μέτρο. Αν παρατηρήσετε από πού το ξεκινήσαμε και πού το πήγαμε, θα δείτε ότι αυτή τη χρονιά προσθέσαμε 520 εκατομμύρια ευρώ. Άλλο το ένα και άλλο το άλλο. Στο τέλος κάποιος πληρώνει τον λογαριασμό. 
Και ξέρετε, επειδή αναφερθήκατε και σε μέτρα τα οποία νομοθετούμε για το μετά, εμείς σε λίγο θα φέρουμε προϋπολογισμό για το 2027. Στον προϋπολογισμό οφείλουμε να προβλέψουμε όλα τα μέτρα του 2027. Όλη η λογική της στήριξης των δημοσίων υπαλλήλων ήταν αυτό το οποίο είχε να κάνει με το τέλος της χρονιάς. Δεν έχουμε χώρο για το 2026. Χώρο βρήκαμε για το 2027 και το βάζουμε για το 2027. 
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής): Δώστε το στις αρχές του 2027!
ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών): Μα, και η δική σας πρόταση -γιατί έχω μπερδευτεί- δεν ήταν να είναι αυτό που ίσχυε παλιά τα Χριστούγεννα, στο τέλος της χρονιάς; Αυτό ερχόμαστε να κάνουμε, ό,τι ίσχυε. Ίσα ίσα θα ίσχυε το ανάποδο της κριτικής σας. Ερχόμαστε και νομοθετούμε μπροστά, όπως νομοθετούμε μπροστά και για άλλα πράγματα. Εσείς είπατε ένα. Να πω κι άλλα; Η προκαταβολή φόρου θα μειώνεται κάθε χρόνο. Φυσικά και το κάνουμε αυτό. Αυτός είναι ο στόχος για να μπορούμε να κοιτάζουμε όχι μονάχα για τον χρονικό ορίζοντα των επόμενων μηνών. Η κριτική σας θα ίσχυε αν κάναμε το ανάποδο και όχι αν κάνουμε αυτό που κάνουμε κοιτάζοντας τον μακρύ χρόνο.  
Από εκεί και πέρα, ξέρετε, αν μου επιτρέπετε ένα σχόλιο, νομίζω ότι έχετε ανακαλύψει τη συνταγή της πολιτικής ευτυχίας. Υπόσχεστε χωρίς να υπολογίζετε και ξοδεύετε στα λόγια χωρίς να πληρώνετε. Όμως, στην οικονομία υπάρχει ένας κανόνας από τον οποίο δεν μπορεί να ξεφύγει κανείς: κάθε υπόσχεση έχει κόστος, κάθε κόστος έχει λογαριασμό. Τα εφτά μέτρα τα οποία λέτε, για να το πω απλά, με βάση τους υπολογισμούς που έχουμε, είναι 6.490.000.000 ευρώ από εφτά μόνο εξαγγελίες. 
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής): Σε πόσα χρόνια; 
ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών): Δεν μας έχετε πει. Ελάτε, λοιπόν, στο Ελληνικό Δημοσιονομικό Συμβούλιο, καταθέστε την πρότασή σας -μακάρι να το κάνετε- και ελάτε να τη συζητήσουμε. Να μας πείτε και πώς ακριβώς τη σπάτε μέσα στον χρόνο. Όμως, εμείς έχουμε κάνει μία πρόταση για 2,2 δισεκατομμύρια ευρώ. Θέλετε να την συζητήσουμε; Βεβαίως. Πείτε μας -γιατί αυτός είναι ο χώρος σήμερα, τα 2,2 δισεκατομμύρια ευρώ- τι θα βγάζατε από αυτά τα οποία έχουμε βάλει εμείς, για να προσθέσετε κάτι άλλο. Αυτή είναι η κουβέντα που πρέπει να γίνει στο Ελληνικό Κοινοβούλιο. Ή πείτε μας συγκεκριμένα ποιον θα φορολογήσετε, για να αυξήσετε τον διαθέσιμο δημοσιονομικό χώρο. Αυτά είναι τα μαθηματικά και αυτά δεν τα λένε μόνο ελληνικά έγγραφα, αλλά και ευρωπαϊκά. 
Άρα, πρέπει να μας πείτε πού θα βρείτε τα χρήματα. Ή μήπως θα περικόψετε κι άλλες δαπάνες, πράγμα που δεν θα κάνετε; Θα αυξήσετε τον δανεισμό; Θεωρείτε ότι δεν χρειάζεται να απαντήσετε, επειδή ενδεχομένως θεωρείτε ότι δεν θα κληθείτε να κυβερνήσετε. Όμως, πρέπει να μπορούμε να μιλάμε συγκεκριμένα και όχι να υποσχόμαστε τα πάντα στους πολίτες.

Στον ελάχιστο διαθέσιμο χρόνο μου θέλω να προσθέσω κάποια στοιχεία, επειδή θίξατε την σύγκρισή μας με την Ευρώπη. Αύξηση καθαρών εισοδημάτων, σύγκριση με 2019: άγαμος εργαζόμενος χωρίς παιδιά μέσος μισθός από 15.112 ευρώ το 2019, 21.498 ευρώ το 2025. Η αύξηση ήταν 42,3%. Αυτό το προηγούμενο που είπα είναι πάνω από εννέα χώρες της Ευρωπαϊκής Ένωσης. 
Οικογένεια με δύο εργαζομένους με δύο παιδιά με δύο μέσους μισθούς, από τα 33.000 ευρώ πήγαμε στα 44.500 ευρώ το 2025, 35% αύξηση πάνω από δέκα χώρες.
Οικογένεια με έναν εργαζόμενο και δύο παιδιά με έναν μέσο μισθό από 17.000 ευρώ το 2019 σε 23.400 ευρώ το 2025, αύξηση 33,7% πάνω από έξι χώρες της Ευρωπαϊκής Ένωσης. 
Και ο κατώτατος μισθός αυξήθηκε στο μεσοδιάστημα κατά 41,5% και φυσικά ο μέσος μισθός από τα 1.264 ευρώ το 2019 σε 1.516 ευρώ το 2025. 
Όλα αυτά δεν τα λέω για να υπογραμμίσω ότι τα πάντα είναι τέλεια. Τα λέω για να υπογραμμίσω ότι υπάρχει μια πάρα πολύ σημαντική πρόοδος. Οικοδομείται πάνω στην ανάπτυξη, οικοδομείται πάνω στο ότι το διαθέσιμο κομμάτι το οποίο υπάρχει και προβλέπεται από τον Προϋπολογισμό γυρίζει πίσω στην κοινωνία και αυτός είναι και ο μόνος τρόπος για να μπορέσει πραγματικά η πρόοδος να φανεί σε κάθε νοικοκυριό. 
Έχετε μια λύση για όλα εκτός από το ποιος θα πληρώσει. Η οικονομική ανευθυνότητα, όμως, δεν είναι κοινωνική ευαισθησία. Και επιτρέψτε μου να πω ότι αυτό η γενιά μας το έμαθε με τον πλέον δύσκολο τρόπο και καλό θα είναι να μην το επαναλάβουμε. 
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Υπουργέ.
Ο Πρόεδρος του ΠΑΣΟΚ κ. Ανδρουλάκης έχει τον λόγο. 
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής): Θα συμφωνήσω με τον Υπουργό ότι η γενιά μας με τον πιο επώδυνο τρόπο έμαθε το κόστος του λαϊκισμού, του πελατειακού κράτους και της διαφθοράς, με αποτέλεσμα η χώρα μας να μπει στα μνημόνια. 
Απλά κατά μια διαβολική σύμπτωση το κόμμα που πρωταγωνίστησε σε όλα αυτά τα οποία περιγράφετε είναι το κόμμα που είστε σήμερα Υπουργός. Κατά διαβολική σύμπτωση, αν θυμάστε.
Νομίζω ότι θα συμφωνείτε με αυτά που λέω. Άλλωστε υπάρχουν πολλά βιντεάκια στο διαδίκτυο που λέτε τα ίδια με αυτά που λέω σήμερα. Οπότε δεν υπάρχει κανένας λόγος να αντιπαρατεθούμε σ’ αυτό το θέμα. 
Πάω στην ουσία του συστήματος. Λέτε για ανέξοδα λόγια. Ανέξοδα λόγια ήταν να προτείνουμε μείωση ΦΠΑ σε βασικά αγαθά διατροφής για να στηρίξουμε το εισόδημα και να βελτιώσουμε την αγοραστική δύναμη χιλιάδων φτωχών ανθρώπων και να απαντάτε ότι δεν γίνεται, γιατί δεν περνάει στην τιμή, θα τα βάλουν στην τσέπη τους οι επιχειρηματίες και σήμερα να έχετε μια άλλη άποψη. Αυτό είναι ανέξοδα λόγια. Τα δικά σας λόγια, λοιπόν, είναι ανέξοδα. 
Ανέξοδο είναι να λες πριν μερικούς μήνες ότι εγώ είμαι λαϊκιστής που προτείνω μείωση του ΦΠΑ και να έρχεσαι να κάνεις μείωση του ΦΠΑ. Ανέξοδα λόγια είναι να λες πριν από μερικούς μήνες ως Υπουργός της Νέας Δημοκρατίας ότι ακόμη και αν είχα τα λεφτά να δώσω 13η σύνταξη και 13ο μισθό δεν θα τα έδινα ποτέ. Εσείς τα είπατε αυτά. Και τώρα κάνετε άλλα. 
Δίνετε χρήματα και επειδή λέτε για κοστολόγηση, θα σας τα πω εγώ κοστολογημένα. Με τα χρήματα που δώσατε, η διαφορά στην πρώτη δόση 13ου μισθού και 13ης σύνταξης μαζί μεικτά από αυτά που προτείνουμε εμείς το 2027 είναι 500 εκατομμύρια ευρώ. Δηλαδή από αυτά που έχετε δώσει μέχρι σήμερα στο να φτάσουμε στην πρώτη δόση και των δύο μεικτά, παρακαλώ, είναι 500 εκατομμύρια ευρώ. Άρα, για 500 εκατομμύρια ευρώ ήμασταν λαϊκιστές και εσείς υπεύθυνοι. 
Και επειδή θα ρωτήσετε: «Καλά και αυτά τα 500 εκατομμύρια πού θα τα βρείτε»; Προφανέστατα δεν θα πάμε ως «Λαφαζάνηδες» στο Νομισματοκοπείο να κόψουμε δραχμές, όπως μας κατηγορήσατε την τελευταία φορά. Άλλα πράγματα θα κόψουμε, κύριε Πιερρακάκη, όπως τις απευθείας αναθέσεις που δίνετε σωρηδόν εις βάρος του δημοσίου συμφέροντος, τα δωράκια στις κατασκευαστικές που κάνετε για να αγοράζουν μίντια και να σας στηρίζουν με τυφλό τρόπο. Θα κόψουμε, επίσης, το πελατειακό κράτος, που βλέπουμε κάθε εβδομάδα ένα σκάνδαλο με πρωταγωνιστές Υπουργούς, Βουλευτές, στελέχη της Νέας Δημοκρατίας και θα προτείνουμε ένα άλλο παραγωγικό μοντέλο, ένα παραγωγικό μοντέλο, που δεν επιτρέπει να πηγαίνουμε μια περιοδεία στην ελληνική ύπαιθρο και να βλέπουμε παντού χέρσα χωράφια, γιατί εσείς δημιουργήσατε τις συνθήκες του ριφιφί στον ΟΠΕΚΕΠΕ και σήμερα δεν απολογείστε όταν δεν έχουν κατατεθεί ακόμη οι δηλώσεις ΟΣΔΕ και είναι στον αέρα χιλιάδες παραγωγοί, που δεν ξέρουν πότε θα πάρουν τα χρήματα των ενισχύσεων. Γι’ αυτά έχετε να πείτε κάτι; 
Αφήστε, λοιπόν, τις θεωρίες και μιλήστε για τα προβλήματα που αφορούν την κοινωνία. Ο ΦΠΑ όταν το προτείνουμε εμείς δεν γίνεται, όταν όμως το κάνετε εσείς γίνεται. Ο ΟΠΕΚΕΠΕ κατέρρευσε στα χέρια σας, αλλά αυτά είναι παθογένειες και τον πήγατε στην ΑΑΔΕ, που εμείς δεν θέλαμε γιατί δεν θέλουμε αξιοκρατία και διαφάνεια και τώρα έχει καταρρεύσει το σύστημα, κάτι που λέγαμε πέρυσι. 
Πού την πάτε, λοιπόν, την Ελλάδα; Διαφορά 80 δισεκατομμύρια ευρωπαϊκών πόρων που στηρίζουν πάντα το εισόδημα και τα πλούτη των λίγων -φαίνεται στις ανισότητες- δεν τις πιστεύετε; Εδώ είναι οι πίνακες. Ανισότητες Ευρωπαϊκής Ένωσης: Η τέταρτη χώρα με τις μεγαλύτερες ανισότητες στην Ευρώπη όταν ήταν δέκατη, προ των 80 δισεκατομμυρίων ευρώ. Όταν δεν θα υπάρχουν αυτά τα χρήματα, πού θα πάμε; Πού θα πάμε, κύριε Πιερρακάκη, με την πολιτική σας; Δαπάνες κοινωνικής πολιτικής; Τα μπαλώματα. 
Εδώ είναι τα στοιχεία. Ελλάδα: Αυτή είναι η θέση μας. Αυτή είναι η θέση μας, τη βλέπετε; Κοινωνικές δαπάνες για το 2025. Όλα αυτά που σας επιδεικνύω τα καταθέτω στη Βουλή ως δείγμα και στοιχεία μιας πολιτικής που εξαπατά τον ελληνικό λαό, που υποτιμά τον ελληνικό λαό, τα προβλήματά του, τις ανισότητες, την αγωνία των παιδιών. 
(Στο σημείο αυτό ο Πρόεδρος του ΠΑΣΟΚ – Κινήματος Αλλαγής κ. Νικόλαος Ανδρουλάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Θα κλείσω με αυτό. Τα παιδιά, οι νέοι άνθρωποι, σας παρακαλώ, στο πνεύμα της νομοθέτησης που πρότεινε η αείμνηστη Φώφη Γεννηματά, να τροποποιήσετε αυτό που προτείνατε, για να αφορά και τους φτωχότερους Έλληνες, αυτούς που δεν έχουν 100 ευρώ να βάλουν σε έναν λογαριασμό, που δεν έχουν καν 100 ευρώ να πληρώσουν φροντιστήρια των παιδιών τους, που δυσκολεύονται να πληρώσουν ένα ενοίκιο που αυξήθηκε 50% με την πολιτική σας. Αυτούς τους ανθρώπους να σκεφτείτε. 
Διότι ναι, να στηρίξουμε το δημογραφικό, το έχω πει, να δώσουμε για το δημογραφικό που είναι για εμάς το νούμερο ένα εθνικό ζήτημα και από αυτά που δεν έχουμε. Όμως να τα δώσουμε σωστά, όχι μόνο σε αυτούς που έχουν τη δυνατότητα, αλλά πάνω απ’ όλα στα παιδιά, που δεν έχουν τη δυνατότητα. Αυτή είναι η δική μας πολιτική και αυτή η πολιτική μπορεί να γίνει πράξη για μια καλύτερη και δικαιότερη Ελλάδα μετά τις επόμενες εθνικές εκλογές. 
(Χειροκροτήματα από την πτέρυγα του ΠΑΣΟΚ - Κινήματος Αλλαγής)
ΠΡΟΕΔΡΕΥΩΝ (Πάρις Κουκουλόπουλος): Ο Υπουργός, ο κ. Πιερρακάκης, έχει τον λόγο.
ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών): Λοιπόν, ξεκινώ από το σκέλος το οποίο αφορά την οικονομική πολιτική, για να γυρίσω στο πιο προσωπικό και να πω ότι σε ό,τι αφορά τον ΦΠΑ ή τη δέκατη τρίτη σύνταξη ή οποιοδήποτε μέτρο, προς Θεού, η επίκληση λαϊκισμού δεν είναι στην πρόταση του μέτρου. Δικαιούστε να προτείνετε οποιοδήποτε μέτρο. 
Η επίκληση λαϊκισμού είναι στο να πιστεύετε ότι όλα τα μέτρα γίνονται. Ο διαθέσιμος δημοσιονομικός χώρος -και αυτό είναι που επιμένω- είναι συγκεκριμένος. Δεν είναι η τέχνη του ευκταίου. Η τέχνη του εφικτού είναι. Και ως τέχνη του εφικτού έχουμε έναν συγκεκριμένο προϋπολογισμό, στον οποίο προσπαθούμε να χωρέσουμε πολύ συγκεκριμένα πράγματα. Άρα, είναι πολύ εύκολη η θέση σας. Προτείνετε τα πάντα, όλα. Αυτό είναι λαϊκισμός, το ότι πιστεύετε ότι όλα γίνονται. 
Όσον αφορά τον ΦΠΑ, το σχόλιο δεν είναι αν είναι καλό πράγμα να μπορεί κανείς να μειώνει και τον ΦΠΑ. Είναι το ότι λέτε ότι μπορείτε να τα κάνετε όλα. Εγώ λέω ότι στο δίλημμα του χώρου -και το λέει η Κυβέρνηση συνολικά- το ένα φτάνει απευθείας στους πολίτες, το άλλο φτάνει ένα μικρότερο ποσοστό -το 19% σύμφωνα με τη μελέτη- αλλά για έναν περιορισμένο κωδικό ή για στοχευμένα προϊόντα που είναι και λίγες οι εταιρείες, μπορείς να το εποπτεύσεις καλύτερα. Αυτονόητο είναι. Αυτό είναι ακριβώς και το μήνυμα. 
Τώρα σε ό,τι αφορά το προσωπικό, πριν πάμε σε αυτό να πω ότι είχαμε μια αντίστοιχη κουβέντα την περασμένη εβδομάδα. Και επειδή θα ψηφίσετε και απόψε, στο προηγούμενο νομοσχέδιο, μετά τη συζήτησή μας, ψηφίσατε «όχι» επί της αρχής «ναι» στο εβδομήντα και κάτι τοις εκατό των άρθρων του νομοσχεδίου, αν θυμάμαι καλά, και «παρών» επί του συνόλου. Και θέλω να καταλάβω τι προσπαθούσατε να πείτε, διότι ακόμη και τώρα, εδώ, έχω κάνει γκάλοπ στους συνεργάτες μου και κανείς δεν έχει καταλάβει τίποτα. Και επειδή θα ψηφίσετε και πάλι, θέλουμε να μπορούμε να ερμηνεύσουμε το αποτέλεσμα. Άρα, αν μπορείτε να μας βοηθήσετε. 
(Θόρυβος από την πτέρυγα του ΠΑΣΟΚ – Κινήματος Αλλαγής)
Τέλος, επειδή διαρκώς επιστρέφετε στο παρελθόν και κάνατε πάλι την ίδια προσωπική αναφορά, εγώ να πω ότι το παρελθόν είναι σημαντικό. Η ιστορία όλων των μεγάλων κομμάτων της χώρας μας, αξίζει σεβασμό. Όταν κάποιος, όμως, επικαλείται μόνο την ιστορία και την κάνει πάρα πολύ μονότονα και έχει διαρκώς εκεί στραμμένο το βλέμμα του και δεν προσθέτει σε αυτήν την ιστορία με τη δική του κληρονομιά και με τις δικές του προτάσεις, δίνει την εντύπωση ότι ασχολείται μόνο με το παρελθόν και ότι δεν έχει τίποτα να πει για το μέλλον.  Και νομίζω ότι αυτό θα ήταν καλό να το αποφύγετε. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Πάρις Κουκουλόπουλος): Ο κ. Ανδρουλάκης έχει τον λόγο.
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής): Ο κ. Πιερρακάκης λέει ότι δεν κατάλαβε γιατί ψηφίσαμε «όχι» επί της αρχής στο τελευταίο νομοσχέδιο. Μήπως ξεχάσατε την ντροπή σας, το άρθρο 23; Την ξεχάσατε; Ξεχάσατε ότι είχατε μέσα άρθρο που έδινε τη δυνατότητα χωρίς δικαστική απόφαση να πλειστηριάζετε περιουσία χιλιάδων δανειοληπτών που είναι σε ομηρία με τις πολιτικές σας από τα funds και τους servicers; Και έχετε το θράσος και μας λέτε γιατί ψηφίσαμε κατά επί της αρχής; Γιατί είστε μπροστινοί των funds, γι’ αυτό ψηφίσαμε κατά επί της αρχής. Και λέτε μετά: «Ναι, αλλά ψηφίσατε πολλά από τα άρθρα. Γιατί πήγατε στο «παρών»»; Γιατί, κύριε Πιερρακάκη, όπως γνωρίζετε, το 77% των άρθρων δεν αφορούσαν το ιδιωτικό χρέος. Ήταν κοινοτικές Οδηγίες. 
(Χειροκροτήματα από την πτέρυγα του ΠΑΣΟΚ - Κινήματος Αλλαγής)
Δηλαδή πόσο θράσος και πόσο ψέμα, πόση υποκρισία χωράει η σημερινή σας παρουσία; Τέτοιο συνδικαλισμό, τόσο χαμηλό επίπεδο; Να εμφανίζετε ως άρθρα του ιδιωτικού χρέους το 77% των άρθρων που ήταν κυρώσεις που αφορούν Ευρωπαϊκούς Κανονισμούς; Τι είδους συνδικαλισμό κάνετε; Νομίζετε ότι είμαστε σε αμφιθέατρο πανεπιστημίου; 
Ακούστε, πάμε στην ουσία της πολιτικής. Εσείς συνεχίζετε και λέτε πού θα βρείτε τα λεφτά. Εγώ σας είπα, έχουμε παρουσιάσει ολοκληρωμένο σχέδιο αλλαγής του παραγωγικού μοντέλου, άλλη πολιτική, άλλο είδος, άλλους κανόνες με διαφάνεια και αξιοκρατία. Προφανέστατα, όταν εσείς κατασπαταλάτε δισεκατομμύρια ευρώ σε απευθείας αναθέσεις και σε ρουσφέτια μεγάλων εταιρειών πολυεθνικών, όταν κάνετε πλάτες στα funds, πού θα πάνε τα 80 δισεκατομμύρια; Σε αυτούς θα πάνε, στον λαό θα πάνε; Γι’ αυτό διευρύνονται οι ανισότητες και δεν απαντάτε. 
Ξαναθέτω το ερώτημα: Με 80 δισεκατομμύρια στην ελληνική αγορά, πώς από τη δέκατη θέση στις ανισότητες, πήγαμε στην τέταρτη θέση; Έχετε κάποια πολιτική ή οικονομική δικαιολογία; Δεν έχει ξαναγίνει αυτό το πράγμα. Δεν έχει ξανασυμβεί. Απλά δουλεύετε για τους λίγους και τα στοιχεία είναι αποκαλυπτικά.
Πάμε, λοιπόν, και σε κάτι άλλο που αποδεικνύει ότι δουλεύετε για τους λίγους και νομοθετείτε για τους λίγους και προστατεύετε τους λίγους, αυτούς και τα συμφέροντά τους. Κόστιζε κάτι να ψηφίσετε την τροπολογία του ΠΑΣΟΚ χθες για τα τιμολόγια στην ενέργεια, στο ρεύμα; Κόστιζε κάτι στον προϋπολογισμό, κύριε Πιερρακάκη; Θα πληρώνετε 1 ευρώ; Για πείτε μου πώς με μαγικό τρόπο το τιμολόγιο πήγε στα πράσινα, ενώ τώρα δεν μπορεί να πάει στα μπλε; Να δώσουμε τη δυνατότητα να επιλέξουν να πάνε στα μπλε και όποιος θέλει να κάνει ειδική διαπραγμάτευση. Γιατί δεν το κάνετε; Ξέρετε πόσα θα κερδίσει κάθε νοικοκυριό; 
Τι προστατεύετε; Τον προϋπολογισμό; Δεν κοστίζει ούτε ευρώ. Τους ολιγάρχες προστατεύετε και τη ΔΕΗ, που τα κέρδη που εμφανίζει επί των ημερών σας είναι τα αδιέξοδα του ελληνικού λαού. Πουλάει σε τιμή φυσικού αερίου την τζάμπα ενέργεια που βγάζει από τα υδροηλεκτρικά και κάνει ρουσφέτια και μπίζνες και δεν επέτρεψε καν να μπούμε εμείς να μιλήσουμε με τους εργαζομένους.
(Χειροκροτήματα από την πτέρυγα του ΠΑΣΟΚ - Κινήματος Αλλαγής)
Αυτή είναι η εποχή σας. Άρα, τα μέτρα που έχουν δημοσιονομικό κόστος έστω και μικρό είναι λαϊκισμός, αλλά και αυτά που δεν έχουν αλλά πειράζουν τα κέρδη των ολιγαρχιών και αυτά είναι λαϊκισμός. Ε, δεν γίνεται, κύριε Πιερρακάκη. Δεν γίνεται και τα δύο. Δεν γίνεται. Είναι προφανές ότι δεν ψηφίσατε την τροπολογία γιατί προστατεύετε συγκεκριμένους, μεγάλους παίκτες της ενέργειας.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Πάρις Κουκουλόπουλος): Επανερχόμαστε στον κατάλογο, μετά την ενδιαφέρουσα αντιπαράθεση του Προέδρου του ΠΑΣΟΚ με τον Υπουργό. 
Να πω ότι έχουμε δεχθεί μέχρι τώρα τέσσερα αιτήματα συναδέλφων να προταχθούν για λόγους επειγουσών αναγκών. 

Δεν θα γίνει δεκτό κανένα αίτημα παρά μόνο με αμοιβαία αλλαγή -κατανοητό γιατί- διότι ήδη τέσσερα άτομα μέχρι αυτήν τη στιγμή καταλαβαίνετε ότι θα ανατρέψουν πλήρως τη σειρά και οι συνάδελφοι που περιμένουν εδώ από το πρωί δεν ξέρω μέχρι πότε θα περιμένουν. Δεν γίνεται. Το λέω δημόσια, για να μην…
ΧΡΗΣΤΟΣ ΓΙΑΝΝΟΥΛΗΣ: Κύριε Πρόεδρε, θα ήθελα τον λόγο επί της διαδικασίας.
ΠΡΟΕΔΡΕΥΩΝ (Πάρις Κουκουλόπουλος): Όχι, στη σειρά σας θα μιλήσετε.
ΧΡΗΣΤΟΣ ΓΙΑΝΝΟΥΛΗΣ: Κάποιοι συνάδελφοι θέλουν να φύγουν, έχουν εισιτήρια.
ΠΡΟΕΔΡΕΥΩΝ (Πάρις Κουκουλόπουλος): Δεν είναι ζήτημα εισιτηρίου, δεν είναι ο συνάδελφος ο κ. Οζγκιούρ, όχι. Δεν λέω για εσάς, στη σειρά σας είστε τώρα.
Τον λόγο έχει ο κ. Δουδωνής, Βουλευτής Επικρατείας του ΠΑΣΟΚ.
ΠΑΝΑΓΙΩΤΗΣ ΔΟΥΔΩΝΗΣ: Ευχαριστώ, κύριε Πρόεδρε.
Βλέπω το οικονομικό επιτελείο της Κυβέρνησης και άκουσα τον Υπουργό Οικονομικών να λέει πως η γενιά μας έλαβε τον λογαριασμό από την προηγούμενη γενιά. Ανήκω πάνω-κάτω στην ίδια γενιά με τον κ. Πιερρακάκη. Έχουμε εφτά, οχτώ χρόνια διαφορά, είναι μεγαλύτερος από εμένα. Είμαστε άνθρωποι που έχουμε πάει έξω, έχουμε σπουδάσει, έχουμε νιώσει ότι η Ελλάδα περνάει τη δυσκολότερη φάση της και το μέλλον μας είναι δύσκολο εδώ. Εγώ έχω μείνει παραπάνω έξω, ο κ. Πιερρακάκης γύρισε πιο γρήγορα, αλλά σε κάθε περίπτωση έχουμε μια παρόμοια πορεία.
Θέλω να ρωτήσω τον κ. Πιερρακάκη το εξής: Σήμερα που έχει την εικόνα των δημοσίων οικονομικών, άρα και την πορεία των δημοσίων οικονομικών μέσα στα χρόνια, ποιος είναι αυτός που έστειλε τον λογαριασμό στη δική μας γενιά, κύριε Πιερρακάκη; Η δική μας παράταξη, το ΠΑΣΟΚ ή η δική σας, η Νέα Δημοκρατία που πτώχευσε τη χώρα;
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Και αυτό ανεξάρτητα από την πορεία του τον ρωτώ τον κύριο Υπουργό: Σήμερα που έχει την εικόνα των δημοσίων οικονομικών, ποια είναι η παράταξη που έστειλε τον λογαριασμό της χρεοκοπίας στις νεότερες γενιές, στη δική μας τη γενιά, στους γεννημένους του 1980, του 1990 και του 2000; Είναι ή δεν είναι η Νέα Δημοκρατία; Είναι ή δεν είναι η παράταξη που δημιούργησε τα τεράστια πρωτογενή ελλείμματα, της οποίας ο Υπουργός Οικονομικών, ο προκάτοχός σας, κύριε Πιερρακάκη, έγραφε μέτρα σε χαρτοπετσέτα, η παράταξη η οποία πέταξε τη βόμβα στις επόμενες γενιές; Θα ζητήσετε ποτέ συγγνώμη; Ή θα παριστάνετε οι ίδιοι, τα ίδια και τα ίδια πρόσωπα με κάποιες προσθήκες, τους δημοσιονομικά υπεύθυνους και θα ρωτάτε πόσο κάνει εκείνο και πόσο κάνει το άλλο; Πόσο κόστισε ο εκτροχιασμός της χώρας από τη Νέα Δημοκρατία το 2009;
Και βέβαια, πού στηρίζεται η οικονομική πολιτική της Κυβέρνησης; Γιατί άκουσα και μέτρησα τρεις ή τέσσερις φορές να αναφέρεται ο κ. Πιερρακάκης στην ακρίβεια. Μα, δεν θα έπρεπε να αναφέρεται τρεις ή τέσσερις φορές μόνο. Η ακρίβεια είναι ο πυρήνας της πολιτικής της Κυβέρνησης, πρώτον, με τον πληθωρισμό του δημοσίου χρέους, για να παρουσιάζεται ως ποσοστό επί του ΑΕΠ βελτιωμένο -πληθωρίζεται το δημόσιο χρέος, δεν γίνεται κάτι άλλο αυτήν τη στιγμή- και δεύτερον, με τη χρησιμοποίηση της ακρίβειας με το κράτος ως συνέταιρο στην κερδοσκοπία των καρτέλ.
Πώς εξελέγη η Νέα Δημοκρατία, κυρίες και κύριοι συνάδελφοι, το 2019; Ρίξτε μια ματιά -σας προκαλώ- στο πρόγραμμά της. Ρίξτε μια ματιά στο πρόγραμμα της Νέας Δημοκρατίας του 2019. Λέει ή δεν λέει μείωση κατά δύο μονάδες και των δύο βασικών συντελεστών του ΦΠΑ; Παντού. Δύο μονάδες! Και σήμερα με μια τέτοια κρίση ακρίβειας επιμένει στη διατήρηση των φορολογικών συντελεστών, παρά τη συγκυρία, για να αισχροκερδεί το κράτος ως συνέταιρος στην κερδοσκοπία των εταιρειών ενέργειας, των σούπερ μάρκετ, κάθε είδους καρτέλ, τα οποία έχουν καταλάβει πλήρως τη λειτουργία της εθνικής οικονομίας.
Και βέβαια, υπάρχει και το πάρα πολύ απλό επιχείρημα: Αν λειτουργεί η μείωση του φόρου προστιθέμενης αξίας στα προϊόντα γυναικείας υγιεινής, πώς είναι δυνατόν να λειτουργεί εκεί και να μη λειτουργεί σε όλα τα υπόλοιπα; Πώς είναι δυνατόν να λειτουργεί εκεί που τον μειώνετε επίσης σε επίπεδο περιοχής -και ορθά- και να μη λειτουργεί, όταν μειώνεται σε επίπεδο χώρας; Πώς είναι δυνατόν να ισχύει το ένα και να μην ισχύει το άλλο;
Όμως, βέβαια, άκουσα να μιλάτε και για τα τεκμήρια σαν να καταργήθηκαν. Δεν έχει υπάρξει στην ιστορία του ελληνικού κράτους μεγαλύτερη περαίωση σε φοροφυγάδες από ό,τι τα τεκμήρια στους ελεύθερους επαγγελματίες. Γιατί; Γιατί τη μεγάλη πλειοψηφία των συνεπών την οδηγήσατε στο να πληρώνει φόρο μεγαλύτερο από αυτόν που θα ισοδυναμούσε στο εισόδημά της και τους λίγους φοροφυγάδες τούς οδηγήσατε στο να κάνουν περαίωση με το να έχετε κατά προτεραιότητα εξέταση -γιατί είναι περιορισμένος ο αριθμός των εξετάσεων- αυτών οι οποίοι ενίστανται. Άρα, αυτοί οι οποίοι δεν ενίστανται, γιατί βγάζουν πολύ παραπάνω από το τεκμήριο, δεν πρόκειται να κάνουν προφανώς ένσταση, οπότε δεν θα ελεγχθούν και ποτέ. Αυτή είναι η περαίωση και σήμερα έρχεστε να υπερασπιστείτε ένα μέτρο το οποίο και απέτυχε στην κοινωνία -γιατί είναι άλλο ο έλεγχος μέσω των ψηφιακών μέσων της φοροδιαφυγής και άλλο το τεκμήριο- και χτύπησε δυσανάλογα την ελληνική περιφέρεια, ιδίως στις περιφερειακές πόλεις και ιδίως στις ακριτικές πόλεις.
Και μιας και μιλάω για τις ακριτικές πόλεις και τις ακριτικές περιοχές, αυτό το οποίο συντελέστηκε στη Λέσβο στις 8 Νοεμβρίου, την Ημέρα της Απελευθέρωσης, είναι μια κοσμογονία. Το γεγονός ότι έγινε η μαθητική παρέλαση χωρίς τους επισήμους, χωρίς αυτούς δηλαδή οι οποίοι έχουν οδηγήσει το νησί στην κατάρρευση, με δική σας ευθύνη και δεν έγινε, βέβαια, η στρατιωτική παρέλαση, γιατί εσείς θεωρήσατε ότι η Απελευθέρωση της Λέσβου είναι ένα γεγονός που αφορά στους επισήμους και όχι στους πολίτες, όχι στους ακρίτες, όχι σε αυτούς που φυλάσσουν τα σύνορά μας μαζί με τον στρατό, το γεγονός ότι έγινε η παρέλαση και το γεγονός ότι με τόση ευπρέπεια οι κτηνοτρόφοι διαδήλωσαν για τις ζωές τους, για τις οικογένειές τους και για την επιβίωση του νησιού, αυτό, ναι, είναι μια κοσμογονία και είναι ντροπή σας που δεν αφήσατε να γίνει η στρατιωτική παρέλαση, γιατί τάχα αφορούσε στους επισήμους και όχι στους πολίτες της περιοχής.
Και μιας και μιλάμε για το Υπουργείο των Οικονομικών, δημοσιεύθηκε μια κοινή υπουργική απόφαση για τις ζωοτροφές του Υπουργείου Οικονομικών μαζί με το Υπουργείο Αγροτικής Ανάπτυξης, με 14 ευρώ ανά ζώο. Πέραν του ότι δεν καταλαμβάνει ένα μεγάλο κομμάτι, περίπου εβδομήντα χιλιάδες ζώα, τα οποία έχουμε από την περίοδο την κρίσιμη και μετά, το τίμημα το οποίο δίνετε, τα 14 ευρώ, είναι το μισό κόστος για έναν μήνα για ένα ζώο και εσείς αυτό το δίνετε για έναν ολόκληρο χρόνο.
Και δεύτερον, πώς αισθάνεται ο κ. Πιερρακάκης, ο Πρόεδρος του Eurogroup, που το Υπουργείο του οποίου προΐσταται καταστρέφει ένα ολόκληρο νησί, καθώς επτά μήνες δεν έχει υπογραφεί μία κοινή υπουργική απόφαση για να αποζημιωθούν οι κτηνοτρόφοι για το κατεστραμμένο γάλα; Σε αυτό το επίπεδο της αβελτηρίας έχει φτάσει το Υπουργείο, για αυτό εξεγείρεται ο κόσμος, όπως εξεγείρεται, βέβαια και για τα τιτάνια λάθη, τα τεράστια, τα γιγαντιαία, τα οποία έχουν γίνει στο επίπεδο του αφθώδους πυρετού και στην ιχνηλάτηση, με οκτώ μήνες μετά να μην έχει ολοκληρωθεί και στον τρόπο εξέτασης και στη διάθεση των κτηνιάτρων, ιδίως στην πρώτη φάση και σε όλα.
Η ελληνική περιφέρεια είναι εγκαταλελειμμένη. Οι Έλληνες ακρίτες είναι εγκαταλελειμμένοι. Έχουν, όμως, το σθένος και τη δύναμη να διαδηλώνουν με αξιοπρέπεια, με υπερηφάνεια και να ακυρώνουν στην πράξη κάθε κυβερνητικό σχέδιο εξαφάνισης της οικονομίας του νησιού τους.
Σας ευχαριστώ πολύ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Δουδωνή και καλείται στο Βήμα η κ. Ελένη-Μαρία (Μιλένα) Αποστολάκη, Βουλευτής του ΠΑΣΟΚ Περιφέρειας Β1΄ Βόρειου Τομέα.
ΜΙΛΕΝΑ ΑΠΟΣΤΟΛΑΚΗ: Ευχαριστώ, κύριε Πρόεδρε.
Κυρίες και κύριοι συνάδελφοι, συζητάμε σήμερα για την ενίσχυση του διαθέσιμου εισοδήματος, ενώ ο Πρωθυπουργός επικαλείται ανάπτυξη, δημοσιονομική σταθερότητα, βελτίωση εισοδημάτων και μείωση της ανεργίας. Στην Ελλάδα του Κυριάκου Μητσοτάκη, όμως, η μείωση της ανεργίας δεν σημαίνει μείωση της φτώχειας. Η ανεργία μειώνεται, η εργασία, όμως, δεν εξασφαλίζει στους πολλούς αξιοπρεπές επίπεδο διαβίωσης. Οι ονομαστικοί μισθοί αυξάνονται, αλλά η αγοραστική δύναμη συνθλίβεται.
Σύμφωνα με τα στοιχεία της Eurostat, το 27,5% του πληθυσμού βρίσκεται σε κίνδυνο φτώχειας ή αποκλεισμού. Πρόκειται για περίπου 2,8 εκατομμύρια Έλληνες, το δεύτερο υψηλότερο ποσοστό στην Ευρωπαϊκή Ένωση.
Η χώρα επομένως χρειάζεται μια συνεκτική εισοδηματική και κοινωνική πολιτική. Δεν χρειάζεται επιδόματα. Η κατάσταση δεν θεραπεύεται με αποσπασματικές παροχές. Αυτή είναι και μια διαφορά ανάμεσα στην έκτακτη ενίσχυση των Χριστουγέννων που επιλέγει η Κυβέρνηση και την κοστολογημένη πρόταση του ΠΑΣΟΚ για σταδιακή αποκατάσταση της 13ης σύνταξης, μια μόνιμη θεσμοθετημένη ενίσχυση, ώστε οι συνταξιούχοι να υπολογίζουν σε ένα σταθερό εισόδημα και όχι να εξαρτώνται από τις κυβερνητικές ανακοινώσεις.
Ακόμα πιο ουσιώδης είναι η διαφορετική μας οπτική σε ό,τι αφορά τον κουμπαρά του παιδιού, ιδέα που διατυπώθηκε από τη Φώφη Γεννηματά το 2018. Η πρόταση του ΠΑΣΟΚ προέβλεπε πλήρη κάλυψη της συμμετοχής από την πολιτεία για οικογένειες χαμηλού εισοδήματος, τρίτεκνες και πολύτεκνες οικογένειες, ορφανά παιδιά και παιδιά με αναπηρία.
Το σχέδιο νόμου της Κυβέρνησης προϋποθέτει τη δυνατότητα αποταμίευσης από την ίδια την οικογένεια, δυνατότητα την οποία σήμερα οι περισσότεροι ευάλωτοι δεν διαθέτουν. Η αρχιτεκτονική του μέτρου, λοιπόν, απευθύνεται σε αυτούς που ακόμα μπορούν. Θα ωφελήσει, δηλαδή, τους λίγους που ακόμα έχουν τη δυνατότητα να αποταμιεύουν, διευρύνοντας τις ανισότητες και οι οικογένειες που αδυνατούν να αποταμιεύουν κάθε μήνα και τα παιδιά αυτών των οικογενειών θα εγκλωβιστούν ακόμα βαθύτερα στη φτώχεια και στις ανύπαρκτες για αυτά ευκαιρίες.
Μια χώρα, όμως, προοδεύει πραγματικά όταν η οικονομική θέση των γονέων δεν καθορίζει το μέλλον των παιδιών τους. Αυτά προφανώς δεν τα συμμερίζεται ο κεντρώος κ. Μητσοτάκης και υπηρετεί σταδιακά αλλά σταθερά και συνειδητά με την οικονομική και τη φορολογική του πολιτική τη διεύρυνση των διαγενεακών ανισοτήτων.
Θέλω να σταθώ ιδιαίτερα στη στεγαστική κρίση, γιατί εδώ αποτυπώνονται με μεγάλη ένταση οι συνέπειες των κυβερνητικών επιλογών. Το 26,4% των κατοίκων στη χώρα μας δαπανά περισσότερο από το 40% του εισοδήματός του για τη στέγαση. Είναι το υψηλότερο ποσοστό στην Ευρωπαϊκή Ένωση. Είναι πλέον η στέγαση ένας από τους σημαντικότερους παράγοντες οικονομικής ανασφάλειας στη χώρα μας. Όταν η στέγη γίνεται δυσπρόσιτη για τα μεσαία στρώματα, τότε το πρόβλημα παύει να είναι στεγαστικό, είναι αναπτυξιακό και κοινωνικό και το τροφοδοτήσατε με την πολιτική σας για την golden visa, με το αρρύθμιστο Airbnb, με τα δώρα σε εργολάβους και κατασκευαστές -αυτή είναι η πρότασή σας-, με τα μηδενικά προγράμματα κοινωνικής κατοικίας. 
Όμως ας δούμε και το φορολογικό μοντέλο που στηρίζεται δυσανάλογα στους έμμεσους φόρους, επιβαρύνοντας κυρίως τα χαμηλά και μεσαία εισοδήματα. Για κάθε 1 ευρώ άμεσων φόρων στην Ελλάδα εισπράττονται 1,5 ευρώ έμμεσων φόρων, όταν στην Ευρωπαϊκή Ένωση η αναλογία είναι 1 προς 1. Μετατρέψατε επί της ουσίας σε μηχανισμό ενίσχυσης των κρατικών εσόδων την ακρίβεια και κάνατε τον πληθωρισμό εργαλείο οικονομικής πολιτικής. Όσο αυξάνονται οι τιμές, τόσο αυξάνονται και οι εισπράξεις από τον ΦΠΑ. Μόνο για το 2026 τα έσοδα υπερβαίνουν τον αρχικό στόχο κατά 1,2 δισ., άρα τα νοικοκυριά πληρώνουν περισσότερο και το κράτος εισπράττει περισσότερο. 
Αυτό είναι το κυβερνητικό σχέδιο. Βρίσκετε δημοσιονομικό χώρο για επιλεκτικές φορολογικές ελαφρύνσεις, αλλά αρνείστε να παρέμβετε ουσιαστικά στην έμμεση φορολογία που επιβαρύνει δυσβάσταχτα τους πιο αδύναμους, τους πιο ευάλωτους. Γιατί φαντάζομαι θα το γνωρίζετε, ότι ο πληθωρισμός του φτωχού είναι διαφορετικός από τον πληθωρισμό των πλουσίων, των εχόντων και εσείς επιμένετε να τον χρησιμοποιείτε ως εργαλείο οικονομικής πολιτικής, για να μοιράζετε υποδήματα με τη μορφή του σημερινού νομοθετήματος.
Η μείωση του ΦΠΑ για τα προϊόντα της περιόδου σάς εκθέτει, γιατί εάν σε αυτά περάσει η μείωση στο ράφι και στους πολίτες, γιατί δεν προχωράτε και σε άλλα; Εάν εμμένετε στην πρόφασή σας ότι δεν περνάει η μείωση στον καταναλωτή, σημαίνει ότι κοροϊδεύετε τις γυναίκες. Οπότε αποφασίστε τι από τα δύο ισχύει.
Η δική μας θέση είναι σαφής. Χρειάζεται μείωση των ειδικών φόρων κατανάλωσης στα καύσιμα και στο πετρέλαιο θέρμανσης και μηχανισμός επιστροφής στους καταναλωτές των πρόσθετων εσόδων ΦΠΑ που δημιουργεί η ακρίβεια. Η συζήτηση δεν είναι μια αντιπαράθεση ανάμεσα σε όσους στηρίζουν τη δημοσιονομική υπευθυνότητα ή την κοινωνική προστασία. Η χώρα χρειάζεται και τα δύο. Η δημοσιονομική σταθερότητα είναι αναγκαία προϋπόθεση για τη διατήρηση της οικονομικής αξιοπιστίας και τη χρηματοδότηση δημοσίων πολιτικών. Δεν αποτελεί όμως από μόνη της ένα κριτήριο, ένα επαρκές κριτήριο επιτυχίας. Η οικονομική πολιτική κρίνεται και από την ικανότητά της να περιορίζει τις ανισότητες, να ενισχύει το πραγματικό εισόδημα, να δημιουργεί περισσότερες ευκαιρίες για τους πολίτες.
Η Κυβέρνηση επιμένει σε μια προσέγγιση που στηρίζεται σε επιμέρους οικονομικές ενισχύσεις και προγράμματα περιορισμένης εμβέλειας. Επιφυλάσσει φτώχεια ευκαιριών για τους πολλούς, δηλαδή μηδενικές δυνατότητες κοινωνικής ανόδου.
Το ΠΑΣΟΚ προτείνει στον αντίποδα μόνιμες παρεμβάσεις στο εισόδημα, ουσιαστικό έλεγχο στη λειτουργία των αγορών, επένδυση στην κοινωνική κατοικία, μια συνολική διαφορετική κατανομή των οφειλών της ανάπτυξης.
Η διαφορά ανάμεσα στα δύο οικονομικά σχέδια αποδεικνύεται από τις προτεραιότητές τους, τον τρόπο με τον οποίο αξιοποιούν τους δημόσιους πόρους και τελικά από το αποτέλεσμα που έχουν στη ζωή των πολιτών. Από τη μία, η Κυβέρνηση που ξόδεψε το Ταμείο Ανάκαμψης χωρίς να αφήσει αποτύπωμα ή μάλλον άφησε, αλλά για τους φίλους της, που ασκεί πολιτική για να εξυπηρετήσει τα συμφέροντα των λίγων και των ισχυρών, προσφέροντας επιδόματα και προσωρινά βοηθήματα. Από την άλλη, το σχέδιο του ΠΑΣΟΚ με στόχο να περάσουμε από τις αποσπασματικές παροχές σε μία νέα κοινωνική και παραγωγική συμφωνία. Γιατί σημασία δεν έχει μόνο αν μεγαλώνει η οικονομία, αλλά ποιοι ωφελούνται από αυτή την ανάπτυξη, ποιοι πληρώνουν την ακρίβεια, αν η δημοσιονομική πολιτική βελτιώνει τις ζωές των ανθρώπων.
Κυρίες και κύριοι συνάδελφοι, η ποιότητα της οικονομικής πολιτικής μετριέται από το αν μειώνεται το ποσοστό των ανθρώπων που ζουν σε οικονομική ανασφάλεια, αν η εργασία εξασφαλίζει αξιοπρεπή διαβίωση, αν οι ανισότητες μειώνονται, αν η κοινωνική κινητικότητα είναι μια διασφαλισμένη από την πολιτεία συνθήκη διαβίωσης.
Τίποτα από αυτά δεν υπηρετεί η Κυβέρνηση Μητσοτάκη και για τον λόγο αυτό η ήττα της στις επερχόμενες εκλογές είναι προϋπόθεση για την αντιμετώπιση της διεύρυνσης των ανισοτήτων και για την επανεκκίνηση της χώρας.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κυρία Αποστολάκη.
Καλείται στο Βήμα η Βουλευτής Λασιθίου με το ΠΑΣΟΚ κ. Αικατερίνη Σπυριδάκη.
ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ: Ευχαριστώ πολύ, κύριε Πρόεδρε.
Κύριε Υπουργέ, μιας και δεν είναι κανένας από τους συναδέλφους της Πλειοψηφίας, θα απευθυνθώ σε εσάς, λέγοντας ότι επτάμισι χρόνια κυβερνάτε και επτάμισι χρόνια νομοθετείτε. Όμως σήμερα εμφανίζεστε λες και είστε περαστικοί από τα κυβερνητικά έδρανα για να μας ανακοινώσετε ότι διορθώνετε ακριβώς τι; Διορθώνετε όσα εσείς φέρατε. Αναρωτιέμαι πόσο και για πόσο θα υποτιμάτε τον ελληνικό λαό. 
Ξεκινώ, λοιπόν, με την ταξική αδικία του νομοσχεδίου, τον αποταμιευτικό λογαριασμό που σήμερα παρουσιάζετε ως δική σας καινοτομία. Θυμίζω, λοιπόν, και εγώ με τη σειρά μου ότι το 2018 η αείμνηστη Φώφη Γεννηματά είχε καταθέσει συγκεκριμένη πρόταση νόμου. Δεν περιμέναμε το 2026, προφανώς, για να ανακαλύψουμε ότι η κοινωνική ανισότητα δεν πρέπει να καθορίζει τις ευκαιρίες ενός παιδιού.
Τότε, μάλιστα, είχαμε προβλέψει, κύριε Υπουργέ, ότι οι οικογένειες με χαμηλό εισόδημα, ορφανά και απροστάτευτα παιδιά για το τρίτο και επόμενο παιδί και κάθε επόμενο παιδί, για περιπτώσεις αναπηρίας, το κράτος θα κάλυπτε την οικογενειακή συμμετοχή. Αυτή ήταν η ιδέα μας, αυτή είναι η φιλοσοφία μας και αυτό ονειρευόμαστε, μια χώρα να τους χωρά όλους, για να μην εξαρτάται το μέλλον ενός παιδιού αποκλειστικά από το πορτοφόλι των γονιών του. 
Εσείς, λοιπόν, αυτή την πρόταση για κοινωνική δικαιοσύνη τη φέρατε με βάση τα δικά σας νεοφιλελεύθερα πρότυπα. Το Δημόσιο θα δίνει όσα καταβάλλονται ιδιωτικά, μέχρι 1.200 ευρώ τον χρόνο, δηλαδή η οικογένεια που διαθέτει 1.200 ευρώ τον χρόνο, θα εισπράξει άλλα τόσα στο τέλος του χρόνου. 
Μας είπε και η εισηγήτρια της Πλειοψηφίας -που δεν είναι εδώ αυτή τη στιγμή προφανώς- ότι ο πλούσιος δεν το έχει ανάγκη. Αυτό λέμε και εμείς, όχι μόνο δεν το έχει ανάγκη, αλλά δρομολογείτε ότι είναι μόνο αυτός που θα το πάρει. Η οικογένεια, δηλαδή, που αδυνατεί να καταθέσει έστω και 1 ευρώ, τι θα πάρει στο τέλος; Μηδέν. Μηδέν από αυτόν τον μηχανισμό που εσείς έρχεστε και μας λέτε ότι κάνετε για να στηρίξετε τα παιδιά. 
Η ισονομία δεν σημαίνει να δίνουμε ίσες δυνατότητες σε όλους. Η ισονομία είναι να φροντίσουμε ότι κάθε παιδί θα μπορεί να είναι στο ίδιο σημείο εκκίνησης, ανεξάρτητα με την ικανότητα των γονιών του. 
Από τα χρήματα λοιπόν όλων, εσείς, κύριε Υπουργέ, ενισχύετε εκείνους που δεν το έχουν περισσότερο ανάγκη, αλλά εκείνους που μπορούν να αποταμιεύσουν. Εμείς προβλέπαμε κρατική κάλυψη για όσους δεν μπορούσαν. Εσείς προβλέπετε κρατική ενίσχυση για αυτούς που μπορούν. Και αυτό το ονομάζετε πολιτική ίσων ευκαιριών. Εδώ πολλοί Έλληνες δυσκολεύονται να βγάλουν τον μήνα και εσείς, αντί να τους δώσετε και να στηρίξετε τα παιδιά τους, μας μιλάτε για μια αποταμίευση που δυστυχώς δεν μπορούν να κάνουν. Έχετε υπολογίσει πόσοι είναι αυτοί που μπορούν να αποταμιεύσουν; Στη μελέτη που κάνατε πριν μας φέρετε εδώ το μέτρο, γνωρίζετε σε πόσους Έλληνες απευθύνεται αυτός ο λογαριασμός;
Και σαν να μην έφτανε αυτό, επιτρέπετε εισφορές μέχρι 10.000 ευρώ σε κάθε λογαριασμό από οποιοδήποτε φυσικό ή νομικό πρόσωπο και διαχείριση χρημάτων από ιδιωτικούς χρηματοοικονομικούς παρόχους. Εμείς είχαμε προτείνει να εξεταστεί θεσμική διασφάλιση με τη συμμετοχή της Ελληνικής Αναπτυξιακής Τράπεζας ή της Τράπεζας της Ελλάδος. Εσείς επιλέγετε έναν επενδυτικό μηχανισμό με χρεώσεις και κίνδυνο διακυμάνσεων για τον κουμπαρά των παιδιών, που λέτε ότι έρχεστε να προστατεύσετε. Με ποιους συγκεκριμένους ελέγχους, λοιπόν, θα το προστατεύσετε αυτό;
Εδώ, λοιπόν, πρέπει να ακουστεί η εξής αντίφαση. Για τις μεγάλες γονικές παροχές έχετε θεσπίσει αφορολόγητο αθροιστικά στα 4.800.000 ευρώ ανά πλούσιο γόνο. Για το παιδί μιας οικογένειας που δεν έχει δυνατότητα αποταμίευσης, δεν θεσπίζεται ούτε η ελάχιστη ανεξάρτητη κρατική συνεισφορά. Η κοινωνική σας πολιτική σχεδιάζεται με το δεδομένο ότι η φτώχεια είναι ευθύνη των γονιών που δεν μπορούν να αποταμιεύσουν και ότι είναι προσωπική αποτυχία. Αυτή είναι η πολιτική σας προτεραιότητα και γι’ αυτήν ελέγχεστε σήμερα.
Και δεν μπορώ να μην αναφερθώ στους ελεύθερους επαγγελματίες, μια μερίδα ανθρώπων που εσείς τη γονατίσατε με τη δική σας αντίληψη, την ίδια ακριβώς αντίληψη. Εδώ και τρία χρόνια επιβάλατε εσείς οι ίδιοι, όχι κάποια άλλη Κυβέρνηση, το τεκμαρτό εισόδημα. Φορολογήσατε ανθρώπους για εισόδημα που μπορεί και να μην είχαν, αντί να κάνετε ελέγχους και να μπορέσουμε να φορολογήσουμε πραγματικά τους ανθρώπους που φοροδιαφεύγουν. Φορολογείτε το επάγγελμα και όχι το εισόδημα, και βαφτίσατε τη συλλογική καχυποψία φορολογική δικαιοσύνη. Τώρα διορθώνετε τον υπολογισμό για συνιδιοκτήτες ταξί, ανήλικους κατόχους αδειών και περιορίζετε ορισμένες προσαυξήσεις. Καλώς. 
Δεν μας είπατε όμως ποιος έγραψε τις διατάξεις που χρειάζονται σήμερα διόρθωση και δεν μας είπατε γιατί αγνόησε τότε -ο ίδιος άνθρωπος ή όποιος είναι- όταν ψηφίζονταν το τεκμαρτό, τις αντιδράσεις του κόσμου. Και τι φαίνεται ότι μένει ανέπαφος; Ο πυρήνας του συστήματος. Με πέντε ποσοστιαίες μονάδες μείωση στην προκαταβολή φόρου, ζητάτε συγχαρητήρια. Για τα νομικά πρόσωπα εξαγγείλατε σταδιακή μείωση της προκαταβολής φόρου, η οποία θα ολοκληρωθεί μόλις το φορολογικό έτος 2033. Επτά χρόνια ακόμα αναμονής! Πόσες θητείες χρειάζεστε για να διορθώσετε όσα νομοθετείτε; Για να το πω καλύτερα, πόσες προεκλογικές περιόδους χρειάζεστε για να βάλετε τον πολίτη απέναντι σε εκβιαστικά, δικά σας ψευτοδιλήμματα; Διότι τότε, τότε και μόνο τότε, προεκλογικά, σας πιάνει η ευαισθησία.
Συνταξιούχοι. Ανακοινώσατε 400 ευρώ ετησίως. Δηλαδή σε όσους λαμβάνουν 300 ευρώ, η αύξηση θα είναι 100 ευρώ τον χρόνο. Δεν κάνατε τίποτα, προφανώς, για να μειώσετε το κόστος διαβίωσης. Εμείς τι λέμε; Επαναφορά δέκατης τρίτης σύνταξης, νέο ΕΚΑΣ.
Καταθέτουμε σήμερα τροπολογία για τους ηλικιακούς περιορισμούς, την ώρα που εσείς διατηρείτε τις ανισότητες και που διαφημίζετε τα 100 ευρώ. Ξέρετε τι σημαίνει εκατό ευρώ τον χρόνο για τον συνταξιούχο που πρέπει να πληρώσει φάρμακα και λογαριασμούς; Αν δεν το ξέρετε εσείς, το ξέρει ο ίδιος. Γι’ αυτό μην του πολυαναλύετε πόσο μεγάλη είναι η παροχή σας.
Στους δημοσίους υπαλλήλους 500 ευρώ μικτά. Πότε; Τον Δεκέμβριο του 2027. Καθαρά, κατά τα διαθέσιμα παραδείγματα, 257 με 389 ευρώ. Εμείς προτείνουμε σταδιακή επαναφορά του δέκατου τρίτου μισθού. Εσείς αρνείστε αυτή τη μισθολογική αποκατάσταση για τους χαμηλότερους μισθούς στην Ευρωπαϊκή Ένωση και γι’ αυτούς θέλετε απλώς αυστηρότητα. Για την αμοιβή τους, εγκράτεια! Και μετά μιλάμε για ισχυρό δημόσιο τομέα.
Και μια και η Κυβέρνηση μάς παρουσιάζει τις παροχές της ως απόδειξη κοινωνικής ευαισθησίας, τη στιγμή που μοιράζει ψίχουλα από τα πλεονάσματα του πληθωρισμού και των έμμεσων φόρων που η ίδια επιτρέπει, ας δούμε πώς αντιμετωπίζετε δύο συγκεκριμένα παραδείγματα εργαζομένων, στον τουρισμό και στον επισιτισμό, καθώς και το επίδομα μητρότητας.
Στην περιφέρειά μου, και σε πολλές περιφέρειες αρκετών συναδέλφων σε αυτήν εδώ την Αίθουσα, γνωρίζουμε ότι οι υπάλληλοι που εργάζονται πολύ σκληρά σε εποχικά επαγγέλματα ολοκληρώνουν αυτή την περίοδο που μιλάμε τη σεζόν. Η Κυβέρνηση μάς μιλάει για ρεκόρ αφίξεων, για ρεκόρ στον τουρισμό. 
Όμως, αυτά τα ρεκόρ, κύριε Υπουργέ, κάποιοι τα σηκώνουν, και αυτοί οι άνθρωποι αυτήν τη στιγμή είναι άνεργοι. Αυτό που λέμε εμείς είναι κλιμακωτή αύξηση του επιδόματος ανεργίας: έως 120 ημέρες να είναι 3 μήνες και 5 ημέρες. Έως 125 ημέρες να είναι 4 μήνες και 5 ημέρες. Και από 126 ημέρες έως 149 να είναι στους πέντε μήνες.
Το καταθέτω στα Πρακτικά.
(Στο σημείο αυτό η Βουλευτής κ. Αικατερίνη (Κατερίνα) Σπυριδάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Καταθέτουμε επίσης τροπολογία για τις εργαζόμενες μητέρες στον τουρισμό και τον επισιτισμό. Γυναίκες που έχουν εργαστεί, έχουν πληρώσει εισφορές και στερούνται το επίδομα, γιατί τα ένσημά τους είναι διαμοιρασμένα σε διαφορετικούς φορείς, και έτσι αποκλείονται από αυτήν την προστασία της εννεάμηνης μητρότητας. Σας λέμε λοιπόν να το επαναφέρουμε. Καταθέτουμε τροπολογία στα Πρακτικά.
(Στο σημείο αυτό η Βουλευτής κ. Αικατερίνη (Κατερίνα) Σπυριδάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Θα τη στηρίξετε, κύριε Υπουργέ; Περιμένουμε να δούμε.
Στην Κυβέρνηση λοιπόν όλα αυτά δεν είναι μία συλλογή ασύνδετων διατάξεων, είναι ο τρόπος με τον οποίο κυβερνάτε επτά χρόνια. Επιλέγετε μία αδικία και έπειτα εμφανίζεστε με μερική διόρθωση, να την παρουσιάζετε ως κοινωνική κατάκτηση. Όλοι, νομίζω, το γνωρίζουμε σε αυτήν την Αίθουσα -εγώ στην περιφέρειά μου σίγουρα- γνωρίζουμε το μοντέλο του «Σωτήρα», που εμφανίζεται ξαφνικά για ένα πρόβλημα που η ίδια η Κυβέρνηση δημιούργησε, για να του πούμε ένα απλό ευχαριστώ. 
Αφήνετε λοιπόν -ενώ ανακοινώνετε οικονομική ανάπτυξη- τον εργαζόμενο μόνο του, να μην ξέρει αν θα βγάλει τον μήνα. Καθιστάτε τον ευάλωτο ακόμα πιο ευάλωτο. Μιλάτε για αξιοπρέπεια και αντιμετωπίζετε τη σταθερή ενίσχυση των μισθών ως μια απαγορευμένη συζήτηση. Μιλάμε για δημογραφικό και αποκλείετε τα παιδιά όσων δεν μπορούν να συνεισφέρουν στον κουμπαρά. Και τέλος απαιτείτε να σας αναγνωρίσουμε ως επιτυχία όταν δίνετε ένα μικρό μέρος από αυτά που έχετε πάρει από τους Έλληνες. 
Και ξαναρωτάω: ποιους κοροϊδεύετε; Τώρα το ερώτημα λοιπόν, καθώς πλησιάζει η συνολική αποτίμηση της διακυβέρνησης, δεν είναι πόσες παροχές ανακοινώνετε πριν από τις εκλογές, αλλά τι κάνατε με την εξουσία που είχατε, ποιους επιλέξατε να στηρίξετε και ποιους αφήσατε εκτεθειμένους, που είναι και πάρα πολλοί. Διότι ακόμα και σήμερα ζητάτε από την κοινωνία να σας ευχαριστήσει για τα ελάχιστα που δίνετε, αντί να απολογηθείτε για το χάος και την απορρύθμιση που έχετε φέρει, ονομάζοντας τη στασιμότητα σταθερότητα. Θα φανεί σε πολύ λίγο.
Ευχαριστώ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κ. Σπυριδάκη.
Καλείται στο Βήμα ο Βουλευτής Βοιωτίας με το ΠΑΣΟΚ, ο κ. Γεώργιος Μουλκιώτης, και ακολουθεί ο κ. Οζγκιούρ Φερχάτ. Μέχρι να έρθει στο Βήμα ο κ. Μουλκιώτης να κάνω μια ανακοίνωση.
 Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, σαράντα πέντε μαθήτριες και μαθητές και πέντε συνοδοί εκπαιδευτικοί από το 3ο Γυμνάσιο Καρδίτσας.
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Ο κ. Μουλκιώτης έχει τον λόγο.
ΓΕΩΡΓΙΟΣ ΜΟΥΛΚΙΩΤΗΣ: Ευχαριστώ, κύριε Πρόεδρε.
Κυρίες και κύριοι συνάδελφοι, μόλις δύο μήνες πριν, ο Πρωθυπουργός στη Διεθνή Έκθεση Θεσσαλονίκης παρουσίασε μια σειρά μέτρων που σήμερα εξειδικεύονται ως ένα υποτιθέμενο γενναίο πακέτο ανακούφισης για τους πολίτες. 
Εξήντα μέρες μετά τη Διεθνή Έκθεση της Θεσσαλονίκης, και πριν καν ψηφιστούν αυτά τα μέτρα, όλοι λίγο πολύ γνωρίζουμε ότι η ακρίβεια έχει ήδη περιορίσει δραστικά την αποτελεσματικότητά τους. Και αυτό συμβαίνει αφού, σύμφωνα με τη Eurostat, ο πληθωρισμός στη χώρα μας ανέβηκε από 3,7% τον Αύγουστο, λίγο πριν τη ΔΕΘ, στο 5,6% τον Οκτώβριο, όταν την ίδια στιγμή στην Ευρωζώνη περιορίστηκε στο 4%.
Και το παράδοξο είναι ότι ο δημοσιονομικός χώρος που μοιράζει σήμερα η Κυβέρνηση γεννήθηκε σε μεγάλο βαθμό από την ίδια την ακρίβεια και το βάρος κυρίως των οριζόντιων έμμεσων φόρων. Και είναι ακριβώς αυτό το υπερπλεόνασμα που επιστρέφεται σήμερα στους πολίτες, δηλαδή ένα πολύ μικρό κλάσμα. Και αυτό το νομοσχέδιο, λοιπόν, οφείλει να κριθεί με βάση τρεις άξονες: πώς αξιοποιεί η Κυβέρνηση τον υπάρχοντα δημοσιονομικό χώρο, πόσο μόνιμα είναι τα μέτρα και αν αυτά έχουν αναπτυξιακό πρόσημο.
Ας ξεκινήσουμε από το δωράκι των δημοσίων υπαλλήλων. Με το 28 άρθρο η Κυβέρνηση διαθέτει, λέει, 433 εκατομμύρια για ένα επίδομα 500 ευρώ μικτά, που στην τσέπη του υπαλλήλου θα καταλήξει 257 έως 389 ευρώ καθαρά. Και αυτά πότε θα καταβληθούν; Τον Δεκέμβρη του 2027. Δεκατρείς μήνες δηλαδή ακόμα με διαρκή ακρίβεια. Αυτή είναι η Κυβέρνηση. Η ίδια, όμως, η κυβερνητική διάταξη αποκαλύπτει ότι υπάρχει χώρος για να καλυφθεί πάνω από το μισό κόστος της επαναφοράς του δώρου Χριστουγέννων, το οποίο σε πρώτη φάση ανέρχεται σε 755 εκατομμύρια ευρώ.
Συνεπώς, η προτίμηση έναντι του δέκατου τρίτου μισθού, αυτού του επιδόματος, αποτελεί μια ξεκάθαρη πολιτική επιλογή μιας Κυβέρνησης και ενός Πρωθυπουργού που υποτίθεται ότι διαρρηγνύουν τα ιμάτιά τους για τις επιδοματικές πολιτικές τάχα των προηγούμενων ΣΥΡΙΖΑ-ΑΝΕΛ. Άρα, είναι έντεχνη πολιτική επιλογή. 
Επιπλέον, αυτό σημαίνει ότι, σε μια χώρα με τον μέσο μισθό να φτάνει στο 45,3% του ευρωπαϊκού -ακούσατε, κύριε Υπουργέ; Ο μέσος μισθός φθάνει στο 45,3% του ευρωπαϊκού-  οι δημόσιοι λειτουργοί βρίσκονται ανάμεσα στους χαμηλότερα αμειβόμενους στην Ευρώπη και την ίδια ώρα τι τους ζητάτε; Να αξιολογηθούν, να επιμορφωθούν και να προσφέρουν καλύτερες υπηρεσίες με μία αμοιβή σχεδόν στατική από τα χρόνια των μνημονίων και πάντοτε κάτω από τον πληθωρισμό. 
Και την ίδια πολιτική, την επιδοματική, την βλέπουμε και στη διάταξη για τους συνταξιούχους. Με το άρθρο 20, η ετήσια ενίσχυση ανεβαίνει από 300 σε 400 ευρώ, δηλαδή 8,33 ευρώ το μήνα και χωρίς μάλιστα να αφορά όλους τους συνταξιούχους και χωρίς να αφορά συνολικά τα εισοδήματα των συνταξιούχων, αλλά μόνον την ηλικία τους. 
Τώρα, με το πετρέλαιο θέρμανσης ακριβότερο κατά 37,5% μέσα σε ένα χρόνο, αυτά τα χρήματα θα έχουν εξανεμιστεί πριν καν ο συνταξιούχος καταφέρει να ανάψει το καλοριφέρ του. 
Επομένως, κύριε Υπουργέ, έγινε η ελεημοσύνη συνήθεια αυτής της Κυβέρνησης, την ώρα που ο συνταξιούχος δεν ζητά ένα βοήθημα τον χρόνο, αλλά θέλει μια σύνταξη που να του επιτρέπει να ζει με αξιοπρέπεια κάθε μήνα. 
Γι’ αυτό και το ΠΑΣΟΚ έχει επανειλημμένως αναφέρει και επαναλαμβάνει και προτείνει σταδιακή επαναφορά της δέκατης τρίτης σύνταξης και ένα νέο ΕΚΑΣ για τους χαμηλοσυνταξιούχους, ώστε η στήριξη να αποτελέσει μόνιμο χαρακτήρα, να μην εξαρτάται από τις διαθέσεις του εκάστοτε γαλαντόμου πρωθυπουργού της χώρας και να αυξομειώνονται ανάλογα με το αν η χρονιά είναι προεκλογική ή δεν είναι προεκλογική, όπως τώρα.
Έρχομαι τώρα σε αυτό που λέτε τη «ναυαρχίδα» του νομοσχεδίου σας, τον Ατομικό Επενδυτικό Λογαριασμό Ανηλίκων. Είναι ένα μέτρο που δεν μπορώ να αντισταθώ και να μη θυμίσω ότι προτάθηκε για πρώτη φορά με πρωτοβουλία της αείμνηστης Φώφης Γεννηματά, στις 11 Δεκεμβρίου του 2018, με πρόταση νόμου τότε για τη δημογραφική πολιτική. Προφανώς και την απορρίψατε και ούτε καν ασχοληθήκατε! Και τώρα «μειδιούμε» -εντός εισαγωγικών- που την ανακαλύψατε οκτώ χρόνια αργότερα. 
Βέβαια, την υιοθετήσατε κατά τη συνήθειά σας, αλλά αφαιρώντας τον κοινωνικό της πυρήνα. Προσέξτε, αφαιρείτε τον κοινωνικό της πυρήνα, διότι στην δική μας πρόταση το κράτος κάλυπτε ολόκληρη τη συμμετοχή της οικογένειας για τα ορφανά, για το τρίτο και για κάθε επόμενο παιδί, για τις οικογένειες με χαμηλό εισόδημα, χαμηλή περιουσία, καθώς και για παιδιά και γονείς με αναπηρία. 
Στη δική σας πρόταση τι γίνεται; Το δημόσιο βάζει 1 ευρώ μόνον εκεί που η οικογένεια μπορεί να βάλει 1 ευρώ και έως 1.200 ευρώ το χρόνο και χωρίς κανένα εισοδηματικό κριτήριο, ενώ εισφορές έως 10.000 ευρώ απαλλάσσονται από τον φόρο των γονικών παροχών. Έτσι το παιδί της οικογένειας που δεν μπορεί να αποταμιεύσει, παίρνει τίποτα, κύριε Υπουργέ, ενώ το παιδί της εύπορης οικογένειας παίρνει το ανώτατο όριο της επιδότησης. 
Αυτή η ταξικότητα -το λέμε, η ταξικότητα- που σας διακρίνει και διέπει τις πολιτικές σας είναι τόσο βαθιά ριζωμένη στην νοοτροπία και τις πολιτικές σας που ακόμα και όταν επιχειρείτε να βοηθήσετε τα οικονομικά αδύνατα μέλη, εμφιλοχωρούν τέτοιες ανισότητες που όχι μόνο απλά τη διατηρούν, αλλά την αυξάνουν και μάλιστα εκθετικά. 
Επιπλέον, οι αποταμιεύσεις του παιδιού εκτείνονται πάντα σε απρόβλεπτες αγορές, με εγγύηση μόνον ονομαστική σε περίοδο υψηλού πληθωρισμού και με προμήθειες προς τις τράπεζες και τις ασφαλιστικές που με το μέτρο σας αποκτούν πελάτες από την κούνια. Χωρίς προμήθεια οι τράπεζες; Αλίμονο! Και αν αύριο κάποιος πάροχος ρίξει κανόνι, όπως είδαμε να συμβαίνει στα χρόνια των μνημονίων και της οικονομικής κρίσης, είναι βέβαιο ότι θα συζητάμε σε αυτήν την Αίθουσα πώς θα καλύψει το Δημόσιο τα χαμένα χρήματα των παιδιών. Και σε αυτό πρέπει να απαντήσετε. 
Γι’ αυτό και το ΠΑΣΟΚ ζητάει λογαριασμό για κάθε παιδί που γεννιέται, ακόμα και αν η οικογένειά του δεν μπορεί να καταθέσει τίποτα, με διαχείριση από δημόσιο φορέα, όπως παραδείγματος χάριν η Αναπτυξιακή Τράπεζα και με εγγυημένη απόδοση. 
Φτάνουμε, κυρίες και κύριοι συνάδελφοι, στο τρίτο ζήτημα που θέτουμε και αφορά στον αναπτυξιακό ορίζοντα του νομοσχεδίου. Ο μηδενικός συντελεστής του άρθρου 4 για τους κατ’ επάγγελμα αγρότες είναι κατ’ αρχάς θετικός, όπως επεσήμαναν και στην Επιτροπή οι αγροτικοί συνεταιρισμοί. Όμως, αφορά πόσους; Σαράντα πέντε με πενήντα χιλιάδες αγρότες και με όφελος 2.000 ευρώ και μόνο όσους έχουν φορολογητέο εισόδημα. 
Ο αγρότης της Κωπαΐδας και του Βοιωτικού κάμπου, ο πατριώτης μου, ο αγρότης της ελληνικής περιφέρειας, δεν χάνουν το εισόδημά τους από την εφορία, αλλά από το κόστος στο χωράφι, από το πετρέλαιο κίνησης που ακρίβυνε μέσα σε ένα χρόνο κατά 39,4% και διαρκώς ανεβαίνει, με τα λιπάσματα, τα φυτοφάρμακα, τις ζωοτροφές και όλα αυτά που αποκαλούμε κόστος παραγωγής, ενώ η κλιματική κρίση και οι ζωονόσοι εξακολουθούν να απειλούν τις σοδειές και τα κοπάδια. 
Και εδώ αποτυπώνεται καθαρά η κοντόφθαλμη λογική της Κυβέρνησης η οποία άφησε στην άκρη δύο διορθωτικές παρεμβάσεις και δεν αξιοποίησε το Ταμείο Ανάκαμψης και Ανθεκτικότητας για να ανεβάσει έστω λίγο την ανάκαμψη στον πρωτογενή τομέα. 
Γι’ αυτό το ΠΑΣΟΚ εξακολουθεί να προτείνει αφορολόγητο αγροτικό πετρέλαιο στην αντλία, ανώτατη τιμή στο αγροτικό ρεύμα, μικρά φράγματα και αρδευτικά δίκτυα και ουσιαστική ενίσχυση συνεταιρισμών, ώστε οι αγρότες να γίνουν πρώτα ανθεκτικοί και στη συνέχεια ανταγωνιστικοί. Δεν μπορεί ο αγρότης να τα βγάλει πέρα όταν χρειάζεται δυο, τρεις, τέσσερις κινήσεις με πετρέλαιο, τρία τρακτέρ με πετρέλαιο, για να μεταφέρει το νερό. Καταλάβετέ το, γιατί δεν τα ξέρετε.
Καταλήγοντας, κυρίες και κύριοι συνάδελφοι, δεν θα σταθώ απέναντι σε καμία, έστω και μικρή, ανακούφιση που δίνει το συζητούμενο νομοσχέδιο. Η πρόσκαιρη, όμως, αυτή ανακούφιση δεν μπορεί να αποκρύψει το γεγονός ότι η Κυβέρνηση διαμοιράζει, από τα πλεονάσματα της ακρίβειας, ψίχουλα που η ίδια ακρίβεια εξανεμίζει.
Η μεγαλύτερη βοήθεια που μπορεί να προσφέρει οποιαδήποτε κυβέρνηση είναι η τιθάσευση του κόστους της ζωής και μέσω ειλικρινών και στοχευμένων πολιτικών που πρέπει να γίνουν. Και αυτό τι σημαίνει; Σημαίνει τιμαριθμοποίηση της φορολογικής κλίμακας, φορολόγηση υπερκερδών ολιγοπωλίων, πραγματικούς ελέγχους σε όλες τις βαθμίδες της αγοράς, στοχευμένες μειώσεις του ΦΠΑ σε βασικά αγαθά και φθηνότερη ενέργεια, μαζί με μαζική κατασκευή κοινωνικών κατοικιών. Άγνωστη η έννοια σε εσάς, αγνωστότατη!  
Δηλαδή, απαιτούνται μέτρα μόνιμα και μετρήσιμα αναπτυξιακά που απαντούν στα τρία ερωτήματα, μπροστά στα οποία η Κυβέρνηση με το νομοσχέδιο σιωπά βροντερά. Γιατί ο δημόσιος υπάλληλος που θα περιμένει έως τον Δεκέμβρη του 2027 και ο συνταξιούχος με τα 8,33 ευρώ και ο αγρότης που μετρά κάθε λίτρο πετρελαίου δεν χρειάζονται άλλη μία εξαγγελία από το βήμα της ΔΕΘ, αλλά θέλουν μια πολιτική που θα κρατά την αξία του μισθού και της σύνταξης μέχρι το τέλος του μήνα. 
Αυτήν την πολιτική δεν μπορείτε να την κάνετε εσείς! Αυτήν την πολιτική καταθέτει σήμερα το ΠΑΣΟΚ, μια πολιτική την οποία προσδοκούν οι πολίτες και που χρειάζεται η χώρα η οποία θέλει μια πολιτική αλλαγή. 
Ευχαριστώ, κύριε Πρόεδρε.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Μουλκιώτη. 
Σειρά έχει τώρα ο Ανεξάρτητος Βουλευτής Ροδόπης κ. Φερχάτ. 
ΟΖΓΚΙΟΥΡ ΦΕΡΧΑΤ: Ευχαριστώ, κύριε Πρόεδρε.
Κύριε Υφυπουργέ, κυρίες και κύριοι συνάδελφοι, ο τίτλος του νομοσχεδίου σήμερα ακούγεται εύηχος, σαν να είναι βγαλμένος από τα καλύτερα κυβερνητικά όνειρα και τα καλύτερα όνειρα της κοινωνίας και των πολιτών. Μιλάει για ενίσχυση του διαθέσιμου εισοδήματος, για αποταμίευση, επενδύσεις και κοινωνική πολιτική. 
Όμως, στην ουσία του ζητήματος της κυβερνητικής σας πολιτικής, βλέπουμε ότι το νομοσχέδιο δεν μπορεί να ανταποκριθεί στις καθημερινές συνθήκες που επικρατούν έξω στην κοινωνία και σε καμία των περιπτώσεων δεν μπορεί να βοηθήσει στην οικονομική ενίσχυση των πολιτών, των οικογενειών, των ελεύθερων επαγγελματιών, των αγροτών, των κτηνοτρόφων και πολλών κλάδων οι οποίοι ήταν η ραχοκοκαλιά της οικονομίας και μέσα σε 7-8 χρόνια καταφέρατε, με τις λανθασμένες κυβερνητικές πολιτικές, να υπάρξει μια αφαίμαξη αυτών των δυνάμεων των οικονομικών, έτσι ώστε να μην μπορούν να σηκώσουν κεφάλι σήμερα. 
Το ερώτημα, όμως, είναι αν το περιεχόμενο του νομοσχεδίου ανταποκρίνεται στις πραγματικές ανάγκες της κοινωνίας. Εδώ τελειώνουν τα όνειρα και τα κυβερνητικά, αλλά πολύ περισσότερο αυτών που σας πίστεψαν σε διαδοχικές εκλογικές αναμετρήσεις και εδώ έρχονται οι χειρότεροι εφιάλτες όλων των πολιτών με έναν μαύρο χειμώνα να καραδοκεί και με τις τιμές της ενέργειας να έχουν φτάσει στα ύψη.
Αυτά τα μέτρα που παίρνετε -δεν είμαστε εναντίον όλων των άρθρων και των μέτρων που παίρνετε- απλώς είναι πολύ λίγα και πολύ αργά. Αυτά είναι πλέον προεκλογικές δεσμεύσεις που πάνε να κατηγοριοποιήσουν πολίτες έτσι ώστε να σας ξαναψηφίσουν με την ελπίδα ότι την επόμενη φορά θα είστε καλύτεροι στην διακυβέρνηση. 
Το διαθέσιμο εισόδημα δεν ενισχύεται με επικοινωνιακούς τίτλους, αλλά ενισχύεται όταν ο μισθός επαρκεί για να βγει ο μήνας. Δείτε λίγο τα ενδελεχή ρεπορτάζ που γίνονται στους πολίτες και η συντριπτική πλειοψηφία λέει ότι ο μισθός φθάνει μέχρι τις 15 και μέχρι τις 20 του μήνα. Αυτό τι σημαίνει πρακτικά; Σημαίνει ότι η μικρομεσαία τάξη, αυτήν τη στιγμή, ασφυκτιά και δεν μπορεί να αντέξει κάτω από τις οικονομικές συνέπειες που έχετε επιφέρει εσείς. Εξανεμίζεται η σύνταξη από τους συνταξιούχους, πληρώνουν πάρα πολλά για τα φάρμακα.
Αυτή τη στιγμή το πιο θαρραλέο εκ μέρους σας ήταν να μειώσετε αυτό το κόστος και να δώσετε όχι τα 400 ευρώ για τους άνω των 65, γιατί με αυτή την προοπτική έχετε απέξω 350.000 συνταξιούχους. Η οικογένεια αναγκάζεται να επιλέξει ποιο λογαριασμό θα αφήσει απλήρωτο. Και ξέρετε ότι πολλές φορές οι ανάγκες των οικογενειών με παιδιά είναι αυξημένες και αυτή τη στιγμή αυτό που τους δίνετε είναι ελάχιστα ψίχουλα. Αυτή είναι η πραγματικότητα για τους εργαζόμενους, τους συνταξιούχους, τους αγρότες και τους μικρούς επαγγελματίες. 
Πρώτα να αναφερθούμε στον αγροτικό κόσμο επειδή εκπροσωπώ τη Ροδόπη και τη Θράκη. Πρώτα δώστε τους αυτά που τους χρωστάτε. Μην τους κάνετε άλλη χάρη. Δεν χρειάζεται. Με 20.000 ευρώ στο αφορολόγητο; Πρώτα δώστε χρήματα στον κόσμο και μετά να δείτε πώς θα τους φορολογήσετε. Από τη στιγμή που δεν τους δίνετε, το να φορολογείτε χρήματα που δεν έχουν, δεν μας συμφέρει και οικονομικά. Δεν στέκει οικονομικά. Δεν είναι θεωρητικό το ζήτημα, είναι πρακτικό. Και αυτή την πραγματικότητα δεν την αλλάζουν αποσπασματικές φορολογικές διευκολύνσεις και επιδόματα χωρίς ένα συνολικό σχέδιο φορολογικής δικαιοσύνης. 
Υπάρχει μια βαθιά ανισορροπία ανάμεσα στα βάρη που σηκώνουν οι πολλοί και στη φορολογική μεταχείριση των μεγάλων οικονομικών συμφερόντων και του συσσωρευμένου πλούτου. Δηλαδή, έχετε δύο κατηγορίες. Μάλλον, έχετε πολλές κατηγορίες και πολλές ταχύτητες εντός της κοινωνίας, αλλά αυτή τη στιγμή είναι δύο κατηγορίες: οι ελίτ, οι λίγοι, έναντι των πολλών. Αυτό δεν σας βάζει σε σκέψη ότι οδηγεί με μαθηματική ακρίβεια σε κατάρρευση τη χώρα και την κοινωνία; Ότι μετά από εσάς η επόμενη Κυβέρνηση θα βρει ένα καμένο έδαφος και τα οικονομικά θα τη ζορίζουν όπως ζορίζανε και όταν αφήσατε την κυβέρνηση πριν το 2015; Τέλος πάντων. 
Ας επιμείνουμε όμως στο γεγονός ότι δεν απαντάτε σε κρίσιμα ερωτήματα με το νομοσχέδιο. Ποιος πληρώνει τους φόρους και ποιος τελικά ωφελείται από τις επιλογές σας; Και ας δούμε τι συμβαίνει γύρω μας. Η κοινωνία δεν προλαβαίνει να παρακολουθήσει το ένα σκάνδαλο μετά το άλλο. Βγαίνουν «χρυσοθήρες» μέσα στην ελληνική οικονομία που δήθεν έδιναν εργασία σε πολύ κόσμο, σε πολλά άτομα, ενώ αποδεικνύεται ότι ο θησαυρός είναι άνθρακας. 
Και βλέπουμε ότι ακόμα και στο σκάνδαλο του ΟΠΕΚΕΠΕ δεν είχατε την παραμικρή αξία και την ενσυναίσθηση να βγείτε μπροστά και να πείτε την αλήθεια στους αγρότες, στον πρωτογενή τομέα και στους κτηνοτρόφους. Πραγματικά τι πιστεύετε για τα 14 και τα 20 ευρώ της επιδοματικής πολιτικής στους κτηνοτρόφους που λόγω κακής, κάκιστης πρόβλεψης και διάγνωσης στις ζωονόσους, αναγκάσατε τόσες χιλιάδες κόσμο να αφήσει τα ζωντανά του, να εγκαταλείψει την κτηνοτροφία, έναν παραδοσιακό κλάδο παραγωγής; Νομίζετε ότι με αυτά τα ημίμετρα θα εξυγιανθεί η κατάσταση και θα ξαναγυρίσουν αυτοί οι άνθρωποι στην κανονική παραγωγή; Δεν προδικάζουμε ενοχές ούτε υποκαθιστούμε τη δικαιοσύνη, αλλά η συσσώρευση αυτών των υποθέσεων δημιουργεί μείζον ζήτημα πολιτικής ευθύνης και θεσμικής αξιοπιστίας. 
Όμως πέρα από τα κείμενα θα ήθελα να αναφερθώ και στους συνταξιούχους. Ξέρετε υπάρχουν αρκετές κατηγορίες ανθρώπων οι οποίοι ζουν με μια σύνταξη, οι οποίοι επί σαράντα χρόνια πάλευαν όχι μόνο για τον εαυτό τους και τις οικογένειές τους, αλλά πάλευαν να κρατήσουν όρθια την κοινωνία και πλήρωναν αυτά που χρωστούσαν ή δεν χρωστούσαν στο κράτος και την πολιτεία, για να έχουν λίγο καλύτερη σύνταξη, να μπορούν να ζήσουν με αξιοπρέπεια, να είναι οι άνθρωποι αυτοί που την επόμενη μέρα θα κρατήσουν την κοινωνία όρθια. Αλλά παρ’ όλα αυτά νομίζετε ότι αυτό που κάνετε είναι ένα δώρο; Μπορεί. Στιγμιαίο όμως. 
Δεν παίρνετε κάποια μέτρα επειδή τα 2,2 που θα δώσετε τώρα θα μπορούσαν να γίνουν 4,3 αντί να τα δίνατε σε κάποιους άλλους, στους ολιγάρχες, στα καρτέλ και δεν ξέρω πού αλλού. Ας κόβατε λίγο από αυτούς. Δεν πειράζει. Είναι ταϊσμένοι. Δεν χρειάζονται και πάρα πολλοί. 
Τα παιδιά που έχουν χάσει και τους δύο γονείς δεν θα πάρουν ούτε 1 ευρώ. Οι συνταξιούχοι χηρείας και αναπηρίας που είναι μικρότεροι των εξήντα δεν θα πάρουν ούτε 1 ευρώ. Δίνετε και σε αυτούς που μένουν στο εξωτερικό, που έχουν πληρώσει 3-4 χρόνια ασφαλιστικές εισφορές. Θα πάρουν αυτοί αλλά δεν θα πάρουν οι άνθρωποι που επί 4.500 μέρες δούλευαν κανονικά και δεν δικαιούνται τίποτα. Δηλαδή, τους χωρίζει το ένα ηλικιακό έτος από το μικρό δώρο που τους δίνετε. Όλα αυτά φανερώνουν μια αδιαφορία όσον αφορά τις κοινωνικές ανάγκες. Αυτή τη στιγμή η πραγματική κοινωνία έχει ανάγκη από μεταρρυθμίσεις. Έχει ανάγκες από νομοσχέδια τα οποία θα θωρακίσουν την επόμενη μέρα. 
Ευτυχώς ή δυστυχώς οι εκλογές πλησιάζουν. Μπορεί αυτές οι εξαγγελίες σας να ακούγονται καλά, όπως είπα στην αρχή της ομιλίας μου, αλλά είναι ασπιρίνες. Δεν μπορούν να διαγνώσουν, δεν μπορούν να προλάβουν, πόσο μάλλον δεν μπορούν να θεραπεύσουν την ήδη πληγωμένη οικονομία που υπάρχει στη χώρα και στην κοινωνία. Και όλα αυτά, μπαίνοντας στον τελευταίο μήνα του έτους και έχοντας απέναντί μας μια εκρηκτική αύξηση των ενεργειακών αναγκών η οποία διοχετεύεται πολύ περισσότερο στις πλάτες των πολιτών ξανά και ξανά. Ή παίρνετε την απόφαση τώρα να βοηθήσετε την κοινωνία ή αλλιώς πρέπει να τους πείτε και κάποιες αλήθειες που τους χρωστάτε. 
Σας ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Φερχάτ Οζγκιούρ. 
Καλείται στο Βήμα η Ανεξάρτητη Βουλευτής Α΄ Ανατολικής Αττικής κ. Ελένη Καραγεωργοπούλου. Ακολουθεί η κ. Κυριακή Μάλαμα και η κ. Ευαγγελία Λιακούλη. Λέω τη σειρά όπως την έχει ο κατάλογος. 
ΕΛΕΝΗ ΚΑΡΑΓΕΩΡΓΟΠΟΥΛΟΥ: Σας ευχαριστώ πολύ.
Κύριοι της Κυβέρνησης, μπορείτε να μας πείτε τελικά ποιος είναι αυτός ο υπόλοιπος δημοσιονομικός χώρος; Αυτός που λέτε εσείς ή αυτός που λέει το Ελληνικό Δημοσιονομικό Συμβούλιο; Εξέθεσα ήδη από την τελευταία συνεδρίαση της επιτροπής ότι υπάρχουν διαφορετικά δεδομένα, αυτά που συμβαίνει να διαβάζουμε στη γνώμη του δημοσιονομικού συμβουλίου που συνοδεύει το νομοσχέδιο και αυτά που ήρθατε και είπατε εσείς, ο κ. Πετραλιάς, ο κ. Πιερρακάκης. Τελικά ποιο είναι το σωστό; 
Δεν σας ζητάμε να απολογηθείτε ή να μας παρουσιάσετε πόσο μπορεί να κάνουν επιτέλους τα χριστουγεννιάτικα στολίδια του κ. Πιτσιλή που θα κοστίσουν, σύμφωνα με δημοσιεύματα, περίπου 13.000 ευρώ. Σας ζητάμε να μας μιλήσετε για τα δεδομένα που προκύπτουν μέσα από συνοδευτικά έγγραφα που τεκμηριώνουν τις δικές σας τοποθετήσεις και το πώς επιδρούν στις πολιτικές με τις οποίες ζητάτε εξαντλητική κοστολόγηση κάθε κοινωνικού μέτρου. Κάθε κοινωνικό μέτρο πρέπει εξαντλητικά να παρουσιάζεται και να κοστολογείται. Εσείς όμως είστε ανίκανοι να τεκμηριώσετε τα δικά σας νούμερα. Και δεν μπορείτε να συμφωνήσετε ούτε με το δημοσιονομικό συμβούλιο. Ποιος λέει την αλήθεια; 
Έρχομαι σε αυτά που δήλωσε ο κ. Πιερρακάκης. Στους τρίτεκνους αναφέρετε 87.000 ωφελούμενους σε σύνολο 152.000, επειδή οι υπόλοιποι όμως -και δεν το λέτε- δεν πληρώνουν φόρο. Περίπου 65.000 φορολογούμενοι δεν αποκτούν πρόσθετο όφελος από τη συγκεκριμένη μείωση. Οι ανάγκες των παιδιών τους είναι λιγότερες; Όχι βέβαια. Τους βλέπετε ή είναι αόρατοι; Είναι αόρατοι. Αντί να προσθέσετε τη στήριξη που οφείλετε όπου υπάρχει χαμηλό εισόδημα, εκεί δε βλέπετε. 
Στους αγρότες βάζετε ως προϋπόθεση για τη φοροελάφρυνση τουλάχιστον το 50% του εισοδήματος να προέρχεται από αγροτική δραστηριότητα. Τι θα συμβεί όμως αν από άλλα εισοδήματα, που τυχόν έχουν, ξεπεράσουν έστω κατά 1 ευρώ το αγροτικό εισόδημα; Τότε χάνεται η ελάφρυνση. Και τι μπορεί να προκύψει; Πρόσθετος φόρος έως 2.900 ευρώ. Και το επισημαίνει η ίδια η Επιστημονική Υπηρεσία της Βουλής. Επομένως, αφήνετε τον αγρότη-παραγωγό με πολύ λιγότερα χρήματα μετά από φοροεπιδρομή και ενώ επικοινωνιακά διαχειρίζεστε τη λήψη του μέτρου. 
Στα μερίσματα διατηρείτε φόρο 5% ακόμα και για εισοδήματα εκατομμυρίων. Η αύξηση στο 15% αφορά συγκεκριμένες αμοιβές στελεχών και μόνο το τμήμα πάνω από 60.000 ευρώ. Η προστασία όμως του μικρού μετόχου δεν δικαιολογεί τον ίδιο χαμηλό συντελεστή για εκείνον που εισπράττει εκατομμύρια, ενώ ο μισθωτός φορολογείται με αυξανόμενους συντελεστές.
Η στέγη είναι πονεμένη ιστορία. Συνεχίζετε τις παρατάσεις κινήτρων. Ακούσαμε και την κ. Μιχαηλίδου να μιλάει για το «Σπίτι μου 3» χωρίς τον αναγκαίο απολογισμό για τις πρόσθετες κατοικίες και τα ενοίκιά τους. Οι περισσότερες συναλλαγές δεν αποδεικνύουν πρόσβαση σε προσιτό σπίτι. Και βεβαίως η απαλλαγή από ΕΝΦΙΑ μικρών κατοικιών και πρώτων κατοικιών σε μικρούς οικισμούς είναι ευθέως κοροϊδία, μπορεί να πει κανείς. Διότι όταν στα χωριά δεν μπορεί κανείς να παραμείνει, γιατί δεν υπάρχει κανένας λόγος ούτε σε επαγγελματικό επίπεδο αλλά ούτε και σε επίπεδο υπηρεσιών που να μπορούν να κάνουν τη ζωή βιώσιμη, τότε το να τους λέτε «θα σας χαρίσουμε τον ΕΝΦΙΑ» ενώ διατηρείτε την golden visa συνδεδεμένη με την αγορά κατοικίας, είναι τουλάχιστον κοροϊδία. 
Συνταξιούχοι: Στην ετήσια ενίσχυση των 400 ευρώ παραμένουν αδικαιολόγητοι αποκλεισμοί. Συνταξιούχος που γίνεται 65 ετών τον Ιούνιο μένει εκτός της πληρωμής του Νοεμβρίου, επειδή απαιτείται να έχει συμπληρώσει την ηλικία στο τέλος της προηγούμενης χρονιάς. Άλλος χάνει την ενίσχυση επειδή καθυστέρησε η απονομή της σύνταξής του. Ο πολίτης δεν μπορεί να περιμένει, κύριοι, τη σύνταξή του και να χάνει επιπλέον την ενίσχυση εξαιτίας της καθυστέρησης της υπηρεσίας. 
Στην Επιτροπή κατατέθηκε, επίσης, επιστολή γονέα ενηλίκου παιδιού με μόνιμη αναπηρία 67%. Το παιδί λαμβάνει σύνταξη επειδή πέθανε ο άλλος γονέας του, όχι σύνταξη αναπηρίας, και δεν λαμβάνει αναπηρικό επίδομα ΟΠΕΚΑ. Σύμφωνα με την επιστολή, έχει μείνει εκτός προηγούμενων αντίστοιχων ενισχύσεων. Θα λάβει αυτός ο άνθρωπος τα 400 ευρώ ανεξαρτήτως ηλικίας; Η Κυβέρνηση οφείλει να δώσει ξεκάθαρη απάντηση. Και αν δεν καλύπτεται, να αλλάξει τη διάταξη ώστε να τα δικαιούται. Η πιστοποιημένη αναπηρία και οι ανάγκες φροντίδας υπάρχουν, ακόμη και όταν η σύνταξη καταβάλλεται λόγω θανάτου γονέα. 
Στο Δημόσιο, 500 ευρώ μικτά, με πρώτη καταβολή τον Δεκέμβριο του 2027. Οι σημερινές ανάγκες και οι συσσωρευμένες μισθολογικές απώλειες απαιτούν μόνιμη ενίσχυση της αγοραστικής δύναμης, όχι ψίχουλα.
Κύριε Υπουργέ, στους επενδυτικούς λογαριασμούς των παιδιών συνδέετε τη δημόσια ενίσχυση με την ιδιωτική δυνατότητα καταβολής. Με τα αρχικά όρια η ιδιωτική εισφορά 1.200 ευρώ, φέρνει άλλα 1.200 ευρώ από το Δημόσιο. Η εισφορά 300 ευρώ, φέρνει 300. Χωρίς ιδιωτική εισφορά, δεν υπάρχει κρατική συνεισφορά. Για την οικογένεια που εξαντλεί το εισόδημά της στις βασικές ανάγκες -φυσικά και δεν έχει ξεχάσει την αποταμίευση, όμως δεν έχει χρήματα να αποταμιεύσει- γιατί δεν εξασφαλίζετε ελάχιστη δημόσια καταβολή για κάθε δικαιούχο παιδί, ανεξάρτητα από την οικονομική δυνατότητα του περιβάλλοντός του; Αποκλείετε, επίσης, τα παιδιά που έχουν ήδη συμπληρώσει τα δύο τους χρόνια. Και τι σας λέει η επιστημονική υπηρεσία; Επισημαίνει ότι το ηλικιακό όριο δεν αιτιολογείται καν και απουσιάζει, φυσικά, η μεταβατική ρύθμιση, αναδεικνύοντας ακόμη και την περίπτωση υιοθεσίας μετά τα δύο έτη. 
Επισημαίνει, επίσης, η επιστημονική υπηρεσία ότι κατά την αλλαγή παρόχου, σε σχέση με τη νέα αγορά διαχείρισης οικογενειακών και δημοσίων κεφαλαίων με χρεώσεις υπέρ χρηματοπιστωτικών παρόχων, δεν αποσαφηνίζεται τι συμβαίνει αν η επένδυση αξίζει λιγότερο από τις προστατευόμενες καταβολές. Καλύπτεται η διαφορά ή χάνεται η αντίστοιχη προστασία; Εντοπίζει, επίσης, απουσία ειδικών κυρώσεων στο νομοσχέδιο για παραβάσεις συγκεκριμένων υποχρεώσεων των παρόχων. Και, βέβαια, αναμένεται ότι το μέρος της τράπεζας ή του παρόχου, τέλος πάντων, θα είναι αυτό που θα λάβετε όταν για κάποιον λόγο συμβεί -από την ασάφεια και την αοριστία που αφήνετε- να υπάρξει ανάγκη τεκμηρίωσης και ανάγκη τοποθέτησης.
Και έρχομαι στο πολύ ανθεκτικό στο χρόνο ζήτημα του Μητρώου Ιδιοκτησίας και Διαχείρισης Ακινήτων. Έχετε αποτύχει παταγωδώς. Έχετε αποτύχει, όχι γιατί, κύριοι, οι Έλληνες πολίτες δεν δήλωσαν τα παραπάνω τετραγωνικά τους μέχρι και σήμερα. Έχετε αποτύχει γιατί έχετε ένα κτηματολόγιο που το σπρώξατε με χίλιους τρόπους να περαιωθεί και να κλείσει η κτηματογράφηση με το 80% των αρχικών εγγραφών να είναι εξαιρετικά προβληματικές, όχι γιατί φταίνε οι πολίτες που δήλωσαν ξανά τις ιδιοκτησίες τους, όχι γιατί φταίνε οι δικοί τους τίτλοι, αλλά γιατί δεν έχουν εξεταστεί οι ενστάσεις τους, γιατί οι ανάδοχοι έχουν παραδώσει τις μελέτες τους με πληθώρα λαθών. Και αντί να αναλάβετε τις ευθύνες σας, λέτε ότι το ΜΙΔΑ δεν μπορεί να λειτουργήσει, όπως και το Μητρώο Αγροτών δε μπορεί να λειτουργήσει γιατί τα ΚΑΕΚ δεν μπορούν να αντιστοιχιστούν με τον ΑΤΑΚ -οι κτηματολογικοί, δηλαδή, αριθμοί των ακινήτων, με τις ταυτότητες που προκύπτουν μέσα από το Ε9 δεν αντιστοιχίζονται. Από δικά τους λάθη; Όχι, βεβαίως. Όταν οι δασικοί χάρτες δεν έχουν περαιωθεί, όταν το Κτηματολόγιο βρίθει λαθών στο 80% περίπου και μπορεί να είναι και περισσότερο, πώς αναμένετε να κουμπώσουν τα στοιχεία και να αντιστοιχιστούν για τη λειτουργία του ΜΙΔΑ; Δεν θα συμβεί και πάλι. Απλά μεταθέτετε στον πολίτη την ευθύνη της αποτυχίας της κυβερνητικής σας επιλογής. Και φυσικά θα υπάρξουν και άλλες μεταβολές από τη δήλωση των επιπλέον τετραγωνικών, γιατί μπορεί να συγχωρείτε το παρελθόν και φαίνεται ξεκάθαρα και μέσα από τις κρίσεις της επιστημονικής υπηρεσίας ότι οι συνεπείς πολίτες αδικούνται και υπάρχει φορολογική ανισότητα, θα κληθείτε και πάλι να αντιμετωπίσετε τη δυστοκία της απόφασης με επιπλέον χρεώσεις στους πολίτες για τα τετραγωνικά, χωρίς αποτέλεσμα. 
Ευχαριστώ πολύ. 
ΠΡΟΕΔΡΕΥΩΝ (Πάρις Κουκουλόπουλος): Σας ευχαριστούμε, κυρία Καραγεωργοπούλου.
Καλείται στο Βήμα η Ανεξάρτητη Βουλευτής Χαλκιδικής κ. Κυριακή Μάλαμα.
ΚΥΡΙΑΚΗ ΜΑΛΑΜΑ: Ευχαριστώ, κύριε Πρόεδρε.
Κυρίες και κύριοι Βουλευτές, έχουμε ένα κυβερνητικό νομοσχέδιο το οποίο είναι εξαιρετικά απλόχερο στα λόγια, αλλά πάρα πολύ αδύναμο σε αυτά που πραγματικά νομοθετεί. 
Το νομοσχέδιο αυτό, που διαφημίζετε εδώ και δύο μήνες ως «παροχές της ΔΕΘ», δεν αλλάζει στο ελάχιστο τη μεγάλη εικόνα της ακρίβειας και του κόστους ζωής που είναι, πραγματικά, η συντριπτική πλειοψηφία των πολιτών μας. 
Η Κυβέρνηση, λοιπόν, επιλέγει μεγαλεπήβολους τίτλους, κενούς περιεχομένου, ως επικεφαλίδες του νομοσχεδίου και των άρθρων του, την ώρα που η πραγματική κοινωνία αδυνατεί να ανταπεξέλθει στα κόστη και στις υποχρεώσεις της. Τα περιβόητα μέτρα του νομοσχεδίου παρουσιάζονται επικοινωνιακά -διογκωμένα κυριολεκτικά- χωρίς, όμως, να ανταποκρίνονται στην πραγματικότητα των αριθμών σας. Μέτρα ελάφρυνσης ή ενίσχυσης παραπέμπονται για το επόμενο φορολογικό έτος, ενώ την ίδια στιγμή, κάτω από τις στρογγυλοποιημένες διατυπώσεις -θα έλεγα- στην ουσία κρύβονται νέες αυξήσεις και ιδιαίτερα στους ελεύθερους επαγγελματίες, που θα δουν και πάλι τεκμήρια και ασφαλιστικές εισφορές να παράγουν και να παίρνουν την ανηφόρα. 
Ο στόχος, λοιπόν, του νομοσχεδίου είναι να λειτουργήσει ως ένα καθαρά επικοινωνιακό εργαλείο για τις πολιτικές επιδιώξεις της Κυβέρνησης, χωρίς όμως να μεριμνά για την πραγματικότητα των νοικοκυριών και των επιχειρήσεων. 
Οι λεγόμενες φοροελαφρύνσεις του νομοσχεδίου υπολογίζονται επί των νέων επιβαρύνσεων που προβλέπονται, μετριάζοντας ελάχιστα, στην πραγματικότητα, τις νέες, συνολικά, επιβαρύνσεις, στον υπολογισμό του φόρου εισοδήματος και στις ασφαλιστικές εισφορές. Ονομάζει «φοροαπαλλαγή» την υπό προϋπόθεση μικρότερη αύξηση των φόρων και εισφορών δημιουργώντας, στην ουσία, ένα επικοινωνιακό κλίμα θριαμβολογίας σε μια κατάσταση η οποία είναι τελείως -τελείως- διαφορετική. 
Το επίδομα των Χριστουγέννων στο Δημόσιο, το  οποίο το διαφημίζετε όλον αυτόν τον καιρό; Το οικονομικό σας επιτελείο το έχει κάνει και σημαία. Μα, αυτό θα δοθεί του χρόνου τα Χριστούγεννα. Άρα, λοιπόν, γιατί θριαμβολογείτε; Και βέβαια -να λέμε και την αλήθεια- φτάνει και δε φτάνει να πληρωθεί ένας λογαριασμός του ρεύματος. 
Οι λεγόμενες μειώσεις στα τεκμήρια των ελεύθερων επαγγελματιών υπολογίζονται πάνω στις γενικές νέες αυξήσεις των τεκμηρίων, μειώνοντας τις αυξήσεις αυτές σε κάποιες πολύ συγκεκριμένες κατηγορίες επιχειρήσεων. Και ποιες είναι αυτές; Όχι βέβαια οι πολύ μικρές και οι οικογενειακές επιχειρήσεις, κάποιες άλλες. 
Κατά τα άλλα, το νομοσχέδιο εμπαίζει πραγματικά και ορισμένες διατάξεις για τις οικογένειες. Λέει, λοιπόν, το οικονομικό σας επιτελείο ότι θα επιδοτεί με ένα ποσό τις οικογένειες -δηλαδή τις αποταμιεύσεις των παιδιών τους- στην ουσία στον χρηματοπιστωτικό τζόγο. Ναι; Αλήθεια τώρα; Αν εξαιρέσεις τα ομόλογα, τι είναι τα υπόλοιπα; Αυτό, δηλαδή, που μας λέτε είναι: «Επενδύστε -γιατί όχι;- τον αποταμιευτικό λογαριασμό που έχετε για το παιδί σας, σε χρηματοπιστωτικά προϊόντα, μετοχές υψηλού κινδύνου και εγώ θα σας επιδοτήσω για να μπορείτε, στην ουσία, να παίζετε». Να παίζετε, ναι. Με όφελος ποιο; Φυσικά, των τραπεζών. Ποιο άλλο;
Αυτό το άρθρο πραγματικά μας θυμίζει αυτό που λέγανε κάποτε «παίξτε, παίξτε», την εποχή του σκανδάλου του Χρηματιστηρίου. Αυτό μας θυμίζει. 
Όσον αφορά, λοιπόν, τα προϊόντα υγιεινής και της μείωσης του ΦΠΑ, η διεκδίκηση είναι να καταργηθεί ο ΦΠΑ από όλα αυτά τα προϊόντα βρεφικής, γυναικείας και γηριατρικής φροντίδας, αν θέλουμε πραγματικά να είμαστε συνεπείς ανάμεσα στα λόγια και στα έργα μας. Αν θέλουμε πραγματικά να στείλουμε ένα μήνυμα στήριξης της καθημερινότητας των ανθρώπων, αυτός θα ήταν ο δρόμος. Αυτός πρέπει να είναι ο δρόμος. 
Και βέβαια, αυτή η κατάργηση του ΦΠΑ στα συγκεκριμένα προϊόντα πρώτης ανάγκης πρέπει να γίνει άμεσα, διότι έχει ήδη καθυστερήσει πάρα πολύ. Κι επειδή πολύς λόγος γίνεται για την ευαισθησία της Κυβέρνησης, θα πρέπει να ειπωθεί ότι αυτά τα προϊόντα είναι από τα πρώτα που επλήγησαν από την απαγόρευση των προσφορών, αν θυμάστε, δύο σε ένα, που επέβαλε αυτή η Κυβέρνηση, δήθεν για τη μείωση των τιμών και με την οποία το κόστος στο σουπερμάρκετ τελικά είχε φτάσει στα ύψη. 
Άρα, λοιπόν, το παρόν νομοσχέδιο δεν βελτιώνει την καθημερινότητα του κόσμου, δεν βελτιώνει την καθημερινότητα των επαγγελματιών, των αγροτών κλπ. Η Κυβέρνηση επιχειρεί απλά να εκμεταλλευτεί επικοινωνιακά και μόνο επικοινωνιακά για το δικό της πολιτικό όφελος. Όμως, ο κόσμος το ξέρει αυτό. Πραγματικά, ελπίζω κάποια στιγμή να μην βρεθείτε στην ανάγκη, να μην βρεθεί κανείς στην ανάγκη, με αυτά τα λεφτά, με αυτούς τους μισθούς και με αυτά τα δήθεν μέτρα να αναγκαστείτε να ζήσετε κι εσείς. 
Ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κ. Μάλαμα.
Καλείται στο Βήμα η Βουλευτής Λαρίσης με το ΠΑΣΟΚ, η κ. Ευαγγελία Λιακούλη. 
ΕΥΑΓΓΕΛΙΑ ΛΙΑΚΟΥΛΗ: Ευχαριστώ πολύ, κύριε Πρόεδρε. 
Κύριοι Υπουργοί, Κυρίες και κύριοι συνάδελφοι, σήμερα, την ίδια ακριβώς ημέρα που η Κυβέρνηση φέρνει στη Βουλή αυτό το νομοσχέδιο, το πολυδιαφημισμένο πλέον «νομοσχέδιο καθρέφτη» του κυρίου Πρωθυπουργού από τη ΔΕΘ, η πραγματικότητα έξω από αυτούς τους τοίχους καταρρίπτει κάθε κυβερνητικό αφήγημα. Αρκεί να ανοίξει κανείς τα μάτια του και να καταλάβει τι ακριβώς συμβαίνει γύρω μας. Δεν είναι μία στρέβλωση του συστήματος η υπόθεση με τον κ. Τσαβδαρίδη, βεβαίως, αλλά αφορά ακριβώς σε ένα σύστημα που επιτρέπει όλα να γίνονται, όταν κάποιος μπορεί. Αυτό είναι το ένα.
 Αμ, το άλλο, με το ρεπορτάζ του Τάσου Τέλλογλου; Και δεν μιλάτε κιόλας και κάνετε ότι δεν καταλαβαίνετε; Τηλεόραση δεν βλέπετε εσείς, κύριε Υπουργέ; Δεν είδατε τον έγκριτο δημοσιογράφο της ερευνητικής δημοσιογραφίας να βγαίνει και να λέει ότι οι εκλεκτοί σας, οι Ολλανδοί, η εταιρεία από τον Ταύρο, τα βρόντηξαν και έφυγαν και πήραν μαζί και τους μηχανικούς και όλα τα υπάρχοντα, κομπιούτερ, εκτυπωτές, στυλό, μολύβια κλπ.; Μαζί πήραν και την καλή σχέση; Τι έγινε; Τσακωθήκατε με τα παιδιά; Τι έγινε; Δεν τα βρίσκετε πλέον με τους ομογάλακτους, τους CEO, εκείνον τον Γρηγόρη Δημητριάδη που ήλθε να μας κάνει ορυζώνες στη Θεσσαλία, με το master plan του 1,5 εκατομμυρίου ευρώ; 
Και μετά, στις 2 Σεπτεμβρίου 2024 ήρθε ο κύριος Πρωθυπουργός, ο κ. Μητσοτάκης, στην πατρίδα μου, στο Κιλελέρ, και είπε διά χειλέων του, έδωσε εντολή στην εταιρεία αυτή να αναλάβει το σχέδιο ανασυγκρότησης της Θεσσαλίας και να επικαιροποιήσει -λέει- τις μελέτες και όλα τα έργα να γίνουν μέσα σε ένα χρονικό διάστημα δύο ετών. 
Εσείς δεν το γνωρίζετε αυτό, κύριε Υπουργέ; Υπουργός των Οικονομικών είστε; Ποιος θα τα χρηματοδοτούσε αυτά τα έργα; Δεν σας αφορούν; Και τι έγινε μετά από τόσα χρόνια; Μείναμε στον άσο; Μάλωσαν τα παιδιά, τσακώθηκαν μεταξύ τους, δεν τα βρήκαν και ο ένας έστειλε εξώδικο, μαθαίνω, σήμερα; Γιατί μαζί με τον ερευνητή, ερευνώ και εγώ, ότι το εξώδικο στάλθηκε στις 2 Σεπτεμβρίου. Και δεν μιλάτε; Δεν βγάζετε κουβέντα; Δεν λέτε τίποτα; Από τις 2 Σεπτεμβρίου σας έστειλαν εξώδικο και ζητάνε 2,5 εκατομμύρια ευρώ; Πόσα πήραν; Πήραν τα 50 εκατομμύρια ευρώ από την Ένωση Τραπεζών; Πήραν το 1,5 εκατομμύριο ευρώ από την Κυβέρνηση; 
Μαθαίνω και το άλλο, αν επιβεβαιωθεί. Διότι μαζεύω κάποια στοιχεία και βρίσκω και ένα έγγραφο από 21 Μαρτίου 2025 που λέει ότι από τους Ολλανδούς ο Γενικός Γραμματέας, ο κ. Βαρελίδης, πήρε -λέει-, παρέλαβε με πρωτόκολλο και πρακτικό την πρώτη φάση των έργων. Άρα, παραλάβατε. Άρα, δηλαδή, μπορεί και να σας παρέδωσαν και να έχουν δίκιο που λένε ότι εσείς δεν τους δώσατε τα στοιχεία, δηλαδή ότι δεν είχατε μελέτες για να τους δώσετε και να επικαιροποιήσουν. 
Αυτό, δηλαδή, με απλά ελληνικά και για να μην μπερδευόμαστε παραπάνω -οι Θεσσαλοί με καταλαβαίνουν, αλλά θέλω να με καταλάβουν και οι Αθηναίοι- σημαίνει ότι στις 2 Σεπτεμβρίου 2024, όταν ο κύριος Πρωθυπουργός ήρθε στη γενέτειρά μου, στο Κιλελέρ, και είπε αυτά που είπε για τις μελέτες, έλεγε ψέματα; Δεν είχατε μελέτες; Και τώρα σας λένε οι Ολλανδοί ότι εμείς δεν επικαιροποιούμε τίποτα γιατί δεν έχουμε στοιχεία, ό,τι είχαμε σας το παραδώσαμε κι εσείς δεν μας δίνετε τίποτα; Να διανοηθώ ότι αυτό ήταν το κόλπο γκρόσο της Κυβέρνησης απέναντι στη Θεσσαλία, τη ρημαγμένη, την καθημαγμένη, που την έχετε παρατήσει; 
Έχει και το θράσος της απέραντης περιφρόνησης σήμερα ο Υπουργός Αγροτικής Ανάπτυξης -ναι, θα σας το πω και από αυτό το Βήμα- ο κ. Μαργαρίτης Σχοινάς, που για πρώτη φορά μετά την ανάληψη των καθηκόντων του πατάει το πόδι του στη Λάρισα, στον νομό μου, για την ετήσια γενική συνέλευση του ΣΘΕΒ και δεν δέχεται να δει τους αγρότες. Έχουν δει πολλά τα μάτια μου, είμαι σε μια ηλικία πια που έχω δει αρκετά. Όμως, αυτό το πράγμα με εσάς δεν το έχω ξαναδεί. Τι να πω; Ότι το είδα; Κάθε φορά μας εκπλήσσετε και μάλιστα μας συγκλονίζετε. 
Αυτό, όμως, για τη Θεσσαλία σας δηλώνω ότι δεν θα περάσει, ότι θα φτάσει μέχρι το τέρμα, μέχρι το κόκαλο. Όχι μόνο η έρευνα του Τέλλογλου, όχι μόνο τα δημοσιογραφικά ρεπορτάζ, αλλά θα μάθουμε όλη την αλήθεια, κύριε Υπουργέ των Οικονομικών, που θα χρηματοδοτούσατε αυτά τα έργα σε ανθρώπους που είναι καθημαγμένοι, με την πλάτη στον τοίχο και τα μάτια στο Θεό, σε απόλυτη απόγνωση. Ποιος; «Το περιβόλι τ’ ουρανού», όπως κάποτε λέγατε όταν ερχόσασταν προεκλογικά στη Θεσσαλία. 
Και σήμερα μας καλείτε να μιλήσουμε για τον κουμπαρά, για το ότι εσείς αγαπάτε τους Έλληνες και τις Ελληνίδες και δίνετε αυτά τα μέτρα που εξήγγειλε ο Πρωθυπουργός στη ΔΕΘ. Αλήθεια λέτε; Τόσο πολύ τους αγαπάτε που φέρνετε με έναν τρόπο απίστευτο -το διάβαζα και δεν μπορούσα να το χωνέψω που λένε- και βάζετε μέσα σε αυτό το μέτρο -που δήθεν είναι η φροντίδα του παιδιού μέχρι την ενηλικίωσή του- ένα πραγματικά ταξικό σύστημα απόλυτης ανισότητας. Δηλαδή, με απλά λόγια, αν έχει 100 ευρώ, 10 ευρώ, 50 ευρώ, 20 ευρώ ο γονιός, για να κάνει αποταμίευση για το παιδί του, άλλα τόσα θα βάλει και η Κυβέρνηση. Αν, όμως, δεν έχει, τότε δεν θα βάλει. Αυτό δεν είναι ταξικό; 
Δηλαδή, αν κάποιος δεν έχει χρήματα σήμερα για να φτιάξει έναν αποταμιευτικό λογαριασμό-κουμπαρά, επειδή είναι υπάλληλος σε σουπερμάρκετ αυτός και η γυναίκα του σε ένα νοσοκομείο για παράδειγμα -ξέρετε τους μισθούς, Υπουργούς Οικονομικών είστε- και δεν φτάνουν για το ενοίκιο, για τα κοινόχρηστα, για το ρεύμα, για το νερό, για το γάλα, για το μοσχάρι που είχε 6,8 και 12,9 το αρνί, για 5,7% πληθωρισμό, τι συζητάμε; Για το εμπορικό ισοζύγιο που έχει πατώσει κι έχει βυθιστεί, που σημαίνει ότι η χώρα μας πλέον δεν παράγει τίποτα, παρά μόνο εισάγει; Κι όλα αυτά εσείς δεν τα λαμβάνετε υπόψιν σας όταν μιλάτε για τον κουμπαρά; Είναι ένα μέτρο το οποίο και το ίδιο το ΠΑΣΟΚ το είχε ανακοινώσει με την αείμνηστη Πρόεδρό μας, τη Φώφη Γεννηματά, σε τελείως διαφορετική βάση, σε τελείως διαφορετικό πλαίσιο. 
Πραγματικά, επαίρεστε και βλέπω τους «πηχυαίους τίτλους» στις εφημερίδες και στα sites να λένε ότι «κουμπαράς επιτέλους μέχρι την ενηλικίωση του παιδιού». Αλήθεια; Πείτε μου λίγο, ως μητέρα εγώ, ως πατέρας εσείς, όλοι εσείς, πώς θα αισθάνεται ένας άνθρωπος πραγματικά αν δεν έχει αυτή τη δυνατότητα; Βλέπει τον διπλανό του που μπορεί να το κάνει, αλλά ο ίδιος δεν μπορεί. Αυτό δεν σημαίνει κοινωνική μειονεξία; Αυτό δεν σημαίνει ότι στην πραγματικότητα συνεισφέρουμε στη δυστυχία των ανθρώπων μας; Αν δεν σημαίνει αυτό, δεν θέλω να μιλήσω για τίποτα άλλο απ’ όσα είπατε για τους συνταξιούχους, γι’ αυτούς που εξαιρείτε.


	 Φέρνει τροπολογίες το ΠΑΣΟΚ και σας ζητάμε, κύριε Υπουργέ, να τις υπερψηφίσετε. Αλλά αυτό δεν καταλαβαίνετε ότι δημιουργείται έτσι απελπισία σε γενιές και γενιές των Ελλήνων; Δεν σας ενδιαφέρει; Εσείς είστε των δεικτών, των στατιστικών, των αριθμών. Μας έχετε πλέον βγάλει έξω με τους αριθμούς, λέγοντας ότι οι αριθμοί πια ευημερούν. Οι άνθρωποι δυστυχούν. Να πω το κλασικό. 
Πού είναι όμως -και έτσι λέει ο ΙΟΒΕ, έτσι δεν λέει;- η επιστημονική μελέτη του Ινστιτούτου, το ΙΟΒΕ; Αυτό δεν λέει; Λέει, λοιπόν, ότι μηδέν ελπίδα στην Ελλάδα, πλην 44,4% απόγνωση στους Έλληνες. Αυτό τι σας λέει εσάς; Εσείς ως Υπουργός των Οικονομικών δεν λέτε: «Ρε παιδιά, αυτό με αφορά. Δεν είναι δυνατόν να είναι απελπισμένος όλος ο λαός μου». Γιατί να το κάνω εγώ, αν θεωρώ ότι έχω πετύχει στο ένα ή στο άλλο και πραγματικά δεν έχω πετύχει στο πιο σημαντικό; Στο να έχει ο άλλος την ελπίδα να συνεχίσει τη ζωή του, να παλέψει την κάθε μέρα του, να σηκωθεί το πρωί όταν χτυπάει το ξυπνητήρι, να πάει στη δουλειά, να παλέψει, να πει «είναι η χώρα μου», «είναι ο χώρος μου», «θα πρέπει να αναπτυχθώ και μαζί να την αναπτύξω», «Θα πρέπει να δώσω το παράδειγμα στα παιδιά μου», «Θα πρέπει να πορευτώ σε μια Ελλάδα της δικαιοσύνης, της αξιοκρατίας, της ισότητας», «Και δεν πειράζει, θα προσπαθήσω ακόμη περισσότερο και ας μην τα έχω όλα». Μα, δεν του δίνετε τίποτα. Και παράλληλα του λέτε ότι είσαι φτωχός, απελπισμένος και έτσι θα μείνεις. Εσείς θα φύγετε.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κ. Λιακούλη.
Καλείται στο Βήμα ο Βουλευτής Επικρατείας του ΠΑΣΟΚ, ο κ. Δημήτριος Μάντζος.
Θα ακολουθήσει η παρέμβαση του Κοινοβουλευτικού Εκπροσώπου της Νέας Δημοκρατίας, του κ. Μηταράκη, δύο Βουλευτές, η κ. Σκόνδρα και ο κ. Φάμελλος και στη συνέχεια ο Κοινοβουλευτικός Εκπρόσωπος του Κομμουνιστικού Κόμματος. Το λέω για να είναι γνωστή η σειρά.
Κύριε Μάντζο, έχετε τον λόγο.
ΔΗΜΗΤΡΙΟΣ ΜΑΝΤΖΟΣ: Ευχαριστώ πολύ, κύριε Πρόεδρε.
Κυρίες και κύριοι συνάδελφοι, δεν θα κουραστώ ποτέ και δεν θα κουραστούμε να λέμε ότι τα ζητήματα εξωτερικής πολιτικής και διεθνών σχέσεων δεν προσφέρονται και δεν πρέπει να προσφέρονται για επιφανειακή και πρόχειρη αντιπαράθεση. 
Στο ΠΑΣΟΚ γνωρίζουμε να υπολογίζουμε και να υπηρετούμε το εθνικό συμφέρον με ακρίβεια και ρεαλισμό. Και το αποδεικνύουμε αυτό μέρα με την ημέρα, από τον τρόπο που εμείς τουλάχιστον προσεγγίζουμε το κρίσιμο ζήτημα των ερευνών για την ηλεκτρική διασύνδεση Ελλάδας Κύπρου, απέναντι σε μια Κυβέρνηση η οποία αδυνατεί ή δεν θέλει να αντιμετωπίσει με σοβαρότητα ακόμη και αυτήν την υπόθεση, που μόνο στόχο έχει την επικοινωνιακή διαχείριση και αυτής της υπόθεσης.
Το αποδεικνύουμε απέναντι σε μια Κυβέρνηση που ο επικεφαλής της Πρωθυπουργός αυτάρεσκα μας λέει ότι αν φύγει εκείνος από το Μέγαρο Μαξίμου δεν θα είναι κανείς εκεί να σηκώσει το τηλέφωνο στις 3.00΄ το πρωί κι όμως τις τελευταίες ημέρες η Κυβέρνησή του έχει επιδοθεί σε παλινωδίες και αντιφάσεις. Τη Δευτέρα ο Κυβερνητικός Εκπρόσωπος μας έλεγε ότι η ρηματική διακοίνωση ήταν κάτι σαν NAVTEX για την ασφάλεια της ναυσιπλοΐας. Την ίδια ημέρα οι Υφυπουργοί των Εξωτερικών μας πληροφορούσαν ότι είναι τόσο μικρής σημασίας η ρηματική διακοίνωση που είναι κάτι σαν την ειδοποίηση της ΔΕΗ ή της ΕΥΔΑΠ. Ακόμα χειρότερα, την Τρίτη, ο Κοινοβουλευτικός Εκπρόσωπος από εδώ μας έλεγε να πάμε να ενημερωθούμε από την Τουρκία. Και την επόμενη μέρα, Τετάρτη, χθες, ο Αντιπρόεδρος της Κυβέρνησης μάς έλεγε ότι τελικά την έχουν τη ρηματική διακοίνωση και ότι θα μας τη δώσουν. Τελικά τι ισχύει από όλα αυτά;
Απέναντι σε αυτήν την ανεύθυνη Κυβέρνηση των αντιφάσεων και των παλινωδιών, εμείς στεκόμαστε με υπευθυνότητα και θέτουμε ερωτήματα που δεν θα απαντηθούν με διαρροές στον τύπο -τον ελληνικό και τον τουρκικό-, αλλά απαιτούν θεσμικές απαντήσεις της Κυβέρνησης. Γιατί επιδόθηκε η ρηματική διακοίνωση; Τη γνωρίζαμε; Την εγκρίναμε κατά περιεχόμενο ως χώρα; Έχουμε αναλύσει τις συνέπειές της; Υπάρχει αντίστοιχη ρηματική διακοίνωση από την Τουρκία και τι σημαίνει αυτό; Διότι εδώ φαίνεται ότι δημιουργείται ένα προηγούμενο, ότι για κάθε έργο της Ελλάδος, είτε απευθείας είτε μέσω αναδόχου στο Αιγαίο και την Ανατολική Μεσόγειο, πρέπει πρώτα να περνά κανείς από την ενημέρωση και την ειδοποίηση της Τουρκίας, χωρίς αυτό να προβλέπεται πουθενά ούτε στο Διεθνές Δίκαιο της θάλασσας, ούτε στο ευρωπαϊκό κεκτημένο.
Σε αυτά πρέπει να απαντήσει η Κυβέρνηση και να πάψει το παιχνίδι της ανευθυνότητας που τόσο απροκάλυπτα παίζει, να επιτίθεται στο ΠΑΣΟΚ και την Αντιπολίτευση, να μιλά για θόλωμα εθνικών θέσεων, για παιχνίδι της Τουρκίας, για αντεθνική στάση, να μας λένε ότι δεν φοράμε τη φανέλα της εθνικής Ελλάδας ή ούτε καν παντελόνια. Ποιοι; Αυτοί που μας λένε να πάμε στον Ερντογάν να πάρουμε τις απαντήσεις. Και όλα αυτά γιατί; Διότι κάνουμε τη συνταγματική μας αποστολή και το συνταγματικό μας καθήκον να ελέγχουμε την Κυβέρνηση με ερωτήσεις, με προσοχή και με υπευθυνότητα.
Δεν θα ανεχτούμε την εργαλειοποίηση της εξωτερικής πολιτικής για μικροκομματικά οφέλη. Πρέπει να σοβαρευτείτε, να σταματήσετε να αντιπολιτεύεστε την Αντιπολίτευση και να δώσετε όλες τις απαντήσεις. Αυτό ορίζει η κρισιμότητα των ζητημάτων, ενώ όλα τα άλλα είναι για εσωτερική κατανάλωση παραμονή εκλογών. 
Και μιλώντας για εκλογές, έρχομαι στο σχέδιο νόμου. Διότι όλα όσα συζητούμε, όλα όσα εισάγει ως μέτρα αυτή η Κυβέρνηση που ολοκληρώνει τη θητεία της, έχουν στόχευση αμιγώς προεκλογική. Θα μπορούσαμε να διατρέξουμε τα ζητήματα και να αναλύσουμε τη μείωση του φόρου προστιθέμενης αξίας στα είδη εμμήνου ρύσεως -όχι τον μηδενισμό, όπως έχουμε ζητήσει, αλλά τη μείωση-, η οποία τελικά σε αυτά τα προϊόντα φαίνεται πράγματι ότι περνά στον καταναλωτή, ενώ σε όλα τα άλλα όχι, κατά την παράλογη λογική του Υπουργείου Οικονομικών που δεν αντέχει σε οποιαδήποτε ανάλυση. 
Να συζητήσουμε για τους δημοσίους υπαλλήλους, που ακούν τον Υπουργό να τους λέει ότι και να είχε τα χρήματα δεν θα τους έδινε ποτέ τον 13ο μισθό, αλλά τώρα τους ζητάει να απλώσουν τα χέρια και να περιμένουν ένα επίδομα του χρόνου τα Χριστούγεννα, αφού πρώτα περάσουν από τις κάλπες. Σας θυμίζει κάτι; Εμένα και εμάς μας θυμίζει πάντως τον κ. Τραμπ παραμονή των ενδιάμεσων εκλογών και είδαμε πόσο καλά πήγε αυτό.
Ή να μιλήσουμε για τις αδικίες με το επίδομα των συνταξιούχων; Υπάρχουν, ξέρετε, χαμηλοσυνταξιούχοι που βγήκαν νωρίς για προσωπικούς λόγους, όπως προέβλεπε ο νόμος, στη σύνταξη και τους αποκλείετε. Ή όσοι δούλευαν από πολύ μικρή ηλικία, σαράντα έτη πλήρους απασχόλησης και βγήκαν άνευ ορίου ηλικίας στη σύνταξη και αποκλείονται. Αυτό κάνετε; Αυτό θέλετε να κάνετε; Να τιμωρήσετε τους ανθρώπους που εργάζονταν από νωρίς και βγήκαν στη σύνταξη νομίμως, χωρίς όρια ηλικίας; Αυτούς τιμωρείτε; 
Αλλά επιλέγω να σταθώ λίγο περισσότερο στον πολυδιαφημισμένο κουμπαρά των παιδιών ή, κατά το ορθότερο, κάποιων παιδιών. Η Κυβέρνηση το παρουσιάζει ως καινοτομία, αλλά το ΠΑΣΟΚ είχε καταθέσει, όπως έχουμε πει πολλές φορές από το πρωί, ολοκληρωμένη πρόταση ήδη από το 2018, με πρώτη υπογραφή και με πρωτοβουλία τότε της αείμνηστης Προέδρου μας Φώφης Γεννηματά. Η διαφορά αυτού που φέρνετε με αυτό που έχουμε στα χέρια μας είναι διαφορά κοινωνική και ταξική -ναι, όπως είπαν όλοι οι συνάδελφοι από το πρωί-, διότι εσείς δεν θέλετε να αμβλύνετε τις κοινωνικές ανισότητες, θέλετε να τις διαιωνίσετε. 
Η πρότασή μας προέβλεπε προθεσμιακό αποταμιευτικό λογαριασμό δεκαοκταετούς διάρκειας με εισφορά 15 ευρώ μηνιαίως από κάθε γονέα, ισόποση ετήσια κρατική συμμετοχή και έκπτωση της οικογενειακής εισφοράς από τον αναλογούντα φόρο εισοδήματος. Μετά την ενηλικίωση το κεφάλαιο θα εκταμιευόταν σταδιακά σε τέσσερα χρόνια. Το σημαντικότερο, για οικογένειες χαμηλού εισοδήματος και περιουσίας, ορφανά και απροστάτευτα παιδιά, τρίτα και επόμενα παιδιά και οικογένειες με συγκεκριμένα ποσοστά αναπηρίας, το κράτος αναλάμβανε και την οικογενειακή εισφορά. Εκεί όπου έλειπαν τα χρήματα αναλάμβανε η πολιτεία.
Στο κυβερνητικό σχέδιο, αντίθετα, όποιος καταθέτει 1.200 ευρώ, παίρνει 1.200 ευρώ από το δημόσιο. Όποιος δεν μπορεί να καταθέσει τίποτα, δεν παίρνει τίποτα. Τι πιο ταξικό από αυτό; Και η διαχείριση ανατίθεται σε επενδυτικούς παρόχους, με προμήθειες και χωρίς υποχρεωτική πλήρη προστασία όλων των εισφορών. Ακόμα και η Επιστημονική Υπηρεσία της Βουλής διαπιστώνει και επισημαίνει σοβαρά κενά και δημιουργούνται έτσι ανισότητες ανάμεσα σε νοικοκυριά που μπορούν και εκείνα που δεν μπορούν να διαθέτουν ποσά για αποταμίευση. 
Το δημόσιο ενισχύει με μεγαλύτερο ποσό όσους έχουν τη δυνατότητα να καταθέσουν περισσότερα και με αυτόν τον τρόπο πλήττεται και αναιρείται ο ίδιος ο κοινωνικός χαρακτήρας του μέτρου. Και πού; Σε μια χώρα -που όπως σωστά επισήμανε ο εισηγητής μας, ο Πάρις Κουκουλόπουλος από το πρωί- με διαρκώς αυξανόμενη αρνητική αποταμίευση, σύμφωνα με την ΕΛΣΤΑΤ, όπου οι Έλληνες όχι μόνο δεν μπορούν να βάλουν στην άκρη, αλλά παίρνουν και νέα δάνεια για να αντέξουν τη χρέωσή τους ή πουλούν κινητή και ακίνητη περιουσία, τη ρευστοποιούν.
Η προτεραιότητα της Κυβέρνησης, λοιπόν, δεν είναι τόσο η εξασφάλιση ενός ασφαλούς κεφαλαίου για κάθε παιδί, όσο η δημιουργία μιας νέας γενιάς πελατών για τις τράπεζες και τους λοιπούς επενδυτικούς παρόχους, ήδη από τη βρεφική ηλικία. Αντιθέτως, η πρόταση του ΠΑΣΟΚ έβαζε μπροστά το παιδί, ακόμα και αυτό που ξεκινούσε με λιγότερα. Η Κυβέρνηση συνδέει τη δημόσια στήριξη με το πόσα ήδη διαθέτει η οικογένεια και αυτό δεν διορθώνει τις ανισότητες, κινδυνεύει να τις αναπαράγει.
Δεν περιμένουμε να υιοθετήσετε αυτό που λέμε, αλλά μην περιμένετε κι από εμάς να συνυπογράψουμε μια πολιτική που δίνει περισσότερα σε όποιον έχει περισσότερα.
Και καταλήγω σε δύο τροπολογίες. Υπάρχει κάτι στο οποίο θα μπορούσαμε να συγκλίνουμε. Είναι η διόρθωση μιας κατάφωρης αδικίας. Η τροπολογία της Κοινοβουλευτικής μας Ομάδας για τη διόρθωση του άρθρου 22 για τα αναπηρικά επιδόματα, μια αδικία που αφορά σε άτομα με πολύ βαριά αναπηρία και τις οικογένειές τους. Δεν μπορεί η ίδια αναπηρία να αντιμετωπίζεται διαφορετικά από το κράτος ανάλογα με τον φορέα που καταβάλλει το επίδομα. Αυτή η αδικία πρέπει να διορθωθεί και να μην μεταφερθεί στο 2027. Σας καλούμε να την υιοθετήσετε και να τη θέσετε σε ψηφοφορία.
Όπως και η τροπολογία μας για το τέλος ταφής απορριμμάτων για τη διετή αναστολή της επιβολής και της υποχρέωσης καταβολής του τέλους ταφής από τους δήμους, τη διετή απαλλαγή από την υποχρέωση καταβολής του τέλους ταφής από τους δήμους. Πρόκειται για μια τροπολογία με την οποία ακριβώς προτείνουμε για δύο χρόνια να υπάρξει αυτή η απαλλαγή και να επανενεργοποιηθεί η υποχρέωση καταβολής μόνο εφόσον υπάρχουν οι αναγκαίες υποδομές από την Κεντρική Κυβέρνηση, από το κράτος, σε πλήρη και πραγματική λειτουργία, να είναι διαθέσιμες αυτές οι υποδομές για την εξυπηρέτηση του συγκεκριμένου δήμου κάθε φορά. Αυτό προφανώς μαζί με ένα ολοκληρωμένο σχέδιο, χρονοδιάγραμμα ολοκλήρωσης και λειτουργίας των αναγκαίων υποδομών ανά περιφέρεια και ΦοΣΔΑ, ώστε να μην είναι ο δήμος πάντα ο φτωχός συγγενής που πληρώνει, ενώ το κράτος δεν έχει εκπληρώσει τις δικές του υποχρεώσεις.
Αυτές είναι ρεαλιστικές και δίκαιες λύσεις από μια παράταξη που δίνει προτεραιότητα στις πραγματικές κοινωνικές ανάγκες και έχει τα μάτια, όχι στις κάλπες, αλλά στους πολίτες.
Σας ευχαριστώ πολύ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Μάντζο.
ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών): Κύριε Πρόεδρε, θα ήθελα τον λόγο για μια παρέμβαση.
ΠΡΟΕΔΡΕΥΩΝ (Πάρις Κουκουλόπουλος): Θα καταθέσετε νομοτεχνικές; 
ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών): Όχι, ο κ. Πετραλιάς θα καταθέσει νομοτεχνικές. 
ΠΡΟΕΔΡΕΥΩΝ (Πάρις Κουκουλόπουλος): Ορίστε, κύριε Υπουργέ.
ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών): Θέλω να κάνω μια σύντομη παρέμβαση σε σχέση και με όσα ακούστηκαν πριν.
Μεγάλο κομμάτι, κύριε Πρόεδρε του γιατί η χώρα χρεοκόπησε τα προηγούμενα χρόνια, είχε να κάνει με την τεράστια απόσταση η οποία υπήρχε ανάμεσα σ’ αυτά που λέμε, σ’ αυτά που εννοούμε και σ’ αυτά που κάνουμε. Και μεγάλο κομμάτι αυτής της άσκησης, επίσης, είχε να κάνει με την αίσθηση ότι στην οικονομία δεν υπάρχουν όρια. Τα λεφτά είναι άπειρα, μπορούμε να κάνουμε άπειρα πράγματα, δεν υπάρχουν επιλογές.
Τα πράγματα, λοιπόν, ξέρουμε πάρα πολύ καλά και το μάθαμε με τον δύσκολο τρόπο -όπως λένε και στο εξωτερικό, the hard way- ως χώρα, ως έθνος και ως γενιά, είναι τελείως διαφορετικά. Για να δούμε, λοιπόν, ακριβώς ποιος εννοεί τι. Η Κοινοβουλευτική Ομάδα της Νέας Δημοκρατίας, διά του κ. Νότη Μηταράκη, θα καταθέσει αίτημα ονομαστικής ψηφοφορίας για δεκαεπτά άρθρα του νομοσχεδίου, για να δούμε ποιος είναι υπέρ ή κατά σε πολύ συγκεκριμένα πράγματα.
Θέλουμε μηδενισμό του φόρου στο κατώτατο κλιμάκιο για τις τρίτεκνες οικογένειες; Θέλουμε μηδενισμό του φόρου στο κατώτατο κλιμάκιο για τους αγρότες; Θέλουμε να υπάρξει συγκεκριμένη στήριξη των δημοσίων υπαλλήλων τα Χριστούγεννα; Θέλουμε στήριξη των συνταξιούχων σ’ αυτό το επίπεδο και μ’ αυτό το ποσό; Η ώρα της συζήτησης παρέρχεται. Η ώρα της ψήφου ήρθε.
Σας ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Υπουργέ.
Καλείται στο Βήμα ο Κοινοβουλευτικός Εκπρόσωπος της Νέας Δημοκρατίας κ. Νότης Μηταράκης.
ΝΟΤΗΣ ΜΗΤΑΡΑΚΗΣ: Ευχαριστώ πολύ, κύριε Πρόεδρε.
Κυρίες και κύριοι συνάδελφοι, κάθε νομοσχέδιο του Υπουργείου Οικονομικών μάς δίνει τη δυνατότητα να συγκρίνουμε την κατάσταση της ελληνικής οικονομίας, σε σχέση με το 2019, και παρά τη μεγάλη γεωπολιτική αβεβαιότητα και την εξωγενή πίεση τιμών, που προφανώς επηρεάζουν την ελληνική οικονομία.
Ένας πολύ σημαντικός δείκτης, η ανεργία, βρίσκεται στο 7,6% από 18% που παραλάβαμε και στο χαμηλότερο επίπεδο από το 2008. Χάρη στην πολιτική που εφαρμόζει η Κυβέρνηση Κυριάκου Μητσοτάκη, εξακόσιες χιλιάδες συμπολίτες μας καταφέραν να επιστρέψουν στην αγορά εργασίας, μια αγορά στην οποία ο κατώτατος μισθός έχει αυξηθεί κατά 42%. Βιώσαμε πράγματι μια δεκαετή οικονομική κρίση, μια περίοδο χαμηλών επενδύσεων, υψηλής φορολογίας, περιορισμένη πρόσβαση στη χρηματοδότηση, ένα περιβάλλον βαθιάς ανασφάλειας για νοικοκυριά και επιχειρήσεις.
Σήμερα, κοιτώντας μπροστά το 2027, ο προϋπολογισμός προβλέπει ανάπτυξη 2,3%, σχεδόν διπλάσια από το 1,2% της Ευρωζώνης, ενώ στην περίοδο διακυβέρνησης ΣΥΡΙΖΑ η ανάπτυξη της ελληνικής οικονομίας ήταν στο μισό αυτού που πετύχαινε τότε η Ευρωπαϊκή Ένωση.
Καταφέραμε να αντιμετωπίσουμε δύο πολύ σημαντικές διαρθρωτικές δυσχέρειες της ελληνικής οικονομίας. Πρώτον, το ποσοστό επενδύσεων ως ποσοστό του ΑΕΠ το οποίο πλέον τείνει να φτάσει στον ευρωπαϊκό μέσο όρο και το ποσοστό εξαγωγών ως ποσοστό του ΑΕΠ που έχει τα ίδια χαρακτηριστικά. Όμως, αυτή η πρόοδος της οικονομίας δεν είναι αυτοσκοπός. Πίσω από τους αριθμούς υπάρχουν άνθρωποι. Ο σκοπός της οικονομικής πολιτικής της Κυβέρνησης είναι αυτή η πρόοδος της οικονομίας να επιστρέψει στην κοινωνία.
Κι αυτό ακριβώς κάνει το σημερινό νομοσχέδιο. Νομοθετούμε ένα από τα μεγαλύτερα πακέτα μέτρων των τελευταίων ετών. Πάνω από 2,2 δισεκατομμύρια ευρώ για το 2027 με το δημοσιονομικό αποτύπωμα να φτάνει στα 2,8 δισεκατομμύρια ευρώ το 2028.
Για κάποιους συναδέλφους ο δημοσιονομικός χώρος είναι ένα φυσικό φαινόμενο που το δημιουργεί μόνο του η φύση. Αυτό όμως δεν είναι αλήθεια. Ο δημοσιονομικός χώρος που κάθε χρόνο αυτή η Κυβέρνηση δημιουργεί και επιστρέφει ως μέρισμα στην κοινωνία είναι αποτέλεσμα ακριβώς του μείγματος οικονομικής πολιτικής που εφαρμόζουμε και της αξιοπιστίας της ελληνικής οικονομίας. Κάποιοι ισχυρίζονται ότι αυτά τα μέτρα είναι προεκλογικά. Ξεχνούν ότι κάθε χρόνο στη Διεθνή Έκθεση Θεσσαλονίκης και μετά στον προϋπολογισμό έχουμε μόνο θετικά μηνύματα για τα ελληνικά νοικοκυριά και τις επιχειρήσεις. Κι αυτό δείχνει σταθερότητα και συνέχεια της οικονομικής πολιτικής.
Κυρίες και κύριοι συνάδελφοι, θα κληθείτε ο καθένας ονομαστικά, όπως ανακοίνωσε ο Υπουργός Εθνικής Οικονομίας και Οικονομικών κ. Κυριάκος Πιερρακάκης, να τοποθετηθείτε στα σημαντικότερα από τα θετικά δημοσιονομικά μέτρα που περιλαμβάνει το σημερινό νομοσχέδιο.
Καταθέτω στα Πρακτικά, κυρίες και κύριοι συνάδελφοι, εκ μέρους της Κοινοβουλευτικής Ομάδας της Νέας Δημοκρατίας την πρόταση για την ονομαστική ψηφοφορία.
(Η προαναφερθείσα αίτηση διεξαγωγής ονομαστικής ψηφοφορίας της Νέας Δημοκρατίας καταχωρίζεται στα Πρακτικά και έχει ως εξής:















ΝΟΤΗΣ ΜΗΤΑΡΑΚΗΣ: Τονίζω ότι είναι ένα πακέτο μέτρων που αφορά σχεδόν όλους, τους μισθωτούς, τους ελεύθερους επαγγελματίες, τις επιχειρήσεις, τους αγρότες, τους δημοσίους υπαλλήλους, τους συνταξιούχους, τα άτομα με αναπηρία, τις τρίτεκνες και πολύτεκνες οικογένειες και κυρίως τα νέα παιδιά, τη νέα γενιά οι οποίοι δικαιούνται να έχουν ένα αίσθημα αισιοδοξίας κοιτώντας στο μέλλον.
Η κατεύθυνση της πολιτικής μας είναι σαφής. Μειώνουμε φόρους, μειώνουμε εισφορές, αυξάνουμε το διαθέσιμο εισόδημα των πολιτών και δημιουργούμε κίνητρα, κίνητρα για αποταμίευση, κίνητρα για νέες επενδύσεις, δίνοντας έμφαση στην οικογένεια και στην ελληνική περιφέρεια.
Εθνικοί στόχοι: Μέχρι την άνοιξη του 2027 θα έχουν μειωθεί ή καταργηθεί συνολικά ενενήντα ένας φόροι και ασφαλιστικές εισφορές, με ετήσιο συνολικό δημοσιονομικό κόστος, κύριε Υπουργέ, που υπολογίζεται στα 10 δισεκατομμύρια ευρώ.
Με το σημερινό νομοσχέδιο προσθέτουμε άλλες έντεκα μειώσεις φόρων και εισφορών. Ιδιαίτερη σημασία έχει η στήριξη της οικογένειας. Από το 2027 μηδενίζεται ο φορολογικός συντελεστής για τα πρώτα 20.000 ευρώ στις τρίτεκνες οικογένειες, όπως ήδη ισχύει στις πολύτεκνες οικογένειες, εξομοιώνοντας τις τρίτεκνες και τις πολύτεκνες οικογένειες σ’ αυτό το φορολογικό κίνητρο.
(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ)
Περίπου ογδόντα εφτά χιλιάδες τρίτεκνες οικογένειες θα βιώσουν άμεσα οικονομικό όφελος. Και βιώνω στη Χίο τον αγώνα που δίνουν αυτές οι τρίτεκνες αλλά και οι πολύτεκνες οικογένειες για να στηρίξουν την οικογένειά τους.
Και βέβαια αυξάνουμε το επίδομα γέννησης για το τέταρτο παιδί στα 4.500 χιλιάδες ευρώ και προστίθενται και 1.000 ευρώ για κάθε επόμενο παιδί που γεννιέται σε μια ελληνική οικογένεια.
Αυτές δεν είναι αποσπασματικές παροχές. Είναι τα κομμάτια μιας συνολικής, εθνικής, ολιστικής πολιτικής για το δημογραφικό, τη σημαντικότερη μακροπρόθεσμη πρόκληση για τη χώρα μας.
Και βέβαια συνεχίζουμε τη στήριξη της παραγωγικής οικονομίας, μειώνοντας κάθε χρόνο την προκαταβολή φόρου, μειώνοντας τις επιβαρύνσεις του τεκμαρτού εισοδήματος για τους συνεπείς φορολογούμενους. Θεσπίζονται ταχύτερες αποσβέσεις για νέες επενδύσεις από τις ελληνικές επιχειρήσεις, ώστε η πλήρης απόσβεση να γίνεται νωρίτερα στα έξι χρόνια αντί για δέκα και καταργούμε το τέλος επιτηδεύματος και στα νομικά πρόσωπα.
Βέβαια, να θυμηθούμε τι ήταν το τέλος επιτηδεύματος. Ήταν ένας ακόμα μνημονιακός φόρος, μια έκτακτη εισφορά στην παραγωγική Ελλάδα, όπως είναι και αυτός ο νέος φόρος, ο πατριωτικός ή όπως τον λένε, που ο κ. Τσίπρας θέλει να επιβάλει. 
Από τον Ιανουάριο του 2027 καταργούμε την προσωπική διαφορά στους συνταξιούχους, ένα μέτρο του νόμου Τσίπρα-Κατρούγκαλου, ο οποίος στοίχισε χιλιάδες ευρώ στην τσέπη των Ελλήνων συνταξιούχων. Επεκτείνουμε την κατάργηση του ΕΝΦΙΑ στις κύριες κατοικίες στην επαρχία και βλέπουμε μέρη, όπως παραδείγματος χάρη στη Χίο, με εξαίρεση την πόλη, σχεδόν όλα τα χωριά πλέον δεν θα βλέπουν οι μόνιμοι κάτοικοι επιβάρυνση για τη μόνιμη κατοικία τους. Βήμα-βήμα αφήνουμε πίσω μας τις στρεβλώσεις και τα βάρη των μνημονίων που βιώσαμε σε δύσκολες εποχές. Μπορούμε να το κάνουμε αυτό, γιατί η ελληνική οικονομία πλέον είναι ισχυρότερη και μας δίνει αυτή τη δυνατότητα. 
Βέβαια, πάντα υπάρχουν ζητήματα που πρέπει να αντιμετωπιστούν. Άκουσα με ενδιαφέρον τον Κοινοβουλευτικό Εκπρόσωπο της Αξιωματικής Αντιπολίτευσης, τον κ. Γερουλάνο να αναφέρεται σε μικρομεσαίες επιχειρήσεις, στον κ. Άρη από την Πέλλα, στον φίλο μας από την Χίο που παράγει απόσταγμα μαστίχας. 
Και θα συμφωνήσω σε κάτι. Οι μικρές επιχειρήσεις πολλές φορές σε όλη την Ευρώπη βρίσκονται αντιμέτωπες με δυσβάσταχτο ρυθμιστικό βάρος και κάθε ευκαιρία που μας δίνεται στην ευρωπαϊκή νομοθεσία, κύριε Υπουργέ, πράγματι, πρέπει να την αξιοποιήσουμε για να μειώσουμε το βάρος για τις μικρομεσαίες επιχειρήσεις. Όμως, πρέπει να τονίσω ότι η Κυβέρνηση του Κυριάκου Μητσοτάκη έχει επιδείξει από το 2019 μέχρι σήμερα μια συνολικά ενισχυτική πολιτική για τις μικρομεσαίες επιχειρήσεις.
Στην αδειοδότηση επεκτείναμε το σύστημα που στηρίζεται στην αξιολόγηση πραγματικού κινδύνου, στη δραστηριότητα και γνωστοποίηση, ώστε οι επιχειρήσεις να μην χρειάζεται να έχουν τη βαριά διαδικασία διοικητικής άδειας, αλλά μόνο γνωστοποίηση για συγκεκριμένες παραγωγικές χρήσεις. Λειτουργούμε από το 2025 το open business, ψηφιοποιώντας τις διαδικασίες αδειοδότησης για δυόμισι χιλιάδες περίπου ΚΑΔ. 
Η Ελληνική Αναπτυξιακή Τράπεζα έχει εγκρίνει ήδη 61.000 δάνεια, 10,5 δισεκατομμύρια ευρώ στις μικρομεσαίες επιχειρήσεις. Το 72% αυτών των επιχειρήσεων απασχολεί μονοψήφιο αριθμό εργαζομένων, δηλαδή είναι μικρές και πολύ μικρές επιχειρήσεις. 
Υπάρχει το ΤΕΠΙΧ 2 και 3, όπου το 40% του δανείου χρηματοδοτείται άτοκα, το ταμείο μικροπιστώσεων για ποσά μέχρι 25.000 ευρώ και τώρα μεταφέρουμε επιπλέον 1,5 δισεκατομμύρια ευρώ, που με μόχλευση θα δώσει 5 δισεκατομμύρια ευρώ, μέσω της Αναπτυξιακής Τράπεζας, αποκλειστικά σε μικρομεσαίες επιχειρήσεις. Για επιχειρήσεις σαν την επιχείρηση για τη μαστίχα που αναφέρθηκε, στο Βόρειο Αιγαίο τρέχει σήμερα πρόγραμμα 8 εκατομμυρίων ευρώ για μικρομεσαίες επιχειρήσεις.
Τώρα, στο νομοσχέδιο θέλω να σταθώ σε μια πραγματικά καινοτόμο παρέμβαση, στον Ατομικό Επενδυτικό Λογαριασμό Ανηλίκων που δίνει τη δυνατότητα στις οικογένειες να συνεπενδύσουν μαζί με τη δωρεάν οικονομική στήριξη του κράτους. Αυτό μπορεί να οδηγήσει τα νέα παιδιά να ενηλικιώνονται με 43.000 ευρώ σε αυτό τον ειδικό επενδυτικό λογαριασμό, χωρίς να λαμβάνεται υπόψη και η απόδοση αυτών των επιχειρήσεων, δημιουργώντας στα παιδιά των μικρομεσαίων οικογενειών ένα πολύ σημαντικό κεφάλαιο για να ξεκινήσουν με αυτοπεποίθηση τη ζωή τους, να μπορούν να σπουδάσουν, να ξεκινήσουν τη δική τους επιχείρηση, να πατήσουν στέρεα τα πόδια τους στο έδαφος. 
Δημιουργείται, όμως, παράλληλα και για την ελληνική οικονομία κάτι πολύ σημαντικό και το έχουμε συζητήσει πολλές φορές σε αυτή την Αίθουσα. Συζητάμε πολλές φορές για τον ρόλο που έχουν διαδραματίσει στην ελληνική οικονομία ξένοι θεσμικοί επενδυτές, γιατί δεν είχαμε ποτέ αυτό το συσσωρευμένο ελληνικό κεφάλαιο για να μπορούμε να δημιουργήσουμε μακροχρόνιο ελληνικό εγχώριο επενδυτικό κεφάλαιο προς όφελος και αυτών των οποίων τα χρήματά τους επενδύονται, αλλά και της ελληνικής οικονομίας, κάτι το οποίο θα στηριχθεί σε αυτόν τον νέο λογαριασμό. Είχα την τιμή ως Υφυπουργός Εργασίας, σαν Κυβέρνηση, το 2019 να ξεκινήσουμε το νέο επικουρικό ασφαλιστικό ταμείο, το ΤΕΚΑ, για τους νέους εργαζόμενους, όπου πλέον βλέπουν τα δικά τους ποσά, στο δικό τους όνομα, στον δικό τους ατομικό λογαριασμό, χρόνο με το χρόνο να επενδύονται και να αυξάνουν σε αξία, δημιουργώντας μια εγγύηση για τη σύνταξή τους, η οποία δεν συνδέεται μόνο με την πορεία του κράτους και μόνο με το δημογραφικό, δηλαδή εξισορροπώντας τον συνταξιοδοτικό κίνδυνο που ένας εργαζόμενος έχει. 
Θέλω, κλείνοντας, να σταθώ σε μια πολύ σημαντική εξέλιξη των τελευταίων ημερών, με ιδιαίτερη εθνική σημασία, στην ηλεκτρική διασύνδεση Ελλάδας-Κύπρου. Είναι ένα κρίσιμο έργο, το οποίο συζητήθηκε πολύ και πλέον επί Κυβέρνησης Κυριάκου Μητσοτάκη γίνεται πραγματικότητα. Ολοκληρώθηκαν οι προβλεπόμενες διαδικασίες αδειοδότησης από την ελληνική και κυπριακή αρχή για τις έρευνες και την πόντιση του καλωδίου. Εκδώσαμε τις σχετικές NAVTEX. Το γαλλικό ερευνητικό πλοίο απέπλευσε από το Ηράκλειο.
Έχει σημασία εδώ, να είμαστε ξεκάθαροι. Η Γαλλία, η γαλλική Nexans ζήτησε άδεια από την Ελλάδα και από την Κυπριακή Δημοκρατία και από κανέναν άλλον. Η Ελλάδα κινείται με βάση τις Διεθνές Δίκαιο και τα κυριαρχικά μας δικαιώματα. Αυτή η Κυβέρνηση ενεργά εξασκεί τα κυριαρχικά μας δικαιώματα. 
Κυρίες και κύριοι συνάδελφοι, η πολιτική μας έχει πλέον μετρήσιμα αποτελέσματα, στη μεγάλη μείωση της ανεργίας, στην αύξηση των μισθών, στη μείωση της φορολογίας. Διαχειριζόμαστε τον δημοσιονομικό χώρο που η δική μας πολιτική -και το τονίζω- μπορεί και δημιουργεί προς όφελος της ελληνικής κοινωνίας. 
Το βλέπουμε, παραδείγματος χάρη, στον μέσο μισθό που αυξήθηκε από τα 1.264 ευρώ το 2019 στα 1.516 ευρώ, με στόχο να φτάσει τα 1.700 ευρώ το 2028. Η αύξηση του διαθέσιμου εισοδήματος, η μείωση της ανεργίας είναι το πραγματικό αντίδοτο στην ακρίβεια, όχι μαγικές λύσεις λεφτόδεντρων που δεν υπάρχουν, αλλά χαμηλότεροι φόροι, περισσότερες επενδύσεις, περισσότερες και καλύτερες αμειβόμενες θέσεις εργασίας. 
Καλώ, λοιπόν, όλες τις πτέρυγες της Βουλής, με την ονομαστική ψηφοφορία να υπερψηφίσουν αυτό το νομοσχέδιο, γιατί μειώνει φόρους, αυξάνει το διαθέσιμο εισόδημα και στηρίζει την οικογένεια, την περιφέρεια και τη νέα γενιά. Είμαι πεπεισμένος ότι ο ελληνικός λαός θα αξιολογήσει θετικά αυτή την περίοδο, θα μας εμπιστευθεί στις εκλογές το καλοκαίρι του 2027, θα εμπιστευτεί ξανά τον Κυριάκο Μητσοτάκη και τη Νέα Δημοκρατία για μια τρίτη, αυτοδύναμη θητεία σταθερότητας, προόδου και ευημερίας. 
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Λαμπρούλης): Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, σαράντα πέντε μαθήτριες και μαθητές και τρεις συνοδοί εκπαιδευτικοί από το 3ο Γυμνάσιο Πρέβεζας. 
Η Βουλή σάς καλωσορίζει. Σας ευχόμαστε καλή πρόοδο, παιδιά. 
(Χειροκροτήματα από όλες τις πτέρυγες της Βουλής)
Πριν προχωρήσουμε σε ομιλητές, ζήτησαν τον λόγο για να κάνουν μία παρέμβαση ο κ. Γιαννούλης, Κοινοβουλευτικός Εκπρόσωπος του ΣΥΡΙΖΑ και ο κ. Γερουλάνος, Κοινοβουλευτικός Εκπρόσωπος του ΠΑΣΟΚ. 
ΑΣΗΜΙΝΑ ΣΚΟΝΔΡΑ: Μα, μας είχατε ανακοινώσει.
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει ο κ. Γιαννούλης.
ΧΡΗΣΤΟΣ ΓΙΑΝΝΟΥΛΗΣ: Κυρία Σκόνδρα, όντως είχατε ανακοινωθεί, αλλά ας προσέχατε που έχετε έναν Υπουργό εντολοδότη προς τον Κοινοβουλευτικό σας Εκπρόσωπο να καταθέσει αιφνιδιαστικά μία πρόταση ονομαστικής ψηφοφορίας φέρνοντάς το ως απειλή. 
Η ονομαστική ψηφοφορία στα δημοκρατικά πολιτεύματα και στο Κοινοβούλιο, δεν αποτελεί απειλή. Δεν χρειάζεται ο κ. Πιερρακάκης να εφευρίσκει ή να ακολουθεί μανιέρες και στερεότυπα που δεν ταιριάζουν σε αυτή την Αίθουσα.  
Ονομαστική ψηφοφορία είχε γίνει και στο προηγούμενο νομοσχέδιο, όπου παραδοθήκατε σε servicers και funds, που θα τους βάζατε τα δύο πόδια σε ένα παπούτσι και τελικά, μάλλον πολλαπλασιάστηκαν τα παπούτσια που είναι έξω από την πόρτα του Μαξίμου. Αυτό το κάνετε σήμερα, σε μία ημέρα που η επανάληψη της φαυλότητας κυριαρχεί ως χαρακτηριστικό της Κυβέρνησης και της Νέας Δημοκρατίας. 
Ποιον απειλείτε με ονομαστική ψηφοφορία; Εμάς; Έχετε την εντύπωση ότι θα κρυφτούμε, όπως κρυφτήκατε στο παρελθόν, στο νομοσχέδιο που είχε τη θετική εισήγηση του Πρωθυπουργού και Προέδρου σας και κρυβόσασταν στις αίθουσες της Βουλής και στους διαδρόμους για να μην ψηφίσετε; Τα ξεχάσατε; 
Πιστεύετε ότι αποτελεί απειλή για εμάς η ονομαστική ψηφοφορία, όταν εσείς σε άλλες διαδικασίες που έπρεπε να εξασφαλιστεί η συγκάλυψη συναδέλφων σας Βουλευτών και Υπουργών για σκανδαλώδεις υποθέσεις που έπρεπε να διερευνηθούν, κρυβόσασταν; 
Απειλή για το Κοινοβούλιο δεν είναι η ονομαστική ψηφοφορία, που πομπωδώς ανέθεσε ο κ. Πιερρακάκης στον αξιότιμο κ. Μηταράκη να την καταθέσει. Απειλή για τη χώρα είναι οι πολιτικές σας, που έχουν εφαρμοστεί και έχουν αντίκτυπο. 
Για παράδειγμα, κύριε Μηταράκη, απειλή για τη χώρα είναι η επιλογή να μείνει η Χίος τέσσερις μήνες χωρίς αεροπορική συγκοινωνία. Απειλή για τη χώρα είναι οι πολιτικές σας, που στη Λέσβο οι κτηνοτρόφοι είναι σε απόγνωση. Απειλή για την κοινωνία δεν είναι οι πολιτικές που προτείνουμε εμείς για να εισπράξουμε τη στερεότυπη απάντηση των λαϊκιστών. Απειλή για την κοινωνία είναι το γεγονός ότι σε αυτήν τη χώρα οι κοινωνικές ανισότητες και η εισοδηματική αδυναμία των πολιτών μεγεθύνεται. Απειλή για τη χώρα είναι η καθημερινή, σε εβδομαδιαία συχνότητα, επανάληψη σκηνικών φαυλότητας, όπως σήμερα του κ. Τσαβδαρίδη.
Είναι πολιτική ύβρις να θεωρείτε ότι νομοθετείτε οραματικά για τα δεκαοχτάχρονα παιδιά του μέλλοντος και να ασχημονείτε στα παιδιά της ελληνικής κοινωνίας που είναι ήδη δεκαοχτώ χρονών και συναγωνίζονται τα παιδιά των Υπουργών και των Υφυπουργών σας. Αυτά είναι ύβρεις για τη δημοκρατία και το Κοινοβούλιο. 
Μην έρχεστε εδώ κραδαίνοντας ένα αίτημα ονομαστικής ψηφοφορίας, νομίζοντας ότι ανακαλύψατε την όαση στην έρημο. Η ερημοποίηση αυτής της χώρας έχει ονοματεπώνυμο. Κορυφώθηκε το 2009 με τη χρεοκοπία της χώρας από τη δική σας παράταξη και φοβάμαι ότι κινδυνεύει να επαναληφθεί η ιστορία πάλι με δική σας ευθύνη, γιατί θέλετε να εξυπηρετείτε τους λίγους, τους αυλικούς σας και όχι τους πολλούς. Μεγαλύτερη σεμνότητα και ταπεινότητα σε αυτήν την Αίθουσα. Μην απειλείτε κανέναν στο όνομα της δημοκρατίας.
ΠΡΟΕΔΡΕΥΩΝ (Γεώργιος Λαμπρούλης): Κύριε Γερουλάνο, έχετε τον λόγο.
ΠΑΥΛΟΣ ΓΕΡΟΥΛΑΝΟΣ: Κύριε Πρόεδρε, θα ξεκινήσω σχολιάζοντας κάποια πράγματα από την ομιλία του Κοινοβουλευτικού Εκπροσώπου της Νέας Δημοκρατίας, κυρίως ό,τι αφορά τις μικρομεσαίες επιχειρήσεις, μιας που μοιάζει ότι έχουμε κάποια σημεία στα οποία συμφωνούμε. 
Θα αναφερθώ σε αυτό, διότι μπορεί ο ίδιος να λέει αυτό το πράγμα στα λόγια, αλλά η πολιτική της Κυβέρνησης είναι ξεκάθαρα κατά της μικρομεσαίας επιχείρησης. Αυτό φαίνεται από το γεγονός ότι οι μικρομεσαίες επιχειρήσεις, σε ό,τι αφορούν την πολιτική της Νέας Δημοκρατίας, είναι αποκλεισμένες και από δάνεια και από ευρωπαϊκά κονδύλια. Και μάλιστα όταν μετά, αφότου σας περίσσεψαν κάποια χρήματα, ψιλοτυχαία για να το πω έτσι, αποφασίσατε να ενισχύσετε τις μικρομεσαίες επιχειρήσεις και πάλι αυτό το οποίο κάνατε είναι να δώσετε τα χρήματα στο 1% των μεγάλων από αυτές τις μικρομεσαίες. 
Αυτό συμβαίνει, διότι έχετε πάρει πάρα πολύ σοβαρά μία μελέτη του κ. Πισσαρίδη, ο οποίος λέει ότι πρέπει να κλείσουν οι μικρομεσαίες επιχειρήσεις στην Ελλάδα, γιατί δεν είναι ανταγωνιστικές και διότι φοροδιαφεύγουν. Από τότε που έγραψε τη μελέτη αυτή ο κ. Πισσαρίδης, οι μεγάλοι κολοσσοί του κόσμου είναι εταιρείες που, πριν από μερικά χρόνια μόνο, ήταν μόνοι τους. Άρα, δεν ισχύει αυτό το οποίο λέει. 
Και δεύτερον, δική σας ευθύνη είναι να μαζεύετε τους φόρους. Σε ποια χώρα η ευθύνη είναι μονάχα αυτού που φορολογείται και όχι του φοροεισπράκτορα; Άρα, έχετε λάθος πολιτική στις μικρομεσαίες επιχειρήσεις και αυτό κοστίζει κάθε μέρα σε μικρές εταιρείες που κλείνουν. Το γεγονός ότι δεν έχει μπει καν στο ραντάρ σας είναι δύο από τα παραδείγματα που σας έδωσα, αλλά είναι εκατοντάδες άλλα τα οποία υπάρχουν. 
Ξεκινήσατε την ομιλία σας συγκρίνοντας τη Νέα Δημοκρατία με επτά χρόνια πριν, όπου η χώρα έβγαινε από μία πάρα πολύ δύσκολη κρίση. Εκεί η σύγκριση είναι πάρα πολύ εύκολη, εξαιρετικά εύκολη. Προφανώς όταν βγαίνει μία χώρα από μια κρίση θα έχει κάποιες χρονιές, στις οποίες η οικονομία της θα αυξάνει. 
Το ερώτημα είναι: Προσπαθήσατε ποτέ να συγκρίνετε την απόδοσή σας σε σχέση με τις υποσχέσεις σας; Θέλετε να βάλουμε λίγο στο τραπέζι τι λέγατε για την αλλαγή του παραγωγικού μοντέλου; Πού είναι; Ήρθε καμία αλλαγή του παραγωγικού μοντέλου; Όχι. Θέλετε να συγκριθείτε με αυτά που λέγατε για το Ταμείο Ανάκαμψης; Πάλι βγαίνετε σόλοικοι. Θέλετε να μιλήσουμε για τη διαφθορά; Θέλετε να πούμε τι λέγατε τότε κατά των Βουλευτών και τι κάνουν οι δικοί σας σήμερα; Θέλετε να μιλήσουμε για τις απευθείας αναθέσεις που είχε επικαλεστεί ο κ. Μητσοτάκης ότι πρέπει να τελειώνουν για να υπάρχουν χρήματα στον κορβανά; 
Έχετε ξεπεράσει κάθε ρεκόρ. Πόσο θέλετε να βάλουμε την υπεραξία μιας απευθείας ανάθεσης; Πόσο υπολογίζετε στο Υπουργείο ότι χάνετε κάθε φορά που δεν υπάρχει πραγματικά ανταγωνιστική διαδικασία για μία ανάθεση; Και να πάμε στα επιδόματα. Φέρατε ένα νομοσχέδιο ολόκληρο με επιδόματα, ένα νομοσχέδιο ολόκληρο. Τι έλεγε ο κ. Μητσοτάκης πριν από τις εκλογές για τα επιδόματα; Ότι δεν θέλουμε Έλληνες εξαρτημένους σε επιδόματα. Αυτό δεν έλεγε; 
Και καταλήγω, τελικά, και στην ονομαστική ψηφοφορία. Ακούστε, οτιδήποτε ελαφρύνει τους ανθρώπους, τους οποίους έχετε αφήσει στο περιθώριο, εμείς θα το ψηφίζουμε. Εάν μας φέρετε ένα νομοσχέδιο, το οποίο ανακουφίζει ανθρώπους, τους οποίους έχετε αφήσει στο έλεός τους, εμείς θα τα ψηφίσουμε όλα. Όμως επί της αρχής, για να καταλάβει ο Υπουργός σας τι σημαίνει επί της αρχής, είμαστε κατά αυτής της πολιτικής. Άρα θα ψηφίσουμε κατά και ας ψηφίσουμε όλα τα άρθρα θετικά. Πάρτε το χαμπάρι για να τελειώσει αυτή η συζήτηση και όλες αυτές οι ηλίθιες απειλές περί ονομαστικής ψηφοφορίας. 
Σας ευχαριστώ πολύ. 
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει ο κ. Μηταράκης για μία παρέμβαση. 
ΝΟΤΗΣ ΜΗΤΑΡΑΚΗΣ: Ευχαριστώ πολύ, κύριε Πρόεδρε. 
Όταν σηκώθηκε ο κ. Γιαννούλης, νόμιζα ότι θα απαντούσε σε αυτό που είπα για τον κ. Τσίπρα και την πατριωτική εισφορά, αλλά ξέχασα ότι έχετε γίνει από δύο χωριά στην Αριστερά και δεν απαντούσατε γι’ αυτό. 
Η ονομαστική ψηφοφορία προφανώς δεν είναι απειλή. Είναι μια αφορμή για τους Βουλευτές να τοποθετηθούν σε μέτρα, τα οποία είναι προς όφελος των Ελλήνων πολιτών. Και ήταν ξεκάθαρη η τοποθέτηση του κ. Γερουλάνου, θα ψηφίσει «ναι» σε όλα τα μέτρα τα οποία ο Κυριάκος Μητσοτάκης είπε στη ΔΕΘ και σήμερα φέρνουμε σε αυτό το νομοσχέδιο. Θα ήθελα και ο κ. Γιαννούλης να τοποθετηθεί επ’ αυτό.
ΧΡΗΣΤΟΣ ΓΙΑΝΝΟΥΛΗΣ: Κύριε Πρόεδρε, θα ήθελα τον λόγο.
[bookmark: _Hlk245401101]ΝΟΤΗΣ ΜΗΤΑΡΑΚΗΣ: Από εκεί και πέρα…
ΠΑΥΛΟΣ ΓΕΡΟΥΛΑΝΟΣ: Κύριε Πρόεδρε, και εγώ θα ήθελα τον λόγο.
ΝΟΤΗΣ ΜΗΤΑΡΑΚΗΣ: Θα πάρετε τον λόγο, κύριε Γερουλάνο. 
Από εκεί και πέρα, επειδή αναφέρθηκε ο κ. Γιαννούλης στα δεκαοκτάχρονα παιδιά, που βγαίνουν στην αγορά εργασίας, με την ανεργία να είναι στο χαμηλότερο επίπεδο για τα νέα παιδιά εδώ και πολλές δεκαετίες, με το αφορολόγητο πλέον να αυξάνει σημαντικά το διαθέσιμο εισόδημα των παιδιών κάτω από είκοσι πέντε ετών για όλο το εισόδημά τους… 
ΧΡΗΣΤΟΣ ΓΙΑΝΝΟΥΛΗΣ: Στο Πανεπιστήμιο μπαίνουν με καθαρό πρόσωπο, όμως. Πείτε και γι’ αυτό. 
ΝΟΤΗΣ ΜΗΤΑΡΑΚΗΣ: Στα πανεπιστήμια τα παιδιά μπαίνουν, πράγματι, με καθαρό πρόσωπο. Άρα στα νέα τα παιδιά, αυτή η Κυβέρνηση έχει δώσει ένα οικονομικό περιβάλλον που έχουν πολύ περισσότερες δυνατότητες από ό,τι είχαν πριν δέκα ή πριν από δεκαπέντε χρόνια λόγω της οικονομικής κρίσης. 
Και επειδή αναφερθήκατε και στο αεροδρόμιο της Χίου, είμαι πολύ περήφανος, κύριε Γιαννούλη, για το ότι αυτή η Κυβέρνηση το 2027 θα παραδώσει στη Χίο ένα αεροδρόμιο που από το 1985 πολλές κυβερνήσεις υποσχέθηκαν. Αυτή η Κυβέρνηση το ξεκίνησε το 2022 και το παραδίδει το 2027.
Μιλώντας, κύριε Γερουλάνο, για τις μικρομεσαίες επιχειρήσεις, πράγματι αποτελούν τη ραχοκοκαλιά της ελληνικής οικονομίας και η άποψή μου είναι σαφής -είχαμε μιλήσει μαζί και σε ένα συνέδριο- ότι θα εξακολουθήσουν να αποτελούν τη ραχοκοκαλιά της ελληνικής οικονομίας. Αυτή η Κυβέρνηση έχει δώσει ένα περιβάλλον στο οποίο η φορολογία αυτών των επιχειρήσεων έχει μειωθεί, η αδειοδοτική διαδικασία έχει γίνει πιο απλή και πιο ψηφιακή, έχουν δοθεί ειδικά εργαλεία τα οποία στηρίζουν τη χρηματοδότηση αυτών των επιχειρήσεων. Το πιο σημαντικό όμως από όλα, είναι ότι αυτές οι επιχειρήσεις λειτουργούν σε μια οικονομία πιο σταθερή, όπου δεν υπάρχει ο φόβος που υπήρχε στο παρελθόν ότι κάθε χρόνο θα έχουμε έκτακτα αρνητικά φορολογικά μέτρα. Αντίθετα, οι επιχειρήσεις λειτουργούν στην Ελλάδα ξέροντας ότι χρόνο με τον χρόνο, όσο πάει καλύτερα η ελληνική οικονομία, η προοπτική γι’ αυτές είναι θετικότερη. Αυτό νομίζω ότι είναι το βασικό μήνυμα της οικονομικής πολιτικής. 
Έχουμε φέρει ένα νομοσχέδιο σήμερα, το οποίο έχει μόνο θετικά μέτρα. Και έχει μόνο θετικά μέτρα, γιατί η ελληνική οικονομία μπορεί να έχει τον δημοσιονομικό χώρο, επειδή αυτή η συνολική πολιτική που εφαρμόζουμε -και εσείς κατακρίνετε- έχει δημιουργήσει την ανάπτυξη της ελληνικής οικονομίας, έχει δημιουργήσει τις θέσεις εργασίας, έχει δημιουργήσει την πάταξη της φοροδιαφυγής, έχει κάνει τη χώρα μας αξιόπιστη και να δανείζεται φθηνότερα. Όλα αυτά δημιουργούν δημοσιονομικό χώρο. 
Άρα, η Κυβέρνηση του Κυριάκου Μητσοτάκη έχει μια συνολική οικονομική πολιτική, η οποία δημιουργεί θετική προοπτική στην ελληνική οικονομία και κάθε χρόνο ερχόμαστε και δίνουμε ένα θετικό μέρισμα στους πολίτες. 

Θα ψηφίσετε προφανώς όλοι το αφορολόγητο για τις τρίτεκνες οικογένειες. Θα ψηφίσετε προφανώς όλοι τον επενδυτικό λογαριασμό για τα νέα παιδιά τα οποία θα φθάσουν στα δεκαοχτώ και θα έχουν στο όνομά τους έναν λογαριασμό που μπορεί να έχει 40.000, 50.000, 60.000, 70.000, 80.000 ευρώ και θα τους δώσει μια βάση, μια αρχή στη ζωή τους.
Αν, κύριε Γιαννούλη, ή κύριε Γερουλάνο, εσείς νιώθετε μέσα σας ότι είναι απειλή η ονομαστική ψηφοφορία, εμείς δεν την καταθέτουμε με αυτήν τη λογική. Σας την καταθέτουμε, για να…
ΧΡΗΣΤΟΣ ΓΙΑΝΝΟΥΛΗΣ: Εμείς; Αστειεύεστε; Το ξέρατε ότι θα σας ζητούσε να καταθέσετε αίτηση ονομαστικής;
ΝΟΤΗΣ ΜΗΤΑΡΑΚΗΣ: Βεβαίως, το ήξερα, εγώ την είχα στον φάκελο, την κατέθεσα.
ΠΡΟΕΔΡΕΥΩΝ (Γεώργιος Λαμπρούλης): Συνεχίστε, κύριε Μηταράκη, περνάει ο χρόνος.
ΝΟΤΗΣ ΜΗΤΑΡΑΚΗΣ: Για να σας δώσουμε την ευκαιρία να τοποθετηθείτε.
Στηρίζετε τα μέτρα που ο Μητσοτάκης έφερε, ναι ή όχι;
ΠΡΟΕΔΡΕΥΩΝ (Γεώργιος Λαμπρούλης): Η κ. Σκόνδρα έχει τον λόγο.
ΧΡΗΣΤΟΣ ΓΙΑΝΝΟΥΛΗΣ: Να μην απαντήσουμε, έτσι; Δεν χρειάζεται;
ΜΑΡΙΑ ΣΥΡΕΓΓΕΛΑ: Ναι, αλλά έχουμε μπει σε μια διαδικασία.
ΠΡΟΕΔΡΕΥΩΝ (Γεώργιος Λαμπρούλης): Να δώσουμε τον λόγο και σε Βουλευτές, κύριοι συνάδελφοι, είναι μεγάλος ο κατάλογος.
ΠΑΥΛΟΣ ΓΕΡΟΥΛΑΝΟΣ: Δεν γίνεται να προλάβουν να μιλήσουν οι Βουλευτές της Νέας Δημοκρατίας και…
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει η κ. Ασημίνα Σκόνδρα από τη Νέα Δημοκρατία, θα ακολουθήσει ο κ. Φάμελλος, ο κ. Καραθανασόπουλος μετά ως Κοινοβουλευτικός Εκπρόσωπος, ο κ. Δημητροκάλλης, ο κ. Χαρίτσης και ο κ. Μαρκόπουλος.
ΑΣΗΜΙΝΑ ΣΚΟΝΔΡΑ: Ευχαριστώ, κύριε Πρόεδρε.
ΜΑΡΙΑ ΣΥΡΕΓΓΕΛΑ: Υπάρχει κατάλογος, δεν γίνεται…
(Θόρυβος στην Αίθουσα)
ΠΑΥΛΟΣ ΓΕΡΟΥΛΑΝΟΣ: Άντε τώρα, τι να σου πω;
ΜΑΡΙΑ ΣΥΡΕΓΓΕΛΑ: Το «άντε τώρα» πείτε το αλλού, σε εμένα όχι αυτό, κύριε Γερουλάνο!
ΠΑΥΛΟΣ ΓΕΡΟΥΛΑΝΟΣ: Εντάξει, εντάξει.
ΠΡΟΕΔΡΕΥΩΝ (Γεώργιος Λαμπρούλης): Παρακαλώ, παρακαλώ, κάντε ησυχία! Σεβαστείτε τον ομιλητή, την ομιλήτρια!
ΜΑΡΙΑ ΣΥΡΕΓΓΕΛΑ: Ντροπή, ντροπή! «Άντε τώρα», πού μιλάτε; Ντροπή!
ΧΡΗΣΤΟΣ ΓΙΑΝΝΟΥΛΗΣ: Λέτε πράγματα, κυρία συνάδελφε, τα οποία…
ΠΡΟΕΔΡΕΥΩΝ (Γεώργιος Λαμπρούλης): Παρακαλώ, ηρεμήστε!
ΜΑΡΙΑ ΣΥΡΕΓΓΕΛΑ: Πού απευθύνεται;
ΠΡΟΕΔΡΕΥΩΝ (Γεώργιος Λαμπρούλης): Ορίστε, κυρία Σκόνδρα, έχετε τον λόγο.
ΑΣΗΜΙΝΑ ΣΚΟΝΔΡΑ: Να ηρεμήσουμε.
ΜΑΡΙΑ ΣΥΡΕΓΓΕΛΑ: Πού απευθύνεται;
ΧΡΗΣΤΟΣ ΓΙΑΝΝΟΥΛΗΣ: Εσείς πού απευθύνεστε;
ΜΑΡΙΑ ΣΥΡΕΓΓΕΛΑ: Ακούστε, λοιπόν…
ΠΡΟΕΔΡΕΥΩΝ (Γεώργιος Λαμπρούλης): Ηρεμήστε, κυρία συνάδελφε, παρακαλώ.
Ορίστε, κύριε Σκόνδρα…
ΜΑΡΙΑ ΣΥΡΕΓΓΕΛΑ: Κύριε Πρόεδρε…
ΠΡΟΕΔΡΕΥΩΝ (Γεώργιος Λαμπρούλης): Έχω δώσει τον λόγο στην κ. Σκόνδρα, σας παρακαλώ πολύ.
ΜΑΡΙΑ ΣΥΡΕΓΓΕΛΑ: Κύριε Πρόεδρε, δεν καταδικάζετε το γεγονός ότι είπε «άντε τώρα» σε συνάδελφο μέσα στην Αίθουσα; Δεν το καταδικάζουμε;
ΠΡΟΕΔΡΕΥΩΝ (Γεώργιος Λαμπρούλης): Παρακαλώ, έχετε Κοινοβουλευτικό Εκπρόσωπο, αν θέλει, να παρέμβει.
Ορίστε, κυρία Σκόνδρα, έχετε τον λόγο. 
ΑΣΗΜΙΝΑ ΣΚΟΝΔΡΑ: Ευχαριστώ, κύριε Πρόεδρε.
Κύριοι Υπουργοί, κυρίες και κύριοι συνάδελφοι, πριν από οκτώ χρόνια ο Κυριάκος Μητσοτάκης υπέγραψε στη Θεσσαλονίκη μια συμφωνία αλήθειας την οποία τήρησε κάνοντας πράξη όλα όσα υποσχέθηκε. Σήμερα ψηφίζουμε το πρώτο κεφάλαιο μιας νέας συμφωνίας του Πρωθυπουργού για πρόοδο και ευημερία. Τότε το στοίχημα ήταν να ανακάμψει η οικονομία, να επέλθει ανάπτυξη και επενδύσεις και τώρα που αυτά άρχισαν να αποδίδουν είναι η ώρα ο πολίτης να λάβει μέρισμα, να νιώσει ότι η ευημερία δεν είναι μόνο στους αριθμούς, αλλά φτάνει στο πορτοφόλι του. Αυτό κάνουμε σήμερα.
Οι πενήντα δύο διατάξεις του νομοσχεδίου περιλαμβάνουν έντεκα μειώσεις φόρων και εισφορών, συνθέτοντας ένα πλέγμα φορολογικών ελαφρύνσεων, μισθολογικών και συνταξιοδοτικών ρυθμίσεων, κοινωνικών παροχών και αναπτυξιακών κινήτρων. Νομοθετούμε τις εξαγγελίες του Πρωθυπουργού στη ΔΕΘ, ένα πακέτο που ξεκινά από αυτόν τον μήνα με την πίστωση των 400 ευρώ στους λογαριασμούς των συνταξιούχων και συνεχίζεται με 2,27 δισεκατομμύρια ευρώ για το 2027, φτάνοντας στα 2,8 δισεκατομμύρια το 2028, γιατί αυτή η Κυβέρνηση υπολογίζει μακροπρόθεσμα τη δημοσιονομική σταθερότητα και το συμφέρον της χώρας και του λαού και δεν νομοθετεί με το βλέμμα στις προσεχείς εκλογές.
Κυρίες και κύριοι συνάδελφοι, με τη νέα φορολογική κλίμακα ελαφρύνονται οι εργαζόμενοι και οι οικογένειες, ενώ ιδιαίτερη μέριμνα υπάρχει για τους νέους και τα εξαρτώμενα τέκνα. Οι τρίτεκνες οικογένειες, όπως και οι πολύτεκνες, έως 20.000 ευρώ δεν θα φορολογούνται. Αντίστοιχα, έως 20.000 ευρώ δεν θα φορολογούνται οι κατ’ επάγγελμα αγρότες, μια ανακούφιση του πρωτογενούς τομέα που στηρίζει την παραγωγή, την περιφέρεια και την επισιτιστική ασφάλεια της χώρας. Στους ελεύθερους επαγγελματίες μειώνεται από 55% σε 50% η προκαταβολή φόρου, ενώ σταδιακά καταργείται το τέλος επιτηδεύματος.
Παράλληλα, στηρίζουμε την επιχειρηματικότητα και δίνουμε κίνητρα για οικονομική δραστηριότητα στην ελληνική περιφέρεια.
Σε προτεραιότητα βρίσκεται και το στεγαστικό, το μεγάλο πρόβλημα που αντιμετωπίζουν σήμερα τα νοικοκυριά, με την επιστροφή ενός ενοικίου τον χρόνο, τα φορολογικά κίνητρα και τη μακροχρόνια μίσθωση, την αναστολή του ΦΠΑ στα ακίνητα και τις φορολογικές εκπτώσεις για την αναβάθμιση κατοικιών. Καταργούμε πλήρως τον ΕΝΦΙΑ στις κύριες κατοικίες σε μικρούς οικισμούς, στηρίζοντας έμπρακτα την ελληνική περιφέρεια. Και αυτό έχει ιδιαίτερη αξία για περιοχές σαν την Καρδίτσα, όπου η συγκράτηση του πληθυσμού και η ενίσχυση της τοπικής κοινωνίας αποτελούν βασικές προϋποθέσεις για την ύπαρξή τους. Η πρόοδος της χώρας πρέπει να φτάνει παντού, σε κάθε πόλη, σε κάθε χωριό, σε κάθε ελληνική οικογένεια.
Σημαντικές παρεμβάσεις: Μόνιμη ετήσια ενίσχυση 400 ευρώ για συνταξιούχους, ανασφάλιστους, υπερήλικες και άτομα με αναπηρία, επίδομα Χριστουγέννων 500 ευρώ από το 2027 στους δημόσιους λειτουργούς, μείωση του ΦΠΑ σε ανελαστικές δαπάνες, όπως τα προϊόντα γυναικείας υγιεινής και οι πάνες ενηλίκων.
Η κοινωνική πολιτική κρίνεται και από το κατά πόσο αναγνωρίζει κανείς τις πραγματικές ανάγκες της καθημερινότητας, ιδιαίτερα όταν αυτές αφορούν την αξιοπρέπεια, την υγεία και τη φροντίδα.
Στέκομαι στον ατομικό επενδυτικό λογαριασμό ανηλίκων, τον κουμπαρά της νέας γενιάς. Για πρώτη φορά δημιουργούμε ένα οργανωμένο πλαίσιο μακροχρόνιας αποταμίευσης για τα παιδιά. Οι γονείς και άλλα φυσικά πρόσωπα θα μπορούν να καταθέτουν χρήματα και το κράτος θα ενισχύει την αποταμίευση με ισόποση συμμετοχή έως 1.200 ευρώ ετησίως. Είναι μια πολιτική που δεν κοιτάζει μόνο το σήμερα, αλλά δίνει στα παιδιά μας ένα οικονομικό εφόδιο με την ενηλικίωσή τους.
Εσείς, αγαπητέ της Αντιπολίτευσης, μας είπατε ότι όλα αυτά είναι ψίχουλα. Είναι ψίχουλα; Σε μια Ευρώπη που οικονομικά κλυδωνίζεται, όπου χώρες με μεγάλες οικονομίες προχωρούν σε περικοπές δισεκατομμυρίων και δεν μπορούν να ψηφίσουν ούτε τους προϋπολογισμούς τους; Είναι αμελητέο για εσάς ότι η Ελλάδα έχει σταθερότητα, οικονομική ανάπτυξη και μπορεί να στηρίζει τους πολίτες της παρά τη λαίλαπα της παγκόσμιας ακρίβειας;
Βέβαια, έχει σημασία και το ποιος μας κάνει μαθήματα: Εκείνοι που αύξησαν κατακόρυφα τους φόρους, που έκοψαν το ΕΚΑΣ, που αύξησαν τον ΦΠΑ, που υποθήκευσαν τη χώρα για ενενήντα εννιά χρόνια.
Εμείς, αντιθέτως, τηρώντας ευλαβικά τους δημοσιονομικούς κανόνες, αυξήσαμε το διαθέσιμο εισόδημα, μάλιστα στο μέγιστο των τελευταίων δεκαεπτά ετών. Η ανεργία έπεσε από το 17,8% στο 7,7%. Εξακόσιες χιλιάδες συμπατριώτες μας, άνεργοι, σήμερα εργάζονται με ασφάλιση και μισθό. Ο κατώτατος μισθός που παραλάβαμε στα 660 ευρώ έχει αυξηθεί επτά φορές και θα φτάσει στα 1.000 ευρώ σε δεκαοχτώ μήνες, δεν θα υπάρχει τριψήφιος αριθμός για μισθό για πλήρη απασχόληση.
Καταργήσαμε ενενήντα έναν φόρους και εισφορές. Αυτή είναι η διαφορά ανάμεσα σε όσους βάζουν πλάτη και σε όσους βάζουν μόνο τις φωνές.
Κυρίες και κύριοι συνάδελφοι, η ουσία των μέτρων που παρουσιάστηκαν στη ΔΕΘ και σήμερα ψηφίζουμε είναι να περάσει η Ελλάδα από τη σταθεροποίηση στην επόμενη φάση της προόδου και της ευημερίας. Δεν αρκούμαστε στους θετικούς οικονομικούς δείκτες, αλλά τους μετατρέπουμε σε καλύτερες συνθήκες ζωής με ορίζοντα το 2031, με στόχο υψηλότερους μισθούς, περισσότερες επενδύσεις, λιγότερη ανεργία και ισχυρότερη παραγωγική βάση.
Εμείς επιλέγουμε τη δημοσιονομική υπευθυνότητα, τη συνέπεια και τις εφαρμόσιμες πολιτικές. Δεν μοιράζουμε ανεξέλεγκτες υποσχέσεις. Δεν επιστρέφουμε σε πρακτικές που μας οδήγησαν στη χρεοκοπία. Δημιουργούμε πρόοδο στην οικονομία και την αξιοποιούμε για να στηρίξουμε την κοινωνία, χωρίς να διακινδυνεύουμε όσα κατακτήσαμε με κόπο και θυσίες των πολιτών.
Η Ελλάδα του 2026 δεν είναι η Ελλάδα του 2019. Είναι απείρως καλύτερη σε όλους τους τομείς, στην αξιοπιστία και το διεθνές κύρος, στην οικονομία, στην άμυνα, στην ασφάλεια, στην υγεία, στην ανάπτυξη. Υπάρχουν, βεβαίως, πολλά ακόμη που πρέπει να πετύχουμε και αυτή είναι η ευθύνη μας.
Το νομοσχέδιο αυτό, κυρίες και κύριοι συνάδελφοι, αξίζει την ψήφο μας και πρέπει να το στηρίξουμε. Δεν θα πω εγώ για την ονομαστική ψηφοφορία και για απειλές που κάπως έτσι το εξέλαβαν εδώ οι συνάδελφοι της Αντιπολίτευσης, γιατί εμείς δεν απειλούμε κανέναν. Άλλωστε, ποιον να απειλήσουμε; Εσάς που δεν ψηφίσατε ούτε τα μέτρα τα οποία ήταν για την ανακούφιση των αγροτών με τις πλημμύρες και όχι μόνο των αγροτών στη Θεσσαλία; Τι; Ποιον να απειλήσουμε;
Λοιπόν, όποιος αρνείται να το στηρίξει, αρνείται να στηρίξει τον τρίτεκνο, τον αγρότη, τον συνταξιούχο, τον δημόσιο υπάλληλο, τον επαγγελματία και τη νέα οικογένεια. 
Σας καλώ, λοιπόν, να το ψηφίσουμε όλοι μαζί.
Σας ευχαριστώ πολύ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Λαμπρούλης): Επόμενος ομιλητής ο κ. Σωκράτης Φάμελλος, ανεξάρτητος Βουλευτής.

Κύριε Υφυπουργέ, κυρίες και κύριοι Βουλευτές, επανέρχομαι γιατί το έθεσα και την Τρίτη στις λανθασμένες και υποχρεωτικές επιλογές της Κυβέρνησης στην εξωτερική πολιτική. Είμαστε υποχρεωμένοι να ξεκινάμε με αυτά τα ζητήματα, γιατί οδηγείτε τη χώρα σε ένα ντόμινο λαθών. Εγκλωβιστήκατε και εγκλωβίσατε και την πατρίδα μας στο καλώδιο διασύνδεσης με την Κύπρο σε πολλαπλά λάθη και δεν μας πείθετε ότι δεν έχετε μεθοδεύσει όλη αυτή την εξέλιξη, η οποία τελικά είναι υποχώρηση από κυριαρχικά δικαιώματα. 
Επαναλαμβάνω ότι, τελικά, τα δισεκατομμύρια ευρώ, τα οποία έχετε δώσει στις αμυντικές συμφωνίες με τις ΗΠΑ και τη Γαλλία, καταλήγουν στο να μην παίρνουν καθαρή θέση ούτε καν για τα κυριαρχικά μας δικαιώματα και να μας καλούν να τα βρούμε διμερώς. 
Αναφέρομαι, όμως, και στο ευρύτερο πλαίσιο, γιατί ακούστηκε και το θέμα της Ευρώπης. Ναι, είμαστε σε μια δύσκολη και κρίσιμη συγκυρία, σε μια Ευρώπη η οποία δεν έχει πολιτική ηγεσία. Σε μια Ευρώπη η οποία δεν έχει πυξίδα, γιατί το δεξιό κόμμα -το Ευρωπαϊκό Λαϊκό Κόμμα- είναι υποταγμένο σε καιροσκοπικές επιλογές, δηλαδή, να κρατήσουν την καρέκλα τους -για να το λέμε απλά-, που πολλαπλασιάζουν την ενεργειακή και πληθωριστική κρίση και έχει μια ηγεσία που, δυστυχώς, είναι η πλειοψηφία στην Ευρώπη, που το μόνο που τη νοιάζει είναι οι στρατιωτικές δαπάνες και το κιτ επιβίωσης. Έχουμε και Πρόεδρο του Eurogroup Έλληνα. 
Και ακόμα χειρότερα στην Ελλάδα, επιπλέον όλων αυτών, έχουμε εδώ και επτά χρόνια εκτεταμένη διαφθορά και ασυδοσία, όπως απέδειξε και η νέα παραίτηση Υπουργού σας. Ο Τσαβδαρίδης πρέπει να είναι ο δέκατος ένατος σε σειρά διαδοχής παραιτήσεων. Ήθελα να ρωτήσω -επειδή μετράτε νούμερα εκεί στο Υπουργείο Εθνικής Οικονομίας- στις πόσες παραιτήσεις «καίγεται» ο κ. Μητσοτάκης; 
Η κοινωνία, όμως, δεν αντέχει άλλο, ούτε αυτή τη διαφθορά, ούτε την υπεροψία, ούτε την αδικία. Γιατί την αλαζονεία που επιδεικνύετε, την πληρώνει και η δημοκρατία. Γιατί αμφισβητείτε και καταλύετε θεσμούς της ελληνικής δημοκρατίας και κλονίζετε και την εμπιστοσύνη των πολιτών στην πολιτεία.
Πολλές φορές, επίσης, αναρωτιόμαστε, πόσες φορές θα βρείτε αυτό το κολπάκι όταν ένας φορέας έχει σκάνδαλο να τον ενοποιείτε με κάποιον άλλον; Έχει ο ΟΠΕΚΕΠΕ; Τον πάμε στην ΑΑΔΕ. Έχει η πολεοδομία; Την πάμε στο Κτηματολόγιο. Η επόμενη λύση -υποθέτω- είναι να πάτε και την ΑΑΔΕ στο Κτηματολόγιο. Όμως ξέρετε, με αυτές τις συγχωνεύσεις φορέων μεταφέρετε αρμοδιότητες. Τις ευθύνες τις δικές σας, κύριε Υφυπουργέ, δεν μπορείτε να τις μεταφέρετε. Και αυτό είναι το μεγάλο πρόβλημα. Γιατί όσο και εάν επιμένετε σε ένα ωραίο περιτύλιγμα, οι ανισότητες μεγαλώνουν, η οικονομία στενάζει και η κοινωνία αγωνιά.
Και ναι, επειδή ακούστηκε σήμερα, η έκθεση του ΙΟΒΕ είναι συγκλονιστική. Δεν πιστεύω να θεωρείτε αριστερό κέντρο το ΙΟΒΕ και να υπονομεύει την Κυβέρνηση. Ας μιλήσουμε, λοιπόν, με αριθμούς. Τι λέει το ΙΟΒΕ; Το 63% των νοικοκυριών δυσκολεύεται να βγάλει τον μήνα. Το 68% των νοικοκυριών βλέπει περαιτέρω επιδείνωση της οικονομικής κατάστασης.
Τι λέει η Eurostat για τους ευρωπαϊκούς μισθούς του 2025; Ο μέσος μισθός της Ελλάδας είναι 18.722 ευρώ, όταν στην Ευρώπη είναι 41.464 ευρώ. Ο μέσος μισθός αυξήθηκε επί Κυβέρνησης Μητσοτάκη 17%, ενώ τα τρόφιμα αυξήθηκαν 35%, το ρεύμα 44%. Το 50% των οικογενειών δεν μπορούν να αναλάβουν καμία επιπλέον δαπάνη από τις απολύτως αναγκαίες. Και το πρόβλημα, ξέρετε, δεν είναι ότι είναι το 50% των οικογενειών. Είναι ότι αυτό το νούμερο, κύριε Υφυπουργέ, είναι διπλάσιο από τον ευρωπαϊκό μέσο όρο.
Αυτά είναι τα επιτεύγματα των αρίστων! Το κόστος ζωής αυξάνεται, η αγοραστική δύναμη εξανεμίζεται, η στέγαση είναι ένα δυσβάσταχτο βάρος και οι τιμές των αγαθών ανεβαίνουν κάθε βδομάδα. Κοροϊδεύουν με τις εθελοντικές συμφωνίες και με τα υπόλοιπα. Το θέμα είναι ότι η κοινωνία, γνωρίζει ότι δεν μπορεί να τα βγάλει πέρα. Αυτό είναι το αποτέλεσμα του Προέδρου του Eurogroup στην Ελλάδα. Και η Κυβέρνηση προσπαθεί να καλύψει τις συνέπειες της κρίσης. Δεν αντιμετωπίζει, όμως, τις αιτίες. Ασχολείται με το να κουκουλώσει τις συνέπειες. Και ξέρετε γιατί; Γιατί δεν θέλετε να αλλάξετε τα αίτια της κρίσης. Αυτή είναι επιλογή σας, δεν είναι αδυναμία.
Οι εξαγγελίες του κ. Μητσοτάκη στην Έκθεση, που είναι στο σημερινό νομοσχέδιο, επιτρέψτε μου να σας το πω, είναι τζούφια πυροτεχνήματα, γιατί ο ίδιος αναγκάστηκε λίγες μέρες μετά να εξαγγείλει τα μέτρα για το πετρέλαιο -λίγο μετά-, γιατί κατάλαβε ότι η κοινωνία δεν επηρεάζεται πλέον από τέτοιες επικοινωνιακές εξαγγελίες.
Η υποκρισία σας φαίνεται και στον τίτλο του νομοσχεδίου. Θέλετε να τα πάρω με τη σειρά; Λέει το νομοσχέδιο «ενίσχυση του διαθέσιμου εισοδήματος». Ποιου; Των καρτέλ; Το μόνο εισόδημα το οποίο αυξάνεται είναι των διυλιστηρίων, των εταιρειών ρεύματος, των τραπεζών τα κέρδη. Μιλάτε για νομοσχέδιο ενίσχυσης της αποταμίευσης. Ποιων; Των τραπεζών που τους δίνετε περίπου και 80 εκατομμύρια για να φτιάξουν αμοιβαία κεφάλαια για όσα παιδιά οι οικογένειές τους μπορούν να αποταμιεύσουν; Και τα υπόλοιπα; Και θέλετε σε αυτά να θέσετε ονομαστική; Να θέσετε, αλλά δεν μπορεί να συναινέσει κανείς. Το λέω, καμία συναίνεση σε μία διεφθαρμένη και επικίνδυνη κυβέρνηση!
Δεν είναι δυνατόν να μιλάμε για αύξηση του εισοδήματος, αν δεν μιλήσουμε για αλλαγή των φορολογικών βαρών -καθαρά- και για αλλαγή της διανομής. Θέλετε να πάρουμε ένα-ένα τα μέτρα; Μειώνετε από το 55% στο 50% την προκαταβολή φόρου. Πέντε μονάδες. Είναι κοροϊδία! Είναι κοροϊδία, γιατί εξοντώνετε τους επαγγελματίες με το κόστος παραγωγής, με το κόστος λειτουργίας, τους κλέβουν τα κέρδη κυριολεκτικά τα ολιγοπώλια και μειώνετε 5% την προκαταβολή φόρου.
Στο τέλος επιτηδεύματος καλό το μέτρο για την υπόλοιπη Ελλάδα. Στην Αττική δεν υπάρχουν επιχειρήσεις; Εκεί δηλαδή τρώνε με χρυσά κουτάλια;
Στους αγρότες φέρνετε ένα μέτρο με πολύ μικρό αποτύπωμα, πληθυσμιακά εννοώ, αλλά οι αγρότες υποφέρουν από το κόστος παραγωγής, έχουν σοβαρό πρόβλημα με τους ζωονόσους και δεν τα βγάζουν πέρα με την ΑΑΔΕ, με το myAgro. Πόσοι έχουν ενταχθεί στην προκαταβολή φέτος; Ούτε 5% των αγροτών δεν πήραν προκαταβολή φέτος, στην ΑΑΔΕ των αρίστων, του κ. Πιτσιλή και του κ. Πιερρακάκη. Συγχαρητήρια! Οι μισοί αγρότες δεν έχουν ολοκληρώσει αίτηση. Έχει τελειώσει η καλλιεργητική χρονιά. Στην ΑΑΔΕ, στο δικό σας Υπουργείο. Αυτά είναι τα μέτρα της Κυβέρνησης.
Θέλετε να πάμε λίγο στον ΦΠΑ; Δεν είναι υποκριτικό όταν η έμμηνος ρύση και η ακράτεια είναι βιολογική ανάγκη να μην μηδενίζετε τον ΦΠΑ και να τον αφήνετε στο 13%; Είναι δυνατόν; Και μάλιστα όταν συνεχίζετε σε όλο το πεδίο της οικονομίας να εξαρτάτε τον προϋπολογισμό από τους έμμεσους φόρους, κάτι που επιβαρύνει τους πολίτες καθημερινά. Δεν μπορούν, έχουν ανάγκη να επιβιώσουν. Άρα, πληρώνουν ΦΠΑ, ειδικό φόρο κατανάλωσης, ανεξαρτήτως της πραγματικής οικονομικής δυνατότητας. Έτσι, πληρώνουν οι ασθενέστεροι περισσότερα βάρη από ό,τι οι κολλητοί σας. Είναι επιλογή σας να αφαιμάξετε τα εισοδήματα ακόμα και των πιο ευάλωτων πολιτών.
Πάμε τώρα στα ημίμετρα για τις κατοικίες. Εγγυώνται φθηνότερη στέγη, κύριε Υφυπουργέ; Όχι, δεν εγγυώνται η φθηνότερη στέγη, γιατί ό,τι έχετε κάνει επτά χρόνια έχει αυξήσει το κόστος κατοικίας και έχετε κάνει και μέτρα για τους εργολάβους και το real estate. Αυτό είναι η ελληνική κοινωνία, όμως; Αυτό έχει ανάγκη; Η ελληνική κοινωνία έχει ανάγκη συγκεκριμένα μέτρα για φθηνή στέγη. Δεν κάνετε ούτε κοινωνική κατοικία, φυσικά.
Θέλετε να συζητήσουμε για το άλλο απαράδεκτο μέτρο; Το επίδομα Χριστουγέννων στον δημόσιο τομέα; Για ποια χρονιά, κύριε Υφυπουργέ, το νομοθετείτε; Για του χρόνου. Δηλαδή, λέτε στους δημόσιους υπαλλήλους «ψηφίστε μας φέτος, για να πάρετε του χρόνου ένα μικρό επίδομα κοροϊδία». Συγγνώμη, αυτό είναι προσβολή των δημοσίων υπαλλήλων. Δεν θα μπορούσα να φανταστώ ότι θα βάλετε κάτι τέτοιο σε ονομαστική ψηφοφορία.
Ποιο είναι το σωστό; Η επαναφορά 13ου μισθού, 14ου μισθού και 13ης σύνταξης, γιατί έχουν και κοινωνικό και οικονομικό αποτύπωμα, αλλά και αυτά στις καλένδες. Δική σας επιλογή.
Πάμε λίγο στις ευάλωτες κοινωνικές ομάδες. Διευρύνετε τους δικαιούχους της ετήσιας οικονομικής ενίσχυσης. Ναι, αλλά δεν περιλαμβάνετε όλα τα άτομα με αναπηρίες. Και εδώ αποκλεισμό έχετε κάνει. Αναπροσαρμόζετε κάποια αναπηρικά επιδόματα, αλλά δεν έχετε ένα εργαλείο, ώστε να αντιστοιχεί το επίδομα, η αμοιβή για τα άτομα με αναπηρία με τον πληθωρισμό, για να μπορούν να επιβιώσουν. Το αποτέλεσμα; Καταλήγουν να παίρνουν όλο και λιγότερα σε όρους αγοραστικής δύναμης.
Για τον κουμπαρά για τα παιδιά το είπα και στην αρχή. Νομοθετείτε ένα ειδικό επενδυτικό προϊόν που δεν απευθύνεται σε όλα τα παιδιά. Αν μπορείς να αποταμιεύσεις εσύ ή κάποιος άλλος για εσένα -σε μια οικογένεια αναφέρομαι-, τότε ίσως στο μέλλον με εγγύηση του ελληνικού Δημοσίου, με ένα προϊόν που μοιάζει με ένα αμοιβαίο κεφάλαιο, ένα χρηματιστηριακό προϊόν, μπορεί για όσα παιδιά και οικογένειες έχουν τη δυνατότητα να υπάρχει αυτό το μέτρο. Όμως, η συντριπτική πλειοψηφία των οικογενειών δεν μπορούν να αποταμιεύσουν. Άρα είναι στην απ’ έξω! Ε, δεν είναι κοινωνική πολιτική αυτό. Αυτό είναι μια έμμεση χρηματοδότηση ενός επενδυτικού προϊόντος των τραπεζών ή κάποιων χρηματιστηριακών εταιρειών.
Για να ανθίσει η χώρα, για να λειτουργήσει ξανά η ύπαιθρος, χρειάζονται ασφάλεια, σταθερότητα, ελπίδα, κίνητρα, εισόδημα, στήριξη του ΕΣΥ, της παιδείας της κατοικίας. Χρειάζεται μια συνεκτική ανθρωποκεντρική πρόταση, δηλαδή μια προοδευτική κυβέρνηση που να δίνει διέξοδο. Και γι’ αυτό απαιτείται μια ευρεία ουσιαστική προοδευτική σύγκλιση στις επόμενες εκλογές να φύγετε το συντομότερο.
Ευχαριστώ πολύ.
ΠΡΟΕΔΡΕΥΩΝ (Γεώργιος Λαμπρούλης): Είχα ανακοινώσει προηγουμένως ότι θα έδινα τον λόγο στον κ. Καραθανασόπουλο, που θα του τον δώσω. Αλλά ζήτησε μία τρίλεπτη παρέμβαση, κύριε Καραθανασόπουλε, η κ. Κεφαλά, η Κοινοβουλευτική Εκπρόσωπος. Να προτάξουμε την κυρία Κεφαλά και μετά εσείς; 
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Να μιλήσει η κ. Κεφαλά.
ΠΡΟΕΔΡΕΥΩΝ (Γεώργιος Λαμπρούλης): Ωραία. Η Κοινοβουλευτική Εκπρόσωπος από την Πλεύση Ελευθερίας για μια τρίλεπτη παρέμβαση έχει τον λόγο.
Ορίστε, κυρία Κεφαλά. 
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Ευχαριστώ, κύριε Λαμπρούλη. Αν και δεν καταλαβαίνω γιατί πρέπει να μπω σε ένα είδος σειράς. Ευχαριστώ τον κ. Καραθανασόπουλο, γιατί είμαι σίγουρη ότι έχει καλή πρόθεση.
ΠΡΟΕΔΡΕΥΩΝ (Γεώργιος Λαμπρούλης): Ζητήσατε να παρέμβετε. Συγγνώμη τώρα που σας διακόπτω. Θα σταματήσω τον χρόνο. 
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Ναι, αλλά δεν πρέπει να δοθεί η παρέμβαση τη στιγμή που ζητείται;
ΠΡΟΕΔΡΕΥΩΝ (Γεώργιος Λαμπρούλης): Αμέσως εκείνη την ώρα μιλούσε η κ. Σκόνδρα. Είχα ανακοινώσει τον κ. Φάμελλο. Δηλαδή γι’ αυτό πήρατε τον λόγο; Πείτε αυτό που θέλετε να πείτε. Συγγνώμη!
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Δεν καταλαβαίνω γιατί με ρωτάτε και γιατί μου κάνετε και νόημα σχετικά με τον λόγο που θα κάνω παρέμβαση. Τι συνεννοηθήκαμε; 
ΠΡΟΕΔΡΕΥΩΝ (Γεώργιος Λαμπρούλης): Όχι, δεν είπα αυτό το πράγμα. Αυτό καταλάβατε εσείς; Σας έκανα νόημα για το πότε θέλετε. Να καταλαβαινόμαστε σε αυτή την Αίθουσα. Επιτέλους! Και να μην παρεξηγείτε τα πάντα. Λοιπόν, το σταματώ εδώ, γιατί δεν χρειάζεται τώρα να ανοίξουμε τέτοια συζήτηση. 
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Δεν χρειάζεται σίγουρα. Και εγώ το σταματώ. 
ΠΡΟΕΔΡΕΥΩΝ (Γεώργιος Λαμπρούλης): Έχετε τον λόγο για την παρέμβασή σας. 
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Ευχαριστώ πολύ.
Εγώ θέλω να μιλήσω, λοιπόν, για τον εκνευρισμό που υπάρχει στην κυβερνώσα παράταξη, γιατί αυτό που καταλαβαίνω εγώ είναι ότι βλέπετε πως η ακρίβεια και ο πληθωρισμός κατεβάζουν κυβερνήσεις πλέον. Αυτή είναι η μεγάλη σας ανησυχία. Και επίσης, ξέρετε ότι και η διαφθορά κατεβάζει κυβερνήσεις. 
Και πραγματικά, πρέπει κάποιος να πει ότι αυτή η στάση της κ. Συρεγγέλα μέσα στην Αίθουσα είναι απαράδεκτη. Δηλαδή, όταν είδε ότι ζήτησαν παρέμβαση Κοινοβουλευτικοί Εκπρόσωποι άλλων κομμάτων, προς απάντηση στον κ. Μηταράκη, έβαλε τις φωνές, επέπληξε τους Κοινοβουλευτικούς Εκπροσώπους και είπε ότι θα χάσει το αεροπλάνο ο κ. Φάμελλος, άμα μιλήσουν. Από πού και ως πού θα πάρει τον λόγο η εισηγήτρια της Νέας Δημοκρατίας να μας πει πώς θα γίνει η διαδικασία μέσα στο Κοινοβούλιο; 
Κυρία Συρεγγέλα, μέχρι εδώ που παρεξηγηθήκατε και με το -πώς το είπαμε;- «άντε τώρα» του κ. Γερουλάνου. Έλεος! Με είδατε στην παρέλαση της 28ης Οκτωβρίου -δεν είναι και εδώ, αν και θα μας ακούει, φαντάζομαι- και δεν με χαιρετήσατε. Διότι η κ. Συρεγγέλα, άμα τη ρωτήσει κάποιος γιατί δεν με χαιρέτησε, δεν έχει κανέναν λόγο να μη με χαιρετήσει. Απλώς δεν της αρέσει η κριτική, όπως δεν αρέσει και στη Νέα Δημοκρατία η κριτική. Ενώ μπορεί να χαιρετάει πολύ άνετα και τον κ. Κυριαζίδη, και τον κ. Τσαβδαρίδη, και τον κ. Γεωργιάδη, και τον κ. Κουλκουδίνα, και τον κ. Φλωρίδη. Όλους αυτούς μπορεί να τους αγκαλιάζει και να τους χαιρετάει η κ. Συρεγγέλα, εκτός από τους ανθρώπους που της κάνουν κριτική. Πραγματικά, πρέπει να τελειώνουμε με αυτές τις πρακτικές, αυτό το ήθος και αυτή την ιστορία.
Και να σας πω το μεγάλο ανέκδοτο της εξαγγελίας της Κυβέρνησης. Λέει η Κυβέρνηση: «Νέα νομοθετική παρέμβαση στη μοριοδότηση αθλητών για την εισαγωγή στην τριτοβάθμια εκπαίδευση. Νέο πλαίσιο για να συνδεθεί η πρόσθετη μοριοδότηση με την ουσιαστική αγωνιστική δράση». Δηλαδή πραγματικά, πόσο πια; Πόσο πια να υποκριθείτε ότι δεν ξέρετε τίποτα σε αυτή τη χώρα; Πόσο πια να υποκριθείτε ότι ο κ. Τσαβδαρίδης ήταν τόσο μπροστά, που εσείς οι καημένοι ούτε είδατε ότι αυτό συμβαίνει σε αυτή τη χώρα, ότι εκμεταλλεύονται γνωριμίες και πρόσωπα για ευνοϊκή μεταχείριση; Τώρα ξαφνικά το ανακαλύψατε και τώρα θα κάνετε κάτι γι’ αυτό. Που θα μας φέρετε και ονομαστική ψηφοφορία για να μας τρομάξετε!
Εσείς κρύβεστε στους διαδρόμους, δεν κρυβόμαστε εμείς. Εμείς είμαστε πάντα εδώ και με χαρά θα ψηφίσουμε ό,τι μας φέρνετε, γιατί έχουμε το θάρρος της γνώμης μας. Δεν φοβόμαστε τίποτα, δεν έχουμε κλέψει τίποτα, δεν έχουμε πει κανένα ψέμα. Δεν μπορείτε να μας πείτε κάτι. Είμαστε εδώ και θα κάνουμε τη δουλειά μας, όσο και αν υποκρίνεστε ότι παρεξηγείστε. 
Ευχαριστώ πολύ.
ΠΡΟΕΔΡΕΥΩΝ (Γεώργιος Λαμπρούλης): Λοιπόν, τον λόγο έχει τώρα ο Κοινοβουλευτικός Εκπρόσωπος του Κομμουνιστικού Κόμματος, ο Νίκος Καραθανασόπουλος. Θα ακολουθήσουν ο κ. Δημητρακόπουλος, ο κ. Χαρίτσης, ο κ. Χριστίδης -που δεν είχε εκφωνηθεί, ήταν στον αριθμό δεκατρία, αν θυμάμαι καλά- και θα ακολουθήσει μετά ο κ. Πετραλιάς. 
Κύριε Καραθανασόπουλε, έχετε τον λόγο.
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Ευχαριστώ, κύριε Πρόεδρε. 
Πρώτα απ’ όλα, ένα μικρό και σύντομο σχόλιο. Δεν πρόλαβαν να περάσουν ούτε καν 24 ώρες από την εκτίμηση του ΚΚΕ για τις απαράδεκτες εξελίξεις σε βάρος των κυριαρχικών δικαιωμάτων της χώρας μας και με την τουρκική NAVTEX, και επιβεβαιώνεται. Επιβεβαιώνεται από την απαράδεκτη τουρκική παρενόχληση στο γαλλικό ερευνητικό πλοίο. Μια παρενόχληση η οποία δημιουργεί επικίνδυνα τετελεσμένα σε βάρος των κυριαρχικών δικαιωμάτων της χώρας μας. Ας πάμε τώρα στη σημερινή συζήτηση. Θα έχουμε την ευκαιρία να αναφερθούμε ξανά και πιο αναλυτικά σε αυτό το ζήτημα και αύριο.
Έχουμε μέχρι τώρα μια πολύ βολική για το σύστημα, αλλά και για την Κυβέρνηση, συζήτηση. Ποιο είναι το επίδικο των τοποθετήσεων, ανεξάρτητα από το ύφος και την οξύτητα, από τα άλλα κόμματα; Το επίδικο το οποίο θέλουν να καλλιεργήσουν στον λαό είναι ότι μπορεί να υπάρξει ένα καλύτερο μείγμα μέτρων, μια καλύτερη διαχείριση της κατάστασης, ούτως ώστε να ζήσει καλύτερα ο λαός. Όμως, η αύξηση των κοινωνικών ανισοτήτων είναι αποτέλεσμα του μείγματος των μέτρων; Είναι αποτέλεσμα του παραγωγικού μοντέλου ή της διαχειριστικής επάρκειας της όποιας κυβέρνησης; Αν ήταν έτσι, τότε δεν θα βλέπαμε, σε παγκόσμιο επίπεδο αυτές τις ανισότητες να οξύνονται και να μιλάμε σήμερα για τρισεκατομμυριούχους, όταν η συντριπτική πλειοψηφία των λαών ζει χειρότερα απ' ό,τι ζούσε τα προηγούμενα χρόνια.
Δεύτερο ζήτημα. Είναι ή όχι αδιαμφισβήτητο γεγονός ότι, ενώ αυξάνονται οι δυνατότητες να ζήσουν καλύτερα οι λαοί -λογικό είναι, και αποτελεί αποτέλεσμα της εξέλιξης της επιστήμης και της τεχνολογίας- βλέπουμε να επιδεινώνεται την ίδια στιγμή η θέση και το επίπεδο ικανοποίησης των λαών, τόσο της Ελλάδας όσο και ολόκληρης της ανεπτυγμένης καπιταλιστικής οικονομίας; Δεν λέω μόνο του Τρίτου Κόσμου. 
Έτσι λοιπόν, αν η Ελλάδα ήταν εξαίρεση σε όλη αυτή την κατάσταση, τότε θα βλέπαμε ευτυχισμένους λαούς. Τι βλέπουμε όμως; Βλέπουμε μεγάλες κινητοποιήσεις: Στην Ισπανία, όπου είναι σοσιαλδημοκρατική κυβέρνηση, για το πρόβλημα της στέγασης, και προσπαθούν ματαίως και αγωνιωδώς το ΠΑΣΟΚ, ο Τσίπρας και άλλοι, να μας πείσουν ότι μπορούν να λύσουν το πρόβλημα. Στη Γαλλία, με κεντρώα κυβέρνηση, για την παιδεία, τις κοινωνικές δαπάνες και όλα τα ζητήματα. Επίσης, στην Ιταλία, στην Πορτογαλία, στο Βέλγιο. 
Οι εκτιμήσεις οι οποίες γίνονται στην αναπτυγμένη Ευρώπη, στην αναπτυγμένη Ευρωπαϊκή Ένωση, είναι ότι πενήντα πέντε εκατομμύρια κόσμου δεν θα μπορέσουν να ζεστάνουν τα σπίτια τους τον χειμώνα.
Έτσι λοιπόν, η Ελλάδα αποτελεί την κανονικότητα της Ευρωπαϊκής Ένωσης, αποτελεί, δηλαδή, την κανονικότητα του συστήματος της εκμετάλλευσης, της σήψης, της διαφθοράς, της φτώχειας και του πολέμου. Έτσι λοιπόν, το όποιο μείγμα, το όποιο παραγωγικό μοντέλο ή διαχειριστική επάρκεια δεν μπορεί να αναιρέσει τα αποτελέσματα που βρίσκονται στο DNA αυτού του συστήματος, να αναιρέσει τις αντιφάσεις του, να το εξανθρωπίσει, να μοιράσει δηλαδή δίκαια την πίτα.
Μέσα από αυτή τη βολική αντιπαράθεση επιδιώκεται και κάτι άλλο. Επιδιώκεται να συσκοτιστεί η σύγκλιση στις στρατηγικές επιλογές, στα μεγάλα που έχει η Κυβέρνηση με τα υπόλοιπα κόμματα. Δηλαδή: Στη στρατηγική της αστικής τάξης για γεωστρατηγική αναβάθμιση των ελληνικών μονοπωλίων με εμπλοκή στους επικίνδυνους ενεργειακούς και εμπορικούς ανταγωνισμούς, αλλά και στους πολέμους τους ιμπεριαλιστικούς. Στη συμφωνία στη στρατηγική για την ικανοποίηση των αναγκών των καπιταλιστών, για νέες επενδύσεις, για θωράκιση της ανταγωνιστικότητας και μεγέθυνση της κερδοφορίας. Στην πολιτική της Ευρωπαϊκής Ένωσης, η οποία εξειδικεύει αυτές τις ανάγκες του κεφαλαίου. Και στις δεσμεύσεις που έχει η χώρα μας σε ΝΑΤΟ, ΗΠΑ και Ισραήλ. Όλα αυτά, που αποτελούν στρατηγικές επιλογές, δεν αμφισβητούνται.
Και ένα χαρακτηριστικό παράδειγμα είναι η συζήτηση για τη δημοσιονομική σταθερότητα. Το ΠΑΣΟΚ και ο Τσίπρας τονίζουν με κάθε τρόπο ότι είναι αδιαπραγμάτευτη αξία η δημοσιονομική σταθερότητα. Ο ΣΥΡΙΖΑ τόνισε και σήμερα, διά του εισηγητή του, ότι «δεν αμφισβητούμε τον δημοσιονομικό κανόνα». Όμως, τι σημαίνει δημοσιονομική σταθερότητα και δημιουργία δημοσιονομικού χώρου; Σημαίνει να υπάρχουν δημοσιονομικά οι δυνατότητες για να μπορεί να αποπληρώνεται το επώδυνο για τον λαό κρατικό χρέος, να μπορούν να υπάρχουν και να διαμορφώνονται τα εξοπλιστικά προγράμματα και να μετατρέπεται η οικονομία σε οικονομία πολέμου.
Γι’ αυτά ακριβώς τα ζητήματα υπάρχουν ρήτρες διαφυγής. Τι είναι οι ρήτρες διαφυγής; Μια δημιουργική λογιστική που δεν εγγράφονται στο έλλειμμα αυτές οι δαπάνες, αλλά μετράνε στο χρέος που θα κληθεί να πληρώσει ο λαός. Και την ίδια στιγμή, υπάρχουνε κόφτες για τις ανάγκες του λαού, κόφτες στις κοινωνικές δαπάνες και, επί της ουσίας, τι να κάνει; Να προσαρμόζονται αυτές οι ανάγκες στα λίγα, στα ψίχουλα, σε ό,τι περισσεύουν και σε ό,τι θα επιτρέψουν οι ανάγκες του συστήματος. Έτσι, λοιπόν, δεν έχουμε τίποτα άλλο παρά τα μέτρα και της Κυβέρνησης και των άλλων κομμάτων να είναι για τη διαχείριση της φτώχειας. 
Επί της ουσίας, δεν είναι ένα ερώτημα το γιατί να υπάρχουν φτωχοί; Δεν είναι το ίδιο το σύστημα και οι πολιτικές σας που τους οδήγησε στη φτώχεια; Τι τους λέτε, λοιπόν; «Να σε κάψω Γιάννη, να σε αλείψω λάδι»! Και ταυτόχρονα, για τους λιγότερους φτωχούς τι λέτε; «Κοιτάξτε να δείτε, επειδή είστε σε καλύτερη κατάσταση και υπάρχουν και οι φτωχοί δίπλα, πληρώστε για τους λιγότερο φτωχούς», αφήνοντας στο απυρόβλητο τα τεράστια, τα σκανδαλώδη κέρδη των επιχειρηματικών ομίλων. 
Γιατί τα έσοδα από πού προέρχονται, κύριε Υπουργέ; Τα έσοδα προέρχονται από τη φορολογία, από τη φοροληστεία του λαού, την ίδια στιγμή που υπάρχουν σκανδαλώδεις φοροαπαλλαγές στο μεγάλο κεφάλαιο και για το οποίο και τα άλλα κόμματα δεν λένε κουβέντα για τις σκανδαλώδεις φοροαπαλλαγές για τους εφοπλιστές και τον αναβαλλόμενο φόρο των τραπεζών, για τις νέες υπεραποσβέσεις σε επενδύσεις στη νέα τεχνολογία και σε μηχανολογικό εξοπλισμό, όπως λέει σήμερα το νομοσχέδιό σας. Όλα αυτά αφήνονται στον απυρόβλητο. 
Και τι λέμε; «Ε, ας μειωθεί, ρε αδερφέ, το ΦΠΑ κάποιες μονάδες προσωρινά, προς Θεού προσωρινά να μειωθεί, για να μπορέσουμε να καβατζάρουμε τον σκόπελο». Και ο σκόπελος ποιος είναι; Είναι η ακρίβεια. Κάποιος είπε ότι η ακρίβεια είναι αποτέλεσμα των κακών επιλογών της Κυβέρνησης. Είναι έτσι; Είναι η ακρίβεια αποτέλεσμα των κακών επιλογών της Κυβέρνησης; Βεβαίως, η Κυβέρνηση του Μητσοτάκη έχει τεράστιες ευθύνες για την ακρίβεια.
Όμως, τι αφήνουμε με μια τέτοια διατύπωση στο απυρόβλητο; Τον πραγματικό υπεύθυνο, τις πραγματικές αιτίες της ακρίβειας που δεν είναι άλλο από τα κέρδη των επιχειρηματικών ομίλων και από την πολιτική που στηρίζει αυτά τα κέρδη των επιχειρηματικών ομίλων, την πολιτική της Ευρωπαϊκής Ένωσης. Αυτή η πολιτική διαμόρφωσε ένα πανάκριβο ενεργειακό μείγμα στο όνομα της πράσινης μετάβασης και υπονόμευσε τις εγχώριες ενεργειακές πηγές όπως τον λιγνίτη με τα τέλη ρύπων. 
Αυτή η πολιτική διαμόρφωσε το Χρηματιστήριο Ενέργειας σε όλη την Ευρώπη για να μπορέσει να διασφαλίσει την κερδοφορία των αρπακτικών της πράσινης ενέργειας. Αυτή η πολιτική είναι που επιβάλλεται καιρό σήμερα και στη Ρωσία, για να αντικατασταθεί το ρωσικό φυσικό αέριο με το πανάκριβο αμερικάνικο LNG. Και απαντάμε, πώς; Α, με μία μείωση -λέει- του ΦΠΑ, όταν πρέπει να καταργηθεί και ο ΦΠΑ στην ενέργεια και ο ειδικός φόρος στην ενέργεια. Θα πείτε κάτι γι’ αυτό;  Είναι πλειοδοσία του ΚΚΕ σε στόχους; Όχι, είναι διαφορετική αντίληψη που έχει το ΚΚΕ για τους στόχους πάλης. 
Δεν κάνουμε πλειοδοσία στόχων όπου το ΠΑΣΟΚ λέει «μείωση», ο ΣΥΡΙΖΑ και ο Τσίπρας «μείωση» και το ΚΚΕ λέει «κατάργηση»! Είναι διαφορετική αντίληψη ότι για να μπορέσει να ανακουφιστεί ο λαός, για να μπορέσει να σωθεί ο λαός πρέπει να πληρώσει το κεφάλαιο. Διαφορετικά δεν γίνεται, διαφορετικά θα εξακολουθεί να ματώνει για τα κέρδη των επιχειρηματικών ομίλων. Άρα, λοιπόν, χρειάζεται σύγκρουση με τις αιτίες και όχι τα παράγωγα που δημιουργούν αυτά τα προβλήματα. 
Έτσι, λοιπόν, τα μέτρα της Κυβέρνησης που συζητάμε σήμερα, ήδη λόγω της ακρίβειας που υπάρχει και που θα συνεχιστεί το επόμενο διάστημα με ακόμη υψηλότερους ρυθμούς, εξανεμίζονται. Γι' αυτό μιλάμε για «μέτρα-κοροϊδία». Θα δώσετε, λέει, 400 ευρώ στους συνταξιούχους. Αυτό θέλουν; Ένα επίδομα θέλουν οι συνταξιούχοι; Γι’ αυτό παλεύουνε οι συνταξιούχοι καθημερινά; Τι επιδιώκουνε, τι ζητάνε; Δέκατη τρίτη σύνταξη και δέκατη τέταρτη σύνταξη! Δηλαδή, αυτό που απαιτούν, αυτό που διεκδικούν είναι να επιστραφούν πίσω τα κλεμμένα, οι κλεμμένες τους εισφορές που έχουνε δώσει τόσα χρόνια, τόσες δεκαετίες και τις οποίες τις κλέψατε. Άρα, δηλαδή, να επιστραφεί πίσω η ληστεία που κάνατε σε αυτούς. 
Ή μιλάμε για τα 500 ευρώ μεικτά, μετά από δεκατρείς μήνες, που θα δώσετε στους δημοσίους υπαλλήλους; Στην καλύτερη περίπτωση 300 ευρώ καθαρά, μετά από δεκατρείς μήνες. «Ζήσε, Μαύρε μου, να φας τριφύλλι» που λένε στο χωριό μου. Τι αξία θα έχουν αυτά τα 300 ευρώ σε σχέση με τα σημερινά; 
Ή το μέτρο που λέτε για 20.000 το αφορολόγητο στους κατά κύριο επάγγελμα αγρότες; Μα, δεν ξέρετε την κατάσταση των αγροτών, τα εισοδήματα τα οποία δηλώνουν; Το 75% δηλώνει κάτω από το σημερινό αφορολόγητο και γι’ αυτούς δεν θα υπάρχει καμία απολύτως ανακούφιση, για το 75% καμία ανακούφιση! Το πιο πλούσιο 25% εξυπηρετείται με αυτόν τον τρόπο! Και όχι μόνο δεν θα έχουν ανακούφιση, αλλά έχουν επωμιστεί τώρα την αύξηση του κόστους παραγωγής, την τεράστια αύξηση του κόστους παραγωγής από τη μια μεριά και από την άλλη τις εξευτελιστικές τιμές, στην καλύτερη περίπτωση 2,5 με 3,20 ευρώ το κιλό το λάδι. Τι συζητάμε τώρα; Όχι μόνο το κόστος δεν βγάζει, αλλά μπαίνει και μέσα, φορτώνεται χρέη και από πάνω. 
Τι διεκδικούν οι αγρότες; Εγγυημένες τιμές διεκδικούν, τέτοιες τιμές που να μπορούν να καλύπτουν το κόστος της παραγωγής. Αλλά, σε αυτό τι απάντησε η Κυβέρνηση; «Α, δεν μπορούμε να το κάνουμε αυτό, γιατί το απαγορεύει η Ευρωπαϊκή Ένωση. Δεν μπορούμε να δώσουμε εγγυημένες τιμές στους αγρότες, γιατί το απαγορεύει η καπιταλιστική αγορά». Άρα, δεν πρέπει να στραφούμε απέναντι σε αυτά τα ζητήματα; 
Έτσι, λοιπόν, σε σχέση με την ακρίβεια, υπάρχει και άλλη μια παράμετρος. Δεν είναι μόνο ο δείκτης των τιμών  που αυξάνεται, είναι και το βιοτικό επίπεδο, είναι τα εισοδήματα. Τα άλλα κόμματα τι λένε; Το λένε καθαρά: «Να συγκρατηθεί ο δείκτης τιμών και όχι να αυξηθούν τα εισοδήματα», γιατί δεν θέλουν ο μισθός να αυξηθεί, γιατί αμφισβητεί η αύξηση του μισθού την ανταγωνιστικότητα και την κερδοφορία των επιχειρηματικών ομίλων, την «ιερή αγελάδα του συστήματος». Γι’ αυτό μιλάνε απλά για μία συγκράτηση των τιμών και όχι για αυξήσεις στα εισοδήματα τα οποία πρέπει να είναι στόχος διεκδίκησης και πάλης. 
Γι’ αυτό υπάρχει όλη αυτή η συζήτηση ποιος αντιγράφει ποιον, που δείχνει δηλαδή όχι τίποτα άλλο παρά ότι σήμερα το ΠΑΣΟΚ κατηγόρησε την Κυβέρνηση ότι του αντιγράφει μια σειρά μέτρα και προχθές είχε κατηγορήσει τον Τσίπρα ότι του αντιγράφει το πρόγραμμα. Τι δείχνουν όλα αυτά; Πόσο πολύ μοιάζετε Κυβέρνηση, ΠΑΣΟΚ, Τσίπρας, ΣΥΡΙΖΑ και λοιποί και ότι είστε συγκοινωνούντα δοχεία επί της ουσίας. 
Γι’ αυτό ακριβώς και ο λαός δεν μπορεί να σας έχει καμία απολύτως εμπιστοσύνη. Τι εμπιστοσύνη να έχει ο λαός για τον ατομικό επενδυτικό λογαριασμό; Δεν είναι αποταμίευση, δεν είναι κουμπαράς, αλλά είναι επενδυτικό προϊόν και μιλάτε για επενδυτικά σχήματα με καθορισμένη εισφορά, αλλά όχι προστατευμένη απόδοση. Ποια είναι η προστατευμένη απόδοση που θα γίνει μετά από δεκαοκτώ χρόνια; Εξαρτάται τι θα δώσουν οι επενδύσεις, αν δώσουν οι επενδύσεις, γιατί μπορούν όλα αυτά να εξανεμισθούν. 
Και τελειώνω, κύριε Πρόεδρε, με το εξής: Παρακολουθώντας τη συζήτηση, άκουσα έναν Βουλευτή της Αντιπολίτευσης να λέει «προσοχή, προσοχή» και να χτυπάει το καμπανάκι του κινδύνου πως απαξιώνονται οι θεσμοί, απαξιώνεται το κράτος. Αυτό θέλουμε εμείς, αυτό θέλει ο λαός και πρέπει να το επιβάλει για να απαξιωθεί αυτό το άδικο, το αντιλαϊκό, το αυταρχικό αστικό κράτος στα μάτια του, να απαξιωθούν οι θεσμοί του, να αμφισβητηθεί αυτό το κράτος, αυτοί οι θεσμοί, αυτές οι πολιτικές από όλο και περισσότερες ευρύτερες λαϊκές μάζες καθημερινά, κάνοντας τα ρήγματα που υπάρχουνε ρωγμές.
Τι θέλει το ΚΚΕ με την οργανωμένη του πάλη και δράση και τη στάση του; Θέλει να διαμορφωθεί μια ισχυρή πλειοψηφία οργανωμένου λαού ο οποίος την απαξίωση αυτή να τη μετατρέπει με την πάλη του σε παρέμβαση οργανωμένη για την ανατροπή αυτής της βαρβαρότητας. Μόνον έτσι θα ανασάνει, μόνο με τον σοσιαλισμό μπορεί να ανθρωπέψει ο άνθρωπος! 
ΠΡΟΕΔΡΕΥΩΝ (Γεώργιος Λαμπρούλης): Λοιπόν, συνεχίζουμε με τον κ. Ιωάννη Δημητροκάλλη, Ανεξάρτητο Βουλευτή.

ΙΩΑΝΝΗΣ ΔΗΜΗΤΡΟΚΑΛΛΗΣ: Ευχαριστώ, κύριε Πρόεδρε. 
Σήμερα συζητούμε ένα νομοσχέδιο για την ενίσχυση του εισοδήματος, της αποταμίευσης και των επενδύσεων. Το ερώτημα είναι απλό. Θα δει ο Έλληνας περισσότερα χρήματα στην τσέπη του ή θα ακούσει ακόμη μία φορά εξαγγελίες που δεν αλλάζουν την καθημερινότητά του; 
Δεν αμφισβητούμε τις θετικές παρεμβάσεις του νομοσχεδίου. Οι ελαφρύνσεις για τρίτεκνους, η αναπροσαρμογή των αναπηρικών επιδομάτων είναι βήματα προς τη σωστή κατεύθυνση. Όμως, κύριε Υπουργέ, δεν αρκεί να δίνετε κάτι με το ένα χέρι όταν η ακρίβεια και η φορολογία αφαιρούν περισσότερα με το άλλο. Γιατί η οικονομική πολιτική δεν κρίνεται από τις κυβερνητικές ανακοινώσεις. Κρίνεται στο σούπερ μάρκετ, στον λογαριασμό του ρεύματος και από όσα απομένουν στην ελληνική οικογένεια στο τέλος του μήνα. Εδώ τα στοιχεία είναι αποκαλυπτικά. 
Σύμφωνα με τη Eurostat ο μέσος ετήσιος μισθός πλήρους απασχόλησης στην Ελλάδα είναι μόλις 18.772 ευρώ έναντι 41.464 ευρώ στην Ευρωπαϊκή Ένωση. Δηλαδή, ο Έλληνας εργαζόμενος λαμβάνει κατά μέσο όρο μόλις 45% του αντίστοιχου ευρωπαϊκού μισθού. Από το 2019 με Κυβέρνηση Νέας Δημοκρατίας η χώρα μας έχει υποχωρήσει πέντε θέσεις στην ίδια κατάταξη. 
Κύριε Υπουργέ, όταν ο μισθός τελειώνει πριν τελειώσει ο μήνας τι ακριβώς να κάνει ο εργαζόμενος στην ανάπτυξη που επικαλείστε, ανάπτυξη που δεν φτάνει στην τσέπη του πολίτη, δεν βελτιώνει τη ζωή του; Γι’ αυτό έχει σημασία πού κατευθύνεται κάθε ευρώ από τα χρήματα των φορολογουμένων. Ας δούμε την ενίσχυση των συνταξιούχων. Αυξάνετε το ετήσιο ποσό από 300 σε 400 ευρώ καταργώντας τα εισοδηματικά και περιουσιακά κριτήρια για συγκεκριμένες κατηγορίες δικαιούχων άνω των 65. Τι σημαίνει αυτό; Ένας συνταξιούχος με εισοδήματα 4.000 ευρώ τον μήνα, ακίνητα και ενοίκια μπορεί να πάρει τα ίδια 400 ευρώ με έναν χαμηλοσυνταξιούχο που δυσκολεύεται να αγοράσει φάρμακα ή κινδυνεύει να χάσει το σπίτι του από τα funds. Σας ρωτώ. Έχουν αυτοί οι δύο άνθρωποι την ίδια ανάγκη; Φυσικά όχι. Εμείς λέμε κάτι άλλο. Όποιος έχει μεγαλύτερη ανάγκη πρέπει να λαμβάνει μεγαλύτερη στήριξη. Αυτό είναι σωστή αξιοποίηση των χρημάτων του ελληνικού λαού. 
Ανάλογος προβληματισμός υπάρχει και για το επίδομα Χριστουγέννων των 500 ευρώ μεικτά στο δημόσιο. Είναι μια θετική παροχή αλλά ένας χαμηλόμισθος υπάλληλος με τρία παιδιά και ενοίκιο έχει τις ίδιες οικονομικές δυνατότητες με έναν υψηλόβαθμο υπάλληλο που διαθέτει σημαντικά πρόσθετα οικογενειακά εισοδήματα; Προφανώς όχι. Η κοινωνική πολιτική πρέπει να βλέπει τις πραγματικές ανάγκες των ανθρώπων. 
Εδώ συναντάμε μία σοβαρή αντίφαση. Από τη μία καταργείτε τα εισοδηματικά κριτήρια για τους συνταξιούχους. Από την άλλη στον λεγόμενο κουμπαρά για τη νέα γενιά συνδέετε την κρατική ενίσχυση με το πόσα χρήματα μπορεί να αποταμιεύσει μία οικογένεια. Για κάθε ευρώ που καταθέτουν οι γονείς, το κράτος προσθέτει άλλο ένα, μέχρι 1.200 ευρώ ετησίως. Ας δούμε ένα απλό παράδειγμα. Έχουμε δύο οικογένειες. Η πρώτη που έχει τη δυνατότητα να αποταμιεύσει 100 ευρώ τον μήνα εξασφαλίζει άλλα 1.200 ευρώ τον χρόνο από το κράτος. Η δεύτερη οικογένεια όμως που παλεύει με ενοίκιο, λογαριασμούς, τρόφιμα και δεν μπορεί να αποταμιεύσει ούτε 1 ευρώ, δεν λαμβάνει τίποτα από τον συγκεκριμένο μηχανισμό. Δηλαδή, το παιδί που έχει μεγαλύτερη οικονομική ανάγκη μένει χωρίς ενίσχυση. Και σας ρωτώ: αυτό εννοείτε όταν μιλάτε για ίσες ευκαιρίες στη νέα γενιά; 
Η Συμμαχία Ελλήνων όμως δεν περιορίζεται στην κριτική. Καταθέτει συγκεκριμένη πρόταση. Στο οικονομικό μας πρόγραμμα το οποίο θα υποβάλλουμε προς ανεξάρτητη κοστολόγηση προβλέπουμε τη δημιουργία του ταμείου νέας γενιάς. Για τις οικογένειες με ετήσιο εισόδημα έως 20.000 ευρώ προτείνουμε το κράτος να καταθέτει 30 ευρώ τον μήνα για κάθε επιλέξιμο παιδί χωρίς καμία υποχρέωση εισφοράς από τους γονείς, δηλαδή 360 ευρώ τον χρόνο ανά παιδί. Για εισοδήματα από 20.000 έως 30.000 ευρώ το κράτος να προσθέτει το 50% των ιδιωτικών καταθέσεων μέχρι 600 ευρώ ετησίως. Τα εισοδηματικά όρια θα αυξάνονται ανάλογα με τον αριθμό των εξαρτώμενων παιδιών. Με απλά λόγια, θέλουμε να αποκτήσει ένα μικρό κεφάλαιο για το μέλλον του και το παιδί της οικογένειας που σήμερα δεν μπορεί να αποταμιεύσει. Γιατί το μέλλον ενός παιδιού δεν πρέπει να εξαρτάται αποκλειστικά από το πορτοφόλι των γονιών του. 
Κυρίες και κύριοι συνάδελφοι, η ενίσχυση του εισοδήματος δεν μπορεί να περιορίζεται σε επιδόματα. Πρέπει να αντιμετωπίσουμε το ίδιο το κόστος ζωής. Γι’ αυτό η Συμμαχία Ελλήνων προτείνει μείωση του ΦΠΑ στο 6% για βασικά τρόφιμα και βρεφικά είδη για τουλάχιστον 12 μήνες με επαναξιολόγηση. Πραγματικό αφορολόγητο κλιμάκιο 12.000 ευρώ για μισθωτούς και συνταξιούχους. Μείωση της φορολογίας στα καύσιμα με μόνιμο μηχανισμό φορολόγησης των υπερκερδών στη διύλιση. Γιατί όταν ακριβαίνουν τα καύσιμα, ακριβαίνουν οι μεταφορές και μαζί τους τα προϊόντα στο ράφι. Και φυσικά στο τέλος τον λογαριασμό πληρώνει ο καταναλωτής. 
Ας έρθουμε και στις μικρές επιχειρήσεις. Μειώνετε την προκαταβολή φόρου από το 55% στο 50%. Θετικό μέτρο, αλλά δεν μειώνετε τον τελικό φόρο εισοδήματος. Απλώς ζητάτε μικρότερη προκαταβολή για τα επόμενα χρόνια και την ίδια στιγμή διατηρείτε το ελάχιστο τεκμαρτό εισόδημα. Δηλαδή, ένας επαγγελματίας μπορεί να φορολογείται με βάση όσα υπολογίζει το κράτος ότι κερδίζει και όχι με βάση όσα πραγματικά δηλώνει ότι κέρδισε. Οι μικρές επιχειρήσεις χρειάζονται λιγότερους φόρους και γραφειοκρατία, σταθερούς κανόνες και πραγματικούς ελέγχους αντί για γενικευμένα τεκμήρια. Αυτή είναι η ουσιαστική διαφορά της δικής μας προσέγγισης από την κυβερνητική. 
Μιλάτε για ενίσχυση του εισοδήματος όταν οι ελληνικοί μισθοί παραμένουν στις τελευταίες θέσεις της Ευρωπαϊκής Ένωσης. Μιλάτε για στήριξη της επιχειρηματικότητας, αλλά διατηρείτε την τεκμαρτή φορολόγηση. Μιλάτε για τη νέα γενιά, αλλά συνδέετε την κρατική αποταμίευση με την οικονομική δυνατότητα των γονιών. 
Για τη Συμμαχία Ελλήνων η οικονομική πολιτική είναι και εθνική πολιτική. Μια χώρα δεν μπορεί να είναι πραγματικά ισχυρή όταν οι οικογένειές της δυσκολεύονται να μεγαλώσουν παιδιά, οι νέοι αδυνατούν να αποκτήσουν σπίτι και οι μικρές επιχειρήσεις παλεύουν να επιβιώσουν. Η προστασία της ελληνικής οικογένειας, η ενίσχυση της εγχώριας παραγωγής, η οικονομική αυτοδυναμία και η αντιμετώπιση του δημογραφικού απαιτούν ολοκληρωμένο σχέδιο, όχι αποσπασματικές παροχές. Γιατί μια ισχυρή Ελλάδα χτίζεται με οικονομικά ισχυρούς Έλληνες. 
Θέλω να κλείσω με κάτι ακόμη. Η Συμμαχία Ελλήνων παρουσιάζει τις προτάσεις της και βρίσκεται καθημερινά δίπλα στους πολίτες. Οι δημοσκοπήσεις καταγράφουν ένα μέρος της πολιτικής εικόνας. Δεν μπορούν όμως να αποτυπώσουν κάθε συνάντηση και κάθε προσωπική συζήτηση. Στις περιοδείες μας σε ολόκληρη την Ελλάδα συναντούμε ανθρώπους που μας μιλούν για τις αγωνίες τους, τις προσδοκίες τους, αλλά και τις διαφωνίες τους. Ιδιαίτερη σημασία έχει για εμάς η συμμετοχή των νέων ανθρώπων που αναζητούν προοπτική και απαντήσεις για το μέλλον τους. 
Αυτή η επαφή με την κοινωνία μάς δημιουργεί ακόμη μεγαλύτερη ευθύνη, να ακούμε, να παρουσιάζουμε κοστολογημένες λύσεις και να κρινόμαστε από τις πράξεις μας. Γιατί η πολιτική δεν είναι μόνο αριθμοί και ποσοστά. Είναι οι άνθρωποι και η ζωή τους. Και ο στόχος δεν είναι απλώς να αλλάξουν οι αριθμοί στις δημοσκοπήσεις. Ο στόχος είναι να αλλάξει προς το καλύτερο η καθημερινότητα των Ελλήνων. 
Ευχαριστώ. 
ΠΡΟΕΔΡΕΥΩΝ (Γεώργιος Λαμπρούλης): Επόμενος ομιλητής ο κ. Χαρίτσης, ανεξάρτητος Βουλευτής. 
ΑΛΕΞΗΣ ΧΑΡΙΤΣΗΣ: Ευχαριστώ, κύριε Πρόεδρε. 
Θεωρώ, κυρίες και κύριοι συνάδελφοι, ότι όλη μέρα τα επιμέρους μέτρα που περιλαμβάνονται στο νομοσχέδιο έχουν αναλυθεί επαρκώς. Εγώ θα προσπαθήσω στον λίγο χρόνο που έχω στη διάθεσή μου να προσπαθήσω να συνδέσω αυτά τα μέτρα και να τα εντάξω στη συνολική οικονομική στρατηγική της Κυβέρνησης. 
Υπάρχει εδώ κατά τη γνώμη μου, κυρίες και κύριοι συνάδελφοι, μια παράδοξη επιμονή, μια εμμονή αν θέλετε της Κυβέρνησης Μητσοτάκη και της οικονομικής πολιτικής. 
Όσο περισσότερο αμφισβητούνται διεθνώς οι βεβαιότητες με τις οποίες πορεύτηκε η κυρίαρχη πολιτική τα τελευταία σαράντα χρόνια, τόσο η Κυβέρνηση Μητσοτάκη προσκολλάται σε αυτές. Στην πεποίθηση ότι ο πλούτος που συσσωρεύεται στην κορυφή θα διαχυθεί κάποια στιγμή προς τα κάτω, ότι η ιδιωτικοποίηση θα εξασφαλίσει ανταγωνισμό και άρα φθηνότερα βασικά αγαθά, ότι η φορολογική ελάφρυνση του κεφαλαίου θα φέρει επενδύσεις και καλύτερους μισθούς. Υποσχέσεις, δηλαδή, οι οποίες δοκιμάστηκαν εδώ και πάρα πολλά χρόνια και οι οποίες διαψεύστηκαν στην πράξη. 
Σήμερα, χώρες που πίστεψαν σε αυτές τις πολιτικές, που τις εφάρμοσαν πιστά, αναζητούν άλλες λύσεις. Έχει ξεκινήσει διεθνώς η συζήτηση για την επιστροφή σε δημόσιο έλεγχο της ενέργειας και των μεταφορών. Έχουμε παρεμβάσεις στον μηχανισμό των τιμών. Έχουμε φορολόγηση των υπερκερδών τραπεζών και ενεργειακών ομίλων. Έχουμε επένδυση στη δημόσια κατοικία. 
Και η Κυβέρνηση Μητσοτάκη τι προτείνει; Να γίνουμε όλοι μικροεπενδυτές της καθημερινότητας. Να αντιμετωπίσουμε την ακρίβεια με περιστασιακά επιδόματα. Να επιδοτήσουμε τους ιδιοκτήτες μήπως και έτσι μειωθούν τα ενοίκια. Να αποταμιεύουμε -να αποταμιεύουν τα νοικοκυριά κάθε μήνα- για να έχουν τα παιδιά μας κεφάλαιο όταν μεγαλώσουν και τους πιο ευκατάστατους, βεβαίως, να τους επιδοτήσει το κράτος για να ενισχυθεί ακόμα περισσότερο -και να παγιωθεί, αν θέλετε- η κληρονομημένη ανισότητα. Να περιμένουμε καλύτερες θέσεις εργασίας από τη φορολογική ελάφρυνση των επιχειρήσεων. Η ίδια συνταγή εφτά χρόνια τώρα. 
Και τι έχει αποδώσει τελικά αυτή η συνταγή; Τι έχει αποδώσει; Αγοραστική δύναμη στο 68% του ευρωπαϊκού μέσου όρου, στην τελευταία θέση της Ευρώπης των 27, μαζί με τη Βουλγαρία. Μάλιστα, η Βουλγαρία έχει και ανοδικές τάσεις, οπότε πολύ φοβάμαι ότι σύντομα θα είμαστε μόνοι μας στην τελευταία θέση. Αύξηση δαπανών για κοινωνικές παροχές το 2025, μόλις, 0,6%, έναντι 4,9% στην Ευρωπαϊκή Ένωση. Πληθωρισμός, βεβαίως, 5,7% τον Οκτώβριο και αύξηση κόστους στέγασης 15,1% σύμφωνα με προχθεσινά στοιχεία της ΕΛΣΤΑΤ. 
Προσέξτε: Αύξηση μέσου ετήσιου μισθού από το 2019 μέχρι το 2025 στο ιλιγγιώδες 0,3% καθαρή αξία χωρίς τον πληθωρισμό. Δηλαδή, κάποιος ο οποίος το 2019 με τον μισθό του μπορούσε να αγοράσει αγαθά και υπηρεσίες αξίας 1.000 ευρώ, το τέλος του 2025 μπορούσε να αγοράσει αγαθά και υπηρεσίες αξίας 1.003 ευρώ. Τρία ολόκληρα ευρώ σε έξι ολόκληρα χρόνια. Αυτό λέει η ετήσια έκθεση του ΙΝΕ ΓΣΕΕ του 2026, η φετινή έκθεση δηλαδή. 
Και ποιο είναι το αποτέλεσμα όλων αυτών, το οποίο ανακοίνωσε μόλις χθες η Eurostat; Ένας στους δύο Έλληνες -προσέξτε, ένας στους δύο Έλληνες!- το 50% του πληθυσμού, αδυνατεί να αντιμετωπίσει μια έκτακτη οικονομική δαπάνη. Είναι μακράν το χειρότερο ποσοστό σε όλη την Ευρώπη των 27, είκοσι μία ολόκληρες ποσοστιαίες μονάδες πάνω από τον ευρωπαϊκό μέσο όρο. 
Αυτή, λοιπόν, η πολιτική, με αυτά τα αποτελέσματα, κυρίες και κύριοι της Κυβέρνησης, είναι που αμφισβητείται πλέον διεθνώς. Αυτό το αναποτελεσματικό και εμμονικό οικονομικό υπόδειγμα έχει αρχίσει πλέον να χάνει τη νομιμοποίησή του, ακόμα και σε αυτούς που ήταν στο παρελθόν οι πιο ένθερμοι υποστηρικτές του. Δείτε τι λένε οι νομπελίστες οικονομολόγοι, όπως ο Στίγκλιτς και ο Ατζέμογλου, οι οποίοι θέτουν το ζήτημα της υπερσυσσώρευσης του πλούτου με όρους κοινωνικής αδικίας, αλλά και με όρους κινδύνου για τη δημοκρατία. Δείτε τι λέει ακόμα και το Διεθνές Νομισματικό Ταμείο, από τους κατ’ εξοχήν δηλαδή θεματοφύλακες της νεοφιλελεύθερης Ορθοδοξίας, που μιλάει πια για φορολόγηση των κεφαλαιακών αποδόσεων και των κληρονομιών. Δείτε τι λέει ο ΟΟΣΑ, ο οποίος λέει εδώ και καιρό ότι το ΑΕΠ δεν αρκεί ως δείκτης για να μετρήσουμε την οικονομική ευημερία, ότι πρέπει να εξετάζουμε ποιος ωφελείται από την ανάπτυξη, πώς ζουν οι άνθρωποι, ποιες είναι οι ανισότητες, τι επιπτώσεις έχει στο περιβάλλον. Δεν τους έπιασε όλους αυτούς ξαφνικά κάποιος οίστρος ριζοσπαστισμού, προφανώς. Βλέπουν, όμως, τα αδιέξοδα. Βλέπουν τα αδιέξοδα στα οποία οδηγούμαστε. Και γι’ αυτό, ζητήματα που για δεκαετίες καταγράφονταν στον δημόσιο διάλογο ως αριστερές ιδεοληψίες, συζητούνται σήμερα ακόμη και μέσα στα κυρίαρχα κέντρα της οικονομικής σκέψης.
Και βεβαίως όλη αυτή η συζήτηση έχει στον πυρήνα της το πώς θα μειωθεί το κόστος ζωής, που θα πει: Κρατική παρέμβαση στη διαμόρφωση των τιμών, όχι ανεξέλεγκτη δύναμη στις πολυεθνικές για να καθορίζουν τις τιμές και να στήνουν καρτέλ, όπως γίνεται στη χώρα μας στην αγορά ενέργειας, στα καύσιμα, στα τρόφιμα. Συζητάνε για δωρεάν δημόσιες μεταφορές. Συζητάνε για κατάργηση πάγιων χρεώσεων στο ρεύμα και στο νερό, για πλαφόν στα τιμολόγια. Πώς, δηλαδή, ένα σημαντικό μέρος του κόστους που υφίστανται αυτήν τη στιγμή τα νοικοκυριά, οι οικογενειακοί προϋπολογισμοί, θα καλυφθεί από δημόσια χρηματοδότηση και από καθολικές υπηρεσίες. 
Και εμείς εδώ τι συζητάμε; Συζητάμε πώς θα μοιραστούν τα ρέστα από τα deal του Μεγάλου Μαξίμου, από τον χορό των δισεκατομμυρίων σε απευθείας αναθέσεις, από το σκάνδαλο των αγροτικών επιδοτήσεων, από ένα ταμείο ανάκαμψης το οποίο μοιράστηκε προκλητικά σε ημέτερους και δεν άφησε το παραμικρό αποτύπωμα στο παραγωγικό μοντέλο της χώρας. Συζητάμε τα δεκαδικά ψηφία του δημοσιονομικού περιθωρίου, δυστυχώς. Εκεί έχει οδηγηθεί η οικονομική και δημοσιονομική συζήτηση στη χώρα μας. 
Και μιας και αναφέρθηκα στον δημοσιονομικό χώρο, εδώ υπάρχει κάτι εξαιρετικά προκλητικό, αν μου επιτρέπετε, να πω. Γιατί τα μέτρα της ΔΕΘ, του κ. Μητσοτάκη, παρουσιάζονται με τη γνωστή αριθμητική: Τόσα εκατομμύρια από εδώ, τόσα εκατομμύρια από εκεί, μέχρι εδώ μπορούμε να φτάσουμε, αυτά μάς επιτρέπουν τα δημοσιονομικά περιθώρια και οι δημοσιονομικοί κανόνες. Και την ίδια στιγμή, η Ευρωπαϊκή Ένωση, η Ευρωπαϊκή Δεξιά -στην οποία πρωταγωνιστεί και ο κ. Μητσοτάκης- κινητοποιεί 800 δισεκατομμύρια ευρώ στην άμυνα. Μια Ευρώπη που διαπραγματεύεται επί χρόνια πόσο αυστηροί πρέπει να είναι οι περιορισμοί, που υπολογίζει σαν τον Γερολαδά του Καζαντζάκη και το τελευταίο δεκαδικό, όταν αυτό αφορά το κοινωνικό κράτος, που αντιμετωπίζει τις κοινωνικές επενδύσεις ως δημοσιονομικό βάρος, αλλά όταν έρχεται η ώρα των εξοπλισμών, εκεί δεν υπάρχουν δημοσιονομικοί περιορισμοί, εκεί ανοίγουν οι κάνουλες και ρέει το χρήμα.
Πόσο σοβαρή, πραγματικά, μπορεί να είναι μια συζήτηση για τον δημοσιονομικό χώρο, όταν για τα σχολεία, για τα νοσοκομεία, για τους μισθούς, για τις μεταφορές, για την ενέργεια, η Κυβέρνηση μάς λέει ότι δεν υπάρχουν δημοσιονομικά περιθώρια, αλλά έρχεται εδώ ο Υπουργός Εθνικής Άμυνας κάθε βδομάδα και ανακοινώνει νέους εξοπλισμούς εκατομμυρίων -και μάλιστα πολλές φορές αυτό να γίνεται και χωρίς έλεγχο- υπό το πρόσχημα του απορρήτου; Ούτε καν Κοινοβουλευτικό Έλεγχο. 
Κλείνω, λοιπόν, κυρίες και κύριοι της Κυβέρνησης, λέγοντας το εξής: Θεωρώ ότι η εποχή στην οποία παρουσιάζατε τη δική σας οικονομική και δημοσιονομική πολιτική ως πανάκεια και ως μοναδικό δρόμο, είναι μια εποχή η οποία τελειώνει. Γιατί το κοινωνικό αίτημα πλέον δεν είναι μόνο η δικαιότερη διανομή. Είναι η ίδια η αμφισβήτηση του προνομίου μιας οικονομικής και πολιτικής ελίτ να αποφασίζει τι θα παράγει αυτή η χώρα, πώς θα αξιοποιεί τους πόρους της και ποιες ανάγκες θα μείνουν ακάλυπτες. Η κοινωνία δεν έχει ανάγκη από μια κυβέρνηση η οποία μοιράζει τα ρέστα μιας ανάπτυξης που αφορά τους λίγους, αλλά έχει ανάγκη από μια οικονομία που θα οργανώνεται στη βάση των ίδιων των αναγκών της. Με αξιοπρεπείς μισθούς, με ισχυρό κοινωνικό κράτος, με δημόσια αγαθά. Με αναδιανομή του πλούτου από πάνω προς τα κάτω και όχι το ανάποδο. Έχει ανάγκη, λοιπόν, η κοινωνία από πολιτική αλλαγή, κυρίες και κύριοι συνάδελφοι, και αυτό είναι το βασικό διακύβευμα και των επόμενων εκλογών. 
Ευχαριστώ. 
ΠΡΟΕΔΡΕΥΩΝ (Γεώργιος Λαμπρούλης): Ο κ. Παύλος Χρηστίδης έχει τον λόγο από το ΠΑΣΟΚ και θα ακολουθήσει ο Υφυπουργός κ. Πετραλιάς. 
ΠΑΥΛΟΣ ΧΡΗΣΤΙΔΗΣ: Σας ευχαριστώ πολύ, κύριε Πρόεδρε. 
Βρίσκομαι σήμερα εδώ για να απευθυνθώ προς τον ελληνικό λαό και να αναδείξω μια σειρά από ζητήματα τα οποία απασχολούν τις τελευταίες εβδομάδες τη δημόσια σφαίρα, με έναν τρόπο ο οποίος δεν θα ήταν ο ιδανικότερος. Και δεν μπορώ να μην ξεκινήσω από την πολύ σοβαρή πρωτοβουλία, την οποία έχει πάρει ολόκληρη η Κοινοβουλευτική Ομάδα του ΠΑΣΟΚ, για το τέλος ταφής απορριμμάτων. 
Το λέω αυτό, διότι η αναφορά μου δεν έχει μόνο στόχο να αναδείξει το κρίσιμο αυτό ζήτημα και για το περιβάλλον και για τον Δήμο και για τους δημότες, αλλά έχει πρωτίστως την ευθύνη να καταδικάσει τον τραμπουκισμό. Να καταδικάσει όλους εκείνους οι οποίοι, στο όνομα της Αυτοδιοίκησης, ήρθαν σε ένα συνέδριο -όπως είναι το συνέδριο που έγινε στην Καλαμάτα για την ΚΕΔΕ- άκουσαν τον Πρωθυπουργό να μη λέει τίποτα για την Αυτοδιοίκηση, άκουσαν τους αρμόδιους Υπουργούς και τους εκπροσώπους της Νέας Δημοκρατίας να μη λένε τίποτα επί της ουσίας για την Αυτοδιοίκηση και όταν ήρθε η ώρα για τα ψηφίσματα -για όλα αυτά τα θέματα τα οποία καίνε τους δημότες σε κάθε γωνιά της πατρίδας μας- αυτό το οποίο επέλεξαν να κάνουν είναι να επιχειρήσουν να τραμπουκίσουν τον Δήμαρχο Αθηναίων, Χάρη Δούκα, με έναν τρόπο ο οποίος είναι εντελώς απαράδεκτος και αδιανόητος.
Και το αναφέρω αυτό διότι αυτό είναι το οποίο υποκρύπτει την πραγματική αλαζονεία, τον φόβο, αλλά και την αντίληψη η οποία δείχνει ότι κάποιοι βλέπουν την Αυτοδιοίκηση ως το γαλάζιο παραμάγαζό τους, ως ένα παραμάγαζο το οποίο το χρησιμοποιούν για να κάνουν τις συγκεκριμένες υποχρεώσεις τις οποίες έχουν και τις οποίες βλέπουμε να σκάνε η μία μετά την άλλη το τελευταίο χρονικό διάστημα. 
Είμαι, όμως, εδώ για να αναδείξω αυτό το είπα και στην αρχή, κύριε Υπουργέ, την υποκρισία της Νέας Δημοκρατίας και περιμένω να δω πώς θα τοποθετηθείτε τις επόμενες μέρες. Έχω εδώ μπροστά μου τις θέσεις της Λαϊκής Συσπείρωσης, τους εκπροσώπους του ΚΚΕ, μπροστά στο συνέδριο της ΚΕΔΕ. Τι λένε; Κατάργηση του τέλους ταφής που έχει επιβαρύνει υπέρογκα τους προϋπολογισμούς. Φαντάζομαι το ξέρετε. Έχω μπροστά μου την ανακοίνωση της Αυτοδιοίκησης τώρα. Τι λέει; Κατάργηση του τέλους ταφής. 
Αυτό, όμως, το οποίο κυρίως έχω μπροστά μου και το οποίο ήθελα να σας δείξω, γιατί μπορεί και να μην το γνωρίζετε, είναι οι θέσεις του κ. Κυρίζογλου, έτσι όπως εκφράστηκαν στο συνέδριο της ΚΕΔΕ 5-7 Νοεμβρίου. Τι λέει, λοιπόν, ο κ. Κυρίζογλου και η παράταξη της Νέας Δημοκρατίας, όπως εκφράζεται με αυτή την πλειοψηφία, που δεν ήξερε πώς να μετρήσει και τραμπούκιζε τον Δήμαρχο και όποιον είχε διαφορετική άποψη; Κατάργηση του τέλους ταφής και επιστροφή των πόρων που έχουν ήδη εισπραχθεί στους δήμους.
 Τι θα κάνετε με την τροπολογία μας, κύριε Υπουργέ; Τι θα κάνετε, συνάδελφοι της Νέας Δημοκρατίας, οι οποίοι πήγατε στο συνέδριο της ΚΕΔΕ ή έχετε φίλους και γνωστούς δημάρχους που προέρχονται από τη Νέα Δημοκρατία και εκφράζονται με αυτή τη θέση; Γιατί γνωρίζετε πάρα πολύ καλά ότι επί της ουσίας αυτή η επιβολή του τέλους ταφής είναι μια πολύ άδικη και οικονομικά εξοντωτική επιλογή σε βάρος της Τοπικής Αυτοδιοίκησης. Και ποιος καλείται να το πληρώσει, με βάση τη δική σας αντίληψη; Καλείται να το πληρώσει ο δημότης, ο πολίτης, όλοι εκείνοι οι οποίοι ήδη έχουν επιβαρυνθεί σε πολύ μεγάλο βαθμό από τις πολιτικές επιλογές της Κυβέρνησης της Νέας Δημοκρατίας τα τελευταία επτά-οκτώ χρόνια. 
Υπάρχει αυξημένο ενεργειακό κόστος, υψηλές δαπάνες καυσίμων, συντήρησης, εξοπλισμού, ανατιμήσεις σε υπηρεσίες και υλικά και προφανώς ακόμα μεγαλύτερη υποχρηματοδότηση. Κι έρχεστε να προσθέσετε το τέλος ταφής σε αυτές τις πιέσεις και να αφαιρέσετε πόρους από την καθαριότητα και την τεράστια προσπάθεια που κάνουν οι εργαζόμενοι στην καθαριότητα, οι δημοτικοί υπάλληλοι, οι οποίοι κάνουν μια τεράστια προσπάθεια, από την κοινωνική πολιτική, από τις υποδομές και εν τέλει, από την καθημερινότητα όλων των Ελλήνων πολιτών. Αυτό είναι το μεγάλο ζήτημα. 
Έχετε προσθέσει αναδρομικές χρεώσεις χωρίς προηγούμενο. Ξέρετε ότι οι δήμοι κλήθηκαν να καταβάλλουν για το 2024 περίπου 240.000.000. Έχετε προϋπολογισμούς οι οποίοι είναι σε αδιέξοδο. Έχετε αυξήσεις που ήδη συμβαίνουν. Και τι δίνετε απέναντι σε όλα αυτά; Τίποτα. Υποσχέσεις, εξυπνακισμούς και επικοινωνία. Την ίδια ώρα που γνωρίζετε πολύ καλά πόσο σημαντική είναι η υποστελέχωση η οποία επιδεινώνει το πρόβλημα. 
Τα λέω όλα αυτά διότι η αποκέντρωση μέσω της Αυτοδιοίκησης δεν μπορεί να είναι ένα ευχολόγιο το οποίο κάθε φορά που έρχεται εδώ ο κ. Μητσοτάκης, ο αρμόδιος Υπουργός, ο κ. Λιβάνιος, το ανακοινώνει στους πολίτες, αλλά δεν δίνει τις οικονομικές δυνατότητες στους δήμους να είναι βιώσιμοι. Οδηγείτε τους δήμους στη χρεοκοπία. Κι εδώ, απευθυνόμενος και προς τους Βουλευτές της Νέας Δημοκρατίας, θα πρέπει ο καθένας από εσάς να αναλάβει τις ευθύνες του όσον αφορά τις συζητήσεις που κάνετε με τους δημάρχους. Σας τα λένε και πρέπει να έρχεστε εδώ στη Βουλή να υπερασπίζεστε το δίκαιο των δημοτών.
 Κι έρχομαι πολύ γρήγορα στη δεύτερη τροπολογία μας. Υπάρχει ένας συνταξιούχος ο οποίος έχει δουλέψει πάνω από σαράντα χρόνια και είναι εξήντα ετών. Με τη δική σας ρύθμιση, με αυτό το οποίο εσείς φέρνετε, ο άνθρωπος αυτός δεν θα πάρει τα 400 ευρώ. 
Εμείς θεωρούμε ότι η επιλογή των 400 ευρώ -τα έχουμε πει πολλές φορές- δεν λύνει κανένα απολύτως ζήτημα. Γι’ αυτό κι έχουμε μιλήσει για τη δέκατη τρίτη σύνταξη. Γι’ αυτό έχουμε μιλήσει για το ΕΚΑΣ. Γι’ αυτό έχουμε μιλήσει για την αναλογική σύνταξη. Γι’ αυτό έχουμε μιλήσει για την πραγματική στήριξη των συντάξεων χηρείας, των συντάξεων αναπηρίας, για τον τρόπο με τον οποίο πρέπει να αλλάξουμε την εισφορά αλληλεγγύης και να την καταργήσουμε, επιτέλους, γιατί είναι βαθιά άδικη. Αυτές είναι οι πραγματικές πολιτικές επιλογές που χρειαζόμαστε. 
Ειλικρινά, όμως, ακόμα και σε αυτή την επιλογή των 400 ευρώ, δεν καταλαβαίνετε αυτό που σας λένε οι συνταξιούχοι, ότι αυτό που κάνετε κόβει στα δύο τους συνταξιούχους και δημιουργεί δύο διαφορετικές ταχύτητες; Πως αύριο το πρωί θα συναντήσετε πολίτες, οι οποίοι έχουν ψηφίσει τη Νέα Δημοκρατία, έχουν κατοχυρώσει συνταξιοδοτικό δικαίωμα και δεν έχουν συμπληρώσει το εξηκοστό πέμπτο έτος της ηλικίας τους και δεν τους δίνετε τα 400 ευρώ; Δεν νιώθετε ότι αυτό είναι μια βαθιά αδικία, την οποία πρέπει να την αντιμετωπίσετε και να υιοθετήσετε τη δική μας πρόταση; 
Τέλος, θέλω να πω, κύριε Υπουργέ, ότι τα μέτρα τα οποία ανακοίνωσε ο κ. Μητσοτάκης στη Διεθνή Έκθεση Θεσσαλονίκης είναι προφανές ότι δεν είναι αρκετά. Δεν φτάνουν σε οποιοδήποτε επίπεδο. Γι’ αυτόν ακριβώς τον λόγο από τότε μέχρι και σήμερα πολλές φορές, ακόμα και δεκαπέντε μέρες μετά την παρουσία του στη Διεθνή Έκθεση Θεσσαλονίκης, αναγκάστηκε να κάνει ρυθμίσεις και για τα ζητήματα της ενέργειας και για μια σειρά άλλων ζητημάτων. Η πολιτική σας επιλογή οκτώ χρόνια τώρα είναι μια επιλογή η οποία δεν έχει φέρει αποτέλεσμα στην ακρίβεια. Είναι ελάχιστα τα οφέλη για τους εργαζόμενους, ελάχιστα τα οφέλη για τους συνταξιούχους. Είναι 3 ευρώ σε έξι χρόνια. Ένας στους δύο Έλληνες δεν μπορούν να ανταποκριθούν σε μία έκτακτη ανάγκη. Αυτή είναι η Ελλάδα του 2026, μετά από επτά χρόνια διακυβέρνησης. 
Γι’ αυτόν ακριβώς το λόγο και μετά από όλες αυτές τις δυσώδεις υποθέσεις της διαφθοράς, θα πρέπει να επιλέξετε εάν γνωρίζατε και αυτή η διαφθορά είναι κομμάτι το οποίο το γνωρίζατε ή είναι απλά μία ανικανότητα την οποία δεν μπορούσατε να αντιμετωπίσετε κι έχει δημιουργήσει έναν αθέμιτο ανταγωνισμό που έχει οδηγήσει μικρομεσαίες επιχειρήσεις στο κλείσιμο, έχει οδηγήσει επιχειρήσεις οι οποίες δεν μπορούσαν να ανταποκριθούν σε αυτά τα οποία δεν έβρισκε η ΑΑΔΕ, κύριε Υπουργέ. 
Δεν έκανε τη δουλειά της η ΑΑΔΕ. Ποιος την έχει πληρώσει; Την έχει πληρώσει η μικρομεσαία επιχείρηση.  Πάνω από χίλιοι πεντακόσιοι φούρνοι έχουν κλείσει τα τελευταία τρία χρόνια. Πόσες πιτσαρίες μπορεί να έκλεισαν εξαιτίας του αθέμιτου του ανταγωνισμού; Πόσες επιχειρήσεις μπορεί να έχουν κλείσει επειδή δεν μπορούν να κάνουν αυτά τα οποία έκαναν όλοι εκείνοι που σχηματίζουν τα κυκλώματα, τα οποία πιάνετε με πολύ μεγάλη καθυστέρηση. 
Σας ευχαριστώ πάρα πολύ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Γεώργιος Λαμπρούλης): Θα δώσουμε τον λόγο τώρα στον Υφυπουργό Εθνικής Οικονομίας και Οικονομικών, τον κ. Πετραλιά.

 Κατ’ αρχήν, ήθελα να ξεκινήσω καταθέτοντας τις νομοτεχνικές και να αναφέρω γι’ αυτές.
(Στο σημείο αυτό ο Υφυπουργός Εθνικής Οικονομίας και Οικονομικών κ. Θάνος Πετραλιάς  καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής: 













ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών): Οι βασικές αλλαγές, όπως τις έχει αναφέρει και ο Υπουργός, είναι οι εξής:
 Κατ’ αρχήν, όσον αφορά τόσο τη διάταξη για τα όρια του ΕΝΦΙΑ όσο και για τη μείωση 50% των τεκμηρίων, επεκτείνεται. Τι κάνουμε; Αυξάνουμε τον αριθμό των οικισμών. Από οικισμούς ως χίλιους πεντακόσιους κατοίκους και ως χίλιους επτακόσιους που ήταν σε κάποιες περιοχές, πηγαίνουμε στους δύο χιλιάδες κατοίκους και ως δύο χιλιάδες διακόσιους στη Δυτική Μακεδονία και προστίθενται οι περιφερειακές ενότητες της Περιφέρειας Κεντρικής Μακεδονίας, της Περιφέρειας Ανατολικής Μακεδονίας και Θράκης και της Περιφέρειας Ηπείρου που εφάπτονται με τα σύνορα της χώρας. Πάνε κι αυτές στους δύο χιλιάδες διακόσιους κατοίκους. 
Ουσιαστικά, αφορά πέντε οικισμούς. Να τους αναφέρω. Είναι η Πέλλα, το Νέο Σούλι Σερρών, οι Φιλιάτες Θεσπρωτίας, το Σταυράκι Ιωαννίνων και το Γραικοχώρι Θεσπρωτίας. Να αναφέρω ότι αυτό ήταν η πρωτοβουλία των Βουλευτών μας, της Πέλλας, των Σερρών και των Ιωαννίνων, δηλαδή ο κ. Καρασμάνης, ο κ. Σταμινίτης, ο κ. Λεονταρίδης, ο κ. Αμυράς, που τον βλέπω εδώ. Να αναφέρω και τους υπόλοιπους που το έθεσαν, ο κ. Βασιλειάδης, η κ. Κεφαλά, ο κ.  Χατζηβασιλείου και η κ. Αραμπατζή. Ουσιαστικά ήταν στο όριο αυτοί οι οικισμοί,  γύρω στα δύο χιλιάδες πενήντα  άτομα, οπότε διευρύνεται κοντά στα χερσαία σύνορα της χώρας και σε αυτούς τους οικισμούς. 
Το δεύτερο θέμα είναι το επίδομα των 400 ευρώ. Ήταν ένα θέμα που το ανέφερε η ΕΣΑμεΑ στην ακρόαση φορέων. Προστίθενται στους δικαιούχους των 400 ευρώ ορισμένα άτομα με αναπηρία που λάμβαναν μόνο σύνταξη θανάτου, αλλά όχι άλλα αναπηρικά επιδόματα. Είναι λίγο πάνω από τρεις χιλιάδες άτομα. Προστίθενται ακριβώς στο επίδομα των 400 ευρώ ώστε να μην αδικηθούν, γιατί έχουμε πει ότι τα άτομα με Αναπηρία, ανεξαρτήτως της ηλικίας, λαμβάνουν το επίδομα των 400 ευρώ. 
Μια άλλη μικρή νομοτεχνική είναι ότι για την οικονομική ενίσχυση για τα voucher των πρατηρίων καυσίμων υπεισέρχεται και η Κοινωνία της Πληροφορίας με προγραμματική συμφωνία για να τρέξει η επιδότηση. 
Στον λογαριασμό νέας γενιάς είχε τεθεί ένα θέμα για το τι γίνεται αν κάποιες τράπεζες κ.λπ., μέχρι να ξεκινήσουν να διατίθενται αυτά τα προϊόντα μέσα στο 2027, μπορεί να περάσουν ένας, δυο, τρεις μήνες και κάποια παιδιά που έχουν γεννηθεί Ιανουάριο, Φεβρουάριο, Μάρτιο του 2025, να μην προλάβουν τη διετία. Επομένως, προσθέτουμε μια μεταβατική διάταξη, ότι ειδικά για αιτήσεις που θα υποβληθούν εντός του 2027, δικαιούχοι είναι τέκνα που έχουν γεννηθεί από την 1-1-2025, έτσι ώστε να οριστικοποιήσουμε ότι όλα τα παιδιά που έχουν γεννηθεί μέσα στο 2025, ακόμα και προς το τέλος του 2027 να πάνε, θα είναι δικαιούχοι.
Επίσης για τον ΜΙΔΑ -βλέπω εδώ και τον κ. Φωτόπουλο που το ανέδειξε ιδιαιτέρως και ήταν σωστή η παρέμβαση-, η μη επιβολή, λοιπόν, του φόρου -όχι των προσαυξήσεων- δεν καταλαμβάνει περιπτώσεις όπου δεν έχει δηλωθεί δικαίωμα, καθόλου δηλαδή, επί του ακινήτου μέχρι την έναρξη ισχύος του νόμου. Άρα, όταν κάποιος κάνει τροποποιητική για διόρθωση, εκεί δεν θα πληρώνει ούτε φόρο, ούτε προσαυξήσεις. Αν, όμως, δεν έχει δηλώσει καθόλου ένα δικαίωμα επί ακινήτου και το δηλώνει πρώτη φορά, θα πληρώσει τον φόρο.
 Γενικά η διάταξη της μη πληρωμής είτε φόρου είτε προσαυξήσεων δεν καταλαμβάνει τα πιστωτικά ιδρύματα, συμπεριλαμβανομένων των υποκαταστημάτων αλλοδαπών πιστωτικών ιδρυμάτων, τους διαχειριστές πιστώσεων και μέσω αυτούς τους αγοραστές πιστώσεων, καθώς και τα συνδεδεμένα με αυτά πρόσωπα. Άρα, σε αυτές τις περιπτώσεις οποιαδήποτε τροποποιητική του Ε9 έχει και φόρο και πρόστιμα και τόκους.
Το δεύτερο σημείο, πριν ξεκινήσω την κανονική μου ομιλία -αλλά δεν μου μένει πολύς χρόνος-, είναι κάτι που ανέφερε και ο κ. Γιαννούλης και ο κ. Ανδρουλάκης, ότι βρίσκουμε δημοσιονομικό χώρο εκεί που δεν υπάρχει. Να το εξηγήσω, για να είμαστε απολύτως ξεκάθαροι. Όταν ανακοινώσαμε τα μέτρα ΔΕΘ, μοιράσαμε και ένα σημείο με πενήντα τρεις σελίδες και το είπαμε και στη συνέντευξη τύπου. Στη σελίδα 19 έχουμε πώς προέκυψε ο δείκτης δαπανών. Με βάση τον Απρίλιο, λοιπόν, όταν καταθέσαμε την ετήσια έκθεση προόδου του μεσοπρόθεσμου, το «annual progress report» στις 30 Απριλίου, είπαμε εκεί με βάσει την Commission, ότι έχουμε χώρο 1 δισεκατομμύριο ευρώ για το 2027. Από αυτό, λοιπόν, το 1 δισεκατομμύριο ευρώ να θυμίσω ότι 550 εκατομμύρια ευρώ κατ’ αρχήν από τα μέτρα που είναι μέρος των 2,2 δισεκατομμυρίων ευρώ, ήταν μέσα στο «progress report» του Απριλίου. Ποια είναι αυτά; H μείωση μισής μονάδας των ασφαλιστικών εισφορών, την είχαμε εξαγγείλει πιο πριν και η αύξηση των δημοσίων υπαλλήλων βάσει του κατώτατου. Άλλα 380 εκατομμύρια ευρώ είναι αυτό. 
Αυτά τα δύο μέτρα, λοιπόν, αυτά τα 550 εκατομμύρια ευρώ, ήταν μέρος και επιπλέον αυτών είχαμε το 1 δισεκατομμύριο ευρώ. Άρα, ήταν 1 δισεκατομμύριο ευρώ συν 550 εκατομμύρια αυτά που είχαμε εξαγγείλει και άλλα 400 εκατομμύρια είναι ρήτρα διαφυγής για την ενέργεια. Άρα, 1 δισεκατομμύριο ευρώ, συν 550 εκατομμύρια ευρώ που ήταν ήδη εξαγγελμένα, συν 400 εκατομμύρια ευρώ που ήταν η ρήτρα διαφυγής, πάμε στο 1 δισεκατομμύριο 950 εκατομμύρια ευρώ. Βρήκαμε χώρο 300 εκατομμύρια ευρώ με ενεργητικά μέτρα εσόδων, τα οποία ήταν τα εξής: 199 εκατομμύρια ευρώ είναι η εκτίμηση που συμφωνήσαμε με την Commission η επέκταση της ψηφιακής κάρτας εργασίας σε νέους κλάδους που γίνεται από αυτόν τον Νοέμβριο, τώρα, που έγινε. Αναγνώρισαν 59 εκατομμύρια ευρώ έσοδα από φόρους με μορφή χαρτοσήμου. Είναι μεταρρύθμιση που είχε γίνει πρόπερσι και τώρα βγήκαν οι δηλώσεις και αναγνωρίστηκε, που κάναμε την ψηφιακή είσπραξη και 37 εκατομμύρια ευρώ αναπροσαρμόσαμε τα τέλη ταξινόμησης στα υβριδικά οχήματα. Αυτά είναι άλλα 300 εκατομμύρια ευρώ.
ΠΑΡΙΣ ΚΟΥΚΟΥΛΟΠΟΥΛΟΣ (Δ΄ Αντιπρόεδρος της Βουλής): Στα 2,2 δισεκατομμύρια ευρώ ποια είναι η ενεργειακή ρήτρα διαφυγής;
[bookmark: _Hlk231888640]ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών): Το σημερινό νομοσχέδιο, για να είμαστε ξεκάθαροι, περιλαμβάνει ένα μέρος, είναι 300 εκατομμύρια ευρώ. Έχει τον συμπληρωματικό προϋπολογισμό του ΠΔΟΕ. Αλλά για το κόστος για το 2027 είναι 400 εκατομμύρια ευρώ. Αυτά τα 400 εκατομμύρια ευρώ, λοιπόν, είναι η ρήτρα διαφυγής που έχουμε τα μέτρα στον προϋπολογισμό. Άρα, είναι 1 δισεκατομμύριο ευρώ, συν 550 εκατομμύρια ευρώ που ήταν ήδη ανακοινωμένα, συν 400 εκατομμύρια ευρώ, συν 300 εκατομμύρια ευρώ τα ενεργητικά μέτρα εσόδων. Ακριβώς έτσι βγαίνει.
Είναι φανερό ότι το νομοσχέδιο έχει μόνο θετικές διατάξεις -τα έχουμε αναφέρει- για το σύνολο των κοινωνικών ομάδων. Τι κάναμε; Πέρυσι είχαμε τη φορολογική μεταρρύθμιση κατά βάση, συν το πάγωμα της προσωπικής διαφοράς για τους συνταξιούχους. Αυτά ήταν τα δύο βασικά μέτρα. Η φορολογική μεταρρύθμιση, λοιπόν, που αφορούσε το σύνολο των μισθωτών και των συνταξιούχων, αλλά κυρίως αφορούσε τους ανθρώπους με παιδιά και τους νέους μας, ερχόμαστε σε συνέχεια αυτουνού και φέρνουμε μέτρα που αφορούν το σύνολο των κοινωνικών ομάδων, τους ελεύθερους επαγγελματίες, τους συνταξιούχους, τους δημοσίους υπαλλήλους, τους μισθωτούς, τους αγρότες, τα άτομα με αναπηρία και έχουμε και μέτρα για ενίσχυση των ιδιωτικών και δημοσίων επενδύσεων. Τα πιο βασικά μέτρα, πολύ επιγραμματικά, αλλά να το θυμίσω:
Αυξάνεται στα 400 ευρώ η καθαρή ενίσχυση στους συνταξιούχους από τώρα, από τις 30 Νοεμβρίου και για κάθε έτος. Είναι μόνιμο μέτρο, με κόστος 880 εκατομμύρια ευρώ. Είναι όλοι οι συνταξιούχοι άνω των 65. Οι συνταξιούχοι που λαμβάνουν μόνο σύνταξη θανάτου άνω των 60, όλα τα άτομα αναπηρίας χωρίς ηλικιακό όριο και οι ανασφάλιστοι υπερήλικες χωρίς κάποιο άλλο κριτήριο. Ναι, προφανώς απευθυνόμαστε σε αυτούς που είναι πιο δύσκολο να εργαστούν, που είναι οι πιο μεγάλοι σε ηλικία, άνω των 65, ανασφάλιστοι υπερήλικες, χήρες άνω τον 60 και άτομα με αναπηρία ανεξαρτήτως ηλικίας, που δεν είναι εύκολο να βρουν άλλη ευκαιρία για να έχουν άλλο εισόδημα, να το πω απλά. Εκεί είναι οι πιο ευάλωτες ομάδες που χρειάζονται τη στήριξή μας.
Από 1,45 εκατομμύρια δικαιούχους πέρυσι, πάμε σε 2,2 εκατομμύρια φέτος, 880 εκατομμύρια. Επίδομα εορτών Χριστουγέννων σε επτακόσιους είκοσι χιλιάδες δημοσίους υπαλλήλους από του χρόνου. Έχει κόστος 433 εκατομμύρια ευρώ. Υπάρχει ο στόχος δαπανών, αλλά το θεσμοθετούμε μετά από δεκαπέντε χρόνια. Να θυμίσω ότι, όμως, θα αυξηθούν και τον Απρίλιο οι αποδοχές των δημοσίων υπαλλήλων κατά 40 ευρώ με βάση την αύξηση του κατώτατου και άλλα 40 Ιανουάριο του 2028, σύνολο 80 ευρώ. Μετά έχουμε τη μείωση μισής μονάδας των ασφαλιστικών εισφορών από τον Απρίλιο στον ιδιωτικό τομέα μέσα στο νομοσχέδιο. 
Έχουμε την απαλλαγή για τους συνεπείς ελεύθερους επαγγελματίες από τις προσαυξήσεις. Να πούμε ότι οι ελεύθεροι επαγγελματίες τώρα που θα ανοίξουν οι φορολογικές δηλώσεις, θα δουν και τη μείωση του φόρου εισοδήματος του 2026 που κάναμε. Θα φανούν στις δηλώσεις του 2027. Συνολικά οι ελεύθεροι επαγγελματίες θα δουν μειώσεις 570 εκατομμυρίων ευρώ στις φορολογικές δηλώσεις που θα ανοίξουν τώρα μέσα Μαρτίου, με αυτές τις δυο ρυθμίσεις. 
Σταδιακή κατάργηση του τέλους επιτηδεύματος για τα νομικά πρόσωπα. Ναι, ξεκινάμε από την ελληνική περιφέρεια και τη Θεσσαλονίκη, γιατί όταν οι μισές επιχειρήσεις της χώρας έχουν συγκεντρωθεί στην Αττική, πρέπει πρώτα να ξεκινήσουμε να κρατήσουμε ζωντανές τις επιχειρήσεις της επαρχίας. Ναι, υπάρχει και το θέμα της αποκέντρωσης, το στεγαστικό, το δημογραφικό. Πρέπει κάποια στιγμή να το πούμε.
Άρα, προτεραιότητα, ναι, έχει να στηρίξουμε την επαρχία, γιατί έχουμε στεγαστικό, δημογραφικό και έχουμε και την ιδέα της αποκέντρωσης. Πρέπει να τα λέμε αυτά τα πράγματα. Ναι, το κάνουμε στη συνέχεια και στην Αθήνα, αλλά με βάση τον δημοσιονομικό χώρο δώσαμε προτεραιότητα στην επαρχία. Θα μπορούσαμε να το κάνουμε 50% οριζόντια σε όλους, αλλά πρέπει να δώσουμε μια προτεραιότητα στην επαρχία αυτήν τη στιγμή.
Έχουμε τον μηδενικό φορολογικό συντελεστή για τρίτεκνους, όπως κάναμε πέρυσι για τους πολύτεκνους και για τους νέους. Για τους κατά κύριο επάγγελμα αγρότες, ναι, λέτε ότι αυτοί είναι οι πιο πλούσιοι. Δεν είναι πλούσιος ένας αγρότης με 15.000 ευρώ εισόδημα, ούτε 20.000 ευρώ. Είναι οι αγρότες που έχουν το 55% περίπου της αγροτικής παραγωγής της χώρας. Είναι κατά κύριο επάγγελμα αγρότες που έχουν σημαντικές παραγωγές. Αυτό είναι.
Έχουμε αναπροσαρμογή των αναπηρικών επιδομάτων, αίτημα πολλών ετών από τις ΕΣΑμεΑ και τις ενώσεις με τα αναπηρικά επιδόματα.
Έχουμε τον Ατομικό Αποταμιευτικό Λογαριασμό Ανηλίκων. Ναι, με 1.200 ευρώ ετησίως που δίνουμε δεν θα ωφεληθεί και κάποιος πλούσιος ιδιαίτερα. Δεν νομίζω ότι τον ενδιαφέρουν τον πολύ πλούσιο τα 1.200 ευρώ ετησίως, τα 100 ευρώ τον μήνα, αλλά όντως δεν είναι επίδομα. Είναι ουσιαστικά κίνητρο αποταμίευσης και επενδύσεων. Αυτή είναι η ιδέα του, ό,τι βάζει ο γονέας ή οι συγγενείς του παιδιού, να το πω έτσι, να μπορούμε να βάζουμε και εμείς. Είναι μια μακρόπνοη μεταρρύθμιση που βελτιώνει σημαντικά τις προοπτικές των μελλοντικών γενεών. 
Θέλω να σταθώ και στο μέτρο της επιτάχυνσης των φορολογικών αποσβέσεων μηχανολογικού εξοπλισμού. Είναι σημαντικό μέτρο για την αύξηση των ιδιωτικών επενδύσεων, που όλοι αυτό ζητάμε και λέμε συνεχώς. Άρα, έξι χρόνια απόσβεση αντί για δέκα και με επιταχυνόμενο ρυθμό. Ενισχύεται, λοιπόν, η ρευστότητα των επιχειρήσεων, αλλά κινητροδοτείται η ανανέωση και ο εκσυγχρονισμός του παραγωγικού εξοπλισμού, οι επενδύσεις δηλαδή.
Έχουμε και τις λοιπές ρυθμίσεις, η διεύρυνση πληθυσμιακών κριτηρίων για τον ΕΝΦΙΑ, που είπαμε πριν, χαμηλότερες συντελεστής ΦΠΑ στα προϊόντα γυναικείας υγιεινής. Ναι, αυτό είναι ένα μέτρο. Αναμένουμε να περάσει όλο στον καταναλωτή; Όχι, δεν αναμένουμε να περάσει όλο στον καταναλωτή. Αναμένουμε ένα μέρος, αλλά είναι τυποποιημένα προϊόντα που έρχονται από το εξωτερικό. Μπορούμε να τα ελέγχουμε. Νομίζω ότι το σύνολο των ευρωπαϊκών χωρών τα έχει στον χαμηλό συντελεστή, οπότε είναι κάτι που έπρεπε να είναι στον χαμηλό συντελεστή 1,3% όπως είναι τα τρόφιμα κ.λπ. Έχουμε το επίδομα γέννησης, αύξηση του αφορολόγητου στα φιλοδωρήματα.
Το κεντρικό μήνυμα είναι πως όταν ακολουθεί κανείς με συνέπεια μια πολιτική δημοσιονομικής σταθερότητας και εξασφαλίζεται έτσι ο απαραίτητος δημοσιονομικός χώρος, τότε μπορούμε να μετατρέπουμε τα πλεονάσματα σε πολιτικές που εξασφαλίζουν διατηρήσιμη μακροχρόνια ανάπτυξη και ταυτόχρονα να μπορούμε να στηρίζουμε όλες τις κατηγορίες πολιτών και επαγγελματικών ομάδων.
Ευχαριστώ πολύ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Λαμπρούλης): Ο κ. Περικλής Μαντάς από τη Νέα Δημοκρατία έχει τον λόγο.
Κι ώσπου να ανέβει στο Βήμα ο κ. Μαντάς, να σας ενημερώσω ότι σήμερα η διαδικασία θα σταματήσει στο νούμερο εξήντα τέσσερα, στον κ. Φλώρο. Η συνεδρίαση θα συνεχίσει αύριο τις 9.00΄ και περίπου στις 14.00΄ υπολογίζουμε να διεξαχθεί η ονομαστική ψηφοφορία.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Πρόεδρε, μετά τον επόμενο ομιλητή θα μιλήσω εγώ.
ΠΡΟΕΔΡΕΥΩΝ (Γεώργιος Λαμπρούλης): Ωραία, μετά τον κ. Παραστατίδη θα μιλήσει η Πρόεδρος της Πλεύσης Ελευθερίας.
Κύριε Μαντά, έχετε τον λόγο.
ΠΕΡΙΚΛΗΣ ΜΑΝΤΑΣ: Ευχαριστώ πολύ, κύριε Πρόεδρε.
Κύριε Υφυπουργέ, κυρίες και κύριοι συνάδελφοι, σήμερα συζητούμε ένα νομοσχέδιο με ουσιαστικό αποτύπωμα στην καθημερινότητα εκατομμυρίων πολιτών, ένα σύνολο παρεμβάσεων που αφορούν το εισόδημα, τη φορολογία, την εργασία, την οικογένεια, την κοινωνική προστασία, μια σημαντική προσπάθεια, ώστε η οικονομική πρόοδος της χώρας να μεταφράζεται σε απτά οφέλη για την κοινωνία.
Το σημερινό νομοσχέδιο, λοιπόν, αποτελεί πρώτα και πάνω απ’ όλα ένα ακόμη σημαντικό βήμα στην υλοποίηση των δεσμεύσεων που ανέλαβε ο Πρωθυπουργός στην πρόσφατη Διεθνή Έκθεση Θεσσαλονίκης. Είναι η νομοθετική αποτύπωση του πακέτου μέτρων των 2,2 δισεκατομμυρίων ευρώ με το οποίο η Κυβέρνηση παρουσίασε ένα μελετημένο σχέδιο για την ενίσχυση του διαθέσιμου εισοδήματος, της αποταμίευσης και των επενδύσεων με ορίζοντα την περίοδο 2027-2030.
Κι αυτό έχει ξεχωριστή πολιτική σημασία, γιατί αποδεικνύει ότι οι εξαγγελίες μας δεν μένουν στα λόγια. Γίνονται συγκεκριμένες πολιτικές, μετατρέπονται σε νομοθετικές παρεμβάσεις και αποκτούν σαφές χρονοδιάγραμμα εφαρμογής. Αυτή είναι και η συνέπεια που οφείλει να χαρακτηρίζει μια κυβέρνηση, να αναλαμβάνει δεσμεύσεις, να σχεδιάζει με δημοσιονομική υπευθυνότητα και να τις υλοποιεί στην πορεία στην πράξη. 
Θα ήθελα να σταθώ, όμως, ιδιαίτερα στη στήριξη του πρωτογενούς τομέα. Η πρόβλεψη μηδενικού φορολογικού συντελεστή για τα δύο πρώτα κλιμάκια του αγροτικού εισοδήματος, των κατ’ επάγγελμα αγροτών, αποτελεί μια πολύ ουσιαστική παρέμβαση. Δεν είναι μόνο μια συγκεκριμένη και αναγκαία ελάφρυνση για τους ανθρώπους που καθημερινά εργάζονται στη γη, είναι και μια σαφής αναγνώριση της σημασίας της αγροτικής παραγωγής για ολόκληρο το εθνικό αναπτυξιακό μοντέλο της χώρας. Όλοι γνωρίζουμε καλά ότι οι προκλήσεις που αντιμετωπίζει ο αγροτικός κόσμος σήμερα είναι σύνθετες και πολύπλοκες. Το αυξημένο κόστος παραγωγής, η κλιματική αλλαγή, η έλλειψη εργατικών χεριών και η ανάγκη εκσυγχρονισμού απαιτούν συνολικές λύσεις. Και η στήριξη των αγροτών δεν μπορεί να εξαντλείται στις επιδοτήσεις και στις αποζημιώσεις. Και ιδιαίτερα, οφείλει να περνά και μέσα από τη φορολογική πολιτική, την ενίσχυση του διαθέσιμου εισοδήματος, τις επενδύσεις και τη δημιουργία ισχυρότερων συνεργασιών
Κι ένα σημαντικό βήμα προς αυτήν την κατεύθυνση, με ιδιαίτερη σημασία και για τη Μεσσηνία, γίνεται πράξη μέσα από τις νέες φορολογικές ελαφρύνσεις.
Όμως, επειδή αναφέρθηκα στη Μεσσηνία, κύριε Υφυπουργέ, αυτήν την περίοδο είναι η περίοδος της ελαιοσυγκομιδής και υπάρχει ένα εκρηκτικό μείγμα το οποίο έχει δημιουργηθεί αυτήν τη στιγμή. Έχουμε υπερπληθώρα προϊόντος, μεγάλες παραγωγές λόγω ευνοϊκής κλιματολογικής συνθήκης, έχουμε πολύ αυξημένο καλλιεργητικό κόστος και στους εργάτες γης, αλλά κυρίως και λόγω της ενέργειας και ταυτόχρονα έχουμε πολύ χαμηλή τιμή πώλησης.
Αυτή η συνθήκη δεν είναι συνθήκη μόνο της χώρας μας, είναι συνθήκη σε ολόκληρη τη Μεσόγειο. Η Ισπανία ήδη έχει προβεί σε κάποιες ενέργειες για ιδιωτική αποθεματοποίηση, υποχρεώνοντας στην ουσία τους αγροτικούς συνεταιρισμούς και τα ελαιοτριβεία να αποθεματοποιήσουν το 12% της παραγωγής, χωρίς βέβαια κρατική υποστήριξη. Και η Ιταλία έχει προβεί σε ένα πρόγραμμα στήριξης των ελαιοτριβείων και των αγροτικών συνεταιρισμών με άτοκο δάνειο έως 300.000 ευρώ, προκειμένου να μπορέσουν να ανταπεξέλθουν στις δύσκολες συνθήκες της χρονιάς και να δημιουργήσουν έμμεσα μια ιδιωτική αποθεματοποίηση, έτσι ώστε να μειωθεί η προσφορά για να συγκρατηθούν οι τιμές και ίσως να αυξηθεί η ζήτηση.
Θα πρέπει, κύριε Υπουργέ, να σχεδιάσουμε κάτι για την πατρίδα μας. Το ελαιόλαδο είναι το εθνικό μας προϊόν, δεν μπορούμε να το αφήσουμε αυτήν τη χρονιά έρμαιο των διεθνών συνθηκών και των προβλημάτων που θα δημιουργήσουν στους παραγωγούς μας.
Σας θυμίζω δε ότι είναι δεύτερη συνεχόμενη κακή χρονιά για τον Έλληνα αγρότη, διότι πέρυσι αντίστοιχα είχαμε άλλα προβλήματα τα οποία δημιούργησαν ιδιαίτερες συνθήκες. Με τον φόβο, λοιπόν, της εγκατάλειψης και με την ευαισθησία που πρέπει να δείξουμε για το εθνικό μας προϊόν, πρέπει να σχεδιάσουμε κάποια μέτρα στήριξης στους παραγωγούς.
Εξίσου σημαντικές στο νομοσχέδιο είναι οι παρεμβάσεις για την ελληνική περιφέρεια. Η απαλλαγή από τον ΕΝΦΙΑ της κύριας κατοικίας σε μικρούς οικισμούς, καθώς και η μείωση του ελάχιστου τεκμαρτού εισοδήματος για ατομικές επιχειρήσεις που δραστηριοποιούνται στις περιοχές αυτές, αποτελούν μέτρα με σαφή αναπτυξιακή και κοινωνική διάσταση. Είναι όμως και μέτρα με ξεκάθαρο προσανατολισμό προς την ελληνική περιφέρεια, διότι δεν πρόκειται απλώς για φορολογικές διευκολύνσεις, αλλά είναι κίνητρα για να παραμείνουν οι άνθρωποι στον τόπο τους, να συνεχίσουν να δραστηριοποιούνται, να διατηρήσουν ζωντανές τις μικρές τοπικές κοινωνίες. Γιατί τελικά η περιφέρεια δεν μπορεί να έχει μέλλον όταν οι κάτοικοί της αισθάνονται ότι βρίσκονται σε μειονεκτική θέση κι όταν αυτό που χρειάζονται είναι πραγματικές δυνατότητες, στήριξη της κατοικίας και της μικρής επιχειρηματικότητας.
Παράλληλα, το νομοσχέδιο στηρίζει την επιχειρηματικότητα και την εργασία. Η σταδιακή κατάργηση του τέλους επιτηδεύματος για τα νομικά πρόσωπα. Η μείωση της προκαταβολής φόρου για φυσικά πρόσωπα με επιχειρηματική δραστηριότητα. Τα κίνητρα για επενδύσεις για μηχανολογικό εξοπλισμό. Και η μείωση των ασφαλιστικών εισφορών υπέρ ανεργίας ενισχύουν την προσπάθεια να γίνει η οικονομική δραστηριότητα πιο ανταγωνιστική και λιγότερο επιβαρυμένη. 
Αυτές οι παρεμβάσεις δε έχουν ιδιαίτερη αξία για τις μικρές και μεσαίες επιχειρήσεις, για τις οικογενειακές επιχειρήσεις, για τον τουρισμό, την εστίαση, τη μεταποίηση και τις υπηρεσίες, για όλους εκείνους που δημιουργούν θέσεις εργασίας και κρατούν ζωντανή την περιφέρεια, την οικονομία, ιδίως στην ελληνική περιφέρεια που τόσο δοκιμάζεται.
Κι επειδή, κύριε Υπουργέ, μιλάμε για τη μικρομεσαία επιχειρηματικότητα, θέλω να σας πω ότι τα μέτρα της Διεθνούς Έκθεσης Θεσσαλονίκης προφανώς είναι σε μια σωστή κατεύθυνση, όμως οφείλουμε να ομολογήσουμε ότι είχαμε δημιουργήσει μεγαλύτερες προσδοκίες προς τους μικρομεσαίους επαγγελματίες και ιδιαίτερα σε κάποιους κλάδους που δοκιμάζονται έντονα μετά την, αν θέλετε, βίαιη προσαρμογή στη φορολογική συμμόρφωση την οποία έχουμε επιβάλει, δικαίως θα έλεγα, με τη σύνδεση των ταμειακών μηχανών με τα POS, με τα mydata, με τις ψηφιακές κάρτες εργασίας και ιδιαίτερα στον τομέα της εστίασης ο οποίος πραγματικά δοκιμάζεται. 
Ως πότε θα υπάρχει αυτό το ευτράπελο να έχουμε δύο κατηγορίες ΦΠΑ στον καφέ; Δηλαδή 13% στο ντελίβερι και 24% στο σερβιριζόμενο. Δηλαδή μια καφετέρια σε μια πλατεία που δεν έχει σερβιτόρους μπορεί να πουλάει με 13% ΦΠΑ και να κάθεται με το καφεδάκι του ο πελάτης στο τραπέζι και ο άλλος δίπλα που έχει σερβιτόρους να χρεώνεται 24%. Αυτό δεν μπορεί να είναι βιώσιμο. Δεν μπορεί να συνεχίσει αυτή η αδικία.
Επίσης στο τεκμαρτό, παρ’ όλες τις αλλαγές που κάνουμε εξακολουθεί ο τεκμαρτός τρόπος φορολόγησης να έχει αδικίες. Πρέπει να συμπεριληφθεί το οικογενειακό εισόδημα. Μόνο έτσι θα μπορέσουμε να απαλύνουμε πραγματικά και να φέρουμε μια φορολογική δικαιοσύνη. Όπως, επίσης, οι εκατόν είκοσι δόσεις που ψηφίσαμε πρόσφατα.
Κύριε Υπουργέ, λυπάμαι, αλλά τα μηνύματα της αγοράς είναι αρνητικά. Όπως δεν είχαν επιτυχία οι εβδομήντα δύο δόσεις, πολύ φοβάμαι ότι δεν θα έχουν ούτε οι εκατόν είκοσι δόσεις. Διότι χρέη μέχρι το τέλος του 2024, τα οποία θα ρυθμιστούν με εκατόν είκοσι δόσεις με 5,8% επιτόκιο, χωρίς προσαυξήσεις, συν τη ρύθμιση για 25, 26, συν τα τρέχοντα, αντιλαμβάνεστε ότι είναι πάρα πολύ δύσκολο να επιβιώσει μια επιχείρηση. Πολύ φοβάμαι ότι σύντομα θα έχουμε τα ίδια αποτελέσματα με τις εβδομήντα δύο.
Όλα αυτά πρέπει να τα δούμε και πρέπει να τα δούμε ειλικρινά απέναντι σε μια κοινωνική ομάδα η οποία συνεισφέρει τα μέγιστα μετά τη φορολογική συμμόρφωση στα έσοδα του κράτους. Πρέπει να επιστρέψουμε μέρος αυτού του πλούτου που εισπράττει το κράτος σ’ αυτήν την κοινωνική ομάδα.
Κλείνοντας, λοιπόν, κυρίες και κύριοι συνάδελφοι, το ζητούμενο δεν είναι απλώς να παρουσιάσουμε θετικούς οικονομικούς δείκτες. Είναι η ανάπτυξη να αποκτά κοινωνικό περιεχόμενο και να επιστρέφει στους πολίτες, να ενισχύει το εισόδημα, να δημιουργεί ευκαιρίες για τις οικογένειες, να στηρίζει τις επιχειρήσεις, να δίνει προοπτική στους νέους και να κρατάει ζωντανή την ελληνική περιφέρεια. 
Αυτός πρέπει να είναι ο στόχος της πολιτικής μας κι αυτό βεβαίως υπηρετεί το συγκεκριμένο νομοσχέδιο γιατί υπηρετεί μια οικονομία πιο δυναμική, μια κοινωνία με περισσότερες δυνατότητες, μια χώρα που γίνεται πιο ισχυρή με σχέδιο, δημοσιονομική υπευθυνότητα και συνέπεια στις δεσμεύσεις της, που στηρίζει τον αγρότη, τον επαγγελματία, τον εργαζόμενο και προχωρά μπροστά με τόλμη και αποφασιστικότητα. Οι πολίτες περιμένουν ακόμα περισσότερα από εμάς. Εύχομαι, εδώ είμαστε, να τα υλοποιήσουμε και να καλύψουμε όλες αυτές τις ανάγκες.
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)


ΠΡΟΕΔΡΕΥΩΝ (Γεώργιος Λαμπρούλης): Επόμενος ομιλητής είναι ο κ. Στέφανος Παραστατίδης από το ΠΑΣΟΚ. 
ΣΤΕΦΑΝΟΣ ΠΑΡΑΣΤΑΤΙΔΗΣ: Κυρίες και οι κύριοι συνάδελφοι, στην οικονομική επιστήμη δεν υπάρχει ένας μοναδικός δείκτης που να αποτυπώνει την πολυσύνθετη έννοια της ευημερίας, γι' αυτό και στη δημόσια αντιπαράθεση παρατηρείται συχνά η επιλεκτική επίκληση στοιχείων. 
Όμως, η οικονομική πραγματικότητα δεν αξιολογείται με τους δείκτες που βολεύουν την Κυβέρνηση. Αξιολογείται στο σύνολό της, κυρίως με βάση το αποτύπωμά της στη ζωή των πολιτών. Επειδή επικαλείστε συνεχώς τη σταθερότητα ως επίτευγμα, οφείλω να ομολογήσω ότι την έχετε κατοχυρώσει.
Αγοραστική δύναμη: Στο κατά κεφαλήν ΑΕΠ, σε μονάδες αγοραστικής δύναμης, βρισκόμαστε μόλις στο 68% του ευρωπαϊκού μέσου όρου, σταθερά τελευταίοι.
Στέγαση: Το 26,4% των πολιτών αντιμετωπίζει υπερβολική στεγαστική επιβάρυνση έναντι -προσέξτε- 7,7% στην Ευρωπαϊκή Ένωση, σταθερά τελευταίοι.
Οικονομική ασφάλεια: Το 50,5% των πολιτών αδυνατεί να αντιμετωπίσει μια έκτακτη οικονομική δαπάνη, ένας στους δύο Έλληνες, σταθερά τελευταίοι.
Πρόσβαση στην υγεία: Το 21,9% όσων χρειάστηκαν ιατρική περίθαλψη, δεν μπόρεσε να την εξασφαλίσει, λόγω κόστους αναμονής ή απόστασης. Ευρωπαϊκός μέσος όρος 3,6%. Σταθερά τελευταίοι. 
Φτώχεια: Το 27,5% του πληθυσμού βρίσκεται σε κίνδυνο φτώχειας ή κοινωνικού αποκλεισμού. Είναι το δεύτερο χειρότερο ποσοστό στην Ευρωπαϊκή Ένωση. 
Κυρίες και κύριοι συνάδελφοι, πέντε δείκτες, πέντε διαφορετικές πλευρές της οικονομικής πραγματικότητας σταθερά στον ευρωπαϊκό πυθμένα. Μάλιστα εσείς, το κόμμα που χρεοκοπεί την Ελλάδα το 2009, την παραλαμβάνετε το 2019 εκτός μνημονίων, με πρωτοφανείς ευρωπαϊκούς πόρους, 80 δισεκατομμύρια και καταφέρνετε να διευρύνετε τις ανισότητες. Ήμασταν δέκατοι και είμαστε τέταρτοι. 
Αλήθεια, πού πήγαν αυτά τα χρήματα; Σε ποιους; Τα κατευθύνατε στους ισχυρούς και στους ημέτερους και το κάνατε με σταθερότητα. Σας το αναγνωρίζω αυτό. 
Κύριοι της Κυβέρνησης, απέναντι σε αυτή την πραγματικότητα έχετε ευθύνη να ανατάξετε μία οικονομία που ασθενεί, να αντιμετωπίσετε τα δομικά της προβλήματα, να δημιουργήσετε νέο πλούτο και να τον κατανείμετε δικαιότερα. Διότι δεν έχει σημασία πόσα χρήματα μόνο διαθέτετε, αλλά πού αυτά κατευθύνονται και με ποιο αποτέλεσμα. Αντί, λοιπόν, για διαρθρωτικές μεταρρυθμίσεις, εσείς επιλέγετε επιμέρους παροχές, μερεμέτια σε μια οικονομία που χρειάζεται ανακατασκευή. 
Πού είναι ένα ολοκληρωμένο σχέδιο για την παραγωγικότητα, τη στέγαση, τις ανισότητες, την αναδιάρθρωση των δημοσίων υπηρεσιών; Είστε απλοί διαχειριστές, παρατηρητές, οικονομικοί θυρωροί της εθνικής μας πολυκατοικίας. Η χώρα δεν χρειάζεται μια οικονομική πολιτική που εξαντλείται στη διανομή του δημοσιονομικού χώρου. Χρειάζεται μια πολιτική που δημιουργεί νέο πλούσιο και το κατανέμει δικαιότερα. Αυτό δεν γίνεται με μερεμέτια.
Κυρίες και κύριοι συνάδελφοι, θέλω να σταθώ ιδιαίτερα στον λεγόμενο «κουμπαρά για τη νέα γενιά». Προς τον κ. Πιερρακάκη το λέω εδώ. Δεν το κρύβω ότι έχω εκπλαγεί και μάλιστα έχω εκπλαγεί στη Βουλή για δεύτερη φορά. Τη μία ο κ. Σκέρτσος φέρνει οριζόντιες απαγορεύσεις για τους ανήλικους στο διαδίκτυο πρόσφατα. Δηλαδή, αντί να εκπαιδεύσουμε τα παιδιά να αναγνωρίζουν τους κινδύνους, να ασκούν τα δικαιώματά τους και να υπερασπίζονται την αυτονομία τους, επιλέγουμε οριζόντιες απαγορεύσεις. Εμείς, οι Τούρκοι και τα Ηνωμένα Αραβικά Εμιράτα! 
Την άλλη, ο κ. Πιερρακάκης φέρνει έναν κουμπαρά που όποιος είναι από φτωχή οικογένεια δεν θα έχει πρόσβαση. Το λέω, επειδή μιλάμε για δύο στελέχη που ήταν προοδευτικά στελέχη και προφανώς έχουν κάθε δικαίωμα να αλλάζουν απόψεις, ιδέες και κόμματα. Εγώ δεν είμαι από αυτούς που θα τους κατηγορήσω γι’ αυτό, σε καμία περίπτωση. Όμως, εδώ έχουν γίνει πιο «δεξιοί» από τους «δεξιούς». Δεν το καταλαβαίνω. Διαπιστευτήρια δίνουν; 
Προσέξτε, κυρίες και κύριοι συνάδελφοι, τι λέει η κυβερνητική πρόταση. Για κάθε ευρώ που αποταμιεύει η οικογένεια, το κράτος προσθέτει 1 ακόμη, μέχρι τα 1.200 ευρώ ετησίως. Αυτή η λογική ξεκινά από μία παραδοχή ότι οι άνθρωποι μπορούν να αποταμιεύσουν, αλλά δεν το κάνουν. Άρα, χρειάζονται κίνητρο, σωστά; Αυτό κάνουμε. Μόνο που για μεγάλο μέρος της κοινωνίας συμβαίνει το αντίθετο. Θέλουν, αλλά δεν μπορούν. Μια οικογένεια με δύο παιδιά -σκεφτείτε το- μετά το ενοίκιο, το ρεύμα και το σούπερ μάρκετ, πρέπει να περισσέψουν και 200 ευρώ κάθε μήνα. Με τους ψηφοφόρους σας δεν μιλάτε; Τα έχουν τα 200 ευρώ κάθε μήνα αποταμίευσης; 
Αν δεν τα έχει, λαμβάνει 0 ευρώ και εδώ βρίσκεται η ιδεολογική μας διαφορά. Εσείς επιδοτείτε μία δυνατότητα που ήδη υπάρχει. Εμείς θέλουμε να δημιουργήσουμε δυνατότητες εκεί που δεν υπάρχουν. Δεν το ανακαλύψαμε σήμερα. Ήδη από το 2018, επί της αείμνηστης Φώφης Γεννηματά, με πρόταση νόμου προτείναμε εθνική αποταμιευτικό λογαριασμό για κάθε παιδί, με συμμετοχή οικογένειας και κράτους, με μία, όμως, κρίσιμη διαφορά: Για οικογένειες χαμηλού εισοδήματος, ορφανά παιδιά, οικογένειες με αναπηρία και για το τρίτο και τα επόμενα παιδιά, η εισφορά καλυπτόταν από την πολιτεία. Αυτή είναι και η διαφορά αντίληψης. Η κρατική στήριξη δεν μπορεί να εξαρτάται αποκλειστικά από το αν προηγουμένως υπάρχει ιδιωτική οικονομική δυνατότητα. 
Το παιδί, κυρίες και κύριοι συνάδελφοι, δεν επέλεξε αν οι γονείς του να βάζουν 100 ευρώ τον μήνα στην άκρη. Το παιδί δεν επέλεξε αν θα κληρονομήσει ένα σπίτι. Το παιδί δεν επέλεξε αν υπάρχει οικογενειακό κεφάλαιο για τις σπουδές του, την πρώτη κατοικία του ή την επαγγελματική του εκκίνηση. Και εδώ ακριβώς είναι που πρέπει να παρέμβει μια προοδευτική πολιτεία. 
Σήμερα μάλιστα, μπορούμε να πάμε ένα βήμα πιο πέρα από την πρόταση του 2018, όχι απλώς με έναν καλύτερο αποταμιευτικό λογαριασμό, αλλά με ένα κοινωνικό κεφάλαιο για κάθε παιδί. Να συζητήσουμε μαζί, από κοινού, τώρα που μιλάμε για συναινέσεις. Ορίστε, πεδίο δόξης λαμπρό! Να μιλήσουμε από κοινού για έναν εθνικό λογαριασμό κεφαλαίου αφετηρίας που δημιουργείται για κάθε παιδί, ανεξάρτητα από την οικονομική δυνατότητα των γονιών του, με κρατική συμμετοχή για όλους, με μεγαλύτερη στήριξη σε εκείνους που ξεκινούν από δυσμενέστερη θέση και με συγκεκριμένο σκοπό, όταν ο νέος άνθρωπος ενηλικιωθεί να διαθέτει ένα πραγματικό πρώτο κεφάλαιο για σπουδές, για πρώτη κατοικία, επαγγελματική εγκατάσταση ή επιχειρηματική εκκίνηση. 
Ένα τέτοιο κεφάλαιο δεν είναι απλώς μία οικονομική βοήθεια. Είναι ελευθερία επιλογής. Είναι η δυνατότητα να πεις: «Θα σπουδάσω ακόμη έναν χρόνο. Θα προσπαθήσω να ανοίξω τη δική μου επιχείρηση. Θα μπορέσω να βάλω την προκαταβολή για ένα σπίτι. Δεν θα δεχτώ την πρώτη κακοπληρωμένη δουλειά, μόνο και μόνο επειδή δεν έχω καμία εναλλακτική». 
Αυτό σημαίνει να δίνεις σ’ έναν νέο όχι μόνο χρήματα, αλλά πραγματικό χώρο για να σχεδιάσει τη ζωή του. Αυτό σημαίνει να μη μείνουμε σε μια πολιτική επιδομάτων ή φιλανθρωπιών, αλλά ένα αντίβαρο στη δομική ανισότητα. Αυτή η πολιτική πρέπει να χρηματοδοτηθεί προοδευτικά, όχι από τον ΦΠΑ, όχι από την εργασία, όχι από τη μικρή ιδιοκτησία, αλλά από ένα μέρος του πολύ μεγάλου πλούτου που μεταβιβάζεται από γενιά σε γενιά, από πολύ υψηλά εισοδήματα κεφαλαίου, από φορολογικά προνόμια των ισχυρότερων και συμπληρωματικά από έσοδα που προκύπτουν από σοβαρές παραβάσεις της οικονομικής ισχύος. 
Και αυτό με μια απλή αρχή: Ένα μέρος της συσσωρευμένης οικονομικής ισχύος, να μετατρέπεται σε δυνατότητα για την επόμενη γενιά. Γιατί η πραγματική ισότητα δεν είναι να προσφέρεις το ίδιο κίνητρο σε ανθρώπους με άνισες δυνατότητες. Είναι να δημιουργείς δυνατότητες εκεί όπου σήμερα δεν υπάρχουν. Αυτό είναι το κοινωνικό κεφάλαιο που οφείλουμε να αφήσουμε σε κάθε παιδί της χώρας. 
Σας ευχαριστώ πολύ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα η Πρόεδρος της Πλεύσης Ελευθερίας κ. Ζωή Κωνσταντοπούλου. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Γεια σας, παιδιά. 
Τι κάνετε, κύριε Πετραλιά; Είστε καλά; Τα δημόσια οικονομικά πάνε καλά; Πρέπει να πηγαίνουν πάρα πολύ καλά, γιατί φαίνεται ότι σας περισσεύουν πάρα πολλά χρήματα για απευθείας αναθέσεις και για διακίνηση επιρροής. Πρέπει να πηγαίνουν πάρα πολύ καλά, γιατί βλέπουμε ότι η Κοινοβουλευτική Ομάδα της Νέας Δημοκρατίας και η Κυβέρνηση σε πολύ μεγάλο ποσοστό... 
Να σας αφήσω να τα πείτε με τον κ. Κουκουλόπουλο, παρακαλώ. 
[bookmark: _Hlk224734574]ΠΑΡΙΣ ΚΟΥΚΟΥΛΟΠΟΥΛΟΣ (Δ΄ Αντιπρόεδρος της Βουλής): Με συγχωρείτε, κυρία Πρόεδρε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Πρέπει, λοιπόν, να επισημάνω στους ανθρώπους που νομίζουν ότι η οικονομία δεν πάει καλά, ότι για κάποιους πάει πάρα πολύ καλά. Πάει πάρα πολύ καλά, αύξησαν την περιουσία τους την τελευταία επταετία με τρόπο αστρονομικό και εντυπωσιακό, ακίνητα, τραπεζικές καταθέσεις, μία φοβερή ευμάρεια για μία ειδική κοινωνική κατηγορία, που λέγεται «μέλη του συστήματος Μητσοτάκη», αυτού του συστήματος, που όποια πέτρα και αν σηκώσεις, το βρίσκεις από κάτω. 
Σηκώνεις την πέτρα των κυκλωμάτων στην ιδιωτική ψευδο-υγεία; Σηκώνεις την πέτρα της τρομακτικής υπόθεσης του θανάτου του Γιώργου Μαζωνάκη; Ποιους βρίσκεις; Τον Πλεύρη, που τηλεφωνιέται με τον προφυλακισμένο, πλέον, ιατρό και τους συν αυτό, Πατούληδες κ.ο.κ.. Σηκώνεις την πέτρα του ΟΠΕΚΕΠΕ; Ποιον βρίσκεις; Τον κ. Μητσοτάκη. Α, και κάτω από την πέτρα της ψευδο-υγείας τον κ. Μητσοτάκη βρίσκεις, γιατί η σύζυγός του μετέχει σε εγκαίνια διαφόρων κλινικών ψυχικής υγείας, τις οποίες εγκαινιάζουν μέλη του συστήματος. Σηκώνεις την πέτρα του ΟΠΕΚΕΠΕ; Ποιον βρίσκεις; Πάλι τον κ. Μητσοτάκη με τους κουμπάρους του, τον Ξυλούρη ή Φραπέ.
Σηκώνεις την πέτρα των παρακολουθήσεων και των υποκλοπών; Πάλι τον Μητσοτάκη βρίσκεις με τον Δημητριάδη, με τους παρακολουθούμενους Υπουργούς. 
Σηκώνεις την πέτρα των Τεμπών; Πάλι τον Μητσοτάκη βρίσκεις με τους Τριαντόπουλους, με τους Καραμανλήδες, με τους Παπαγεωργίου, με πέντε πρόσωπα που παραπέμπονται και είναι όλα του συστήματος Μητσοτάκη. 
Σηκώνεις την πέτρα του μπάσκετ και των στημένων αγώνων; Πάλι τον Μητσοτάκη βρίσκεις. Ω του θαύματος, ο Μητσοτάκης έκανε βόλτα με έναν διαιτητή -δασάρχη, δεκαπέντε μέρες πριν συλληφθεί -λέγεται Παπαπέτρου ο κύριος- και βρέθηκε με 840.000 ευρώ μετρητά στο σπίτι του, ενώ συμμετείχε σε κύκλωμα στημένων αγώνων. Ο κ. Παπαπέτρου, όμως, που ήταν διαιτητής με 840.000 ευρώ, ήταν ταυτόχρονα και δασάρχης, ξέρετε. Και οι δασάρχες έχουν και την αρμοδιότητα για τα ζητήματα των οριοθετήσεων και του ΟΠΕΚΕΠΕ. Για φαντάσου!
Ο Μητσοτάκης και το σύστημά του, όποια πέτρα και αν σηκώσεις είναι μέσα, σε όλα τα κυκλώματα, σε όλα τα κόλπα, σε όλη τη διάχυση δημοσίου χρήματος με απευθείας αναθέσεις. Σηκώνεις την πέτρα της ψευδο-μοριοδότησης μαθητών από αθλητικές δραστηριότητες; Ποιον βρίσκεις; Μα, τον κ. Τσαβδαρίδη. Τι είναι ο κ. Τσαβδαρίδης; Είναι ο εκλεκτός του κ. Μητσοτάκη, ως εισηγητής στην υπόθεση του εγκλήματος των Τεμπών, είναι αυτός που έγραψε εφτακόσιες σελίδες για να μας πει ότι είναι όλοι αθώοι και οι Καραμανλήδες και οι Τριαντόπουλοι και οι Μητσοτάκηδες, όλοι αθώοι. 
Παρεμπιπτόντως, όμως, ο κ. Τσαβδαρίδης έβαλε την κόρη του εικονικά σε μια ομάδα χάντμπολ, χωρίς να παίξει αγώνες, για να πάρει μοριοδότηση στις πανελλαδικές εξετάσεις. Και ούτε με τη μοριοδότηση δεν κατάφερε να την εισαγάγει εκεί όπου ήθελε και τελικώς την έστειλε στην Κύπρο, όπως μας είπε δημόσια ο ίδιος.
Κύριε Πετραλιά, εσείς είστε δικηγόρος; 
ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών): Όχι.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Όχι, δεν είστε. Κακώς, γιατί είναι μία πολύ επωφελής ιδιότητα, αν δεν είσαι ευσυνείδητος δικηγόρος, αλλά κηφήνας δικηγόρος. Γιατί φύονται πάρα πολλοί, δήθεν, παρέχοντες νομικές συμβουλές, που παίρνουν αστρονομικές αμοιβές για μηδενικό έργο. 
Διαβάζω ότι ο κ. Τσαβδαρίδης, την ώρα που είναι Υπουργός, ήταν και νομικός σύμβουλος στον Δήμο Βέροιας. Είναι αλήθεια; Έπαιρνε και από τον Δήμο Βέροιας χρήματα; Εσείς είστε που φέρατε νομοθέτημα για να προστατεύσετε τα παιδιά από τα social media; Από εσάς πρέπει να προστατεύσουμε τα παιδιά, ακόμα και τα δικά σας παιδιά, από το άθλιο αυτό παράδειγμα ότι μπορείς στη ζωή να παραβιάζεις όλους τους κανόνες, να κλέβεις παντού και να βρίσκεσαι προκρινόμενος. Γιατί αυτό είναι το παράδειγμα της εικονικής εγγραφής σε ομάδα, μάλιστα, αθλητισμού για να κλέψουμε στις πανελλήνιες στο τελευταίο αδιάβλητο, όσο μπορεί να είναι αδιάβλητο, σύστημα που έχει μείνει στη χώρα αυτή, με όλα του τα προβλήματα και κυρίως με το πρόβλημα της παπαγαλίας και με το πρόβλημα ότι δεν είναι για όλους τους ανθρώπους και για όλους τους μαθητές αυτός ο τρόπος διαγωνισμού. Η Πλεύση Ελευθερίας είναι το μόνο κίνημα που μιλάει για τα θέματα της παιδείας και των παιδιών με πραγματική έγνοια. 
Ποιοι θα προστατεύσουν τα παιδιά; Αυτοί που επινόησαν πώς θα στήνουν μαθητικούς αγώνες; Πήρατε μαθητικό αγώνα σχολείων από την Ελλάδα και το πήγατε να παίξει μπάσκετ στην Πάφο, για να μην έχει κερκίδα, για να μην είναι οι γονείς; Και πληρώθηκαν διαιτητές για να σφυρίξουν οκτακόσιες φορές μέχρι να νικήσει η επιθυμητή ομάδα; Και σκεφτήκατε ότι ποτέ δεν θα πιαστείτε; Κυκλοφόρησε το νέο, ότι ένας τρόπος για να παρακάμψεις τις πανελλαδικές είναι να φανείς ότι είσαι σε αθλητικό σύλλογο και πρώτοι-πρώτοι οι Υπουργοί, ο Τσαβδαρίδης ήταν που επωφελήθηκε; 
Ρέει, λοιπόν, το δημόσιο χρήμα και κάποιοι δεν μιλάνε αρκετά. Και τώρα, βέβαια, ήρθε… Παρεμπιπτόντως, συγγνώμη, να ολοκληρώσω, κύριε Πετραλιά μου, διότι αν ήσασταν, ας πούμε, ο δικηγόρος κ. Λαδάς που βλέπω εδώ, δεν ξέρω… 
Τον ξέρετε τον κ. Λαδά; 
[bookmark: _Hlk231888640]ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών): Όχι.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τον ξέρετε εσείς; Τον ξέρει κανείς σας τον κ. Λαδά; Τον ξέρετε; Τον έχετε ακούσει; Και εγώ δεν τον είχα ακούσει, αλλά βλέπω ότι πρέπει να είναι κάποιος φοβερός νους που του έδωσαν 12.400 ευρώ για να γνωμοδοτεί νομικά. Πρέπει να είναι κάποιο φοβερό κεφάλι, αυτό το παγκοσμίως άγνωστο, που φεύγει το δημόσιο χρήμα, την ώρα που κόβονται τα επιδόματα των δημοσίων υπαλλήλων, ο δέκατος τρίτος και ο δέκατος τέταρτος μισθός. Όλων των ειδών τα δικαιώματα περικόπτονται για την ευρεία κατηγορία των δημοσίων υπαλλήλων, γιατί δεν έχει υποτίθεται το δημόσιο χρήματα, αλλά για κάποιους έχει αφειδώς. Σε έναν κ. Λαδά, λοιπόν, 12.400. 
Εσείς, κύριε Ξανθόπουλε, μήπως τον ξέρετε;
ΘΕΟΦΙΛΟΣ ΞΑΝΘΟΠΟΥΛΟΣ: Τον μόνο Λαδά που ξέρω, είναι ο γερο-Λαδάς.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τον μόνο Λαδά που ξέρετε, είναι ο γερο-Λαδάς. Μάλιστα. 
Θα ήθελα, λοιπόν, εγώ μια ενημέρωση, όπως θα ήθελα μια ενημέρωση πώς δίνετε δημόσιο χρήμα στον κ. Καπερνάρο, ας πούμε, για νομικές υπηρεσίες στοχοποίησης των ερευνητών της Anubis, που είναι αυτοί που εντόπισαν στοιχεία με τα σκυλιά από το μπάζωμα και από τη μετακίνηση υπολειμμάτων, ακόμη και ανθρώπων, στο έγκλημα των Τεμπών.

Για να αντιπαρατίθεται με αυτούς, με την ANUBIS, λοιπόν, ο κ. Καπερνάρος παίρνει και 5.500 ευρώ από τον Δήμο Πεντέλης αυτήν τη φορά, την ίδια ώρα που είναι και Πρόεδρος -είναι, σταμάτησε να είναι;- του Περιφερειακού Συμβουλίου Χαρδαλιά και υπερασπίζεται μια άλλη καταπληκτική εταιρεία, την INTERSTAR, που είναι αυτή που έσβησε όλο το υλικό για τα Τέμπη και συμβάλλεται με το Ελληνικό Δημόσιο, κύριε Πετραλιά, με περίπου 20 εκατομμύρια ευρώ που ήταν η τελευταία σύμβαση που υπέγραψε ο κ. Κυρανάκης, για να φυλάει τους σιδηροδρόμους. Από ποιον να τους φυλάει; Από όποιον θέλει να ερευνήσει τα εγκλήματα σχετικά με τον σιδηρόδρομο.
Αφού, όμως, είπα αυτά και περιμένοντας να μάθω για αυτόν τον εξαιρετικό νομικό νου, θα ήθελα να πω -για να μην περάσει στο ντούκου- ότι την ώρα που καρατομείται ο Τσαβδαρίδης, επανέρχεται στην Κυβέρνηση ο Βαρτζόπουλος και μάλιστα στον τομέα της υγείας. Ποιος; Αυτός που κατέστρεψε όλο το πεδίο της ψυχικής υγείας, αυτός που παραιτήθηκε λόγω του σκανδάλου του ΟΠΕΚΕΠΕ και των δικογραφιών που διαβιβάστηκαν και αυτός που λέει -και το είπε μάλιστα και μετά τη δολοφονία της Κυριακής Γρίβα- ότι οι γυναικοκτονίες οφείλονται στη φύση των ανδρών και οι γυναίκες είναι άλλα όντα που τίκτουν και είναι θέμα φύσης και φύλου η γυναικοκτονία, είναι θέμα DNA. Αυτό είπε ο Βαρτζόπουλος, ότι είναι μία φυσική διαδικασία το να σκοτώνει το αρσενικό το θηλυκό. Και αυτόν που έπρεπε να τον έχουν καρατομήσει και σε οποιαδήποτε πολιτισμένη χώρα θα τον είχαν καρατομήσει με το που το είπε αυτό, αυτόν τον κρατήσαν και μετά τον επαναφέρουν και όλα στη ζούλα, την ώρα που καρατομείται ο Τσαβδαρίδης.
Έρχομαι, όμως, στην Αντιπολίτευση, γιατί, κύριε Μπιάγκη μου, συγκατανεύετε σε αυτά που λέω -και κύριε Γερουλάνο και περιμένω απάντηση- αλλά δεν μας είπατε ότι πάλι τα έχετε βρει. Τι θα γίνει με εσάς; Είστε όντως Αξιωματική Αντιπολίτευση; Βλέπω το μεσημέρι αντιπαράθεση Ανδρουλάκη με τον Πιερρακάκη. Είστε Αντιπολίτευση σίγουρα; Είστε βέβαιοι για αυτό; Διότι βλέπω ότι στη ζούλα πάλι έχετε συμφωνήσει με την Κυβέρνηση να τοποθετήσετε πρόσωπο κοινής σας επιλογής στην Αρχή Προστασίας Δεδομένων Προσωπικού Χαρακτήρα.
Γνωρίζετε κάτι, κύριε Ξανθόπουλε, εσείς για αυτό; Κύριε Γιαννούλη;
ΘΕΟΦΙΛΟΣ ΞΑΝΘΟΠΟΥΛΟΣ: Θα το δούμε αύριο.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Έχετε συμφωνήσει μήπως και εσείς; Μάλιστα.
Εσείς δεν έχετε συμφωνήσει, λέτε, κύριε Μπιάγκη;
ΔΗΜΗΤΡΙΟΣ ΜΠΙΑΓΚΗΣ: Όχι.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Όχι;
Κύριε Χήτα, έχετε συμφωνήσει εσείς;
ΚΩΝΣΤΑΝΤΙΝΟΣ ΧΗΤΑΣ: Όχι.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Όχι.
Το ΚΚΕ να μη ρωτήσω.
Κύριε Τσοκάνη, δεν πιστεύω να συμφωνήσατε εσείς;
ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ: Τους άλλους ρωτήστε!
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τους άλλους τους ρωτάω και λένε όλοι «όχι». Λένε όλοι «όχι». Για να δούμε αύριο, λοιπόν, τι θα γίνει στη Διάσκεψη των Προέδρων στις 10.00΄, γιατί αύριο έρχεται κάποιος άλλος φοβερός νους νομικός, που συμβαίνει να διδάσκει κιόλας -πού;- στην Κομοτηνή, στη Θράκη.
ΘΕΟΦΙΛΟΣ ΞΑΝΘΟΠΟΥΛΟΣ: Μόλις αφυπηρέτησα.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δίδασκε, τα ξέρετε, βλέπω. Μη μου τα γυρίσετε αύριο, όπως είχε κάνει ο Δουδωνής, που μου είπε «όχι, δεν έχουμε συμφωνήσει» και πήγε και συμφώνησε.
Κύριε Γερουλάνο, έχετε συμφωνήσει; Το κοιτάτε; Κύριε Γερουλάνο; Κοιτάει το κινητό του. Δεν ξέρει αν έχουν συμφωνήσει. Εγώ ξέρω ότι αν είναι...
ΠΑΥΛΟΣ ΓΕΡΟΥΛΑΝΟΣ: Κάντε τη δουλειά σας και θα κάνω τη δουλειά μου.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Πώς; Δεν σας άκουσα, συγγνώμη.
ΠΑΥΛΟΣ ΓΕΡΟΥΛΑΝΟΣ: Κάντε τη δουλειά σας και θα κάνω τη δουλειά μου.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν κάνω δουλειά μου, κάνω αυτό το οποίο οφείλω, που είναι το καθήκον μου. Δουλίτσες και δουλειές, λοιπόν, εμείς δεν κάνουμε.
Εδώ, λοιπόν, προκύπτει ότι υπάρχει κάποια συμφωνία για έναν κ. Άλκη Δερβιτσιώτη, του οποίου το βασικό προσόν είναι ότι δίδασκε Συνταγματικό Δίκαιο, πήρε με άριστα -λέει- το πτυχίο του από το Πανεπιστήμιο της Κομοτηνής, από το Δημοκρίτειο Πανεπιστήμιο Θράκης και διδάσκει, δίδασκε μέχρι προχθές που έκανε και την τελευταία του διάλεξη -τα ξέρει ο κ. Ξανθόπουλος- στο Δημοκρίτειο Πανεπιστήμιο Θράκης. Σε όλη αυτήν την περιφέρεια ξέρετε ποιος κάνει παιχνίδι, βέβαια, έτσι; Ή δεν ξέρετε τίποτα περί Φλωρίδη;
Εδώ, λοιπόν, τα θέματα είναι τα εξής: Έχουμε έναν Υπουργό Δικαιοσύνης, τον Φλωρίδη, που είναι προερχόμενος από το ΠΑΣΟΚ, που κάνει παιχνίδι και έχει και αυτός πάρα πολλές αναθέσεις με δημόσιο χρήμα, έχουμε έναν παρακολουθούμενο πρώην Ευρωβουλευτή και νυν Αρχηγό της Αξιωματικής Αντιπολίτευσης, που λέει ότι αντιπολιτεύεται την Κυβέρνηση, που οι Βουλευτές του δεν φαίνεται να ξέρουν ότι έχει συμφωνήσει κάτι και ελπίζω να μην μας βγάλουνε πάλι μηνύματα με τον Χατζηδάκη, γιατί έτσι έγινε την τελευταία φορά. Την τελευταία φορά που προσπαθήσατε λάθρα να διορίσετε πρόεδρο στην Αρχή Προστασίας Δεδομένων Προσωπικού Χαρακτήρα, τα είχατε συμφωνήσει στη ζούλα, ο κ. Δουδωνής είπε «εγώ δεν έχω συμφωνήσει τίποτε» και πήγε την άλλη μέρα και έδωσε συναίνεση. Παρεμπιπτόντως, το πρόσωπο για το οποίο έδωσε συναίνεση ας δούμε αν έχει ωφεληθεί και από άλλες υποθέσεις σχετικές με τις Πανελλαδικές και τις μοριοδοτήσεις, που είναι και επίκαιρα όλα.
Και τώρα, λοιπόν, εμφανίζεται ο Πρόεδρος της Βουλής έτοιμος ότι έχει την Πλειοψηφία στη Διάσκεψη των Προέδρων για αυτόν τον Άλκη Δερβιτσιώτη που τον ήθελε πάρα πολύ το ΠΑΣΟΚ και προφανώς το ΠΑΣΟΚ θεωρεί ότι υπεράνω όλων είναι να βολέψει κάποιους δικούς του σε θεσούλες, να παράσχει συναίνεση σε ζητήματα στα οποία η Κυβέρνηση είναι ελεγχόμενη, γιατί η Κυβέρνηση έχει καταδικαστεί για παραβιάσεις των δεδομένων προσωπικού χαρακτήρα, έχει καταδικαστεί η Άννα-Μισέλ Ασημακοπούλου, έχει καταδικαστεί η διοίκηση του Υπουργείου, έχουν καταδικαστεί πρόσωπα της Νέας Δημοκρατίας και είναι και καταγγελλόμενοι δύο Υπουργοί της Νέας Δημοκρατίας για παραβιάσεις των προσωπικών δεδομένων.
Και παρ’ όλα αυτά, φαίνεται ότι συναινείτε, κύριοι, στο να ορίσετε μαζί με τη Νέα Δημοκρατία εσείς, παρέχοντας συναίνεση μόνοι εσείς και κανείς άλλος προφανώς.
Όχι, κύριε Μπιάγκη; Όχι;
ΔΗΜΗΤΡΙΟΣ ΜΠΙΑΓΚΗΣ: Μας ρωτήσατε, δεν μας ρωτήσατε; Αύριο θα απαντήσουμε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Σας ρώτησα; Μου απαντήσατε; Τι απαντάτε;
ΔΗΜΗΤΡΙΟΣ ΜΠΙΑΓΚΗΣ: Αύριο θα απαντήσουμε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Αύριο θα μου απαντήσετε; Ο κόσμος, όμως, πρέπει να ξέρει από σήμερα ότι πίσω από τις κουΐντες τα συμφωνείτε, ότι παίζετε ένα πάρα πολύ βρώμικο παιχνίδι.
Και για πάρα πολλά πράγματα είμαι περήφανη για την Πλεύση Ελευθερίας, το βασικό είναι ότι εμείς δεν παίξαμε, δεν παίζουμε και ποτέ δεν θα παίξουμε βρώμικα.
(Χειροκροτήματα από την πτέρυγα της Πλεύσης Ελευθερίας)
Παίζετε βρώμικα, χρησιμοποιείτε δικά σας πρόσωπα, έχετε ακόμα και δικό σας πρόσωπο στο Πειθαρχικό του Δικηγορικού Συλλόγου Αθηνών, το οποίο εργαλειοποιείται. Φέλιος λέγεται, έχει δικαστεί κιόλας, έχει περάσει και από δίκη, θα τον ξέρετε. Φέλιος, λοιπόν, λέγεται και τον εργαλειοποιείτε μαζί με την Κυβέρνηση για να στοχοποιεί τους πολιτικούς σας αντιπάλους.
Εμείς ούτε θα παίξουμε βρώμικα, αλλά ούτε και θα παίξουμε ποτέ με τις ανθρώπινες ζωές.
Σας ευχαριστώ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Γεώργιος Λαμπρούλης): Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, σαράντα μία μαθήτριες και μαθητές και τρεις συνοδοί εκπαιδευτικοί από το 7ο Γυμνάσιο Καρδίτσας. 
Σας καλωσορίζουμε και ευχόμαστε καλή πρόοδο, παιδιά!
(Χειροκροτήματα από όλες τις πτέρυγες της Βουλής)
Επίσης, έχω την τιμή να ανακοινώσω στο Σώμα το Δελτίο Επικαίρων Ερωτήσεων της Παρασκευής 13 Νοεμβρίου 2026.
Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφος 2 και 3 και 132 παράγραφος 2 του Κανονισμού της Βουλής)
1. Η με αριθμό 208/2-11-2026 επίκαιρη ερώτηση του Βουλευτή Αχαΐας της Κοινοβουλευτικής Ομάδας ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Νικολάου Καραθανασόπουλου προς τον Υπουργό Περιβάλλοντος και Ενέργειας με θέμα: «Για την υπ’ αριθ. ΥΠΕΝ/ΔΝΕΠ/94528/3232Β/24/08/2026 απόφαση του Υπουργού Περιβάλλοντος και Ενέργειας».
2. Η με αριθμό 213/4-11-2026 επίκαιρη ερώτηση του Βουλευτή Α΄ Θεσσαλονίκης της Κοινοβουλευτικής Ομάδας ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κ. Χρήστου Γιαννούλη προς τον Υπουργό Περιβάλλοντος και Ενέργειας με θέμα: «Ανάγκη δημόσιου ελέγχου των περιβαλλοντικών μετρήσεων της ‘’Ελληνικός Χρυσός ΑΕ‘’ στη Χαλκιδική».
3. Η με αριθμό 218/5-11-2026 επίκαιρη ερώτηση της Βουλευτού Β1΄ Βόρειου Τομέα Αθηνών της Κοινοβουλευτικής Ομάδας ΝΙΚΗ κ. Ασπασίας Κουρουπάκη προς την Υπουργό Παιδείας, Θρησκευμάτων και Αθλητισμού με θέμα: «Σοβαρά κενά θεολόγων στα σχολεία και καθυστερήσεις στην κάλυψη των διδακτικών αναγκών». 
4. Η με αριθμό 215/5-11-2026 επίκαιρη ερώτηση της ανεξάρτητης Βουλευτού Κοζάνης κ. Καλλιόπης Βέττα προς τον Υπουργό Περιβάλλοντος και Ενέργειας με θέμα: «Αποσαφήνιση των εργασιακών, περιβαλλοντικών και αναπτυξιακών όρων για την επένδυση Data Center στον Άγιο Δημήτριο Κοζάνης». 
Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφος 2 και 3 και 132 παράγραφος 2 του Κανονισμού της Βουλής)
1. Η με αριθμό 225/8-11-2026 επίκαιρη ερώτηση του Βουλευτή Αχαΐας της Κοινοβουλευτικής Ομάδας ΝΙΚΗ κ. Σπυρίδωνος Τσιρώνη προς την Υπουργό Παιδείας, Θρησκευμάτων και Αθλητισμού με θέμα: «Περιορισμός της ελεύθερης επιλογής της Β΄ ξένης γλώσσας και σοβαρή υποστελέχωση του κλάδου ΠΕ 07 Γερμανικής Γλώσσας». 
ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)
1. Η με αριθμό 162/28/8-10-2026 ερώτηση και αίτηση κατάθεσης εγγράφων του Ανεξάρτητου Βουλευτή Β3΄ Νότιου Τομέα Αθηνών κ. Νικολάου Βρεττού προς το Υπουργείο Εξωτερικών με θέμα: «Παράδοση των οστών του τσάρου Σαμουήλ στη Βουλγαρία έναντι μόλις σαράντα οκτώ κειμηλίων. Αποκλεισμός των οικείων Μητροπόλεων και απώλεια διαπραγματευτικού ερείσματος για τα χιλιάδες συληθέντα κειμήλια και χειρόγραφα της Βόρειας Ελλάδας».
Καλούμε στο Βήμα τον επόμενο ομιλητή, τον κ. Βασίλειο Υψηλάντη, από τη Νέα Δημοκρατία.
ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ: Ευχαριστώ, κύριε Πρόεδρε.
Κύριε Υφυπουργέ, κυρίες και κύριοι Βουλευτές, το 2019 η Ελλάδα ακόμα μπορούσε μετρούσε τις πληγές της οικονομικής κρίσης. Το 2023, έπειτα από δεκατρία ολόκληρα χρόνια, ανέκτησε επενδυτική βαθμίδα, η ανεργία αποκλιμακώθηκε σημαντικά, οι επενδύσεις ενισχύθηκαν και αποκαταστάθηκε η δημοσιονομική αξιοπιστία της χώρας. Αυτή η πρόοδος δεν προέκυψε αυτόματα, είναι αποτέλεσμα μιας συνεκτικής οικονομικής πολιτικής της Κυβέρνησης της Νέας Δημοκρατίας αλλά μαζί με τις θυσίες και τις αντοχές του ελληνικού λαού.
(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. ΒΑΣΙΛΕΙΟΣ ΒΙΛΙΑΡΔΟΣ)
Βέβαια, δεν ισχυριζόμαστε ότι λύθηκαν τα πάντα. Η ακρίβεια πιέζει, το στεγαστικό προβληματίζει και η οικονομία μας αντιμετωπίζει προκλήσεις και εσωτερικές και εξωτερικές. Κοιτάξτε, όμως, και γύρω μας. Η Γερμανία αντιμετωπίζει σοβαρά προβλήματα ανταγωνιστικότητας και ενεργειακού κόστους. Η Γαλλία δοκιμάζεται από το υψηλό δημόσιο χρέος. Ακόμα και οι Ηνωμένες Πολιτείες αντιμετωπίζουν σημαντικές δημοσιονομικές πιέσεις. Μέσα σε αυτό το περιβάλλον η χώρα μας, η Ελλάδα, διατηρεί σταθερότητα. Μια σταθερότητα που δεν χαρίζεται, προστατεύεται και διεκδικείται καθημερινά. Πανδημία, ενεργειακή κρίση, πληθωρισμός, σε κάθε μεγάλη δοκιμασία η Κυβέρνηση του Κυριάκου Μητσοτάκη στήριξε νοικοκυριά, εργαζόμενους, συνταξιούχους και επιχειρήσεις. 
Χαρακτηριστικό παράδειγμα, επίσης, τα γρήγορα αντανακλαστικά που διαθέτει η Κυβέρνηση και η σημερινή εξαγγελία, μια νέα πρόταση ενίσχυσης με 32 εκατομμύρια για την αντιμετώπιση του αυξημένου κόστους των ναυτιλιακών καυσίμων. Μια σημαντική παρέμβαση για την συγκράτηση των ακτοπλοϊκών εισιτηρίων που πρέπει να αφορά τόσο τη μεταφορά επιβατών όσο και των αγαθών, των φορτηγών και των επαγγελματικών οχημάτων. Ιδιαίτερα, για τα Δωδεκάνησα ζητάμε την ταχύτερη δυνατή εφαρμογή των μέτρων, ώστε η ανακούφιση των νησιωτών και των επιχειρήσεων να είναι άμεση και ουσιαστική. 
Κυρίες και κύριοι συνάδελφοι, σε αντίθεση με τις φορολογικές επιβαρύνσεις της διακυβέρνησης Τσίπρα-Καμμένου από το 2019, μειώθηκαν ο φόρος εισοδήματος, ο ΕΝΦΙΑ, οι ασφαλιστικές εισφορές και μία σειρά πολλών, δεκάδων ακόμα φόρων και σήμερα συνεχίζουμε Το υπό συζήτηση νομοσχέδιο προβλέπει μηδενική φορολογία έως 20.000 ευρώ για νέους μέχρι είκοσι πέντε ετών...
(Θόρυβος στην Αίθουσα)
ΠΡΟΕΔΡΕΥΩΝ (Βασίλειος Βιλιάρδος): Συνεχίστε κύριε συνάδελφε, συγγνώμη από όλους.
ΔΗΜΗΤΡΙΟΣ ΜΠΙΑΓΚΗΣ: Συγγνώμη, κύριε Πρόεδρε.
ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ: ...ευνοϊκότερη φορολόγηση για ηλικίες είκοσι έξι έως τριάντα ετών και ελαφρύνσεις για οικογένειες και αγρότες. Περιλαμβάνει παρεμβάσεις στην προκαταβολή φόρου, στο τέλος επιτηδεύματος, απαλλαγές ΕΝΦΙΑ σε μικρούς οικισμούς και κίνητρα για την αξιοποίηση κλειστών κατοικιών. Προβλέπονται, επίσης, ενισχύσεις για συνταξιούχους και ευάλωτους συμπολίτες μας, καθώς και μέτρα στήριξης των οικογενειών.
Για εμάς έχει σημασία ο ατομικός επενδυτικός λογαριασμός ανηλίκων, ένα είδος αποταμίευσης, ένα είδος κουμπαρά για τα παιδιά που συνεισφέρει και το κράτος. Το θέλουμε ή δεν το θέλουμε; Εδώ είναι το μεγάλο ερώτημα. Άλλωστε τα παιδιά σκεπτόμαστε, τους νέους που θέλουμε να παραμείνουν στον τόπο μας και ιδιαίτερα στην ελληνική περιφέρεια, τους ανθρώπους εκείνους, οι οποίοι κρατούν ζωντανά τα χωριά και τα νησιά μας. Και τι ακούμε από την Αντιπολίτευση; Ψίχουλα. Άλλοι να επικρίνουν τα μέτρα, αλλά να δηλώνουν ταυτόχρονα ότι θα τα υπερψηφίσουν και είναι και δικαίωμά τους, άλλωστε. Οφείλουν όμως να εξηγήσουν τι περισσότερο προτείνουν και πώς θα τα χρηματοδοτήσουν.
Το ΠΑΣΟΚ λέει για επαναφορά για τον 13ο μισθό και τη 13η σύνταξη, αιτήματα με κοινωνική βάση, που συνεπάγονται όμως σημαντική μόνιμη δημοσιονομική επιβάρυνση. Πώς θα χρηματοδοτηθούν, χωρίς να περιοριστούν άλλες κοινωνικές παρεμβάσεις ή χωρίς να διακινδυνεύσει η δημοσιονομική σταθερότητα;
Οι οικονομικές δυνατότητες της χώρας δεν είναι απεριόριστες. Δεν μπορούμε να επιστρέψουμε στη λογική των λεφτόδεντρων και των ακοστολόγητων υποσχέσεων. Τη δημοσιονομική κρίση την έχουμε πληρώσει πολύ ακριβά. Η κοινωνική ευαισθησία δεν μετριέται από όσα υπόσχεται κανείς, αλλά από όσα μπορεί να πραγματοποιήσει και να διατηρήσει.
Κυρίες και κύριοι Βουλευτές, θέλω να σταθώ ιδιαίτερα στη νομοθέτηση των εξαγγελιών του Πρωθυπουργού για το Καστελόριζο. Προβλέπεται ετήσια ενίσχυση 5.000 ευρώ για δικαιούχα νοικοκυριά στον Δήμο Μεγίστης, με επιπλέον 1.000 ευρώ για κάθε ανήλικο εξαρτώμενο παιδί. Το Καστελόριζο, η Στρογγύλη, η Ρω βρίσκονται στην καρδιά του εθνικού μας κορμού και αυτό ενισχύουμε. Κάθε οικογένεια που παραμένει εκεί, κάθε παιδί που πηγαίνει σχολείο στο Καστελόριζο, κάθε νέος που δημιουργεί στον τόπο και ενισχύει την ελληνική παρουσία στα νοτιοανατολικά σύνορα της χώρας μας, σε μια περιοχή που η Τουρκία εξακολουθεί να προβάλλει αμφισβητήσεις, η Ελλάδα είναι και οφείλει να είναι δυναμική, παρούσα με προσήλωση στο διεθνές δίκαιο και ουσιαστική στήριξη των ακριτών. Αυτό πράττει η Κυβέρνηση Μητσοτάκη με μία πρωτοβουλία που εύχομαι να επεκταθεί και σε άλλα νησιά.
Η πρόοδος δεν μας επιτρέπει να εφησυχάζουμε. Μας επιβάλλει μεγαλύτερη ευθύνη. Να προστατεύσουμε όσα κατακτήθηκαν και να κάνουμε την ανάπτυξη αισθητή στο σπίτι και στο πορτοφόλι κάθε Έλληνα, από την Αθήνα μέχρι το τελευταίο νησί του Αιγαίου. Αυτό το έργο επιτελεί με πατριωτική ευθύνη η Νέα Δημοκρατία και στηρίζουν οι Βουλευτές της Νέας Δημοκρατίας.
Με αυτές τις σκέψεις υπερψηφίζω το νομοσχέδιο που δίνει νομοθετική υπόσταση στις εξαγγελίες του Πρωθυπουργού και θέτει τις βάσεις για την εφαρμογή τους.
Θέλω να συγχαρώ και τον Υπουργό Εθνικής Οικονομίας, τον Υφυπουργό, τους Υφυπουργούς και τους συνεργάτες για τη συστηματική εργασία και την ουσιαστική τους συμβολή στην υλοποίηση αυτών των δεσμεύσεων, που είναι δεσμεύσεις της Νέας Δημοκρατίας για να μπορέσει να σταθεί ο Έλληνας πολίτης μέσα σε δύσκολες πραγματικά και κρίσιμες ώρες όχι μόνο για τη χώρα μας αλλά και για την ανθρωπότητα.
Ευχαριστώ πολύ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υψηλάντη.
Έχει ζητήσει μία παρέμβαση η Πρόεδρος της Πλεύσης Ελευθερίας κ. Ζωή Κωνσταντοπούλου.
Έχετε τον λόγο, κυρία Πρόεδρε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Σας ευχαριστώ, κύριε Πρόεδρε.
Σημειώνω ότι μολονότι ρώτησα ευθέως το ΠΑΣΟΚ, αν έχουν συμφωνήσει με τη Νέα Δημοκρατία για να ορισθεί αύριο πρόσωπο της επιλογής τους -που το έλεγε και ο Δουδωνής, «Δεν βάλατε όμως τον Άλκη. Εμείς θέλαμε και τον Άλκη», τον θέλατε για Συνήγορο του Πολίτη- εάν έχουν, λοιπόν, συμφωνήσει για να ορισθεί ο Άλκης Δερβιτσιώτης Πρόεδρος της Αρχής Προστασίας Δεδομένων Προσωπικού Χαρακτήρα, αντικείμενο με το οποίο δεν έχει καμία συνάφεια. Είναι καθηγητής, υπήρξε καθηγητής του Συνταγματικού Δικαίου στη Θράκη, εκεί από όπου βγαίνουν και πολλά διδακτορικά. 
Και μάλιστα βλέπω εδώ, γιατί με ρωτάγατε τι προσόν έχει, με ρωτάγατε, κύριε Ξανθόπουλε, ποιο το πρόβλημα με τον Άλκη, με τον Δερβιτσιώτη ή ποιο προσόν έχει. Έχει ένα πολύ σημαντικό προσόν βλέπω εδώ από τα πολλά. Φαντάζομαι θα βρούμε και άλλα και σε όλη αυτή τη διαδικασία με τα πέτσινα πτυχία από το South Eastern, θα πρέπει να αρχίσουμε να ψάχνουμε λιγάκι και τα διδακτορικά αυτά που παίρνουν κάποιοι στα πενήντα. 
Είχαμε έναν, ας πούμε, που διορίστηκε διοικητής του ΝΑΤ, διοικητής του ΝΑΤ του Ταμείου που το διαλύσανε διαχρονικά οι κυβερνήσεις. Ποιο ήταν το προσόν του; Είναι καθηγητής μέσης εκπαίδευσης ή δάσκαλος, συνδικαλιστής της Νέας Δημοκρατίας στον τομέα της κ. Κεραμέως.

Και βλέποντας το βιογραφικό του, διαπιστώνει κανείς ότι, τις ώρες που ήταν διορισμένος στα Υπουργεία της Νέας Δημοκρατίας, Παιδείας και λοιπά, πήρε και διδακτορικά. 
Έχουμε, λοιπόν, και τον Άλκη Δερβιτσιώτη -θα γελάσετε τώρα- ο οποίος είναι επιβλέπων στην επιτροπή του διδακτορικού του Λάζαρου Τσαβδαρίδη. 
Βλέπω, λοιπόν, εδώ ότι ετοιμάζεστε, κύριοι του ΠΑΣΟΚ, να κάνετε πρόεδρο και επικεφαλής της Αρχής Προστασίας Δεδομένων Προσωπικού Χαρακτήρα. Την ώρα που παραβιάζει τα προσωπικά δεδομένα και στον τομέα των παρακολουθήσεων η Κυβέρνηση Μητσοτάκη, εσείς τα βρίσκετε μαζί της, για να έρθει ο κ. Αλκιβιάδης Δερβιτσιώτης. Απόφαση -εδώ βλέπουμε- του έτους 2018. 
ΕΛΛΗ ΡΟΥΣΣΟΥ:…(Δεν ακούστηκε)
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μην σπεύδετε, κυρία Ρούσσου! Έχουμε και του 2026 εδώ, 25-5-2026: «Η Συνέλευση της μονοτμηματικής Σχολής, στην αριθμ. 65/13.05.2026 συνεδρίασή της, αφού έλαβε υπόψη της τα ανωτέρω σχετικά, αποφάσισε τον ορισμό Επταμελούς Εξεταστικής Επιτροπής για την κρίση της διδακτορικής διατριβής του υποψηφίου διδάκτορα κ. Λάζαρου Τσαβδαρίδη», μεταξύ των οποίων ο κ. Αλκιβιάδης Δερβιτσιώτης, που ήταν προηγουμένως από το 2016 και στην -είναι ένα πολυετές διδακτορικό αυτό- Τριμελή Επιτροπή. 
Παρακαλώ να τα παραλάβετε για τα Πρακτικά. 
(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Να τους χαίρεστε όλους αυτούς τους κυρίους! Θεωρώ ότι είναι απολύτως επιβεβλημένο τα πτυχία και τα υποτιθέμενα προσόντα όλων όσοι ασκούν δημόσια εξουσία να τεθούν σε απόλυτη και άμεση βάσανο. Όποια πέτρα και αν σηκώσουμε, τα κόλπα και τα κυκλώματά σας βρίσκουμε. Αρκετά! Ευχαριστούμε πολύ. 
(Χειροκροτήματα από την πτέρυγα της Πλεύσης Ελευθερίας)
Διορίστε τον τώρα!
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Πρόεδρε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ευχαριστώ και εγώ. 
ΠΡΟΕΔΡΕΥΩΝ (Βασίλειος Βιλιάρδος): Καλείται στο Βήμα ο κ. Ευστάθιος Κωνσταντινίδης, Βουλευτής της Νέας Δημοκρατίας.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Βρώμα και δυσωδία!
ΠΡΟΕΔΡΕΥΩΝ (Βασίλειος Βιλιάρδος): Θα ακολουθήσουν ο κ. Κατρίνης και ο κ. Κόνσολας.
Κύριε Κωνσταντινίδη, έχετε τον λόγο. 
ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ: Ευχαριστώ πολύ, κύριε Πρόεδρε.
Κύριε Υπουργέ, κυρίες και κύριοι συνάδελφοι, ξανά μανά τα ίδια: Εμείς, η Κυβέρνηση, η κοινοβουλευτική Πλειοψηφία, να ψηφίζουμε αυξήσεις σε μισθούς και σε συντάξεις, να νομοθετούμε φοροαπαλλαγές, μειώσεις εισφορών και άλλες διατάξεις κοινωνικής χροιάς και ευεργετικού αποτελέσματος για τους συμπολίτες μας, και η Αντιπολίτευση να εγκλωβίζεται ανάμεσα σε μία ολομέτωπη αμφισβήτηση της κυβερνητικής πολιτικής και στην ανάγκη να υπερψηφίζει τους καρπούς της, μην τυχόν και κατηγορηθεί ότι δεν νοιάζεται για την κοινωνία! 
Είδαμε πράγματι αυτό το μοτίβο να επαναλαμβάνεται πολλές φορές όλα αυτά τα χρόνια, κυρίως από κόμματα της Αντιπολίτευσης που έχουν κυβερνήσει και έχουν έναν ευρωπαϊκό προσανατολισμό -και άρα χρειάζονται ένα επίχρισμα υπευθυνότητας- να προσπαθούν να αποδομήσουν χρήσιμες, θετικές κυβερνητικές πρωτοβουλίες, να αναζητούν προσκόμματα για να πουν ότι είναι τάχα ατελείς και ανεπαρκείς. Και αυτή βέβαια η τακτική τούς οδηγεί σε διάφορα ευτράπελα, όπως να επικρίνουν επί μέρες ένα νομοσχέδιο, να επιφυλάσσονται ή τελικά να μην το ψηφίζουν επί της αρχής, και τελικά να ψηφίζουν την πλειονότητα των ρυθμίσεών του. Αντιπολίτευση per se. 
Όμως, αυτή η περίπτωση διαφέρει κυρίως γιατί, με τις ενισχύσεις που προβλέπονται στο νομοσχέδιο, δεσμεύεται ένα μεγάλο μέρος του περιθωρίου δαπανών της ελληνικής οικονομίας, κατ’ επέκταση και τα προγράμματα των κομμάτων για την τετραετία 2027-2030, όπως αυτά παρουσιάστηκαν τον Σεπτέμβριο στη Διεθνή Έκθεση Θεσσαλονίκης, υπό την έννοια ότι όποιο κόμμα της Αντιπολίτευσης τα ψηφίσει σήμερα, πρέπει αναλόγως να αλλάξει το πρόγραμμά του, ενώ όποιο δεν τα ψηφίσει, υπόσχεται ουσιαστικά να τα καταργήσει αν έρθει στην κυβέρνηση. Απλά τα πράγματα, αφού κανένας, νομίζω, δεν ισχυρίζεται ότι υπάρχει δημοσιονομικός χώρος και για τούτες τις παροχές και για τις δικές του. 
Αν και με μπέρδεψε λίγο ο εισηγητής του ΠΑΣΟΚ, που ενώ μίλησε για την ανάγκη δημοσιονομικής πειθαρχίας, από την άλλη μας ζήτησε να μην τους ρωτάμε πού θα βρουν τα χρήματα για την υλοποίηση των δεσμεύσεών τους. Απάντησε δε ο ίδιος λέγοντας, με ένα ρητορικό σχήμα, «από την εφαρμογή μιας εντελώς διαφορετικής πολιτικής». Πώς, όμως, είναι δυνατόν μια εντελώς καινούργια πολιτική να αρχίσει να αποδίδει καρπούς από τον πρώτο χρόνο, δεδομένου ότι έχει πολλές σχετικές προβλέψεις το πρόγραμμα του ΠΑΣΟΚ για παροχές από τον πρώτο κιόλας χρόνο;
Αυτή είναι και η μεγάλη διαφορά μας, κυρίες και κύριοι συνάδελφοι, ότι εμείς ασκούμε υπεύθυνη πολιτική, πάντοτε κοστολογημένη, που πρώτα παράγει και μετά ξοδεύει, ενώ εσείς καταψηφίζετε την πολιτική και υπερψηφίζετε τα αποτελέσματα που αυτή παράγει. 
Ερχόμαστε, λοιπόν, και πάλι τούτη τη φορά με ένα πακέτο 2,2 δισεκατομμυρίων ευρώ που αγγίζει σχεδόν κάθε επαγγελματική και κοινωνική ομάδα της πατρίδας μας -ελεύθερους επαγγελματίες, επιχειρήσεις, αγρότες, μισθωτούς, δημόσιους υπαλλήλους, οικογένειες, άτομα με αναπηρίες, ανήλικα παιδιά- με πιο εμβληματικές τις ρυθμίσεις: 
Για την επέκταση στους τρίτεκνους και τους κατ’ επάγγελμα αγρότες του μηδενικού συντελεστή φορολογίας μέχρι τις 20.000 ευρώ. 
Για την αύξηση του αφορολόγητου των φιλοδωρημάτων -και δεν ακούστηκε πολύ μέσα στην Αίθουσα- για εκείνα τα παιδιά που δουλεύουν στην εστίαση ή ως ντελίβερι, από τα 300 ευρώ τον μήνα στις 6.000 ευρώ τον χρόνο, κύριε Υπουργέ, αλλά και μέσα από τις πλατφόρμες. 
Για τις ταχύτερες αποσβέσεις, στον τομέα δηλαδή τον επιχειρηματικό και των επενδύσεων, σε έξι αντί για δέκα χρόνια, για αγορές μηχανημάτων και εξοπλισμών. 
Για τη μείωση του τεκμαρτού στους συνεπείς ελεύθερους επαγγελματίες. Για τον περιορισμό του τεκμαρτού, και πάλι, σε εκμεταλλεύσεις ταξί και σε ατομικές επιχειρήσεις που δραστηριοποιούνται και έχουν την κύρια κατοικία τους, ή επαγγελματίες, σε μικρούς οικισμούς μέχρι 2.000 κατοίκων -και ειδικά για τη Δυτική Μακεδονία, τον τόπο μου, μέχρι 2.200 κατοίκους- από το φορολογικό έτος 2026.
Κύριε Υπουργέ, εκεί το κριτήριο του να ασκούν την επαγγελματική δραστηριότητα και να έχουν την κατοικία στον ίδιο οικισμό, ίσως για την περιφέρεια πρέπει να γίνει «στον ίδιο δήμο». Μπορεί, δηλαδή, κάποιος να μένει ενδεχομένως στη Σιάτιστα ή στην Κοζάνη και να δραστηριοποιείται σε έναν οικισμό με μικρότερο πληθυσμό. Νομίζω ότι για την περιφέρεια μπορεί να μπει το κριτήριο του δήμου.
Συνεχίζω με τις ρυθμίσεις: Για τη μείωση περαιτέρω της προκαταβολής φόρου εισοδήματος για επιχειρηματική δραστηριότητα από 55% στο 50%. Και εδώ ακούστηκαν πολλά, πολλές αιτιάσεις, πολλές γκρίνιες ότι είναι λίγο. Ναι, λίγο είναι. Αλλά ποιος το είχε πάει στο 100%; Τούτη η Κυβέρνηση ή η προηγούμενη; Η προηγούμενη το είχε πάει στο 100% και εμείς το κατεβάζουμε συνεχώς, όπως θα το κατεβάσουμε, και δεσμευτήκαμε, και για τις επιχειρήσεις
Για την απαλλαγή περαιτέρω από το τέλος επιτηδεύματος για τα νομικά πρόσωπα που έχουν την έδρα ή τα υποκαταστήματά τους εκτός της Αττικής σε ποσοστό 50% για το φορολογικό έτος 2027, και την πλήρη κατάργηση για όλα τα νομικά πρόσωπα για τα επόμενα χρόνια, από το 2028 και μετά.
Για την επέκταση της απαλλαγής ΕΝΦΙΑ για κύριες κατοικίες. Τον ΕΝΦΙΑ που κάποιοι θα καταργούσαν, εμείς τον καταργούμε. Αυτή η Κυβέρνηση τον καταργεί, κάνοντας πράξη τη διαφορετική αντιμετώπιση που πρέπει να έχει το κάθε σπίτι, μια κατοικία σε ένα χωριό ή στην ελληνική ύπαιθρο, σε σχέση με ένα μεγάλο αστικό κέντρο.
Για την ετήσια οικονομική ενίσχυση 400 ευρώ και τη διεύρυνση των δικαιούχων για τους συνταξιούχους άνω των 65 ετών. Εδώ υπάρχει, θα πούμε, ένα δίκαιο παράπονο για τους συνταξιούχους με μία σύνταξη, ενδεχομένως και μικρότερη ηλικία, για τους ανθρώπους που έχουν βγει με υπερβαρέα. Είναι κάτι που πρέπει και αυτό να το δούμε το επόμενο διάστημα.
Για την αναπροσαρμογή -αποτέλεσε και αίτημά μου- των αναπηρικών επιδομάτων κάθε χρόνο βάσει του πληθωρισμού και του Ακαθάριστου Εγχώριου Προϊόντος, της αύξησης του ΑΕΠ.
Για την αύξηση του επιδόματος γέννησης, ανεξάρτητα από τον αριθμό των παιδιών. Ενδεικτικά, το ποσό για το τέταρτο παιδί αυξάνεται σε 4.500 ευρώ και περαιτέρω 1.000 ευρώ για κάθε άλλο παιδί. Αφορά σε περίπου 2.500 πολύτεκνες οικογένειες. Καθόλου αμελητέα παροχή, καθόλου ασήμαντη πρόβλεψη.
Για τη θέσπιση επιδόματος εορτών Χριστουγέννων 500 ευρώ για τους δημοσίους υπαλλήλους. Προφανώς και δεν είναι λίγο, είναι σημαντικό και ξεκινάει από του χρόνου.
Και για την πολύ φρέσκια πραγματικά ρύθμιση για τον επενδυτικό λογαριασμό ανηλίκων, τον λεγόμενο «κουμπαρά», για κάθε παιδί και τη διαμόρφωση μιας αποταμιευτικής κουλτούρας. Έτσι εκεί, για κάθε ευρώ που καταθέτει η οικογένεια, θα βάζει το κράτος άλλο 1 ευρώ μέχρι τα 1.200 ευρώ. Ακούστηκε ότι μαθαίνουμε τα παιδιά και τις οικογένειες στον τζόγο. Αν είναι δυνατόν! Το προϊόν δεν υπόκειται σε κανέναν κίνδυνο, είναι εγγυημένο στο κεφάλαιό του και μόνο θετική απόδοση μπορεί να έχει. 
Κυρίες και κύριοι της Αντιπολίτευσης, δεν θα κλείσω αυτή την ομιλία μου με τη συνήθη παραίνεση να ψηφίσετε τις εξαιρετικά θετικές διατάξεις του νομοσχεδίου. Το συνεπές στη μέχρι σήμερα αντιπολιτευτική σας στάση θα είναι να τις καταψηφίσετε, αλλά, εάν παρ’ ελπίδα, πράξετε το αντίθετο, θα πρέπει να αφαιρέσετε τις σχετικές προβλέψεις, τα αντίστοιχα ποσά από τα δικά σας προγράμματα για να είστε υπεύθυνοι, για να είστε σοβαροί, για να πείτε την αλήθεια στον ελληνικό λαό. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Κωνσταντινίδη. 
Καλείται στο Βήμα ο κ. Μιχάλης Κατερίνης, Βουλευτής του ΠΑΣΟΚ. 
ΜΙΧΑΗΛ ΚΑΤΡΙΝΗΣ: Ευχαριστώ πολύ, κύριε Πρόεδρε.
Κυρίες και κύριοι συνάδελφοι, στη σκιά των αλλεπάλληλων παλινωδιών στα εθνικά θέματα, η Κυβέρνηση λίγο απέχει από το να μας πει ότι με αυτό το νομοσχέδιο καμία οικογένεια από αύριο δεν θα αγωνιά για το πώς θα βγάλει τον μήνα. 
Όμως, αυτήν την ευφορία των κυβερνητικών στελεχών δεν την συμμερίζονται οι πολίτες, γιατί γι’ αυτούς ο λογαριασμός είναι συγκεκριμένος κάθε μήνα και δυστυχώς ανεβαίνει κάθε μήνα. Πληρώνουν το ενοίκιο, το σούπερ μάρκετ, το ρεύμα, τη μετακίνησή τους και βλέπουν τι απομένει και τι δεν απομένει. Σε αυτόν τον λογαριασμό κρίνεται η πολιτική σας, κύριοι της κυβερνητικής Πλειοψηφίας! 
Σύμφωνα με την ΕΛΣΤΑΤ, ο πληθωρισμός τον Οκτώβριο στη χώρα έφτασε το 5,7% από 5% ένα μήνα πριν. Σε έναν χρόνο το φυσικό αέριο αυξήθηκε 80% και το ρεύμα 18%, ενώ τα τιμολόγια ρεύματος αναμένεται μέσα στον μήνα που διανύουμε να ανέβουν 30%. Η Κυβέρνηση δεν έχει πάρει, μέχρι τώρα, κανένα μέτρο στήριξης γιατί, προφανώς, θεωρείτε ότι έχετε χρονικό περιθώριο, αλλά μάλλον δεν υπάρχουν οικονομικά περιθώρια για τα νοικοκυριά και τις επιχειρήσεις. 
Περιμένατε ένα μήνα για να πάρετε μέτρα για τα καύσιμα, όταν οι τιμές είχαν ήδη εκτοξευθεί. Περιμένατε μήνες για να ζητήσετε εξαίρεση για τη μείωση του ειδικού φόρου κατανάλωσης όταν άλλες χώρες, όπως η Σουηδία, τη ζήτησαν και την πήραν τρεις μήνες μόλις μετά την έναρξη της ενεργειακής κρίσης. Εξαγγείλατε μέτρα για τα καύσιμα, αλλά το πετρέλαιο θέρμανσης είναι 37% ακριβότερο σε σχέση με πέρυσι και τα καύσιμα είναι ως και 21% ακριβότερα σε σχέση με πέρυσι. 
Διαφημίζατε τη «συμφωνία κυρίων» με τα σούπερ μάρκετ για τη μείωση τιμών. Όμως, ως εκ του θαύματος, τον Οκτώβριο ο πληθωρισμός στα τρόφιμα, με συμφωνία κυρίων Μητσοτάκη-σούπερ μάρκετ, ανέβηκε 2,3%. Συμφωνήσατε για μείωση τιμών, ανεβαίνουν οι τιμές στα τρόφιμα. Είστε αδρανείς, είστε αναποτελεσματικοί, είστε δυστυχώς εντελώς αδύναμοι να προστατεύσετε τους πολίτες από το ράλι ακρίβειας που διαβρώνει νοικοκυριά και επιχειρήσεις, όλα αυτά τα χρόνια. 
Σας προτείναμε μείωση του ΦΠΑ στα βασικά προϊόντα διατροφής, αλλά λέτε ότι δεν θα περάσει στην πραγματική οικονομία. Στις άλλες χώρες πέρασε, στην Ελλάδα η Κυβέρνηση η δική σας δεν μπορεί να εγγυηθεί τη λειτουργία του κράτους και την προστασία των καταναλωτών. 
Σας προτείναμε προσωρινή μείωση του ειδικού φόρου κατανάλωσης στα καύσιμα, αξιοποιώντας και τα πρόσθετα έσοδα από το ΦΠΑ από τις ανατιμήσεις, μαζί με ελέγχους στα περιθώρια κέρδους από τη διύλιση μέχρι την αντλία, αλλά και αυτό δεν το δεχτήκατε. Δεν συζητάτε καν φορολόγηση υπερκερδών στα διυλιστήρια, όπως ήδη έχει εφαρμοστεί στην Πολωνία και συζητιέται σε άλλες ευρωπαϊκές χώρες. 
Σας προτείναμε φορολόγηση υπερκερδών τραπεζών. Στη Βουλγαρία, εφαρμόστηκε στη θυγατρική της Eurobank και απέδωσε σχεδόν 30.000.000 ευρώ, αλλά βεβαίως στην Ελλάδα του κ. Μητσοτάκη αυτά δεν γίνονται.
Αρνηθήκατε την τροπολογία μας για τους οικιακούς καταναλωτές, που βρέθηκαν στα πράσινα τιμολόγια χωρίς να είναι επιλογή τους, να μεταφερθούν αυτόματα στο οικονομικότερο σταθερό τιμολόγιο, χωρίς βεβαίως να υπάρχει επιβάρυνση του προϋπολογισμού. Και το λέμε γιατί εσείς μονίμως επικαλείστε το δημοσιονομικό κόστος το οποίο όμως εδώ δεν προσφέρεται ως άλλοθι. Γιατί; Γιατί χρειάζεται πολιτική βούληση για να αλλάξουν οι κανόνες προς όφελος των καταναλωτών.
Και φυσικά -αυτό δεν μπορούμε να μην το σημειώσουμε- οι ελεγκτικοί μηχανισμοί είναι ανύπαρκτοι. Μόλις προχθές, επειδή ανακοινώθηκε η αύξηση των τιμών στα τρόφιμα, διαφημίσατε τα πρόστιμα 670.000 ευρώ τα οποία είναι ψίχουλα μπροστά στα κέρδη των καρτέλ που αποκομίζουν ολοένα και μεγαλύτερα κέρδη. 
Δεν χρειάζεται τίποτα άλλο από το να ρίξουμε μια ματιά σε ισολογισμούς τραπεζών, εταιρειών ενεργείας, διυλιστηρίων για το πρώτο εξάμηνο του 2026 για να πειστεί και ο πλέον ανυποψίαστος για το πάρτι αισχροκέρδειας στη χώρα εις βάρος εκατομμυρίων πολιτών. 
Και σαν να μην έφτανε αυτό, εξαιρείτε και από τα μέτρα στήριξης τριακόσιες πενήντα χιλιάδες συνταξιούχους, κύριε Υπουργέ, με διάφορους ανεξήγητους ηλικιακούς και ασφαλιστικούς κόφτες, όπως π.χ. ότι για να πάρει κάποιος το επίδομα πρέπει να έχει κλείσει το εξηκοστό πέμπτο έτος ηλικίας στο τέλος του 2025. Δηλαδή, ένας που το έκλεισε τον Μάρτιο του 2026 και είναι εξήντα πέντε και μισό τώρα, γιατί να μην πάρει το επίδομα; Ποιος βάζει αυτούς τους κόφτες; Σας καταθέσαμε τροπολογία σχετική και περιμένουμε τη στάση σας. 
Κυρίες και κύριοι συνάδελφοι, μπαίνουμε στον χειμώνα με τις βασικές ανάγκες ακριβότερες και τις αντοχές των νοικοκυριών ήδη αρκετά μικρότερες. Οι διεθνείς κρίσεις πλήττουν όλη την Ευρώπη, αλλά δεν καταργούν, κύριοι της Κυβέρνησης, τη δική σας ευθύνη για την υψηλή φορολογία και τους ανύπαρκτους ελέγχους. 
Ένα έκτακτο βοήθημα που καταβάλλεται μία φορά τον χρόνο, δεν μπορεί να καλύψει το αυξημένο ενοίκιο που πληρώνεται κάθε μήνα. Οι εργαζόμενοι δικαιούνται μισθούς που καλύπτουν τις ανάγκες τους και το ΠΑΣΟΚ διεκδικεί κλαδικές συμβάσεις που να καλύπτουν όλους τους εργαζόμενους του κλάδου με καλύτερες αποδοχές και για όσους αμείβονται πάνω από τον κατώτατο μισθό. 
Στους νομικούς επαγγελματίες επιβάλλατε τεκμαρτό φόρο, το ακούσαμε και πριν, ακόμα και για κέρδη που δεν είχαν. 
Με το άρθρο 8 καταργείτε υπό προϋποθέσεις ορισμένες προσαυξήσεις, αλλά διατηρείτε τη βασική αδικία και παρουσιάζετε -αυτό νομίζω ότι θέλει πολιτικό θράσος- ως στήριξη τη μερική διόρθωση ενός βάρους που εσείς επιβάλατε με μεταρρυθμιστικούς τίτλους και μεγάλη διάθεση να πατάξετε τη φοροδιαφυγή που τη βλέπουμε να ζει και να βασιλεύει επί διακυβέρνησής σας, με όλες αυτές τις υποθέσεις εκατομμυρίων ευρώ. 
Το ΠΑΣΟΚ έχει δεσμευτεί για την κατάργηση του οριζόντιου τεκμαρτού συστήματος που για το χαμηλό εισόδημα, το ξέρουμε όλοι, δεν αποτελεί από μόνο του απόδειξη φοροδιαφυγής. Η υψηλή πολιτική ανοχή επιτρέπει τη φοροδιαφυγή, όπως φάνηκε και στις πρόσφατες υποθέσεις. 
Στη στέγαση, προτείναμε τις σαράντα χιλιάδες κοινωνικές κατοικίες με αξιοποίηση δημόσιας περιουσίας και ανακαίνιση κτηρίων, καθώς και κίνητρα για να ανοίξουν κλειστά σπίτια με μακροχρόνιες μισθώσεις. 
Χθες, η Eurostat ανακοίνωσε ότι, το 2025, οι περισσότεροι από τους μισούς πολίτες στην Ελλάδα αδυνατούν να καλύψουν ένα έκτακτο έξοδο. Προσέξτε, είναι η χειρότερη επίδοση μεταξύ των κρατών- μελών. Αυτήν την κοινωνία, σε αυτές τις συνθήκες και σε αυτήν την οικονομία, την καλείτε να αποταμιεύσει, μια κοινωνία με ιδιωτικό χρέος που είναι ίσο με το ακαθάριστο εθνικό προϊόν της χώρας, με εκατοντάδες χιλιάδες πλειστηριασμούς και με ανύπαρκτη προστασία της πρώτης κατοικίας, σε μία χώρα όπου ο πρωτογενής τομέας εγκαταλείπεται, το αγροτικό εισόδημα συρρικνώνεται και δυστυχώς η ελληνική επαρχία περιθωριοποιείται.
Κύριοι της Κυβέρνησης, έπειτα από επτά χρόνια στην εξουσία, έχετε πολύ μεγάλη ευθύνη για την απόσταση ανάμεσα στις υποσχέσεις ευημερίας που αφειδώς μοιράζετε και στην πραγματικότητα, την πολύ δύσκολη πραγματικότητα, που βιώνει η μεγάλη πλειοψηφία των Ελλήνων πολιτών. 
Όμως, οι υποσχέσεις και η επικοινωνία δεν μπορούν να αλλάξουν την πραγματικότητα για αυτά τα εκατομμύρια πολιτών, ούτε μπορούν να καλύψουν την ανεπάρκεια, την ανικανότητα, την αδράνεια και την αδυναμία σας να προστατέψετε εκατομμύρια συμπολίτες που βυθίζονται τα χρέη και δεν μπορούν να καλύψουν ούτε βασικές ανάγκες.
Οι πολίτες ψάχνουν για πραγματική σταθερότητα. Οι πολίτες ψάχνουν για ελπίδα και προοπτική στο μέλλον. Οι πολίτες ψάχνουν για αλλαγή στη ζωή τους με ασφάλεια. Kαι οι προτάσεις του ΠΑΣΟΚ δείχνουν ότι υπάρχουν επιλογές για να περιοριστεί το κόστος ζωής και να ενισχυθούν τα εισοδήματα, για μια κοινωνία με πραγματική αξιοπρέπεια και για μία χώρα που είναι πραγματικά ισχυρή και αξιόπιστη στο διεθνές στερέωμα. 
Σας ευχαριστώ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Κατρίνη.
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, είκοσι μαθήτριες και μαθητές και τέσσερις συνοδοί εκπαιδευτικοί από το 2ο Δημοτικό Σχολείο Λιτοχώρου.
Η Βουλή σάς καλωσορίζει παιδιά. Καλή πρόοδο. 
Στα θεωρεία αριστερά είναι κάποιοι από τους γονείς των παιδιών
(Χειροκροτήματα από όλες τις πτέρυγες της Βουλής)
Και ο κ. Μπαραλιάκος σας καλωσορίζει. 
Καλείται στο Βήμα ο κ. Εμμανουήλ Κόνσολας, Βουλευτής της Νέας Δημοκρατίας. 
ΕΜΜΑΝΟΥΗΛ ΚΟΝΣΟΛΑΣ: Ευχαριστώ πολύ, κύριε Πρόεδρε. 
Κύριε Υπουργέ, κυρίες και κύριοι Βουλευτές, σήμερα εξελίσσεται στην Εθνική Αντιπροσωπεία μια πολύ σημαντική αλλά και επίκαιρη συζήτηση που αφορά όχι υποσχέσεις -όπως ακούστηκε από μερίδα συναδέλφων- από την πλευρά της Κυβέρνησης προς τους πολίτες, αλλά επί του πεδίου υλοποιείται μια δέσμευση της Κυβέρνησης και του Πρωθυπουργού με αυτό το νομοσχέδιο να ενισχυθεί το διαθέσιμο εισόδημα, να δώσουμε τη δυνατότητα της αποταμίευσης σε νέα παιδιά που στην πορεία του χρόνου θα τους φανούν χρήσιμα. Δίνουμε τη δυνατότητα για μισθολογικές, φορολογικές και συνταξιοδοτικές διατάξεις που ελαφρύνουν έμμεσα και άμεσα το διαθέσιμο εισόδημα και κυρίως δίνουμε μια ώθηση στην κοινωνική συνοχή και στην κοινωνική πολιτική. 
Δεν είναι, λοιπόν, υποσχέσεις αυτό που πράττει η Κυβέρνηση. Είναι υλοποίηση δεσμεύσεων από την προεκλογική ακόμα περίοδο, κύριε Υπουργέ, μέχρι σήμερα. Και θέλω ειλικρινά να εκφράσω την ικανοποίησή μου για το γεγονός ότι φέρνετε σήμερα προς ψήφιση αυτό το νομοσχέδιο. Ειλικρινά αδυνατώ να κατανοήσω μερίδα συναδέλφων -όχι όλων- που δημιουργούν αιτιάσεις προκειμένου να μην ψηφίσουμε αυτό το νομοσχέδιο. Μα, αλήθεια τώρα, σε αυτή τη συγκυρία μπορεί κανείς να αμφισβητήσει αυτό το πλαίσιο μέτρων που είναι σημαντικό συνολικά για την ελληνική κοινωνία; Και αυτό γιατί πρόκειται για ένα νομοσχέδιο που περιέχει διατάξεις και παρεμβάσεις συνολικού ύψους 2,2 δισεκατομμυρίων ευρώ που έχουν ως άμεσα ωφελούμενο τον πολίτη. 
Ο κύριος Υπουργός προηγούμενα στην ομιλία του είπε χαρακτηριστικά ότι νομοθετούμε για τους πολίτες που θα μας κρίνουν σε 18 χρόνια. Εδώ είναι η νέα γενιά. Μας κρίνει αυστηρά. Πρέπει να μας κρίνει πάντα με ευπρέπεια και με επιχειρήματα. Και αυτό κάνει η ελληνική κοινωνία. Γιατί η λογική της στείρας άρνησης και του «όχι» σε όλα προφανώς υπερτερεί της λογικής. 
Λέω προφανώς για την Αξιωματική Αντιπολίτευση, αλλά και την Αντιπολίτευση συνολικά γιατί το υπόδειγμα αυτό της πολιτικής και της κοινοβουλευτικής συμπεριφοράς είναι κατώτερο των περιστάσεων, ειδικά τώρα, σε αυτή τη συγκυρία. Και απορρίπτεται από τους πολίτες που ζητούν λύσεις. Ζητούν κυρίως προτάσεις και ρεαλιστικές παρεμβάσεις, κυρίες και κύριοι συνάδελφοι, και κυρίως εφαρμοσμένες πολιτικές που βελτιώνουν τη ζωή τους καθημερινά. 
Είναι δεδομένο ότι δεν πρόκειται να πείσουμε την Αντιπολίτευση. Το προσπαθήσαμε αυτές τις ημέρες που διεξάγεται αυτή η συζήτηση. Το είδαμε και στο προηγούμενο νομοσχέδιο. Η Κυβέρνηση όμως μέσα από αυτή τη νομοθετική πρωτοβουλία απευθύνεται στο σύνολο της κοινωνίας και όχι μόνο στους Βουλευτές της Αντιπολίτευσης. Η Κυβέρνηση εξαντλεί τον διαθέσιμο δημοσιονομικό χώρο για να τον μετατρέψει σε μέτρα και πολιτικές που στηρίζουν το εισόδημα των πολιτών. Η Κυβέρνηση προσπαθεί και μειώνει φορολογικές και ασφαλιστικές επιβαρύνσεις και εισάγει νέες καινοτομίες με πολυσήμαντο μήνυμα όπως ο αποταμιευτικός ατομικός λογαριασμός ανηλίκων με συνεισφορά και του ίδιου του κράτους. 
Για κάποιους, ξέρετε, είναι πολύ εύκολη η υποσχεσιολογία και η άκριτη κατάθεση προτάσεων χωρίς να εξετάσουν το δημοσιονομικό περιθώριο και κυρίως χωρίς να έχουν τη δυνατότητα να επεξεργαστούν αυτές τις εύκολες λύσεις που προτείνουν αν μπορούν να υλοποιηθούν ή όχι. Η Κυβέρνηση όμως λέει πάντα αυτό που μπορεί να κάνει. Λέει την αλήθεια και κυρίως λέει αυτό που μπορεί να εφαρμόζεται σήμερα με τα δημοσιονομικά περιθώρια. 
Το νομοσχέδιο, κυρίες και κύριοι Βουλευτές, περιέχει τη νομοθέτηση όσων είχε εξαγγείλει ο Πρωθυπουργός στη Θεσσαλονίκη και αποτυπώνει τη συνεπή θέση αλλά και την πρόθεση της Κυβέρνησης να μειώνει σταθερά εδώ και επτά χρόνια τους φόρους. Μήπως ξεχνάει κάποιος από εμάς πόσους φόρους έχει μειώσει η Κυβέρνηση; Δεκάδες. Μήπως θυμάστε τι έκανε μια προηγούμενη Κυβέρνηση; Πόσους αύξησε; Δεκάδες. 
Να μου επιτραπεί εδώ, κυρίες και κύριοι συνάδελφοι, να καταθέσω συγκεκριμένα τις προβλέψεις του νομοσχεδίου που μειώνει την προκαταβολή φόρου των ατομικών επιχειρήσεων από το 55% στο 50%, καταργεί το τέλος επιτηδεύματος στην ελληνική περιφέρεια και μειώνει κατά 50% για το 2027 στην Αττική και προβλέπει το 2028 να καταργηθεί οριστικά. Δεν είναι αυτό μια μέριμνα σημαντική; Μειώνει η Κυβέρνηση τον φορολογικό συντελεστή των τριτέκνων στο 0% για εισοδήματα έως 20.000 ευρώ. Δεν είναι θετική πρόβλεψη αυτή; Δεν είναι μια πρόβλεψη σημαντική για την ελληνική κοινωνία που ενισχύει και δίνει τη δυνατότητα να δώσει ώθηση στην ελληνική οικογένεια μέσα από αυτή την πρόβλεψη σχετικά με το δημογραφικό πρόβλημα; Μειώνεται ο συντελεστής φορολόγησης των κατά κύριο επάγγελμα αγροτών στο 0% για το εισόδημα έως και 20.000 ευρώ. 
Ήμασταν με τον κ. Υψηλάντη σε μια συνάντηση στο Υπουργείο Αγροτικής Ανάπτυξης. Αυτό έλεγαν οι αγρότες. 
ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ: Και οι αλιείς. 
ΕΜΜΑΝΟΥΗΛ ΚΟΝΣΟΛΑΣ: Και οι αλιείς, σωστά. Συνολικά.
Σε μια συζήτηση στην εκπροσώπηση των φορέων στη Βουλή κατά τη διάρκεια αυτής της διαβούλευσης έχετε ακούσει τι είπαν οι εκπρόσωποι των φορέων; Φυσικά έχετε ακούσει. Ήταν θετικοί σε αυτή τη νομοθέτηση. Και για τους αυτοκινητιστές μειώνεται το ποσό του ελάχιστου εισοδήματος. Μειώνονται επίσης κατά μισή μονάδα από τον Απρίλιο οι ασφαλιστικές εισφορές για τον ιδιωτικό τομέα. Παρατείνονται τα κίνητρα που ισχύουν για τις ηλεκτρονικές συναλλαγές και για το 2027 προκειμένου να ισχύσει η έκπτωση από το φορολογητέο εισόδημα φυσικών προσώπων του 30% των δαπανών.
Πέραν των άλλων, κυρίες και κύριοι συνάδελφοι, υπάρχουν πρόσθετες προβλέψεις γιατί αφενός μειώνεται η φορολογία στο εισόδημα και αυξάνεται αυτό με τις ενισχύσεις, αλλά καθορίζονται και ενισχύσεις για συνταξιούχους μέχρι 400 ευρώ και επεκτείνεται σε μόνιμη βάση από τον Νοέμβριο του 2026 στο σύνολο των συνταξιούχων άνω των 65 ετών. Και μάλιστα αυτή η πρόβλεψη έχει επιβάρυνση 2,2 δισεκατομμύρια ευρώ. Δεν είναι μια γενναία ρύθμιση που πρέπει να την ψηφίσουμε όλοι; Με συγχωρείτε. 
Πέρα, λοιπόν, από τα επιδόματα που έχουμε συζητήσει και τα οποία φέρνουμε προς ψήφιση σήμερα, στον επίλογο αυτόν -γιατί ο χρόνος δεν είναι απεριόριστος- επιτρέψτε μου να αναφερθώ σε δύο σημαντικές ρυθμίσεις, αφενός το ύψος των 500 ευρώ το οποίο καταβάλλεται κάθε 16η Δεκεμβρίου για τις εορτές των Χριστουγέννων, αλλά και το επίδομα γέννησης για κάθε παιδί πολύτεκνης οικογένειας κατά 1.000 ευρώ επιπλέον για κάθε τέκνο. Είναι πρόσθετες ενισχύσεις για την άμβλυνση του δημογραφικού προβλήματος. 
Κυρίες και κύριοι Βουλευτές, ήμουν με τον κ. Υψηλάντη κατά την πρόσφατη επίσκεψη του Πρωθυπουργού στο Καστελόριζο. Θέλω να σας τονίσω την πάνδημη συμμετοχή στη διαβούλευση και συζήτηση με τον Πρωθυπουργό κατά τη διάρκεια της παραμονής του. Πήγαμε και στην κυρά της Ρω και στη Στρογγύλη. Εύχομαι να είστε υγιείς και να πάτε όλοι εκεί. Είναι η αρχή της Ευρώπης. Δεν είναι το τέλος της χώρας. Η αρχή της Ευρώπης. 
Τι ανακοίνωσε ο Πρωθυπουργός; Ανακοίνωσε την πρόσθετη ενίσχυση για τους μόνιμους κατοίκους του Καστελόριζου και φυσικά -το είπε ο κ. Υψηλάντης προηγουμένως- εύχομαι, κύριε Υπουργέ, να είστε εσείς που θα ανακοινώσετε την ενίσχυση και σε άλλους κατοίκους μικρών νησιών. Γιατί η νησιωτική Ελλάδα, κυρίες και κύριοι συνάδελφοι, είναι η πραγματική Ελλάδα. Είναι ο πνεύμονας και η ψυχή της Ευρώπης. Είναι εκεί που δίνει δύναμη και γόητρο μέσα από την ιστορική καταβολή των κατοίκων που είναι σε αυτό το σημείο της χώρας και στους επόμενους που έρχονται μετά από εμάς. 
Εκεί, λοιπόν, χρειάζεται μια πραγματική αναγνώριση της προσπάθειας να παραμείνουν στις εστίες τους. Και νομίζω ότι τα 5.000 ευρώ και προσαυξανόμενο κατά το ποσό των 1.000 ευρώ για κάθε ανήλικο τέκνο της οικογένειας, είναι το ελάχιστο που μπορούμε να δώσουμε για να αναγνωρίσουμε την προσπάθειά τους να επιβιώσουν στην εσχατιά του Αιγαίου, εκεί που η γείτονα χώρα δημιουργεί αυτά τα προβλήματα που βλέπετε στη γεωπολιτική αυτή γωνιά του κόσμου. 
Ποιος μπορεί, λοιπόν, με αυτές τις προβλέψεις να αρνηθεί αυτήν την προοπτική; Σας καλώ όλους να υπερψηφίσετε αυτό το νομοσχέδιο.
Ευχαριστώ πολύ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Κόνσολα. 
Καλείται στο Βήμα ο κ. Σπυρίδων Κουλκουδίνας, Βουλευτής της Νέας Δημοκρατίας. Θα ακολουθήσει ο κ. Αμανατίδης και μετά ο κ. Μαρκογιαννάκης. 
ΣΠΥΡΙΔΩΝ ΚΟΥΛΚΟΥΔΙΝΑΣ: Σας ευχαριστώ πολύ, κύριε Πρόεδρε. 
Θα μου επιτρέψετε, πριν ξεκινήσω, να καλωσορίσω τους μαθητές του Λιτοχώρου, τους γονείς και τους συνοδούς εκπαιδευτικούς από το Λιτόχωρο, τους οποίους έχουμε τη χαρά να φιλοξενούμε σήμερα στη Βουλή. 
Κύριε Υπουργέ, κυρίες και κύριοι συνάδελφοι, το νομοσχέδιο που συζητάμε σήμερα δεν είναι απλώς ένα άθροισμα οικονομικών διατάξεων που ήρθαν προς ψήφιση στη Βουλή, αλλά αποτελεί το θεμέλιο μιας νέας συμφωνίας προόδου και ευημερίας της πατρίδας μας, μιας εθνικής στρατηγικής που εκτείνεται από το 2027 έως το δυο 2030. Με αυτό, λοιπόν, αποδεικνύουμε στην πράξη ότι η ανάπτυξη της οικονομίας δεν είναι ένας αφηρημένος αριθμός στα χαρτιά, αλλά μεταφράζεται άμεσα σε περισσότερο διαθέσιμο εισόδημα, ισχυρότερη ελληνική οικογένεια και ουσιαστική στήριξη των πολιτών στην καθημερινότητά τους. 
Παρουσιάζουμε, λοιπόν, ένα ιστορικό πακέτο μέτρων, το πακέτο της ΔΕΘ του 2026, ύψους 2,2 δισεκατομμυρίων ευρώ. Είτε το βλέπετε είτε δεν το βλέπετε, αποτελεί μία από τις μεγαλύτερες και εμβληματικότερες οικονομικές παρεμβάσεις των τελευταίων ετών. Πρόκειται για μια παρέμβαση που αγγίζει τον ελεύθερο επαγγελματία, την επιχείρηση -την κάθε επιχείρηση- τον αγρότη, τον μισθωτό, τον δημόσιο υπάλληλο, τον συνταξιούχο, τις νέες μητέρες και πάνω απ’ όλα τη νέα γενιά. Και στην κρίσιμη αυτή περίοδο που διανύει όλος ο πλανήτης, λόγω της ενεργειακής κρίσης, απαντάμε με σημαντικές και χειροπιαστές φοροελαφρύνσεις, που ανακουφίζουν τη μέση οικογένεια και δίνουν πραγματική αναπτυξιακή ώθηση στην ελληνική οικογένεια και στην πατρίδα μας. 
Απέναντι, λοιπόν, στην απαξίωση όσων πετύχαμε, εμείς απαντάμε με σχέδιο και με συγκεκριμένα μέτρα. Απέναντι σε εκείνους που ενδιαφέρονται μόνο για το γκρίζο, εμείς απαντάμε με το έργο μας. 
Το πολιτικό στίγμα αυτής της Κυβέρνησης ήταν και παραμένει ξεκάθαρο: Συνέπεια, δημοσιονομική σταθερότητα και υπευθυνότητα απέναντι στο παρόν, αλλά και στο μέλλον της πατρίδας μας, το οποίο δεν πρόκειται να υποθηκεύσουμε για κανέναν απολύτως λόγο. 
Ας δούμε, λοιπόν, κάποιες βασικές και στοχευμένες ρυθμίσεις που περιλαμβάνει το νομοσχέδιο. 
Στο πρώτο μέρος του νομοσχεδίου προχωράμε σε δραστικές μειώσεις φόρων. Για τους κατ’ επάγγελμα αγρότες και τους τρίτεκνους συμπολίτες μας, θεσπίζουμε μηδενικό φορολογικό συντελεστή για εισοδήματα έως 20.000 ευρώ. Για τις επιχειρήσεις και τους ελεύθερους επαγγελματίες, μειώνουμε τον συντελεστή προκαταβολής φόρου στο 50%. Παράλληλα, καταργούμε πλήρως το τέλος επιτηδεύματος για όλα τα νομικά πρόσωπα από το φορολογικό έτος 2028. 
Για τους εργαζόμενους στον ιδιωτικό τομέα, μειώνουμε τις ασφαλιστικές εισφορές κατά μισή μονάδα από την 1η Απριλίου του 2027 και μάλιστα αποκλειστικά στο σκέλος του εργαζόμενου, ώστε να δουν άμεσα αυτήν την αύξηση στην τσέπη τους. 
Στον δημόσιο τομέα, τώρα, θεσπίζουμε επίδομα Χριστουγέννων ύψους 500 ευρώ. Επίσης, αυξάνουμε μόνιμα την ετήσια οικονομική ενίσχυση στους συνταξιούχους και τα άτομα με αναπηρία στα 400 ευρώ, αίροντας τα εισοδηματικά κριτήρια για τους συμπολίτες μας άνω των εξήντα πέντε ετών. Περίπου, λοιπόν, διακόσιες εβδομήντα χιλιάδες συνταξιούχοι θα δουν αυτό το όφελος άμεσα.
Επιπλέον, από το 2027 τα αναπηρικά επιδόματα θα αναπροσαρμόζονται κάθε χρόνο με βάση τον πληθωρισμό και το ΑΕΠ της χώρας. Είναι ένα πάγιο και δίκαιο αίτημα των ατόμων με αναπηρία, που αυτή η Κυβέρνηση κάνει πράξη. Παρατείνουμε, επίσης, την αναστολή του ΦΠΑ στα ακίνητα και τον φόρο υπεραξίας έως το τέλος του 2027. 
Η πιο εμβληματική, όμως, επιτρέψτε μου να πω, μεταρρύθμιση αυτού του νομοσχεδίου βρίσκεται στο δεύτερο μέρος: Στη θεσμοθέτηση του ατομικού επενδυτικού λογαριασμού ανηλίκων. Αντί για ένα ακόμα, λοιπόν, πρόσκαιρο επίδομα, δημιουργούμε έναν μόνιμο θεσμό μακροχρόνιας αποταμίευσης και χρηματοοικονομικής παιδείας. Για κάθε ένα ευρώ, λοιπόν, που θα καταθέτει η οικογένεια, το κράτος θα βάζει άλλο ένα ευρώ, διπλασιάζοντας την αποταμίευση του παιδιού μέχρι 1.200 ευρώ ετησίως. Τα χρήματα αυτά επενδύονται με απόλυτη ασφάλεια, προστατεύονται από κατασχέσεις και είναι πλήρως αφορολόγητα. Με τη συμπλήρωση δεκαοχτώ ετών, κάθε νέος και νέα θα έχει ένα ισχυρό οικονομικό εφόδιο για τις σπουδές του, για το ξεκίνημα της καριέρας του, για την πρώτη του κατοικία ή για όπου νομίζει ότι μπορεί να χρησιμοποιήσει αυτά τα χρήματα. 
Κυρίες και κύριοι συνάδελφοι, ακούσαμε με πραγματική προσοχή τα επιχειρήματα και την κριτική της Αντιπολίτευσης, η οποία -το καταλαβαίνω-κυριεύεται από το άγχος των εκλογών, των ποσοστών που έχει στις δημοσκοπήσεις, τα οποία είναι πιεσμένα, είναι χαμηλά και ψάχνει να βρει δράκους εκεί που δεν υπάρχουνε. Είναι κατανοητά όλα αυτά. Αλλά, ξέρετε, μας εγκαλείτε ότι τα μέτρα αυτά είναι ψίχουλα. Μας κατηγορείτε για αποσπασματικές παρεμβάσεις. Σας απαντάμε, λοιπόν, με την αλήθεια των αριθμών και της πραγματικότητας. 
Πρώτον, για την αποσπασματικότητα. Ο μηδενικός συντελεστής φορολόγησης για τους τρίτεκνους και τους αγρότες μας, η μόνιμη μείωση των ασφαλιστικών εισφορών, η σταδιακή κατάργηση του τέλους επιτηδεύματος, το επίδομα γέννησης για τα παιδιά που θεσμοθετήθηκε τα τελευταία χρόνια και αυξάνεται κάθε χρόνο, ο κουμπαράς των ανηλίκων, είναι αποσπασματικά και πρόσκαιρα επιδόματα; Όχι, είναι μόνιμες παρεμβάσεις. Είναι μόνιμες, διαρθρωτικές ελαφρύνσεις που θα στηρίζουν το διαθέσιμο εισόδημα κάθε χρόνο, χτίζοντας ένα σταθερότερο μέλλον για τη μεσαία τάξη και για την ελληνική περιφέρεια. 
Δεύτερον, μας ζητούν οριζόντιες παροχές χωρίς κανένα όριο. Απαντάμε, λοιπόν, με τη μέγιστη σοβαρότητα που απαιτεί η διακυβέρνηση της χώρας: Η εποχή των ανεξέλεγκτων ελλειμμάτων και των εύκολων υποσχέσεων έχει περάσει ανεπιστρεπτί και πρέπει να το καταλάβετε όλοι σας. Κάθε ευρώ που δίνεται σήμερα είναι πλήρως κοστολογημένο. Εξαντλούμε κάθε περιθώριο των δημοσιονομικών μας αντοχών, αλλά δεν θα επιτρέψουμε ποτέ να επιστρέψει η χώρα στις μέρες της οικονομικής αβεβαιότητας και των σκληρών μνημονίων. 
Η δική μας απάντηση στην ακρίβεια είναι η διαρκής ανάπτυξη, είναι η μείωση της ανεργίας, που έφτασε στα χαμηλότερα επίπεδα της τελευταίας εικοσιπενταετίας, αλλά και η μόνιμη ελάφρυνση των βαρών. 
Και τέλος, κυρίες και κύριοι συνάδελφοι, εισάγουμε μεταρρυθμίσεις με βαθύ κοινωνικό και αναπτυξιακό πρόσημο, όπως αυτό που είπα, ο επενδυτικός λογαριασμός ανηλίκων. Ένας θεσμός που κοιτάζει μπροστά και μαθαίνει στη νέα γενιά την αξία της αποταμίευσης και της δίνει ένα πρώτο στέρεο κεφάλαιο για το ξεκίνημα της ζωής της με την έμπρακτη στήριξη του κράτους. 
Κυρίες και κύριοι συνάδελφοι, για να καταλάβουμε πλήρως την αξία αυτού του νομοσχεδίου, πρέπει να θυμηθούμε από πού ξεκινήσαμε και πού βρισκόμαστε σήμερα. Το 2019 παραλάβαμε μια οικονομία καθηλωμένη στην υπανάπτυξη, πνιγμένη στους φόρους και παγιδευμένη στην αναξιοπιστία. Σήμερα, μετά από πολλά σημαντικά και σταθερά βήματα, η Ελλάδα έχει γυρίσει οριστικά σελίδα. Η ανάπτυξη τρέχει με ισχυρούς ρυθμούς, η ανεργία πέφτει -όπως είπα- σε ιστορικά χαμηλά ρεκόρ, οι μισθοί αυξάνονται συνεχώς, οι επενδύσεις επιστρέφουνε στη χώρα και η χώρα μας έχει ανακτήσει την αξιοπιστία της διεθνώς. 
Αυτή η Κυβέρνηση, λοιπόν, μετέτρεψε την Ελλάδα από το μαύρο πρόβατο της Ευρώπης σε ένα σύγχρονο και σταθερό κράτος, ελκυστικό κράτος για επενδύσεις.  Δεν πετύχαμε, όμως, αυτήν τη σταθερότητα για να κρατάμε τους πόρους κλειδωμένους σε κάποιο συρτάρι, αλλά για να μπορούμε σήμερα με ασφάλεια να επιστρέφουμε αυτό το πλεόνασμα στην κοινωνία, μειώνοντας βάρη των παρελθόντων ετών και στηρίζοντας, στην πραγματικότητα, το εισόδημα των πολιτών. Αυτό το νομοσχέδιο, λοιπόν, είναι η απόδειξη, καθώς το πλεόνασμα αυτό επιστρέφει στην κοινωνία πραγματικά. 
Η διαφορά μας, λοιπόν, με την Αντιπολίτευση, κυρίες και κύριοι συνάδελφοι, είναι ειδοποιός. Εκείνοι επενδύουν στην καταστροφολογία, επενδύουν στα «ΘΑ» τα ανέξοδα και τα ακοστολόγητα. Εμείς πιστεύουμε ότι η χώρα δεν μπορεί να γυρίσει πίσω στις μέρες των ψεύτικων υποσχέσεων και των ελλειμμάτων, την οποία πλήρωσαν ακριβά οι Έλληνες πολίτες, πλήρωσε ακριβά η δική μου γενιά που εκείνη την περίοδο βγήκε στην αγορά εργασίας. 
Οι πολίτες δεν ζητούν από εμάς ούτε μεγάλα και ανέξοδα λόγια, ούτε κάτι άλλο. Ζητούν συνέπεια και λύσεις με υπευθυνότητα, με σοβαρότητα και με πράξεις που έχουν άμεσο αντίκρισμα στην καθημερινότητα του κάθε νοικοκυριού. Και η Κυβέρνηση αυτή αποδεικνύει καθημερινά ότι όσα λέει, όσα υπόσχεται, είναι σε θέση να τα κάνει πράξη. Γι’ αυτό σας καλώ όλους να υπερψηφίσετε το σημερινό νομοσχέδιο.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Κουλκουδίνα.
Καλείται στο Βήμα ο κ. Ιωάννης Αμανατίδης, Βουλευτής του ΣΥΡΙΖΑ. 
ΙΩΑΝΝΗΣ ΑΜΑΝΑΤΙΔΗΣ: Σας ευχαριστώ πολύ, κύριε Πρόεδρε.
Κύριε Υπουργέ, κυρίες και κύριοι συνάδελφοι, πολύ λίγα, πολύ αργά. Επικοινωνιακές, αναποτελεσματικές ρυθμίσεις. Μια διαφορετική οικονομική και κοινωνική πολιτική με επίκεντρο τις ανάγκες της κοινωνικής πλειοψηφίας είναι εφικτή.
Κυρίες και κύριοι συνάδελφοι, συζητάμε σήμερα ένα νομοσχέδιο που αναφέρεται στην ενίσχυση του διαθέσιμου εισοδήματος, της αποταμίευσης και των επενδύσεων. Η πραγματικότητα την οποία, όμως, ζουν σήμερα τα ελληνικά νοικοκυριά απέχει πολύ από την εικόνα ευημερίας που επιχειρεί να παρουσιάσει η Κυβέρνηση. Κύριοι της Κυβέρνησης, τα νέα που μας φέρατε μας χάιδεψαν τ’ αυτιά, μ’ απέχουνε πολύ απ’ την αλήθεια, για να παραφράσω και τον στίχο από τον «Άγγελο εξάγγελο» του Διονύση Σαββόπουλου.
Σύμφωνα με τους δείκτες της Eurostat, το μέσος μισθός του Έλληνα είναι ο δεύτερος χειρότερος μισθός στην Ευρωπαϊκή Ένωση των είκοσι επτά, 18.800 ευρώ, ενώ στην Ευρωπαϊκή Ένωση είναι 41.500 ευρώ. Η αγοραστική δύναμη είναι η χειρότερη της Ευρωπαϊκής Ένωσης, 32% χαμηλότερη από τον ευρωπαϊκό μέσο όρο. Η χώρα μας παρουσιάζει το δεύτερο υψηλότερο ποσοστό του πληθυσμού που ζει σε συνθήκες φτώχειας και κοινωνικού αποκλεισμού. Για το 2025 το ποσοστό αυτό ανήλθε στο 27,5% του συνολικού πληθυσμού, 2,8 εκατομμύρια άτομα, παρουσιάζοντας αύξηση κατά 0,6 ποσοστιαίες μονάδες σε σχέση με το 2024. Αποταμίευση νοικοκυριών αρνητική στο μείον 2,5% έναντι συν 17,7% στην Ευρωζώνη. Υπερπλεονάσματα 17,3 δισεκατομμύρια ευρώ πάνω από τους αρχικούς στόχους την περίοδο 2022-2025. Έσοδα φόρου προστιθέμενης αξίας αύξηση 77% σε σχέση με το 2021. Οι εργαζόμενοι βλέπουν τον μισθό τους να εξαντλείται πριν τελειώσει ο μήνας. Οι συνταξιούχοι δυσκολεύονται να καλύψουν ακόμα και βασικές ανάγκες. Οι νέοι αδυνατούν να χαράξουν τη δική τους αυτόνομη πορεία. Οι μικρομεσαίες επιχειρήσεις και τα νοικοκυριά ασφυκτιούν από το ενεργειακό κόστος, τη φορολογία και τη συρρίκνωση της κατανάλωσης. 
Το νομοσχέδιο δεν αντιμετωπίζει τις βασικές αιτίες της οικονομικής ασφυξίας των νοικοκυριών, δεν αντιμετωπίζει την ακρίβεια, δεν αυξάνει τους μισθούς, δεν αλλάζει το υπόδειγμα της οικονομικής πολιτικής, δεν αποκαθιστά τις μεγάλες απώλειες εισοδήματος.
Τι προβλέπει λοιπόν; Δημόσιοι υπάλληλοι 500 ευρώ μεικτά ως επίδομα Χριστουγέννων, με πρώτη καταβολή τον Δεκέμβρη του 2027 και με ενδιάμεσες τις εθνικές εκλογές. 
Απορρίπτεται η πλήρης επαναφορά του δέκατου τρίτου μισθού στο Δημόσιο. 
Συνταξιούχοι. Η πρόσθετη ενίσχυση αντιστοιχεί περίπου σε 8,3 ευρώ μηνιαίως. Παραμένει, λοιπόν, το αίτημα επαναφοράς της δέκατης τρίτης σύνταξης και κατάργησης της προσωπικής διαφοράς.
 Οικογένειες-δημογραφικό. Οι φορολογικές ελαφρύνσεις δεν ωφελούν ουσιαστικά αυτούς που βρίσκονται κάτω από το αφορολόγητο. Η πρόσθετη δαπάνη για το επίδομα γέννησης τέταρτου παιδιού εκτιμάται σε μόλις 4 εκατομμύρια ευρώ. Απουσιάζει η ολοκληρωμένη στήριξη πολιτικής στήριξης των νέων ζευγαριών. 
Παιδική αποταμίευση. Ο κρατικά ενισχυόμενος επενδυτικός λογαριασμός ευνοεί οικογένειες που έχουν αποταμιευτική δυνατότητα. Όσο περισσότερα μπορούν να αποταμιεύσουν, τόσο περισσότερο ενισχύονται. Τα παιδιά των οικονομικά ασθενέστερων ουσιαστικά μένουν εκτός.
 Αγρότες. Από τη φορολογική παρέμβαση εκτιμάται ότι ωφελούνται μόλις σαράντα επτά χιλιάδες από τους διακόσιους σαράντα έξι χιλιάδες κατ’ επάγγελμα αγρότες.
Στέγαση. Οι φοροαπαλλαγές δεν συνοδεύονται από τεκμηρίωση για την επίδρασή τους στα ενοίκια και στην προσφορά κατοικιών. Παραμένει αναξιοποίητο το οικιστικό απόθεμα που διαχειρίζονται οι servicers μέσω του «Ηρακλή». 
Απάντηση σε όλα αυτά θα δώσουν οι εργαζόμενοι και δίνουν οι εργαζόμενοι με τις κινητοποιήσεις τους στις 25 Νοεμβρίου και η νεολαία στις 17 Νοεμβρίου,  την επέτειο του Πολυτεχνείου, πενήντα τρία χρόνια μετά, με ένα σύνθημα που παραμένει επίκαιρο, το «ψωμί-παιδεία-ελευθερία». 
Κυρίες και κύριοι συνάδελφοι, ο ΦΠΑ και οι ειδικοί φόροι κατανάλωσης επιβαρύνουν καθημερινά τους πολίτες, ανεξάρτητα από το ύψος βεβαίωσης του εισοδήματός τους, αλλά ιδιαίτερα τους πιο ευάλωτους. Αυτή είναι η ουσία της φορολογικής αδικίας. 
Έχουμε προτείνει ουσιαστική μείωση των έμμεσων φόρων με παρεμβάσεις στο ΦΠΑ και στο ειδικό φόρο κατανάλωσης καυσίμων, ώστε να ελαφρυνθούν τα νοικοκυριά. Έχουμε αναδείξει την ανάγκη δίκαιης φορολόγησης των πολύ υψηλών εισοδημάτων και των υπερκερδών. Γιατί η φορολογική δικαιοσύνη δεν μπορεί να εξαντλείται σε επιμέρους φοροαπαλλαγές. Πρέπει να αλλάζει ουσιαστικά η κατανομή των φορολογικών βαρών. 
Οι εργαζόμενοι στο Δημόσιο εξακολουθούν να περιμένουν την αποκατάσταση των απωλειών τους και φυσικά, αυτό που εξαγγέλλετε στο νομοσχέδιο δεν πρόκειται για επαναφορά του δέκατου τρίτου και δέκατου τέταρτου μισθού. Ο δημόσιος υπάλληλος δεν χρειάζεται εξαγγελίες-κοροϊδία. Χρειάζεται αξιοπρεπείς αποδοχές, πραγματικές αυξήσεις και αποκατάσταση των απωλειών που υπέστη τα προηγούμενα χρόνια.
 Υποστηρίζουμε την επαναφορά του δέκατου τρίτου μισθού με δημοσιονομικό σχεδιασμό που θα διασφαλίζει τη βιωσιμότητα του μέτρου. Οι αυξήσεις, λοιπόν, είναι προϋπόθεση και για την ενίσχυση της εγχώριας κατανάλωσης και της πραγματικής οικονομίας. 
Συνταξιούχοι. Η αύξηση της ετήσιας ενίσχυσης από 300 στα 400 ευρώ δεν απαντά στο πραγματικό πρόβλημα. Έχουν υποστεί μεγάλες απώλειες αγοραστικής δύναμης, αυξημένες δαπάνες για τρόφιμα, ενέργεια, φάρμακα και στέγαση. 
Η Κυβέρνηση επιλέγει να διατηρεί ένα σύστημα περιορισμένων ενισχύσεων αντί να αποκαταστήσει ουσιαστικά το εισόδημά τους. Επιμένουμε στην επαναφορά της δέκατης τρίτης σύνταξης και στη δίκαιη αναπροσαρμογή των συντάξεων. 
Στεγαστική κρίση. Δεν μπορεί να απουσιάζει το ζήτημα της στεγαστικής κρίσης και το κόστος διαβίωσης από μια πραγματικά ολοκληρωμένη πολιτική ενίσχυσης του εισοδήματος. Σύμφωνα με τα στοιχεία της Eurostat για το 2025, τα ελληνικά νοικοκυριά διέθεσαν κατά μέσο όρο το περίπου το 35% του διαθέσιμου εισοδήματός τους για στεγαστικές δαπάνες, όταν ο μέσος ευρωπαϊκός όρος είναι 19%. Παράλληλα, το 26,4% του πληθυσμού στην Ελλάδα ζει σε νοικοκυριά, όπου το κόστος στέγασης ξεπερνά το 40% του διαθέσιμου εισοδήματος, έναντι 7,7% στην Ευρωπαϊκή Ένωση. Αυτά τα στοιχεία περιγράφουν μια πραγματικότητα που δεν μπορεί να αντιμετωπιστεί με αποσπασματικές ενισχύσεις επιδοματικού χαρακτήρα. 
Κυρίες και κύριοι συνάδελφοι, απέναντι σε αυτή την πολιτική διαθέτουμε ως κόμμα, ως ΣΥΡΙΖΑ Προοδευτική Συμμαχία, μια διαφορετική αντίληψη, μια πολιτική που δεν υποβάλλει τον πολίτη σε φοροαφαίμαξη, ούτε τον αντιμετωπίζει ως δικαιούχο αποσπασματικών επιδομάτων, αλλά του διασφαλίζει αξιοπρεπή διαβίωση. 
Η δική μας πρόταση βασίζεται σε συγκεκριμένους άξονες: Ουσιαστική μείωση των έμμεσων φόρων και δίκαιη κατανομή των φορολογικών βαρών. Επαναφορά του δέκατου τρίτου μισθού στο Δημόσιο και της δέκατης τρίτης σύνταξης. Ουσιαστική στήριξη των συνταξιούχων. Ελάχιστη εγγυημένη κρατική συνεισφορά για κάθε παιδί, ανεξάρτητα από την οικονομική κατάσταση στις οικογένειές του. Ενίσχυση των δημόσιων κοινωνικών δομών και καθολική πρόσβαση στις υπηρεσίες φροντίδας. Συγκροτημένη στεγαστική πολιτική και μέτρα για την αντιμετώπιση της ακρίβειας. Ενίσχυση των συλλογικών διαπραγματεύσεων και των πραγματικών μισθών. Προοδευτική φορολόγηση των πολύ υψηλών εισοδημάτων και των υπερκερδών.
 Για εμάς, το κρίσιμο ζήτημα δεν είναι μόνο πόσος πλούτος παράγεται από μια οικονομία, αλλά πώς αυτός ο πλούτος κατανέμεται. Δεν μπορεί να μιλάμε για επενδύσεις όταν δεν επενδύουμε επαρκώς στον άνθρωπο, στην παιδεία, στην υγεία, στην κοινωνική προστασία και τις δημόσιες υποδομές. Η ανάπτυξη πρέπει να μετατρέπεται σε κοινωνική ευημερία. Το διαθέσιμο εισόδημα πρέπει να αυξάνεται πραγματικά και όχι μόνο στις κυβερνητικές ανακοινώσεις. Η αποταμίευση πρέπει να αποτελεί δυνατότητα όλων, όχι ως προνόμιο όσων ήδη έχουν. 
Γι’ αυτό διεκδικούμε μια διαφορετική οικονομική και κοινωνική πολιτική, με επίκεντρο τις ανάγκες της κοινωνικής πλειοψηφίας. 
Σας ευχαριστώ πολύ.
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Αμανατίδη. 
Καλείται στο Βήμα ο κ. Αλέξανδρος Μαρκογιαννάκης, Βουλευτής της Νέας Δημοκρατίας. Θα ακολουθήσουν η κ. Χρηστίδου, ο κ. Αμυράς και ο κ. Γιώργος. 
ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ: Ευχαριστώ πολύ, κύριε Πρόεδρε.
Κυρίες και κύριοι συνάδελφοι, το σημερινό νομοσχέδιο που συζητάμε έχει έναν απλό και ξεκάθαρο στόχο, να φτάσει περισσότερο εισόδημα στα νοικοκυριά, να ενισχυθούν οικονομικά οι πολίτες και να στηριχθούν οι επιχειρήσεις σε μια δύσκολη χρονικά οικονομική συγκυρία διεθνώς. 
Είναι η νομοθέτηση των όσων ανακοίνωσε ο Πρωθυπουργός στη φετινή Διεθνή Έκθεση Θεσσαλονίκης. Είναι η βάση, ο κορμός της συμφωνίας προόδου και ευημερίας για την τετραετία 2027 έως το 2031. Δεν είναι ένα προεκλογικό πακέτο από έκτακτα μέτρα ή επιδόματα, είναι μια σειρά από στοχευμένες, ευρείες και ουσιαστικές ενισχύσεις του εισοδήματος.
Αντιθέτως, τα περισσότερα μέτρα είναι μόνιμα. Πρόκειται για ένα από τα σημαντικότερα νομοθετήματα σε ετήσια αξία μόνιμων μέτρων που έχουν κατατεθεί σε αυτήν τη Βουλή τις τελευταίες δεκαετίες.
Φυσικά θα πρέπει να υπάρχει αυτοσυγκράτηση. Η ατμόσφαιρα γύρω μας, η διεθνής οικονομική και πολιτική ατμόσφαιρα δεν είναι καθόλου ενθαρρυντική ή καθησυχαστική. Το αντίθετο, είναι επικίνδυνη. Οι προκλήσεις είναι πολλές και οι κρίσεις είναι επίμονες και επαναλαμβανόμενες. Σε τέτοιες περιόδους κάθε χώρα χρειάζεται σταθερότητα και τα νοικοκυριά χρειάζονται ανάσες απέναντι στο κύμα ακρίβειας που τα πλήττει.
Υπάρχουν όμως και καλά νέα σε αυτήν την εικόνα και αυτά έρχονται από το μέτωπο των δημόσιων οικονομικών. Το πιο σημαντικό από τα καλά νέα είναι το λεγόμενο «κλείσιμο του κενού του ΦΠΑ», δηλαδή η μεγάλη μείωση της φοροδιαφυγής στον φόρο αυτό. Είναι δημοσιονομικό κατόρθωμα. Για πρώτη φορά το κενό αυτό υπολογίζεται κάτω από το 10% και αυτό σημαίνει δισεκατομμύρια όφελος. Νομίζω αναφέρθηκε συγκεκριμένα ο Υπουργός, ο κ. Πιερρακάκης, λέγοντας ότι το ποσό αυτό φτάνει σε 2,2 δισεκατομμύρια ευρώ. Σημαίνει, δηλαδή, πόρους σταθερούς πάνω στους οποίους χτίζουμε.
Η διαφορά ανάμεσα σε ένα μέτρο που κρατά και σε ένα μέτρο παροδικό είναι ακριβώς η πηγή της χρηματοδότησης. Ένα έκτακτο έσοδο δίνει έκτακτη παροχή. Ένα σταθερό έσοδο δίνει μόνιμο μέτρο. Και αυτό ακριβώς κάνουμε. Γι’ αυτό και ο μηδενικός συντελεστής για τρίτεκνους και αγρότες δεν είναι για μια χρονιά, είναι η διάταξη νόμου που μένει. Δεν θα πληρώνουν φόρο στα δύο πρώτα κλιμάκια της φορολογικής κλίμακας, δηλαδή στα πρώτα 20.000 ευρώ εισοδήματος από το φορολογικό έτος του 2027.
Το νομοσχέδιο δεν σταματά σε αυτό που θα πω. Μειώνει από 1η Απριλίου του 2027 τις κρατήσεις των μισθωτών υπέρ ανεργίας και το όφελος πηγαίνει ολόκληρο στον εργαζόμενο. Αυξάνει το επίδομα γέννησης από το τέταρτο παιδί και πάνω. Ελαφρύνει τις επιχειρήσεις με ταχύτερες αποσβέσεις για τον εξοπλισμό τους και με σταδιακή κατάργηση του τέλους επιτηδεύματος. Για τους κατ’ επάγγελμα αγρότες ισχύει επίσης μηδενικός συντελεστής στα δύο πρώτα κλιμάκια του αγροτικού εισοδήματος και γι’ αυτούς ισχύει από το φορολογικό έτος του 2026.
Φαίνεται έτσι ότι σε κάθε περίπτωση που παρουσιάζεται η δυνατότητα και όχι μόνο στις κινητοποιήσεις, η Κυβέρνηση λαμβάνει μέτρα υπέρ των αγροτών και του πρωτογενούς τομέα. Αποδεικνύει τη συνέπειά της απέναντι στον Έλληνα αγρότη.
Για τους συνταξιούχους η ετήσια οικονομική ενίσχυση ανεβαίνει από τα 300 ευρώ στα 400 ευρώ και το κυριότερο, μεγαλώνει ο αριθμός των δικαιούχων, καθώς αίρονται τα εισοδηματικά και περιουσιακά κριτήρια που ίσχυαν στην περσινή καταβολή. Όσοι έμειναν έξω λόγω εισοδήματος ή περιουσίας, ανήκουν πλέον στους δικαιούχους.
Για τα άτομα με αναπηρία νομοθετούμε και κάνουμε πραγματικότητα ένα πάγιο αίτημά τους προς την πολιτεία. Από 1η Ιανουαρίου του 2027 τα αναπηρικά επιδόματα του ΟΠΕΚΑ και του e-ΕΦΚΑ αναπροσαρμόζονται κάθε χρόνο με βάση τον μέσο όρο του πληθωρισμού και του ΑΕΠ, δηλαδή της παραγωγής της χώρας μας. Ανώτατο όριο είναι ο πληθωρισμός, όπως ακριβώς στις συντάξεις. Μέχρι σήμερα δεν αναπροσαρμόζονταν καθόλου και το μέτρο αυτό αφορά περίπου διακόσιους δεκαοκτώ χιλιάδες συμπολίτες μας.
Πάμε τώρα στο Δημόσιο. Απέναντι στην αντιπολιτευτική πλειοδοσία για επαναφορά δώρου και δώρων, η Κυβέρνηση νομοθετεί θετικά αλλά και συνετά. Θεσπίζεται μόνιμα επίδομα εορτών Χριστουγέννων ύψους 500 ευρώ με πρώτη εφαρμογή το 2027. Πρόκειται για τον ορισμό της νομοθέτησης ουσίας. Αποδίδει μόνιμη ενίσχυση βασισμένη στα πραγματικά δεδομένα και μάλιστα όχι ως προεκλογική παροχή, αλλά με εφαρμογή μετά από τις εκλογές.
Και θα κλείσω τα περί του νομοσχεδίου με μια νέα μεγάλη τομή. Ο Ατομικός Επενδυτικός Λογαριασμός Ανηλίκων στα άρθρα από 32 έως 49, ένας μόνιμος θεσμός αποταμίευσης για κάθε παιδί. Ο γονέας θα ανοίγει έναν λογαριασμό ανά παιδί με μια απλή ηλεκτρονική διαδικασία. Τόσο απλά θα ξεκινά μια από τις ουσιαστικότερες παρεμβάσεις διαγενεακής αλληλεγγύης στο σύγχρονο ελληνικό κράτος. 
Προσωπικά θεωρώ πολύ σημαντική αυτήν την παρέμβαση. Σε αυτόν τον λογαριασμό θα συνεισφέρει όποιος θέλει έως 10.000 ευρώ τον χρόνο και χωρίς ελάχιστο ποσό και το κράτος θα βάζει 1 ευρώ για κάθε ευρώ που κατατίθεται έως 1.200 ευρώ τον χρόνο. Γι’ αυτές τις εισφορές της οικογένειας και του κράτους έως 2.400 ευρώ τον χρόνο η προστασία είναι υποχρεωτική. Τα υπόλοιπα ποσά θα προκύπτουν μέσα από σαφώς δομημένα προγράμματα υπό τον έλεγχο των γονέων. Έτσι στα 18 του το παιδί δεν μπορεί να πάρει λιγότερα από όσα κατατέθηκαν, σε αντίθεση με όλα αυτά τα οποία έχουν ακουστεί σήμερα στην Αίθουσα αυτή.
Ένα παιδί που γεννιέται, λοιπόν, σήμερα ή εντός της διετίας που μας πέρασε, θα έχει στα 18 του μια αφετηρία για σπουδές, για δουλειά, για σπίτι. Είναι ένα μέτρο πραγματικής κοινωνικής επένδυσης, σε μια χώρα η οποία μόλις πριν λίγα χρόνια βγήκε από μια περιπέτεια που περισσότερο από όλους πλήγωσε τις νεότερες γενιές.
Κυρίες και κύριοι συνάδελφοι, η κυβερνητική θητεία θα κριθεί από το αν η οικονομική ανάπτυξη έγινε καλύτερη οικονομική ζωή για τους πολίτες. Το νομοσχέδιο που σήμερα συζητάμε έχει μηδενικό φόρο για τρίτεκνους και τους αγρότες, 400 ευρώ για τους συνταξιούχους, αναπροσαρμογή για τα αναπηρικά επιδόματα, 500 ευρώ για το Δημόσιο και έναν λογαριασμό που δίνει σε κάθε παιδί μια αφετηρία.
Η χώρα δεν είναι εκεί που ήταν πριν από λίγα χρόνια. Δεν είναι βέβαια ακόμα εκεί που θέλουμε να φτάσει. Η απόσταση όμως καλύπτεται. Καλύπτεται με σταθερά βήματα και όχι με άλματα που μετά πληρώνονται ακριβά. Η οικονομία αργά αλλά σταθερά επιστρέφει στους πολίτες και επιτέλους τα δημοσιονομικά επιτεύγματα γίνονται και εισόδημα των πολιτών.
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Μαρκογιαννάκη.
Καλείται στο Βήμα η κ. Ραλλία Χρηστίδου, Ανεξάρτητη Βουλευτής.
Θα ακολουθήσουν ο κ. Αμυράς και ο κ. Γιώργος.
Κυρία Χρηστίδου, έχετε τον λόγο.
ΡΑΛΛΙΑ ΧΡΗΣΤΙΔΟΥ: Ευχαριστώ πολύ, κύριε Πρόεδρε.
Αξιότιμε κύριε Υπουργέ, αγαπητοί συνάδελφοι, σήμερα συζητάμε ένα νομοσχέδιο από τις 10.00΄ που είναι σαν να έχει έρθει από το μέλλον. Εξηγούμαι. Ο Πρωθυπουργός έχει πει ότι οι εκλογές θα γίνουν την άνοιξη του 2027. Ας κοιτάξουμε λίγο τις ημερομηνίες. Δώρο Χριστουγέννων στο Δημόσιο; Δεκέμβριος του 2027. Μηδενικός φόρος για τους τρίτεκνους; 2028. Μικρότερη προκαταβολή φόρου για τους ελεύθερους επαγγελματίες; 2028. Ταχύτερες αποσβέσεις για τις επιχειρήσεις; Από το 2029 και μετά. Η Κυβέρνηση υπογράφει σήμερα την επιταγή. Ο λογαριασμός, όμως, έρχεται αργότερα και θα τον πληρώσει ο επόμενος.
Πάμε τώρα στο πιο χαρακτηριστικό. Το επίδομα Χριστουγέννων για τους δημόσιους υπαλλήλους; 500 ευρώ μεικτά, στην τσέπη, από 257 έως 389. Πότε; Τον Δεκέμβριο του 2027, μετά τις κάλπες.
Τρία ερωτήματα θα θέσω, πολύ απλά. Αν είναι δίκαιο και αν είναι σωστό και αν είναι ορθό, γιατί όχι αυτά τα Χριστούγεννα; Αν ο χώρος υπάρχει, διότι λέτε ότι υπάρχει ο χώρος, γιατί τον κρατάτε για μετά τις εκλογές; Και με ποιο δικαίωμα μια κυβέρνηση στο τέλος της θητείας της δεσμεύει τον προϋπολογισμό της επόμενης; Μήπως είναι αυτό μια προεκλογική υπόσχεση με μετεκλογική ημερομηνία πληρωμής;
Και για το σήμερα τι μένει; Στους συνταξιούχους; Μένουν 100 ευρώ τον χρόνο, 8 ευρώ τον μήνα. Ούτε καφές την εβδομάδα, που κι αυτό σχετικό είναι.
Στα άτομα με αναπηρία αναπροσαρμογή των επιδομάτων με τον πληθωρισμό. Σωστό, αλλά κάπως αργά. Στο δημογραφικό αύξηση του επιδόματος γέννησης μόνο από το τέταρτο παιδί και μετά. Τέσσερα εκατομμύρια ευρώ, περίπου τέσσερις χιλιάδες οικογένειες, τη στιγμή που πέρυσι γεννήθηκαν εξήντα πέντε χιλιάδες πεντακόσια ενενήντα τέσσερα παιδιά, όπως λένε τα στοιχεία. Αυτή είναι η απάντηση στη δημογραφική κρίση; Τα 4 εκατομμύρια;
Οτιδήποτε θετικό υπάρχει, το λέμε. Ο μειωμένος ΦΠΑ στα είδη γυναικείας υγιεινής είναι σωστός, αλλά μια σωστή διάταξη δεν σώζει σε καμία περίπτωση ένα λάθος νομοσχέδιο.
Και φτάνουμε στο πιο κρίσιμο, στη δικαιοσύνη. Ένας μισθωτός με ένα παιδί και φορολογητέο εισόδημα 100.000 ευρώ, πληρώνει 33.900 ευρώ φόρο. Ένα μέλος διοικητικού συμβουλίου που παίρνει τις ίδιες 100.000 από τα κέρδη της εταιρείας, πληρώνει 5.000. Με το αυστηρό νέο άρθρο θα πληρώνει 9.000. Κύριε Υπουργέ, 33.900 ο ένας, 9.000 ο άλλος. Αυτό σας ακούγεται φορολογική δικαιοσύνη; Και ο ελεύθερος επαγγελματίας; Το τεκμήριό του μένει δεμένο με τον κατώτατο μισθό. Ανεβαίνει ο κατώτατος, ανεβαίνει και ο φόρος του, ακόμα κι αν ο τζίρος έχει μείνει ο ίδιος. Ο μισθωτός πληρώνει στο ακέραιο, ο επαγγελματίας πληρώνει με τεκμήριο και το διοικητικό συμβούλιο πληρώνει με έκπτωση.
 Και ο «Κουμπαράς» ακούγεται υπέροχο. Για κάθε ευρώ της οικογένειας, ένα ευρώ από το Δημόσιο. Μόνο που όποιος δεν έχει το πρώτο ευρώ, δεν παίρνει ούτε το δεύτερο. Και πόσοι έχουν σήμερα το πρώτο ευρώ; Δεν θα σας το πω εγώ, θα σας το πει η ΕΛΣΤΑΤ.
Καταθέτω στα Πρακτικά την ανακοίνωση της ΕΛΣΤΑΤ της 26ης Οκτωβρίου: «Το 2025 η αποταμίευση των νοικοκυριών ήτο αρνητική».
(Στο σημείο αυτό η Βουλευτής κ. Ραλλία Χρηστίδου καταθέτει για τα Πρακτικά την προαναφερθείσα ανακοίνωση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Και το 2026 πάει ακόμα χειρότερα. Πρώτο τρίμηνο, πάλι κατά την ΕΛΣΤΑΤ, μείον 3,3% από μείον 1,8% ένα χρόνο πριν. Τα νοικοκυριά ξόδεψαν 6,4 δισεκατομμύρια περισσότερα από όσα έβγαλα. Ζουν δηλαδή ή με αποθεματικά ή με δανεικά και η Κυβέρνηση μάς φέρνει νομοσχέδιο για την ενίσχυση της αποταμίευσης. Η ίδια μάλιστα υπολογίζει ότι στον «Κουμπαρά» θα μπαίνει ένα στα τρία παιδιά.
Καταθέτω και τη δεύτερη ανακοίνωση της ΕΛΣΤΑΤ.
(Στο σημείο αυτό η Βουλευτής κ. Ραλλία Χρηστίδου καταθέτει για τα Πρακτικά την προαναφερθείσα ανακοίνωση, η οποία βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Το 29,6% των παιδιών στη χώρα μας ζει σε κίνδυνο φτώχειας ή κοινωνικού αποκλεισμού, σχεδόν ένα στα τρία, και το ποσοστό ανεβαίνει.
Ένα στα τρία παιδιά θα μπει στον «Κουμπαρά». Σχεδόν ένα στα τρία ζει σε κίνδυνο φτώχειας ή αποκλεισμού, οπότε δεν χρειάζεται φυσικά να μαντέψουμε ποια παιδιά μένουν απ’ έξω. Ένας κουμπαράς που χωράει μόνο τα παιδιά όσων έχουν, δεν μπορεί να εκληφθεί ως κουμπαράς της νέας γενιάς. Είναι κουμπαράς για κάποιους ενδεχομένως.
Εμείς οι Δημοκράτες-Προοδευτικό Κέντρο θέλουμε να προτείνουμε το εξής: Οτιδήποτε είναι δίκαιο, να δίνεται τώρα, όχι μετά τις εκλογές, όχι μετά τις κάλπες. Ο ίδιος κανόνας για όλους. Αμοιβές διοικητικών συμβουλίων και μερίσματα στην ίδια κλίμακα με τον μισθό. Τεκμήρια που ακολουθούν την πραγματική δραστηριότητα, όχι τον κατώτατο μισθό. Κουμπαράς για κάθε παιδί. Το Δημόσιο να βάζει την πρώτη κατάθεση για όλα και περισσότερα σε όσα έχουν λιγότερα. Μείωση του ΦΠΑ από το 24% στο 15% για να πέσουν οι τιμές στο ράφι, όχι το 2028, τώρα.
Κυρίες και κύριοι της Κυβέρνησης, εδώ έχουμε ένα προεκλογικό πρόγραμμα που σε λίγο θα έχει και ΦΕΚ. Τα «ναι» όμως θα τα ψηφίσει σήμερα. Τα «πότε» και τα «ποτέ» τα αφήνει για αύριο και το ποιος πληρώνει το φορτώνει στον επόμενο. Οι πολίτες όμως δεν ζουν για το 2028, ζουν για το σήμερα και σήμερα πληρώνουν τον λογαριασμό.
Σας ευχαριστώ πολύ, κύριε Πρόεδρε.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Χρηστίδου.
Επόμενος ομιλητής ο κ. Γεώργιος Αμυράς, Βουλευτής της Νέας Δημοκρατίας.
ΓΕΩΡΓΙΟΣ ΑΜΥΡΑΣ: Ευχαριστώ πολύ, κύριε Πρόεδρε.
Θα μου επιτρέψετε, αγαπητή συνάδελφε, κυρία Χριστίδου, να σας δώσω μια απάντηση στις ερωτήσεις που θέσατε για ποιον λόγο από τώρα η Κυβέρνηση φέρνει προς ψήφιση μέτρα τα οποία θα αρχίσουν να ισχύουν από την επόμενη χρονιά. Αυτό λέγεται «προϋπολογίζω», αυτό λέγεται «δεσμεύω δημόσιο χώρο, δημοσιονομικό περιθώριο το οποίο έχω εξασφαλίσει» ή αλλιώς λέγεται «προϋπολογισμός».
ΡΑΛΛΙΑ ΧΡΗΣΤΙΔΟΥ: Έχω σπουδάσει Δημόσια Οικονομική με άριστα.
ΓΕΩΡΓΙΟΣ ΑΜΥΡΑΣ: Συγχαρητήρια. Χαίρομαι που σπουδάστε με άριστα, γιατί εμείς θέλουμε την αριστεία.
Η σημερινή συζήτηση του νομοσχεδίου, αγαπητές και αγαπητοί συνάδελφοι, γίνεται σε μια συγκυρία μεγάλων αβεβαιοτήτων και έντονων πληθωριστικών τάσεων διεθνώς, εξαιτίας της έκρηξης των τιμών της ενέργειας στις διεθνείς αγορές.
Και σ’ αυτήν τη δύσκολη συγκυρία, η Ελλάδα είναι μια από τις λίγες χώρες, μετρημένες στα δάχτυλα του ενός χεριού στην Ευρώπη, που μπορεί να φέρνει νομοσχέδια όπως το τωρινό με μειώσεις φόρων και ενίσχυση του εισοδήματος των πολιτών. Άλλες χώρες με ισχυρότερες οικονομίες από τη δική μας, όπως για παράδειγμα η Γαλλία η οποία δεν μπορεί καλά-καλά να καταρτίσει προϋπολογισμό, καλείται να λάβει μέτρα προς την αντίθετη κατεύθυνση για να μαζέψει και να συμμαζέψει τα ελλείμματά της. Επίσης, η Γερμανία βρίσκεται σε ένα ιστορικό ρεκόρ ανεργίας με μια έντονη τάση αποβιομηχάνισης. Ποιος; Η Γερμανία, η ατμομηχανή της ευρωπαϊκής οικονομίας.
Η Ελλάδα, όμως, πώς κατάφερε να βρει δημοσιονομικά περιθώρια για να στηρίξει τους πολίτες, φέρνοντας μέτρα μέσω αυτού του νομοσχεδίου για τους συνταξιούχους, για τις μικρομεσαίες επιχειρήσεις, για τις οικογένειες, για τους αγρότες, για τους ανθρώπους με αναπηρία; Η απάντηση είναι διπλή. Ο πρώτος δρόμος πάνω στον οποίο προχωράει η Κυβέρνηση είναι η ανάπτυξη. Σας θυμίζω ότι η Ελλάδα για έκτη συνεχόμενη χρονιά παρουσιάζει διπλάσιους ρυθμούς ανάπτυξης από τις υπόλοιπες χώρες της Ευρωζώνης. Αυτό δεν είναι κάτι αμελητέο, είναι σπουδαίο. Επίσης, η ανεργία, που είναι ο πιο ισχυρός και προφανής θα έλεγα δείκτης για το αν μια οικονομία πάει καλά ή όχι, ήταν 18% το 2019 και σήμερα έχει πέσει κάτω από 7,5%. Έχουν βρει δουλειά εξακόσιες χιλιάδες συμπολίτες μας οι οποίοι μπήκαν στην οικονομική ζωή και πλέον μπορούν να εξελίξουν τη ζωή τους. Αυτό είναι η ανάπτυξη. Δεν είναι λόγια θεωρητικά και του αέρα, είναι απτά κι έχουν να κάνουν με τη συμμετοχή στην οικονομική εξέλιξη και την ευημερία του καθενός πολίτη.
Ο δεύτερος δρόμος πάνω στον οποίο πατάει με σταθερότητα η Κυβέρνηση Μητσοτάκη είναι η καταπολέμηση της φοροδιαφυγής. Ήταν ένα κλισέ αυτό πολλών δεκαετιών, η πάταξη της φοροδιαφυγής. Έπρεπε να έρθει η Κυβέρνηση Μητσοτάκη, για να φτάσουμε, προσέξτε, κατά την περίοδο 2024-2027 να αντλήσουμε από την ουσιαστική, αληθινή, πραγματική πάταξη της φοροδιαφυγής 9 δισεκατομμύρια ευρώ. Να, λοιπόν, πώς βρίσκεις το δημοσιονομικό περιθώριο για να φέρεις μέτρα, όπως κάνουμε σήμερα μ’ αυτό το σχέδιο νόμου, υπέρ των πολιτών και υπέρ της υγιούς οικονομίας.
Σας θυμίζω, επίσης, ότι η αντιμετώπιση της φοροδιαφυγής έγινε με πολλούς τρόπους και με πολλές ρυθμίσεις που φέραμε σ’ αυτήν την Αίθουσα τις οποίες ρυθμίσεις τα περισσότερα κόμματα, αν όχι όλα, τις καταψήφισαν.
Να σας θυμίσω ένα; Τη σύνδεση των ταμειακών μηχανών με το σύστημα TAXIS. Πάνω από τετρακόσιες ενενήντα χιλιάδες επιχειρήσεις, μισό εκατομμύριο επιχειρήσεις, συνέδεσαν τις ταμειακές μηχανές τους με το σύστημα TAXIS και σε πραγματικό χρόνο μπορούμε να ξέρουμε τα φορολογικά έσοδα και να περιορίσουμε τη φοροδιαφυγή. 
Την ψηφιακή κάρτα εργασίας που καλύπτει δυόμισι εκατομμύρια εργαζόμενους, δεν την έφερε κάποια αριστερή σοσιαλιστική κυβέρνηση. Η Κυβέρνηση Μητσοτάκη την έφερε. 
Έτσι λοιπόν, κυρίες και κύριοι συνάδελφοι, σήμερα βρίσκουμε τον τρόπο, με προσπάθεια και με δυσκολίες, εν μέσω διεθνών συγκυριών που είναι πολύ αρνητικές όχι μόνο για την Ελλάδα, αλλά για όλες τις χώρες, ιδιαίτερα της Ευρώπης, να ενισχύσουμε το εισόδημα των πολιτών, να βοηθήσουμε τις επιχειρήσεις να αναπτυχθούν, ώστε μέρος του πλούτου που αρχίζει να αναπτύσσεται και να μεγαλώνει στην πίτα της αγοράς, να επιστρέφει στην ίδια την κοινωνία. 
Το παρόν νομοσχέδιο, στην ουσία κάνει νόμο τις ανακοινώσεις του Πρωθυπουργού στη Διεθνή Έκθεση Θεσσαλονίκης, πριν από δύο μήνες. Είναι μέτρα θετικά, μέτρα υπέρ των πολιτών, της τάξης περίπου των 2,2 δισεκατομμυρίων ευρώ. Εγώ θέλω να ξεχωρίσω δύο μέτρα: Τον μηδενισμό των φόρων για τους αγρότες και για τους τρίτεκνους με ετήσιο εισόδημα έως 20.000 ευρώ. Δεν θα ξανακούσουν οι αγρότες και οι τρίτεκνοι αυτής της κατηγορίας τη λέξη «φόρο». Την ξεχνάνε. Όπως, επίσης, ξεχνάνε και έχουν ξεχάσει τη λέξη και την έννοια «ΕΝΦΙΑ» οι κάτοικοι στα χωριά μας και στις κωμοπόλεις μας, με πληθυσμό έως δύο χιλιάδες και δύο χιλιάδες διακόσιους κατοίκους. 
Εδώ θέλω να ευχαριστήσω ιδιαιτέρως την ηγεσία του Υπουργείου Οικονομικών, τον Κυριάκο Πιερρακάκη, τον Θάνο Πετραλιά και τον Δημήτρη Μαρκόπουλο, δεδομένου ότι έκαναν δεκτή την πρόταση που καταθέσαμε κάποιοι συνάδελφοι, μεταξύ αυτών και εγώ, για να συμπεριλάβουμε στις κωμοπόλεις, στον αριθμό δηλαδή των κατοίκων που οδηγούν σε κατάργηση του ΕΝΦΙΑ για την κυρία κατοικία και το Σταυράκι Ιωαννίνων που βρισκόταν στην γκρίζα ζώνη. Έχει πληθυσμό δύο χιλιάδες εκατόν είκοσι κατοίκων. Είναι λίγο πάνω από δύο χιλιάδες, κάτω από δύο χιλιάδες διακόσιους. Άρα, λοιπόν, ευχαριστώ το Υπουργείο Οικονομικών, διότι δείχνει ότι όντως αντιλαμβάνεται την αξία της ενίσχυσης των ανθρώπων της περιφέρειας. 
Το δεύτερο μέτρο που θέλω εγώ οπωσδήποτε να επισημάνω και να ξεχωρίσω, πέραν βεβαίως του γεγονότος ότι 2,2 εκατομμύρια συνταξιούχοι θα πάρουν σε λίγες μέρες, τον Νοέμβριο, το μόνιμο πλέον εισόδημα και την ενίσχυση των 400 ευρώ από 300 που ήταν πέρυσι, όπως επίσης και το ένα ενοίκιο που περίπου ένα εκατομμύριο ενοικιαστές θα πάρουνε πίσω, τον κουμπαρά για τα παιδιά έως 2 ετών ή όσα θα γεννηθούν, βάσει της μεταβατικής διάταξης και εντός του 2027. 
Τι είναι αυτός ο κουμπαράς; Για κάθε 1 ευρώ που θα βάζει η οικογένεια ενός παιδιού που γεννιέται, είτε είναι ο παππούς, είτε είναι ο νονός, είτε είναι συγγενής θείος, θεία ή γονείς, το ελληνικό κράτος έρχεται και βάζει άλλο 1 ευρώ σ’ αυτόν τον κουμπαρά που είναι κλειστός. Είναι εγγυημένο το ποσό μέχρι την ενηλικίωση του παιδιού. Έτσι, λοιπόν, εδώ μιλάμε και κάνουμε πράξη την ισότητα στις ευκαιρίες.
Λέτε κάποιοι συνάδελφοι «και τι θα γίνει με εκείνους που δεν μπορούν να αποταμιεύσουν»; Βεβαίως, είναι ένα θέμα αυτό και γι’ αυτό η Κυβέρνηση Μητσοτάκη βρίσκει άλλους τρόπους για να τους ενισχύει. Ενισχύει όλες τις κοινωνικές ομάδες που έχουν ανάγκη. Όμως, δεν μπορεί να καταψηφίσετε αυτόν τον κουμπαρά που δίνει τη δυνατότητα στα νέα παιδιά, όταν ενηλικιωθούν, να έχουν ένα κομπόδεμα, να χρηματοδοτήσουν την έναρξη της ζωής τους. 
Γι’ αυτό λοιπόν, κυρίες και κύριοι συνάδελφοι, σας καλώ και σας προσκαλώ να υπερψηφίσετε το παρόν σχέδιο νόμου, για να μην μείνετε πίσω και εσείς -όπως και κάποιοι άλλοι εκτός Κοινοβουλίου που τα βρίσκουν όλα μαύρα και αρνητικά- και απέναντι από την κοινωνία. 
Εμείς στη Νέα Δημοκρατία είμαστε υπερήφανοι γι’ αυτό το σχέδιο νόμου και θα συνεχίσουμε, διότι στο μυαλό μας είναι να ενισχύουμε τους Έλληνες πολίτες. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Αμυρά.
Επόμενος ομιλητής ο κ. Ιωάννης Γιώργος, Βουλευτής της Νέας Δημοκρατίας. Θα ακολουθήσουν ο κ. Μπαραλιάκος, ο κ. Βασιλειάδης και μετά η κ. Καζάνη. 
Κύριε Γιώργο, έχετε τον λόγο.
ΙΩΑΝΝΗΣ ΓΙΩΡΓΟΣ: Ευχαριστώ, κύριε Πρόεδρε. 
Κυρίες και κύριοι συνάδελφοι, συζητούμε σήμερα -έτσι συνηθίζουμε να λέμε- ένα σημαντικό νομοσχέδιο. Είναι σημαντικό νομοσχέδιο; Από ό,τι φαίνεται ή τουλάχιστον από τις αντιδράσεις που βλέπουμε στην κοινωνία, σαφέστατα είναι ένα, κατά την άποψη πολλών, εξαιρετικό νομοσχέδιο, το οποίο έχει ως επίκεντρο την ενίσχυση του διαθέσιμου εισοδήματος, τη στήριξη των νοικοκυριών και των οικογενειών, την ελάφρυνση των επιχειρήσεων και την ενίσχυση των επενδύσεων.
Πρόκειται για την υλοποίηση των παρεμβάσεων που ανακοίνωσε ο Πρωθυπουργός Κυριάκος Μητσοτάκης στη Διεθνή Έκθεση Θεσσαλονίκης, με πρωτοβουλία και τον συντονισμό του Υπουργού των Οικονομικών, του κ. Πιερρακάκη, παρεμβάσεις που ενσωματώθηκαν στο νομοσχέδιο με ουσιαστικές βελτιώσεις σε σχέση με το αρχικό σχέδιο που τέθηκε σε δημόσια διαβούλευση.
Θα ήθελα να επισημάνω, δε, ότι έχει σημασία να δούμε όχι μόνο τη φιλοσοφία του νομοσχεδίου, αλλά κυρίως τι προβλέπει στην πράξη και ποιο είναι το πραγματικό όφελος για τους πολίτες. Μπορεί να επαναλαμβανόμαστε οι Βουλευτές της Πλειοψηφίας, όμως η επανάληψη είναι μήτηρ μαθήσεως προς τους Βουλευτές της Μειοψηφίας. Η Κυβέρνηση, λοιπόν, επιλέγει να επιστρέψει στην κοινωνία μέρος της δημοσιονομικής προόδου που έχει επιτευχθεί τα προηγούμενα χρόνια, μια πρόοδος που δεν προέκυψε τυχαία, αλλά είναι αποτέλεσμα της ανάπτυξης, της αύξησης της απασχόλησης, της προσέλκυσης επενδύσεων, του περιορισμού της φοροδιαφυγής και της υπεύθυνης διαχείρισης των δημόσιων οικονομικών. Αυτή ακριβώς η προσπάθεια δημιουργεί σήμερα τις δυνατότητες για φορολογικές ελαφρύνσεις και ουσιαστικές κοινωνικές παροχές. 
Κυρίες και κύριοι, πέραν τούτου θα ήθελα να αναφερθώ στις σημαντικότερες παρεμβάσεις και κυρίως στο όφελος που προκύπτει για τους πολίτες, πρώτον, στους εργαζόμενους και στους συνταξιούχους, αλλά και στις ευάλωτες κοινωνικές, ομάδες. Από την 1η Απριλίου του 2027 μειώνεται η εισφορά ανεργίας των εργαζομένων από 1,20 σε 0,70. Αυτό σημαίνει λιγότερες κρατήσεις και μεγαλύτερο καθαρό εισόδημα για τους μισθωτούς. 
Παράλληλα, η ετήσια οικονομική ενίσχυση των ευάλωτων κοινωνικών ομάδων αυξάνεται από 300 ευρώ σε 400 ευρώ, ενώ διευρύνεται ο αριθμός των δικαιούχων. Ιδιαίτερα σημαντική είναι η κατάργηση των εισοδηματικών και περιουσιακών κριτηρίων για τους συνταξιούχους άνω των 65 ετών, ώστε περισσότεροι να μπορούν να λαμβάνουν την ενίσχυση. 
Για τα Άτομα με Αναπηρία προβλέπεται ετήσια αναπροσαρμογή συγκεκριμένων επιδομάτων από το 2027, ώστε οι παροχές αυτές να ακολουθούν την εξέλιξη των συντάξεων.
Επιπλέον, καθιερώνεται ετήσιο επίδομα Χριστουγέννων, ύψους 500 ευρώ μεικτά, για τις προβλεπόμενες κατηγορίες υπαλλήλων και λειτουργών του δημοσίου, προσφέροντας όμως μια πρόσθετη οικονομική ενίσχυση από το 2027. 
Δεύτερον, στις οικογένειες, στους νέους γονείς και στα παιδιά, το επίδομα κίνησης για το τέταρτο παιδί αυξάνεται στα 4.500 ευρώ, ενώ προβλέπεται επιπλέον ενίσχυση 1.000 ευρώ για κάθε επόμενο παιδί, με αναδρομική εφαρμογή για γεννήσεις από την 1η Ιανουαρίου του 2026. 
Ιδιαίτερη σημασία έχει η φορολογική ελάφρυνση των οικογενειών με τρία εξαρτώμενα παιδιά, καθώς προβλέπεται μηδενικός φορολογικός συντελεστής για εισόδημα έως 20.000 ευρώ. Αυτό σημαίνει μικρότερη φορολογική επιβάρυνση και περισσότερα χρήματα διαθέσιμα για τις ανάγκες των παιδιών και της οικογένειας. 
Ένα ακόμη καινοτόμο μέτρο είναι η δημιουργία του Ατομικού Λογαριασμού Ανηλίκων, με το κράτος να αντιστοιχίζει το 100% των επιλέξιμων ιδιωτικών εισφορών έως το ποσό των 1.200 ευρώ ετησίως. Η αίτηση υποβάλλεται από τον νόμιμο εκπρόσωπο πριν από τη συμπλήρωση του δευτέρου έτους ηλικίας του παιδιού. Λοιδορήθηκε το εν λόγω μέτρο από την Αντιπολίτευση, αλλά όσοι σπουδάσανε παιδιά είναι σε θέση να κατανοήσουν την αξία του. Με αυτόν τον τρόπο δίνεται στους γονείς αυτούς ένα εργαλείο μακροχρόνιας αποταμίευσης και στα παιδιά τους ένα οικονομικό κεφάλαιο για την ενήλικη ζωή τους.
Τρίτον, στους αγρότες και στον πρωτογενή τομέα. Για τους κατ’ επάγγελμα αγρότες προβλέπεται φορολογική ελάφρυνση με μηδενικό συντελεστή για εισόδημα έως 20.000 ευρώ, εφόσον βέβαια πληρούνται οι προβλεπόμενες προϋποθέσεις. Η ρύθμιση εφαρμόζεται από το φορολογικό έτος 2026. Το όφελος είναι σημαντικό για τον παραγωγό, καθώς περιορίζει τη φορολογική επιβάρυνση και ενισχύει το εισόδημα που μπορεί να διαθέσει για τις ανάγκες της αγροτικής του εκμετάλλευσης.
Συνδυάστε το εν λόγω μέτρο με τη μείωση του φορολογητέου εισοδήματος στους κατά κύριο επάγγελμα αγρότες της συμβολαιακής γεωργίας κατά 50%, για να δείτε το τελικό όφελος για εκείνη την κατηγορία αγροτών.
Πρόσφατα, στις 6 Νοεμβρίου, με απόφαση του Υπουργού Αγροτικής Ανάπτυξης ενισχύονται οι αλιείς ως εξής: Ανά ημέρα 12,32 ευρώ για όσους τα σκάφη τους φέρουν VΜS και για όσους δεν φέρουν και δεν υποχρεούνται να φέρουν VMS το ύψος ορίζεται στα σκάφη έως έξι μέτρα 805 ευρώ το έτος και από έξι έως δώδεκα μέτρα 1.763 ευρώ. Για πρώτη φορά δίνονται τέτοιου είδους ενισχύσεις. 
Επίσης, θεσπίστηκε -και χθες περάστηκε σε ΦΕΚ- οικονομική ενίσχυση 55,77 εκατομμύρια ευρώ για τη στήριξη των κτηνοτρόφων, αυτών που περιόρισαν τα κοπάδια τους κλειστά, λόγω της ευλογιάς, κατά το προηγούμενο χρονικό διάστημα, έτσι ώστε να μπορέσουν οι άνθρωποι να πάρουν μέρος των εξόδων τους για τη διατροφή που είχαν κατά το προηγούμενο χρονικό διάστημα. 
Παράλληλα, η μείωση του τεκμαρτού εισοδήματος για επαγγελματίες σε μικρούς οικισμούς ενισχύει την οικονομική δραστηριότητα στην περιφέρεια και δημιουργεί ευνοϊκότερες συνθήκες για όσους επιλέγουν να παραμείνουν και να δραστηριοποιηθούν στον τόπο τους. Και πιστέψτε με, υπάρχουν δεκάδες τέτοιοι μικροί οικισμοί και στη Χαλκιδική μας. 
Τέταρτον, όσον αφορά τους ελεύθερους επαγγελματίες και τις μικρομεσαίες επιχειρήσεις, το νομοσχέδιο προβλέπει σημαντικές φορολογικές διευκολύνσεις. Περιορίζονται οι συγκεκριμένες προσαυξήσεις του ελάχιστου τεκμαρτού εισοδήματος για επαγγελματίες που πληρούν κριτήρια φορολογικής και εργασιακής συμμόρφωσης, ενώ διευρύνεται η μείωση κατά 50% για επαγγελματίες σε οικισμούς έως δύο χιλιάδες κατοίκους. Μειώνεται, επίσης, η προκαταβολή φόρου από 55% σε 50%, ενώ καταργείται το τέλος επιτηδεύματος για τα νομικά πρόσωπα εκτός Αττικής από το 2026 και προβλέπεται η πλήρης κατάργησή του για την υπόλοιπη Αττική το 2028. Οι παρεμβάσεις αυτές περιορίζουν το φορολογικό και λειτουργικό κόστος, ενισχύουν τη ρευστότητα και δίνουν στις επιχειρήσεις μεγαλύτερη δυνατότητα να επενδύσουν, να αναπτυχθούν και να διατηρήσουν θέσεις εργασίας.
Πέμπτον, το νομοσχέδιο συμβάλλει στην ενίσχυση επιχειρηματικότητας των επενδύσεων. Θεσπίζονται επιταχυνόμενες αποσβέσεις για μηχανολογικό εξοπλισμό, με δυνατότητα απόσβεσης σε έξι αντί για δέκα χρόνια. 
Έκτον, όσον αφορά τους κατοίκους της περιφέρειας και ιδιαίτερα των μικρών οικισμών, η διεύρυνση της απαλλαγής της κύριας κατοικίας από τον ΕΝΦΙΑ από το 2027 σε οικισμούς έως δύο χιλιάδες κατοίκους και έως δύο χιλιάδες διακόσιους κατοίκους σε ακριτικές περιοχές, για ακίνητα φορολογητέας αξίας έως 400.000 ευρώ, αποτελεί σημαντική ελάφρυνση για τους μόνιμους κατοίκους της περιφέρειας, μεταξύ των οποίων είναι και οι κάτοικοι της Χαλκιδικής. 
Κυρίες και κύριοι συνάδελφοι, για εμάς που εκπροσωπούμε την ελληνική περιφέρεια, αυτές οι παρεμβάσεις έχουν ιδιαίτερη σημασία. Στη Χαλκιδική, όπου η αγροτική παραγωγή, ο τουρισμός, οι μικρομεσαίες επιχειρήσεις και οι τοπικές κοινότητες αποτελούν βασικούς πυλώνες της οικονομίας, κάθε μέτρο που ενισχύει το εισόδημα, μειώνει το κόστος και στηρίζει την παραμονή των ανθρώπων στον τόπο τους, έχει πραγματική αξία. Αυτές είναι παρεμβάσεις, οι οποίες θα βοηθήσουν και στην αντιμετώπιση του δημογραφικού προβλήματος.
Η Χαλκιδική και γενικότερα η περιφέρεια χρειάζεται στήριξη και γι’ αυτό βάζουμε τις βάσεις πάντα μέσα στο πλαίσιο που μας επιτρέπει η οικονομία. Όλοι αυτοί που φυλούν Θερμοπύλες εθνικές, πολιτιστικές, ιστορικές στις άκρες της χώρας και στα ορεινά αυτής, πρέπει να βρίσκονται σε προτεραιότητα.
Το νομοσχέδιο περιλαμβάνει παρεμβάσεις για διαφορετικές κοινωνικές ομάδες που υπηρετούν έναν κοινό στόχο, την ενίσχυση της οικονομικής δυνατότητας των πολιτών, τη στήριξη της παραγωγής και τη δημιουργία νέων αναπτυξιακών ευκαιριών. Αυτό είναι το ζητούμενο για μια οικονομία που θέλει να προχωρήσει μπροστά με ανάπτυξη, που να αφορά όλους και να φτάνει σε κάθε περιοχή της χώρας. 
Για όλους αυτούς, λοιπόν, τους λόγους στηρίζουμε τις παρεμβάσεις που ενισχύουν το διαθέσιμο εισόδημα στην κοινωνική συνοχή και την παραγωγική προοπτική της πατρίδας μας. 
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Γιώργο. 
Τον λόγο έχει ο κ. Ξενοφών Μπαραλιάκος, Βουλευτής της Νέας Δημοκρατίας.
ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ: Σας ευχαριστώ πολύ, κύριε Πρόεδρε.
Κύριοι Υφυπουργοί, κυρίες και κύριοι συνάδελφοι, η αξιοπιστία μιας κυβέρνησης κρίνεται από τη συνέπεια ανάμεσα σε όσα δεσμεύεται και σε όσα πράττει. Τον Σεπτέμβριο, στη Διεθνή Έκθεση Θεσσαλονίκης, ο Πρωθυπουργός Κυριάκος Μητσοτάκης παρουσίασε συγκεκριμένες δεσμεύσεις για τη στήριξη του εισοδήματος των πολιτών. Σήμερα, 12 Νοεμβρίου, η Κυβέρνηση της Νέας Δημοκρατίας τις φέρνει στη Βουλή για να γίνουν νόμος του κράτους με σχέδιο, εξασφαλισμένους πόρους και σαφές χρονοδιάγραμμα. Αναλαμβάνουμε δεσμεύσεις και τις υλοποιούμε. Αυτή είναι η ευθύνη μας απέναντι στους πολίτες και το μέτρο της πολιτικής μας αξιοπιστίας. 
Η οικονομική πρόοδος αποκτά ουσιαστικό περιεχόμενο όταν το περίσσευμα της δημοσιονομικής πολιτικής μιας κυβέρνησης επιστρέφει στους πολίτες, στηρίζοντας το εισόδημα, την οικογένεια και την καθημερινότητά τους. Αυτό υπηρετεί το νομοσχέδιο με νέες παρεμβάσεις ύψους 2,2 δισεκατομμυρίων ευρώ. Αξιοποιούμε τις δυνατότητες της οικονομίας για να στηρίξουμε περισσότερους συμπολίτες μας, διασφαλίζοντας ότι αυτή η στήριξη θα έχει συνέχεια. Γνωρίζουμε ότι η ακρίβεια και το κόστος στέγασης πιέζουν τα νοικοκυριά, γι’ αυτό η πολιτική μας κρίνεται από συγκεκριμένα αποτελέσματα: Πόσα βάρη μειώνει, ποιες ανάγκες καλύπτει, ποιες δυνατότητες δημιουργεί. 
Κυρίες και κύριοι συνάδελφοι, ως Βουλευτής Πιερίας ξεκινώ από τον πρωτογενή τομέα. Στον τόπο μας η αγροτική παραγωγή στηρίζει οικογένειες, επαγγέλματα και ολόκληρες κοινότητες. Η βιωσιμότητά της αφορά την οικονομική και κοινωνική συνοχή της περιφέρειας και ευρύτερα της υπαίθρου. Από το φορολογικό έτος 2026, προβλέπεται μηδενικός φορολογικός συντελεστής για τα πρώτα 20.000 ευρώ κερδών από ατομική, αγροτική, επιχειρηματική δραστηριότητα των κατ’ επάγγελμα αγροτών, εφόσον τουλάχιστον το 50% των εισοδημάτων τους προέρχεται από αγροτική δραστηριότητα. Περισσότεροι πόροι μένουν στον παραγωγό και για τις καλλιέργειες και για τον εξοπλισμό, αλλά και για την επόμενη παραγωγική περίοδο. Είναι επιλογή υπέρ της παραγωγής και της παραμονής των ανθρώπων αυτών στον τόπο μας. 
Επίσης, από το φορολογικό έτος 2026, το ελάχιστο καθαρό εισόδημα για τους ιδιοκτήτες ταξί υπολογίζεται ανάλογα με το ποσοστό ιδιοκτησίας τους στο όχημα. Για όσους συμμετέχουν σε περισσότερα οχήματα, λαμβάνεται υπ’ όψιν το άθροισμα των ποσοστών τους με ανώτατο όριο το 100%. 
Παράλληλα, διευρύνεται η μείωση κατά 50% του ελάχιστου καθαρού εισοδήματος για ατομικές επιχειρήσεις που δραστηριοποιούνται και έχουν την κύρια κατοικία τους σε μικρούς οικισμούς. Το πληθυσμιακό όριο αυξάνεται από χίλιους πεντακόσιους κατοίκους στους δύο χιλιάδες κατοίκους και ειδικά για τη δυτική Μακεδονία σε δύο χιλιάδες διακόσιους κατοίκους και αυτή η ρύθμιση εφαρμόζεται από το τρέχον φορολογικό έτος. 
Επιπλέον, οι ανήλικοι κάτοχοι άδειας εκμετάλλευσης ταξί εξαιρούνται από την εφαρμογή του ελάχιστου καθαρού εισοδήματος από το φορολογικό έτος που τρέχει τώρα, δηλαδή το 2026. 
Από το 2027 επεκτείνεται η απαλλαγή του ΕΝΦΙΑ για κύριες κατοικίες σε οικισμούς έως δύο χιλιάδες κατοίκους, υπό τις προβλεπόμενες προϋποθέσεις και με όριο αξίας κατοικίας των 400.000 ευρώ. 
Στην Πιερία, αλλά και σε πολλές ακόμα περιφερειακές ενότητες, ο τουρισμός, το εμπόριο, η μεταποίηση και οι υπηρεσίες στηρίζονται σε μικρές και οικογενειακές επιχειρήσεις. Η μείωση των επιβαρύνσεών τους δημιουργεί περιθώριο και για επενδύσεις, αλλά και για νέες θέσεις εργασίας. Η απαλλαγή από το τέλος επιτηδεύματος για την έδρα και τα υποκαταστήματα νομικών προσώπων, αλλά και νομικών οντοτήτων εκτός Αττικής, καθώς και στην Περιφερειακή Ενότητα Νήσων Αττικής, ξεκινά από το φετινό φορολογικό έτος, από το 2026. Η παρέμβαση ολοκληρώνεται με την πλήρη κατάργηση του τέλους επιτηδεύματος για αυτές τις επιχειρήσεις πανελλαδικά από το 2028. Η επιλογή να ξεκινήσει η κατάργηση από την περιφέρεια, έχει σαφές πολιτικό περιεχόμενο. Δίνουμε προτεραιότητα στις επιχειρήσεις που κρατούν ζωντανές τις τοπικές κοινωνίες, ζωντανή την περιφέρεια.
Η προκαταβολή φόρου για τα φυσικά πρόσωπα που ασκούν επιχειρηματική δραστηριότητα μειώνεται από 55% σε 50% από το 2027. Οι ταχύτερες αποσβέσεις μηχανολογικού εξοπλισμού ενθαρρύνουν τον εκσυγχρονισμό, ενώ εξαιρέσεις από τις συγκεκριμένες προσαυξήσεις του ελάχιστου εισοδήματος αναγνωρίζουν τη φορολογική συνέπεια. Ο επαγγελματίας που τηρεί τις υποχρεώσεις του, δικαιούται να βλέπει αυτήν την προσπάθεια να μεταφράζεται σε λιγότερα βάρη. 
Κυρίες και κύριοι συνάδελφοι, η στήριξη της οικογένειας αποτελεί κεντρική πολιτική επιλογή. Έτσι, ο μηδενικός φορολογικός συντελεστής για τα πρώτα 20.000 ευρώ εισοδήματος επεκτείνεται και στους φορολογούμενους με τρία εξαρτώμενα τέκνα. Το επίδομα γέννησης αυξάνεται στα 4.500 ευρώ για το τέταρτο εξαρτώμενο τέκνο και προσαυξάνεται κατά 1.000 ευρώ για κάθε επόμενο, για γεννήσεις από την 1η Ιανουαρίου του 2026. 
Οι ρυθμίσεις από την προσχολική εκπαίδευση και την πρόσβαση παιδιών σχολικής ηλικίας, εφήβων και ατόμων με αναπηρία σε υπηρεσίες δημιουργικής απασχόλησης, στηρίζουν την καθημερινότητα των οικογενειών και τη συμμετοχή των γονέων στην εργασία. 

Από τον Απρίλιο του 2027 οι ασφαλιστικές εισφορές μειώνονται κατά μισή ποσοστιαία μονάδα με ολόκληρο το όφελος στους εργαζομένους του ιδιωτικού τομέα.
Από το 2027 θεσπίζεται, επίσης, επίδομα εορτών Χριστουγέννων 500 ευρώ μεικτά για τους δικαιούχους εργαζόμενους του Δημοσίου με καταβολή στις 16 Οκτωβρίου.
Η ετήσια οικονομική ενίσχυση συνταξιούχων, ατόμων με αναπηρία και ανασφάλιστων υπερηλίκων αυξάνεται στα 400 ευρώ. Για τους συνταξιούχους άνω των εξήντα πέντε ετών αίρονται τα εισοδηματικά και περιουσιακά κριτήρια ήδη από αυτόν τον Νοέμβριο, τον Νοέμβριο δηλαδή του 2026.
Από το 2027 καθιερώνεται ετήσια αναπροσαρμογή των προβλεπόμενων αναπηρικών επιδομάτων.
Ο ΦΠΑ στα προϊόντα γυναικείας υγιεινής και πάνες ακράτειας ενηλίκων μειώνεται από το 24% στο 13%, αναγνωρίζοντας καθημερινές ανελαστικές ανάγκες.
Στο στεγαστικό παρατείνονται τα κίνητρα διάθεσης κατοικιών σε μακροχρόνια μίσθωση με τριετή φοροαπαλλαγή υπό προϋποθέσεις. Συνεχίζονται τα κίνητρα αναβάθμισης κτιρίων, οι αναστολές του ΦΠΑ και οι φόροι υπεραξίας των ακινήτων.
Το νομοσχέδιο κοιτάζει και την επόμενη γενιά, όμως. Με τον ατομικό επενδυτικό λογαριασμό ανηλίκων για τα παιδιά που πληρούν τις προϋποθέσεις το κράτος συμπληρώνει τις ιδιωτικές αποταμιευτικές εισφορές με ισόποση ενίσχυση έως 1.200 ευρώ ετησίως, χτίζοντας έτσι και μια κουλτούρα αποταμίευσης στη νέα γενιά. Δεν απαιτείται ελάχιστη εισφορά, ώστε και οι μικρές καταβολές να ενισχύονται. Τα χρήματα αποτελούν περιουσία του παιδιού και προστατεύονται από κατασχέσεις ως την ενηλικίωσή του. Με φορολογικές απαλλαγές και κανόνες εποπτείας δημιουργείται ένα εργαλείο αποταμίευσης για τις σπουδές και τα πρώτα του επαγγελματικά βήματα.
Την αναπτυξιακή διάσταση συμπληρώνει και η ενίσχυση κατά 300 εκατομμύρια ευρώ του εθνικού σκέλους του Προγράμματος Δημοσίων Επενδύσεων για έργα υποδομής και δράσης ενεργειακής αυτονομίας.
Κυρίες και κύριοι συνάδελφοι, καλούμε όλες τις πολιτικές δυνάμεις να τοποθετηθούν επί των συγκεκριμένων μέτρων, της ελάφρυνσης δηλαδή των αγροτών, των τρίτεκνων οικογενειών, της στήριξης των εργαζομένων, των συνταξιούχων, της διευκόλυνσης των επιχειρήσεων και της ενίσχυσης της περιφέρειας.
Με συνέπεια στις δεσμεύσεις μας και ευθύνη για το μέλλον εργαζόμαστε ώστε η πρόοδος στην οικονομία να γίνει χειροπιαστό όφελος για τους πολίτες ολόκληρης της χώρας.
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Μπαραλιάκο.
Καλείται στο Βήμα ο κ. Βασίλειος Βασιλειάδης, Βουλευτής της Νέας Δημοκρατίας. Θα ακολουθήσουν η κ. Καζάνη, ο κ. Καππάτος και η κ. Σταρακά.
ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ: Ευχαριστώ πολύ, κύριε Πρόεδρε.
Κύριε Υπουργέ, αγαπητές και αγαπητοί συνάδελφοι, η Κυβέρνηση της Νέας Δημοκρατίας φέρνει για άλλη μία χρονιά μία σειρά από μέτρα που αποτελούν ελάφρυνση στις δύσκολες οικονομικές συνθήκες τις οποίες βιώνουμε λόγω -θα έλεγα- των συνεχών κρίσεων και πολέμων στο εξωτερικό. Πρόκειται για μία ακόμη φορά για την εφαρμογή των μέτρων από τις εξαγγελίες του Πρωθυπουργού, του Κυριάκου του Μητσοτάκη, στη Διεθνή Έκθεση της Θεσσαλονίκης, τις οποίες η ηγεσία του Υπουργείου Οικονομίας και Οικονομικών εξειδίκευσε σε μέτρα υπέρ των πολιτών.
Τονίζω την επανάληψη αυτού του γεγονότος, διότι είναι ακριβώς αυτό που αποδεικνύει τη συνέπεια αυτής της Κυβέρνησης, αλλά και τη θέλησή της να προχωρά μπροστά και κάθε φορά να φέρνει κάτι καλύτερο. Είναι σημαντικό να τονίζεται, διότι δεν είναι και δεδομένο. Από τη μία έχουμε μία Αντιπολίτευση η οποία συνεχώς κατακρίνει χωρίς μέτρο και από την άλλη υποστηρίζει ότι πρέπει κάθε φορά οι παροχές να είναι διπλάσιες από αυτές που τελικά δίνει η Κυβέρνηση. Μόνος σκοπός ο εντυπωσιασμός και προφανώς η εύκολη δημαγωγία. Μέσα σε αυτό το περιβάλλον η Κυβέρνηση συνεχίζει ανεπηρέαστη και με συνέπεια την προσπάθεια και τη μεταρρυθμιστική της δύναμη.
Το υπό συζήτηση σχέδιο νόμου, λοιπόν, αποτελεί ένα ακόμα λιθαράκι μίας πολιτικής που επιδιώκει να μετατρέψει τη δημοσιονομική σταθερότητα σε ουσιαστικό όφελος για την κοινωνία.
Με το δημογραφικό να αποτελεί μία από τις μεγαλύτερες προκλήσεις -θα έλεγα- για το μέλλον της χώρας μας η στήριξη των οικογενειών με παιδιά βρίσκεται στον πυρήνα της κυβερνητικής πολιτικής. Έτσι, το σχέδιο νόμου επεκτείνει στους τρίτεκνους τον μηδενικό φορολογικό συντελεστή για τα πρώτα 20.000 ευρώ εισοδήματος, όπως ισχύει για τους πολύτεκνους, ενώ παράλληλα αυξάνεται το επίδομα γέννησης για τις πολύτεκνες οικογένειες, φτάνοντας τις 4.500 ευρώ για το τέταρτο παιδί, τις 5.500 ευρώ για το πέμπτο παιδί και αυξανόμενο κατά 1.000 ευρώ για κάθε επόμενο. Πρόκειται για παρεμβάσεις που δείχνουν ότι η Κυβέρνηση ακούει και στηρίζει και τις τρίτεκνες και τις πολύτεκνες οικογένειες.
Έτσι, στο πλαίσιο αυτό ας εξετάσουμε, όταν βρεθεί ο απαραίτητος δημοσιονομικός χώρος και την επαναφορά της ισόβιας σύνταξης στην πολύτεκνη μητέρα.
Και εδώ θα αναφέρω και ένα θέμα το οποίο δεν άπτεται των αρμοδιοτήτων σας, αλλά το θεωρώ σημαντικό, ότι πρέπει να απελευθερώσουμε από τον κόφτη των δύο χιλιάδων εφτακοσίων πενήντα μορίων -και το λέω σχετικά με τη διάταξη των μετεγγραφών για το Υπουργείο Παιδείας- ώστε να μπορούν να φοιτούν τα αδέρφια από πολύτεκνες οικογένειες στην ίδια πόλη.
Επίσης, μία ιδιαίτερα σημαντική καινοτομία είναι ο ατομικός επενδυτικός λογαριασμός ανηλίκων, ένας νέος θεσμός που επιτρέπει στις οικογένειες να δημιουργούν σταδιακά ένα οικονομικό απόθεμα για το μέλλον των παιδιών τους, με το κράτος να προσθέτει 1 ευρώ για κάθε ευρώ που αποταμιεύεται έως 1.200 ευρώ ετησίως. Είναι μία παρέμβαση που συνδέει την αποταμίευση με τη μακροχρόνια στήριξη της νέας γενιάς, μία πολιτική που -θα έλεγα- χλευάστηκε αρχικά από την Αντιπολίτευση είτε γιατί θεωρήθηκε λίγη η συνδρομή του κράτους είτε γιατί δεν θεωρήθηκε σκόπιμο μέτρο ως βοήθεια για αυτές τις οικογένειες. Όμως, αυτή η πρωτοβουλία είναι μία ουσιαστική επένδυση στις επόμενες γενιές που έρχονται τώρα και δίνεται η δυνατότητα στους γονείς με το ελάχιστο που μπορούν να διαθέσουν να διπλασιάζουν την αποταμίευσή τους για τα παιδιά τους.
Πέρα, όμως, από αυτά, έχουμε και τον πρωτογενή τομέα που δοκιμάζεται όλα αυτά τα χρόνια και απαιτεί προφανώς την ουσιαστική στήριξή μας. Ως Βουλευτής της Πέλλας γνωρίζω πάρα πολύ καλά πόσο σημαντική είναι η αγροτική παραγωγή για την τοπική οικονομία και πόσες δυσκολίες αντιμετωπίζουν οι παραγωγοί μας. Η Κυβέρνηση αναγνωρίζει αυτές τις δυσκολίες και συνεχίζει να στηρίζει τον αγροτικό κόσμο με συγκεκριμένες παρεμβάσεις. Δίνεται, λοιπόν, πλέον μηδενικός φορολογικός συντελεστής για τα πρώτα 20.000 ευρώ από αγροτική δραστηριότητα των κατά κύριο επάγγελμα αγροτών. Πρόκειται για μία πραγματικά ουσιαστική ελάφρυνση, ιδιαίτερα σε μία περίοδο αυξημένου κόστους παραγωγής και σημαντικών πιέσεων στο αγροτικό εισόδημα. Οι Βουλευτές από αγροτικές περιοχές έχουμε τονίσει πάρα πολλές φορές και έχουμε μεταφέρει τις δυσκολίες των παραγωγών.
Στο πλαίσιο, λοιπόν, της περιφερειακής πολιτικής, το παρόν σχέδιο νόμου επεκτείνει το μέτρο για την κατάργηση του ΕΝΦΙΑ και τη μείωση κατά 50% του ελάχιστου τεκμαρτού εισοδήματος για τους ελεύθερους επαγγελματίες. Πέρα από τα χωριά με δύο χιλιάδες κατοίκους, για την Περιφερειακή Ενότητα Πέλλας που εφάπτεται με τα σύνορα της χώρας, το όριο επεκτείνεται πλέον στους δύο χιλιάδες διακόσιους κατοίκους, περιλαμβάνοντας έτσι και τη Δημοτική Κοινότητα της Πέλλας. Η νομοτεχνική αυτή ακολουθεί πολύ σωστά το μοντέλο με μία άλλη κοινότητα που έγινε πριν αρκετούς μήνες, των Προμάχων που είχα εισηγηθεί πέρυσι, περιλαμβάνοντας έτσι όλες τις κοινότητες της Πέλλας στο μέτρο.
Παράλληλα, θεσπίζονται ελαφρύνσεις στο τεκμαρτό εισόδημα για φορολογικά συνεπείς επαγγελματίες και μειώνεται η προκαταβολή φόρου κατά πέντε μονάδες.
Για τους συνταξιούχους η ετήσια οικονομική ενίσχυση αυξάνεται στα 400 ευρώ, ενώ διευρύνεται σημαντικά ο αριθμός των δικαιούχων.
Επίσης, θεσπίζεται το επίδομα Χριστουγέννων 500 ευρώ για τους εργαζόμενους του δημοσίου τομέα.
Παράλληλα, μειώνονται περαιτέρω οι ασφαλιστικές εισφορές των εργαζομένων στον ιδιωτικό τομέα, ενώ καθιερώνεται ετήσια αναπροσαρμογή συγκεκριμένων αναπηρικών επιδομάτων.
Όμως, πρέπει να δούμε και μια σειρά από άλλα ζητήματα, όπως το θέμα των διακατεχομένων ακινήτων του Δημοσίου, κύριε Υπουργέ. Αποτελεί ένα πολυσύνθετο πρόβλημα για το οποίο είχε δοθεί μια πρώτη λύση στην πλειονότητα των περιπτώσεων με τον ν.5024/2023. Όμως, υπάρχουν ακόμα πολλές περιπτώσεις, όπως το ζήτημα της εξαγοράς των ακινήτων στις περιπτώσεις του καθ’ υπόδειξη των δημοσίων αρχών οικοπέδων για την κάλυψη στεγαστικών αναγκών για τη μαζική μετεγκατάσταση των προσφύγων. Αυτό είναι ένα ζήτημα που απασχολεί πολλές περιοχές της Πέλλας και είναι ηθικό να το εξετάσουμε, ώστε οι άνθρωποι αυτοί να μην χρειάζεται να εξαγοράσουν και τα ακίνητα, τα οποία ήδη έφτιαξαν στα οικόπεδα που τους υποδείχτηκε. Αυτά δόθηκαν από την πολιτεία για τη μετεγκατάσταση -ξαναλέω- των προσφύγων. Επιπλέον, στα χωριά, στα κτήματα που καλλιεργούνται, εδώ και πάνω από εβδομήντα χρόνια, είναι σωστό να υπάρξει, πλέον, ένα συμβολικό τίμημα εξαγοράς. Το έχω μεταφέρει στην πολιτική ηγεσία. Ελπίζω και είμαι αισιόδοξος να γίνουν σύντομα αυτές οι ρυθμίσεις. 
Κύριε Πρόεδρε, κλείνοντας, βλέπουμε την εφαρμογή μιας σφαιρικής θα έλεγα πολιτικής, η οποία δεν είναι απλώς και μόνο μια πολιτική επιδομάτων, όπως έχουμε κατηγορηθεί, αλλά είναι στοχευμένα μέτρα σε όλα τα επίπεδα που χρειάζεται στήριξη. Δεν ξεχνάμε, όμως, ότι η ακρίβεια εξακολουθεί να πιέζει τα νοικοκυριά και ότι οι ανάγκες της κοινωνίας παραμένουν πραγματικά αυξημένες. Η απάντηση είναι η συνέχιση μιας υπεύθυνης οικονομικής πολιτικής που παράγει αποτελέσματα και επιτρέπει τη σταδιακή επιστροφή περισσότερων πόρων στους πολίτες, διατηρώντας, πάντα παράλληλα, τη σταθερότητα και την ασφάλεια. 
Γι’ αυτό, φυσικά και υπερψηφίζω το παρόν σχέδιο νόμου. 
Ευχαριστώ πολύ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Βασιλειάδη.
Καλούμε στο Βήμα την κ. Αικατερίνη Καζάνη, Βουλευτή ΠΑΣΟΚ.
ΑΙΚΑΤΕΡΙΝΗ ΚΑΖΑΝΗ: Ευχαριστώ πολύ, κύριε Πρόεδρε. 
Κύριε Υπουργέ, κυρίες και κύριοι, πριν από περίπου έναν χρόνο συζητούσαμε στην Ολομέλεια τις εξαγγελίες του Πρωθυπουργού στη Διεθνή Έκθεση της Θεσσαλονίκης. Ένα μεγάλο μέρος της συζήτησης αφορούσε το εισόδημα των πολιτών, τη στήριξη της οικογένειας και το δημογραφικό. Τι έχει αλλάξει, όμως, στην καθημερινότητα των πολιτών, αυτόν τον χρόνο, στο εισόδημά τους, στη στέγαση, στη στήριξη της οικογένειας; Γιατί οι πολιτικές κρίνονται από τα αποτελέσματά τους. 
Κατά πόσο οι φοροελαφρύνσεις και οι μικρές αυξήσεις που ανακοινώνετε ενισχύουν πραγματικά το εισόδημα των πολιτών; Ό,τι δίνετε, η ακρίβεια το εξανεμίζει. Οι λογαριασμοί του ρεύματος; Στα ύψη. Η βενζίνη; Κοστίζει μια περιουσία. Το πετρέλαιο θέρμανσης; Απλησίαστο για πολλά νοικοκυριά. Να πούμε για τη στέγαση; Σχεδόν το 35% του εισοδήματος καταλήγει εκεί, ενώ ο ευρωπαϊκός μέσος όρος βρίσκεται στο 19%. Σε όλα αυτά να προσθέσουμε και το κόστος του σουπερμάρκετ. Στο 5,7 ο πληθωρισμός τον Οκτώβρη. Και σε αγοραστική δύναμη; Τελευταίοι στην Ευρώπη με τη Βουλγαρία. 
Εδώ και χρόνια σας ζητάμε να μειώσετε τον ΦΠΑ στα βασικά αγαθά και μας απαντάτε ότι η μείωση δεν θα περάσει στις τιμές. Στην Κύπρο, όμως, το έκαναν και είχε αποτέλεσμα. Στα νησιά το κάνατε. Στα προϊόντα περιόδου το κάνετε. Γιατί να μην το κάνετε και στα βασικά αγαθά; Μειώστε τον ΦΠΑ, κάντε τους απαραίτητους ελέγχους και η μείωση θα φτάσει στους καταναλωτές.
Για πολλούς συνταξιούχους η σύνταξη δεν φτάνει για να καλύψουν ούτε τα βασικά. Αυξάνετε την ετήσια ενίσχυση από τα 300 στα 400 ευρώ, 100 ευρώ επιπλέον τον χρόνο, 8 ευρώ και 33 λεπτά τον μήνα. Διατηρείτε, όμως, τα ηλικιακά όρια, με αποτέλεσμα πολλοί συνταξιούχοι να μένουν εκτός. Καταθέσαμε τροπολογία για να καταργηθούν αυτά τα ηλικιακά όρια.
Στο ΠΑΣΟΚ η συνολική μας πρόταση για τους συνταξιούχους είναι άλλη. Προτείνουμε την σταδιακή επαναφορά της 13ης σύνταξης για όλους και τη θεσμοθέτηση ενός νέου ΕΚΑΣ για τους χαμηλοσυνταξιούχους.
Για τους εργαζόμενους στο Δημόσιο θεσπίζετε επίδομα Χριστουγέννων 500 ευρώ, με πρώτη καταβολή του χρόνου. Όμως, τα 500 ευρώ τον χρόνο δεν μπορούν να υποκαταστήσουν την επαναφορά του 13ου μισθού που προτείνει το ΠΑΣΟΚ. Η ακρίβεια επιβαρύνει ακόμη περισσότερο τα άτομα με αναπηρία που έχουν αυξημένα έξοδα στην καθημερινότητά τους.
Το ΠΑΣΟΚ έχει καταθέσει επανειλημμένα τροπολογίες για την ετήσια αναπροσαρμογή των αναπηρικών επιδομάτων και του ελάχιστου εγγυημένου εισοδήματος. Μετά από χρόνια καθυστερήσεων φέρνετε επιτέλους την ετήσια αναπροσαρμογή, αλλά αφήνετε εκτός το ελάχιστο εγγυημένο εισόδημα. Πρέπει, λοιπόν, να ενταχθεί και αυτό στη ρύθμιση, γιατί η ακρίβεια δεν εξαιρεί κανέναν.
Θα ήθελα να αναφερθώ στη φορολογική μεταχείριση των επαγγελματιών αναδόχων. Τους θεωρείτε ελεύθερους επαγγελματίες και τους φορολογείτε ανάλογα. Όμως, αν θέλουμε να στηρίξουμε τον θεσμό της επαγγελματικής αναδοχής, δεν γίνεται να αντιμετωπίζουμε τη φροντίδα ενός παιδιού ως επιχειρηματική δραστηριότητα. Χρειάζεται, λοιπόν, να αλλάξει το φορολογικό και ασφαλιστικό καθεστώς, ώστε να λαμβάνει υπόψη τον κοινωνικό χαρακτήρα της επαγγελματικής αναδοχής.
Το δημογραφικό είναι η μεγαλύτερη πρόκληση του σήμερα και η αντιμετώπισή του προϋποθέτει ουσιαστική στήριξη όλων των οικογενειών, των νέων ζευγαριών που επιθυμούν να κάνουν παιδιά, των τρίτεκνων και των πολύτεκνων. Στο σημερινό νομοσχέδιο αυξάνεται το επίδομα γέννησης για το τέταρτο και κάθε επόμενο παιδί. Τι γίνεται, όμως, με τις οικογένειες που αποκτούν πρώτο, δεύτερο ή τρίτο παιδί; Καμία επιπλέον ενίσχυση για αυτές.
Στο ΠΑΣΟΚ προτείνουμε μηνιαία ενίσχυση 200 ευρώ για τις πιστοποιημένες δαπάνες κάθε παιδιού έως τριών ετών με εισοδηματικά κριτήρια, γιατί η στήριξη της πολιτείας πρέπει να αφορά κάθε παιδί και να έχει διάρκεια.
Όμως, οι οικογένειες δεν χρειάζονται μόνο οικονομική ενίσχυση. Χρειάζονται ουσιαστική στήριξη να μπορούν οι γονείς να συνδυάζουν την εργασία τους με την οικογένεια. Με το σημερινό νομοσχέδιο αυξάνετε την αξία των vouchers των βρεφονηπιακών σταθμών. Αφήνετε, όμως, εκτός τα vouchers των ΚΔΑΠ και ΚΔΑΠ-ΜεΑ. Όμως, τι να κάνει μια οικογένεια το voucher αν δεν βρίσκει θέση για το παιδί της; Χάσατε την ευκαιρία να δημιουργήσετε πενήντα χιλιάδες νέες θέσεις μέσω του Ταμείου Ανάκαμψης. Απεντάξατε το έργο.
Σας ρωτώ, λοιπόν, πόσες νέες θέσεις στους βρεφονηπιακούς σταθμούς έχετε δημιουργήσει; Πόσα παιδιά μένουν εκτός δομών, επειδή δεν υπήρχαν οι θέσεις; Υπάρχουν γονείς που έχασαν το voucher, επειδή έλαβαν την επιστροφή ενοικίου. Υπάρχουν γονείς που έχασαν το επίδομα παιδιού, επειδή έλαβαν αυτό το ένα ενοίκιο! Αυτό πρέπει να διορθωθεί και παράλληλα να αναπροσαρμοστούν τα εισοδηματικά κριτήρια του Α21, ώστε να ανταποκρίνονται στο σημερινό κόστος ζωής.
Το δημογραφικό συνδέεται άμεσα και με την ερήμωση της ελληνικής περιφέρειας. Πέρυσι συζητούσαμε για τα κίνητρα μετεγκατάστασης στον Έβρο. Το ζήτημα δεν είναι να πάει κάποιος στον Έβρο και μετά να φύγει. Το ζήτημα είναι να πάει και να μείνει. Σήμερα θεσπίζετε μία νέα οικονομική ενίσχυση για το Καστελόριζο. Ωραία, πέρα από τα χρήματα, τι θα κάνετε για να βρουν οι οικογένειες σπίτι, για να μπορούν να βρουν δουλειά, να έχουν γιατρό, δασκάλους για τα παιδιά τους; Γιατί το θέμα δεν είναι μόνο να πάει μια οικογένεια στο Καστελόριζο, είναι να μπορεί να ζήσει εκεί.
Όσον αφορά τον αποταμιευτικό λογαριασμό για τα παιδιά, η πρόταση αυτή δεν είναι καινούργια. Τον Δεκέμβρη του 2018 με πρωτοβουλία της Φώφης Γεννηματά είχαμε καταθέσει πρόταση για τη δημιουργία εθνικού αποταμιευτικού λογαριασμού για κάθε παιδί. Οκτώ χρόνια μετά φέρνετε μια αντίστοιχη ρύθμιση, όμως με σημαντικές διαφορές.
Στη δική μας πρόταση για τις οικογένειες με χαμηλά εισοδήματα, για τις οικογένειες με περισσότερα από τρία παιδιά το κράτος θα κάλυπτε και το ποσό των γονέων. Έτσι, ακόμα και αν μια οικογένεια δεν μπορούσε να βάλει χρήματα, το παιδί δεν θα έμενε χωρίς κρατική ενίσχυση.
Εσείς τι προβλέπετε; Αν μια οικογένεια βάζει 100 ευρώ τον μήνα, το κράτος βάζει άλλα 100. Αν δεν μπορεί να βάλει τίποτα, το κράτος δεν βάζει τίποτα. Δηλαδή το παιδί που έχει μεγαλύτερη ανάγκη, θα μείνει χωρίς καμία στήριξη από το κράτος. 
Υπάρχει και μία ακόμη διαφορά. Μιλάτε για αποταμίευση, αλλά στην πράξη τα χρήματα επενδύονται και η απόδοση αυτών των επενδύσεων δεν είναι εγγυημένη. Τελικά, θέλουμε να εξασφαλίσουμε ένα στήριγμα για το μέλλον των παιδιών ή να δημιουργήσουμε νέους πελάτες για τις τράπεζες;
Κυρίες και κύριοι, η φορολογική πολιτική δεν μπορεί να υποκαταστήσει την κοινωνική πολιτική. Ένα επίδομα γέννησης δεν εξασφαλίζει ότι μια οικογένεια μπορεί να μεγαλώσει το παιδί της. Ένα επίδομα μετεγκατάστασης δεν εξασφαλίζει δουλειά, στέγη και γιατρό. Ένα επίδομα δεν μειώνει τις τιμές του σουπερμάρκετ.
Στο ΠΑΣΟΚ πιστεύουμε ότι η πολιτεία οφείλει να εξασφαλίζει τις προϋποθέσεις για να μπορεί κάθε πολίτης να ζει με αξιοπρέπεια, να μπορεί να δημιουργήσει και να στηρίξει την οικογένειά του, να μπορεί να παραμείνει στον τόπο του και να μπορεί να σχεδιάσει το μέλλον του. Αυτό χρειάζεται η ελληνική κοινωνία. Αυτή είναι η κοινωνική πολιτική που έχει ανάγκη η χώρα.
Σας ευχαριστώ πολύ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Καζάνη. 
Καλείται στο Βήμα ο κ. Παναγής Καππάτος, Βουλευτής της Νέας Δημοκρατίας.
ΠΑΝΑΓΗΣ ΚΑΠΠΑΤΟΣ: Ευχαριστώ, κύριε Πρόεδρε. 
Καλησπέρα σας, κύριε Υφυπουργέ, κυρίες και κύριοι συνάδελφοι. Η συζήτηση για την οικονομία αποκτά πραγματική αξία όταν ξεκινά από την καθημερινότητα του πολίτη, από τον εργαζόμενο που μετρά τις υποχρεώσεις του στο τέλος του μήνα, από τον επαγγελματία που προσπαθεί να κρατήσει ανοικτή την επιχείρησή του, από τους γονείς που μεγαλώνουν παιδιά, από τον συνταξιούχο που χρειάζεται μεγαλύτερη στήριξη. 
Με αυτό το κριτήριο οφείλουμε να αξιολογήσουμε και το σημερινό σχέδιο νόμου του Υπουργείου Εθνικής Οικονομίας και Οικονομικών. Πρόκειται για μία δέσμη παρεμβάσεων που μειώνει φορολογικές και ασφαλιστικές επιβαρύνσεις, ενισχύει οικογένειες και ευάλωτους συμπολίτες μας και δημιουργεί νέες δυνατότητες για τις επιχειρήσεις και τη νέα γενιά. Οι παρεμβάσεις αυτές έχουν έναν κοινό στόχο: να μεταφέρεται σταδιακά η πρόοδος της οικονομίας στο διαθέσιμο εισόδημα και στην ποιότητα ζωής.
Ξεκινώ από την οικογένεια, γιατί εδώ συναντιούνται η κοινωνική πολιτική και η δημογραφική πρόκληση. Από το φορολογικό έτος 2027 προβλέπεται μηδενικός συντελεστής στα πρώτα 20.000 ευρώ φορολογητέου εισοδήματος για φορολογούμενους με τρία εξαρτώμενα τέκνα. Παράλληλα, το επίδομα γέννησης αυξάνεται στα 4.500 ευρώ για το τέταρτο παιδί και κατά 1.000 ευρώ για κάθε επόμενο, με αναδρομική εφαρμογή στις γεννήσεις από την 1η Ιανουαρίου 2026. Δεν ισχυρίζομαι ότι ένα φορολογικό μέτρο ή ένα επίδομα λύνει μόνο του το δημογραφικό. Είναι, όμως, μια συγκεκριμένη ανακούφιση για οικογένειες που αναλαμβάνουν αυξημένες ευθύνες.
Εξίσου σημαντική είναι η μέριμνα για όσους έχουν μεγαλύτερη ανάγκη. Η ετήσια οικονομική ενίσχυση αυξάνεται από 300 σε 400 ευρώ και διευρύνονται οι δικαιούχοι της, καθώς αίρονται τα εισοδηματικά και περιουσιακά κριτήρια για συνταξιούχους άνω των 65 ετών. Παράλληλα, από το 2027 προβλέπεται ετήσια αναπροσαρμογή συγκεκριμένων αναπηρικών επιδομάτων -ένα σταθερότερο πλαίσιο στήριξης για χιλιάδες συμπολίτες μας- και στον δημόσιο τομέα θεσπίζεται επίδομα Χριστουγέννων 500 ευρώ, με πρώτη εφαρμογή τον Δεκέμβριο του 2027, και σύμφωνα με τους όρους της διάταξης.
Η στήριξη δεν περιορίζεται στις κοινωνικές παροχές. Από την 1η Απριλίου 2027 μειώνονται κατά μισή ποσοστιαία μονάδα οι εισφορές υπέρ ανεργίας που καταβάλλει ο μισθωτός του ιδιωτικού τομέα. Είναι μια παρέμβαση που ενισχύει τις καθαρές αποδοχές του εργαζομένου, χωρίς να απαιτεί πρόσθετη επιβάρυνση από τον εργοδότη. Μειώνεται επίσης ο ΦΠΑ από 24% σε 13% για συγκεκριμένα προϊόντα γυναικείας υγιεινής και ακράτειας ενηλίκων, αναγνωρίζοντας ότι η πρόσβαση σε βασικά είδη φροντίδας δεν είναι πολυτέλεια.
Θα ήθελα να σταθώ ιδιαίτερα στους επαγγελματίες και στην περιφέρεια. Οι κατ’ επάγγελμα αγρότες, υπό τις προβλεπόμενες προϋποθέσεις, αποκτούν μηδενικό φορολογικό συντελεστή στα πρώτα 20.000 ευρώ αγροτικού εισοδήματος από το 2026. Η προκαταβολή φόρου για φυσικά πρόσωπα με επιχειρηματική δραστηριότητα μειώνεται από 55% σε 50%. Παράλληλα, προβλέπεται ταχύτερη φορολογική απόσβεση για νέο μηχανολογικό εξοπλισμό, ώστε οι επιχειρήσεις να μπορούν να προγραμματίζουν ευκολότερα την ανανέωσή του.
Για την Κεφαλονιά και την Ιθάκη οι ρυθμίσεις αυτές έχουν ξεχωριστή σημασία. Το τέλος επιτηδεύματος καταργείται για τα νομικά πρόσωπα και τις νομικές οντότητες που δραστηριοποιούνται εκτός Αττικής από το φορολογικό έτος 2026. Η μείωση του τεκμαρτού εισοδήματος επεκτείνεται σε επαγγελματίες που κατοικούν και δραστηριοποιούνται σε μικρούς οικισμούς, ενώ διευρύνεται και η απαλλαγή από τον ΕΝΦΙΑ για επιλέξιμες κύριες κατοικίες. 
Σε έναν νησιωτικό τόπο, όπου η οικονομική δραστηριότητα συχνά είναι εποχική και το κόστος λειτουργίας υψηλό, τέτοιες ελαφρύνσεις δεν είναι αφηρημένοι αριθμοί. Αφορούν την επιβίωση μικρών επιχειρήσεων, τη διατήρηση θέσεων εργασίας και την παραμονή των ανθρώπων στον τόπο τους. 
Στην εστίαση και τον τουρισμό, κλάδους ιδιαίτερα σημαντικούς για τα νησιά μας, αυξάνεται το αφορολόγητο όριο των προαιρετικών φιλοδωρημάτων στα 6.000 ευρώ ετησίως. Πρόκειται για μια πρακτική παρέμβαση υπέρ των εργαζομένων, που σέβεται την πραγματικότητα της εποχικής απασχόλησης και αναγνωρίζει ότι το φιλοδώρημα δεν είναι μισθός.
Ταυτόχρονα, παρατείνονται τα κίνητρα για ηλεκτρονικές συναλλαγές, ενώ η ευνοϊκότερη αντιμετώπιση των συνεπών επαγγελματιών στο ελάχιστο τεκμαρτό εισόδημα συνδέεται με τη διαβίβαση στοιχείων και την τήρηση φορολογικών υποχρεώσεων. Έτσι, η πολιτεία ενισχύει τη συνέπεια, αντί να τη θεωρεί δεδομένη, και διαμορφώνει δικαιότερους όρους ανταγωνισμού στην αγορά.
Σημαντική είναι και η στεγαστική διάσταση του νομοσχεδίου. Παρατείνονται τα φορολογικά κίνητρα για την αξιοποίηση κατοικιών με μακροχρόνια μίσθωση, καθώς και η αναστολή ΦΠΑ στα ακίνητα. Οι παρεμβάσεις αυτές επιδιώκουν να ενισχύσουν την προσφορά κατοικιών, ένα ζήτημα που απασχολεί πλέον έντονα και τα νησιά μας.
Τέλος, με τον Ατομικό Επενδυτικό Λογαριασμό Ανηλίκων θεσπίζεται ένας διαφορετικός τρόπος στήριξης της επόμενης γενιάς. Για επιλέξιμες εισφορές σε λογαριασμό που ανοίγει πριν συμπληρώσει το παιδί τα δύο έτη, το Δημόσιο προβλέπεται να συνεισφέρει ισόποσα έως 1.200 ευρώ ετησίως. Με κανόνες εποπτείας και προστασίας δίνεται στις οικογένειες ένα επιπλέον εργαλείο μακροχρόνιας αποταμίευσης, όχι μια υπόσχεση εγγυημένων επενδυτικών αποδόσεων.
Κυρίες και κύριοι συνάδελφοι, καμία νομοθετική πρωτοβουλία δεν εξαλείφει από μόνη της το κόστος ζωής, τις ανισότητες ή τις δυσκολίες των μικρών νησιών. Η ευθύνη μας είναι να προχωρούμε με συγκεκριμένα μέτρα, να ελέγχουμε την εφαρμογή τους και να διορθώνουμε όσα χρειάζονται βελτίωση, με σεβασμό στη δημοσιονομική σταθερότητα. Αυτό υπηρετεί το παρόν νομοσχέδιο, δηλαδή περισσότερες δυνατότητες για εργασία και επιχειρηματικότητα, ουσιαστικότερη στήριξη της οικογένειας και μεγαλύτερη μέριμνα για την κοινωνία και την περιφέρεια. 
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Καππάτο.
Καλείται στο Βήμα η κ. Χριστίνα Σταρακά, Βουλευτής του ΠΑΣΟΚ.
ΧΡΙΣΤΙΝΑ ΣΤΑΡΑΚΑ: Ευχαριστώ, κύριε Πρόεδρε.
Κυρίες και κύριοι συνάδελφοι, η Κυβέρνηση εμφανίζει σήμερα ένα νομοσχέδιο παροχών, λες και μοιράζει χρήματα, στην κυριολεξία, από κάποιο «αδέσποτο» θησαυροφυλάκιο. Δεν μας λέει, όμως, καθαρά από πού προήλθαν αυτά τα χρήματα. Θα σας το πω εγώ, όμως. Προήλθαν από τα υπερπλεονάσματα που τροφοδοτήθηκαν από την ακρίβεια και την υπεραπόδοση της φορολογίας, ιδιαίτερα των έμμεσων φόρων και του ΦΠΑ. Όσο, δηλαδή, ακριβότερο γίνεται ένα προϊόν στον καταναλωτή και στο καλάθι της οικογένειας, τόσο περισσότερο εισπράττει το κράτος. Και ο ΦΠΑ, ως γνωστόν, δεν ρωτά «πόσα βγάζεις;». Τον ίδιο συντελεστή έχει και ο εύπορος, τον ίδιο και ο χαμηλόμισθος. 
Έχετε μετατρέψει, στην κυριολεξία, την ακρίβεια σε έναν φοροεισπρακτικό μηχανισμό και μετά παρουσιάζετε τα ρέστα ως κοινωνική πολιτική. Αυτό ακριβώς κάνετε. Αυτό, όμως, δεν είναι αναδιανομή πλούτου, είναι ανακύκλωση της αδικίας.
Σύμφωνα με τα επίσημα στοιχεία της Eurostat, η Ελλάδα με τους χαμηλότερους μισθούς στην Ευρώπη πληρώνει τους τέταρτους υψηλότερους έμμεσους φόρους, και όλοι μας ζούμε με φουσκωμένους λογαριασμούς, υψηλά ενοίκια, πανάκριβα τρόφιμα, αλλά κυρίως ζούμε με ανασφάλεια. 
Το νομοσχέδιο δεν είναι τίποτα άλλο παρά ένα άθροισμα αποσπασματικών, προεκλογικού χαρακτήρα ρυθμίσεων, και σε καμία περίπτωση αυτό δεν είναι ένα σχέδιο αλλαγής πορείας, όπως εσείς θέλετε να το παρουσιάσετε. Γιατί; Διότι αφήνει άθικτες τις αιτίες που, στην κυριολεξία, διαβρώνουν το εισόδημα, όπως τον ανεπαρκή ανταγωνισμό, όπως τη στεγαστική κρίση, το ακριβό ρεύμα, τη χαμηλή παραγωγικότητα.
	
Η Κυβέρνησή σας πραγματικά αξίζει συγχαρητήρια για τον λόγο ότι έχει ανακαλύψει μία νέα οικονομική θεωρία. Ξέρετε ποια είναι αυτή; Πρώτα φτωχοποιείτε την καθημερινότητα και μετά επιδοτείτε την επιβίωση. Αυτό ακριβώς κάνετε και αυτό εσείς το ονομάζετε ανάπτυξη. 
Πού είναι η τολμηρή παρέμβαση για τα ολιγοπώλια; Πού είναι η κοινωνική κατοικία στην κλίμακα που απαιτεί η κρίση; Πού είναι η προστασία του δανειολήπτη από τα funds; 
Τώρα ας δούμε και τον αποκαλούμενο «κουμπαρά» των παιδιών. Τον εμφανίζετε ως μια μεγάλη δημογραφική και κοινωνική καινοτομία. Αυτό ήταν μια ιδέα του ΠΑΣΟΚ, από το 2018 μάλιστα, με πρωτοβουλία της αείμνηστης Φώφης Γεννηματά. Ποιος ήταν ο στόχος τότε; Κάθε παιδί να αποκτά ουσιαστική αφετηρία και όχι να αναπαράγεται η οικονομική κατάσταση των γονιών του. 
Στο δικό σας σχέδιο, το Δημόσιο προσθέτει όσα βάζει η οικογένεια με ανώτερο ποσό τα 1.200 ευρώ, δηλαδή αν βάλει 100 ευρώ θα πάρει 100 και αν δεν βάλει τίποτα, δεν θα πάρει τίποτα. Χρησιμοποιείτε δηλαδή δημόσιο χρήμα για να επιδοτήσετε άνισα τις ήδη άνισες αφετηρίες αυτών των παιδιών. 
Η πρόταση του ΠΑΣΟΚ επιπλέον εξαιρούσε από την οικογενειακή εισφορά τις οικογένειες χαμηλού εισοδήματος, τα ορφανά, τα απροστάτευτα παιδιά, τα τρίτα και επόμενα παιδιά και συγκεκριμένες οικογένειες με αναπηρία. Το κράτος κάλυπτε και τη δική τους συμμετοχή. Αυτή είναι και η διαφορά ανάμεσα σε αναδιανομή και στην επιδότηση της αποταμιευτικής δυνατότητας. Επιπλέον, εμείς προτείνουμε δημόσια εγγύηση, διαφάνεια και κοινωνική προτεραιότητα. Δεν μπορεί το μέλλον του παιδιού να εξαρτάται μόνο από το πορτοφόλι των γονιών του και τις αποδόσεις του χαρτοφυλακίου. 
Το ίδιο τέχνασμα ακριβώς στους μεγάλους τίτλους συναντούμε και στους συνταξιούχους. Αυτά τα 400 ευρώ της ετήσιας ενίσχυσης σε καμία περίπτωση δεν είναι δέκατη τρίτη σύνταξη. Για όσους λαμβάνουν ήδη αυτά τα 400 ευρώ, η πραγματική πρόσθετη ενίσχυση είναι 100 ευρώ το χρόνο και για τον χαμηλοσυνταξιούχο που πληρώνει το πανάκριβο σούπερ μάρκετ, τα φάρμακά του και τη θέρμανσή του, μία ετήσια επιταγή των 100 ευρώ δεν αντικαθιστά σε καμία περίπτωση τη σταθερή βελτίωση της σύνταξής του και δεν του ανακτά την αξιοπρέπεια που έχει πλέον χαθεί από αυτόν τον κόσμο. Το ΠΑΣΟΚ, λοιπόν, προτείνει σταδιακή δέκατη τρίτη σύνταξη και νέο ΕΚΑΣ, με προτεραιότητα στους οικονομικά ασθενέστερους. 
Στους δημόσιους υπαλλήλους δε παρουσιάζετε ως μεγάλη αποκατάσταση ένα επίδομα Χριστουγέννων 500 ευρώ μεικτά. Δεν είναι αυτό δέκατος τρίτος μισθός. Θα καταβληθεί για πρώτη φορά τον Δεκέμβριο του 2027, του χρόνου -δηλαδή προϋπόθεση «Ψηφίστε με, γιατί αλλιώς δεν θα το έχετε ούτε του χρόνου», αυτό είναι στην ουσία - και δεν αντιστοιχεί σε καμία περίπτωση στον μισθό κάθε εργαζόμενου, ενώ μειώνεται και από τις νόμιμες κρατήσεις. Η σταδιακή επαναφορά του δέκατου τρίτου μισθού, που λέμε εμείς, είναι μια άλλη πολιτική επιλογή, είναι αποκατάσταση μισθολογικού δικαιώματος και όχι συμβολική παροχή στο τέλος του χρόνου. 
Και ερχόμαστε στους αγρότες. Με το άρθρο 4 θεσπίζετε μηδενικό φορολογικό συντελεστή για τα πρώτα 20.000 ευρώ αγροτικού εισοδήματος, υπό την προϋπόθεση ότι τουλάχιστον το 50% του συνολικού εισοδήματος προέρχεται από αγροτική δραστηριότητα. Καλοδεχούμενο! 
Όμως, η Επιστημονική Υπηρεσία της Βουλής εντόπισε εδώ μία πάρα πολύ σοβαρή αδικία. Γνωρίζετε, κύριοι συνάδελφοι, ότι αν τα λοιπά εισοδήματα υπερβούν τα αγροτικά έστω και κατά 1 ευρώ, πόσο θα επιβαρυνθεί ο αγρότης ετησίως; Μέχρι και 2.900 ευρώ φόρο παραπάνω. Γι’ αυτό λοιπόν και ζητά και η Επιτροπή μηχανισμό εξομάλυνσης. 
Ας δούμε, όμως, αυτήν τη μεγάλη εικόνα της ελληνικής αγροτικής οικονομίας, μιας και αναφερόμαστε στους αγρότες. Στις 10 Νοεμβρίου, προχθές, από περίπου εξακόσιες είκοσι χιλιάδες δηλώσεις ΟΣΔΕ της προηγούμενης χρονιάς, εμείς είχαμε οριστικοποιήσει ως χώρα μόλις τριακόσιες πενήντα χιλιάδες αιτήσεις, ενώ διακόσιες εξήντα χιλιάδες ήταν σε εκκρεμότητα. Επίσης, από τις προκαταβολές της βασικής ενίσχυσης μέχρι σήμερα πληρώθηκαν 13,5 εκατομμύρια ευρώ σε είκοσι τρεις χιλιάδες παραγωγούς, όταν πέρυσι τέτοιο καιρό -που υποτίθεται ότι ήταν και πέρυσι κακή χρονιά- είχαν πληρωθεί 362 εκατομμύρια σε τετρακόσιες ογδόντα έξι χιλιάδες παραγωγούς. Τι να λέμε τώρα;
Και σε όλη αυτή την κατάσταση δεν αρκεί, κύριοι της Κυβέρνησης, να μειώνετε τον φόρο στο αγροτικό εισόδημα, αλλά πρέπει πρώτα να εξασφαλίζετε ότι ο αγρότης μπορεί να παράγει εισόδημα και να εισπράττει εγκαίρως τις ενισχύσεις που δικαιούται. Διαλύσατε τον πρωτογενή τομέα, οδηγήσατε τους αγρότες σε οικονομική ασφυξία, μετατρέψατε τον ΟΠΕΚΕΠΕ από οργανισμό πληρωμών σε σύμβολο σκανδάλων και αναξιοπιστίας και τώρα εμφανίζεστε ως σωτήρες με φοροελαφρύνσεις. 
Δεν μπορείτε να παριστάνετε, κυρίες και κύριοι της Κυβέρνησης, τους ευεργέτες ενός παραγωγικού κόσμου που με τις πολιτικές τις δικές σας έχετε γονατίσει στην κυριολεξία. Πρώτα του στερήσατε το εισόδημα και τώρα του υπόσχεστε ότι δεν θα τον φορολογήσετε. 
Κυρίες και κύριοι συνάδελφοι, η χώρα δεν χρειάζεται άλλη μία προεκλογική διανομή από τα υπερπλεονάσματα της ακρίβειας, αλλά χρειάζεται ισχυρό ανταγωνισμό, προσιτή κατοικία, φθηνότερη ενέργεια, συλλογικές συμβάσεις, παραγωγικές επενδύσεις στην περιφέρεια και δίκαιη φορολογία. 
Είναι ακριβώς αυτό το συγκροτημένο σχέδιο που παρουσίασε ο Πρόεδρός μας, ο Νίκος Ανδρουλάκης, στη Διεθνή Έκθεση Θεσσαλονίκης, γιατί η ανάπτυξη που δεν φτάνει στους πολλούς δεν είναι επιτυχία, είναι διεύρυνση του χάσματος! 
Ευχαριστώ πολύ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ την κ. Σταρακά. 
Καλείται στο Βήμα η κ. Θεοδώρα Τζάκρη, Ανεξάρτητη και θα ακολουθήσουν η κ. Λινού και η κ. Διγενή. 
ΘΕΟΔΩΡΑ ΤΖΑΚΡΗ: Κυρίες και κύριοι Βουλευτές, μετά από οκτώ χρόνια διακυβέρνησης Μητσοτάκη έχει πλέον αποκαλυφθεί στο σύνολό της η αρχιτεκτονική της κυλιόμενης ελπίδας και διάψευσης και της ανακύκλωσης των ιδίων χρημάτων ως κοινωνικού μερίσματος επί των πλεονασμάτων και των υπερπλεονασμάτων που αποδίδει ο μηχανισμός της ακρίβειας και των έμμεσων φόρων. 
Κάθε χρόνο, τον Απρίλιο ή τον Μάιο, η βιομηχανία επικοινωνίας του Μεγάρου Μαξίμου αρχίζει να μοιράζει την υπόσχεση ότι το τάδε ή το δείνα πρόβλημα για θέματα που ταλανίζουν την κοινωνία ή ειδικές κοινωνικές ομάδες βαίνουν προς επίλυση και ότι ένας νόμος έρχεται! Κάθε Ιούνιο και Ιούλιο, ανακοινώνετε με στόμφο δήθεν μέτρα οικονομικής ανακούφισης και στήριξης εκατομμυρίων Ελλήνων, ενώ στην πράξη δεν σημαίνει τίποτα. 
Κάθε Σεπτέμβριο στη ΔΕΘ και ενώ όλοι έχουν πειστεί από την επικοινωνιακή καταιγίδα Μητσοτάκη ότι όλα έχουν λυθεί, έρχεται ο Πρωθυπουργός και ανακοινώνει ένα κλάσμα μόνο του υπερπλεονάσματος του προηγούμενου χρόνου, προκειμένου να ικανοποιήσει ένα μέρος έστω των υποσχέσεων που έχει αρχίσει να δίνει από τον Απρίλιο ή Μάιο κάθε χρόνο. Προσέξτε, του υπερπλεονάσματος του προηγούμενου χρόνου, ποτέ του παρόντος και αφού πρώτα έχει βεβαιωθεί ότι τα συνεργαζόμενα καρτέλ έχουν αυξήσει τις τιμές τους τόσο ώστε τα έσοδα από τους έμμεσους φόρους, το διάστημα από τον Απρίλιο έως τον Σεπτέμβριο, να έχουν αυξηθεί τόσο ώστε να καλύψουν το κόστος των μέτρων. 
Κάπως έτσι, λοιπόν, μαθαίνουμε ότι ο Ηρακλής έκανε τελικά δεκατρείς άθλους και όχι δώδεκα σε έναν χρόνο και ότι ο Κυριάκος Μητσοτάκης, ο μόνος Πρωθυπουργός της Ευρωπαϊκής Ένωσης που δεν εφάρμοσε ποτέ μέτρα διακριτικής ευχέρειας προκειμένου να μην υπερφορολογήσει τα καρτέλ που είναι μονοπώλια και ολιγοπώλια -δηλαδή, τα κέρδη τους προέρχονται από την κοινωνική αφαίμαξη- έχει καταντήσει την Ελλάδα να είναι στις τρεις τελευταίες θέσεις της Ευρωπαϊκής Ένωσης όσον αφορά τον μέσο ονομαστικό μισθό και στην τελευταία θέση όσον αφορά το διαθέσιμο εισόδημα. 
Για να αντιληφθείτε γιατί είμαστε πιο φτωχοί και από τη Βουλγαρία σε ένα χρόνο, θα σας πω τα εξής στοιχεία: Από τον Οκτώβριο του 2025 μέχρι τον Οκτώβριο του 2026 φέτος, το φυσικό αέριο αυξήθηκε 80%, η τιμή εκκίνησης του πετρελαίου θέρμανσης αυξήθηκε 37,5%, το πετρέλαιο κίνησης και η βενζίνη αυξήθηκαν 39,4%, το ρεύμα αυξήθηκε 17%, το κόστος των ενοικίων και το κόστος στο στεγαστικό αυξήθηκε κατά 14,1%, το μεταφορικό κόστος κατά 15,3%. Και το κυριότερο; Τα τρόφιμα, στο ίδιο χρονικό διάστημα από το 2019 μέχρι και τον Οκτώβριο του 2025, αυξήθηκαν κατά 67,8%!

Προσθέστε και 1,2% που προστέθηκαν τον τελευταίο χρόνο, με εξαίρεση βεβαίως την τιμή του μοσχαρίσιου κρέατος το οποίο αυξήθηκε 30% τον τελευταίο χρόνο μόνο. Ούτε λόγος βέβαια να γίνεται για τα καθημερινά βιομηχανικά προϊόντα που αγοράζουν οι πωλητές στα σούπερ μάρκετ όπου κάλπασαν σε επίπεδα που φτάνουν ακόμα και το 18%. 
Έτσι, λοιπόν, είναι αστείο να μιλάμε για την αξία των όποιων μικρών επιδομάτων σε αυτή τη χώρα. Όπως επίσης είναι αστείο να μιλάμε για την αξία της επιστροφής ενός ενοικίου σε αυτή τη χώρα όπου μια ολόκληρη κοινωνία παρακολουθεί το μαύρο χρήμα να ρέει άφθονο, τα πλυντήρια του μαύρου χρήματος να έχουν ξεπεράσει σε αριθμό ακόμα και τα οικιακά πλυντήρια και τους ελεγκτικούς μηχανισμούς του κράτους να έχουν μετατραπεί σε εισπρακτικούς για τους πολλούς και σε πέπλο συγκάλυψης για τους λίγους και ισχυρούς μεσάζοντες του μαύρου χρήματος. 
Εν ολίγοις, κάθε φορά, κάθε χρόνο ξεφτιλίζεται και ο ίδιος θεσμός της ΔΕΘ ο οποίος έχει αποσυνδεθεί πια από τον παραδοσιακό του χαρακτήρα που επί δεκαετίες ήταν μια εκπομπή θετικού μηνύματος, ήταν ένας προάγγελος θετικών επιπτώσεων σε ό,τι αφορά την αναδιανομή του παραγόμενου πλούτου αυτής της χώρας. Πιο έντιμο θα ήταν αντί να πηγαίνει ο Μητσοτάκης στη ΔΕΘ και να προαναγγέλλει μια ανούσια και προεξοφλημένη εν πολλοίς δέσμη μέτρων, να εκδώσει φεύγοντας ένα βιβλίο με τίτλο «πώς θα γίνεις δισεκατομμυριούχος χωρίς να επενδύσεις ούτε ένα δικό σου ευρώ». Γιατί σύμφωνα με τους δείκτες της ΕΛΣΤΑΤ οι δείκτες που πηγαίνουν καλά είναι των πολυεκατομμυριούχων και των δισεκατομμυριούχων. 
Η Κυβέρνηση γιόρτασε φέτος την αύξηση των δισεκατομμυριούχων από 5 που ήταν το 2019 σε 21. Πανηγυρίζουμε φέτος την αύξηση και των πολυεκατομμυριούχων από 350 το 2019 σε 3.500, όλοι ανεξαιρέτως κατασκευασμένοι δημοσία δαπάνη με κοινό χαρακτηριστικό την αφοσίωσή τους, αυτό που ο λαός λέει «καθεστώς Μητσοτάκη». 
Προκαλείτε, κύριε Υπουργέ, ενώ γνωρίζετε μέσω του κ. Πιτσιλή και των δικών σας υπηρεσιών ποιοι και πόσα κλέβουν σε αυτή τη χώρα, ποιοι και πόσο αισχροκερδούν. Και τώρα που έρχονται εκλογές πιάνετε δήθεν τους κλέφτες, αλλά επίπτωση δεν βλέπουμε. Και δεν σας πιστεύει και ο κόσμος πια ότι αυτοί θα τιμωρηθούν στα αλήθεια. Και πάνω απ’ όλα εμμονικά μόνοι εσείς σε ολόκληρη την Ευρώπη κρατάτε τον φόρο των μερισμάτων στο 5%, δηλαδή πρακτικά αφορολόγητα και εξισώνετε οριζόντια μια μικρομεσαία επιχείρηση που παλεύει, αγωνίζεται να επιβιώσει με τα διυλιστήρια και τις τράπεζες αντί να έχετε εφαρμόσει κλιμακωτή φορολογία ως και 15% για τα εισοδήματα πάνω από 220.000, ώστε να παραχθεί και να διανεμηθεί πλούτος 2,5 δισεκατομμυρίων ευρώ σε αυτή τη χώρα ετησίως, που σήμερα ταξιδεύει σε φορολογικούς παραδείσους και γίνεται κρυπτονομίσματα. 
Τούτων δοθέντων και αφού ροκανίσατε βεβαίως από τον Σεπτέμβριο μέχρι και τον Νοέμβριο που έχουμε τώρα περισσότερο τα εισοδήματα των πολιτών με την ακρίβεια, μόνοι σας περιορίσατε τον δημοσιονομικό χώρο μόλις στα 2,5 δισεκατομμύρια και αφού προεισπράξατε μέσω της ακρίβειας το όποιο όφελος, φέρατε να ψηφίσατε σήμερα σε μια κοινωνία η οποία σας έχει καταλάβει και δεν σας εμπιστεύεται -και όπως δείχνουν και οι έρευνες σε ποσοστό πάνω από 70% δεν σας εμπιστεύονται στο σύνολό τους και οι Έλληνες πολίτες- μια συγκεκριμένη δέσμη μέτρων. 
Να δούμε, λοιπόν, τι περιλαμβάνει ενδεικτικά το φετινό φεστιβάλ κυβερνητικών ψεμάτων ξεκινώντας πρώτα από τους δημοσίους υπαλλήλους που έχουν υποστεί, με ευθύνη της παράταξής σας που χρεοκόπησε τη χώρα, τα πάνδεινα από το 2010 και μετά. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)
Οι άνθρωποι έχασαν τον 13ο και τον 14ο μισθό. Έχασαν τα εφάπαξ τους που τα είχαν πληρωμένα και εσείς αντί να νοιαστείτε γι’ αυτούς και για όλες τις υπόλοιπες κοινωνικές και επαγγελματικές ομάδες στις οποίες θα αναφερθώ στη συνέχεια, πήγατε και δώσατε 13 ολόκληρα δισεκατομμύρια στους ξένους για να προπληρώσετε πρόωρα δάνεια που λήγουν σε 15 χρόνια με επιτόκιο 1,5%, ενώ εσείς δανείζεστε με 4%. 
Τι δίνετε, λοιπόν, στους δημοσίους υπαλλήλους σε καθαρή αξία; Και αυτό όχι φέτος αλλά το 2027. Πολύ σωστά το είπε προηγουμένως συνάδελφος. Δίνετε ένα ποσό μεταξύ 250 και 350 ευρώ, δηλαδή με πραγματικές αξίες όσο αξίζει ένα αξιοπρεπές χριστουγεννιάτικο τραπέζι, την ώρα που επίμονα σας ζητούν την επιστροφή του 13ου μισθού επειδή σήμερα πια η χώρα έχει χρήματα, την ώρα βέβαια που σας ζητούν να τους απαλλάξετε επιτέλους από αυτή την εισφορά 2% υπέρ της ΔΥΠΑ, καθόσον όμως ο ν. 3986/2011 καλά κρατεί παρά το γεγονός ότι έχουμε 8 χρόνια που βγήκαμε από τα μνημόνια. 
Και λέτε και ψέματα γιατί όλα αυτά κοστίζουν 300-400 εκατομμύρια στον κρατικό προϋπολογισμό και εσείς τα βαφτίζετε 9 δισεκατομμύρια. Πού νομίζετε ότι ζείτε; Στην εποχή της πληροφορίας και του διαδικτύου πιστεύετε αλήθεια ότι δεν γνωρίζει την αλήθεια η ΑΔΕΔΥ; Δηλαδή, κοροϊδεύετε τους δημοσίους υπαλλήλους οι οποίοι εκ της θέσεως γνωρίζουν τους αριθμούς και πιστεύετε θα σας πάρει σοβαρά ο μισθωτός και ο μικροεπαγγελματίας που δεν γνωρίζει την πραγματικότητα των δημοσίων δαπανών. 
Για τους δημοσίους υπαλλήλους λοιπόν ΔΕΘ σημαίνει «Δεν Έχετε Θέση» στις κυβερνητικές προτεραιότητες. Και πρακτικά δεν έχουν θέση βεβαίως και οι νέοι δημόσιοι υπάλληλοι που δεν πάνε πολλοί από αυτούς να παραλάβουν τον διορισμό τους που κοπίασαν και έδωσαν εξετάσεις επί χρόνια. Οι παιδαγωγικές σχολές φθίνουν. Φέτος τις προτίμησαν 76% λιγότεροι φοιτητές. Οι πρωτοδιόριστοι δάσκαλοι και εκπαιδευτικοί που ταλαιπωρήθηκαν πέντε και δέκα χρόνια ως αναπληρωτές, δεν πάνε κι αυτοί να πάρουν τον διορισμό τους γιατί δεν μπορούν πραγματικά να ανταπεξέλθουν στο κόστος στέγης και ζωής εκεί που τους διορίζετε. Οι στρατιωτικές σχολές δεν είναι πλέον ελκτικές, δεν τραβούν το ενδιαφέρον των αριστούχων μαθητών. Ακόμη και οι αστυνομικοί όταν μετατίθενται είτε παραιτούνται, είτε αναγκάζονται να πάνε στον τόπο της μετάθεσής τους, αλλά εκεί οι άνθρωποι για να επιβιώσουν αναγκάζονται να κάνουν δύο και τρεις δουλειές. 
Είστε αποδεδειγμένα και με βάση τους νόμους που έχετε ψηφίσει για τις ιδιωτικοποιήσεις καθολικών υπηρεσιών και μέρους του έργου των δημοσίων υπαλλήλων η Κυβέρνηση που έχει απονευρώσει και έχει συρρικνώσει το κράτος και μετατοπίζετε το κέντρο ελέγχου των δημοσίων υπηρεσιών σε κάθε λογής ιδιωτικά συμφέροντα. 
Να πούμε για τους συνταξιούχους στους οποίους δίνετε με το νομοσχέδιο αυτό μέση αύξηση 8,33 ευρώ τον μήνα, δηλαδή 25 λεπτά την ημέρα, όσο δηλαδή κάνει ένας καφές να τον πιούν στο σπίτι τους. Τι ντροπή, κύριε Υπουργέ. Για τους αγρότες που... 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Τζάκρη. Ολοκληρώθηκε ο χρόνος σας. Δεν καταγράφεται κάτι. 
Καλείται στο Βήμα η κ. Αθηνά Λινού, ανεξάρτητη Βουλευτής. 
ΑΘΗΝΑ ΛΙΝΟΥ: Ευχαριστώ πολύ, κύριε Πρόεδρε.
Κύριε Υπουργέ, κύριοι συνάδελφοι, το παρόν νομοσχέδιο μιλάει για ενίσχυση του διαθέσιμου εισοδήματος των πολιτών, για ενίσχυση της αποταμίευσης και έχει και άλλες διατάξεις κοινωνικής πολιτικής. 
Θα σχολιάσω 4 άρθρα. Το άρθρο 4 που έχει σαν επίκεντρο τη βοήθεια σε μια πενταμελή οικογένεια, μια οικογένεια με τρία παιδιά. Το άρθρο 19 που μιλάει για τη μείωση του ΦΠΑ από 24% στο 13% στις πάνες ακράτειας και στα προϊόντα γυναικείας υγιεινής. Το άρθρο 20 που μιλάει για ενίσχυση ευάλωτων ομάδων, ουσιαστικά δίνει 100 επιπλέον ευρώ τον χρόνο στους συνταξιούχους. Για πολλούς είναι μόνο 100. Για μερικούς μπορεί να είναι και 300. Το άρθρο 28 είναι ένα επίδομα 500 ευρώ των εορτών Χριστουγέννων αντί για 13ο μισθό. 
Το άρθρο 4 λέει ότι όποιος έχει τρία εξαρτώμενα παιδιά θα είναι αφορολόγητος για τα 20.000 ευρώ. Το όφελός του, αν αφαιρέσει κανείς τα οφέλη που ήδη υπήρχαν, είναι 620 ευρώ τον χρόνο, δηλαδή 52 ευρώ τον μήνα. Αν λάβουμε υπόψη μας ότι ακόμη και ο ΟΟΣΑ προβλέπει για την Ελλάδα μόνο 2,6% πληθωρισμό, αυτό θα είναι 520 ευρώ ούτως ή άλλως, αλλά είναι πολύ περισσότερο αν υπολογίσουμε ότι η ΔΕΗ από 21% στην αρχή της χρονιάς πήγε 74%. Και μιλάω για τα πρόσφατα τιμολόγια της ΔΕΗ. Υπάρχει μια οριακή, μάλλον μειωμένη, κάλυψη του πληθωρισμού και τίποτα παραπάνω. Είναι σημαντικό όμως; Μιλάμε για ανθρώπους, πενταμελή οικογένεια, που θα έχουν εισόδημα 20.000 το χρόνο. 
Το όριο φτώχειας στη χώρα μας σύμφωνα με την ΕΛΣΤΑΤ για μια οικογένεια που είναι ένα ζευγάρι, έχουν δύο παιδιά που είναι μεγαλύτερα από δεκατεσσάρων χρονών και ένα παιδί κάτω από δεκατέσσερα, είναι 19.650 ευρώ περίπου. 
Αυτό τι σημαίνει; Ότι δίνουμε τα 620 ευρώ και αρκετές οικογένειες δεν θα είναι πια κάτω από το όριο της φτώχειας και επομένως θα δείξουμε λίγο καλύτερο δείκτη για το φαίνεσθαι ή παραμένει σταθερό το ποσοστό των Ελλήνων 27,5% που είναι σε κίνδυνο φτώχειας ή κοινωνικού αποκλεισμού ή πιθανόν και μειώνεται. 
Ας μπούμε τώρα στο άρθρο 19. Την 1η Οκτωβρίου συζητούσαμε το νομοσχέδιο για άμεσες ξένες επενδύσεις. Εκείνη τη μέρα ανέφερα ότι ο ΦΠΑ για πάνες ακράτειας είναι 24% -και ότι είναι απαράδεκτο- και πρότεινα να πάει στο 0%, ιδιαίτερα για όλον το ΦΠΑ, σε γηροκομεία που είναι ανθρωπιστικού τύπου, μη κερδοσκοπικά, όπως είναι τα εκκλησιαστικά. Υπάρχει πουθενά αλλού αυτό; 
Σε αρκετές χώρες υπό όρους δίνονται δωρεάν οι πάνες ακράτειας. Ποιες είναι αυτές οι χώρες; Η Δανία, η Φινλανδία, η Σουηδία, το Ηνωμένο Βασίλειο και η Γερμανία. Σε άλλες δυο τρεις χώρες ο ΦΠΑ είναι 0%. Τι συμβαίνει με τα προϊόντα γυναικείας υγιεινής; Σε τρεις ευρωπαϊκές χώρες ο ΦΠΑ είναι μηδενικός. Σε άλλες έντεκα είναι μεταξύ 3% και 10%. Και υπάρχει παγκόσμια πίεση για δωρεάν παροχή αυτών των προϊόντων υγιεινής στις μαθήτριες, στις φοιτήτριες και στις εργαζόμενες. Εμείς μειώνουμε το ΦΠΑ από το 24% στο 13%. Είναι πρόοδος, αλλά δεν είναι επαρκής η πρόοδος. 
Μεταφέρομαι τώρα στο άρθρο 20. Σύμφωνα με το άρθρο 20, στους συνταξιούχους αντί για επίδομα 300 ευρώ, δίνουμε 400 ευρώ. Τούς προσθέτουμε, δηλαδή, 100 ευρώ στο εισόδημα της χρονιάς. Δεν θα αναφερθώ στις αλλαγές στο να είναι το κριτήριο ηλικιακό και όχι εισοδηματικό, αλλά το ποσό αυτό καθ’ εαυτό ξέρετε τι σημαίνει, κύριε Πετραλιά; Από 82 λεπτά την ημέρα γίνεται 1,10 την ημέρα. Δηλαδή, αντί να δίνουμε στους ανθρώπους δυο καφέδες την εβδομάδα, μπορεί να μπορέσουν να αγοράσουν τρεις καφέδες την εβδομάδα. Θα μπορούσαν ίσως οι συνταξιούχοι να επιλέξουν να ξοδέψουν αλλιώς τα χρήματα, τα επιπλέον 100 ευρώ. Ένα πλούσιο γεύμα Χριστουγεννιάτικο μαζί με τα εγγόνια τους, θα έχουν χοιρινό -αποκλείεται η γαλοπούλα γιατί είναι μεγάλη και κοστίζει πολύ- και ίσως λίγα μελομακάρονα, σοκολατάκια, καμιά φορά και κανένα δώρο για τα παιδιά.
Και τώρα το άρθρο 28: Δώρο Χριστουγέννων 500 ευρώ σε όλους τους εργαζόμενους που θα το δώσουμε μετά από έναν χρόνο και έναν μήνα, τον Δεκέμβριο του 2027. Αυτά τα 500 ευρώ περιλαμβάνουν ασφαλιστικές εισφορές, είναι φορολογήσιμα, δηλαδή μιλάμε για 250 με 380 ευρώ ανάλογα με την περίπτωση και είναι μειωμένο, αναλογικά, για αυτούς που θα δουλέψουν λιγότερους μήνες ή βρίσκονται σε μερική απασχόληση. Δηλαδή, ο εργαζόμενος θα εισπράξει λιγότερο από 20% έως 30% ενός μέσου μισθού, που σήμερα είναι στο Δημόσιο γύρω στα 1.300 ευρώ, 15.500 τον χρόνο. Απλούστερα, θα εισπράξει του χρόνου τα Χριστούγεννα 70 λεπτά έως 1 ευρώ την ημέρα και αυτό το ποσό είναι αντίστοιχο με τον πληθωρισμό που είναι 2,6%, αν θα πετύχουμε αυτόν τον πληθωρισμό. 
Τα ψίχουλα που θα δώσουμε σαν επίδομα για δώρο Χριστουγέννων του χρόνου είναι πολύ λιγότερα από τη μείωση στο εισόδημα. 
(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΓΕΩΡΓΙΟΣ ΓΕΩΡΓΑΝΤΑΣ)
Κύριοι συνάδελφοι, το νομοσχέδιο δεν ενισχύει το διαθέσιμο εισόδημα, ούτε ενισχύει την αποταμίευση. Άλλωστε, το 85% των Ελλήνων έχουν δηλώσει ότι δεν μπορούν να αποταμιεύσουν. Αυτό που κάνει είναι να προσπαθεί να μειώσει στο μισό ή στο 30% τις απώλειες που θα έχει ο μέσος Έλληνας από τον πληθωρισμό και είναι αμφίβολο αν θα το πετύχει. 
Εν τω μεταξύ, όλοι θα συνεχίζουν να βιώνουν τη βαρβαρότητα της δραματικής αύξησης των τιμών στα τρόφιμα, στη στέγη και στην ενέργεια.
Ευχαριστώ πολύ. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε πολύ, κυρία συνάδελφε. 
Η Βουλευτής κ. Κωνσταντίνα (Νάντια) Γιαννακοπούλου ζητεί άδεια ολιγοήμερης απουσίας στο εξωτερικό από 7/12/2026 έως 11/12/2026. 
Η Βουλή εγκρίνει; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
ΠΡΟΕΔΡΕΥΩΝ (Γεώργιος Γεωργαντάς): Η Βουλή ενέκρινε τη ζητηθείσα άδεια. 
Τον λόγο τώρα έχει από το Κομμουνιστικό Κόμμα της Ελλάδας η κ. Σεμίνα Διγενή. 
Παρακαλώ, κυρία συνάδελφε. 
ΑΣΗΜΙΝΑ (ΣΕΜΙΝΑ) ΔΙΓΕΝΗ: Ευχαριστώ, κύριε Πρόεδρε. 
Όσοι ζουν στο παράλληλο σύμπαν της Κυβέρνησης της Νέας Δημοκρατίας προσπαθούν από το πρωί να μας πείσουν πως το νομοσχέδιό τους για την αναδιανομή της φτώχειας είναι για το καλό μας. Όσο πλησιάζουν οι κάλπες, τόσο η Κυβέρνηση βαδίζει στον δρόμο που άνοιξαν πριν από πεντακόσια χρόνια οι Ευρωπαίοι αποικιοκράτες. Οι Υπουργοί πολλαπλασιάζουν καθρεφτάκια, χάντρες και μπιχλιμπίδια για να τα ανταλλάξουν με πολύτιμα αγαθά. Μοιράζουν ψευτοδώρα έχοντας καταληστέψει τα πάντα και απαιτώντας από εμάς, που πληρώνουμε τον λογαριασμό, να πούμε και ευχαριστώ. Μόνο που ο λαός δεν είναι ούτε επαίτης, ούτε αμνήμων και η αξιοπρέπειά του δεν εξαργυρώνεται με προεκλογικά κουπόνια. 
Η Κυβέρνηση έχει αναγάγει την πολιτική εξαπάτηση σε επιστήμη, σε επιστήμη ακριβείας. Όταν πρόκειται για τους επιχειρηματικούς ομίλους, ανοίγει διάπλατα το δημόσιο ταμείο. Όταν πρόκειται για τον λαό, επιλέγει το σταγονόμετρο.
Για να δούμε, λοιπόν, το πραγματικό ισοζύγιο. Ποιος πληρώνει, ποιος εισπράττει; Τι ακριβώς συμβαίνει σε αυτήν τη χώρα των επικηρυγμένων ζωών; Η φορολογική πολιτική δεν είναι ουδέτερη αριθμητική. Είναι ταξική επιλογή με ονοματεπώνυμο και υπογραφή. Για τις τράπεζες, τα funds και τους servicers, πάντα, υπάρχει διευκόλυνση. Για τους μεγάλους επιχειρηματικούς ομίλους, υπάρχουν προκλητικές φοροαπαλλαγές, επιδοτήσεις, ταχύτατες αδειοδοτήσεις και εγγυημένη πρόσβαση σε δημόσιους πόρους. Για τον εργαζόμενο, προτείνεται η υπομονή. Μόνο που η υπομονή δεν πληρώνει ενοίκια. 
Οι τράπεζες εισπράττουν προμήθειες ακόμη και από την καθημερινή συναλλαγή. Οι ενεργειακοί όμιλοι βλέπουν τα κέρδη τους να απογειώνονται, ενώ οι λαϊκές οικογένειες υπολογίζουν πόσα σώματα καλοριφέρ δεν θα ανάψουν. Οι εφοπλιστές διατηρούν προνομιακό φορολογικό καθεστώς, ενώ οι ναυτεργάτες δουλεύουν σε εξαντλητικές συνθήκες γαλέρας με απανωτά εργοδοτικά εγκλήματα. Οι κατασκευαστικοί όμιλοι βρίσκουν νέες ευκαιρίες αξιοποίησης της γης, την ώρα που η κατοικία έχει γίνει απλησίαστο εμπόρευμα. Και ενώ τα ταμεία των μεγάλων σούπερ μάρκετ συσσωρεύουν πλούσιες εισπράξεις, τα οικογενειακά ταμεία αδειάζουν. Ο πολύς κόσμος δεν ψωνίζει ούτε τα απαραίτητα. Αυτή είναι η περίφημη ανάπτυξή σας, γεμάτοι ισολογισμοί δίπλα σε άδεια ψυγεία.
Μιλάτε για επενδύσεις σε υποδομές. Ποιες υποδομές ακριβώς; Τα σχολεία με τις αίθουσες που στάζουν, που καταρρέουν; Τα χωρίς γιατρούς νοσοκομεία με τις ατελείωτες αναμονές; Τα τρένα που η λέξη ασφάλεια εξακολουθεί να θυμίζει το έγκλημα των Τεμπών; Και τώρα παρουσιάζετε το αγροτικό αφορολόγητο ως ιστορική γενναιοδωρία. 
Κάθε ανάσα, όμως, που κερδίζουν οι αγρότες είναι αποτέλεσμα του αγώνα τους, των μπλόκων και της αλληλεγγύης. Είναι φανερό ότι πολλοί μικροκαλλιεργητές δεν θα έχουν ουσιαστικό όφελος. Το πετρέλαιο, το ρεύμα, τα λιπάσματα, οι ζωοτροφές και οι τιμές που επιβάλλουν οι εμποροβιομήχανοι εξακολουθούν να τους συνθλίβουν. Τους προσφέρετε, δηλαδή, μια τρύπια ομπρέλα όταν τους έχετε ξηλώσει τη στέγη. Και μην επιχειρήσετε να στρέψετε τους αγρότες απέναντι στους αυτοαπασχολούμενους και στους μισθωτούς. Δεν είναι προνόμιο του ενός η αδικία του άλλου. Κοινός αντίπαλος όλων είναι η πολιτική που φορολογεί τη λαϊκή ανάγκη και επιδοτεί το μεγάλο κέρδος.
Για τις τρίτεκνες οικογένειες εξαγγέλλετε φορολογικές «ελαφρύνσεις». Μήπως, όμως, ξέρετε πόσο κοστίζει σήμερα να μεγαλώνει κάποιος τρία παιδιά. Στέγη, τρόφιμα, μετακινήσεις, φροντιστήρια, παιδικοί σταθμοί, με τους γονείς να τρέχουν από βάρδια σε βάρδια για να τα βγάλουν πέρα. Αυτού του τύπου οι οικογένειες δεν χρειάζονται την προεκλογική σας «ευαισθησία». Χρειάζονται χρόνο, εισόδημα και δημόσιες υπηρεσίες.
 Για τους ανθρώπους με αναπηρία και τους ανασφάλιστους υπερήλικες ανακοινώνετε δήθεν αυξήσεις, αποσιωπώντας τους εξευτελιστικούς αποκλεισμούς. Άνθρωποι με βαριές παθήσεις περνούν διαρκώς από επιτροπές για να αποδείξουν το αυτονόητο. Η αξιοπρέπεια δεν μπορεί να μετριέται με ποσοστά περικοπών και εισοδηματικούς κόφτες. Απαιτούμε ουσιαστική αύξηση, τουλάχιστον διπλασιασμό των αναπηρικών επιδομάτων και δίκαιη αναγνώριση.
 Στους δημόσιους υπαλλήλους αρνείστε να επαναφέρετε τον δέκατο τρίτο και δέκατο τέταρτο μισθό. Στους συνταξιούχους αρνείστε αντίστοιχα τις χαμένες συντάξεις, δηλαδή το εισόδημα που τους αφαιρέσατε, δηλαδή την κλοπή. 
Στους μικρούς επαγγελματίες διαφημίζετε μια ελάχιστη μείωση της προκαταβολής φόρου. Γιατί άραγε να προκαταβάλλουν φόρο για κέρδη που δεν ξέρουν αν θα αποκτήσουν; Γιατί να φορολογείται τεκμαρτά ο μικρός καταστηματάρχης και γιατί κάθε νέα ψηφιακή υποχρέωση να μετατρέπεται σε καινούργια συνδρομή, αναβάθμιση, προμήθεια ή πρόστιμο; Η ψηφιοποίηση έχει γίνει τελικά μηχανή χρεώσεων. 
Μιλάτε για αποταμιευτικούς λογαριασμούς παιδιών. Αποταμίευση από ποιο περίσσευμα; Τα παιδιά δεν χρειάζονται επικοινωνιακά κόλπα. Χρειάζονται δημόσια σχολεία, δωρεάν υγεία, ασφαλή σπίτια και γονείς που δεν εξοντώνονται στη δουλειά. 
Το ίδιο ισχύει για τον ΕΝΦΙΑ και τις νέες ψηφιακές διαδικασίες στην ακίνητη περιουσία. Δεν μπορεί το κράτος να μεταφέρει στους πολίτες το κόστος των δικών του ασυντόνιστων μητρώων, ούτε να στραγγαλίζει τους δήμους και μετά να τους μετατρέπει σε εισπρακτικούς μηχανισμούς. 
Ακούσαμε ξανά το επιχείρημα ότι δεν υπάρχουν δημοσιονομικά περιθώρια. Παράξενο πράγμα αυτά τα περιθώρια. Στενεύουν όταν μιλάμε για νοσηλευτές εκπαιδευτικούς, για συλλογικές συμβάσεις, αλλά ανοίγουν διάπλατα όταν εμφανίζεται ένας μεγάλος επενδυτής. Δεν λείπουν οι πόροι. Λείπει η πολιτική βούληση να υπηρετηθούν οι ανάγκες της κοινωνικής πλειοψηφίας. 
Και μην επικαλείστε την Ευρωπαϊκή Ένωση σαν να πρόκειται για φυσικό φαινόμενο. Οι ευρωπαϊκές κατευθύνσεις έχουν υποστηρικτές, ψηφοφόρους και κυβερνήσεις που τις εφαρμόζουν. Υπάρχουν συγκεκριμένες ευθύνες. 
Όσο για τις εξαγγελίες περί δικαιοσύνης, για πείτε μας γιατί ο άνθρωπος που ζει από το μισθό του πρέπει να αποδεικνύει καθημερινά ότι αξίζει βοήθεια, ενώ ο μεγάλος όμιλος αντιμετωπίζεται εξ αρχής ως δικαιούχος κάθε διευκόλυνσης; Αυτή η αντιστροφή δεν είναι ατύχημα, είναι η καρδιά της πολιτικής σας. 
Η πρόταση του ΚΚΕ είναι ξεκάθαρη. Κατάργηση του ΦΠΑ στα βασικά είδη και των ειδικών φόρων σε καύσιμα και ενέργεια. Τα είπε αναλυτικά ο εισηγητής μας, ο κ. Τσοκάνης. Πλαφόν σε κρίσιμες τιμές, αφορολόγητο 12.000 ευρώ για μισθωτούς συνταξιούχους και αυτοαπασχολούμενους, με επιπλέον 3.000 για κάθε παιδί. Κατάργηση τεκμαρτής φορολόγησης και προκαταβολής φόρου για μικρούς επαγγελματίες. Επαναφορά δώρων και συντάξεων που καταργήθηκαν. Κατάργηση του ΕΝΦΙΑ για τη λαϊκή κατοικία. Ουσιαστική χρηματοδότηση υγείας, παιδείας και μεταφορών. 
Μην παρουσιάζετε την πολεμική οικονομία ως αναπόφευκτη μοίρα και τις λαϊκές θυσίες ως πατριωτικό καθήκον. Ο λαός δεν θέλει να χρηματοδοτεί τους πολέμους σας, τους εξοπλισμούς, τα κέρδη και τους ανταγωνισμούς που τον απειλούν. 
Αυτό το νομοσχέδιο δεν θεραπεύει καμία αδικία. Τη διαχειρίζεται επικοινωνιακά, τη συντηρεί πολιτικά και τη φορτώνει ξανά στους ίδιους ανθρώπους. Γι’ αυτό το καταψηφίζουμε. 
Μην μπερδεύετε, όμως, την αντοχή του λαού με την υποταγή. Μην εκλαμβάνετε την εξάντληση ως συναίνεση. Εργαζόμενοι, αγρότες, αυτοαπασχολούμενοι και συνταξιούχοι και νέα γενιά δεν είναι κομπάρσοι, δεν θα γίνουν κομπάρσοι στο κακοστημένο έργο σας. Έχουν φωνή, δικαιώματα και δύναμη να οργανώνονται και να διεκδικούν. Ο λαός δεν χρωστάει άλλες θυσίες σε κανέναν. Του χρωστάτε. Του χρωστάτε μισθούς, συντάξεις, αξιοπρέπεια, ασφάλεια και ζωή. 
Ευχαριστώ. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε πολύ, κυρία συνάδελφε. 
Τον λόγο τώρα έχει από την Νέα Δημοκρατία ο κ. Πασχαλίδης. 
ΙΩΑΝΝΗΣ ΠΑΣΧΑΛΙΔΗΣ:  Ευχαριστώ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, πρόκειται για ένα πολυθεματικό νομοσχέδιο που επιδιώκει να ενισχύσει το διαθέσιμο εισόδημα των νοικοκυριών, να καλλιεργήσει την αποταμιευτική συμπεριφορά και να υποστηρίξει τις επενδύσεις. 
Ειδικότερα, οι παρεμβάσεις του εκτείνονται στη φορολογία εισοδήματος, στη στήριξη των οικογενειών με παιδιά, στις ασφαλιστικές εισφορές, στα εισόδημα των εργαζομένων και συνταξιούχων και στην επιχειρηματική δραστηριότητα. Γίνεται, επομένως, αντιληπτό ότι το σημερινό νομοσχέδιο αγγίζει τον πυρήνα της καθημερινότητες, το εισόδημα, την εργασία, την οικογένεια, τη μικρή επιχείρηση, την προοπτική των παιδιών μας και αποτελείται τη μετουσίωση των εξαγγελιών του Πρωθυπουργού μας στη Διεθνή Έκθεση Θεσσαλονίκης.
 Πιο συγκεκριμένα τώρα, το άρθρο 3 προβλέπει ότι οι συντάξεις λόγου θανάτου που καταβάλλονται σε τέκνα δεν συνυπολογίζονται υπό τις οριζόμενες προϋποθέσεις στο εισοδηματικό όριο για τον χαρακτηρισμό τους ως εξαρτώμενων μελών. Είναι μια ρύθμιση με σαφή κοινωνική διάσταση. 
Ακολουθεί η διάταξη του άρθρου 4, η οποία προβλέπει διαφοροποιήσεις της φορολογικής κλίμακας ανάλογα με τον αριθμό των εξαρτώμενων τέκνων, καθώς και ειδική μεταχείριση των νεότερων φορολογουμένων, διατάξεις που μπορούν να συμβάλλουν στην αντιμετώπιση του δημογραφικού προβλήματος και στην αύξηση του διαθέσιμου εισοδήματος. 
Ιδιαίτερη σημασία έχει ο μηδενικός συντελεστής στα δύο πρώτα κλιμάκια έως τις 20.000 ευρώ για φορολογημένους με τρία ή περισσότερα εξαρτώμενα παιδιά. Αντίστοιχα, το κείμενο προβλέπει μηδενικό συντελεστή για νέους έως 25 ετών και συντελεστή 9% για τους νέους από 26 έως 30 ετών στα ίδια κλιμάκια, με τις προβλεπόμενες εξαιρέσεις. 
Επίσης, προβλέπεται μηδενικός φορολογικός συντελεστής για τα δύο πρώτα κλιμάκια στα κέρδη ατομικής αγροτικής επιχείρησης κατ’ επάγγελμα αγροτών, υπό την προϋπόθεση ότι τουλάχιστον το 50% του εισοδήματός τους προέρχεται από αγροτική δραστηριότητα. 
Παράλληλα, η παράταση κινήτρων για ηλεκτρονικές πληρωμές μπορεί να ενισχύσει τη διαφάνεια στις συναλλαγές. Το σχέδιο προβλέπει για ορισμένες κατηγορίες υπηρεσιών αφαίρεση από το φορολογητέο εισόδημα ποσού ίσου με το 30% των σχετικών ηλεκτρονικών δαπανών έως το προβλεπόμενο ετήσιο όριο. 
Τα άρθρα 5 και 6 αυξάνουν το αφορολόγητο όριο προαιρετικών φιλοδωρημάτων σε 6.000 ευρώ ανά φορολογικό έτος, τόσο για μισθωτούς όσο και για περιπτώσεις φυσικών προσώπων που παρέχουν υπηρεσίες διανομής μέσω ψηφιακών πλατφορμών. Η πρόβλεψη διακρίνει το γνήσιο φιλοδώρημα από τις τακτικές αποδοχές που απορρέουν από συμφωνία εργασίας. Έτσι, η ελάφρυνση μπορεί να ενισχύσει το καθαρό εισόδημα σε κλάδους όπου τα φιλοδωρήματα αποτελούν ουσιαστικό μέρος των αποδοχών, όπως η εστίαση και η φιλοξενία. 
Το άρθρο 7 μεταβάλλει τους συντελεστές αποσβέσεων για μηχανήματα και εξοπλισμό, εκτός υπολογιστών και λογισμικού, με κλιμάκωση ανά έτος. Οι επιταχυνόμενες, λοιπόν, αποσβέσεις για μηχανολογικό εξοπλισμό αποτελούν σημαντικό κίνητρο εκσυγχρονισμού, καθώς μπορεί να μειώσει το φορολογικό βάρος επενδύσεων και να επιταχύνει την ανανέωση παραγωγικών μέσων. 
Επίσης, το άρθρο 12 αφορά τη μείωση της προκαταβολής φόρου εισοδήματος από επιχειρηματική δραστηριότητα φυσικών προσώπων, ενώ το άρθρο 14 αφορά τη μείωση και κατάργηση του τέλους επιτηδεύματος για νομικά πρόσωπα και νομικές οντότητες, σύμφωνα με τις ειδικότερες προβλέψεις του. 
Δεδομένου ότι η στεγαστική πίεση αποτελεί ένα από τα σοβαρά ζητήματα για πολλά νοικοκυριά και προς την αντιμετώπιση του προβλήματος, εισάγεται η διάταξη του άρθρου 17, η οποία προβλέπει παράταση της αναστολής ΦΠΑ στα ακίνητα για το 2027, ενώ το άρθρο 18 παρατείνει φορολογικά κίνητρα για δαπάνες αναβάθμισης κτιρίων. 
Αξιοσημείωτες και οι διατάξεις του άρθρου 19 που προβλέπει τη μείωση του εφαρμοστέος συντελεστή ΦΠΑ σε προϊόντα γενικής υγιεινής και πάνες ακράτειας ενηλίκων, καθώς και του άρθρου 20, το οποίο διευρύνει τους δικαιούχους της ετήσιας οικονομικής ενίσχυσης σε ευάλωτων κοινωνικών ομάδων.
Παράλληλα, το άρθρο 21 αφορά τη μείωση ασφαλιστικών εισφορών εργαζομένων κατά 0,50 ποσοστιαίες μονάδες, με αποτέλεσμα την αύξηση του καθαρού εισοδήματος της μισθωτής εργασίας και τη στήριξη της απασχόλησης, καθώς και η δυνατότητα δημιουργίας θέσεων εργασίας.
Το άρθρο 22 αφορά την αναπροσαρμογή αναπηρικών επιδομάτων, ενώ στο άρθρο 23 προβλέπεται αύξηση του επιδόματος για οικογένειες από το τέταρτο και κάθε επόμενο παιδί. Η παρέμβαση θεωρείται ουσιαστική για πολυμελείς οικογένειες και συνδέεται με τον στόχο αντιμετώπισης της υπογεννητικότητας.
Στο κεφάλαιο μισθολογικών ρυθμίσεων περιλαμβάνεται η διάταξη για επίδομα εορτών Χριστουγέννων στον Δημόσιο τομέα, ενώ στο κεφάλαιο συνταξιοδοτικών ρυθμίσεων περιλαμβάνονται ειδικές προβλέψεις για γονείς θανόντων υπαλλήλων ή στρατιωτικών στις αναφερόμενες περιστάσεις, καθώς και στην άρση μειώσεων συντάξεων λόγω απασχόλησης ή αυτοαπασχόλησης σε συγκεκριμένες κατηγορίες προσώπων.
Στο δεύτερο μέρος του νομοσχεδίου, τα άρθρα 29 έως 46, εισάγεται ο αριθμός ο ατομικός επενδυτικός λογαριασμός ανηλίκων. Ο θεσμός αποσκοπεί στη μακροχρόνια αποταμίευση και στη δημιουργία οικονομικού αποθέματος για τα παιδιά κατά τη μετάβασή τους στην ενηλικίωση. Προβλέπονται δυνατότητες εισφορών από  γονείς, συγγενείς και τρίτους, κρατική συμμετοχή υπό προϋποθέσεις, φορολογικά κίνητρα και διαχείριση μέσω επενδυτικών επιλογών διαφορετικού βαθμού κινδύνου.
Ακολουθούν διατάξεις για τη φορολογική αντιμετώπιση, τη διαφάνεια κόστους, την εποπτεία των παροχών, τη φορητότητα και την προστασία του δικαιούχου. Αυτές οι ασφαλιστικές δικλείδες δεν είναι δευτερεύουσες. Είναι η προϋπόθεση για να εμπιστευθούν οι οικογένειες έναν τέτοιο θεσμό.
Σε αυτό το σημείο αξίζει να αναφερθεί αυτό που υπογράμμισαν ο Υπουργός, ο κ. Πιερρακάκης, καθώς και ο Υφυπουργός κ. Αθανάσιος Πετραλιάς, ο οποίος θα ήθελα να τονίσω ότι ακούει και παρεμβαίνει καθοριστικά σε πολύ σημαντικά ζητήματα που απασχολούν την κοινωνία μας. Υπογράμμισα, λοιπόν, ότι δεν πρόκειται για επίδομα, αλλά ένα κίνητρο αποταμίευσης και επενδύσεων που κατευθύνεται στα παιδιά και στη νέα γενιά και εξασφαλίζει μια βάση σε κάθε νέο άνθρωπο, είτε να ξεκινήσει τις σπουδές του, είτε μια επιχείρηση στα πρώτα βήματα της ενήλικης ζωής του με πρόσθετα εφόδια.
Συνοψίζοντας, θα ήθελα να αναφέρω ότι το παρόν νομοσχέδιο αποτελεί ένα θετικό βήμα ενίσχυσης του εισοδήματος στήριξης της οικογένειας και ενθάρρυνσης επενδύσεων. Περιλαμβάνει έντεκα μειώσεις φόρων και εισφορών, μείωση συντελεστή φορολόγησης των τριτέκτων στο 0%, μείωση συντελεστή φορολόγησης στο κατά κύριο επάγγελμα αγροτών στο 0% στα 20.000 ευρώ, πολλές ακόμη παρεμβάσεις που υπηρετούν αποτελεσματικά τον στόχο της ενίσχυσης της οικονομίας και της κοινωνικής συνοχής.
Ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε πολύ, κύριε συνάδελφε.
Τον λόγο τώρα έχει από το ΠΑΣΟΚ - Κίνημα Αλλαγής η κ. Μυρτώ Κοροβέση. 
Παρακαλώ, κυρία συνάδελφε, έχετε τον λόγο.
ΜΥΡΤΩ ΚΟΡΟΒΕΣΗ: Σας ευχαριστώ, κύριε Πρόεδρε.
Κύριε Υπουργέ, κυρίες και κύριοι συνάδελφοι, αν παρακολουθήσει κανείς σήμερα τη συνεδρίαση και τα κυβερνητικά χείλη να μιλάνε, θα πιστέψει κυβερνητικό αφήγημα, δηλαδή ότι η Ελλάδα ζει ένα οικονομικό success story. Αναρωτιέμαι, όμως, πώς γίνεται όταν ο μισθός τελειώνει προτού καν τελειώσει ο μήνας να μιλάτε για success story.
Κάποια στιγμή, στην αρχή κιόλας της συζήτησης, κατά τη διάρκεια αυτής, αναρωτηθήκατε ποιος πληρώνει τον λογαριασμό. Θα σας απαντήσω και ποιος πληρώνει, αλλά και ποιος τον στέλνει τον λογαριασμό. Γιατί τον λογαριασμό τον έχουν στείλει οι δικές σας πολιτικές τα τελευταία επτά σχεδόν οκτώ χρόνια που κυβερνάτε στο κάθε σχεδόν ελληνικό νοικοκυριό, το οποίο αναγκάζεται να πληρώνει και να βιώνει στην καθημερινότητά του τις συνέπειες των πολιτικών -αναποτελεσματικών τουλάχιστον- που εσείς δημιουργείτε.
Και δεν είναι μόνο η καθημερινότητα του Έλληνα πολίτη και της Ελληνίδας που αμφισβητεί το κυβερνητικό αφήγημα. Είναι και οι αριθμοί. Σύμφωνα με την Eurostat, η Ελλάδα βρίσκεται στη χαμηλότερη θέση της Ευρωπαϊκής Ένωσης μαζί με την Βουλγαρία όσον αφορά την αγοραστική δύναμη. Παράλληλα, όμως, καταγράφουμε και μια άλλη αρνητική πρωτιά, καταγράφουμε την τέταρτη υψηλότερη εισοδηματική ανισότητα στην Ευρωπαϊκή Ένωση. Άρα, τι σημαίνει αυτό; Σημαίνει ότι περισσότεροι από ένας στους τέσσερις πολίτες βρίσκονται σε κίνδυνο φτώχειας ή κοινωνικού αποκλεισμού.
Και το ερώτημα είναι πολύ συγκεκριμένο: Πώς γίνεται με περίπου 80 δισεκατομμύρια ευρώ ευρωπαϊκών πόρων διαθέσιμων τα τελευταία χρόνια η χώρα να βρίσκεται σε τόσο δυσμενή θέση στους δείκτες των κοινωνικών ανισοτήτων; Πού κατευθύνθηκε αυτός ο πλούτος; Και στον αντίποδα, πόσο ενισχύθηκαν οι μικρομεσαίες επιχειρήσεις, οι εργαζόμενοι, οι νέοι άνθρωποι, οι συνταξιούχοι;
Η Κυβέρνηση παρουσιάζει τα υψηλά δημοσιονομικά πλεονάσματα ως απόδειξη της επιτυχίας της οικονομικής πολιτικής. Την ίδια στιγμή, όμως, το κόστος ζωής και η φορολογική επιβάρυνση περιορίζουν το διαθέσιμο εισόδημα των πολιτών. Και η απάντηση δεν μπορεί και δεν γίνεται πια να εξαντλείται σε επιδόματα και έκτακτες ενισχύσεις. Δεν μπορεί η Κυβέρνηση να πανηγυρίζει επειδή μοιράζει επιδόματα, όταν η ίδια δημιούργησε τις πολιτικές που έχει καταστήσει τα επιδόματα αναγκαία για να επιβιώσει το ελληνικό νοικοκυριό. Χρειάζονται μόνιμες πολιτικές για καλύτερους μισθούς, χαμηλότερο κόστος στέγασης και ενέργειας, δίκαιη φορολογία και ισχυρό κοινωνικό κράτος.
Το ΠΑΣΟΚ παρουσίασε στη Διεθνή Έκθεση Θεσσαλονίκης ένα ολοκληρωμένο πρόγραμμα για την ακρίβεια, την παραγωγική ανασυγκρότηση, τους μισθούς, τις συντάξεις, το ιδιωτικό χρέος, τη δημόσια παιδεία και τη δημόσια υγεία. Βέβαια είναι και το άλλο. Όταν το ΠΑΣΟΚ προτείνει μέτρα ενίσχυσης εισοδήματος, κατηγορείται για λαϊκισμό και δημοσιονομική ανευθυνότητα. Όταν έρχεται, όμως, η Κυβέρνησή σας να ανακοινώσει τις αντίστοιχες παρεμβάσεις, τότε οι ίδιες παρουσιάζονται δήθεν ως υπεύθυνη οικονομική πολιτική. Τελικά, κύριε Υπουργέ, το πρόβλημα είναι το κόστος των μέτρων ή ποιος το προτείνει;
Για τους ελεύθερους επαγγελματίες η τόσο άδικη οριζόντια τεκμαρτή φορολόγηση αντιμετωπίζει διαφορετικές επαγγελματικές πραγματικότητες με τον ίδιο τρόπο, επιβάλλοντας μάλιστα φόρους σε εισοδήματα που μπορεί καν να μην αποκτήθηκαν ποτέ.
Εμείς προτείνουμε κατάργηση του οριζόντιου τεκμαρτού συστήματος και φορολόγηση του πραγματικού εισοδήματος, εκατόν είκοσι δόσεις με επιτόκιο 3%, ειδικό ακατάσχετο επιχειρηματικό λογαριασμό και αύξηση του ορίου απαλλαγής ΦΠΑ στις 20.000 ευρώ για τις πολύ μικρές επιχειρήσεις. Για τους συνταξιούχους προτείνουμε τη σταδιακή επαναφορά της δέκατης τρίτης σύνταξης και ένα νέο ΕΚΑΣ για τους χαμηλοσυνταξιούχους.
Καταθέσαμε επίσης τροπολογία για την κατάργηση των ηλικιακών περιορισμών στην ετήσια οικονομική ενίσχυση ευάλωτων ομάδων. Γιατί ένας χαμηλοσυνταξιούχους κάτω των 65 ετών που ενδεχομένως εργάστηκε σε βαρέα και ανθυγιεινά επαγγέλματα να αποκλείεται τώρα από την ενίσχυση; Η ανάγκη, κυρίες και κύριοι της Κυβέρνησης, δεν αρχίζει σε μια συγκεκριμένη ηλικία.
Και ερχόμαστε τώρα στους δημόσιους υπαλλήλους. Η Κυβέρνηση ανακοινώνει επίδομα 500 ευρώ μικτών, με πρώτη καταβολή τον Δεκέμβριο του 2027. Μάλιστα. Δηλαδή ψηφίζεται σήμερα μια παροχή που θα δοθεί δεκατρείς μήνες αργότερα και μετά τις επόμενες εθνικές εκλογές. Δηλαδή, κοινώς, τι λέτε στον κόσμο; Ψηφίστε μας για να πάρετε -αν πάρετε- τα λεφτά. Αν αναγνωρίζετε σήμερα την ανάγκη ενίσχυσης των δημόσιων υπαλλήλων, γιατί μεταθέτετε την καταβολή της τόσο αργά στο τέλος της επόμενης χρονιάς;
Στο ΠΑΣΟΚ προτείνουμε τη σταδιακή επαναφορά του δέκατου τρίτου μισθού στο Δημόσιο σε δύο δόσεις. Και όταν μας ρωτάτε πού θα βρεθούν οι πόροι, η απάντηση βρίσκεται και σε ένα ακόμα ενδιαφέρον στοιχείο, στις προτεραιότητες της δημοσιονομικής πολιτικής. Σύμφωνα με μια ενδιαφέρουσα έρευνα, την έρευνα της Consultocracy, οι συμβάσεις συμβουλευτικών υπηρεσιών για την περίοδο 2017 με 2025 ανέρχονται περίπου σε 1,5 δισεκατομμύριο ευρώ, με 1,2 δισεκατομμύρια ευρώ να αφορούν μόνο τη διετία 2024 με 2025. Δεν ισχυριζόμαστε ότι κάθε ευρώ μπορεί αυτομάτως να μετατραπεί σε μισθό, αλλά η αξιολόγηση των αναθέσεων, η ενίσχυση της δημόσιας διοίκησης και η συγκράτηση της σπατάλης τουλάχιστον αποτελούν συγκεκριμένες πολιτικές επιλογές.
Με δεύτερη τροπολογία ζητούμε να συνυπολογίζεται ο ασφαλιστικός χρόνος των εργαζομένων γυναικών στον επισιτισμό και τον τουρισμό, ώστε να μην στερούνται το επίδομα κυοφορίας και λόγιας.
Η προστασία της μητρότητας δεν μπορεί να εξαρτάται από την εποχικότητα ενός επαγγέλματος. Και θέλω να σταθώ και σε κάτι ακόμα, στη μείωση του ΦΠΑ στα προϊόντα περιόδου στο 13%. Είναι θετική, αλλά ανεπαρκής. Και αργήσατε και την κάνατε μισή. Το ΠΑΣΟΚ πρότεινε τον πλήρη μηδενισμό του ΦΠΑ, όπως εφαρμόζεται και σε άλλα κράτη -δεν το βγάζουμε από το μυαλό μας- στην Ιρλανδία, την Κύπρο και τη Μάλτα. Και υπάρχουν και άλλες χώρες που είναι πολύ χαμηλότερος ο φόρος ήδη, για παράδειγμα 4% στην Ισπανία και 6% σε Βέλγιο και Πορτογαλία. Και εδώ υπάρχει και μια ακόμα αντίφαση. Όταν προτείναμε εμείς μειώσεις ΦΠΑ, μας απαντούσατε ότι το όφελος δεν θα φτάσει στον καταναλωτή. Σήμερα που προτείνετε εσείς τη μείωση, ξαφνικά φτάνει.
Θέλω, τέλος, να αναφερθώ στον επενδυτικό λογαριασμό των ανηλίκων. Να υπενθυμίσω, όπως το έκαναν και άλλοι συνάδελφοί μου, ότι η ιδέα αυτή είχε τεθεί ήδη από το 2018 με πρωτοβουλία της Φώφης Γεννηματά, με πρόβλεψη για συμμετοχή όλων των παιδιών, ανεξάρτητα από την οικονομική δυνατότητα των γονέων τους. 
Στη σημερινή κυβερνητική πρόταση, όμως, η κρατική ενίσχυση συνδέεται με τη δυνατότητα αποταμίευσης των γονέων. Και για τις οικογένειες, κύριε Υπουργέ, που δεν μπορούν να βάζουν κάθε μήνα 100 ή 200 ευρώ στην άκρη, γιατί δυσκολεύονται να πληρώσουν το ρεύμα, το ενοίκιο, το φροντιστήριο των παιδιών; Κι εδώ βρίσκεται η ταξική διάσταση της ρύθμισης. Όσο μεγαλύτερη είναι η δυνατότητα αποταμίευσης των γονέων, τόσο μεγαλύτερη μπορεί να είναι και η κρατική ενίσχυση. 
Άρα, τι έχουμε εδώ πέρα; Έχουμε ένα μέτρο, που θα μπορούσε να μειώνει τις ανισότητες, στην πραγματικότητα να κινδυνεύει να τις αναπαράγει το ίδιο το μέτρο. Κυρίες και κύριοι, η δημογραφική πολιτική δεν μπορεί να είναι προνόμιο όσων ήδη έχουν αποταμιεύσεις.
Κλείνοντας, θέλω να πω το εξής: Το κράτος οφείλει να περιορίζει τις ανισότητες, να επενδύει στη δημόσια παιδεία, στην υγεία, στο κράτος πρόνοιας και να εξασφαλίζει ίσες ευκαιρίες για όλους τους πολίτες. Η χώρα χρειάζεται πολιτική αλλαγή με διαφορετικές προτεραιότητες και στην οικονομία, αλλά και στη λειτουργία του ίδιου του κράτους. Διότι η επιτυχία μιας οικονομίας δεν κρίνεται από τα κυβερνητικά δελτία τύπου, κρίνεται από το αν οι πολίτες μπορούν να ζουν καλύτερα. Κι όσο ο μισθός δεν φτάνει μέχρι το τέλος του μήνα, το κυβερνητικό success story παραμένει πολύ μακριά από την πραγματικότητα της ελληνικής κοινωνίας.
Σας ευχαριστώ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κυρία συνάδελφε.
Τον λόγο έχει τώρα η κ. Αραμπατζή από τη Νέα Δημοκρατία.
ΦΩΤΕΙΝΗ ΑΡΑΜΠΑΤΖΗ: Ευχαριστώ, κύριε Πρόεδρε.
Κύριε Υπουργέ, κυρίες και κύριοι συνάδελφοι, οι πολίτες δεν πληρώνουν τους λογαριασμούς τους με τις ομιλίες μας, ούτε γεμίζουν το καλάθι του σούπερ μάρκετ με τις υποσχέσεις μας. Περιμένουν κάτι πολύ πιο συγκεκριμένο και σίγουρα υπεύθυνο, αυτά για τα οποία δεσμευόμαστε, να τα κάνουμε πράξη και να φαίνονται τελικά στην καθημερινότητα και στην τσέπη τους. Εκεί κρινόμαστε όλοι, στο καθαρό εισόδημα του εργαζομένου, στο ενοίκιο που πρέπει να πληρώσει ένα νέο ζευγάρι, στα έξοδα μιας οικογένειας που μεγαλώνει παιδιά, στη σύνταξη που πρέπει να φτάσει ως το τέλος του μηνός.
Οι ανάγκες της κοινωνίας πολλές και σίγουρα περισσότερες από αυτές που ρεαλιστικά και αντικειμενικά μπορεί να κάνει η Κυβέρνηση. Ένα είναι σίγουρο όμως. Για μια ακόμη φορά οι δεσμεύσεις του Πρωθυπουργού στη Διεθνή Έκθεση Θεσσαλονίκης έχουν απτό αποτύπωμα στα 2,2 δισεκατομμύρια τα οποία έρχονται ως παροχές με το παρόν νομοσχέδιο.
Και είναι πολύ σημαντικό πως είμαστε μια από τις ελάχιστες, τις μοναδικές ευρωπαϊκές χώρες που μέσα σε αυτήν τη γεωπολιτική, ενεργειακή, αρνητική συγκυρία μπορούμε να στηρίζουμε τους πολίτες με αυτές τις παροχές, αντί να ζητούμε να περιορίσουν τις ανάγκες τους μέσω μειώσεων.
Έχουμε πενήντα δύο άρθρα, λοιπόν, συγκεκριμένους δικαιούχους, μετρήσιμο αποτύπωμα και κυρίως δημοσιονομική υπευθυνότητα και όχι άκρατο λαϊκισμό.
Πρώτο ζητούμενο, λοιπόν, να μένουν περισσότερα χρήματα από τη δουλειά. Από 1η Απριλίου 2027 η μείωση των ασφαλιστικών εισφορών κατά μισή ποσοστιαία μονάδα κατευθύνεται ολόκληρη στον εργαζόμενο του ιδιωτικού τομέα. Το όφελος περνά στις καθαρές αποδοχές του και ο εργαζόμενος, κι αυτό είναι το ζητούμενο, θα βλέπει τη διαφορά στη μισθοδοσία του. Για τους δικαιούχους εργαζόμενους του Δημοσίου θεσπίζεται από το 2027 επίδομα Χριστουγέννων 500 ευρώ με τους προβλεπόμενους όρους απασχόλησης και για τον επαγγελματία η προκαταβολή φόρου μειώνεται από το 55% στο 50% για το φορολογικό έτος 2027 και μετά. Πρόκειται για παρεμβάσεις που αναγνωρίζουν το αυτονόητο, ότι πίσω από κάθε επαγγελματική δραστηριότητα υπάρχει ένα νοικοκυριό.
Δεύτερο ζητούμενο η στήριξη να ακολουθεί τις πραγματικές ανάγκες. Από το φορολογικό έτος 2027 ο μηδενικός συντελεστής για εισόδημα έως 20.000 ευρώ επεκτείνεται στους κατά κύριο επάγγελμα αγρότες και στους φορολογούμενους με τρία εξαρτώμενα παιδιά. Διότι η ανατροφή των παιδιών σημαίνει, συν τοις άλλοις, και καθημερινό κόστος. Κι αυτό το κόστος οφείλει να το αναγνωρίζει φορολογικά η πολιτεία. Το επίδομα γέννησης για το τέταρτο παιδί αυξάνεται από τα 3.500 ευρώ σήμερα, στα 4.500 ευρώ, συν 1.000 ευρώ έξτρα για κάθε επόμενο παιδί με αναδρομική εφαρμογή για γεννήσεις από 1η Ιανουαρίου 2026.
Κυρίες και κύριοι συνάδελφοι, δεν θα ισχυριστώ ότι ένα επίδομα αντιμετωπίζει το δημογραφικό. Η απόφαση να αποκτήσει κάποιος παιδί απαιτεί ύπαρξη εργασίας, απαιτεί στέγη, υπηρεσίες φροντίδας και σίγουρα αίσθημα ασφάλειας. Κάθε συγκεκριμένη διευκόλυνση, όμως, αφαιρεί ένα βάρος και η πολιτική μας τελικά κρίνεται από τα πόσα βάρη καταφέρνει να αφαιρέσει.
Ένα τέτοιο βάρος είναι και τα έξοδα γυναικείας υγιεινής για εκατοντάδες χιλιάδες κορίτσια και γυναίκες. Η μείωση του συντελεστή φορολόγησης από το 24% στο 13% δίνει συν τοις άλλοις κι ένα ξεκάθαρο κοινωνικό μήνυμα, οι ανάγκες των γυναικών δεν είναι δευτερεύουσας προτεραιότητας. Οικονομικό και κοινωνικό πρόσημο έχει και η μείωση του συντελεστή στις πάνες ακράτειας ενηλίκων, βέβαιες δαπάνες, επαναλαμβανόμενες δαπάνες. Βεβαίως, όπως όλα, η εφαρμογή πρέπει να κριθεί και στο ράφι από το όφελος που φτάνει τελικά στον τελικό καταναλωτή. 
Τρίτο ζητούμενο, να μπορεί μια οικογένεια να χτίζει και το αύριο. Μια αναμφίβολη νομοθετική καινοτομία, λοιπόν, ο ατομικός επενδυτικός λογαριασμός ανηλίκων εισάγει μια πολύ σημαντική δυνατότητα για τα παιδιά που εντάσσονται στο νέο νομοθετικό πλαίσιο. Διότι για κάθε ευρώ ιδιωτικής εισφοράς του γονιού, του παππού, της γιαγιάς, της νονάς, προσθέτει άλλο ένα το κράτος, μέχρι 1.200 ευρώ ετησίως κρατικής συμμετοχής, χωρίς ελάχιστη υποχρεωτική εισφορά, με φορολογικά κίνητρα, με κανόνες προστασίας, με δυνατότητα δημιουργίας ενός κεφαλαίου για την ενηλικίωση.
Δεν πρόκειται, κυρίες και κύριοι συνάδελφοι, για μια επιδοματική πολιτική. Πρόκειται για μια πολιτική που δεν κοιτά τον επόμενο μήνα, κοιτά την επόμενη γενιά, γιατί θέλουμε τα παιδιά μας στα δεκαοκτώ τους χρόνια να έχουν περισσότερες επιλογές και λιγότερα εμπόδια, να μπορούν να σπουδάσουν, να δημιουργήσουν, να επιχειρήσουν, να ξεκινούν τη ζωή τους με ένα πρώτο εφόδιο και όχι με ένα πρώτο αδιέξοδο.
Τέταρτη μεγάλη προτεραιότητα η αξιοπρέπεια των συνταξιούχων μας. Η ετήσια οικονομική ενίσχυση των συνταξιούχων αυξάνεται από τα 300 στα 400 ευρώ. Και μπορεί η Αντιπολίτευση να λοιδορεί το κατοστάρικο, όμως, στην πράξη μιλάμε για 150 ευρώ από τον προηγούμενο Δεκέμβριο. Όμως, την ίδια στιγμή οι συνταξιούχοι μας θα δουν την κατάργηση της προσωπικής διαφοράς από τις καταβλητέες συντάξεις στο τέλος Δεκεμβρίου και μετά από δεκατέσσερα ολόκληρα χρόνια, να μην το ξεχνάμε, έχουν δει αυτές τις λελογισμένες αυξήσεις στις συντάξεις τους.
Καταργούνται τα εισοδηματικά και περιουσιακά κριτήρια για τους συνταξιούχους άνω των εξήντα πέντε ετών και συνολικά ενισχύονται δύο εκατομμύρια διακόσιες χιλιάδες συνταξιούχοι, από ένα εκατομμύριο τετρακόσιες πενήντα χιλιάδες συνταξιούχους που ενισχυθήκαν πέρυσι τον Δεκέμβριο.
Θεσπίζεται παράλληλα ετήσια αναπροσαρμογή αναπηρικών επιδομάτων που αντανακλά σε διακόσιες δεκαοκτώ χιλιάδες συμπολίτες μας. Όχι συμπόνια στα λόγια, σεβασμός στην πράξη.
Πέμπτη προτεραιότητα είναι η στήριξη της ελληνικής περιφέρειας. Διευρύνονται οι ελαφρύνσεις για επιχειρήσεις μικρών οικισμών. Προβλέπεται απαλλαγή από τον ΕΝΦΙΑ για κύριες κατοικίες σε οικισμούς έως δύο χιλιάδες κατοίκους από χίλιους πεντακόσιους κατοίκους που ήταν μέχρι σήμερα και για περιοχές ακριτικές, για περιοχές οι οποίες βρίσκονται στα σύνορά μας, όπως η πατρίδα μου, οι Σέρρες -και ευχαριστώ τον Υπουργό, τον κ. Θάνο Πετραλιά που εισάκουσε τα δικά αιτήματά μας- ο πληθυσμός των δύο χιλιάδων κατοίκων αναβιβάζεται σε δύο χιλιάδες διακόσιους και οι οικισμοί με έως δύο χιλιάδες διακόσιους κατοίκους, έχουν απαλλαγή από τον ΕΝΦΙΑ και 50% μείωση του ελάχιστου τεκμαρτού σε ελεύθερους επαγγελματίες και ατομικές επιχειρήσεις.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)
Κυρίες και κύριοι της Αντιπολίτευσης, ασφαλώς κανείς δεν ισχυρίζεται ότι λύθηκαν όλα τα προβλήματα. Η ακρίβεια πιέζει, το στεγαστικό δυσκολεύει τους νέους, οι οικογενειακοί προϋπολογισμοί εξακολουθούν να δοκιμάζονται, αλλά το ερώτημα είναι απλό. Ποιος παρουσιάζει συγκεκριμένες λύσεις και ποιος αρκείται στη διαρκή καταγγελία; 
Η Νέα Δημοκρατία δεν υπόσχεται θαύματα, χτίζει αποτελέσματα. Στη στέγη παρατείνονται τα φορολογικά κίνητρα για κατοικίες που επιστρέφουν στη μακροχρόνια μίσθωση, για το νέο ζευγάρι που ψάχνει σπίτι και χρειάζεται περισσότερες επιλογές. 
Κλείνοντας, έξω από αυτή την Αίθουσα, κανείς δεν περιμένει να μάθει ποιος κέρδισε τις εντυπώσεις στη σημερινή συζήτηση. Περιμένει να μάθει τι κερδίζει, πόσο στηρίζεται και πόσο διευκολύνεται ο ίδιος, τι αλλάζει στο μισθό του, στη φορολογία του, στη στήριξη της οικογένειάς του. Εμείς επιλέγουμε να αναλαμβάνουμε δεσμεύσεις που μπορούμε να υλοποιήσουμε, γιατί μια οικογένεια χτίζει τον προϋπολογισμό πάνω σε όσα…
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κυρία συνάδελφε. 
Τον λόγο τώρα έχει από το ΚΚΕ ο κ. Βασίλης Μεταξάς. 
Παρακαλώ, κύριε συνάδελφε.
ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ: Ευχαριστώ, κύριε Πρόεδρε. 
Κύριοι της Κυβέρνησης, σας ακούμε από το πρωί και μέσα και έξω από τη Βουλή. Αλήθεια, πιστεύετε ότι με τα δύο ψαροκόκαλα, τα οποία πετάτε και μάλιστα με τυμπανοκρουσίες στον λαό, θα καταφέρετε να κρύψετε την τεράστια κλοπή στον μόχθο και στο βιός της εργατικής τάξης, των επαγγελματιών, των βιοπαλαιστών αγροτών; Νομίζετε ότι δεν βλέπουν οι εργατικές λαϊκές οικογένειες το μεγάλο φαγοπότι των δισεκατομμυρίων που χαρίζετε εσείς στους επιχειρηματικούς ομίλους, τα «ματωμένα» κέρδη των τραπεζών, των βιομηχάνων, των εφοπλιστών ή πως η εικονική πραγματικότητα που παρουσιάζουν τα στελέχη σας -όπως αυτά τα ανεκδιήγητα για τα αυτοκίνητα, λέει, που κυκλοφορούν στη Συγγρού και στην εθνική και άλλα τέτοια προσβλητικά για τα θύματα της πολιτικής σας- θα κρύψει ότι για την πλειοψηφία του κόσμου δεν βγαίνει ο μήνας, ότι την εποχή της τεχνητής νοημοσύνης, των τεράστιων επιτευγμάτων από την ανθρώπινη εργασία, οι ίδιοι οι παραγωγοί του πλούτου ζουν χειρότερα κάθε χρόνο;
Δεν βλέπουν, για παράδειγμα, πώς μεταφράζονται τα κροκοδείλια δάκρυά σας για την ύπαιθρο, την ερήμωση που λέτε, τα χωριά που αδειάζουν και άλλα τέτοια; Τι τα κάνατε αυτά τα υποκριτικά κλάματά σας; Ένα παράδειγμα είναι αυτό. Τα κάνατε μια ρύθμιση κοροϊδία για τους αγρότες και τη φορολογία τους που φέρατε και αφορά όλους και όλους έναν στους πέντε και μάλιστα, κατά κύριο επάγγελμα αγρότες, όταν με τις πολιτικές σας όλοι σας, μέσω της Κοινής Αγροτικής Πολιτικής της Ευρωπαϊκής Ένωσης που όλοι σας υλοποιείτε και ευλογάτε, τους έχετε πετάξει έξω από την παραγωγή, τους αναγκάζετε να ψάχνουν συμπληρωματικό εισόδημα και από πάνω τους τιμωρείτε κιόλας γι’ αυτό. 
Πριν στην ομιλία του ο Υπουργός Οικονομικών είπε πως με τα μέτρα της Κυβέρνησης επιστρέφει, λέει, η πρόοδος στην ίδια την κοινωνία. Φαντάζομαι όταν λέει η «πρόοδος» εννοεί τα οικονομικά δεδομένα της αγοράς, την ανάπτυξη που λένε, για τα οποία η Κυβέρνηση δέχεται τα συχαρίκια από διεθνή αρπακτικά, ΟΟΣΑ, Κομισιόν, αυτούς τους διεθνείς οίκους κ.λπ.. Μάλιστα, λοιπόν. Επιστρέφει στην κοινωνία! Φαντάζομαι ότι εννοείτε και στους αγρότες. Και αυτοί φαντάζομαι κοινωνία είναι. 
Εξηγήστε τότε το εξής: Πώς γίνεται όλες οι τιμές να αυξάνουν, να έχουμε πληθωρισμό στο 5,7% -αυτόν το μήνα ανακοινώθηκε-, οι εταιρείες του σούπερ μάρκετ να έχουν τζίρο στο εννεάμηνο 12,8 δισεκατομμύρια, αυξημένο κατά 6,4% από πέρυσι; Και όταν σας το λέμε, τι μας λέτε; Λέτε: «Δεν έχουν πολλά κέρδη οι καημένες οι εταιρείες. Ο πληθωρισμός», λέει «είναι που τα κάνει αυτά». Πώς γίνεται λοιπόν σε αυτά που τρώμε, σε αυτά που καταναλώνουμε, όλοι αυτοί να βγάζουν παραπάνω, να τα πληρώνουμε παραπάνω και με βάση τα δικά σας στοιχεία της ΕΛΣΤΑΤ, οι τιμές παραγωγού να έχουν πέσει 8,4% σε ετήσια βάση, με τη φυτική παραγωγή να κάνει βουτιά 9,9% και τα φρούτα να κατρακυλούν έως και 24,6%; Δηλαδή, ο αγρότης πουλά πιο κάτω από τις περσινές τιμές και τα σούπερ μάρκετ έχουν αύξηση του τζίρου, ο πληθωρισμός είναι στο 5,7% και όλος ο κόσμος, ο λαός, αγοράζει τα τρόφιμα ακόμα πιο ακριβά. 
Ποια πρόοδο που επιστρέφει στην κοινωνία έχουμε εδώ; Εκτός αν εννοείτε τις τιμές στο πετρέλαιο, το κόστος παραγωγής, τα αγροτικά εφόδια, τα λιπάσματα, το νερό. Ναι, αυτά αυξήθηκαν, αλλά αυτά τα πληρώνει ο αγρότης. Δεν τα παίρνει. Ποιος τα παίρνει; Οι εταιρείες παραγωγής εφοδίων, λιπασμάτων, τα διυλιστήρια, οι ενεργειακοί όμιλοι. Ποια πρόοδος, λοιπόν ή μάλλον καλύτερα πρόοδος για ποιον; Για το κεφάλαιο, ακριβώς γιατί στον καπιταλισμό αν δεν είσαι μονοπώλιο, τότε πληρώνεις, θυσιάζεις, μοχθείς για να κλέβουν αυτά τον πλούτο. 
Θα πληρώνεις το 95% των φόρων που συγκεντρώνει το κράτος. Θα βάζεις πιο βαθιά το χέρι στην τσέπη για παιδεία, υγεία. Αν δεν είσαι μονοπώλιο, θα σε κυνηγάνε για τα χρέη σου. Θα σε απειλούν οι τράπεζες, τα funds, οι servicers, για να σε πετάξουν έξω, στον δρόμο, από το σπίτι σου. 
Αν είσαι μονοπώλιο δεν τα φοβάσαι αυτά. Αν είσαι μονοπώλιο έχουν βγει από όλες τις κυβερνήσεις νόμοι, ώστε να φοροαπαλλάσσεσαι και νόμιμα και παράνομα και για κερασάκι θα σου λένε: «Διάλεξε αν θα ζεσταθείς ή αν θα πάρεις τα αμάξι σου. Κράτα και ένα κιτ των 72 ωρών στο σπίτι, γιατί πρέπει να μαθαίνεις την κουλτούρα των φέρετρων και των πολέμων, αφού αν δεν είσαι μονοπώλιο, εσύ θα πας να χύσεις το αίμα σου για τα συμφέροντα του μονοπωλίου».
Προσπαθείτε να πείσετε ότι για να χαράξει ένα άλλο μέλλον ο λαός με την εξουσία δική του, εργατική δηλαδή, με την ιδιοκτησία στον πλούτο δική του, κοινωνική και με τα κλειδιά της παραγωγής στα χέρια του, με κεντρικό επιστημονικό σχεδιασμό, όπου στο επίκεντρο μπαίνουν οι κοινωνικές ανάγκες και όχι το κέρδος -ακριβώς επειδή βγαίνουν από τη μέση όλα αυτά τα παράσιτα που βασανίζουν τον λαό- οι θυσίες για μια τέτοια κοινωνία είναι περισσότερες από αυτές που χρειάζονται για να διατηρείται ο σαπισμένος κόσμος σας στη ζωή.
Το μόνο μέλλον που μπορείτε να υποσχεθείτε, ιδίως για τη νέα γενιά, καθρεπτίζεται ανάγλυφα στις ρυθμίσεις σας για τον λεγόμενο «κουμπαρά της νεολαίας». Τι κάνετε εκεί; Εκμεταλλεύεστε την αγωνία και το άγχος των οικογενειών για το τι θα γίνει με τα παιδιά τους σε αυτόν τον μαύρο κόσμο που υπηρετείτε, με στόχο να βγάλετε και από αυτή την αγωνία κέρδος. 
Ποιος είναι ο σκοπός σας; Είναι άραγε η προστασία της επόμενης γενιάς; Όχι βέβαια. Αν είχατε αυτό για προτεραιότητα, θα φτιάχνατε βρεφονηπιακούς σταθμούς, σχολεία σύγχρονα και ασφαλή, με εκπαιδευτικούς σε τάξεις που θα μπορεί να γίνεται μάθημα, με αθλητικές υποδομές, με δωρεάν χρήση και όλα όσα είναι απαραίτητα για την ολόπλευρη ανάπτυξη ενός νέου ανθρώπου που να μπορεί να τα απολαύσει μάλιστα κάθε παιδί, είτε είναι παιδί οικοδόμου, είτε είναι παιδί υπαλλήλου, είτε είναι παιδί αγρότη.
Εσείς τι κάνετε; Πάτε να βγάλετε από τη μύγα ξύγκι. Βρήκατε ένα νέο κόλπο για να βάλετε πάλι χέρι στο λεηλατημένο λαϊκό εισόδημα, εκμεταλλευόμενοι μάλιστα -και αυτό και αν είναι άθλιο- την ευαισθησία που υπάρχει για τα παιδιά. Στα δεκαοκτώ άρθρα που αφορούν τον «κουμπαρά», η λέξη «επένδυση» και τα παράγωγά της επαναλαμβάνεται εβδομήντα επτά φορές, γιατί αυτό είναι ο κουμπαράς. Συγκεντρώνει τη λαϊκή αποταμίευση, με στόχο να γίνεται επένδυση και να καταλήγει στο κεφάλαιο. Γιατί ιδίως στις σημερινές συνθήκες, συνθήκες πολεμικής προετοιμασίας, ζητάτε όλο και περισσότερα χρήματα για να στηρίξετε τη στρατιωτική βιομηχανία. 
Γράφει η Έκθεση Ντράγκι, με την οποία όλοι σας πάλι συμφωνείτε: «Η Ευρωπαϊκή Ένωση», λέει, «στερείται αποτελεσματικό μηχανισμό για να διοχετεύει τις αποταμιεύσεις των πολιτών στην ευρωπαϊκή πραγματική οικονομία».
Δηλώνει ο κ. Πιερρακάκης: «Ο κουμπαράς είναι κεφάλαια που θα χρηματοδοτήσουν επιχειρήσεις. Είναι άμεσα συνδεδεμένος με την Ένωση Αποταμιεύσεων και Επενδύσεων της Ευρωπαϊκής Ένωσης, με την προσπάθεια να συνδέσουμε τις μεγάλες αποταμιεύσεις των Ευρωπαίων με τα χρήματα που χρειάζεται η Ευρωπαϊκή Ένωση για να αναπτυχθεί». Εντάσσεται, δηλαδή, στα μέτρα κλοπής των αποταμιεύσεων και των ασφαλιστικών εισφορών των εργαζομένων για τη στήριξη της ανταγωνιστικότητας των ευρωπαϊκών μονοπωλίων, για τη στήριξη της πολεμικής προετοιμασίας. 
Με βάση τη δική σας Έκθεση του Γενικού Λογιστηρίου, 83 εκατομμύρια άμεσα από τις τσέπες του λαού και άλλα 83 εκατομμύρια έμμεσα από τα χρήματα της φοροληστείας του λαού κάθε χρόνο, θα καταλήγουν -μέσω του κουμπαρά- στα ταμεία των μονοπωλίων με τα διάφορα επενδυτικά προγράμματα κ.λ.π.,.κ.λπ.. Αυτή είναι η στόχευσή σας και αφήστε τα υποκριτικά για το μέλλον των παιδιών. Αυτό το μέλλον στο σύστημά σας καταλήγει μόνο σε αδιέξοδο. Είναι μονόδρομος; Όχι. Μπορεί να αλλάξει, λέμε, με ριζικές ανατροπές που μόνο το ΚΚΕ προτείνει και παλεύει. 
Εμείς έχουμε εμπιστοσύνη στη δύναμη του λαού, όχι μόνο γιατί με την οργανωμένη πάλη μπορεί να σας στριμώχνει, να αποσπάει κατακτήσεις, αλλά κυρίως γιατί μπορεί να πάρει την εξουσία στα χέρια του.
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε. 
Τον λόγο έχει ο κ. Λεωνίδας Στολτίδης από το ΚΚΕ.
ΛΕΩΝΙΔΑΣ ΣΤΟΛΤΙΔΗΣ: Ευχαριστώ, κύριε Πρόεδρε. 
Μέσα σε ένα χρόνο, σύμφωνα με τα τελευταία στοιχεία, ο λαός μας πληρώνει ακριβότερο κατά 80% το φυσικό αέριο, 37% το πετρέλαιο θέρμανσης, 40% το πετρέλαιο κίνησης, 25% τη βενζίνη. Σε ένα εξάμηνο έσκασαν στα δισεκατομμύρια: Motor Oil 322 τα 100 κέρδη, HELENiQ ENERGY 207, ΔΕΗ 100, Energean 45, METLEN 25. 
Με βάση λοιπόν αυτά, κύριοι της Κυβέρνησης, το νομοσχέδιό σας θα μπορούσε να έχει ένα πολύ εύκολο και απλό τίτλο, όπως: Κάποιοι λίγοι αγρότες, μερικοί συνταξιούχοι, οι τσακισμένοι δημόσιοι υπάλληλοι με απώλειες έως 40% στο μισθό, ίσως με τα καθαρά ανά μήνα και να μπορέσουν να πληρώσουν ένα μικρό μέρος από τις αυξήσεις στην ενέργεια. Τι τα θέλατε τώρα 52 άρθρα και θεωρίες εδώ;
Είπε η εισηγήτρια της Νέας Δημοκρατίας στη χθεσινή συνεδρίαση ότι: «Αφήνει στην άκρη», λέει, «τη συμφωνία της Αντιπολίτευσης για τον δημοσιονομικό χώρο». Ελπίζουμε να μην εννοεί εμάς, αλλά να ξεκαθαρίσουμε ότι έχει δίκιο. Όμως αυτό είναι ο ορισμός της Συμπολίτευσης -γιατί μιλούσε για όλους εσάς, εκτός από το ΚΚΕ- ο ορισμός της εξαπάτησης του λαού από όλους σας με το ευαγγέλιο των κοστολογημένων προγραμμάτων, που σας το κουνάει η Νέα Δημοκρατία και δεν τολμάτε να πείτε κουβέντα, που περιγράφουν βέβαια τα ίδια ψίχουλα με διαφορετικό τρόπο. Και μη μαλώνετε το ΠΑΣΟΚ τώρα για τον δέκατο τρίτο μισθό για να το παρουσιάσετε και ως Αντιπολίτευση. Είπαν να καταφέρουμε κάποτε να το δώσουμε, όπως αυτό έκανε και ο ΣΥΡΙΖΑ. 
Ενημερώνουμε, λοιπόν, ξανά τον λαό μας τι του κρύβετε όλοι μαζί με τα άθλια κοστολογημένα προγράμματα. Αναβαλλόμενος φόρος τραπεζών: Φτάνει για δέκατο τρίτο και δέκατο τέταρτο μισθό και δέκατη τρίτη και δέκατη τέταρτη σύνταξη; Φτάνει. Πάρτε τα και δώστε τους, τόσο απλά. Θα κολυμπάνε απλώς οι τραπεζίτες σε λιγότερα δισεκατομμύρια. 
Μπορείτε με τα 15 με 20 δισεκατομμύρια που δίνετε με τον προϋπολογισμό, που έρχεται κιόλας κάθε χρόνο σε ομίλους που πνίγονται στην κερδοφορία, να κάνετε όλα τα αντιπλημμυρικά έργα στην Ελλάδα; Και προσέχουμε τι λέμε για την κάθε παράμετρο ότι χρειάζεται η πολιτική προστασία σε υποδομές και προσωπικό, να πάρετε τους πενήντα χιλιάδες υγειονομικούς, τους σαράντα χιλιάδες εκπαιδευτικούς, να δώσετε αυτά που χρωστάτε στους δήμους σε χρήμα και προσωπικό. Μπορούν ή όχι; Μπορούν και περισσεύουν. Δώστε τα, λοιπόν, εκεί και όχι στα κοράκια της ενέργειας, σε βιομήχανους και εφοπλιστές.
Φτάνουν τα 7,5 δισεκατομμύρια, που θα γίνουν τώρα 10, που δίνετε στο ΝΑΤΟ για όπλα, για να πάρουν καλύτερα έργα οι κατασκευαστικοί όμιλοι και οι εφοπλιστές από τις σφαγές άλλων λαών και μας σέρνουν ολοταχώς στον πόλεμο; Φτάνουν αυτά για φοιτητικές εστίες για όλους, για να βγαίνουν τζάμπα οι σπουδές, για εργατικές κατοικίες για να γκρεμιστούν τα νοίκια και το κόστος στέγασης; Φτάνουν. Δώστε τα εκεί. 
Φτάνουν τα 90 κοντά δισεκατομμύρια ληξιπρόθεσμες οφειλές ούτε του 1% των ισχυρότερων επιχειρηματικών ομίλων για να εξοφληθούν τα 2 με 3 δισεκατομμύρια χρέη των οκτακοσίων χιλιάδων αυτοαπασχολούμενων επαγγελματιών για το 1 δισεκατομμύριο που κοστίζει να καταργηθεί το τεκμαρτό -κοστίζει με τη δική σας λογική- το 12.000 ευρώ αφορολόγητο για όλους; Φτάνει;
Φτάνουν τα πάνω από 100 δισεκατομμύρια οφειλές του μεγάλου κεφαλαίου για τον φόρο μεγάλης ακίνητης περιουσίας και μεταβιβάσεων για μερικά δισεκατομμύρια στους αγρότες για να σωθούν και να παράγουν χωρίς ζητήματα επιβίωσης; Να φάνε και οι κότες.
Δεν μας φτάνει βέβαια ο χρόνος τώρα για το τι μπορεί να γίνει με το πρωτογενές πλεόνασμα. Πέρυσι ήταν 12,5 φέτος έφτασε 8 και με τη φορολόγηση του αμύθητου πλούτου των εφοπλιστών, με την αύξηση της φορολογίας του μεγάλου κεφαλαίου στο 45% -όπως προτείνει το ΚΚΕ- και όχι στο 5% που είναι τώρα τα μερίσματα, τα οποία περιγράφαμε μέχρι τώρα, με τη φορολόγηση και της άλλης μισής, αθέατης οικονομίας που κρύβεται σε offshore και σε εξωτικές νήσους επειδή το ψηφίσατε ΣΥΡΙΖΑ, ΠΑΣΟΚ και Νέα Δημοκρατία. 
Μπορεί το κόστος των καυσίμων να πάει στο 0,50 από το 1 ευρώ; Μπορεί, διότι μαζί με την ακρίβεια -λόγω του πολέμου- το κόστος το πραγματικό είναι 0,50 λεπτά το ένα τέταρτο. Τα υπόλοιπα είναι κέρδη και φόροι. Βάλτε λοιπόν πλαφόν στα κέρδη που ζαλίζουν, τα είπαμε στην αρχή. Εσείς, το κράτος, βγάλτε λιγότερα δισεκατομμύρια, ούτως ή άλλως πάνε σε αυτούς, σε αυτούς θα τα δώσετε. 
Μπορεί το ρεύμα να γίνει πάμφθηνο; Μπορεί. Επαναφέρετε τον λιγνίτη, βγάλτε τον από το Χρηματιστήριο, καταργήστε ειδικό φόρο και τον ΦΠΑ για τον ίδιο λόγο. Μπορούν να γίνουν τα τρόφιμα πάμφθηνα; Μπορούν. Βάλτε πλαφόν στους σουπερμαρκετάδες -και αυτοί μπορούν να ζήσουν με λιγότερα δισεκατομμύρια- και καταργήστε τον ΦΠΑ. 
Και τώρα το ερώτημα: Υπάρχει κανένα κόμμα να έχει πει μια κουβέντα εκτός από το ΚΚΕ για κάτι από όλα αυτά; Για ένα από όλα αυτά, το παραμικρό; Ούτως ή άλλως ο ίδιος ο στόχος της ίδιας της ύπαρξής σας, είναι να τα κρύβετε όλα αυτά. Μέρες συζητήσεων και από κανέναν σας δεν ακούστηκε μία λέξη για κεφάλαιο, όμιλοι, επιχειρηματικοί τραπεζίτες, βιομήχανοι, εφοπλιστές, σουπερμαρκετάδες ούτε μία λέξη, λες και ζούμε στον σοσιαλισμό. 
Λέμε, λοιπόν, στον λαό μας να προσέξει και να δει ότι τιμωρία στην Κυβέρνηση Μητσοτάκη και την πολιτική του δεν μπορεί να γίνει με τα κοστολογημένα προγράμματα των ΣΥΡΙΖΑ, ΠΑΣΟΚ, Τσίπρα, Ελληνικής Λύσης, Πλεύσης, Νίκης κ.λπ.. Με τέτοια τιμωρία θα το ρίξουν πραγματικά στο γλέντι και οι επιχειρηματικοί όμιλοι, αλλά και ο ίδιος ο Μητσοτάκης για τους άξιους συνεχιστές του όποτε και να φύγει. 
Καλούμε τον λαό μας, λοιπόν, τους εργαζόμενους, να εξουδετερώσουν τα κοστολογημένα σας προγράμματα με τη συμμετοχή στην πανελλαδική πανεργατική απεργία στις 25 του Νοεμβρίου. Όλα δείχνουν ότι πολλές χιλιάδες δεν τους πιάνουν πλέον τα δίχτυα σας, αλλά το καλύτερο, το πιο σημαντικό είναι ότι από εκεί και μέσα αναδύονται όλο και νέες δυνάμεις που έχει ανάγκη το σάπιο σας σύστημα για να μας αφήσει ήσυχους. 
Ευχαριστώ. 
[bookmark: _Hlk245419336]ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε πολύ, κύριε συνάδελφε. 
Τον λόγο τώρα έχει από τον ΣΥΡΙΖΑ ο κ. Θεόφιλος Ξανθόπουλος.
ΘΕΟΦΙΛΟΣ ΞΑΝΘΟΠΟΥΛΟΣ: Ευχαριστώ πολύ, κύριε Πρόεδρε. 
Επειδή διαδέχομαι στο Βήμα τον καλό συνάδελφο του ΚΚΕ, τον κ. Στολτίδη, και παρακολούθησα την ομιλία του, προφανώς δεν αντιπαρατίθεμαι με το ΚΚΕ, αντιπαρατίθεμαι με την Κυβέρνηση, θέλω να υπενθυμίσω ότι για τον αναβαλλόμενο φόρο των τραπεζών μιλάει ο ΣΥΡΙΖΑ. Για τα κέρδη των ομίλων ενέργειας μιλάει ο ΣΥΡΙΖΑ. Ο ΣΥΡΙΖΑ δεν έχει κοστολογημένο πρόγραμμα. Δεν είναι της λογικής ότι πάμε τα προγράμματά μας να τα κοστολογήσει η ενιαία αρχή. Άρα να κάνετε κριτική όση θέλετε, μην περιβάλλεστε με αυτήν την αυταρέσκεια ότι μόνον εσείς -και αποκλειστικά εσείς- έχετε τη σωστή λύση για τα προβλήματα της ελληνικής κοινωνίας.
Κύριε Υπουργέ, η κυβερνητική επιχειρηματολογία παρουσιάζει την κατάσταση της χώρας με πολυεστιακά
 γυαλιά. Το λέω αυτό γιατί και εγώ φοράω πολυεστιακά γυαλιά, όπου εστιάζω για να δω μακριά στην επάνω πλευρά των γυαλιών μου και για να δω κοντά στην κάτω πλευρά των γυαλιών μου.

Γιατί και εσείς εστιάζετε στα κοινωνικά στρώματα που θέλετε να εκφράσετε και επικαλείστε στοιχεία που δεν εκφράζουν τη μεγάλη κοινωνική πλειοψηφία.
Ποια είναι η πραγματική εικόνα της οικονομίας; Οι μισθοί είναι στο 45% του μέσου όρου, 18.000 ευρώ ο μέσος ετήσιος μισθός στην Ελλάδα, 41.500 ευρώ στην Ευρωπαϊκή Ένωση. Κίνδυνος φτώχειας ή αποκλεισμού: Το 27% του ελληνικού πληθυσμού. Η αποταμίευση των νοικοκυριών -το λέω με βάση τον λογαριασμό για τη νεολαία που εισηγείστε- αρνητική, στο μείον 2,5% έναντι του 17,7% στην Ευρώπη. Μείον 2,5% σημαίνει ότι τρώμε από τα έτοιμα, δεν είμαστε δηλαδή ίσα βάρκα ίσα πανιά, τρώμε από τα έτοιμα. Τα υπερπλεονάσματα είναι 17 δισεκατομμύρια πάνω από τους αρχικούς στόχους την περίοδο 2022-2025 και τα έσοδα του ΦΠΑ είναι αυξημένα κατά 77% σε σχέση με το 2021.
Καμαρώνετε, επαίρεστε, λέτε συνεχώς «έχουμε μειώσει τόσους φόρους, οι άλλοι είχαν βάλει τόσους φόρους και τα λοιπά» και σε αυτόν τον άδηλο φόρο που κατατρώγει σαν σαράκι το λαϊκό νοικοκυριό και τα εισοδήματα της μεγάλης κοινωνικής πλειοψηφίας, τον ΦΠΑ, κλείνετε τα μάτια. Σωρεύετε υπερπλεονάσματα, ενώ τα νοικοκυριά εξαντλούν τα εισοδήματά τους για τις βασικές ανάγκες.
Όμως, από την πλευρά σας έχετε δίκιο, διότι όπως είπαμε με τα πολυεστιακά γυαλιά δεν βλέπετε τις ανάγκες της μεγάλης λαϊκής πλειοψηφίας. Το θεωρείτε περίπου αυτονόητο ότι ένας πολίτης θα ξοδεύει το 40% του νοικοκυριού του για το ενοίκιο. Το ότι η χώρα μας έχει 15% συμμετοχή στις ιδιωτικές δαπάνες υγείας έναντι -αν θυμάμαι καλά- 7% ή 7,5%, που είναι ο μέσος όρος της Ευρωπαϊκής Ένωσης. Και αυτά όλα είναι παράγοντες της καθημερινότητας για τη μεγάλη κοινωνική πλειοψηφία. Προφανώς το 1/3, το ανώτερο της κοινωνικής πυραμίδας, δεν το απασχολούν ούτε είναι πρόβλημα για αυτό.
Και εδώ ακριβώς είναι η προσέγγιση με την οποία εμείς αναλύουμε το συγκεκριμένο νομοσχέδιο. Προφανώς δεν είμαστε αντίθετοι στο να δοθούν βοήθειες στους χειμαζόμενους πολίτες, αλλά το γενικό πολιτικό πλαίσιο και η κατεύθυνση που ακολουθεί η οικονομία μάς κάνει και κριτικούς και επικριτικούς, γιατί δεν θα σας αφήσουμε να εστιάζετε την κουβέντα στο πόσο καλά τα κάνει η Κυβέρνηση, στο πόσο καλά εξυπηρετείται η λαϊκή πλειοψηφία και στο πόσο καλά θα συνεχίσει η Ελλάδα να πορεύεται, εάν συνεχίσουμε με Κυβέρνηση του Κυριάκου Μητσοτάκη.
Κρίσιμες ρυθμίσεις και κοινωνικές αδικίες: Για τους δημοσίους υπαλλήλους 500 ευρώ μικτά ως επίδομα Χριστουγέννων με πρώτη καταβολή τον Δεκέμβριο του 2027. Η ακρίβεια επιβαρύνει τους εργαζόμενους σήμερα. Δηλαδή, τι μας λέτε; «Ξέρετε, εμείς, αν μείνουμε κυβέρνηση στις εκλογές που έρχονται, τον Δεκέμβριο του 2027 θα σας δώσουμε 500 ευρώ», ενώ είναι προφανής και η δυνατότητα που έχουμε ως χώρα, αλλά και η ανάγκη της κοινωνίας για την πλήρη επαναφορά του δέκατου τρίτου μισθού στο Ελληνικό Δημόσιο.
Συνταξιούχοι: Η πρόσθετη ενίσχυση αντιστοιχεί, σύμφωνα με την τοποθέτηση που έγινε στην Επιτροπή, σε 8,3 ευρώ μηνιαίως. Παραμένει το αίτημα επαναφοράς της δέκατης τρίτης σύνταξης και κατάργησης της προσωπικής διαφοράς.
Οικογένειες και δημογραφικό: Εδώ να πούμε ότι οι ελαφρύνσεις είναι σημαντικό πράγμα, αλλά δεν ωφελούν ουσιαστικά όσους βρίσκονται κάτω από το αφορολόγητο, δηλαδή ο πολύ φτωχός, ο περιστασιακά απασχολούμενος, ο άνεργος τι να το κάνει το αφορολόγητο, αφού ούτως ή άλλως τα εισοδήματά του είναι πολύ κάτω από το αφορολόγητο όριο; Άρα, αυτός πρέπει με κάποιον άλλον τρόπο να στηριχθεί.
Η πρόσθετη δαπάνη για το επίδομα γέννησης του τέταρτου παιδιού εκτιμάται σε μόλις 4 εκατομμύρια ευρώ. Άρα, είναι προφανές ότι δεν αρκεί να λέμε «θα σου δώσω χρήματα» -να πάρω τις 10.000 που το ξέρω βιωματικά- «για να εγκατασταθείς στην ελληνική επαρχία». Και πας να εγκατασταθείς με 10.000 και αυτές οι 10.000 που είναι το στοιχειώδες κεφάλαιο κινήσεως σε πολύ λίγο χρόνο εξαϋλώνονται, γιατί ακριβώς πρέπει να βρεις δουλειά, να δουλέψεις, η δουλειά σου πρέπει να αποδίδει, πρέπει να βρεις σπίτι να νοικιάσεις σε μια λογική τιμή, πρέπει τα παιδιά σου να έχουν σχολείο να πάνε, να μη μετακινείσαι από εδώ και από εκεί για να πηγαίνεις τα παιδιά σου στο σχολείο.
Και καταλαβαίνετε, λοιπόν, ότι το στήριγμα το δημογραφικό είναι ένα εξαιρετικά σύνθετο πρόβλημα, το οποίο θα αποδώσει σε βάθος χρόνου. Αυτό είναι πολύ σημαντικό να το αντιληφθούμε όλοι εδώ μέσα. Όλες οι προσπάθειες για το δημογραφικό θα αποδώσουν σε βάθος χρόνου. Άρα, δεν έχει κανένα νόημα να ερχόμαστε και να λέμε ότι «δίνω ένα ποσό άλφα για το τέταρτο παιδί» και να περιμένουμε ότι αυτό θα αναστρέψει τη φθίνουσα πορεία του ελληνικού πληθυσμού.
Από την άλλη πλευρά, οι φοροαπαλλαγές δεν συνοδεύονται από τεκμηρίωση για την επίδρασή τους στα ενοίκια και στην προσφορά των κατοικιών και παραμένει αναξιοποίητο το οικιστικό απόθεμα που διαχειρίζονται οι servicers μέσω του ΗΡΑΚΛΗ.
Αυτή είναι η τομή που έκανε ο ΣΥΡΙΖΑ με την κατάθεση της πρότασής μας να μετατραπεί ο ΕΦΚΑ σε Επενδυτικό Κοινωνικό Ταμείο και σε συνεργασία με την Αναπτυξιακή Τράπεζα να δημιουργήσουν χιλιάδες νέες κατοικίες. Ο θεσμός της κοινωνικής κατοικίας είναι υπαρκτός, είναι ισχυρή η παρουσία του στη Δυτική Ευρώπη. Εδώ είναι παντελώς άγνωστος και με την πολιτική που ασκείτε αυξάνετε ουσιαστικά τη ζήτηση και άρα, τις τιμές και δεν αυξάνετε την προσφορά στην κατοικία.
Ακροθιγώς και αδρομερώς αυτά ήθελα να αναφέρω. Δεν ήθελα να μπω στα επιμέρους, γιατί η κατεύθυνση του νομοσχεδίου είναι λανθασμένη, γιατί δεν αντιμετωπίζει τα βασικά προβλήματα της κοινωνικής πλειοψηφίας.
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε.
Τον λόγο τώρα έχει από το ΠΑΣΟΚ-Κίνημα Αλλαγής ο κ. Μπιάγκης.
Ορίστε, κύριε συνάδελφε, έχετε τον λόγο.
ΔΗΜΗΤΡΙΟΣ ΜΠΙΑΓΚΗΣ: Ευχαριστώ πολύ, κύριε Πρόεδρε.
Κύριε Υπουργέ, κυρίες και κύριοι συνάδελφοι, η Κυβέρνηση φέρνει σήμερα στην Ολομέλεια ένα ακόμα νομοσχέδιο με ένα ιδιαίτερα φιλόδοξο τίτλο που μιλάει για ενίσχυση του εισοδήματος, της αποταμίευσης και των επενδυτών. Το πραγματικό ερώτημα, όμως, είναι διαφορετικό: Ποιο εισόδημα ενισχύεται; Ποιος μπορεί να αποταμιεύσει και ποιος έχει τελικά τη δυνατότητα να επενδύσει; Γιατί πραγματικά η οικονομία δεν αποτυπώνεται μόνο στους δημοσιονομικούς δείκτες. Αποτυπώνεται στο πορτοφόλι του εργαζόμενου, στην αγωνία της οικογένειας, στον νέο άνθρωπο που αναζητά κατοικία, στον επαγγελματία που δυσκολεύεται να κρατήσει ανοιχτή την επιχείρησή του.
Ακόμα και στους χαμηλοσυνταξιούχους ιδιαίτερα που ζουν με στερήσεις, ακόμα ακόμα, κύριε Υπουργέ, στα άτομα με ειδικές ανάγκες που δικαιούνται ένα ουσιαστικό και αποτελεσματικό δίχτυ κοινωνικής προστασίας δεν αρκεί, για παράδειγμα, η πρόβλεψη μιας ετήσιας αναπροσαρμογής των αναπηρικών επιδομάτων του ΟΠΕΚΑ, όταν εξακολουθούν να υπάρχουν σημαντικές ανισότητες ακόμα και μεταξύ δικαιούχων του ίδιου προγράμματος οικονομικής ενίσχυσης.
Χαρακτηριστική είναι η περίπτωση των πασχόντων από θαλασσαιμία και δρεπανοκυτταρική νόσο, οι οποίοι, παρότι εντάσσονται στο ίδιο προνομιακό πρόγραμμα του ΟΠΕΚΑ με άλλες κατηγορίες δικαιούχων, εξακολουθούν να λαμβάνουν σημαντικά χαμηλότερη οικονομική ενίσχυση.
Χρειάζεται, λοιπόν, κύριε Υφυπουργέ, να αποκατασταθεί άμεσα αυτή η άνιση μεταχείριση, ώστε η κοινωνική προστασία να ανταποκρίνεται στις πραγματικές ανάγκες αυτών των ανθρώπων.
Και θέλω να είμαι σαφής: Αναγνωρίζουμε κάθε θετική ρύθμιση που ανακουφίζει τους συμπολίτες μας. Δεν αρνούμαστε τις επιμέρους φορολογικές ελαφρύνσεις. Αμφισβητούμε, όμως, ότι το άθροισμα αποσπασματικών παρεμβάσεων, όπως αυτών του σχεδίου νόμου, μπορεί να υποκαταστήσει μια ολοκληρωμένη αναπτυξιακή και κοινωνική πολιτική. Και εδώ -αν θέλετε- βρίσκεται η ουσιαστική πολιτική μας διαφωνία. Η χώρα χρειάζεται ένα νέο παραγωγικό μοντέλο, μια οικονομία που θα παράγει περισσότερο πλούτο, αλλά και θα τον κατανέμει δικαιότερα, που θα στηρίζεται στην παραγωγή και στην καινοτομία, στην εξωστρέφεια και στην αξιοπρεπή εργασία, όχι σε μια ανάπτυξη που συγκεντρώνεται σε λίγους κλάδους και σε περιορισμένες γεωγραφικές περιοχές.
Κυρίες και κύριοι συνάδελφοι, το στεγαστικό δεν είναι απλώς ένα πρόβλημα της αγοράς ακινήτων. Είναι ζήτημα κοινωνικής συνοχής και ισότητας ευκαιριών. Πώς ζητάμε από τους νέους ανθρώπους να δημιουργήσουν οικογένεια, όταν η απόκτηση -ακόμη και η ενοικίαση- κατοικίας έχει φτάσει να είναι ένας οικονομικός άθλος;
Και πώς μιλάμε για αντιμετώπιση του δημογραφικού, χωρίς να δημιουργούμε εκείνες τις προϋποθέσεις για να μπορούν πράγματι οι άνθρωποι να σχεδιάσουν με ασφάλεια τη ζωή τους; Το δημογραφικό, κυρίες και κύριοι της Κυβέρνησης, δεν αντιμετωπίζεται με ευχές ούτε με περιστασιακά επιδόματα. Επίσης, δεν μπορεί να είναι ολοκληρωμένη δημογραφική πολιτική μια παρέμβαση που ενισχύει το επίδομα γέννησης μόνο από το τέταρτο παιδί και μετά, όταν το πρώτο και το μεγαλύτερο εμπόδιο για ένα νέο ζευγάρι είναι να αποφασίσει να αποκτήσει ακόμα και το πρώτο παιδί. Το δημογραφικό ζήτημα απαιτεί εθνική στρατηγική, συνέχεια και σταθερές πολιτικές. Για την οικογένεια, κύριε Υφυπουργέ, για την εργασία, για τη στέγη, για την υγεία, για την εκπαίδευση. 
Το ΠΑΣΟΚ έχει αναδείξει έγκαιρα αυτή την ανάγκη. Ήδη από το 2018, με πρωτοβουλία της αείμνηστης της Προέδρου μας τότε, Φώφης Γεννηματά, καταθέσαμε μια ολοκληρωμένη πρόταση νόμου για την εθνική δημογραφική πολιτική. Μέρος, λοιπόν, εκείνης της πρότασης ήταν και η δημιουργία του αποταμιευτικού λογαριασμού για τα παιδιά, με ουσιαστική κρατική συμμετοχή. Προσοχή, όμως και με ειδική προστασία των οικονομικά ασθενέστερων οικογενειών, κύριε Υφυπουργέ.
Σήμερα, η Κυβέρνηση επιχειρεί να κινηθεί προς μια αντίστοιχη κατεύθυνση, αφήνοντας, όμως, αναπάντητο ένα κρίσιμο ερώτημα. Τι γίνεται με τα παιδιά εκείνων των οικογενειών που δυσκολεύονται πραγματικά να καλύψουν ακόμα και τις βασικές τους ανάγκες; Πώς θα επωφεληθούν αυτά τα παιδιά από το συγκεκριμένο μέτρο που προϋποθέτει ότι οι γονείς τους έχουν τη δυνατότητα να αποταμιεύουν; Τελικά, αντί να περιορίζουμε με αυτές τις πολιτικές τις κοινωνικές ανισότητες, μήπως πραγματικά κινδυνεύουμε να τις αναπαράγουμε από την παιδική ακόμη ηλικία; 
Η δική μας αντίληψη είναι σαφής. Η αφετηρία στη ζωή δεν μπορεί να καθορίζεται από το εισόδημα της οικογένειας. Υπάρχει, όμως και μια ακόμη διάσταση του δημογραφικού που συχνά απουσιάζει από τη δημόσια συζήτηση. Δεν χάνουμε μόνο νέους που μεταναστεύουν στο εξωτερικό, κύριε Υφυπουργέ, χάνουμε και την παραγωγική δύναμη της ελληνικής περιφέρειας. Καθώς οι νέοι μετακινούνται προς τα μεγάλα αστικά κέντρα, χωριά ερημώνουν, αγροτικές περιοχές γερνούν, μικρά νησιά αγωνίζονται να διατηρήσουν τον πληθυσμό τους.
Αυτή η εσωτερική πληθυσμιακή αιμορραγία δεν μπορεί να συνεχιστεί. Χρειαζόμαστε ουσιαστικά κίνητρα εγκατάστασης, αλλά και παραμονής των νέων στην περιφέρεια. Προσιτή κατοικία, φορολογικές διευκολύνσεις, πρόσβαση στη χρηματοδότηση, σύγχρονες δημόσιες υπηρεσίες. Χρειαζόμαστε στήριξη της πρωτογενούς παραγωγής, της μεταποίησης, των συνεταιριστικών σχημάτων, σύνδεση των πανεπιστημίων των περιφερειακών με την τοπική επιχειρηματικότητα, ψηφιακές υποδομές που θα επιτρέπουν στους νέους να δημιουργούν και να καινοτομούν στον τόπο τους. Γιατί η περιφερειακή ανάπτυξη, κυρίες και κύριοι, δεν μπορεί να εξαντλείται στην τουριστική δραστηριότητα και μόνο ή στην εποχιακή απασχόληση.
Επειδή εκπροσωπώ ένα κατ’ εξοχήν νησιωτικό τόπο, επιτρέψτε μου μια ιδιαίτερη αναφορά. Στην Κέρκυρα, στους Παξούς και στα Διαπόντια Νησιά, η παραμονή των κατοίκων, κύριε Υπουργέ, προϋποθέτει πολύ περισσότερα από μια φορολογική ελάφρυνση. Προϋποθέτει πρώτα και κυρίαρχα: αξιόπιστη ακτοπλοϊκή σύνδεση, πρόσβαση στην υγεία και στην εκπαίδευση, επαρκείς υποδομές, διάθεση κατοικίας για τους εργαζόμενους και τους νέους επιστήμονες, υγεία που να μπορεί να ανταποκρίνεται στην καθημερινότητα και όχι μόνο.
Αναφέρω ενδεικτικά, ότι ακόμα δεν έχει λυθεί το σοβαρό πρόβλημα της ακτοπλοϊκής σύνδεσης των Διαποντίων Νήσων με την Κέρκυρα, εξαιτίας των προβλημάτων στο λιμάνι του Αγίου Στεφάνου, παρότι έχουμε επανειλημμένα αναδείξει το ζήτημα. Δυστυχώς, όμως, μέχρι και σήμερα, κύριε Υφυπουργέ, τα νησιά εξακολουθούν να παραμένουν ουσιαστικά αποκομμένα. Ποιο νέο ζευγάρι, λοιπόν, θα επιλέξει να ζήσει μόνιμα σε ένα μικρό νησί, όταν δεν γνωρίζει εάν θα έχει σταθερή συγκοινωνία, γιατρό ή σχολείο για το παιδί του;
Κυρίες και κύριοι συνάδελφοι, η νησιωτικότητα δεν μπορεί να αντιμετωπίζεται με αποσπασματικές και επιλεκτικές παρεμβάσεις. Η διατήρηση της ζωής στα μικρά και ακριτικά νησιά είναι ζήτημα για εμάς εθνικής συνοχής που απαιτεί συνεκτική πολιτική, μακροπρόθεσμο σχεδιασμό και ισότιμη αντιμετώπιση.
Κυρίες και κύριοι συνάδελφοι, το δίλημμα δεν είναι αν θα προσφέρουμε ορισμένες περιστασιακές φορολογικές ελαφρύνσεις. Το δίλημμα είναι αν θα αλλάξουμε πραγματικά την πορεία της ελληνικής οικονομίας και κοινωνίας. Αν θα συνεχίσουμε, δηλαδή, με αποσπασματικά μέτρα ή θα επενδύσουμε σε ένα συνεκτικό σχέδιο για την παραγωγή, για την εργασία, για την οικογένεια, για την ίδια την περιφέρεια.
Το ΠΑΣΟΚ, κύριε Υφυπουργέ, επιλέγει τον δεύτερο δρόμο. Γιατί η πραγματική ανάπτυξη δεν είναι μόνο να ευημερούν οι αριθμοί. Είναι να μπορεί κάθε άνθρωπος να προκόβει στον τόπο του. Αυτή είναι η ανάπτυξη που χρειάζεται η Ελλάδα και αυτή είναι η πολιτική αλλαγή για την οποία αγωνιζόμαστε.
Ευχαριστώ πολύ, κύριε Πρόεδρε.
ΠΡΟΕΔΡΕΥΩΝ (Γεώργιος Γεωργαντάς): Και εμείς σας ευχαριστούμε, κύριε συνάδελφε.
Τον λόγο τώρα έχει ο ανεξάρτητος Βουλευτής κ. Φλώρος στη θέση του κ. Κόντη. Ακολουθούν ο κ. Σταϊκούρας, ο κ. Ψυχογιός και συνεχίζουμε. Έχουν γίνει κάποιες αλλαγές, γι’ αυτό ανέφερα τη σειρά. 
Κύριε Φλώρο, έχετε τον λόγο.
ΚΩΝΣΤΑΝΤΙΝΟΣ ΦΛΩΡΟΣ: Κύριε Υφυπουργέ, κύριε Πετραλιά, είπε σήμερα ο κ. Πιερρακάκης ότι στο τέλος του Νοέμβρη ο κόσμος θα δει τι σημαίνει να επιστρέφει η πρόοδος της οικονομίας στην κοινωνία.
Εγώ θα σας πω ότι αν ο κόσμος ξέρει να κάνει κάτι πάρα πολύ καλά είναι να κάνει τον λογαριασμό. Γιατί ξέρει τι μπαίνει στην τράπεζα, ξέρει τι έδωσε στο σουπερμάρκετ και ξέρει πάρα πολύ καλά τι σημαίνει να φτάνει η 20η του μήνα και να πρέπει να διαλέξει ποιον λογαριασμό θα αφήσει δυστυχώς για τον επόμενο μήνα. Όταν, λοιπόν, του λέτε ότι θα αυξηθεί το διαθέσιμο εισόδημά του, έχει κάθε δικαίωμα να ρωτήσει πόσα θα του μείνουν και από πότε. Πάμε, λοιπόν, να κάνουμε αυτόν τον λογαριασμό σύμφωνα με τις δικές σας διατάξεις.
Για τον φετινό Νοέμβριο ο Υπουργός μίλησε για την επιστροφή ενοικίου και για τα 400 ευρώ. Στα 400 ευρώ, όμως, υπάρχει ένας κανόνας τον οποίο θέλω να μας εξηγήσετε. Έτσι όπως είναι αυτή τη στιγμή διατυπωμένο το άρθρο, τι λέει; Ότι αν ένας χαμηλοσυνταξιούχος που έκλεισε τα εξήντα πέντε τον Ιούνιο δεν πιάνει το ηλικιακό όριο για την ενίσχυση ως συνταξιούχος γήρατος, υπολογίζετε την ηλικία του στις 31 Δεκέμβρη 2025 και χάνει τα 400 ευρώ γι’ αυτόν ακριβώς τον λόγο. Πρέπει να αλλάξει ο υπολογισμός της ηλικίας, γιατί άνθρωποι που έχουν πραγματικά ανάγκη αυτή την ελάφρυνση, θα τη χάσουν. Επίσης, αν ένας άνθρωπος με αναπηρία κάτω των εξήντα, ο οποίος λαμβάνει και μια σύνταξη λόγω θανάτου γονέα και δεν καλύπτεται από κάποια άλλη κατηγορία του άρθρου, μένει και αυτός εκτός.
Δώστε, λοιπόν, μια προτεραιότητα. Μέσα στην ίδια τη δαπάνη στις χαμηλές συντάξεις κάλυψε τέτοιες περιπτώσεις και κρατήστε την ενίσχυση για τους ευάλωτους, που ήδη τη δικαιούνται.
Για τους τρίτεκνους μηδενίζετε τον φόρο στα δύο πρώτα κλιμάκια από το φορολογικό έτος 2027, αλλά στον κουμπαρά για τα παιδιά η στήριξη που δίνετε εξαρτάται από το αν περισσεύουν χρήματα στο σπίτι. Για κάθε ευρώ που καταθέτει η οικογένεια, βάζετε άλλο 1 μέχρι τα 1.200 ευρώ τον χρόνο και όταν η οικογένεια δυστυχώς δεν μπορεί να καταθέσει τίποτα, το κράτος δεν θα βάλει και αυτό τίποτα από πλευράς του. Γι’ αυτό θα πρέπει να προβλεφθεί μέσα στο ίδιο αυτό κονδύλι μια βασική εισφορά για τα παιδιά των οικογενειών με χαμηλό εισόδημα.
Δεν μπορώ, επίσης, να καταλάβω γιατί να χάνει ένα παιδί αυτή τη δυνατότητα, επειδή έχει κλείσει τα δύο έτη. Κατά τη γνώμη μου, δικαίωμα να ανοίξουν λογαριασμό πρέπει να έχουν όλα τα ανήλικα παιδιά. Αν θέλετε να ξεκινήσετε σταδιακά, καλύψτε τουλάχιστον όλα τα παιδιά που σήμερα είναι έξι ετών ή μικρότερα, ακόμη και αν μεγαλώσουν, ώσπου να ανοίξουν οι αιτήσεις. Σκεφτείτε μια οικογένεια που ετοιμάζεται να στείλει το παιδί της στην πρώτη δημοτικού. Την ώρα, λοιπόν, που αρχίζουν τα έξοδα του σχολείου, οι γονείς τι κάνουν; Προσπαθούν να βάλουν τις βάσεις για τα επόμενα χρόνια και να κρατήσουν, αν μπορούν και από όπου μπορούν, κάτι στην άκρη για τις σπουδές του παιδιού. Γιατί να τους πείτε ότι άργησαν; 
Εδώ θα σας μιλήσω με κάποια στοιχεία, τα οποία δυστυχώς μας λένε μια πραγματικότητα που πρέπει να μας προβληματίσει πάρα πολύ βαθιά. Το 2025 γνωρίζετε πάρα πολύ καλά ότι είχαμε περίπου εξήντα έξι χιλιάδες γεννήσεις και εκατόν είκοσι δύο χιλιάδες θανάτους. Οι θάνατοι έναντι των γεννήσεων είναι σχεδόν οι διπλάσιοι. Όσο, λοιπόν, γεννιούνται λιγότερα παιδιά, τόσο μεγαλύτερη σημασία έχει να στηρίξουμε και τις οικογένειες που ήδη τα μεγαλώνουν. Να σας το πω και λαϊκά, δεν θα πέσουν έξω και τα καράβια αν δοθεί αυτή η δυνατότητα και την απάντηση σας την δίνει αυτή η λυπηρή αλήθεια που μόλις σας ανέφερα. Κοστολογήστε, λοιπόν, αυτή την επέκταση και εφαρμόστε την. 
Επειδή η στήριξη της οικογένειας αρχίζει πολύ πριν από την πρώτη δημοτικού, θέλουμε να ξέρουμε πώς οι γονείς σε κάθε δήμο έχουν πάρει voucher για παιδικό σταθμό και ακόμη ψάχνουν θέση. Γιατί; Γιατί με βάση τα στοιχεία που έχουμε, πρέπει να μας πείτε πόσες νέες θέσεις θα ανοίξετε στους δήμους, όπου υπάρχει έλλειψη και πότε θα είναι αυτές διαθέσιμες, ώστε οι οικογένειες να μπορούν πράγματι να χρησιμοποιήσουν το voucher που τους δώσατε.
Τώρα θα σταθώ σε ένα άλλο μέτρο, το οποίο είναι φυσικά το χριστουγεννιάτικο επίδομα του Δημοσίου. Τα πρώτα 500 ευρώ μεικτά θα δοθούν τον Δεκέμβρη 2027, μετά δηλαδή τις κάλπες. 
Τώρα θα σταθώ σε ένα άλλο μέτρο, το οποίο είναι φυσικά το χριστουγεννιάτικο επίδομα του Δημοσίου. Τα πρώτα 500 ευρώ μεικτά θα δοθούν τον Δεκέμβρη του 2027, μετά δηλαδή τις κάλπες. Μετά τις κάλπες, επίσης, θα δει διαφορά και ο μικρός επαγγελματίας στην προκαταβολή του φόρου, όπου για κάθε 1.000 ευρώ φόρου, από τα 550 ευρώ τον πάτε στα 500 ευρώ. Η μείωση, όμως, θα φανεί στη δήλωση του 2028. Ναι, αλλά τα έξοδα τρέχουν τώρα σε προμηθευτές και λοιπά. Οπότε πρέπει να τα πληρώσει τώρα ο μικρός επαγγελματίας. 
Φέρτε, λοιπόν, νωρίτερα τη μείωση, υπολογίστε την στον αντίστοιχο προϋπολογισμό. Και, επειδή μιλάμε για τον φόρο του επαγγελματία, πείτε μας και πότε θα πάψει να φορολογείται για κέρδη που εν τέλει δεν είχε. Διότι είπε ο κ. Πιερρακάκης ότι όσο καλύτερα ελέγχει το κράτος, τόσο λιγότερο χρειάζεται να υποθέτει. Βάλτε, λοιπόν, ένα χρονοδιάγραμμα για την κατάργηση του τεκμαρτού, ξεκινώντας από όσους τεκμηριώνουν τα κέρδη τους κανονικά, με βιβλία, παραστατικά και λοιπά.
Το ίδιο πρόβλημα έχει και ο αγρότης, που πρέπει να αγοράσει πετρέλαιο πριν μπει στο χωράφι. Στη Λάρισα υπάρχουν παραγωγοί που πιάνουν δεύτερη δουλειά για να κρατήσουν την καλλιέργεια. Και αν το εισόδημα από αυτή τη δεύτερη δουλειά ξεπεράσει οριακά το αγροτικό, μπορεί να χάσουν ολόκληρη τη φοροελάφρυνση του άρθρου 4. Μάλιστα, η Επιστημονική Υπηρεσία λέει για το συγκεκριμένο μέτρο πως ακόμη και 1 ευρώ επιπλέον εισόδημα μπορεί να οδηγήσει σε έως και 2.900 ευρώ επιπλέον φόρο. Προβλέψτε, λοιπόν, μια σταδιακή μείωση της φοροελάφρυνσης γύρω από το όριο του 50%, ώστε ο αγρότης να μη χάνει ολόκληρο το όφελος για μία μικρή διαφορά στο εισόδημά του.
Και στο πετρέλαιο, να διευρύνετε οπωσδήποτε το δίκτυο των πρατηρίων που συμμετέχουν στο «myDiesel», ώστε οι περισσότεροι παραγωγοί να παίρνουν την έκπτωση την ώρα που αγοράζουν το καύσιμο. Και για να μπορεί ο ίδιος αυτός ο άνθρωπος όμως να ζει από το χωράφι του, πρέπει να μπορεί και να επενδύσει. Όταν έχει, λοιπόν, λίγα και διάσπαρτα χωράφια, δύσκολα βγάζει μόνος του το κόστος ενός σύγχρονου μηχανήματος. 
Με μακροχρόνιες μισθώσεις και αναδασμούς, όπου αυτοί είναι εφικτοί, μπορεί να καλλιεργήσει μεγαλύτερη και πιο ενιαία έκταση, ενώ με κοινό εξοπλισμό μπορεί να μοιραστεί το κόστος και να χρησιμοποιήσει γεωργικό εξοπλισμό ακριβείας, ώστε να βάζει νερό και λίπασμα, για παράδειγμα, εκεί όπου χρειάζεται. Αν, παράλληλα, φτιάξετε αρδευτικά έργα που εξοικονομούν νερό και στηρίξετε τη μεταποίηση κοντά στην παραγωγή, μεγαλύτερο μέρος της αξίας θα μείνει στον τόπο που την παράγει, δηλαδή στην Ελλάδα, και κατ’ επέκταση στον Έλληνα φορολογούμενο.
Και εδώ, λοιπόν, κύριε Υφυπουργέ, έρχομαι σε κάτι που είπε νωρίτερα ο κ. Αμυράς, ότι νομοθετείτε από τώρα για το 2027 και το 2028 για να δεσμεύσετε δημοσιονομικό χώρο. Το δέχομαι. Για να εφαρμοστεί, όμως, αυτή η πολιτική και να εφαρμόσει η Νέα Δημοκρατία τη δική της πολιτική μετά τις κάλπες, θα πρέπει πρώτα να της το αναθέσουν οι πολίτες. Διότι οι πολίτες είναι αυτοί που αποφασίζουν ποιος θα κυβερνήσει. 
Άρα, και για να κλείσω, στον Προϋπολογισμό του 2027 που θα έρθει προς ψήφιση τον Δεκέμβριο θα αποτυπωθεί το κόστος των μέτρων που συζητάμε σήμερα. Εκεί θέλουμε να δούμε και τι θα διαθέσετε για να μειωθεί το κόστος του παραγωγού και να αυξηθεί η εγχώρια παραγωγή. Διότι όσο μεγαλώνουν τα εισοδήματα και διευρύνεται η φορολογική βάση, τόσο περισσότερο χώρο θα έχουμε για μόνιμα χαμηλότερους φόρους. Αυτός είναι ο λογαριασμός που θέλουμε να δούμε στη Βουλή, γιατί η πρόοδος της ελληνικής οικονομίας έχει νόημα όταν ο Έλληνας φορολογούμενος βλέπει ότι στο τέλος τού μένουν περισσότερα στην τσέπη και μπορεί να βοηθήσει την οικογένειά του. 
Σας ευχαριστώ πολύ.
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε.
Τον λόγο έχει τώρα από τη Νέα Δημοκρατία ο κ. Σταϊκούρας.
ΧΡΗΣΤΟΣ ΣΤΑΪΚΟΥΡΑΣ: Κύριε Υφυπουργέ, κυρίες και κύριοι συνάδελφοι, η σημερινή συζήτηση διεξάγεται σε μια περίοδο αυξημένης αβεβαιότητας και σημαντικών γεωπολιτικών, οικονομικών, πολιτικών και κοινωνικών προκλήσεων. 
Μέσα σε αυτό το περιβάλλον, η ελληνική οικονομία έχει καταφέρει να αφήσει πίσω της μια δύσκολη περίοδο και να διαμορφώσει ισχυρότερες βάσεις για το μέλλον. Η αναπτυξιακή πορεία, η βελτίωση των δημοσιονομικών επιδόσεων, η ενίσχυση της απασχόλησης και η αποκατάσταση της επενδυτικής εμπιστοσύνης αποτυπώνουν την πρόοδο που έχει συντελεστεί τα τελευταία χρόνια. Πρόκειται για αποτέλεσμα επτάχρονης σταθερής πολιτικής βούλησης, συνεκτικής οικονομικής στρατηγικής, ρεαλιστικού σχεδιασμού, προγραμματικής συνέπειας και συλλογικής προσπάθειας, πρωτίστως της κοινωνίας.
Ωστόσο, αυτή τη συνολική πρόοδο δεν σημαίνει ότι κάθε πολίτης αυτομάτως την αισθάνεται ως βελτίωση και της δικής του οικονομικής κατάστασης. Ο επίμονα υψηλός πληθωρισμός, το αυξημένο κόστος στέγασης, οι δυσλειτουργίες σε επιμέρους αγορές και το ληξιπρόθεσμο ιδιωτικό χρέος εξακολουθούν να επιβαρύνουν νοικοκυριά και επιχειρήσεις και να διευρύνουν το χάσμα στην κατανομή των εισοδημάτων. 
Είναι χαρακτηριστικό ότι η κατά κεφαλήν πραγματική κατανάλωση στην Ελλάδα, ως ποσοστό του ευρωπαϊκού μέσου όρου, αυξήθηκε από εβδομήντα επτά το 2019 σε ογδόντα το 2023, παραμένοντας στο ίδιο επίπεδο μέχρι και σήμερα. Γι’ αυτό απαιτείται να κινηθούμε ταχύτερα, χωρίς να εγκαταλείψουμε τη δημοσιονομική υπευθυνότητα. Σε αυτή την κατεύθυνση κινείται και το υπό συζήτηση σχέδιο νόμου.
Κυρίες και κύριοι συνάδελφοι, η αντιμετώπιση της ακρίβειας απαιτεί ρεαλιστικές και στοχευμένες πολιτικές, οι οποίες αναπτύσσονται σε τέσσερις -επαναλαμβάνω, σε τέσσερις- συμπληρωματικές κατευθύνσεις.
Πρώτον, χρειάζεται αποτελεσματικός έλεγχος της αγοράς και ενίσχυση του ανταγωνισμού, ώστε να περιορίζονται φαινόμενα αισχροκέρδειας και αδικαιολόγητων ανατιμήσεων. Αυτό προϋποθέτει συστηματικούς ελέγχους και αυστηρές κυρώσεις όπου διαπιστώνονται παραβάσεις. Η Ανεξάρτητη Αρχή Ελέγχου της Αγοράς και Προστασίας του Καταναλωτή κινείται προς αυτή την κατεύθυνση. Έχει πολλή δουλειά, όμως, ακόμα να κάνει, όπως και η Επιτροπή Ανταγωνισμού. Η πρόσφατη μελέτη για το ελληνικό τραπεζικό σύστημα και τα επιτόκια των καταθέσεων το επιβεβαιώνει.
Δεύτερον, απαιτείται μόνιμη ενίσχυση του διαθέσιμου εισοδήματος των πολιτών μέσα από φορολογικές ελαφρύνσεις και αυξήσεις μισθών και συντάξεων, με μέριμνα για τα νοικοκυριά που δέχονται τις μεγαλύτερες πιέσεις. Στο υπό συζήτηση σχέδιο νόμου προβλέπονται τέτοιες συγκεκριμένες παρεμβάσεις, όπως: Η επέκταση του μηδενικού φορολογικού συντελεστή για εισοδήματα έως 20.000 ευρώ στους φορολογούμενους με τρία εξαρτώμενα τέκνα. Η εφαρμογή, υπό προϋποθέσεις, του μηδενικού φορολογικού συντελεστή για εισοδήματα έως 20.000 ευρώ και στους κατά κύριο επάγγελμα αγρότες. Η μείωση της προβλεπόμενης προκαταβολής φόρου εισοδήματος από επιχειρηματική δραστηριότητα φυσικών προσώπων. Η επέκταση της απαλλαγής από το ετήσιο τέλος επιτηδεύματος σε όλα τα νομικά πρόσωπα και τις νομικές οντότητες. Η αύξηση της ετήσιας οικονομικής ενίσχυσης ευάλωτων κοινωνικών ομάδων και η διεύρυνση των κατηγοριών δικαιούχων. Η αναπροσαρμογή των αναπηρικών επιδομάτων και παροχών, με βάση τον συντελεστή ετήσιας αύξησης των συντάξεων. Η θέσπιση καταβολής επιδόματος σε υπαλλήλους του δημόσιου τομέα. Αυτές οι παρεμβάσεις εντάσσονται στο συνολικό πακέτο μέτρων που ανακοινώθηκαν στη Διεθνή Έκθεση Θεσσαλονίκης.
Τρίτον, απαιτούνται στοχευμένες και, όπου χρειάζεται, προσωρινές παρεμβάσεις σε επιμέρους εστίες έντονων ανατιμήσεων, όπως είναι, για παράδειγμα, η αγορά καυσίμων. Πρόκειται για ένα δυναμικό και όχι στατικό πλαίσιο κυβερνητικών παρεμβάσεων, με αξιολόγηση της κατάστασης ανά δεκαπενθήμερο, ώστε να λαμβάνονται πρόσθετες αποφάσεις όταν και όπου απαιτείται.
Και τέλος, τέταρτον, η αντιμετώπιση της ακρίβειας απαιτεί και μια συντονισμένη ευρωπαϊκή απάντηση. Χρειάζεται κοινή προσέγγιση με σεβασμό στους δημοσιονομικούς κανόνες, αλλά και με την αναγκαία λελογισμένη ευελιξία, ώστε τα κράτη-μέλη να μπορούν να στηρίζουν πιο ουσιαστικά τους πολίτες και τις οικονομίες τους.
Κυρίες και κύριοι συνάδελφοι, η αποτελεσματική αντιμετώπιση των σημερινών προκλήσεων προϋποθέτει στενή παρακολούθηση των εξελίξεων, προσεκτική αξιολόγηση των δημοσιονομικών δυνατοτήτων και ορθολογική αξιοποίηση κάθε πρόσθετου δημοσιονομικού χώρου που δημιουργείται, με στοχευμένες παρεμβάσεις όπου υπάρχουν αυξημένες ανάγκες. 
Κατά την πεποίθησή μου, το μεγάλο στοίχημα της επόμενης περιόδου δεν είναι μόνο η διατήρηση ικανοποιητικών ρυθμών οικονομικής μεγέθυνσης, αλλά και η ενίσχυση των παραγωγικών δυνατοτήτων της Ελλάδας, ώστε να δημιουργηθούν σταθερές προϋποθέσεις για μακροπρόθεσμη ευημερία και για άμβλυνση των οικονομικών ανισοτήτων.
Η αξιοποίηση των διαθέσιμων πόρων πρέπει να βασίζεται σε σαφείς προτεραιότητες και μετρήσιμα αποτελέσματα. Κάθε μέτρο, κάθε παρέμβαση οφείλει να αξιολογείται όχι μόνο ως προς τη δημοσιονομική του επίπτωση, αλλά και με βάση τη συμβολή του στις επενδύσεις, την παραγωγικότητα, τον εκσυγχρονισμό της δημόσιας διοίκησης, τη διαφάνεια, τη λογοδοσία και την εξωστρέφεια της οικονομίας. 
Η επιτυχία της οικονομικής πολιτικής αποτυπώνεται τελικά στην ικανότητά της να μετατρέπει την οικονομική πρόοδο σε καλύτερη ποιότητα ζωής και να διασφαλίζει ότι τα οφέλη της ανάπτυξης κατανέμονται δίκαια, δημιουργώντας προοπτικές προόδου για το σύνολο της κοινωνίας. 
Αυτός είναι ο στόχος μας ως Νέα Δημοκρατία και ως Κυβέρνηση: Μια Ελλάδα πιο ανθεκτική, πιο ανταγωνιστική, πιο δίκαιη και πιο ισχυρή, με βιώσιμη ανάπτυξη, κοινωνική συνοχή και προοπτική σταθερής προόδου. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε πολύ, κύριε συνάδελφε. 
Τον λόγο τώρα έχει ο Ανεξάρτητος Βουλευτής κ. Ψυχογιός και ακολουθεί ο κ. Λεονταρίδης. 
Ορίστε, έχετε τον λόγο. 
ΓΕΩΡΓΙΟΣ ΨΥΧΟΓΙΟΣ: Ευχαριστώ πολύ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, θα ξεκινήσω την ομιλία μου με ένα ζήτημα το οποίο θεωρώ ότι απασχολεί, τουλάχιστον θα έπρεπε να απασχολεί, το σύνολο του Κοινοβουλίου και αφορά σε είκοσι δύο ανθρώπινες ζωές που τις τελευταίες μέρες χάθηκαν στα ανοικτά της Κρήτης, γιατί κάθε ανθρώπινη ζωή έχει αξία και κάθε ανθρώπινη ζωή έχει την ίδια αξία. Είναι ένα γεγονός το οποίο πέρασε ως «μη είδηση» σχεδόν σε όλα τα μέσα ενημέρωσης και ένα γεγονός το οποίο πλέον παρουσιάζεται ως κανονικότητα και αυτό δεν μπορεί να συνεχιστεί και δεν πρέπει να συνεχιστεί. 
Όμως, αυτό δεν μπορεί να γίνει με ένα σύμφωνο μετανάστευσης της Ευρωπαϊκής Ένωσης, το οποίο είναι αδιέξοδο, είναι απάνθρωπο και καθιστά τις χώρες πρώτης υποδοχής «κροκόδειλους και δεσμοφύλακες» για λογαριασμό ολόκληρης της Ευρώπης. 
Κύριε Υπουργέ, έρχομαι στο νομοσχέδιο. Οτιδήποτε παίρνει ο κόσμος, ένας κόσμος τον οποίον τον έχετε καταντήσει να μην φτάνει ούτε μέχρι τα μέσα του μήνα με το εισόδημά του, είναι καλό, είναι θεμιτό. Διότι από τη μια πλευρά αποτελεί μία νίκη για εμάς που τα ζητάμε τόσα χρόνια, αλλά από την άλλη είναι πολύ λίγα και πολύ αργά. «Too little, too late», δηλαδή. 
Επίσης, τους δίνετε κάτι όταν τους το έχετε πάρει επί δέκα. Και θα εξηγήσω τι εννοώ. Μου αρέσει να μιλάω με στοιχεία, το ξέρετε. Και επειδή ακριβώς κραδαίνετε αρκετοί από εσάς τα στοιχεία της Eurostat, αλλά κατά το δοκούν όπως σας συμφέρει και κάποιοι συνάδελφοι είπαν ότι με τέτοια νομοσχέδια πλησιάζουμε προς την Ευρώπη, με την Κυβέρνησή σας η απόσταση από την Ευρώπη διαρκώς και μεγαλώνει, δυστυχώς. Η απόκλιση μεγαλώνει. 
Παραθέτω, λοιπόν, τα στοιχεία της Eurostat για την άλλοτε κραταιά Πελοπόννησο στην οποία, αυτήν τη στιγμή, σύμφωνα με τα επίσημα στοιχεία, το κατά κεφαλήν ΑΕΠ βρίσκεται στο αποκαρδιωτικό 57% του ευρωπαϊκού μέσου όρου. Ο κίνδυνος φτώχειας και κοινωνικού αποκλεισμού στην Πελοπόννησο είναι στο 38,1%. Η χρηματική ένδεια είναι η ένατη χειρότερη σε όλη την Ευρώπη. Η σοβαρή υλική στέρηση στο 17,2% του πληθυσμού και η στεγαστική κρίση για το 33,3% του πληθυσμού, δηλαδή για το ένα τρίτο του πληθυσμού της Πελοποννήσου, που δαπανά το 40% του εισοδήματος για έξοδα στέγασης -δεύτερη χειρότερη επίδοση στην Ευρωπαϊκή Ένωση. Το 20% έχει αδυναμία επαρκούς θέρμανσης. 
Αυτό αποδεικνύει την αποτυχία πολιτικών όλα αυτά τα χρόνια - μπαίνετε στον όγδοο χρόνο- και δείχνει ακριβώς τη φτωχοποίηση και το άνοιγμα των ανισοτήτων που έχετε επιφέρει. 
Έρχομαι στις συντάξεις. Το 2019, η κυβέρνηση του ΣΥΡΙΖΑ με Πρωθυπουργό τον Αλέξη Τσίπρα είχε θεσμοθετήσει και χορηγήσει την 13η σύνταξη ολόκληρη για τους χαμηλοσυνταξιούχους και αναλογικά για τους συνταξιούχους από εκεί και πάνω. Ήταν ένα μέτρο στο 1 δις κοστολογημένο, το είχατε ψηφίσει τότε. Είχατε δεσμευτεί ότι θα το συνεχίσετε και έχουμε φτάσει σήμερα να έχουν χάσει 7 δισεκατομμύρια οι συνταξιούχοι και να πηγαίνουμε για τα 8 δισεκατομμύρια τον επόμενο χρόνο της διακυβέρνησής σας. 
Για δε τις συντάξεις χηρείας, κάνατε μία παρέμβαση η οποία άφησε έξω χιλιάδες ασφαλισμένους του ΟΓΑ και δεν το έχετε διορθώσει, αλλά ζητάει και αναδρομικά σε πολλούς συνταξιούχους για αυτά τα οποία έχουν λάβει. 
Για δε άλλα ταμεία όπως το ΝΑΤ -μας έχουν έρθει μηνύματα, αλλά έχουμε κάνει και σωρεία κοινοβουλευτικών ερωτήσεων- υπάρχουν συντάξεις οι οποίες εκκρεμούν ως προς την εκκαθάριση και την καταβολή τους, ιδίως όταν είναι πολλά τα ταμεία που έχει κάποιος ασφαλισμένος. Άρα, αυτά πρέπει να τα λύσετε, αλλά δεν το έχετε κάνει όλα αυτά τα χρόνια. 
Κυρίες και κύριοι συνάδελφοι, είναι προφανές και στις δημοσκοπήσεις. Ο κόσμος βοά και το επιβεβαιώνει σε κάθε μέτρηση ότι χρειάζεται πολιτική αλλαγή. Χρειάζεται, όμως, κυρίως αλλαγή πολιτικής από μία προοδευτική και αριστερή κυβέρνηση που σε πολύ πιο δύσκολες συνθήκες έκανε παρεμβάσεις για την κοινωνική δικαιοσύνη και το κοινωνικό κράτος, κυβέρνησε με εντιμότητα και με γνώμονα το δημόσιο συμφέρον και όχι το συμφέρον λίγων και ισχυρών, όπως κάνετε εσείς. 
Και επειδή ακριβώς είμαι σίγουρος ότι και αυτές οι εκλογές που θα έρθουν θα κριθούν, όπως και σε άλλες χώρες, στη συμμετοχή, κλείνω, κύριε Πρόεδρε, με κάτι το οποίο έγραψε ο μεγάλος Μπέρτολ Μπρεχτ: «Η πραγματικότητα είναι εκεί και σε περιμένει. Θέλει να αλλάξει, άλλαξέ την». 
Ευχαριστώ. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε. 
Επόμενος ομιλητής από τη Νέα Δημοκρατία ο κ. Λεονταρίδης. 
Παρακαλώ, έχετε τον λόγο. 
ΘΕΟΦΙΛΟΣ ΛΕΟΝΤΑΡΙΔΗΣ: Ευχαριστώ, κύριε Πρόεδρε.
Κύριε Υπουργέ, κυρίες και κύριοι συνάδελφοι, το πραγματικό μέτρο της οικονομικής πολιτικής δεν βρίσκεται μόνο στους δείκτες της ανάπτυξης, στα δημοσιονομικά αποτελέσματα ή στις επιδόσεις της οικονομίας, αλλά βρίσκεται κυρίως στο κατά πόσο αυτή η πρόοδος φτάνει στην καθημερινότητα του πολίτη, στο εισόδημα που μένει στο τέλος του μήνα, στη δυνατότητα μιας οικογένειας να ανταποκριθεί στις υποχρεώσεις της, στην προοπτική ενός νέου ανθρώπου να οργανώσει τη ζωή του. 
Αυτήν ακριβώς τη σύνδεση επιχειρεί να υπηρετήσει το σημερινό νομοσχέδιο. Με ένα συνολικό πακέτο παρεμβάσεων ύψους 2,2 δισεκατομμυρίων ευρώ, η Κυβέρνηση διαμορφώνει ένα συνεκτικό πλαίσιο φορολογικών ελαφρύνσεων, οικονομικών ενισχύσεων και θεσμικών αλλαγών που απευθύνονται σε ευρύ φάσμα της κοινωνίας. 
Πρώτος άξονας, φορολογία εισοδήματος και επαγγελματίες. Κεντρική θέση στο νομοσχέδιο έχει η φορολογική ελάφρυνση των πολιτών και η στήριξη της παραγωγικής δραστηριότητας. Η επέκταση του μηδενικού φορολογικού συντελεστή στους τρίτεκνους, για εισοδήματα έως 20.0001 ευρώ, αποτελεί μια ουσιαστική αναγνώριση των αυξημένων αναγκών που αντιμετωπίζει μια οικογένεια με τρία παιδιά. 
Αντίστοιχα, η θέσπιση μηδενικού συντελεστή για έως 20.000 ευρώ των κατά κύριο επάγγελμα αγροτών, υπό τις προβλεπόμενες προϋποθέσεις, στέλνει ένα σαφές μήνυμα στήριξης της ελληνικής αγροτικής παραγωγής. Για έναν τόπο όπως οι Σέρρες, όπου ο πρωτογενής τομέας αποτελεί βασικό πυλώνα της τοπικής οικονομίας, αυτή η παρέμβαση έχει ιδιαίτερη σημασία. 
Στο ίδιο πλαίσιο εντάσσεται η μείωση της προκαταβολής φόρου για τους επαγγελματίες από 55% σε 50% από το 2027, καθώς και η διευκόλυνση των φορολογικά συνεπών επιχειρήσεων.
Προβλέπεται επίσης σταδιακή κατάργηση του τέλους επιτηδεύματος για τα νομικά πρόσωπα. Στις παρεμβάσεις για την καθημερινότητα εργαζομένων και επαγγελματιών περιλαμβάνεται ακόμα η θέσπιση αφορολόγητου ορίου ως 6.000 ευρώ ετησίως για τα φιλοδωρήματα. 
Δεύτερος άξονας: Ακίνητα, ΕΝΦΙΑ και ΦΠΑ. Ιδιαίτερη σημασία έχουν και οι παρεμβάσεις για την περιφέρεια. Η επέκταση της μείωσης κατά 50% του ελάχιστου τεκμαρτού καθαρού εισοδήματος για ατομικές επιχειρήσεις σε οικισμούς έως δύο χιλιάδες κατοίκους, αλλά και η απαλλαγή από τον ΕΝΦΙΑ για κύριες κατοικίες στους μικρούς οικισμούς αναγνωρίζουν ότι η παραμονή των ανθρώπων στον τόπο τους χρειάζεται και συγκεκριμένα οικονομικά κίνητρα. Ενδεικτικά στην περιφερειακή ενότητα Σερρών οι δημοτικές κοινότητες του Νέου Πετριτσίου, Σκούταρι, Αλιστράτης, Νέου Σκοπού, Ροδολίβου, Νέας Ζίχνης, Τερπνής και Ποντισμένου εντάσσονται σ’ αυτήν την ευνοϊκή ρύθμιση. 
Θέλω όμως να επισημάνω την ευθυκρισία της ηγεσίας του Υπουργείου Οικονομικών, του Υπουργού κ. Πιερρακάκη και των Υφυπουργών κ.κ. Μαρκόπουλου και Πετραλιά που στην Επιτροπή Οικονομικών αποδέχτηκαν την τροπολογία που προτείναμε με τον κ. Καρασμάνη ενημερώνοντας και τους Βουλευτές Ιωαννίνων κ. Αμυρά και Θεσπρωτίας κ. Γιόγιακα, που ανήκουν σε περιφερειακές ενότητες παραμεθόριες που εφάπτονται των χερσαίων συνόρων και έχουν πληθυσμό από δύο χιλιάδες έως δύο χιλιάδες διακόσιους κατοίκους, να έχουν και αυτές έκπτωση 50% στο τεκμαρτό εισόδημα και την απαλλαγή από τον ΕΝΦΙΑ στην κύρια κατοικία. 
Ακριβώς στην τροπολογία μας βασίζεται η νομοτεχνική βελτίωση για την ένταξη πέντε νέων κοινοτήτων μεταξύ των οποίων το Νέο Σούλι Σερρών, που ανήκουν στις παραμεθόριες χερσαίες περιοχές με πληθυσμό από δύο χιλιάδες έως δύο χιλιάδες διακόσιους κατοίκους, όπως δηλαδή στη δυτική Μακεδονία και εντάσσονται στην πλήρη απαλλαγή της κύριας κατοικίας από τον ΕΝΦΙΑ και στη μείωση κατά 50% στο τεκμαρτό εισόδημα για τις ατομικές επιχειρήσεις. Ευχαριστώ πολύ τους κυρίους Υπουργούς. Ήταν ένα δίκαιο αίτημα και έγινε πράξη. 
Τρίτος άξονας: Ενισχύσεις, αποταμίευση και κοινωνική πολιτική. Το νομοσχέδιο δεν περιορίζεται στην ενίσχυση των εργαζομένων και των επιχειρήσεων μόνο. Περιλαμβάνει σημαντικές παρεμβάσεις για τους συνταξιούχους και τους συμπολίτες μας με αναπηρία. Η αύξηση της ετήσιας οικονομικής ενίσχυσης από τα 300 στα 400 ευρώ από το 2026, με διεύρυνση των δικαιούχων και κατάργηση των εισοδηματικών κριτηρίων για συνταξιούχους άνω των 65 ετών, αποτελεί μία έμπρακτη στήριξη ανθρώπων που έχουν ανάγκη από μεγαλύτερη οικονομική ασφάλεια. 
Εξίσου σημαντική είναι η πρόβλεψη για την ετήσια αναπροσαρμογή των αναπηρικών επιδομάτων η οποία αφορά περίπου 218.000 συμπολίτες μας. Για πρώτη φορά δημιουργείται ένας σταθερός μηχανισμός αναπροσαρμογής, ώστε τα επιδόματα αυτά να μη παραμένουν καθηλωμένα απέναντι στις μεταβολές του κόστους ζωής. 
Στην ίδια κοινωνική κατεύθυνση κινούνται η αύξηση του επιδόματος γέννησης για τις πολύτεκνες οικογένειες με ενίσχυση που φτάνει και ξεπερνά τα 4.500 ευρώ για το τέταρτο παιδί και κάθε επόμενο, η μείωση του ΦΠΑ στα προϊόντα γυναικείας υγιεινής και στις πάνες ακράτειας από 24% σε 13%, καθώς και η μείωση των ασφαλιστικών κρατήσεων των εργαζομένων. Θετική είναι επίσης η πρόβλεψη για τη χορήγηση επιδόματος Χριστουγέννων 500 ευρώ στους δικαιούχους εργαζόμενους του δημοσίου τομέα. 
Θέλω όμως να σταθώ ιδιαίτερα στο δεύτερο μέρος του νομοσχεδίου, στον Ατομικό Επενδυτικό Λογαριασμό Ανηλίκων. Πρόκειται για μια νέα προσέγγιση στην κοινωνική πολιτική. Το κράτος δεν περιορίζεται στην παροχή μιας σημερινής οικονομικής ενίσχυσης, αλλά συμμετέχει στη δημιουργία ενός οικονομικού αποθέματος για κάθε παιδί. Για κάθε ευρώ που καταθέτει η οικογένεια, το κράτος προσθέτει 1 ακόμα ευρώ μέχρι το προβλεπόμενο όριο των 1.200 ευρώ ετησίως. Ακόμα και μικρές τακτικές καταβολές μπορούν έτσι να αποκτήσουν πραγματική αξία σε βάθος χρόνου. 
Με κανόνες προστασίας του κεφαλαίου, φορολογικές απαλλαγές και εποπτευόμενες επενδυτικές επιλογές δημιουργείται μία δυνατότητα που όταν το παιδί ενηλικιωθεί μπορεί να αξιοποιηθεί για τις σπουδές του, την επαγγελματική του πορεία ή την απόκτηση κατοικίας. Είναι μια επένδυση όχι μόνο στην αποταμίευση αλλά και στη χρηματοοικονομική παιδεία της νέας γενιάς. 
Κυρίες και κύριοι συνάδελφοι, για την ελληνική περιφέρεια η οικονομική πολιτική δεν μπορεί να εξαντλείται σε οριζόντια μέτρα. Χρειάζεται να λαμβάνει υπόψη τις πραγματικές ανάγκες των τοπικών κοινωνιών, τη δημογραφική πίεση, τη δυσκολία διατήρησης της παραγωγικής δραστηριότητας και την ανάγκη δημιουργίας ευκαιριών για τους νέους ανθρώπους. 
Το παρόν νομοσχέδιο από τη φορολογική στήριξη των αγροτών και των μικρών επιχειρήσεων μέχρι τα κίνητρα για την αξιοποίηση κατοικιών και την ενίσχυση των οικογενειών και των παιδιών τους διαμορφώνει ένα πλαίσιο που μπορεί να συμβάλει στη συγκράτηση του πληθυσμού και στην ενδυνάμωση της περιφέρειας. 
Βεβαίως καμία νομοθετική πρωτοβουλία δεν λύνει από μόνη της όλα τα προβλήματα. Εκείνο που έχει σημασία είναι να υπάρχει συνέχεια, συνέπεια, αξιολόγηση αποτελέσματος. Η οικονομική ανάπτυξη αποκτά πραγματικό περιεχόμενο όταν μεταφράζεται σε καλύτερους όρους ζωής, σε περισσότερες δυνατότητες για τις οικογένειες, σε ισχυρότερες επιχειρήσεις και σε μια περιφέρεια που μπορεί να κρατήσει τους ανθρώπους της. 
Σας ευχαριστώ.
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε. 
Τον λόγο τώρα έχει από τον ΣΥΡΙΖΑ ο κ. Καριπίδης. 
ΙΩΑΝΝΗΣ ΚΑΡΙΠΙΔΗΣ: Κύριε Πρόεδρε, κύριε Υπουργέ, αγαπητοί συνάδελφοι, έχω πει πολλά για το νομοσχέδιο και σαν εισηγητής του νομοσχεδίου από πλευράς του ΣΥΡΙΖΑ. Θα ήθελα για λίγο να κάνω μία μικρή αναδρομή με μερικές σκέψεις για αυτά που ακούστηκαν και ακούγονται από κυβερνητικούς Βουλευτές. 
Οι συνάδελφοι ενθουσιάζονται με την ανάπτυξη που υπάρχει το 2026 και τη συγκρίνουν με το 2019. Συμπεριφέρονται σαν η πολιτική ιστορία της χώρας και η οικονομική ιστορία της χώρας να αρχίζει από το 2019 με την ανεργία που ήταν στο 17,5% και τώρα κατέβηκε στο 8% και ξεχνούν ότι το 2015, το οποίο ήταν τέσσερα χρόνια μόνο πιο πριν, η ανεργία με κυβέρνηση Σαμαρά- Βενιζέλου ήταν στο 27,5% και ο ΣΥΡΙΖΑ με επίπονες προσπάθειες σε συνθήκες κρίσης την κατέβασε 10 μονάδες. 
Να θυμηθούμε τις μειώσεις του ΑΕΠ οι οποίες συνέβησαν εκείνα τα χρόνια. Πριν αναλάβει ο ΣΥΡΙΖΑ ήταν πολεμικών περιόδων. Ήταν μειώσεις καταστροφικές για τη χώρα λόγω των μνημονίων. Να σας θυμίσω ότι υπήρξε Υπουργός Οικονομικών το 2008 ο οποίος εμφάνισε έλλειμμα στην εκτέλεση του προϋπολογισμού 15,8%. Κι αυτό είναι κάτι το οποίο δεν προσιδιάζει σε καμία δυτική οικονομία. 
Αυτά τα λέω γιατί βλέπω ότι δεν τηρούνται αναλογικά αυτά τα οποία πρόσφερε κάθε χώρος και υπάρχει συκοφάντηση των προσπαθειών μιας παράταξης η οποία ήρθε για να βάλει μια τάξη σε αυτά τα οποία δεν μπορούσαν να γίνουν μέχρι τότε. Αυτά για το παρελθόν, γιατί τουλάχιστον εγώ δεν θέλω να ακούω χωρίς κριτική αυτά τα οποία βλέπουν μονόπλευρα κάποιοι.
Θα περάσω επί τροχάδην πάλι σε αυτά τα οποία αφορούν το νομοσχέδιό μας σήμερα. Η σημερινή συνεδρίαση είναι η στιγμή που η επικοινωνία πρέπει να δώσει τη θέση της στην πολιτική ουσία. Τα κυβερνητικά συνθήματα και οι πανηγυρικές παρουσιάσεις δεν μπορούν να υποκαταστήσουν την πραγματικότητα που βιώνουν οι πολίτες. Το πραγματικό ερώτημα δεν είναι τι υπόσχεται η Κυβέρνηση, είναι τι αλλάζει στην καθημερινότητα της κοινωνίας. Η κυβερνητική Πλειοψηφία επιχείρησε για ακόμη μια φορά να παρουσιάσει μια εικόνα οικονομικής ευημερίας η οποία απέχει σημαντικά από την πραγματικότητα των ελληνικών νοικοκυριών. 
Ο κ. Μητσοτάκης και το οικονομικό επιτελείο βρέθηκαν αντιμέτωποι με μια σοβαρή πολιτική αντίφαση. Για μήνες διακήρυτταν ότι ο δημοσιονομικός χώρος για την επόμενη διετία είναι αυστηρά περιορισμένος στα 2,2 δισεκατομμύρια ευρώ υποστηρίζοντας ότι με κάθε πρόσθετη κοινωνική παροχή θα κινδύνευε η δημοσιονομική ισορροπία. 
Ο δημοσιονομικός χώρος δεν είναι, όμως, απλώς ένας αριθμός. Είναι αποτέλεσμα πολιτικών επιλογών, προτεραιοτήτων και κοινωνικών συσχετισμών. Δυστυχώς, σ’ αυτήν τη λογική εγκλωβίστηκαν και άλλες δυνάμεις της Αντιπολίτευσης. Το  ΠΑΣΟΚ, αλλά και ο πολιτικός σχηματισμός του Αλέξη Τσίπρα, υιοθέτησαν ως δεδομένο το κυβερνητικό όριο και κατέθεσαν προγράμματα προσαρμοσμένα στις κυβερνητικές παραδοχές. Έτσι, η συζήτηση περιορίστηκε σε ανακατανομή της δημοσιονομικής στενότητας, χωρίς να αμφισβητείται το πλαίσιο που την επέβαλε.
Ο ΣΥΡΙΖΑ-Προοδευτική Συμμαχία ήταν η πολιτική δύναμη που αμφισβήτησε εξ αρχής αυτό το τεχνητό δημοσιονομικό ταβάνι, υπερασπιζόμενος την άποψη ότι η δημοσιονομική πολιτική οφείλει να υπηρετεί την κοινωνία και όχι να περιορίζει εκ των προτέρων τις ανάγκες της. 
Αλλά και τα ευρωπαϊκά στοιχεία αποτυπώνουν την πραγματικότητα. Η ΕΛΣΤΑΤ, τελευταία, εμφάνισε τον μέσο μισθό στην Ελλάδα -και δεν το σχολίασε κανένας από την κυβερνητική πλευρά- στα 18.800 ευρώ, όταν ο μέσος όρος της Ευρωπαϊκής Ένωσης είναι περίπου στα 41.500 ευρώ. Είμαστε στο 45% του ευρωπαϊκού μέσου μισθού. Το ίδιο συμβαίνει και για το διαθέσιμο εισόδημα. Είμαστε περίπου στο 66% με 68%, όταν αυτό το μετράμε σε μονάδες αγοραστικής δύναμης. Η πραγματική ατομική κατανάλωση βρίσκεται στην εικοστή πρώτη θέση. Το ΑΕΠ ανά κάτοικο, σε όρους αγοραστικής δύναμης, είναι στο 68%. Ο κίνδυνος φτώχειας ή κοινωνικού αποκλεισμού ανέρχεται στο 27,5%. Όλα αυτά δίνουν μια εικόνα η οποία δεν είναι ευχάριστη και, κυρίως, δεν προσφέρεται για πανηγυρισμούς. Μια χώρα μπορεί να εμφανίζει ανάπτυξη στα χαρτιά και ταυτόχρονα να αφήνει την κοινωνία πίσω της. Και αυτό ακριβώς συμβαίνει σήμερα στην Ελλάδα. 
Κύριε Υπουργέ, το 2025 προβλέπονταν πλεονάσματα 2,4% και το πλεόνασμα έφτασε στο 5,1% με υπεραπόδοση 6,5 δισεκατομμυρίων ευρώ. Για το 2026, ενώ προβλέπατε πλεόνασμα 3,6%, τα στοιχεία του ενιαμήνου δείχνουν ήδη πλεόνασμα 11 δισεκατομμυρίων ευρώ. Αυτά δεν είναι μεμονωμένες αποκλίσεις. Είναι  επαναλαμβανόμενη πρακτική. Συντηρητικές προβλέψεις, πολύ υψηλότερες εισπράξεις και στη συνέχεια πανηγυρισμοί, χωρίς αντίστοιχο μέρισμα στην κοινωνία. 
Στην τετραετία 2022-2025, σύμφωνα με τα στοιχεία που έχουμε καταθέσει, αφαιρέθηκαν από την κοινωνία 17,3 δισεκατομμύρια ευρώ σε υπερπλεονάσματα, κυρίως μέσω της ακρίβειας και του επακολουθούντος ΦΠΑ. Παράλληλα, στον τομέα της ενεργειακής ανθεκτικότητας, η εθνική ρήτρα διαφυγής επέτρεπε αύξηση αναπτυξιακών δαπανών έως το 0,6% του ΑΕΠ, δηλαδή 1,6 δισεκατομμύρια. Ζητήθηκε από την Κυβέρνησή μας 1 δισεκατομμύριο, αφήνοντας κενό και αναξιοποίητο το άλλο 0,6 δισεκατομμύριο ευρώ. 
Η Κυβέρνηση, επομένως, δεν εξαντλεί τις δυνατότητες του ευρωπαϊκού πλαισίου. Επιλέγει να διατηρεί υψηλή φορολογική επιβάρυνση, την ώρα που οι πολίτες δυσκολεύονται να καλύψουν βασικές ανάγκες. 
Έρχομαι τώρα στο θέμα της επιδότησης με 1.200 ευρώ για τα νέα παιδιά, για τους νέους, οι οποίοι από δύο ετών μπορούν να αποταμιεύσουν οι οικογένειές τους με τη βοήθεια του κράτους τα 1.200 ευρώ. Τελικά όμως, αυτοί που μπορούν να αποταμιεύσουν καλώς, αυτοί που δεν μπορούν όμως; Τα φτωχά νοικοκυριά; Τι ακριβώς συμβαίνει; Γιατί μετατρέπουμε την κοινωνική πρόνοια σε επιδότηση επενδυτικών προϊόντων για όσους έχουν ήδη τη δυνατότητα αποταμίευσης; 
Τέλος, στο Πρόγραμμα Δημοσίων Επενδύσεων, το αυξάνουμε αυτό κατά 300 εκατομμύρια ευρώ, ενώ το νομοσχέδιο προβλέπει δώδεκα διαφορετικές ημερομηνίες έναρξης της ισχύος αυτής της αύξησης του Προγράμματος Δημοσίων Επενδύσεων.
Ως ΣΥΡΙΖΑ Προοδευτική Συμμαχία, δεν θέλουμε να περιοριζόμαστε μόνο σε κριτική -τα έχουμε πει, εξάλλου. Έχουμε καταθέσει ολοκληρωμένο πρόγραμμα, κοστολογημένο και κοινωνικά δίκαιο πρόγραμμα, παρεμβάσεων περίπου 5 δισεκατομμυρίων ευρώ το έτος, αξιοποιώντας ευρωπαϊκές δημοσιονομικές ευελιξίες. Προτείνουμε άμεση φορολογική ανακούφιση και πάταξη της ακρίβειας. Προσωρινό μηδενισμό του ΦΠΑ σε βασικά τρόφιμα, φάρμακα, βρεφικά και είδη υγιεινής με μόνιμη μείωση του ΦΠΑ κατά 30% στα νησιά. 
Λόγω επαγγέλματος, θα ήθελα να σταθώ λίγο στα φάρμακα. Δεν βλέπω τον λόγο που δεν μπορούμε να βάλουμε μηδενική συμμετοχή στους συνταξιούχους μας, ειδικά σε φάρμακα τα οποία είναι γενόσημα. Με τον τρόπο αυτό θα βοηθήσουμε και στην εθνική οικονομία -έχουμε καλή φαρμακοβιομηχανία- και παράλληλα θα ελαφρώσουμε συμπατριώτες μας, κυρίως παίρνοντας φάρμακα που παράγονται στην Ελλάδα. 
Προτείνουμε αποκατάσταση των εισοδημάτων και εργασιακών δικαιωμάτων, επαναφορά του δέκατου τρίτου μισθού στο Δημόσιο και της δέκατης τρίτης σύνταξης, κατάργηση προσωπικής διαφοράς και κατάργηση της εισφοράς αλληλεγγύης συνταξιούχων, η οποία επιβλήθηκε το 2010, έχει σήμερα συλλέξει στον ΑΚΑΓΕ περίπου 22 δισεκατομμύρια και δεν βλέπουμε τον λόγο να συνεχίζεται αυτή η αφαίμαξη των συντάξεων. 
Προτείνουμε, επίσης, πραγματική στεγαστική πολιτική, κατάργηση του «Ηρακλή», προστασία πρώτης κατοικίας, μετατροπή του ΕΦΚΑ σε εθνικό επενδυτή με εγγυήσεις 12 δισεκατομμυρίων ευρώ για εξαγορά κόκκινων στεγαστικών δανείων και δημιουργία κοινωνικής κατοικίας -εάν δεν ανεβάσουμε την προσφορά κατοικίας, δεν θα λυθεί τίποτα- με αυστηρό πλαφόν στις βραχυχρόνιες μισθώσεις. 
Κυρίες και κύριοι συνάδελφοι, η συζήτηση δεν αφορά απλώς το συγκεκριμένο νομοσχέδιο. Αφορά δύο διαφορετικές αντιλήψεις για την οικονομία και την κοινωνία. 
Σας ευχαριστώ.
(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)
ΠΡΟΕΔΡΕΥΩΝ (Γεώργιος Γεωργαντάς): Και εμείς ευχαριστούμε, κύριε συνάδελφε. 
Τον λόγο τώρα έχει από το ΠΑΣΟΚ – Κίνημα Αλλαγής η κ. Βατσινά.
Παρακαλώ, κυρία συνάδελφε. 
ΕΛΕΝΗ ΒΑΤΣΙΝΑ: Ευχαριστώ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, προφανώς το μόνο σίγουρο είναι ότι το Υπουργείο Οικονομικών έχει πολύ ευφάνταστους τρόπους ώστε μία φορά την εβδομάδα να μας δείχνει πόσο χιούμορ έχει. Διότι μόνο ως αστείο μπορούμε να συζητάμε αν αυτές οι διατάξεις, μετά από τόσα χρόνια αναμονής του ελληνικού λαού, ανταποκρίνονται στις πραγματικές ανάγκες του. 
Σας ακούμε από το πρωί να λέτε για δημοσιονομικούς δείκτες και πλεονάσματα. Δεν ακούσαμε, όμως, μια παραδοχή ότι η ακρίβεια διαβρώνει τα εισοδήματα. Το κόστος ενέργειας, οι τιμές βασικών αγαθών, τα ενοίκια έχουν εξαντλήσει νοικοκυριά και επιχειρήσεις και η Κυβέρνηση παρουσιάζει μια εικόνα οικονομικής επιτυχίας. 
Πότε συναντήσατε, κύριε Υπουργέ, τελευταία φορά, κάποιον μικρό επαγγελματία, κάποιον φορέα, κάποιον από το επιμελητήριο; Σας έχει μιλήσει κανείς για τζίρο που επαρκεί για να καλύψει τις μηνιαίες υποχρεώσεις του ή μήπως συναντήσατε κάποιον εργαζόμενο ή συνταξιούχο που σας είπε «Μπράβο, μπράβο, ωραίοι οι μακροοικονομικοί δείκτες σας, κύριε Υπουργέ, μετά τις 20 του μήνα θα φάμε τους οικονομικούς δείκτες των αιτιολογικών σας εκθέσεων». Λογικά, όποιον συναντήσετε -αν συναντήσετε- θα σας πει ότι η φορολογική πολιτική της Κυβέρνησής σας είναι καταπιεστική. 
Εδώ και χρόνια οι μικρομεσαίες επιχειρήσεις αντιμετωπίζονται ως εύκολη πηγή φορολογικών εσόδων με βάση έναν τεκμαρτό τρόπο φορολόγησης που δεν ανταποκρίνεται στην πραγματική οικονομική τους δραστηριότητα, ούτε στην οικονομική πραγματικότητα. 
Δεν μπορεί, λοιπόν, να κατασπαράζετε επί τρία χρόνια τους μικρομεσαίους επαγγελματίες και να έρχεστε σήμερα και να λέτε ότι αυτό είναι η γενναία φορολογική μεταρρύθμιση ενός προβλήματος που εσείς οι ίδιοι δημιουργήσατε. Ακόμη και η μείωση της προκαταβολής φόρου από το 55% στο 50% παραμένει ισχνή σε σχέση με τις πραγματικές ανάγκες ρευστότητας των μικρών επιχειρήσεων.
Φτάνει πια με τις αποσπασματικές παρεμβάσεις που τις βαφτίζετε μεταρρύθμιση, ενώ στην ουσία είναι άλλο ένα ασήμαντο μέτρο που πέφτει στο κενό όσο ανεβαίνει ο πληθωρισμός. Αυτή η πραγματικότητα είναι εμφανής και στην Κρήτη και στο Ηράκλειο -δεν είναι Ελλάδα μόνο η πρωτεύουσα, κύριε Υπουργέ- εκεί όπου η οικονομία στηρίζεται σε χιλιάδες μικρές και πολύ μικρές επιχειρήσεις, στον τουρισμό, στην εστίαση, στο εμπόριο και στην αγροτική παραγωγή. Πρόκειται για επιχειρήσεις που δεν διαθέτουν την οικονομική αντοχή μεγάλων ομίλων και που καλούνται να διαχειριστούν καιρικά φαινόμενα, κόστος, καύσιμα, ενοίκια και φορολογικές υποχρεώσεις. 
Εκτός, λοιπόν, από τα προβλήματα αυτά, αγνοείτε και τις ιδιαιτερότητες ολόκληρης της περιφερειακής οικονομίας. Η επιτάχυνση των φορολογικών αποσβέσεων για τον μηχανολογικό εξοπλισμό, λέτε ότι, μπορεί να λειτουργήσει ως κίνητρο επενδύσεων. Ας αναρωτηθούμε, όμως, πόσες μικρές επιχειρήσεις έχουν σήμερα τη δυνατότητα να πραγματοποιήσουν τέτοιες επενδύσεις. 
Η μείωση του ΦΠΑ σε συγκεκριμένα προϊόντα προσωπικής υγιεινής είναι μια πάγια θέση του ΠΑΣΟΚ που, για ακόμη μία φορά, την υιοθετείτε αποσπασματικά. Σας υπενθυμίζουμε, για το επόμενο νομοσχέδιο που θα θελήσετε να υιοθετήσετε κάτι από το κοινωνικό μας πρόγραμμα, ότι μηδενικό ΦΠΑ πρέπει να έχει και το βρεφικό γάλα και τα βασικά βρεφικά αγαθά. Δεν έχετε απαντήσει, βέβαια, με ποιον μηχανισμό θα διασφαλιστεί ότι η μείωση ΦΠΑ θα περάσει στις τελικές τιμές και δεν θα απορροφηθεί από την αγορά.

Κύριε Πρόεδρε, θα ήθελα να σταθώ ιδιαίτερα στις τροπολογίες που καταθέσαμε, διότι αποτυπώνουν την αντίληψη του ΠΑΣΟΚ για την οικονομική και κοινωνική ζωή της χώρας μας. 
Πρώτον, καταθέσαμε τροπολογία για την απαλλαγή των δήμων από το τέλος ταφής αποβλήτων. Κάποια στιγμή η Κυβέρνησή σας χρωστάει να νομοθετήσει ουσιαστικά για την οικονομική στήριξη των δήμων, που είναι εγκλωβισμένοι στην υποχρηματοδότηση και στην εξασφάλιση πόρων με το σταγονόμετρο. 
Στο Ηράκλειο και συνολικά στην Κρήτη, η διαχείριση των απορριμμάτων αποτελεί ένα κρίσιμο ζήτημα. Το τέλος ταφής προβλέπεται να φτάσει στα 45 ευρώ ανά τόνο το 2026, στα 50 ευρώ το 2027 και στα 55 ευρώ από το 2028. Το κόστος αυτό κινδυνεύει να μεταφερθεί στους δημότες και στις μικρές επιχειρήσεις μέσω των δημοτικών τελών. Προφανώς, σιωπή από το Υπουργείο σας για τη δίκαιη αυτή η πρόταση του ΠΑΣΟΚ. 
Γιατί άλλο σιωπήσατε; Άλλη μία φορά σιωπήσατε για την επέκταση της τακτικής επιδότησης ανεργίας των εποχικά εργαζομένων. Ολοκληρώθηκε η τουριστική περίοδος και οι χιλιάδες εργαζόμενοι που απασχολούνται για ένα μόνο μέρος του έτους καλούνται να επιβιώσουν για μήνες χωρίς επαρκές εισόδημα. Προτείνουμε εδώ και χρόνια να αναγνωριστεί ένα επίδομα ανά ημέρες εργασίας, ώστε ο εργαζόμενος του τουρισμού να πάψει να είναι εργαζόμενος δεύτερης κατηγορίας. 
Τρίτη πρόταση του ΠΑΣΟΚ. Προτείνουμε τη διόρθωση μιας αδικίας που αφορά στο επίδομα μητρότητας στον επισιτισμό και στον τουρισμό. Μια γυναίκα που εργάζεται σε ξενοδοχείο ή επιχείρηση εστίασης δεν μπορεί να μην απολαμβάνει τις παροχές μητρότητας επειδή ο ασφαλιστικός της χρόνος έχει κατανεμηθεί σε διαφορετικούς ασφαλιστικούς φορείς. Η τροπολογία μας προβλέπει τον συνυπολογισμό του πραγματικού χρόνου ασφάλισης για τις εργαζόμενες μητέρες. Γιατί η μητρότητα πρέπει να πάψει να είναι επαγγελματικό και οικονομικό μειονέκτημα για μία γυναίκα, για να έχει πραγματικό νόημα μια κοινωνική πολιτική για το δημογραφικό πρόβλημα της χώρας μας. 
Άφησα για το τέλος μια τροπολογία που έχει αξία για τις πιο ευάλωτες κοινωνικές ομάδες της χώρας. Η αύξηση της ενίσχυσης των ευάλωτων κοινωνικών ομάδων από τα 300 στα 400 ευρώ δεν είναι μόνιμη και ουσιαστική ενίσχυση των συντάξεων. Είναι επίδομα και είναι ένας εμπαιγμός, διότι πρόκειται για 8,3 ευρώ το μήνα περισσότερα. Με αποκλεισμούς δικαιούχων λόγων ηλικιακών κριτηρίων, με αδυναμία να βρεθεί μια φόρμουλα για τις περιπτώσεις ανασφάλιστης των συζύγων ή των πολύτεκνων μητέρων, που έχουμε πάρα πολλές στην Κρήτη και την ελληνική επαρχία γενικά, που εκείνα τα χρόνια εργάζονταν στο σπίτι ή στην οικογενειακή επιχείρηση χωρίς να λαμβάνουν σήμερα σύνταξη. Δεν αντέχει στη λογική και δεν ανταποκρίνεται στην πραγματικότητα το να δώσει η Κυβέρνηση 8,33 ευρώ το μήνα στους συνταξιούχους της χώρας, σε αυτούς που λόγω των κυβερνήσεών σας, λόγω Τσίπρα και Μητσοτάκη, τα τελευταία χρόνια έχουν προσφύγει σε τόσα δικαστήρια για να δικαιωθούν όλες αυτές τις περικοπές και συνεχίζουν να προσφεύγουν ελλείψει μιας κυβερνητικής πολιτικής που σέβεται τον συνταξιούχο. 
Κλείνοντας, κύριε Πρόεδρε, αυτές οι παρεμβάσεις είναι ο πυρήνας της οικονομίας, της εργασίας και της κοινωνικής προστασίας. Η χώρα χρειάζεται μια οικονομική στροφή, μια πολιτική που θα στηρίζει την παραγωγή, θα προστατεύει τη μικρομεσαία επιχειρηματικότητα, θα φέρει ξανά σταδιακά τη δέκατη τρίτη σύνταξη στον συνταξιούχο, θα φέρει ξανά τον δέκατο τρίτο μισθό στο δημόσιο υπάλληλο. Όχι άλλες φορολογικές αδικίες, όχι άλλες αναξιοπρεπείς συνθήκες εργασίας, όχι άλλη αναμονή του επόμενου μισθού για να καλύψει τις τρύπες του προηγούμενου μήνα. 
Το ΠΑΣΟΚ έχει πλέον έτοιμο πρόγραμμα διακυβέρνησης, προτάσεις και λύσεις για την αναξιοκρατία της Νέας Δημοκρατίας. Εσείς πατάτε με το ένα πόδι στο πρόγραμμα του ΠΑΣΟΚ και προσπαθείτε να σώσετε ό,τι δεν σώζεται επτά χρόνια μετά και με το άλλο πόδι πατάτε εκτός της διακυβέρνησης της χώρας, ακριβώς εκεί θα σας τοποθετήσει ο ελληνικός λαός. 
Σας ευχαριστώ πολύ. 
(Χειροκροτήματα)
ΠΡΟΕΔΡΕΥΩΝ (Γεώργιος Γεωργαντάς): Εμείς ευχαριστούμε, κυρία συνάδελφε. 
Τελευταίος ομιλητής από τον κατάλογο για σήμερα είναι ο Ανεξάρτητος Βουλευτής, ο κ. Κόντης. 
ΙΩΑΝΝΗΣ ΚΟΝΤΗΣ: Ευχαριστώ, κύριε Πρόεδρε, κυρίες και κύριοι εναπομείναντες συνάδελφοι εν τη Αιθούση. Κύριε Υπουργέ, κύριε Πετραλιά, επειδή πραγματικά σας θεωρώ από τους λίγους Υπουργούς που έχουν περάσει που έχετε απόλυτη γνώση του αντικειμένου σας -πραγματικά το λέω χωρίς κανένα ίχνος υπερβολής- σας λυπάμαι. Ξέρετε γιατί; Σας λυπάμαι και σας συναισθάνομαι γιατί ακούτε πράγματα τα οποία ξέρετε ότι οι επόμενες κυβερνήσεις θα κάνουν τα ίδια, αν είναι άλλες κυβερνήσεις. Είμαι σίγουρος γι’ αυτό. Γιατί το μεγάλο πρόβλημα ξεκινάει από την καταδυνάστευση της Ευρωπαϊκής Ένωσης. 
Απ’ όταν η Ευρωπαϊκή Ένωση, καλώς ή κακώς -και το ξέρετε καλύτερα από μένα γιατί είστε καλός, σας είπα, στα οικονομικά- επέβαλε μνημόνια, επέβαλε ό,τι επέβαλε εδώ στην Ελλάδα και πτώχευσε τους Έλληνες, αφαίρεσε το δικαίωμα παραγωγής, αφαίρεσε τα δικαιώματα οικονομικής ελευθερίας θα έλεγα, επέβαλε την ασφυξία που επιβάλλει δημοσιοοικονομικά, δεν έχει νόημα να συζητάμε. 
Κι εγώ τώρα συζητώ και σχολιάζω -γιατί δεν έχουμε και ψήφο εμείς οι Ανεξάρτητοι και θα το λέω σε κάθε ομιλία εδώ, επιμένω να μιλάω χωρίς να ψηφίζουμε και κάτι πρέπει να γίνει γι’ αυτό τώρα ή αργότερα- αλλά κάτι πρέπει να γίνει με τις εντολές αυτές που έρχονται από τις Βρυξέλλες σε όλα τα θέματα. Όλο αυτό το δημοσιοοικονομικό εγώ θα το συνδέσω με την απειλή του κ. Μερτς, ο οποίος μας είπε ότι αν δεν δώσουμε 70 δισεκατομμύρια για την Ουκρανία, θα μπλοκάρει τον προϋπολογισμό της Ευρωπαϊκής Ένωσης. Ο κ. Μερτς. 
Αυτοί, λοιπόν, οι τύποι, για τους οποίους είχα πει μια φορά εάν έρχονται στην Ελλάδα για να μας επιβάλλουν ό,τι επιβάλλουν -συγγνώμη, αν θα φανεί περίεργο- να τους υποδεχόμαστε με γιαούρτια, είναι άνθρωποι οι οποίοι δεν ξέρουν τι λένε, δεν ξέρουν πώς ζει ο κόσμος. Ζουν σε χρυσά κλουβιά. Βγαίνουν μέσα από τράπεζες και από τραπεζίτες και έρχονται να κυβερνήσουν τον κόσμο, την Ευρωπαϊκή Ένωση και δυστυχώς, οι πολίτες της Ευρωπαϊκής Ένωσης υπόκεινται στη μοίρα τους χωρίς να γνωρίζουν ποιο είναι το μέλλον τους. 
Δεν υπάρχει μέλλον δημοσιονομικά, κύριε Υπουργέ. Θα δούμε τώρα στον επόμενο προϋπολογισμό και στο μεθεπόμενο συνέχεια να πηγαίνει κατηφορικά. Όλες οι κοινωνικές δαπάνες θα πηγαίνουν κατηφορικά. Και θέλω να δω και τον κ. Μερτς αυτά τα δισεκατομμύρια που θέλει να δώσουμε στην Ουκρανία, γιατί συμμετέχουμε και εμείς, δεν μπορούσαν να πάνε στις χώρες τις ευρωπαϊκές, στην Ελλάδα, ένα μέρος, στην κοινωνική πολιτική και να σταματήσει παράλληλα και η δυνατότητα συνέχισης ενός πολέμου, ο οποίος είναι ατέρμων; Δεν πρόκειται να τελειώσει αυτός ο πόλεμος. Έχουν βρει όλοι μια πατέντα. Αυτοί που πουλάνε όπλα, πουλάνε όπλα. Αυτοί που ζητάνε να δανείσουν, δανείζουν. Αυτοί που ζητάνε να πνίξουν τον κόσμο, πνίγουν. Είναι ό, τι καλύτερο έχει βρεθεί. Δεν ξέρω μήπως είναι όλοι συνένοχοι στον πόλεμο αυτό. Όλοι συναινούν. Δεν υπάρχει Ρωσία και Ουκρανία. Μήπως όλοι είναι ένα matrix, ένα παιχνίδι, για να φτάσουν την οικονομία των πολιτών να γίνει τα σμπαράλια που θα γίνουν. 
Δεν θα μιλήσω για τα θέματα αυτά τώρα αν κόψατε ένα πενηντάρικο από την προκαταβολή φόρου κλπ. Εντάξει, τόσο μπορείτε, τόσο κάνατε. Θέλω να πω επειδή έχω πολλούς συναδέλφους που με ρωτάνε, υπάρχει ένα θέμα με τις συντάξεις του ΝΑΤ, των ανθρώπων δηλαδή που ταξίδεψαν χρόνια στα πλοία -το έχω πάθει κι εγώ αυτό- και ψάχνουν να βρουν τα συντάξιμα χρόνια τους όσοι ήταν σε συμβεβλημένα πλοία -προσέξτε, δεν το γνωρίζετε αυτό γιατί δεν υπάρχει νομίζω σήμερα σε μεγάλη ευρύτητα- τα οποία ήταν με ξένη σημαία. Πλήρωναν, δηλαδή, οι ναυτικοί τα απομαχικά τους για τη σύνταξη, πλήρωναν και οι εφοπλιστές και χάθηκαν αυτά. Γιατί αν δεν έπαιρνες στο περίφημο discharge που λέγαμε εμείς να το βεβαιώσει στο ΝΑΤ τότε -δεν το έκανε κανείς γιατί ξανάφευγε, ταξίδευε- εξαφανίζονταν και χάθηκαν.
 Υπάρχουν, λοιπόν, άνθρωποι που έχασαν δέκα και δεκαπέντε χρόνια συντάξιμα ναυτικής υπηρεσίας. Κάπως πρέπει να βρεθεί, είτε με τα χαρτιά που θα κρατάνε από το φυλλάδιο, ακόμα και αν δεν προσκόμισαν τη βεβαίωση αυτή στο ΝΑΤ, να βεβαιωθεί η υπηρεσία τους. Και μην ξεχνάτε ότι ο κάθε χρόνος σε εμάς, στα ποντοπόρα είναι 1,3. Τότε τουλάχιστον ήταν 1,3, δηλαδή δέκα χρόνια, δεκατρία χρόνια. Είναι σημαντικό και πρέπει να δούμε πώς θα λύσουμε αυτό το θέμα. Έχει ανθρώπους που δεν μπορούν να συμπληρώσουν τη σύνταξή τους και ταξίδεψαν τριάντα χρόνια.  Δεν μπορούν να πάρουν σύνταξη.
 Να πω και κάτι άλλο, κύριε Υπουργέ, ποδοσφαιρικό, αθλητικό. Έχουμε ψηφίσει δύο ή τρία αθλητικά νομοσχέδια στα οποία ο κ. Βρούτσης με καλούσε, ειδικά εμένα όταν ήμουν σε κοινοβουλευτική ομάδα, ψήφιζα ακόμα τότε, να τα ψηφίσω λέγοντας μου: «Κύριε Κόντη, σε παρακαλώ ψήφισε το για να κάθονται οι οπαδοί δίπλα-δίπλα».
 Προχθές, λοιπόν, η ομάδα με την οποία ασχολούμαι, ο Ηρακλής, έπαιξε με τον Παναθηναϊκό. Πήραν κάποιοι οπαδοί του Παναθηναϊκού ή  κάποιοι οπαδοί, δεν ξέρω ποιοι ήταν, από το ίντερνετ εισιτήρια και ήρθαν στο γήπεδο. Είδα να απειλούμαστε τη Δευτέρα από τη ΔΕΑΒ, από οποιουσδήποτε υπευθύνους, με πρόστιμα τεράστια επειδή ήρθαν οι οπαδοί αυτοί στο γήπεδο. 
Πρώτον, για μένα αυτό είναι καταχρηστικό, όταν υπάρχουν οι δρακόντειοι νόμοι που ψηφίσαμε, κάμερες, ιδιώνυμα κτλ. Είπαμε ότι τους κάναμε για να έρθουν οι οπαδοί δίπλα. Και μέχρι να τους βγάλουν και να τους πάνε στην εξέδρα τη γωνιακή, ήταν δίπλα με τους δικούς μας. Χέρια έδιναν. Δεν συνέβη το παραμικρό. Αυτή η εικόνα που θα έπρεπε να διαφημίζεται, έγινε εικόνα αποτροπής για το κράτος που ψήφισε τον νόμο, ο οποίος ήθελε να τους φέρει δίπλα -το οξύμωρο ακούστε- και απειλούμαστε και με πρόστιμο γιατί πριν βγάλει την απαγόρευση ο κ. Βρούτσης την Παρασκευή πριν τον αγώνα, είχαν αγοράσει εισιτήρια από την Τρίτη.
Την Παρασκευή εμείς είπαμε ότι δεν θα πάρει κανείς εισιτήριο, όταν βγήκε η απαγόρευση. Δεν είχε βγει καμία. Μάλιστα αυτόνομα ο καθένας πήρε, Θεσσαλονικείς κ.λπ.. Το λέω για να καταλάβετε ότι νομοθετούμε κάποια θέματα τα οποία μπορεί εσάς να μην σας πειράζουν, μπορεί να μην ενοχλούν κανέναν εδώ, ενοχλούν χιλιάδες κόσμου, στη Θεσσαλονίκη ειδικά, οι οποίοι -σας έχω πει- το ποδόσφαιρο το βλέπουν πάνω από την πολιτική. Δεν το έχετε καταλάβει. Είναι πάνω από την πολιτική. Δεν τους ενδιαφέρει η πολιτική, τους ενδιαφέρει η ζωή τους βέβαια, αλλά το ποδόσφαιρο το βλέπουν σαν κάτι το οποίο είναι το μόνο που τους λυτρώνει από τη δυστυχία τους. Λοιπόν, κάτι πρέπει να γίνει εδώ.
Εγώ θα κάνω και μια επίκαιρη ερώτηση στον κ. Βρούτση να μου πει γιατί ψηφίσαμε αυτούς τους νόμους. Δεν πρέπει να ζούμε με τον φόβο του αν πάρει ένας οπαδός εισιτήριο στο ίντερνετ και έρθει στο γήπεδο, μπορεί να τιμωρηθούμε με 500.000 ευρώ πρόστιμο που είναι το πρόστιμο που μπορεί να δεχτούμε. Ελπίζω να μην γεννηθεί καμία διαδικασία και η ΔΕΑΒ να κατάλαβε. Μιλάω για τη ΔΕΑΒ, γιατί είναι κυβερνητική, εσείς την ορίζετε και εσείς την επιλέγετε. Να βλέπουμε τον κόσμο να πηγαίνει, όπως ήταν παλιά, όπως είπε ο κύριος Υπουργός, για να ψηφίσουμε.
Στο θέμα του νομοσχεδίου, για να επανέλθω, νομίζω ότι δεν μπορεί να επιβιώσει κανείς με μέτρα αυτά. Δηλαδή, ας καταργήσουμε τον ειδικό φόρο κατανάλωσης, να τον μειώσουμε. Τον μειώνουμε; Όχι. Μειώνουμε το ΦΠΑ; Όχι. Γιατί; Γιατί τα έσοδά μας δημοσιονομικά είναι 70%. Είναι δυσανάλογα δηλαδή με άλλες χώρες περισσότερα από τους φόρους αυτούς. Δεν το κάνετε ποτέ. Δεν αφήνει η Ευρωπαϊκή Ένωση. Δεν αφήνει η δική μας εδώ επιτροπή του Υπουργείου Οικονομικών -δεν ξέρω ποιος-, πάντως αυτό είναι το μεγάλο πρόβλημα. Δεν το κάνουμε αυτό, δεν θα πετύχουμε ποτέ τίποτα. Ούτε με μπόνους, ούτε τώρα με το Christmas gift που θα δώσουμε 50 ευρώ, 100 ευρώ, ούτε με 500 ευρώ, ούτε με την ελάφρυνση των 550 να πάει στα 500. Το καταλαβαίνετε πολύ καλά.
Σας ξαναλέω, είστε πολύ έξυπνος, πολύ καλός οικονομολόγος. Εγώ θα σας έβαζα και στην Αμερική να φτιάξετε τα οικονομικά της, αλλά πρέπει να δούμε τι γίνεται εδώ. Ξέρω ότι το ξέρετε, γιατί έχουμε μιλήσει και ξέρω ότι καταλαβαίνετε τι γίνεται, αλλά ο κόσμος δεν το καταλαβαίνει. Ο κόσμος βλέπει την τσέπη του και θεωρεί ότι μπορούν να γίνουν όλα. Πείτε το, ότι η Ευρωπαϊκή Ένωση μας δυναστεύει. Θα είναι και η εύκολη λύση για εσάς. Βρείτε έναν τρόπο να απεξαρτηθούμε από τις οικονομικές εντολές τους. Και να σας πω κάτι; Δεν μας ενδιαφέρει πλέον ούτε το Σένγκεν. Από τη στιγμή που μας επέβαλαν διαβατήρια ψηφιακά, το ένα το άλλο, δεν μας ενδιαφέρει. Μας ζητάνε διαβατήρια. Τι να την κάνουμε με την Ευρωπαϊκή Ένωση; Καλύτερη ζωή πάντως δεν έχουμε δει με την Ευρωπαϊκή Ένωση.
Σας ευχαριστώ.
ΠΡΟΕΔΡΕΥΩΝ (Γεώργιος Γεωργαντάς): Κύριε συνάδελφε, ευχαριστούμε. 
Μετά τα εύσημα στον Υφυπουργό, μπορούμε να κλείσουμε τη συνεδρίαση. Από πολλές πλευρές ακούστηκαν, κύριε Υφυπουργέ.
Κυρίες και κύριοι συνάδελφοι, δέχεσθε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Γεώργιος Γεωργαντάς): Με τη συναίνεση του Σώματος και ώρα 00.43΄ λύεται η συνεδρίαση για σήμερα, ημέρα Παρασκευή 13 Νοεμβρίου 2026 και ώρα 9.00΄, με αντικείμενο εργασιών του Σώματος: α) νομοθετική εργασία, συνέχιση της συζήτησης και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Ενίσχυση του διαθέσιμου εισοδήματος, της αποταμίευσης και των επενδύσεων, φορολογικές, μισθολογικές, συνταξιοδοτικές διατάξεις και λοιπές διατάξεις κοινωνικής πολιτικής» και β) ώρα 14.30΄, κοινοβουλευτικός έλεγχος, συζήτηση επικαίρων ερωτήσεων.

Ο ΠΡΟΕΔΡΟΣ                                                                  ΟΙ ΓΡΑΜΜΑΤΕΙΣ


